Κυρίες και κύριοι συνάδελφοι, καλημέρα σας, αρχίζει η συνεδρίαση. Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στην συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν εισέλθουμε στις επίκαιρες ερωτήσεις, επιτρέψτε μου να σας ανακοινώσω ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τρεις εκπαιδευτικοί συνοδοί τους από το 5ο Δημοτικό Σχολείο από τα όμορφα Γιάννενα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, η πρώτη με αριθμό 497/20-2-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Παιδείας, Έρευνας και Θρησκευμάτων, σχετικά με την εκρηκτική ανάγκη σχολικής στέγης στη Δυτική Θεσσαλονίκη και ιδιαίτερα στο Δήμο Κορδελιού - Ευόσμου, δεν θα συζητηθεί λόγω αναρμοδιότητας. Η έκτη με αριθμό 496/20-2-2017 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς την Υπουργό Πολιτισμού και Αθλητισμού, σχετικά με το πόρισμα της Ανώνυμης Εταιρείας Πνευματικής Ιδιοκτησίας (ΑΕΠΙ), λόγω απουσίας της αρμόδιας Υπουργού κ. Κονιόρδου στο εξωτερικό. Η τρίτη με αριθμό 492/17-2-2017 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων (ΓΟΕΒ), δεν θα συζητηθεί, λόγω απουσίας του αρμόδιου Υπουργού κ. Αποστόλου στο εξωτερικό. Η πέμπτη με αριθμό 500/20-2-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην καταβολή του επιδόματος ανεργίας των εποχιακά εργαζομένων, δεν θα συζητηθεί, λόγω απουσίας της αρμόδιας Υπουργού κ. Αντωνοπούλου στο εξωτερικό. Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση, οι εξής επίκαιρες ερωτήσεις: Η έβδομη με αριθμό 498/20-2-2017 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS», δεν θα συζητηθεί λόγω φόρτου εργασίας του Υπουργού κ. Ευκλείδη Τσακαλώτου. Η δεύτερη με αριθμό 493/17-2-2017 επίκαιρη ερώτηση δεύτερου κύκλου του Βουλευτή Μαγνησίας του Λαϊκού Συνδέσμου - Χρυσή Αυγή κ. Παναγιώτη Ηλιόπουλου προς τον Υπουργό Οικονομικών, σχετικά με τις ληξιπρόθεσμες οφειλές του δημοσίου προς τους ιδιώτες, δεν θα συζητηθεί λόγω φόρτου εργασίας του Αναπληρωτή Υπουργού Οικονομικών κ. Γεωργίου Χουλιαράκη. Η με αριθμό 175/7-10-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Περιβάλλοντος και Ενέργειας, σχετικά με την αντιπλημμυρική θωράκιση του Νομού Λακωνίας, δεν θα συζητηθεί λόγω απουσίας εκτός Αθηνών του αρμόδιου Υπουργού κ. Σωκράτη Φάμελλου. Η τρίτη με αριθμό 499/20-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την προμήθεια των φυτοπροστατετικών φαρμάκων, που ακυρώνει το συλλογικό πρόγραμμα δακοκτονίας, δεν θα συζητηθεί, λόγω απουσίας εκτός Αθηνών του Υφυπουργού κ. Βασιλείου Κόκκαλη. Η τέταρτη με αριθμό 488/16-2-2017 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην εφαρμογή του Μέτρου 11 του Προγράμματος Αγροτικής Ανάπτυξης (ΠΑΑ) 2014-2020 στη Βιολογική Κτηνοτροφία, δεν θα συζητηθεί λόγω φόρτου εργασίας του Αναπληρωτή Υπουργού Αγροτικής Ανάπτυξης κ. Τσιρώνη. Υπάρχει, επίσης, επιστολή του Γραμματέα της Κυβέρνησης προς το Προεδρείο, που επιβεβαιώνει τις αιτίες που ακούσατε, λόγω των οποίων απουσιάζουν οι αρμόδιοι Υπουργοί, Αναπληρωτές Υπουργοί και Υφυπουργοί. Θα συζητηθεί η δεύτερη με αριθμό 490/17-2-2017 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις πιστώσεις του ειδικού φόρου κατανάλωσης για το πετρέλαιο αγροτικής χρήσης. Σ' αυτήν, αλλά και στην επόμενη επίκαιρη ερώτηση του κ. Γεωργαντά, θα απαντήσει η αρμόδια Υφυπουργός Οικονομικών κ. Κατερίνα Παπανάτσιου. Κύριε Βλάχε, έχετε τον λόγο.
Ευχαριστώ, κύριε Πρόεδρε. Κυρία Υπουργέ, με την επίκαιρη ερώτηση, την οποία καταθέσαμε θα ήθελα να συζητήσουμε σήμερα το όλο θέμα που έχει δημιουργηθεί σχετικά με την επιστροφή του φόρου για το αγροτικό πετρέλαιο. Γνωρίζετε κι εσείς ότι η αναστάτωση και ο σάλος που έχει δημιουργηθεί είναι πάρα πολύ μεγάλος. Δεν είναι μόνο το ότι κρατήθηκαν χρήματα, που κανείς δεν κατάλαβε γιατί έπρεπε να γίνει έτσι. Το κυριότερο απ' όλα, θα έλεγα ότι είναι ότι δεν μπήκε κανείς στον κόπο, από τη μεριά των υπευθύνων, να ενημερώσει τους συμπολίτες μας που περίμεναν χρήματα. Γνωρίζετε ότι είχαμε επιστροφή του φόρου για το δεύτερο εξάμηνο του 2013 και όλο το 2014. Αυτό δεν πιστώθηκε σε λογαριασμούς ακατάσχετου, που είχαν οι συμπολίτες μας. Επίσης, κρατήθηκαν οι δόσεις του διακανονισμού, που είχαν κάνει αυτοί οι συμπολίτες. Βεβαίως, η αρμόδια δυο, στην οποία πήγαν τα χρήματα, αντί να πάνε στον ακατάσχετο λογαριασμό, δεν ενημέρωσε τους πολίτες και κάποιοι έχουν και το θράσος να λένε «αν έχετε απορία, ελάτε εδώ να σας εξηγήσουμε». Νομίζω ότι αυτή η συμπεριφορά απέναντι σ' αυτούς τους ανθρώπους, που με τόση υπομονή περίμεναν την επιστροφή αυτών τωνχρημάτων όλα αυτά τα χρόνια, δεν είναι απλά ανάλγητη, αλλά αχαρακτήριστη. Άκουσα και είδα κάποια δημοσιεύματα ότι αυτό το ποσό, αυτός ο ειδικός φόρος δεν ήταν επιδότηση κ.λπ.. Θα έλεγα ότι αυτά κανείς δεν τα λέει καθαρά και υπεύθυνα και γι' αυτό θέλω να τα συζητήσουμε. Αλλά αν δεν είναι επιδότηση επί του αγροτικού πετρελαίου αυτό, τι ακριβώς είναι; Το λέω αυτό, γιατί εδώ χάνουν και την έννοια τους οι λέξεις. Εγώ θεωρώ ότι ήταν επιδότηση, γι' αυτό και παίρνουν πίσω τα χρήματα του ειδικού φόρου. Αυτό πραγματικά γίνεται. Κυρία Υπουργέ, σήμερα σας δίνεται η ευκαιρία να απαντήσετε. Έχω εδώ και μια εφημερίδα, την «Ύπαιθρο Χώρα», που ασχολείται με τα αγροτικά θέματα, όπως θα ξέρετε, η οποία έχει αφιερώσει ολόκληρες σελίδες για το όλο θέμα. Αυτό σημαίνει ότι το θέμα πήρε πολύ μεγάλη έκταση. Η συμπεριφορά από τη μεριά της Κυβέρνησης και των αρμόδιων ΔΟΥ ήταν απαράδεκτη και αχαρακτήριστη, όπως είπα νωρίτερα. Σήμερα σας δίνεται η δυνατότητα να δώσετε πραγματικές εξηγήσεις και, αν μπορείτε, να διορθώσετε στο σύνολό του ή εν μέρει αυτό το λάθος που έγινε. Σας ευχαριστώ, κύριε Πρόεδρε.
Ορίστε, κυρία Υφυπουργέ.
Ευχαριστώ, κύριε Πρόεδρε. Η Κυβέρνησή μας, μέσα στην αναμφισβήτητα δύσκολη δημοσιονομική περίοδο που διανύουμε, καταβάλλει διαρκώς προσπάθειες για την τακτοποίηση των υποχρεώσεων του κράτους προς τους πολίτες. Σχετικά με την επιστροφή του οφειλόμενου ειδικού φόρου κατανάλωσης, όπως καλά είπατε κι εσείς, κύριε Βλάχο, είναι μια οφειλή από το 2013-2014. Στο επόμενο διάστημα έρχεται και το 2015. Πραγματικά, για το πετρέλαιο αγροτικής χρήσης εκδόθηκε γνωμοδότηση του Νομικού Συμβουλίου του κράτους με αριθμό 121/2015, σύμφωνα με την οποία το επιστρεφόμενο ποσό συμψηφίζεται, όχι μόνο με τις φορολογικές, τελωνειακές, αλλά και με τις ασφαλιστικές οφειλές των δικαιούχων αγροτών. Σε συνέχεια της γνωμοδότησης αυτής υπογράφηκε κοινή υπουργική απόφαση, με την οποία καθορίστηκαν όλες οι απαιτούμενες διαδικασίες για την υλοποίηση της επιστροφής του ειδικού φόρου κατανάλωσης, μέσω των απαιτούμενων συμψηφισμών, όπου απαιτείτο. Η υλοποίηση της εφαρμογής ολοκληρώθηκε με πολύ γρήγορες διαδικασίες, παρ' όλες τις τεχνικές δυσκολίες και την πολυπλοκότητα του συστήματος συμψηφισμού, στοιχεία από ΟΓΑ, ΟΠΕΚΕΠΕ, ΗΔΙΚΑ, TAXIS και ήδη έχουν αποδοθεί τα οφειλόμενα ποσά που αφορούν την β' δόση του 2014 και το έτος 2015, δηλαδή χρήσεις 2013 και 2014. Άμεσα, όπως προείπα, θα καταβληθούν και το οφειλόμενα ποσά για το έτος 2016, χρήση 2015. Σας περιγράφω τη διαδικασία, σε συνδυασμό με τις προδιαγραφές, που καταρτίστηκαν και έχουν ως εξής. Πρώτον, έγινε αποστολή του αρχείου από τον ΟΠΕΚΕΠΕ προς την ΔΗΛΕΔ. Είναι η υπηρεσία της ανεξάρτητης αρχής, πλέον. Δεν είναι στο Υπουργείο Οικονομικών, αλλά ανεξάρτητη αρχή. Δεύτερον, δημιουργία αρχείου από τη ΔΗΛΕΔ και υπολογισμός του αρχικού ποσού του ειδικού φόρου κατανάλωσης. Τρίτον, συμψηφισμοί με τελωνειακά χρέη, προσδιορισμός του υπολοίπου. Τέταρτον, έλεγχος του αρχείου για οφειλές στις ΔΟΥ. Σ' αυτή την περίπτωση, αν το αρχικά προσδιοριζόμενο ποσό επιστροφής είναι μέχρι 1.500 ευρώ, γίνεται έλεγχος μόνο για βεβαιωμένα χρέη: ατομικά, συνυποχρέωσης, συνυπευθυνότητας. Διαφορετικά, γίνεται έλεγχος αντίστοιχος του αποδεικτικού ενημερότητας. Αν δεν υπάρχουν οφειλές, για επιστροφές μέχρι 1.500 ευρώ ή είναι φορολογικά ενήμερος αποστέλλονται προς έλεγχο για ασφαλιστικές εισφορές προς ΗΔΙΚΑ. Αν υπάρχουν οφειλές και είναι μόνο ατομικές, γίνεται κεντρικά συμψηφισμός και τυχόν εναπομείναντα υπόλοιπα αποστέλλονται προς έλεγχο για ασφαλιστικές εισφορές στην ΗΔΙΚΑ. Αν υπάρχουν οφειλές και ο συμψηφισμός δεν γίνεται να γίνει κεντρικά, λόγω ιδιαίτερης και μεγάλης περιπτωσιολογίας - έχουμε περιπτώσεις αποβιώσαντος με επιστροφή μεγαλύτερη του χρέους, κατάσταση πτώχευσης, συμψηφισμένα χρέη κ.λπ.. - το ποσό εξ ολοκλήρου αποστέλλεται στη ΔΟΥ, προκειμένου αυτή να διενεργήσει τυχόν συμψηφισμούς, έλεγχο ασφαλιστικών οφειλών και σε περίπτωση υπολοίπου να το αποδώσει στον δικαιούχο. Πέμπτον, το αρχείο που στέλνεται από την ΔΗΛΕΠ στην ΗΔΙΚΑ επιστρέφει ενημερωμένο μετά τους συμψηφισμούς, στους οργανισμούς κοινωνικής ασφάλισης από τη δεύτερη, ώστε τυχόν υπόλοιπα να αποδοθούν στους δικαιούχους. Συνοψίζοντας, η αρμόδια υπηρεσία της ανεξάρτητης αρχής Δημοσίων Εσόδων στο αρχείο δικαιούχων του ΟΠΕΚΕΠΕ υπολογίζει τα αρχικά προς επιστροφή ποσά και στη συνέχεια συμψηφίζει με τελωνειακές, φορολογικές και ασφαλιστικές οφειλές. Ό,τι δεν δύναται να γίνει απ' αυτή, αποστέλλεται στις αρμόδιες ΔΟΥ ώστε να συνεχίσουν την ως άνω περιγραφόμενη διαδικασία. Έχουν σταλεί οδηγίες προς όλες τις εφορίες, προκειμένου να εξασφαλιστεί η ομοιόμορφη αντιμετώπιση όλων των φορολογουμένων και η απρόσκοπτη ολοκλήρωση της διαδικασίας επιστροφής των οφειλόμενων ποσών.
Κύριε Βλάχο, έχετε τον λόγο.
Λέει ένας συμπολίτης μας, κυρία Υπουργέ: «Περίμενα να πιστωθεί στον λογαριασμό μου η επιστροφή αγροτικού πετρελαίου. Αντ' αυτού βρέθηκε στη ΔΟΥ. Από τη στιγμή που το χρέος μου στην εφορία είναι εδώ και έναν χρόνο ρυθμισμένο με τον νόμο των εκατό δόσεων και η μηνιαία οφειλή μου είναι 35 ευρώ και πληρώνεται πάντα με συνέπεια, έχει το δικαίωμα να μου παρακρατεί το ποσό αυτό που πιστώθηκε; Αν ναι, τότε παύει να ισχύει ουσιαστικά η ρύθμιση. Πού μπορώ να διαμαρτυρηθώ για αυτό; Ποιος έχει δίκιο;». Αυτό είναι το αγωνιώδες ερώτημα. Σας άκουσα να μου λέτε ότι το επόμενο διάστημα θα δοθούν και τα χρήματα του ειδικού φόρου για το 2015 είπατε. Προφανώς δεν θα τα πάρουν οι αγρότες. Προφανώς αυτά θα πάνε σε συμψηφισμό. Με αυτήν την διαδικασία που ανοίξατε, επιτρέψτε μου να σας πω με αυτό το αλισβερίσι που ξεκινήσατε, προφανώς δεν έχει να περιμένει κανείς τίποτα, διότι όποιος χρωστάει για όποιο λόγο χρωστάει θα πάνε για συμψηφισμό. Βεβαίως, εγώ δεν θα διαφωνήσω εάν πράγματι υπάρχουν οφειλές, οι οποίες δεν έχουν ρυθμιστεί. Εκεί βεβαίως, το κράτος πρέπει να κάνει την δουλειά του. Εγώ σας μιλώ για ρυθμισμένες οφειλές. Γιατί με την απάντηση που μου δώσατε, πραγματικά αδυνατώ να κατανοήσω τι ακριβώς αξία έχει αυτός ο διακανονισμός και τι αξία είχε και τι έχει στο μέλλον να καλέσετε συμπολίτες μας να πάνε να κάνουν διακανονισμό, αφού όταν έρχονται επιστροφές, έτσι και αλλιώς είτε υπάρχει διακανονισμός είτε δεν υπάρχει, εσείς θα παίρνετε τα χρήματα. Αυτή είναι η ουσία και σε αυτό δυστυχώς, δεν μου απαντήσατε. Εγώ δεν είπα ανοικτά χρέη. Εκεί θα μπορούσατε να κάνετε ό,τι νομίζετε, αλλά καταργήσατε στην πράξη τον διακανονισμό των εκατό δόσεων και αυθαίρετα κάνετε τον συμψηφισμό. Εγώ σας είπα ότι και διακανονισμός υπήρχε και ακατάσχετος λογαριασμός υπήρχε και αυτά τα χρήματα δεν πήγαν εκεί που έπρεπε να πάνε, πήγαν στις ΔΟΥ. Και οι δυο, με περισσή αλαζονεία, ταλαιπωρούν τους πολίτες. Κανείς δεν εξηγεί σε κανέναν. Τους καλούν να πάνε από εκεί να δώσουν εξηγήσεις. Κανείς δεν τους ενημέρωσε. Δεν πήγε ένα χαρτί να τους πει ότι ξέρετε, έχετε οφειλή, δεν θα πάρετε αυτά τα χρήματα. Και εκεί που περίμεναν τα χρήματα και είχαν κανονίσει τις υποχρεώσεις τους, ξαφνικά βρίσκονται και τα χρήματα να μην έχουν πάρει, αλλά κυρίως με ανάλγητη συμπεριφορά από την μεριά της πολιτείας. Γι' αυτά τα δύο, δυστυχώς, δεν μου απαντήσατε τίποτα. Μου είπατε χρέη, χρέη, χρέη που υπήρχαν. Αυτά εγώ δεν τα αμφισβήτησα. Εγώ αμφισβήτησα την κατάργηση του διακανονισμού και τη μη πίστωση του ακατάσχετου λογαριασμού. Σε αυτά τα δυο δεν μου είπατε κάτι. Μακάρι στην δευτερολογία σας να έχετε κάτι περισσότερο να πείτε, όχι τόσο για εμένα, αλλά για τους αγρότες, για τους συμπολίτες μας, που αυτήν την ώρα μας ακούν. Σας ευχαριστώ, κύριε Πρόεδρε.
Ορίστε, κυρία Υπουργέ, έχετε τον λόγο.
Βάσει της κείμενης νομοθεσίας, συμψηφισμός απαιτήσεων κατά του δημοσίου έναντι βεβαιωμένων οφειλών προς αυτό δύναται να αντιταχθεί σε κάθε περίπτωση κατά την οποία ο οφειλέτης έχει βέβαιη χρηματική απαίτηση κατά του δημοσίου. Ο συμψηφισμός σε αυτήν την περίπτωση διενεργείται αυτεπαγγέλτως. Σύμφωνα με το άρθρο 12 του ν.4321/2015 για τις εκατό δόσεις, το δημόσιο μεταξύ άλλων διατηρεί το δικαίωμα και μετά τη συμμόρφωση του οφειλέτη στη ρύθμιση τμηματικής καταβολής, που του χορηγήθηκε, να προβαίνει σε συμψηφισμό των χρηματικών απαιτήσεων του οφειλέτη κατά του δημοσίου και μέχρι του ύψους των οφειλών κατά τις διατάξεις του άρθρου 83 του Κώδικα Είσπραξης Δημοσίων Εσόδων και γίνεται για όλες τις οφειλές προς το δημόσιο. Όταν υπάρχει είσπραξη από το δημόσιο, γίνεται πάντοτε συμψηφισμός των δόσεων, παρ' όλο που μπορεί ο πολίτης να είναι ενήμερος στις δόσεις του. Από εκεί και πέρα, για την ενημέρωση των πολιτών έχει διατεθεί εφαρμογή στο Κέντρο Εξυπηρέτησης Φορολογουμένων της Ανεξάρτητης Αρχής Δημοσίων Εσόδων, ώστε να απαντώνται ερωτήματα των ενδιαφερομένων, σχετικά με τη διαδικασία που ακολουθήθηκε κατά περίπτωση απαίτησης και δικαιούχου. Υπάρχει σχετικό έγγραφο, που θα καταθέσω στα Πρακτικά, όπως επίσης θα καταθέσω και σχετικό έγγραφο της Διεύθυνσης Εισπράξεων της ΑΑΔΕ για το άρθρο 12 του ν.4321/2015. Επίσης, παρ' όλο που δεν είναι αρμοδιότητας δικής μου, δεν είναι του δικού μας Υπουργείου, αλλά του Υπουργείου Αγροτικής Ανάπτυξης, ο ΟΠΕΚΕΠΕ θα αναρτήσει τα ποσά που είναι για τον κάθε αγρότη για επιστροφή - μπορεί να έχει γίνει και ανάρτηση κιόλας - οπότε θα ενημερωθούν και θα δουν στην προσωποποιημένη πλέον πληροφόρηση όλους τους συμψηφισμούς των οφειλών τους που έχουν γίνει από τις ΔΟΥ. Ευχαριστώ.
Προχωρούμε τώρα στην πρώτη με αριθμό 491/17-2-2017 επίκαιρη ερώτηση δεύτερου κύκλου Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Οικονομικών, σχετικά με το τέλος επιτηδεύματος σε μικρά χωριά. Θα απαντήσει και σε αυτή η κ. Παπανάτσιου. Ορίστε, κύριε συνάδελφε.
Ευχαριστώ, κύριε Πρόεδρε. Κυρία Υπουργέ, με το άρθρο 31 του ν.3986/2011 καθορίστηκε και ορίστηκε τέλος επιτηδεύματος για όλους τους ελεύθερους επαγγελματίες και επιτηδευματίες. Υπήρξε μια εξαίρεση. Η εξαίρεση αφορούσε τους ασκούντες ελεύθερο επάγγελμα, τους επαγγελματίες, στα χωριά κάτω των πεντακοσίων κατοίκων. Πρόκειται για μια πολύ λογική εξαίρεση, ακριβώς επειδή - νομίζω ότι γίνεται εύκολα κατανοητό σε κάποιον - σε τόσο μικρά χωριά είναι μικρό το αντικείμενο της όποιας δραστηριότητας του επαγγελματία ή του εμπόρου και, βεβαίως, πρέπει να εξαιρεθεί από ένα δυσβάσταχτο ποσό 650 ευρώ, το οποίο είναι το τέλος επιτηδεύματος. Ενώ, λοιπόν, υπήρξε αυτός ο νόμος, ενώ υπήρξε μια υπουργική απόφαση το 2011, που καθόριζε τους όρους και εκεί επαναλήφθηκαν τα ίδια κριτήρια, με μία ερμηνεία που δόθηκε, για να είμαστε ειλικρινείς - γιατί εδώ πρέπει να λέγονται όλα - το 2013, τελικώς αντί να υπολογίζεται ο πληθυσμός του κάθε χωριού ως οικισμός, τελείως αυθαίρετα, κατ' εμέ, και αντίθετα με το νόμο, υπολογίζεται ο αριθμός του συνολικού πληθυσμού μιας κοινότητας, όπως ίσχυαν παλιά οι κοινότητες. Αυτό οδηγεί σε κατάφωρες αδικίες, γιατί μια κοινότητα μπορεί να αποτελείται από τρία, τέσσερα χωριά, που είναι όλα κάτω των πεντακοσίων κατοίκων, δηλαδή μπορεί να είναι των πενήντα κατοίκων, των εκατό ή των διακοσίων, όλα αυτά όμως θεωρείται ότι είναι άνω των πεντακοσίων ως κοινότητα. Με αυτό τον τρόπο, σε ένα μικρό χωριό των πενήντα κατοίκων, που έχει ένα καφενείο, καλείται ο ιδιοκτήτης του καφενείου να πληρώσει 650 ευρώ τέλος επιτηδεύματος, ενώ σε ένα άλλο χωριό, που ήταν μόνο του μια κοινότητα, και έχει τετρακόσιους ενενήντα εννέα κατοίκους, ο ιδιοκτήτης του καφενείου δεν καλείται να πληρώσει τίποτα. Επειδή είχε γίνει και μια προηγούμενη γραπτή ερώτηση από τριάντα περίπου Βουλευτές της Νέας Δημοκρατίας και ο κ. Αλεξιάδης μάς έδωσε την εντύπωση ότι θα εξέταζε το ζήτημα, το οποίο είναι κατάφωρα άδικο, παρακαλώ, κυρία Υπουργέ, τη θέση του Υπουργείου.
Κυρία Παπανάτσιου, έχετε το λόγο.
Πραγματικά, η θέση του Υπουργείου παραμένει η ίδια, όπως αναφέρθηκε από τον κ. Αλεξιάδη, τον προκάτοχό μου. Δεν έχει αλλάξει κάτι. Πολύ σωστά λέτε ότι με το άρθρο 31, παράγραφος 3, του ν.3986/2011 εξαιρούνται από την υποχρέωση καταβολής του τέλους επιτηδεύματος, εκτός αν πρόκειται για τουριστικούς τόπους, οι εμπορικές επιχειρήσεις και οι ελεύθεροι επαγγελματίες, που ασκούν τη δραστηριότητά τους σε χωριά με πληθυσμό ως πεντακοσίους κατοίκους και σε νησιά κάτω των τριών χιλιάδων εκατό κατοίκων. Πράγματι, όπως είπατε και εσείς, ο τότε Αναπληρωτής Υπουργός Οικονομικών κ. Παντελής Οικονόμου εξέδωσε την υπ' αριθμό 1167/2-1-2011 υπουργική απόφαση, με την οποία ορίστηκε στην παράγραφο 3 του άρθρου 3 ότι για τον προσδιορισμό του πληθυσμού, προκειμένου να μην επιβληθεί τέλος επιτηδεύματος, θα λαμβάνονται υπόψη τα χωριά και τα νησιά, όπως προβλέπονταν πριν την έναρξη ισχύος του ν.2539/1997 για την εφαρμογή του σχεδίου «ΚΑΠΟΔΙΣΤΡΙΑΣ». Εν συνεχεία, ο τότε Γενικός Γραμματέας Δημοσίων Εσόδων κ. Χάρης Θεοχάρης εξέδωσε την ερμηνευτική εγκύκλιο, την ΠΟΛ 1149 στις 20-6-2013, με την οποία παρασχέθηκαν διευκρινήσεις ως προς την επιβολή της ειδικής εισφοράς αλληλεγγύης και του τέλους επιτηδεύματος οικονομικού έτους 2013 και διευκρινίστηκε ότι αν κάποιο χωριό δεν αποτελούσε, κατά το εξεταζόμενο χρονικό διάστημα, από μόνο του κοινότητα και κατά συνέπεια, ανήκε διοικητικά σε άλλη κοινότητα ή δήμο, να λαμβάνεται υπόψη για την απαλλαγή από το τέλος επιτηδεύματος ο πληθυσμός της κοινότητας ή αντίστοιχα του δήμου που υπάγεται. Επομένως, δεν εξετάζεται ο κάθε οικισμός χωριστά, αλλά η κοινότητα που αυτοί συνιστούσαν όλοι μαζί με τον «ΚΑΠΟΔΙΣΤΡΙΑ». Επιπλέον, για την εξεύρεση του πραγματικού πληθυσμού, αρχικά λαμβανόταν υπόψη η απογραφή του 2001. Κατόπιν, όμως, με την απόφαση ΠΟΛ 1051/2014 του Γενικού Γραμματέα Δημοσίων Εσόδων ορίστηκε ότι για την επιβολή του τέλους επιτηδεύματος του οικονομικού έτους 2014 και μετά θα λαμβάνεται υπόψη η απογραφή του 2011. Αυτή είναι η 11/247/28-10-2012 απόφαση της Ελληνικής Στατιστικής Αρχής. Επειδή μας έχει απασχολήσει το θέμα που θέτετε - έχει γίνει και επίκαιρη ερώτηση από Βουλευτή του ΣΥΡΙΖΑ στον προκάτοχό μου, τον κ. Αλεξιάδη - απευθυνθήκαμε στις αρμόδιες υπηρεσίες, προκειμένου να διευκρινιστεί κατά πόσο υφίσταται η έννοια του χωριού πριν την εφαρμογή του σχεδίου «ΚΑΠΟΔΙΣΤΡΙΑΣ». Το Υπουργείο Εσωτερικών μάς ενημέρωσε ότι πριν την εφαρμογή του ν.2539/1997 δεν είχε υπόσταση ο όρος «χωριό», γιατί δεν αποτελούσε διοικητική οντότητα, δηλαδή δήμο ή κοινότητα. Ως εκ τούτου, ένα χωριό ή θα αποτελεί το ίδιο κοινότητα, λόγου χάρη λόγω του πληθυσμού του, δηλαδή θα είναι αυτοτελές νομικό πρόσωπο ή θα συνενώνονται περισσότερα χωριά, προκειμένου να αποτελούν μια κοινότητα ή δήμο. Σε κάθε περίπτωση, όμως, για την επιβολή ή όχι του τέλους επιτηδεύματος, λαμβάνονται υπόψη οι κοινότητες και οι δήμοι, όπως ήταν πριν τον «ΚΑΠΟΔΙΣΤΡΙΑ», ανεξάρτητα αν καταργήθηκαν.
Κύριε συνάδελφε, έχετε τον λόγο.
Κυρία Υπουργέ, λυπάμαι που ακούω αυτή τη θέση και να σας πω γιατί. Αν την αποδεχθούμε όλοι εμείς εδώ σήμερα, οι Βουλευτές που νομοθετούμε, θα πρέπει να αποσυρθούμε από τη Βουλή, γιατί θα έρχεται ο όποιος Υπουργός, θα κάνει μία ερμηνεία του νόμου που εμείς ψηφίσαμε, θα παραδεχόμαστε όλοι ότι είναι άδικη αυτή η ερμηνεία και θα καθόμαστε να παρατηρούμε το γεγονός. Διαβάζω το ν.3938/2011, άρθρο 31. Λέει επακριβώς: «Εξαιρούνται από τις υποχρεώσεις καταβολής του τέλους επιχειρήσεις και ελεύθεροι επαγγελματίες, που ασκούν τη δραστηριότητά τους σε χωριά με πληθυσμό έως πεντακόσιους κατοίκους». Λέει σε χωριά, δεν λέει σε κοινότητες. Δεν αναφέρεται στη νομική οντότητα. Δεν ενδιαφέρει τον νομοθέτη ποια είναι η νομική οντότητα του οικισμού στον οποίο ασκεί τη δραστηριότητα. Ενδιαφέρει αν πράγματι σε αυτόν τον οικισμό υπάρχει τέτοιο αντικείμενο δραστηριότητας εμπορικής ή επαγγελματικής, που να δικαιολογεί την επιβολή του τέλους επιτηδεύματος. Κι έρχομαι τώρα εγώ και παίρνω τα στοιχεία της Ελληνικής Στατιστικής Αρχής για τον Νομό Κιλκίς και σας διαβάζω: Η Κοινότητα Χέρσου αποτελείται από τρεις οικισμούς. Ο ένας είναι το ίδιο το Χέρσο, που έχει οκτακόσιους δεκατέσσερεις κατοίκους και καταλαβαίνουμε όλοι ότι έχει κάποια σχετική εμπορική δραστηριότητα. Ο άλλος είναι ο Οικισμός Καλίνδριας με εκατόν εννιά κατοίκους κι ο άλλος είναι ο Οικισμός Ελευθεροχωρίου με εκατόν είκοσι έξι κατοίκους. Αυτός που έχει καφενείο στο Ελευθεροχώρι, το οποίο είναι και τρία χιλιόμετρα μακριά από το Χέρσο, θα πρέπει να πληρώσει 650 ευρώ τέλος επιτηδεύματος. Έκλεισε, ένα ήταν. Γι' αυτόν που είναι στο Χέρσο, που είναι οκτακόσιοι δεκατέσσερεις κάτοικοι, από τη στιγμή που για δημοσιονομικούς λόγους αποφασίστηκε κάτι τέτοιο, να το σεβαστούμε. Δεν μπορεί να έρχεται ο προηγούμενος Υπουργός κ. Αλεξιάδης, στην επίκαιρη ερώτηση του κ. Μπγιάλα, του Βουλευτή του ΣΥΡΙΖΑ, να απαντάει ότι είναι μία αδικία την οποία πρέπει να αποκαταστήσουμε, γιατί με την ερμηνεία αυτή που έχει δοθεί φτάνουμε στο γεγονός, τα μικρότερα χωριά να πληρώνουν τέλος επιτηδεύματος, ενώ ένα χωριό που ήταν από μόνο του κοινότητα κι έχει τετρακόσιους ενενήντα κατοίκους δεν πληρώνει, να το παραδεχόμαστε, να έχουν περάσει μήνες από αυτό και αυτόματα το Υπουργείο να μην κάνει αυτό που πρέπει να κάνει. Στον κάτοικο του χωριού των πενήντα κατοίκων, ο οποίος ανήκε σε μία κοινότητα, της οποίας το κέντρο μπορεί να βρίσκεται και δέκα - δεκαπέντε χιλιόμετρα μακριά - γιατί στην ηπειρωτική Ελλάδα έχουμε πολλές τέτοιες περιπτώσεις - ποια εξήγηση θα δώσουμε εμείς οι Βουλευτές, που νομοθετήσαμε ότι αυτό το τέλος επιβάλλεται μόνο σε όσα χωριά - επαναλαμβάνω, χωριά - είναι κάτω των πεντακοσίων κατοίκων; Δεν νομίζω ότι μια ερμηνευτική εγκύκλιος μπορεί τόσο εύκολα να έρχεται και να απαξιώνει μία νομοθετική πρωτοβουλία, που υπήρξε κι ένα αίσθημα αδικίας που δημιουργείται από αυτήν κι εμείς απλά να διαπιστώνουμε αυτό μόνο. Παρακαλώ, κυρία Υπουργέ, ό,τι έγινε λάθος από ερμηνείες παραγόντων, - κατά βάση, υπηρεσιακών θεωρώ εγώ - πρέπει να το διορθώσουμε. Η Ελληνική Στατιστική Αρχή έχει όλα τα στοιχεία των πληθυσμών ανά οικισμό και μπορεί να βάλει μία εφαρμογή και πραγματικά, με έναν δίκαιο τρόπο να κατανοήσουν κι αυτοί που πληρώνουν και να μην αισθάνονται αδικημένοι. Γιατί, είναι και σε διπλανά χωριά κι αυτό το αίσθημα είναι πάρα πολύ έντονο σε όλους αυτούς τους οικισμούς. Νομίζω ότι θα ήταν μια κίνηση αποκατάστασης της αρμοδιότητας του νομοθετικού Σώματος, να έρθει μια σωστή ερμηνεία - δεν χρειάζεται να αλλάξει ο νόμος - του πνεύματος του νόμου. Δεν είναι μόνο ότι ετυμολογικά, ακριβώς, δεν μας χρειάζεται τίποτα άλλο - λέει τη λέξη «χωριά», δεν λέει τη λέξη «κοινότητα» - αλλά νομίζω ότι είναι πασίδηλο ότι κάτι άλλο θα αποτελούσε μία αδικία, η οποία κανείς από εμάς δεν θα ήθελε να συνεχιστεί. Ευχαριστώ πολύ.
Και το γράμμα και το πνεύμα του νόμου είναι ξεκαθαρισμένα και απ' ό,τι θυμάμαι, είχε τύχει και ευρύτατης αποδοχής στην ψηφοφορία η συγκεκριμένη διάταξη. Επομένως, περιμένουμε να ακούσουμε την κυρία Υφυπουργό. Ορίστε, κυρία Υφυπουργέ, έχετε τον λόγο.
Πραγματικά, συνεχίζουμε να λέμε ότι είναι μια αδικία, την οποία πρέπει να διορθώσουμε. Δεν διαφωνούμε σε αυτό, κύριε συνάδελφε. Οι ενέργειες που έχει κάνει το Υπουργείο μας είναι αυτές - που σας είπα - προς το Υπουργείο Εσωτερικών, που ήδη έχουμε πάρει την απάντηση. Επίσης, έχουμε υποβάλει αίτημα στην Ελληνική Στατιστική Υπηρεσία από την οποία δεν έχουμε πάρει ακόμη την απάντηση.
Υπάρχουν τα στοιχεία.
Και περιμένουμε από εκείνη τον ορισμό των χωριών, για να προχωρήσει από εκεί και μετά το τεχνικό κομμάτι. Κάποιος πρέπει να ορίσει ποια είναι τα χωριά στη χώρα μας. Πιστεύουμε ότι η Ελληνική Στατιστική Υπηρεσία είναι η αρμόδια για να το λύσει. Πρέπει να προχωρήσει, με βάση κάποια στοιχεία - επί της ουσίας είναι τεχνικό το θέμα - για να μπορέσουν να καθοριστούν ποια είναι τα χωριά. Επαναλαμβάνω ότι πραγματικά, η διάθεση του Υπουργείου είναι να διορθωθεί. Και πιστεύουμε ότι στις επόμενες φορολογικές δηλώσεις θα ξεκαθαριστεί το θέμα και δεν θα έχουμε φόρο επιτηδεύματος στα μικρά χωριά.
Στις επόμενες τρεις ερωτήσεις θα απαντήσει ο Υφυπουργός Εργασίας κ. Αναστάσιος Πετρόπουλος. Επόμενη είναι η τέταρτη με αριθμό 501/20-2-2017 επίκαιρη ερώτηση δεύτερου κύκλου της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την προστασία των εργατικών, ασφαλιστικών, συνταξιοδοτικών δικαιωμάτων των ναυτεργατών και τις προκλητικές παρεμβάσεις εφοπλιστών - Κυβέρνησης. Τον λόγο έχει η κ. Μανωλάκου.
Ευχαριστώ. Είναι γεγονός ότι η ανεργία στους ναυτεργάτες «σπάει κόκκαλα». Οι συλλογικές τους συμβάσεις υπονομεύονται. Η εργοδοτική τρομοκρατία κυριαρχεί στους χώρους δουλειάς. Η ανασφάλιστη εργασία επεκτείνεται για να γίνει καθεστώς. Και βεβαίως, οξύνεται η επίθεση στις εργασιακές σχέσεις και στο δικαίωμα για μόνιμη και σταθερή δουλειά. Οι συνθήκες που επικρατούν στα πλοία είναι συνθήκες γαλέρας σε όλες τις κατηγορίες των πλοίων, ενώ οι μειώσεις σε μισθούς και συντάξεις ξεπερνούν το 50%. Την ίδια στιγμή βέβαια, το εφοπλιστικό κεφάλαιο - που στηρίζεται στον υψηλό βαθμό εκμετάλλευσης των ναυτεργατών και στα προνόμια που καρπώνονται από το αστικό κράτος και σε όλα τα αντεργατικά νομοθετήματα που έχουν βγάλει - έχει τρελά κέρδη. Πληθώρα οι φοροαπαλλαγές τους. Γι' αυτό και είναι προκλητικές οι δηλώσεις της Ένωσης Ελλήνων Εφοπλιστών. Τι ζητούν ουσιαστικά; Ναυτεργάτες χωρίς δικαιώματα, κατάργηση συλλογικών συμβάσεων, διάλυση κοινωνικής ασφάλισης. Εξάλλου, στην ποντοπόρο ναυτιλία οι συλλογικές συμβάσεις έχουν να ανανεωθούν από το 2010- έχουν λήξει - όπως βέβαια, και στις άλλες κατηγορίες πλοίων. Η μαύρη ανασφάλιστη εργασία στην ποντοπόρο ναυτιλία οργιάζει. Ξεπερνάει το 80%. Και αυτό θέλουν οι εφοπλιστές, να απλωθεί παντού. Εξάλλου, τους διευκολύνετε και εσείς, με τις πολιτικές σας. Γι' αυτό και τα ναυτεργατικά σωματεία βγαίνουν με κινητοποιήσεις και απεργίες, καταδικάζοντας και την κυβερνητική πολιτική ότι εξυπηρετεί τις αξιώσεις των εφοπλιστών ενάντια στους ναυτεργάτες και συνολικά στους εργαζόμενους. Τι βάζουμε εμείς σαν αίτημα;
Βάλτε τα ερωτήματα. Τα αιτήματα στη δευτερολογία σας.
Ναι. Ζητάμε να τοποθετηθείτε για τα αιτήματα των ναυτεργατών και κυρίως, να εφαρμοστεί η απόφαση του διοικητικού πρωτοδικείου του Πειραιά και να καταβληθούν οι περικοπές στο σύνολο των συνταξιούχων ναυτεργατών και όλων των εργαζομένων. Και επίσης, εδώ και εννέα μήνες έχουν να πάρουν κανονικές συντάξεις αυτοί που έχουν υποβάλλει και το δικαιούνται. Ζητάμε, λοιπόν, να εφαρμόσει κανονικά τις αποφάσεις το ΝΑΤ.
Μια ανακοίνωση προς το Σώμα. Οι Υπουργοί Υγείας, Εσωτερικών, Διοικητικής Ανασυγκρότησης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών και οι Αναπληρωτές Υπουργοί Υγείας και Οικονομικών κατέθεσαν στις 22-02-2017, σχέδιο νόμου «Μεταρρύθμιση της διοικητικής οργάνωσης των υπηρεσιών ψυχικής υγείας, κέντρα εμπειρογνωμοσύνης σπάνιων και πολύπλοκων νοσημάτων και άλλες διατάξεις». Παραπέμπεται στην αρμόδια Διαρκή Επιτροπή. Τον λόγο έχει ο Υφυπουργός Εργασίας κ. Αναστάσιος Πετρόπουλος.
Ευχαριστώ, κύριε Πρόεδρε. Κυρία Μανωλάκου, είναι γνωστό πως η ναυτεργατική εργασία είναι σε όλον τον πλανήτη μια ιδιαίτερη περίπτωση, που δεν αντιμετωπίζεται όπως η εξαρτημένη εργασία σε άλλους κλάδους παραγωγής. Αυτό οφείλεται στην ιδιαιτερότητα που έχει, καθώς η πρόσληψη του ναυτεργάτη και του απασχολούμενου στο καράβι μπορεί να γίνει σε οποιοδήποτε λιμάνι, αλλά και στην ιδιαίτερη δραστηριότητα κάθε τομέα του κλάδου της ναυτιλίας. Άλλωστε, γνωρίζετε ότι και στο ν.1264 για τα συνδικαλιστικά δικαιώματα και την οργάνωση του συνδικαλιστικού κινήματος, με τη συμμετοχή και την ομόφωνη σύμπραξη όλων των πλευρών και των πολιτικών πτερύγων εκείνης της Βουλής, υπήρξε ξεχωριστή αντιμετώπιση των ναυτεργατών και του σωματειακού δικαίου των ναυτεργατών. Αυτά τα θέματα είναι που πρέπει να βλέπουμε κάθε φορά, όταν αντιμετωπίζουμε προβλήματα που προκύπτουν και εκδηλώνονται στον χώρο της ναυτεργατικής απασχόλησης. Ως προς τα ερωτήματά σας, το θέμα της ΑΠΔ, το οποίο για πρώτη φορά θα εφαρμοστεί και στη ναυτιλία, θα είναι που θα μας δώσει το εργαλείο εκείνο για να αντιμετωπίσουμε τη μαύρη και ανασφάλιστη εργασία, πράγμα που δεν υπήρχε πριν. Δουλεύουμε πάρα πολύ εντατικά, ώστε το αργότερο μέχρι τον Ιούνιο να έχουμε πλήρη εφαρμογή της ΑΠΔ και στους απασχολούμενους στη ναυτιλία. Εκεί δεν μπορεί να κρυφτεί με αυτόν τον τρόπο, διότι ελέγχεται η εργασία, που παρέχεται σε οποιοδήποτε καράβι, εποπτεύεται η εργασία αυτή, κατευθείαν από τον Ενιαίο Φορέα Κοινωνικής Ασφάλισης και θα μπορεί να εντοπίζεται τέτοια περίπτωση μαύρης εργασίας. Σχετικά με τις συντάξεις που είπατε, έχω ξαναπεί ότι περιμένουμε από την ΕΛΣΤΑΤ να μας δώσει τους συντελεστές της παρούσης αξίας των εισφορών, που έχουν καταβληθεί σε βάθος πάρα πολλών ετών, κατά τη διάρκεια όλου του ασφαλιστικού βίου των εργαζομένων. Επομένως, μέχρι να μας έρθει αυτός ο συντελεστής, καταβάλλουμε προσωρινές συντάξεις και από τις τετρακόσιες σαράντα τρεις αιτήσεις που υπεβλήθησαν στο ΝΑΤ για τους ναυτικούς, καταβάλλαμε εκατόν πενήντα, περίπου, συντάξεις. Από αυτές, όμως, τις αιτήσεις που υποβλήθηκαν, πρέπει να λάβουμε υπόψη μας ότι τριάντα τρεις αφορούν συντάξεις ανικανότητας, άρα επεμβαίνουν εδώ και τα ΚΕΠΑ, όπου οι επιτροπές των γιατρών πρέπει να κάνουν τις σχετικές εξετάσεις και γνωμοδοτήσεις κι έχουμε περίπου εξήντα πέντε περιπτώσεις διαδοχικής ασφάλισης. Συνεπώς, λαμβάνοντας υπόψη ότι 890 ευρώ, περίπου, είναι η προσωρινή σύνταξη, θεωρώ ότι επαρκώς αντιμετωπίζεται, μέσα σε αυτές τις συνθήκες, το πρόβλημα αυτό. Και για τα εφάπαξ που ρωτήσατε, επίσης, έχουμε προχωρήσει αρκετά, αλλά θα απαντήσω στη δευτερολογία μου για τα θέματα αυτά.
Κυρία Μανωλάκου, έχετε τον λόγο.
Κύριε Υπουργέ, ιδιαιτερότητες έχει η ναυτιλία, αλλά έχει και χώρα αναφοράς. Γιατί οι εφοπλιστές επιλέγουν χώρα αναφοράς; Για να υπερασπίζονται οι κυβερνήσεις τα προνόμια και τα συμφέροντά τους, όπως κάνουν και οι κυβερνήσεις στην Ελλάδα. Και το λέω αυτό, γιατί; Επειδή το εφοπλιστικό κεφάλαιο, πραγματικά, είναι κεφάλαιο κοσμοπολίτικο. Όμως εδώ υπάρχουν συγκεκριμένα ερωτήματα και υπάρχουν συγκεκριμένες δεσμεύσεις, ειδικά από σας. Δηλαδή, στις 9 του Γενάρη εσείς δεσμευθήκατε ότι μέσα σε δεκαπέντε μέρες θα έχουν βγει οι ερμηνευτικές εγκύκλιοι του ν.4387/2016. Δεν έχει γίνει και έχουν περάσει δύο δεκαπενθήμερα. Εξάλλου, οριστική απόφαση συνταξιοδότησης δεν έχει καταβληθεί - και δεν έχει καταβληθεί εφάπαξ - παρά μόνο προσωρινές, οι οποίες κυμαίνονται από 384 ευρώ μέχρι 768 ευρώ. Το λέω γιατί; Διότι πριν από εννιά μήνες, δηλαδή πριν από τον νέο νόμο, οι άνθρωποι αυτοί, μέσα σε δύο μήνες έπαιρναν κανονικά τις συντάξεις τους και δεν φαίνεται να υπάρχει καμμία συγκεκριμένη χρονική δέσμευση από εσάς. Υπάρχει όμως, και κάτι άλλο, που δεν μου απαντήσατε. Υπάρχει η απόφαση του διοικητικού πρωτοδικείου του Πειραιά, που απέδωσε δίκιο στους ναυτικούς συνταξιούχους, που προσέφυγαν. Αυτό το δίκιο να επεκταθεί σε όλους τους συνταξιούχους ναυτεργάτες και τους εργαζόμενους. Εξάλλου, δημιουργείται και υπάρχει νομικό προηγούμενο. Μην το πετάτε στα σκουπίδια. Εσείς είστε δικηγόρος και το ξέρετε καλά. Μην το αποφεύγετε. Και σε τελευταία ανάλυση, εγώ καταθέτω στα Πρακτικά την επίσημη απόφαση του Πρωτοδικείου Πειραιά με τα συγκεκριμένα ποσά που πήραν αυτοί που προσέφυγαν, που πρέπει να επεκταθεί σε όλους. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό ζητάμε, αυτό σας ρωτάμε, δηλαδή, το πότε θα γίνει. Οι ναυτεργάτες είναι ένας κλάδος που τους εκμεταλλεύονται σκληρά, σκληρότατα και αυτό εντείνεται ακόμα περισσότερο και δεν είναι καθόλου τυχαίο ότι οι Έλληνες εφοπλιστές κατέχουν την πρώτη θέση σε όλον τον κόσμο, με τρελά κέρδη. Εμείς λέμε καθαρά ότι το ΚΚΕ θα στηρίζει τον αγώνα τους, γιατί είναι δίκαιος, γιατί ανοίγει δρόμους για την κατάργηση των αντεργατικών, αντιλαϊκών νόμων, επαναφορά των συλλογικών συμβάσεων και αυξήσεις σε μισθούς, συντάξεις, κοινωνικές παροχές με κριτήριο την κάλυψη των απωλειών και τις σύγχρονες ανάγκες ζωής τους.
Έχετε τον λόγο, κύριε Πετρόπουλε.
Κυρία Μανωλάκου, πρέπει να δείτε συνολικά τη δουλειά που γίνεται στον Ενιαίο Φορέα Κοινωνικής Ασφάλισης και τι προβλήματα επιλύουμε. Είχαμε τρεις χιλιάδες διακόσιες είκοσι πέντε περιπτώσεις, που δεν είχε καταβληθεί εφάπαξ στο ανώτατο πλήρωμα, στους αξιωματικούς και είχαμε κοντά στις οκτώ χιλιάδες περιπτώσεις εφάπαξ στα κατώτατα πληρώματα που δεν χορηγήθηκαν από το 2013. Στην περίοδο αυτή, αφού βγήκε ο ν.4387, ώστε να είναι εφικτή η καταβολή εφάπαξ, έχουμε καταβάλει ήδη διακόσια σαράντα δύο εφάπαξ μέχρι τώρα στους αξιωματικούς, στα ανώτατα πληρώματα και τριακόσια εβδομήντα τέσσερα εφάπαξ στα κατώτατα πληρώματα. Πολλές απ' αυτές τις περιπτώσεις ναυτικών εντάσσονται και σε μία διαδικασία διαδοχικής ασφάλισης, που κάνει πολύ περίπλοκη την έκδοση των σχετικών αποφάσεων, διότι πρέπει να δούμε και σε μία σειρά άλλα ταμεία, που είχαν ασφαλιστικό χρόνο οι ναυτεργάτες, ώστε να συμπληρώνουν τις προϋποθέσεις για τη λήψη του δικαιούμενου εφάπαξ. Γι' αυτόν τον λόγο, εκεί θα έχουμε μεγαλύτερη καθυστέρηση σε σχέση με άλλα ταμεία. Όμως, δεχθείτε ότι σε ένα σύντομο χρονικό διάστημα καλύπτουμε καθυστερήσεις πολλών ετών. Πιστεύω ότι τον Ιούνιο, με τη δουλειά που γίνεται μέσα από την ενοποίηση όλων των φορέων και τη νέα οργάνωση του δυναμικού που διαθέτουμε, θα μπορέσουμε να ικανοποιήσουμε πολύ περισσότερες περιπτώσεις. Ήδη στο συνολικό πληθυσμό των δικαιούμενων εφάπαξ αυτήν τη στιγμή πλησιάζουμε τις είκοσι χιλιάδες εφάπαξ, που χορηγήσαμε από τον μήνα Ιούνιο - στην ουσία από τον μήνα Ιούλιο - τα οποία οφείλονταν από τον Αύγουστο του 2013. Σχετικά με την περίπτωση του Πρωτοδικείου Πειραιά, δεν δημιουργεί ασφάλεια δικαίου μία απόφαση μόνο, με την έννοια της επέκτασής της παντού, και πάντως, όπως γνωρίζετε προφανώς, η απόφαση που εκδίδεται αφορά τους διαδίκους και μόνο. Σκοπός μας δεν είναι να περιοριστούμε σε αυτό. Αν υπάρξουν κι άλλες αποφάσεις και οδηγηθεί σε μία αμετάκλητη κρίση η ελληνική δικαιοσύνη ως προς το θέμα αυτό, θεωρούμε ότι θα είναι υποχρέωση του Ενιαίου Φορέα Κοινωνικής Ασφάλισης να δει μ' έναν ενιαίο τρόπο να επιλύονται τα θέματα αυτά. Αυτό οφείλουμε γενικά να κάνουμε. Με μια απόφαση πρωτοδικείου, όμως, δεν έχουμε μία ασφαλή κρίση για να ρυθμίσουμε γενικά ένα τέτοιο ζήτημα. Πρέπει να το δούμε συνολικά, μέσα από τις πολιτικές που οργανώνουμε για την ενιαία αντιμετώπιση, με ίδιους κανόνες των δικαιωμάτων όλων των ασφαλισμένων. Και αυτό θα κάνουμε, προφανώς, το επόμενο διάστημα. Ευχαριστώ πολύ.
Κι εμείς σας ευχαριστούμε. Ακολουθούν δύο ερωτήσεις του συναδέλφου κ. Βασιλείου Κεγκέρογλου προς τον Υπουργό Εργασίας, στις οποίες θα απαντήσει ο κ. Πετρόπουλος. Οι δύο ερωτήσεις δεν μπορούν να ενοποιηθούν, γιατί είναι διαφορετικά τα αντικείμενα Πρώτα θα συζητηθεί η έκτη με αριθμό 455/7-2-2017επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα μεγάλα προβλήματα και τις άδικες χρεώσεις υψηλών ασφαλιστικών εισφορών. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Επιτρέψτε μου να κάνω ένα σχόλιο για την αναβληθείσα ερώτηση προς το Υπουργείο Αγροτικής Ανάπτυξης, όπου ο κύριος Υπουργός δήλωσε κώλυμα.
Μην αρχίσετε τις φωνές, όμως, όταν θα χτυπάει το κουδούνι μετά.
Υπάρχει μια εγκληματική αμέλεια από την πλευρά της πολιτικής ηγεσίας του Υπουργείου Αγροτικής Ανάπτυξης, το οποίο ξέχασε να προβεί σε διαγωνισμό για την προμήθεια εντομοκτόνων για τη δακοκτονία και την προστασία της ελαιοκαλλιέργειας και δεν έρχεται κιόλας να συζητήσουμε το θέμα. Συνεχίζεται η εγκληματική στάση της πολιτικής ηγεσίας, διότι μόνο αυτήν αφορά, τον κ. Αποστόλου συγκεκριμένα που είναι αρμόδιος για την Επιτροπή Προμηθειών. Έρχομαι στην ερώτηση προς τον κύριο Υπουργό Εργασίας, που αφορά πράγματι τα μεγάλα προβλήματα που έχουν προκύψει και τα οποία αφορούν πάρα πολλά θέματα. Σήμερα, όμως, ζητάμε την ενημέρωση της Βουλής και των πολιτών για συγκεκριμένα θέματα, για τους ασφαλισμένους εργαζόμενους με μπλοκ και ιδιαίτερα αυτούς που, ενώ ξεκινούν να έχουν δύο εργοδότες, στη συνέχεια προκύπτουν κι άλλοι και ουσιαστικά, αλλάζει ο χαρακτήρας, τους μισθωτούς που έχουν μπλοκ, παράλληλα με την εργασία τους, αυτούς που έχουν μία συγκεκριμένη ετήσια σύμβαση, παραδείγματος χάρη, δέκα χιλιάδες ευρώ, δώδεκα χιλιάδες ευρώ, δέκα πέντε χιλιάδες ευρώ, με τον εργοδότη και δεν μπορεί να αλλάξει αυτή η σύμβαση, τους ανέργους και χαμηλοσυνταξιούχους, που αμείβονται με την απόδειξη επαγγελματικής δαπάνης για μικροποσά, τα οποία δεν αλλάζουν τον χαρακτήρα της εργασίας τους - ένα σποραδικό μεροκάματο που θα γίνει μια φορά τον μήνα ή στις δέκα πέντε ημέρες - τους ανθρώπους που θα πληρώσουν κάποια ποσά έναντι για τα ασφάλιστρα και στη συνέχεια έρχεται μ' ένα υπερβολικό επιτόκιο, κατά τη γνώμη μας, του 8% να τοκίσει τα υπόλοιπα, τους αγρότες που το φορολογητέο εισόδημα διαμορφώνεται το 2016 υψηλότερο, εικονικά όμως, γιατί ουσιαστικά ήταν εισοδήματα άλλων ετών. Υπάρχει πρόθεση αυτό να ρυθμιστεί; Βεβαίως, θέλουμε να μας πείτε εάν έχετε απαντήσεις στο θέμα των συνταξιούχων του ΟΓΑ, που θα έχουν εισόδημα, έστω μικρό, από αγροτική απασχόληση. Θα νομοθετήσετε για το 60% ότι δεν ισχύει αυτή η μείωση της σύνταξης; Έχετε κάποια απάντηση - τα δυο τελευταία δεν τα είχα στην ερώτηση - για τα μερίσματα, τα οποία έχουν προκύψει εκ των υστέρων; Τα μερίσματα και ιδίως αυτά που δεν φορολογούνται, πώς υπάγονται στον ΕΦΚΑ; Ευχαριστώ πολύ, κύριε Πρόεδρε.
Επειδή αρκετές φορές έχω εγκαλέσει Υπουργούς, που δεν έρχονται να απαντήσουν στις ερωτήσεις, κύριε Κεγκέρογλου, οφείλω να σας πω ότι ο κ. Αποστόλου βρίσκεται στο εξωτερικό. Επομένως, δεν απέφυγε να έρθει σήμερα. Απλώς, δεν είναι στην Αθήνα.
Ο κ. Αποστόλου δήλωσε το κώλυμα;
Ναι, απ' ότι είδα στην ερώτηση, με την αιτιολογία ότι είναι εξωτερικό.
Για να ξέρω να την ξανακαταθέσω.
Τον λόγο έχει ο κ. Πετρόπουλος.
Ευχαριστώ, κύριε Πρόεδρε. Κύριε Κεγκέρογλου, οι ερωτήσεις σας είναι χρήσιμες, διότι μου δίνουν την ευκαιρία να δώσω απαντήσεις προς ενημέρωση όλων των πολιτών. Έχουμε πει - επαναλαμβάνω - ότι υπόχρεος στην καταβολή εισφορών είναι εκείνος που αμείβεται από εργασία και μόνο για την αμοιβή από εργασία ή για το εισόδημα - να το πω γενικότερα - από εργασία, διότι δεν είναι όλοι εξαρτημένοι εργαζόμενοι. Συνεπώς, εκείνοι που πρέπει να προσέλθουν στον Ενιαίο Φορέα Κοινωνικής Ασφάλισης καταβάλλοντας την εισφορά που τους αντιστοιχεί θα είναι εκείνοι που θα δουν είτε τα ειδοποιητήρια, αν δεν είναι μισθωτοί, ή τις ΑΠΔ αν είναι μισθωτοί. Πάρα πολλοί απ' αυτούς, για τους οποίους υπαινίσσεστε ότι έχουν υποχρέωση καταβολής εισφορών, δεν θα λάβουν ούτε ΑΠΔ ούτε ειδοποιητήριο πληρωμής, διότι δεν θα έχουν υποχρέωση καταβολής εισφορών. Καταλαβαίνω γιατί ρωτάτε και εξηγούμαι: Εκεί που είχαμε περιπτώσεις μιας απασχόλησης με δελτίο δαπανών, με τίτλους κτήσης υπό την νέα έννοια, που, όμως, είχαμε αυτά τα χαρακτηριστικά, τα οποία είπατε κι εσείς, ή μια περιστασιακή υπό τύπον βοηθήματος χαρτζιλικιού, όπως ο φοιτητής που μοιράζει διαφημιστικά έντυπα ή που απασχολείται σε τελείως περιστασιακές και περιθωριακές εργασίες, δεν είναι στις περιπτώσεις που θα λάβει ειδοποιητήριο ούτε θα λάβει ΑΠΔ, για να καταβάλει εισφορές. Επομένως, ας το δούμε, όταν ολοκληρωθούν οι διαδικασίες ανάρτησης των εισφορών στον Ενιαίο Φορέα Κοινωνικής Ασφάλισης. Η τελευταία περίπτωση ανάρτησης θα είναι για εκείνους που έχουν παράλληλη απασχόληση και επειδή τα μητρώα εμπλέκονται και πρέπει να εκκαθαριστεί ένας αριθμός ασφαλισμένων σ' αυτήν την περίπτωση, θα λυθεί αυτό το θέμα πολύ σύντομα, αν όχι σε τούτη την εβδομάδα στην επόμενη εβδομάδα και θα το αντιμετωπίσουμε πολύ συγκεκριμένα πια, ώστε να μην υπάρχει μια εικασία για το αν κάποιος υπάγεται ή δεν υπάγεται. Μία είναι η απάντηση για όλες τις περιπτώσεις. Όσοι ήταν ασφαλισμένοι για την εργασία που παρείχαν και πέρσι οι ίδιοι και μόνο αυτοί θα είναι ασφαλισμένοι και φέτος. Το μόνο που αλλάζει ως πρόβλεψη στον νόμο είναι η περίπτωση του παρέχοντος εργασία με μπλοκάκι για τις περιπτώσεις εκείνες, που στην πραγματικότητα υποκρύπτεται εξαρτημένη εργασία. Έχει προκληθεί, μάλιστα, μέσα από διάφορες αναλύσεις πολλών μια άλλη διάσταση στην έννοια «μπλοκάκι». Υπάρχει μια αμφιβολία, γιατί κάποιοι το επεκτείνουν. Ακόμα και για δικηγόρους λέμε ότι πρέπει να είναι με μπλοκάκι. Ξεχνούν ότι ο δικηγόρος είναι άμισθος δημόσιος λειτουργός, δεν είναι εργαζόμενος με εξαρτημένη εργασία. Δεν αφορά αυτόν η διάταξη σχετικά με την απασχόληση με μπλοκάκι. Αφορά μόνο όσους παρέχουν εξαρτημένη εργασία και μόνο για εκείνους που προσιδιάζει στο επάγγελμά τους η σχετική έννοια.
Τα υπόλοιπα θα τα πείτε στη δευτερολογία σας. Κύριε Κεγκέρογλου, έχετε τον λόγο.
Κύριε Υπουργέ, για το θέμα που αναφέρατε ότι εκτός από τους εργαζόμενους με μπλοκάκια όλοι οι άλλοι είναι όπως και πέρσι, δεν νομίζω ότι ισχύει. Θα σας αναφέρω ένα παράδειγμα για μισθωτούς ή επαγγελματίες που έχουν ένα αγροτικό εισόδημα, μικρό, 2.000, ας πούμε, τον χρόνο. Ο μισθωτός που έχει 2.000 τον χρόνο αγροτικό εισόδημα, πέρσι δεν πλήρωσε ασφαλιστικές εισφορές για τις 2.000. Φέτος τον καλείτε να πληρώσει. Επιπλέον, από το ότι τον καλείτε να πληρώσει, θέλω να διευκρινίσετε εάν θα ισχύει και το κατώτερο πλαφόν για το αγροτικό εισόδημα αυτοτελώς. Ενώ, δηλαδή, είναι ήδη ασφαλισμένος κάποιος ως μισθωτός ή ως επαγγελματίας, μήπως ισχύει και το πλαφόν των 4.900 περίπου, που έχετε θέσει για το αγροτικό εισόδημα; Βεβαίως, για το θέμα των περιστασιακά εργαζομένων συνταξιούχων και ανέργων δώσατε απάντηση και πιστεύω ότι αυτό θα εφαρμοστεί και στην πράξη, για να μην έχουμε αργότερα προβλήματα. Όμως, όλα τ' άλλα που είπατε, ότι δηλαδή όσοι δεν λάβουν ειδοποίηση για οποιοδήποτε λόγο δεν έχουν υποχρέωση, αυτό χρειάζεται και νομοθετική ρύθμιση, διότι ξέρουμε πάρα πολύ φορές ότι έρχεται αναδρομικά η διοίκηση - όχι τώρα μόνο και στο παρελθόν - και λέει: Ξέρετε κάτι; Οφείλεται αναδρομικά να καταβάλετε. Όπως είναι το πρόβλημα με τις ασφαλιστικές εισφορές, που έχουν χρεωθεί σε ασφαλισμένους στον ΟΓΑ ή μικροεπαγγελματίες, που κάποια στιγμή ο ΟΑΕΕ θεώρησε ότι αυτοί πρέπει να είναι σφαλισμένοι είτε στον ΟΑΕΕ είτε πρωτύτερα στο Ταμείο Εμπόρων κ.λπ. και έρχεται αναδρομικά και τους ζητάει χρήματα. Είναι ένα θέμα, τη λύση του οποίου θα πρέπει να τη δούμε νομοθετικά τώρα, που έχει γίνει η ενοποίηση των ταμείων, καθώς ουσιαστικά το ίδιο το ταμείο ζητά πρόσθετη ασφάλιση. Υπάρχει θέμα γενικότερα με τον ΕΦΚΑ, βεβαίως, που όμως δεν είναι αντικείμενο της ερώτησής μου, ούτε τα λειτουργικά προβλήματα που υπάρχουν ούτε η κατάσταση που επικρατεί, η οποία έχει καταγγελθεί από τους εργαζόμενους ούτε βέβαια αυτά που είπε χθες ο σεβαστός καθηγητής κ. Ρομπόλης για το τεράστιο έλλειμμα, το οποίο θα προκύψει στον ΕΦΚΑ το 2020.
Μην πιάνουμε το θέμα του ΕΦΚΑ τώρα, κύριε Κεγκέρογλου. Έχουμε βαρύ νομοσχέδιο. Αφήστε τον ΕΦΚΑ, για να τελειώσουμε την ερώτηση.
Για τον ΕΦΚΑ είναι η ερώτηση.
Όχι ακριβώς!
Συγγνώμη, κύριε Πρόεδρε.
Κι εγώ σας ζητώ συγγνώμη, αλλά έχετε τρία λεπτά.
Μετά τα τρία λεπτά θα μου το πείτε αυτό. Τώρα μου φάγατε είκοσι πέντε δευτερόλεπτα.
Σας αφήνω πολύ περισσότερο.
Αυτή ήταν μια παρεμβολή, για να ελαφρύνετε τη θέση του κ. Πετρόπουλου, ο οποίος είναι από αυτούς που έρχονται, άσχετα εάν την προηγούμενη Πέμπτη δεν ήρθε λόγω ασθενείας. Ολοκληρώνω, λοιπόν, λέγοντας ότι το πρόβλημα του ΕΦΚΑ, όπως φαίνεται από τα λεγόμενά σας, δεν θα είναι μόνο η μερική απασχόληση και η εκ περιτροπής εργασία, δηλαδή τα 10 δισεκατομμύρια έλλειμμα που λέει ο κ. Ρομπόλης, αλλά θα είναι πολύ περισσότερα, εάν ισχύει αυτό που λέτε, ότι αντί για 350 ευρώ μηνιαία ασφάλιστρα, που είχαμε για παράδειγμα στον ΟΑΕΕ, θα έχουμε 240 ευρώ τώρα. Άρα, θα έχουμε και ένα έλλειμμα από τις ασφαλιστικές εισφορές. Αυτά, λοιπόν, χρειάζονται απαντήσεις. Σας ευχαριστώ, κύριε Πρόεδρε.
Κι εγώ ευχαριστώ, κύριε Κεγκέρογλου. Κύριε Υφυπουργέ, έχετε τον λόγο.
Σας ευχαριστώ, κύριε Πρόεδρε. Θα έχουμε εισροή εσόδων από εκείνους που δεν μπορούσαν να πληρώσουν, κύριε Κεγκέρογλου και έτσι δεν θα έχουμε πρόβλημα. Πάνω από τριακόσιες χιλιάδες ασφαλισμένοι στον ΟΑΕΕ, δηλαδή το 1/3 όσων είχαν υποχρέωση καταβολής εισφορών, εδώ και πάρα πολλά έτη έχουν πάψει να καταβάλουν εισφορές. Τώρα θα μπορούν να καταβάλουν εισφορές. Επισκέφθηκα προχθές διαδοχικά το Βιομηχανικό Επιμελητήριο και το Βιοτεχνικό Επιμελητήριο Αθήνας και χθες το Επαγγελματικό Επιμελητήριο. Είναι ομόφωνη η θέση και των φορέων των ελεύθερων επαγγελματιών, όσων ασκούν επιχειρηματική δραστηριότητα, ότι παρέχεται η δυνατότητα πλέον να έχουμε επιτέλους καλύτερο ισοζύγιο στις ταμειακές υποχρεώσεις του Ενιαίου Φορέα Κοινωνικής Ασφάλισης. Μένει να αποδειχθεί φυσικά και γι' αυτόν τον λόγο λέω διαρκώς ότι πρέπει - και θα έλεγα όλες οι πολιτικές πτέρυγες και όλοι οι φορείς να το κάνουν - να καλέσουμε όλους τους ασφαλισμένους να συντρέξουν σε αυτήν την προσπάθεια, να καταβάλουν εισφορές, για να πετύχουμε τις καλύτερες βελτιώσεις του συστήματος. Μένω σε τέσσερα σημεία απ' όσα είπατε: Για τους νέους επιστήμονες δεν θα υπάρξει επιβάρυνση 8% ως προς το τμήμα εκείνο που δεν καταβάλλουν τώρα. Αυτό δεν προκύπτει από πουθενά ούτε από τον νόμο ούτε από όσα έχουμε πει. Εκείνο που θα συμβεί, είναι ότι θα κληθούν μέσα σε δεκαπέντε χρόνια να καταβάλουν το υπόλοιπο, που δεν κατέβαλαν στην αξία που θα είχε αυτή η εισφορά τη χρονική στιγμή της καταβολής. Αυτό δεν είναι επιτόκιο, αλλά αυτούσια η καταβολή στην αξία της σε μεταγενέστερο χρόνο. Δεν υπάρχει, λοιπόν, το 8%. Σχετικά με τους ασφαλισμένους που βρίσκονταν σε διαφορετικά ασφαλιστικά ταμεία παλαιότερα, επειδή είχαμε πολυδιάσπαση και ο ΟΑΕΕ καταλόγιζε εισφορές και υποχρεώσεις σε κάποιον που ήταν ήδη ασφαλισμένος στον ΟΓΑ ή αντίστροφα, με αποτέλεσμα να βρίσκονται πολλοί ασφαλισμένοι υπόχρεοι στην καταβολή εισφορών με επιτόκια και προσαυξήσεις, είναι ένα θέμα που έχω πει από καιρό ότι πρέπει να το λύσουμε μέσα στον Ενιαίο Φορέα Κοινωνικής Ασφάλισης, που δημιουργήθηκε πια με άλλους κανόνες. Και θα το λύσουμε αυτό το θέμα. Δεν επιδιώκουμε είσπραξη τέτοιων οφειλών μέσω του ΚΕΑΟ, εάν έχουν προκύψει. Αυτή είναι δεσμευτική δήλωση και έτσι λειτουργεί το ΚΕΑΟ. Επομένως, αυτό το θέμα που αναφέρατε, απλώς αποδεικνύει τις ανεπάρκειες, τα σφάλματα του παλιού συστήματος. Δεν είπα ότι όσοι δεν λάβουν το ειδοποιητήριο δεν έχουν υποχρέωση. Είπα ένα απλό και κατανοητό κανόνα, που πρέπει να έχουν όλοι στο μυαλό, ότι υπόχρεοι καταβολής ήταν όσοι ήταν και πέρυσι υπόχρεοι καταβολής. Αυτό το λέω, για να μην μπερδεύεται ο κόσμος. Όμως, η βάση υπολογισμού είναι πράγματι το καθαρό εισόδημα και περιλαμβάνει το εισόδημα, που είναι από απασχόληση ή δραστηριότητα. Η αγροτική δραστηριότητα είναι απασχόληση και οι αγρότες δεν θέλουν αθέμιτο ανταγωνισμό. Δεν θέλουν οι αγρότες να μπορεί κάποιος να πουλάει με λιγότερο κόστος το λάδι, επειδή είναι γιατρός και έχει μεγάλες εκτάσεις, πολλές φορές με μεγαλύτερα έσοδα από αυτά που απολαμβάνει από την ιατρική - περιπτώσεις είναι, αλλά συμβαίνει - και να έχει πιο ανταγωνιστική τιμή από αυτόν ο αγρότης, γιατί θα έχει λιγότερο κόστος. Δεν το θέλουν οι αγρότες και έχουν δίκιο σε αυτό. Γι' αυτό το λόγο, το εισόδημα αντιμετωπίζεται ως ενιαίο. Έχετε άδικο, αλλά δεν μου το αποδώσατε ως σφάλμα, και ρωτάτε αν θα υπολογίζεται το αγροτικό εισόδημα στο κατώτατο της βάσης, δηλαδή στα 410 ευρώ. Η απάντηση είναι: Όχι. Θα είναι όσο εισόδημα προκύπτει μετά την αφαίρεση και των δαπανών, που κάνει εκείνος που απασχολείται και με αγροτική δραστηριότητα. Άρα, δεν πληρώνει σε δύο διαφορετικές βάσεις, με υποχρέωση να καταβάλει μία ακόμα εισφορά. Δεν είναι τέτοια η ρύθμιση. Νομίζω ότι απάντησα σε όλα. Ευχαριστώ, κύριε Πρόεδρε.
Συνεχίζουμε με την τέταρτη ερώτηση με αριθμό 2371/4-1-2017 του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναδρομική ασφάλιση αγροεργατών με εργόσημα που δεν εκδόθηκαν. Στην ερώτηση θα απαντήσει ο κ. Πετρόπουλος. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, δεν υπάρχει άδικη ερώτηση. Οι ερωτήσεις είναι ερωτήσεις. Οι τοποθετήσεις μπορεί να εμπεριέχουν το στοιχείο της δικαιοσύνης ή της αδικίας. Να πω, όμως, ότι υπάρχει στο σύστημα, με τον τρόπο που έχει δομηθεί, αδικία σε σχέση με καταβολή ασφαλιστικών εισφορών, χωρίς αντίκρισμα. Αυτό είναι μια πραγματικότητα, την οποία πρέπει να δείτε. Δεν λύνει το ασφαλιστικό ζήτημα το θέμα του ανταγωνισμού. Σας αρέσουν τα ακραία παραδείγματα, ίσως λόγω του ότι είναι εδώ κάποιοι γιατροί και είπατε για μεγαλογιατρούς, που θα έχουν και αγροτικό εισόδημα 500 ή 1.000 ευρώ. Εγώ λέω για έναν επαγγελματία, ο οποίος έχει πάρα πολύ μικρό εισόδημα, 5.000, 6.000 ή 7.000 και έχει και 1.000 ή 2.000 αγροτικό εισόδημα. Όμως, η απάντησή σας καλύπτει το θέμα, σε σχέση με το κατώτερο πλαφόν. Η ασφάλιση με εργόσημο είναι χρήσιμη σε πάρα πολλές περιπτώσεις. Ίσως πρέπει να δούμε μήπως πρέπει να επεκταθεί και σε κάποιες ακόμα περιπτώσεις, βέβαια, πολύ συγκρατημένα και μόνο στις αναγκαίες περιπτώσεις, όπως είναι οι περιπτώσεις των περιστασιακά εργαζομένων σε διάφορους τομείς. Υπάρχει, όμως, η εξής αναντιστοιχία: Ενώ ένας εργαζόμενος κατά το ΙΚΑ - ας το πάρουμε με το παλιό καθεστώς - δικαιούται να προσφύγει στο ΙΚΑ και να πει «Εγώ δούλεψα πέρυσι στην τάδε επιχείρηση, δεν μου έβαλε ένσημα για διάφορους λόγους» και το ζητάει κι έρχεται το ΙΚΑ και καλεί την επιχείρηση και τον ασφαλίζει και έχει και κάποια πρόστιμα. Αυτό δεν συμβαίνει με τα εργόσημα στους αγροεργάτες. Θα ήθελα να ρωτήσω, από τη μια μεριά και ως δικαίωμα του αγροεργάτη, αλλά και ως δικαίωμα και του αγρότη και της αγροτικής επιχείρησης, μιας και τα προηγούμενα χρόνια δεν είχε σημασία το ύψος των εξόδων, διότι ήταν άλλο το σύστημα φορολόγησης, ενώ τα τελευταία χρόνια έχει, δεν προσαρμόστηκαν σε αυτό το σύστημα, αν δοθεί το δικαίωμα σε αγρότες ή αγροτικές επιχειρήσεις να προσέλθουν αυτόκλητα με την ανάλογη επιβάρυνση, βεβαίως, να ασφαλίσουν ανθρώπους που δεν τους ασφάλισαν για διάφορους λόγους, όταν δούλεψαν μέσα στο 2016 ή αν δοθεί το δικαίωμα στον αγροεργάτη να κάνει την αναφορά και να δικαιωθεί. Ευχαριστώ, κύριε Πρόεδρε.
Ορίστε, κύριε Υπουργέ.
Ευχαριστώ πάρα πολύ, και γι' αυτήν την ερώτηση, κύριε Κεγκέρογλου. Ο ασφαλιστικός ν.3863/2010 έθεσε αυστηρούς περιορισμούς για την απασχόληση με εργόσημο και σωστά το έκανε τότε, διότι το εργόσημο πρέπει να έχει ένα πλαίσιο εγγυημένο για την αξιοποίησή του. Εκείνο που προέβλεπε ο ν.3863/2010, ο νόμος δηλαδή της δικής σας κυβέρνησης τότε, ήταν να γίνεται μια χρονική κατανομή της αμοιβής που ελάμβανε κάποιος που απασχολούταν ως αγρoεργάτης επί των ημερών που αντιστοιχούσαν - το πηλίκο, δηλαδή, που προέκυπτε από το συνολικό ποσό που ελάμβανε διά των ημερών που αντιστοιχούσαν - με βάση το ημερομίσθιο του ανειδίκευτου εργάτη, που προβλέπεται κατά την Εθνική Συλλογική Σύμβαση Εργασίας της προηγούμενης χρονιάς. Αυτό λέει ο νόμος. Και εφ' όσον σημείωνε κάποιος μετά από αυτό το αποτέλεσμα ποσό που αντιστοιχούσε σε εκατόν πενήντα μέρες τουλάχιστον, τότε είχε ασφαλιστική κάλυψη για ολόκληρο το έτος. Όλο αυτό το πλαίσιο που έθετε ο νόμος δεν μπορεί κανείς να το διαταράξει ετεροχρονισμένα και να πει «θα έρθω σε προγενέστερους χρόνους να αλλάξω αυτόν τον κανόνα». Και υπάρχει ένα θέμα. Πραγματικά, αντιλαμβάνομαι ως ορθή τη σκέψη σας ότι θα έπρεπε κάποιος, επίσης, από δουλειά τέτοια να έχει το δικαίωμα που έχουν και άλλοι μισθωτοί, στους οποίους δεν παραγράφεται το δικαίωμα να προσφύγουν με καταγγελία προς το πρώην ΙΚΑ, που ήταν το ταμείο για τους μισθωτούς εργαζόμενους πριν. Θα μπορούσε να προσφύγει και να πει «καταγγέλλω τον εργοδότη, διότι δεν μου κατέβαλλε ένσημα όλο αυτόν τον καιρό». Άλλωστε, δεν θα μπορούσε να το γνωρίζει ο εργαζόμενος ότι δεν καταβλήθηκαν εισφορές, διότι τις καταβάλλει ο εργοδότης, παρακρατώντας από τον μισθό. Τις υπεξαιρούσε και το πληροφορούνταν αργότερα. Είχε και μια νομιμοποιημένη βάση αυτή η καθυστερημένη προσφυγή του εργαζόμενου προς τα αρμόδια όργανα του ΙΚΑ. Εδώ η γνώση του απασχολούμενου σε αγροτικές εργασίες είναι αυταπόδεικτη. Και επομένως, έχει τη δυνατότητα, μέσα από την κατανομή που γίνεται στο χρόνο - και το ξέρει ότι μέσα στη χρονιά έχει εκατόν πενήντα ένσημα με αγρόσημο - να προσφύγει και να δώσει τη λύση μέσα στο ίδιο το έτος. Έχει τη γνώση. Και γι' αυτό είναι λίγο προβληματικό να μπούμε στην πρότασή σας, λαμβάνοντας υπ' όψιν ενδεχομένως ότι για κάποιους μια τέτοια εκδοχή - αν τη δίναμε - θα οδηγούσε σε μια πλασματική έκδοση εργοσήμων για το παρελθόν, προκειμένου να ωφεληθεί με φορολογικές εκπτώσεις. Είναι λίγο δύσκολο το πράγμα, για να το πούμε με έναν τρόπο τώρα. Το ακούω αυτό που μου λέτε, θα το σκεφθώ. Πρέπει να το σκεφθούμε με ιδιαίτερη προσοχή.
Τον λόγο έχει ο κ. Κεγκέρογλου για τη δευτερολογία του.
Ευχαριστώ, κύριε Πρόεδρε. Μέρος της απάντησης ήταν σε δικηγορίστικο στυλ. Τι λέτε, δηλαδή; Εάν στον εργάτη, που είναι σε αδύναμη θέση, την ώρα που έχει να κάνει μεροκάματο έναν μήνα, πει ο άλλος «έλα να δουλέψεις», εκείνη την ώρα θα του πει εκείνος «φέρε μου το εργόσημο, γιατί αλλιώς δεν δουλεύω». Αυτό είναι πραγματικότητα και όχι μόνο στους εργαζόμενους με εργόσημο, αλλά και στους λοιπούς. Άρα, το δικαίωμά του να καταγγείλει τη μαύρη εργασία δεν μπορεί να μην ασκηθεί λόγω του ότι «το γνώριζες, κύριε, και πήγες και εργάστηκες», διότι είναι ο αδύναμος κρίκος στη σχέση εργαζόμενου - εργοδότη. Νομίζω ότι και το δίκαιο αναγνωρίζει την εκ των υστέρων καταγγελία για κάτι το οποίο ως εξαναγκαζόμενος ουσιαστικά δεν κατήγγειλε κάποιος εκείνη τη στιγμή. Ναι ή όχι; Νομίζω ότι έχω δίκιο. Δεν είπα εγώ ότι θα μπουν τα εργόσημα χωρίς επιβάρυνση, γιατί ακριβώς σε αυτό το σημείο είναι σωστή η ασφαλιστική δικλείδα που είπατε ότι πρέπει να υπάρχει. Ειδικά τώρα, που έχει αλλάξει το φορολογικό καθεστώς και είναι υψηλότατη η φορολόγηση, πρέπει να υπάρχει. Η ασφαλιστική δικλείδα θα είναι με ποινή, δεν θα είναι 10% προφανώς η ασφάλιση. Μπορεί να είναι 15%. Δεν το ξέρω αυτό. Είναι θέμα που πρέπει να εξετάσετε. Εγώ σας καλώ να δημιουργήσετε μια ομάδα εργασίας για το συγκεκριμένο θέμα, διότι είναι αναντιστοιχία να μπορεί ο εργαζόμενος με τον κλασικό τρόπο στο ΙΚΑ να καταγγείλει τη μαύρη εργασία και ο άλλος να μην μπορεί ή ακόμα και αυτό το δικαίωμα που έχουμε δώσει κατά καιρούς, να καλύπτουν ασφαλιστικές εισφορές του προηγούμενου διαστήματος επιχειρήσεις, οι οποίες για διάφορους λόγους δεν είχαν καταθέσει ΑΠΔ και δεν είχε εμφανιστεί ο εργαζόμενος και να το κάνουν εκ των υστέρων, να μπορεί να δοθεί και σε αυτή την περίπτωση. Θα γίνει άπαξ για το 2016 και έχει να κάνει με την προηγούμενη χρονιά. Το δικαίωμα, όμως, της καταγγελίας πρέπει να είναι μόνιμο. Δεν μπορούμε να μην δώσουμε αυτήν τη δυνατότητα στους εργαζόμενους με εργόσημο, που είναι μια μεγάλη κατηγορία. Αναφέρεστε συχνά - και κλείνω με αυτό - στη σχέση του βασικού μισθού ή του βασικού ημερομισθίου με τα ασφάλιστρα. Όταν ο βασικός μισθός θα πάει στα 751 ευρώ ή και παραπάνω, σύμφωνα με τις προβλέψεις, θα διατηρηθεί το ίδιο όριο, το ίδιο πλαφόν στις ασφαλιστικές εισφορές τα 7.032 ευρώ και το 4.900 ευρώ για τα αγροτικά ή θα πάει με βάση τα 751 ευρώ; Τέλος, δεν μας είπατε τι γίνεται με τα μερίσματα. Αν είναι εύκολο.
Ορίστε, κύριε Πετρόπουλε.
Τα μερίσματα είναι υπόλοιπο από την προηγούμενη ερώτηση. Ίδια είναι η απάντηση. Αν ένα μέρισμα είναι κεφαλαιακής απόδοσης, δεν είναι εισφορά. Αν είναι, όμως, μερίδιο από το κέρδος από τη δραστηριότητα, είναι εισφορά. Σχετικά με το εργόσημο στην αγροτική παραγωγή, η βάση υπολογισμού ως προς το ύψος είναι αυτή που είναι και για τους αγρότες. Πρέπει να μην είναι κάτι διαφορετικό. Όπως είναι η κλίμακα των συντελεστών για τους αγρότες, με τον ίδιο τρόπο πρέπει να υπολογίσετε. Τα άλλα θέματα, κύριε Κεγκέρογλου, που ανέφερα στην προηγούμενη τοποθέτησή μου δείχνουν ότι θα με προβληματίσει η σχέση της εισφοράς αυτής ως προς τον χρόνο καταβολής, καθώς, όπως είπα, κανονικά, σύμφωνα με τον ν.3863 λογαριάζεται μόνο μέσα στο έτος. Δεν προβλέπει ο νόμος αναδρομική καταβολή. Άρα πρέπει να γίνει συνολική παρέμβαση στο νόμο και αυτό δεν μπορεί να απαντηθεί σε αυτήν τη διαδικασία. Χρειάζεται να το επεξεργαστούμε και να δούμε αν ορθά θα κάνουμε κάτι διαφορετικό απ' ό,τι είχε προβλέψει ο δικός σας νόμος. Σας ευχαριστώ.
Επειδή είδα ότι επί της ουσίας δεν υπάρχει διαφωνία, ας δείτε την πρόταση να συγκροτηθεί μία άτυπη διακομματική επιτροπή, να φέρετε μια τροπολογία του άρθρου του νόμου και να το λήξουμε, αν είναι σωστό δηλαδή αυτό. Ο Βουλευτής κ. Κωνσταντίνος Γκιουλέκας ζητεί άδεια ολιγοήμερης απουσίας στο εξωτερικό από τις 25 Φεβρουαρίου έως τις 26 Φεβρουαρίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα εννέα μαθητές και μαθήτριες και δύο εκπαιδευτικοί συνοδοί τους από το 3ο Γενικό Λύκειο Χαλανδρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Εισερχόμαστε τώρα στη συζήτηση των τριών τελευταίων επίκαιρων ερωτήσεων, στις οποίες θα απαντήσει ο Αναπληρωτής Υπουργός Παιδείας κ. Παύλος Πολάκης. Οι δύο είναι του ιδίου αντικειμένου και θα συζητηθούν ενιαία. Θα απαντήσει και στους δύο συναδέλφους ο κύριος Υπουργός έχοντας μεγαλύτερη άνεση. Αρχίζουμε με την πέμπτη με αριθμό 337/13-1-2017 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος εφαρμογής της τηλεϊατρικής στην Ελλάδα. Κύριε Κρεμαστινέ, έχετε τον λόγο.
Κύριε Πρόεδρε, είπατε «επίκαιρη», αλλά πρόκειται για ανεπίκαιρη ερώτηση. Επίκαιρη θα ήταν, αν είχε απαντηθεί τότε που έγινε. Έχει αναβληθεί - έχω και τις ημερομηνίες - επτά φορές. Ήταν επίκαιρη, διότι τότε τα μεγάλα ιατρικά περιοδικά, αυτά που θεωρούνται ευαγγέλια, το «NEW ENGLAND» και το «CIRCULATION», ασχολήθηκαν με την τρίτης γενιάς τηλεϊατρική. Και επειδή έχει αποκτηθεί η τηλεϊατρική της τρίτης γενιάς από το 2015, το ερώτημα είναι τι πραγματικά θα προκύψει από όλη αυτήν την ιστορία. Επειδή θα ήθελα να ακούσω πώς σκέφτεται το Υπουργείο, κρατήστε τον χρόνο μου για τη δευτερολογία, για να επεκταθώ περισσότερο.
Ορίστε, κύριε Υπουργέ, έχετε τον λόγο.
Κύριε Πρόεδρε, έχω να απαντήσω και πολλά πράγματα, αλλά επειδή κράτησε τον χρόνο του ο κ. Κρεμαστινός, εγώ θα ήθελα να αξιοποιήσει μέρος της δευτερολογίας του - γιατί λες και γεννηθήκαμε χθες σε αυτή τη χώρα - και να μου πει κάποια πράγματα. Θα σας ρωτήσω και εγώ κάποια πράγματα, κύριε Κρεμαστινέ. Εσείς δεν ήσασταν κυβέρνηση, όταν εγκαταστάθηκε το σύστημα τηλεϊατρικής διασύνδεσης των φυλακών Κορυδαλλού με το Κρατικό της Νίκαιας, που γέμισε τότε το νοσοκομείο από κομπιούτερ και καλώδια, τα οποία δεν λειτούργησαν ποτέ και μετά ληστεύτηκαν; Ποιος ήταν κυβέρνηση; Η Αριστερά; Εσείς ήσασταν κυβέρνηση. Μήπως θυμάστε να μου πείτε αν το σύστημα τηλεϊατρικής, που εγκατέστησαν οι Ένοπλες Δυνάμεις σε διάφορα σημεία και νησιωτικές περιοχές του Ανατολικού Αιγαίου, Καστελόριζο, Τήλος, Κάλυμνος, Λέρος, Ικαρία κλπ. - πάλι προηγούμενα χρόνια, που πάλι εσείς ήσασταν κυβέρνηση - λειτούργησε και ποτέ; Παρήγαγε κάποιο αποτέλεσμα; Γιατί δεν ξέρω κάτι, παρά το ότι έχουν υπογραφεί συμβάσεις συνεργασίας με το ΕΣΥ, διαπιστεύτηκαν άνθρωποι κ.λπ.. Επίσης, να ρωτήσω κάτι άλλο, πιο πρόσφατο. Το 2010 δεν αναπτύχθηκαν κάποια συστήματα τηλεϊατρικής στο ΕΚΑΒ, για τα οποία δόθηκαν 750.000 ευρώ και τα οποία, επίσης, σε δύο από τις τρεις περιοχές δεν λειτούργησαν ποτέ, παρά το ότι είχαν τη δυνατότητα να αναπτυχθεί η τηλεϊατρική; Ή, επίσης, η δικιά σας κυβέρνηση και η κυβέρνηση της Νέας Δημοκρατίας δεν ήταν επάνω, όταν έγιναν διάφορα ερευνητικά προγράμματα και ξεκοκαλίστηκαν και διάφορα ευρωπαϊκά προγράμματα σε χρήμα για πιλοτικές εφαρμογές από το «Σισμανόγλειο», για παράδειγμα, ή άλλα πανεπιστήμια σε σχέση με τη διασύνδεση, με τηλεϊατρική, με κάποια νησιά του Αιγαίου; Βγήκαν κάποια συμπεράσματα από αυτά; Τι τα κάνατε αυτά τα συμπεράσματα; Εγώ θα απαντήσω μετά. Όμως, εγώ θα ήθελα και μια απάντηση. Δηλαδή, όλα αυτά, που κάνατε και τα οποία κόστισαν αρκετά λεφτά, έδωσαν τίποτα σε αυτήν την κοινωνία; Στα νησιά, που κόπτεσθε, έδωσαν τίποτα; Γιατί σήμερα αρχίζουν και λειτουργούν κάποια πράγματα, όμως θα τα πω μετά. Αλλά θα ήθελα μια απάντηση σε αυτά. Τα σβήνουμε αυτά; Τα ξεχάσαμε; Εσείς δεν τα κάνατε αυτά; Ευχαριστώ πολύ.
Κύριε Κρεμαστινέ, έχετε τον λόγο.
Φαίνεται πως μιλούμε με διαφορετική, αν θέλετε, έννοια και διαφορετική κλίμακα. Εγώ δεν ήρθα εδώ για να ακούσω τι έγινε, από ποιον έγινε κ.λπ., αλλά αφού θέλετε να πάμε στο τι έγινε, να σας πω. Ο πρώτος Υπουργός, που έβαλε σύστημα τηλεϊατρικής με βάση το «Σισμανόγλειο», πρέπει να ξέρετε ότι ήμουν εγώ και ότι η πρώτη τηλεϊατρική έγινε στο πιο απομακρυσμένο νησί, την Αστυπάλαια. Όταν δεν υπάρχει συνεχές σέρβις και συνεχής εκπαίδευση του γιατρού, η τηλεϊατρική είναι καταδικασμένη να σταματήσει, με οποιαδήποτε κυβέρνηση και με οποιονδήποτε Υπουργό, πολύ περισσότερο όταν εναλλάσσονται οι Υπουργοί και οι κυβερνήσεις στην εξουσία. Και εσείς αυτά που θα πείτε, θα είναι υπό την αίρεση του επόμενου Υπουργού ή της επόμενης κυβέρνησης, όποιος και να είναι. Άρα, λοιπόν, εγώ όταν έκανα την τηλεϊατρική για πρώτη φορά στην Ελλάδα, είχα έναν εγκέφαλο, που λεγόταν «Σισμανόγλειο», και σταθμοί από εδώ και από εκεί, που έπρεπε να λειτουργήσουν. Το αν δεν λειτούργησαν μετά ή ποιοι είναι υπεύθυνοι, αν δεν έγινε συνεχής εκπαίδευση, αν οι γιατροί δεν εκπαιδευόντουσαν σωστά, εάν δεν υπήρχε σέρβις κ.λπ. και έκλεισαν όλα αυτά που λέτε, εγώ δεν είμαι υπεύθυνος, το αντιλαμβάνεσθε. Εγώ έκανα την αρχή, γι' αυτό το είπα και ούτε απολογούμαι για κανέναν φυσικά ούτε για κόμματα ούτε για Υπουργούς. Ο καθένας έχει τις ευθύνες του. Όμως, εγώ δεν ήρθα σήμερα για να πω αυτά τα πράγματα. Εγώ ήρθα να πω κάτι άλλο για την τηλεϊατρική στη χώρα μας και αυτό θέλω να το προσέξετε. Η τηλεϊατρική της τρίτης γενιάς δεν έχει καμμία σχέση με την τηλεϊατρική, που εγώ άρχισα ως Υπουργός, της πρώτης γενιάς. Εκείνη η τηλεϊατρική είναι σήμερα σε ένα τέτοιο μηχάνημα αρκετή, που σήμερα δεν εξυπηρετεί κανέναν. Δηλαδή, ένα τηλέφωνο εκσυγχρονισμένο περιέχει όλα τα στοιχεία να κάνεις τηλεϊατρική όταν θέλεις. Εάν η σημερινή τηλεϊατρική ακολουθήσει την τηλεϊατρική αυτήν εδώ, τότε θα είναι μια αποτυχία, δεν θα κάνετε τίποτα και γι' αυτό είπα ότι έκανα την ερώτηση τότε, όχι για να κάνω κριτική, γιατί καθυστερήσατε κ.λπ., διότι εγώ δεν ανήκω σε αυτήν την κατηγορία των ανθρώπων και των Βουλευτών. Εν πάση περιπτώσει, σας το ξαναλέω, θέλω να βοηθήσω και εσάς και τη χώρα, δεν έχω κανένα άλλο λόγο. Η τηλεϊατρική της τρίτης γενιάς είναι τηλεϊατρική που είναι τηλεδιάγνωση, τηλεθεραπεία και τηλεκπαίδευση, έτσι ώστε να μπορεί ο γιατρός στο αγροτικό ιατρείο, στο κέντρο υγείας ή στο περιφερειακό νοσοκομείο, να έχει δίπλα του τον καθηγητή, τον διευθυντή, τον έμπειρο γιατρό για κάθε του απορία. Αυτό λέγεται τρίτης γενιάς τηλεϊατρική και θα ήθελα να δω πώς σκέφτεστε αυτήν την τηλεϊατρική. Για να δώσει και να πάρει κανείς πληροφορίες, δεν χρειάζεται καν τηλεϊατρική. Αυτή η τηλεϊατρική, λοιπόν, θέλει έναν εγκέφαλο σε ένα μεγάλο νοσοκομείο, ας πούμε ένα πανεπιστημιακό μεγάλο νοσοκομείο, να δώσετε μερικούς παραπάνω γιατρούς, για να μπορούν να δουλέψουν αυτό το σύστημα και στην ουσία, να ελαττωθούν κάθετα και οι αεροδιακομιδές, αλλά και οι νοσηλείες στο κέντρο της Αθήνας. Γιατί όταν μπορεί με την τηλεϊατρική ο νέος γιατρός στο αγροτικό ιατρείο ή στο κέντρο υγείας να έχει δίπλα του τον καθηγητή ή τον διευθυντή ενός μεγάλου νοσοκομείου, για να του δίνει οδηγίες ανά πάσα στιγμή, αυτό αναβαθμίζει πραγματικά την τηλεϊατρική και τη χώρα. Άρα, λοιπόν, δεν πιάσατε το πνεύμα της ερωτήσεώς μου. Αυτό όμως δεν με ενοχλεί. Εγώ θα ήθελα να πιάσετε την ουσία της ερώτησής μου. Η ουσία είναι το να πείτε ότι θα κάνουμε αυτά τα πράγματα, και μαζί και χώρια αν τα κάνουμε, το κέρδος θα είναι για τον ελληνικό λαό και την Ελλάδα. Κατά συνέπεια, δεν έχω κανένα λόγο να απολογηθώ, πολύ περισσότερο όταν εγώ είμαι αυτός που άρχισε την τηλεϊατρική σε αυτήν τη χώρα.
Κύριε Υπουργέ, έχετε τον λόγο.
Κύριε Κρεμαστινέ, έχω πιάσει πλήρως το περιεχόμενο της ερώτησής σας, αλλά τίποτα σε αυτήν την κοινωνία δεν γίνεται με παρθενογένεση. Υπάρχει μία διαδρομή και πρέπει να αποδίδει κάποιος τα του Καίσαρος τω Καίσαρι σε σχέση με κάποιες προσπάθειες που έγιναν στο παρελθόν, γιατί δεν ξεκινάμε τώρα. Ακούστε, λοιπόν. Το 2015 ολοκληρώθηκε η τοποθέτηση των καμπινών του εθνικού δικτύου τηλεϊατρικής, που είχε ξεκινήσει από τα προηγούμενα χρόνια με το ΕΣΠΑ 2007-2013, σε τριάντα σημεία του Αιγαίου και σε δεκατρείς νοσοκομειακούς σταθμούς. Θα σας τα πω αναλυτικά. Γενικό Νοσοκομείο, Κέντρο Υγείας Κυθήρων, Γενικό Νοσοκομείο Ικαρίας, Γενικό Νοσοκομείο Λήμνου, Κέντρο Υγείας Άντισσας, Περιφερειακό Ιατρείο Οινουσσών, Κέντρο Υγείας Πυργίου, Κέντρο Υγείας Καρλοβάσου, Περιφερειακό Πολυδύναμο Ιατρείο Φούρνων, Κέντρο Υγείας Δήλου, ΠΠΙ Κάσου, Γενικού Νοσοκομείου Καλύμνου, Γενικό Νοσοκομείο Κω, Θεραπευτήριο - Κέντρο Υγείας Λέρου, Κέντρο Υγείας Έμπωνα στη Ρόδο, Κέντρο Υγείας Καρπάθου, Κέντρο Υγείας Πάτμου, Περιφερειακό Πολυδύναμο Ιατρείο Αστυπάλαιας, Περιφερειακό Πολυδύναμο Ιατρείο Σύμης, Περιφερειακό Πολυδύναμο Ιατρείο Μεγίστης, Νισύρου, Σίφνου, Γενικό Νοσοκομείο - Κέντρο Υγείας Νάξου, Κέντρο Υγείας Άνδρου, Κέντρο Υγείας Θήρας - η καμπίνα φεύγει από εδώ και θα πάει στην Τήλο, γιατί δεν χρειάζεται πια με το άνοιγμα του νοσοκομείου - Κέντρο Υγείας Ίου, Μήλου, Μυκόνου, Πάρου, Τήνου και Αμοργού. Είναι τριάντα σημεία με την τηλεϊατρική της τρίτης γενιάς, την πιο πρόσφατη εξέλιξη και τον εξοπλισμό όπου υπάρχει ειδικός χώρος, ειδικός εξοπλισμός, μηχανήματα που συνδέονται με τον εξοπλισμό αυτό και που υπάρχουν σημεία αναφοράς σε μεγάλα νοσοκομεία της Αθήνας, αλλά και περιοχών, όπως το «Ασκληπιείο» Βούλας, «Θριάσιο», Νίκαιας, «Τζάνειο», «Μεταξά», «Αττικό», Εθνικό Κέντρο Επιχειρήσεων Υγείας, στο «Ψυχιατρικό Νοσοκομείο Αττικής» και στα πέντε νοσοκομεία του Αιγαίου. Έχουν πιστοποιηθεί μέχρι σήμερα - γιατί εγώ δεν θα σας πω τι θα κάνουμε, αλλά τι κάναμε - διακόσιοι εβδομήντα επαγγελματίες υγείας, προκειμένου να μπορούν να χειριστούν αυτόν τον εξοπλισμό και αυτός ο αριθμός ολοένα αυξάνεται. Οι εξήντα επτά απ' αυτούς είναι γιατροί που είναι και στην περιφέρεια και στο κέντρο. Υπάρχει μία αντίρρηση, όπως ξέρετε, στο να εκπαιδευτούν κάποιοι. Δεν είναι όλοι το ίδιο πρόθυμοι να μπουν σε αυτή τη διαδικασία, γιατί υπάρχει και μία εκπαίδευση προηγούμενων ετών - μην κάτσω να ασχοληθώ, δεν είμαι και σίγουρος - φώναξε ελικόπτερο να φύγει. Όμως έχει προχωρήσει για πρώτη φορά σε τέτοια έκταση αυτό το πράγμα. Εδώ και πολύ καιρό λειτουργεί με προγραμματισμένα ραντεβού σε πάρα πολλά σημεία 08.00΄ με 14.00΄ το μεσημέρι. Έχουν γίνει πάνω από τετρακόσια ραντεβού σε διάφορα σημεία του Αιγαίου, που πήραν γνώμες ειδικών από νοσοκομεία της Αθήνας. Δεύτερον, έχουν ολοκληρωθεί πάρα πολλοί κύκλοι εκπαίδευσης είτε προσωπικού είτε και πολιτών από εξειδικευμένους γιατρούς του κέντρου προς τα σημεία της περιφέρειας που ανέφερα πριν, με βάση τη διαθεσιμότητα και τη διάθεση που υπάρχει από την πλευρά αυτή, για να εκπαιδευτούν σε ΚΑΡΠΑ, σε αντιμετώπιση επειγόντων κ.λπ.. Λοιπόν αυτά έχουν γίνει. Έγινε και εκπαίδευση του ίδιου του προσωπικού σε διάφορα πράγματα. Τρίτον, επίσης, για πρώτη φορά πριν από λίγες μέρες μπήκε σε πέντε ιατρεία η διαδικασία της αντιμετώπισης του επείγοντος. Πρέπει να μπει συγκροτημένα, όμως, έτσι; Γιατί το μεγάλο πρόβλημα και των παλαιότερων προσπαθειών, όπως στο Σισμανόγλειο κ.λπ. είναι ότι πρέπει να έχεις έναν άνθρωπο, ο οποίος να έχει βάρδια, για να είναι εικοσιτετράωρου ετοιμότητας στο κέντρο και να κατευθύνει τον γιατρό ή τον υγειονομικό επιστήμονα της περιφέρειας. Μάλιστα, σας πληροφορώ ότι στη Σύμη υπήρξε η πρώτη διακομιδή που αποφεύχθηκε με βάση τις οδηγίες που έδωσε ειδικευμένος καρδιολόγος γιατρός από το Θριάσιο. Ο ασθενής μεταφέρθηκε τακτικά την επόμενη μέρα στη Ρόδο, χωρίς να χρειαστεί να σηκωθεί ελικόπτερο για ένα επεισόδιο κολπικής μαρμαρυγής, στο οποίο είχε ελεγχθεί η κατάσταση του ασθενή.
Ολοκληρώνετε, κύριε Υπουργέ.
Αυτό το οποίο προσπαθούμε και υλοποιούμε είναι και το Αττικό και το Θριάσιο και η Νίκαια να αναπτύξουν - και αυτό κάνει η Υγειονομική Περιφέρεια - την ανθρώπινη υποδομή, ώστε να είναι είκοσι τέσσερις ώρες διαθέσιμη. Γιατί αυτή τη στιγμή είναι πάντα διαθέσιμη το πρωί, αλλά πρέπει να είναι είκοσι τέσσερις ώρες διαθέσιμη από τους γιατρούς των πολυδύναμων ιατρείων στα σημεία αυτά που λέμε, για να ξέρουν πού μπορούν να απευθυνθούν. Υπάρχει, όπως σας είπα, μια αντίδραση από κάποιους γιατρούς, αλλά νομίζω ότι αυτό σιγά - σιγά ξεπερνιέται. Πραγματικά - προσέξτε - είκοσι αεροδιακομιδές τον χρόνο να γλιτώνουμε, πρακτικά αποσβένεται η επένδυση που έγινε για αυτά τα μηχανήματα. Έχει πολλές δυνατότητες επεκτασιμότητας εφαρμογών αυτή η γενιά των μηχανημάτων, η οποία μπήκε. Το κακό ήταν ότι μπήκε στο πρόγραμμα μόνο η προμήθεια του εξοπλισμού. Δεν μπήκε η διαδικασία της εκπαίδευσης, ενώ αρχικά είχε μπει. Απεντάχθηκε αυτό, πριν αναλάβουμε εμείς. Και τώρα η εκπαίδευση γίνεται εξ ιδίων πόρων και με την καθοδήγηση της Β΄ Υγειονομικής Περιφέρειας, η οποία πραγματικά νομίζω ότι για πρώτη φορά στην ιστορία του υγειονομικού μας συστήματος προσπαθεί να λειτουργήσει οργανωμένα και να αναπτύξει το εθνικό δίκτυο τηλεϊατρικής που αφορά τα νησιά του Αιγαίου και τα νοσοκομεία της Β΄ Υγειονομικής Περιφέρειας, όπου υπάρχει και η ανάγκη. Ευχαριστώ πολύ.
Όπως προείπα, η δεύτερη και η τρίτη με αριθμό 89/5-10-2016 κοινή ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα και του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ολοκλήρωση και αυτονόμηση του ογκολογικού τμήματος του νοσοκομείου Ρόδου, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, με εφαρμογή της διάταξης της παραγράφου 4 του άρθρου 131 του Κανονισμού της Βουλής. Σύμφωνα με τη σειρά που είναι γραμμένοι εδώ στον κατάλογο, ο κ. Κόνσολας έχει πρώτος τον λόγο για δύο λεπτά για την πρωτολογία του.
Ευχαριστώ, κύριε Πρόεδρε. Κύριε Υπουργέ, εγώ χαίρομαι πάρα πολύ που είστε σήμερα εδώ, γιατί ξέρετε ότι η συζήτηση είναι η πεμπτουσία της δημοκρατίας και νομίζω ότι να υπεκφεύγουμε να συζητούμε προβλήματα τα οποία έχουν αναγνωριστεί διαχρονικά δεν είναι θετικό για την προσπάθεια που κάνετε και εσείς να λύσετε αυτά τα προβλήματα, που ακούσαμε και πριν. Να σας θυμίσω, κύριε Υπουργέ, ότι εδώ σε λίγες ημέρες στην Αίθουσα της Εθνικής Αντιπροσωπείας θα συζητήσουμε και θα πανηγυρίσουμε τα εβδομήντα χρόνια ενσωμάτωσης της Δωδεκανήσου, της μητέρας πατρίδας. Κάποιοι από εμάς ενδεχόμενα με προβολή στο μέλλον θα θεωρούν παράλογο ότι αυτονόητα προβλήματα δεν έχουν λυθεί ακόμη στη νησιωτική Ελλάδα. Ξέρετε πολύ καλά και εσείς - από την Κρήτη κατάγεστε - ότι η νησιωτική Ελλάδα είναι η ίδια η Ελλάδα. Το γνωρίζετε. Θέλω να θεμελιώσουμε εδώ μια συζήτηση με απόλυτη ειλικρίνεια και σε καμμία περίπτωση δεν θέλω να εκτραπεί αυτή η συζήτηση σε μια στείρα αντιπαράθεση για το τι έγινε κατά τις προηγούμενες κυβερνήσεις και τι κάνατε εσείς. Το έχετε κάνει κατά την προηγούμενη συζήτησή μας στη Βουλή, αλλά και τώρα με τον κ. Κρεμαστινό στην προηγούμενη ερώτηση. Θέλω εδώ να σας θυμίσω ότι πολλοί επικαλούνται, κύριε Υπουργέ, τη ρήτρα της νησιωτικότητας που αναγνώρισε εδώ και ο Πρόεδρος της Εθνικής Αντιπροσωπείας, όταν σε περσινή συζήτηση του προτείναμε να ενσωματώσει σε κάθε νομοσχέδιο τη ρήτρα νησιωτικότητας. Ακούστε, όμως. Εδώ πρέπει να συμφωνήσουμε για το έγινε λάθος και να το θεραπεύσουμε, τι χρονοκαθυστέρηση υπάρχει, ώστε να συμφωνήσουμε σε χρονοδιάγραμμα, και κυρίως, κύριε Υπουργέ, να αναγνωρίσουμε ότι στη νησιωτικότητα υπάρχουν άνθρωποι που κυριολεκτικά ταλαιπωρούνται από τα προβλήματα της υγείας και ιδιαίτερα, ένα πλήθος καρκινοπαθών συμπολιτών μας που έχουν τρεις επιλογές: ή να μετακινηθούν στην Αθήνα ή την Κρήτη ή επειδή αδυνατούν να πληρώσουν να έξοδα μετακίνησής τους, να κάτσουν και να δουν τη μοίρα τους στο νοσοκομείο, χωρίς να μπορέσει επί της ουσίας να ανταποκριθεί στις ανάγκες που έχει αυτή την ώρα αυτή η μεγάλη μάστιγα της κοινωνίας μας. Ξέρετε, μεγαλύτερη ανισότητα από αυτή δεν υπάρχει. Άρα ποια ρήτρα νησιωτικότητας αναγνωρίζουν κάποιοι από εμάς; Κύριε Υπουργέ, εδώ πρέπει να συμφωνήσουμε σε τρία σημεία. Υπάρχει πρόθεση από το Υπουργείο Υγείας να λύσει οριστικά τη μελέτη του ακτινοθεραπευτικού; Δεύτερον, υπάρχει η δυνατότητα που με βάση τις προθέσεις σας κατά την προηγούμενη συζήτηση μας εδώ - επιτρέψτε μου να την καταθέσω στα Πρακτικά - , είχατε αναγνωρίσει την ανάγκη σύστασης ογκολογικού τμήματος στο νοσοκομείο της Ρόδου, ένα πολύ μεγάλο περιφερειακό νοσοκομείο που χρειάζεται να είναι ο βασικός πυλώνας της υγείας στα νησιά; Υπάρχει, λοιπόν, η πρόθεση αυτή να συσταθεί το ογκολογικό και ταυτόχρονα να διοριστεί και το προσωπικό; Γνωρίζω τις προσπάθειες που έχετε κάνει για προσωπικό, αλλά εδώ θέλουμε συγκεκριμένο προσωπικό, και νοσηλευτικό και τεχνικό. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα στο πλαίσιο αυτό θα ήθελα να σας παρακαλέσω, κύριε Υπουργέ, στο ερώτημά μας αυτό να είστε απόλυτα συγκεκριμένος, για να δώσουμε και μια οριστική λύση σε ένα πολύ μεγάλο πρόβλημα, καθώς κι εσείς έχετε κοινές αγωνίες με τους νησιώτες και με αυτούς που κυριολεκτικά αγωνιούν να αντιμετωπίσουν τα προβλήματά τους εκεί που είναι ο χώρος διαμονής τους. Ευχαριστώ.
Τον λόγο έχει ο κ. Κρεμαστινός για δύο λεπτά, για το ίδιο θέμα.
Κατ' αρχάς να πω το εξής. Μέσα στο ογκολογικό υπάρχει και η τηλεϊατρική, δηλαδή φανταστείτε να δίνει οδηγίες ο «Χ» ειδικός από ένα μεγάλο νοσοκομείο για το πώς πρέπει να λειτουργήσει σε θεραπεία ένας αρχάριος και μη ειδικευμένος γιατρός σε ένα απομονωμένο ιατρείο ή σε ένα κέντρο υγείας ή σε ένα περιφερειακό νοσοκομείο, αλλά κυρίως η εκπαίδευση. Αυτό, όμως, που φοβάμαι ότι δεν κατάλαβε ο κ. Πολάκης προηγουμένως, είναι ότι η τηλεϊατρική της τρίτης γενιάς είναι ουσιαστικά η ρομποτική τηλεϊατρική. Δηλαδή, μπορείς από την Αμερική με τη ρομποτική τηλεϊατρική να χειρουργήσεις στην Ελλάδα. Σε τέτοιο επίπεδο είναι η τηλεϊατρική και σε αυτό αναφέρονται τα άρθρα που ανέφερα προηγουμένως. Και γι' αυτό είπα αν τα έχει διαβάσει. Και βεβαίως, ευχαρίστως να βοηθήσουμε σε αυτό. Η τηλεϊατρική της τρίτης γενιάς είναι κάτι διαφορετικό. Θα ανατρέψει όλη την ιστορία της ιατρικής.
Επανήλθατε στην προηγούμενη ερώτηση τώρα.
Είναι αναγκαίο, κύριε Πρόεδρε, διότι συνδέεται με την ουσία του θέματος. Εν πάση περιπτώσει, αν εμείς διαφέρουμε από τις κρατούσες απόψεις στα μεγάλα περιοδικά που σήμερα είναι «ευαγγέλια» της ιατρικής, μπορεί και αυτό να το πούμε, ότι «ξέρετε, εμείς διαφέρουμε, είμαστε λίγο προς τα πίσω, καθυστερημένοι». Κακό δεν είναι. Κάποτε κάποια στιγμή θα φθάσουμε κι εμείς εκεί. Άλλη, όμως, είναι η έννοια της ερώτησής μου. Τώρα επί του συγκεκριμένου θέματος, εγώ θα μιλήσω πολύ απλά, κύριε Υπουργέ. Έγινε μια προμελέτη που στοίχισε 40.000 ευρώ σχετικά με το ακτινοθεραπευτικό για το νοσοκομείο Ρόδου. Και ρώτησα τον κ. Κουρουμπλή όταν ανέλαβε το Υπουργείο, αν θα συνεχιστεί αυτή η προμελέτη να γίνει μελέτη και μου είπε «ασφαλώς». Από τότε μέχρι τώρα έχουν περάσει δύο χρόνια, αλλά η μελέτη δεν έχει γίνει. Το ερώτημα, λοιπόν, είναι: Θα γίνει η μελέτη; Θα τη χρηματοδοτήσει; Διότι είναι δυνατόν ο άνθρωπος από το Καστελόριζο, τη Σύμη, τη Χάλκη και ακόμα από τη Ρόδο να έρχεται στην Αθήνα να περιμένει τρεις - τέσσερις μήνες για να κάνει ακτινοβολία, ενώ ο καρκίνος επεκτείνεται; Είναι απώλεια ζωής. Κατά συνέπεια, μια περιοχή που είναι η πιο απομακρυσμένη περιοχή της Ελλάδας και που σε λίγες ημέρες θα γιορτάσουμε τα εξήντα εννέα χρόνια της απελευθέρωσής της, ακόμη αγωνίζεται για να είναι στην ίδια κατηγορία που είναι οι άλλες περιοχές της Ελλάδας. Δηλαδή, έχει καμμία προτεραιότητα ο άρρωστος της ενδοχώρας από τον άρρωστο των απομακρυσμένων περιοχών, των νησιών ή ακόμα και της Κρήτης που είναι ένα μεγάλο νησί; Και αυτοί έχουν ακτινοθεραπευτικό. Δεν είναι λογικό, λοιπόν, να έχουν και αυτοί οι άνθρωποι την ίδια αντιμετώπιση; Άρα εγώ θα ήθελα να μου πείτε, «Ναι, θα προχωρήσουμε στη δεύτερη φάση σε αυτό το χρονικό διάστημα», αντί να αρχίσουμε ιστορίες και να λέμε «εμείς» ή «εσείς», κ.λπ..
Ας ακούσουμε, όμως, τον Υπουργό τι θα μας απαντήσει.
Ολοκληρώνω, κύριε Πρόεδρε. Θα ήθελα να μου πείτε το εξής: Μπορούμε να προχωρήσουμε, ναι ή όχι; Αυτό είναι το ερώτημα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει η Βουλή, δέκα οκτώ μαθήτριες και μαθητές και ένας εκπαιδευτικός από το 2ο Δημοτικό Σχολείο Κορυδαλλού. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κύριος Υπουργός έχει τον λόγο για την πρωτολογία του και επειδή θα απαντήσει και στους δύο συναδέλφους, έχει διπλό χρόνο, έξι λεπτών. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Δεν μπορώ να αντισταθώ στον πειρασμό, εφόσον επανήλθατε προηγουμένως, γιατί εγώ δεν αφήνω τίποτα να πέσει κάτω. Ακούστε, κύριε Κρεμαστινέ, εγώ ήμουν «διαβαστερός» φοιτητής. Θα σας παραπέμψω σε «Surgical Clinics» του 2008, το οποίο περιγράφει πραγματικό σενάριο ασθενοφόρου που παραλαμβάνει πολυτραυματία και μέσω δορυφορικής σύνδεσης με εγκατεστημένο ρομποτικό μηχάνημα μέσα, γίνεται η επέμβαση της σπληνεκτομής από το νοσοκομείο το οποίο θα τον παραλάμβανε, έχοντας γίνει προηγουμένως υπέρηχος και έχοντας τοποθετηθεί «bullau», κ.λπ.. Τα ξέρω, κύριε Κρεμαστινέ. Όμως τη χώρα την οποία ερημώσατε, πρώτα θα την ισορροπήσουμε και μετά θα πάμε στην όγδοης γενιάς τηλεϊατρική. Έχω πλήρη επίγνωση, τουλάχιστον ίδια με εσάς - παρ' ότι έχουμε διαφορά ηλικίας - σε σχέση με τις δυνατότητες της σημερινής τηλεϊατρικής και ρομποτικής. Αυτό είναι το ένα κρατούμενο, γιατί πετάξατε μία μπηχτή, η οποία είχε από πίσω το, «εγώ ως καθηγητής τα ξέρω περισσότερο». Τα ξέρουμε τουλάχιστον το ίδιο.
Μπορείτε να μην με ακούτε, αλλά πρέπει να σέβεστε το επιστημονικό μου status.
Δεν μιλάτε σε Υπουργό Υγείας ο οποίος είναι πολιτικός μηχανικός ή δικηγόρος. Αυτό είναι το πρώτο που ήθελα να πω. Δεν μπορώ να αντισταθώ. Δεύτερον, όσον αφορά το ογκολογικό της Ρόδου, όπως σας είχα πει και πέρυσι, στον οργανισμό προβλέπονται, στα πλαίσια του παθολογικού τμήματος, ογκολογικό παθολογικού τομέα, ογκολογικό τμήμα και ακτινοθεραπευτικό τμήμα με δύο και δύο θέσεις γιατρών. Υπήρξε μία παλαιότερη προσπάθεια προκήρυξης θέσεων ογκολόγων, οι οποίες δεν καρποφόρησαν. Αυτό το οποίο εμείς κάναμε είναι να διορίσουμε παθολόγο - ογκολόγο με τριετή θητεία - να το πείτε αυτό, τώρα έγινε, πριν από πέντε ή έξι μήνες έγινε - και τώρα οι άνθρωποι κάνουν εκεί χημειοθεραπείες. Αυτό το λέτε σαν να μην έχει γίνει τίποτα. Πρώτη φορά έγινε αυτό. Επί «πρώτης φοράς αριστερά», το 2016, ανέλαβε υπηρεσία ογκολόγος με τριετή θητεία, διότι επιλέχθηκε και από τη διοίκηση και από την υγειονομική περιφέρεια ότι οι δώδεκα μόνιμες θέσεις έπρεπε να καλύψουν άλλες ανάγκες του νοσοκομείου. Αυτή τη στιγμή έχουμε τη δυνατότητα να προκηρύξουμε - και αυτό θα γίνει - και δεύτερη θέση τέτοιου ογκολόγου, είτε επικουρικού, είτε στον σχεδιασμό των δύο χιλιάδων μόνιμων. Υπάρχει τέτοια συνεννόηση. Και πρέπει να αναφέρω και κάποια στοιχεία πιο γρήγορα, διότι όταν υπάρχει ένα πράγμα το οποίο το έχουμε αφήσει πέντε χρόνια και καταρρέει, κατ' αρχήν πρέπει να το στήσουμε στα πόδια του. Αυτή τη στιγμή είναι σε εξέλιξη - και πολλές έχουν ολοκληρωθεί - δεκατέσσερις κρίσεις μόνιμων γιατρών στο νοσοκομείο. Το ξέρετε, κύριε Κόνσολα; Αυτό δεν είναι ενίσχυση του Νοσοκομείου; Δεν είναι ανέβασμά του; Είναι δεκατέσσερις μόνιμες θέσεις που το νοσοκομείο επέλεξε να είναι οι εξής: Δύο καρδιολόγοι, δύο αναισθησιολόγοι, ένας νεφρολόγος, ένας αγγειοχειρουργός, ένας παθολογοανατόμος, τρεις ψυχίατροι για τη δομή που πρέπει να αναπτυχθεί, ένας βιοπαθολόγος, ένας νευρολόγος, ένας παθολόγος και ένας για το ΤΕΠ με τις ειδικότητες αναισθησιολογίας, παθολογίας, καρδιολογίας, δηλαδή της ΜΕΘ. Πότε είχε να δει δεκατέσσερις γιατρούς το νοσοκομείο της Ρόδου, μαζεμένους; Αυτό είναι σαφής ενίσχυση του νοσοκομείου. Πρώτα, λοιπόν, φτιάχνουμε αυτά, που είναι τα πιο βασικά. Παράλληλα, πήραμε και τον επικουρικό γιατρό με τριετή θητεία - όχι για έναν χρόνο - για τα ογκολογικά περιστατικά, ο οποίος ήδη κάνει και τακτικό ιατρείο και δουλεύει και στην αιματολογική κλινική. Δεύτερον, δεν είναι ενίσχυση του νοσοκομείου της Ρόδου - για να μην ξεχνιόμαστε δηλαδή - ότι έχει πάρει από ολοκληρωμένες προκηρύξεις και έχουν αναλάβει υπηρεσία είκοσι τέσσερα άτομα μόνιμο προσωπικό; Δεν μιλάω για ΚΕΕΛΠΝΟ και τέτοια, μιλάω για μόνιμο προσωπικό. Είναι, λοιπόν, είκοσι τέσσερα άτομα. Πόσο καιρό είχαν να πάνε είκοσι τέσσερα άτομα στη Ρόδο; Η συντριπτική πλειοψηφία είναι νοσηλεύτριες και θα κρίνει η διοίκηση και η νοσηλευτική υπηρεσία το πού θα τις τοποθετήσει. Υπάρχουν και άλλες πέντε - πάλι νοσηλεύτριες όλες - που είναι στην προκήρυξη που βγήκε τώρα και έκλεισε προχθές, στην 7Κ, που είναι για τη Ρόδο. Να πω και κάτι άλλο. Το 2016 διορίστηκαν άλλοι δώδεκα επικουρικοί γιατροί εκεί. Είναι οι προσλήψεις σε εξέλιξη των μονίμων. Επίσης, αυτές τις ημέρες αναλαμβάνουν τριάντα δύο άτομα από το πρόγραμμα του ΟΑΕΔ. Τέτοια «ένεση» προσωπικού έχω την αίσθηση ότι μόνο την περίοδο της πρώτης δεκαετίας, της δεκαετίας του ΄80, είχε το Νοσοκομείο της Ρόδου. Άρα έπρεπε να ισορροπήσουμε - και ισορροπούμε - τα τμήματα τα βασικά, τα οποία επιτελούν τη λειτουργία που επιτελούν. Όσον αφορά το ακτινοθεραπευτικό, κοιτάξτε να δείτε, έχω εδώ μια αλληλογραφία για το θέμα της μελέτης του ακτινοθεραπευτικού, όπου η μισή τεχνική υπηρεσία καταγγέλλει την άλλη μισή «πώς τη δώσατε», «πού τη δώσατε», «γιατί τη δώσατε», «δεν συμφωνούμε οι μισοί», «συμφωνούμε οι άλλοι», «το δώσανε έξω σε ένα γραφείο», «το πήρανε πίσω», «το ξαναέφτιαξαν», «το έκαναν» κ.λπ.. Δεν θέλω να κουράζω την Αντιπροσωπεία. Κοιτάξτε, τα ακτινοθεραπευτικά τμήματα πάνε και με κάποιες αναλογίες πληθυσμού που πρέπει να μπούνε. Εσείς είστε μεγάλο νησί και έχετε κόσμο. Και το καλοκαίρι έχετε κόσμο, και το χειμώνα έχετε κόσμο κ.λπ.. Προβλέπεται ακτινοθεραπευτικό τμήμα. Βέβαια, πώς να προκηρύξεις τις θέσεις των ακτινοθεραπευτών, όταν δεν έχουν τι να κάνουν σαν υποδομή; Εγώ αυτό που μπορώ να υποσχεθώ άμεσα - και εγώ δεν λέω άλλες κουβέντες - είναι το εξής: Θεωρώ ότι μαζί με την κατά 1 εκατομμύριο αύξηση του προϋπολογισμού που δίνεται από το Γενικό Λογιστήριο του Κράτους στο Νοσοκομείο - που έγινε πέρσι - και τα τριάμισι εκατομμύρια από τον ΕΟΠΥΥ, που πρώτη φορά τα πήρε το Νοσοκομείο σας σαν χρηματοδότηση και που έχει ρευστότητα, νομίζω ότι έχουμε κάνει ένα πολύ μεγάλο μέρος του χρέους μας για την αναβάθμιση της υγειονομικής περίθαλψης στο νησί σας. Βέβαια, έχετε ένα πρόβλημα εκεί με τον επίτροπο για τα ληξιπρόθεσμα του παρελθόντος που έχει χρηματοδοτηθεί πλήρως, αλλά έχει επιτρέψει να πληρωθούν μόνο τα μισά. Υπάρχει ένα συγκεκριμένο πρόβλημα εκεί με τον επίτροπο. Από εκεί και πέρα τώρα, πάμε και στα επόμενα.
Τα υπόλοιπα στη δευτερολογία.
Θα πω στη δευτερολογία μου πιο συγκεκριμένα το τι δεσμεύομαι να κάνω άμεσα.
Επειδή έτυχε και προεδρεύει ακτινοθεραπευτής, ο οποίος έχει εκπαιδεύσει το 40% των εν ενεργεία ακτινοθεραπευτών στον «Αρεταίειο» νοσοκομείο, το ερώτημα δεν ήταν, κύριε Υπουργέ, η αναβάθμιση του νοσοκομείου της Ρόδου, αλλά συγκεκριμένα για το ακτινοθεραπευτικό τμήμα. Σας δίνω και μια λύση, αν θέλετε, γιατί έχετε δίκιο ότι πλακωθήκαν οι μισοί με τους άλλους μισούς: Απευθυνθείτε στην Ακτινοθεραπευτική Εταιρεία να κάνει τη μελέτη και την προμελέτη, σε συνεννόηση, βεβαίως, με το Υπουργείο, γιατί χρειάζονται και ειδικές γνώσεις εκεί. Δεν είναι η τεχνική υπηρεσία που είναι για τα τρέχοντα. Θέλει ειδικές γνώσεις για να γίνει η μελέτη στο ακτινοθεραπευτικό. Κύριε Κόνσολα, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Υπουργέ, σας είχα παρακαλέσει να μη μπούμε στη διαδικασία το τι έγινε, το τι δεν έγινε, σε μια ανερμάτιστη συζήτηση για το πόσες θέσεις δώσατε εσείς, πόσες κάνατε εσείς. Δυστυχώς, πέσατε στο ολίσθημα για άλλη μία φορά, παρόλο που θέλω να πιστεύω ότι δεν είχατε την πρόθεση.
Ολίσθησα. Τι να κάνω;
Κύριε Υπουργέ, εγώ κατέθεσα στα Πρακτικά της Βουλής τη συζήτηση που είχαμε κάνει εδώ, στην Εθνική Αντιπροσωπεία, από τις 17-3-2016 και αυτά τα οποία αναφέρετε. Τα ίδια είχατε πει και τότε.
Όχι, δεν είχα πει τα ίδια. Τα είχα κάνει αυτά.
Επιτρέψτε μου! Εγώ εξέφρασα την ικανοποίησή μου για τον αριθμό των ιατρών που έχετε διορίσει. Σας είχα πει συγχαρητήρια για την προσπάθεια που κάνετε. Κύριε Υπουργέ, θέλετε εδώ να συνεννοηθούμε; Σας είχα θέσει τρία ζητήματα, κάτι το οποίο είχατε αναγνωρίσει και στην προηγούμενη συζήτηση στην Εθνική Αντιπροσωπεία. Κύριε Πρόεδρε, διαβάζω από τα Πρακτικά τι είπε ο κ. Πολάκης: «Νομίζω ότι το θέμα του ογκολογικού τμήματος θα μπορούσαμε να το δούμε. Θα συνεννοηθούμε με τη νέα διοικήτρια σε σχέση με αυτό το πράγμα και έχουμε προγραμματίσει στη Ρόδο…». Εκεί αναφέρετε τις προσλήψεις που είπατε. Και λέτε στο τέλος: «Δεν υπάρχει ογκολογικό τμήμα στην περιοχή εκεί του Ανατολικού Αιγαίου. Όντως έχετε μεγάλο πληθυσμό. Έχετε μεγάλο τουρισμό το καλοκαίρι, διπλασιάζεται και τριπλασιάζεται ο πληθυσμός του νησιού και πραγματικά θα κάνουμε ό,τι είναι δυνατόν για να στηριχθεί αυτή η κατάσταση και προοπτική». Τι λέτε τώρα; Το ίδιο πράγμα! Θέλουμε τρία πράγματα. Θα γίνει ογκολογικό τμήμα, κύριε Πολάκη; Μάχιμος γιατρός είστε, κάτι που σας αναγνωρίζω και σας το είχα πει και την άλλη φορά. Θα γίνει αυτό το οποίο απαιτεί όχι μόνο η Ρόδος, αλλά ολόκληρη η ελληνική κοινωνία; Έχει εκατόν είκοσι χιλιάδες πληθυσμό και διακόσιες χιλιάδες το καλοκαίρι. Δεύτερον, θα αποφασίσουμε να κάνουμε χρονοδιάγραμμα; Και τρίτον, μου λέτε τώρα, κύριε Υπουργέ, ότι διορίσατε «πρώτη φορά αριστερά» ογκολόγο. Μέχρι τώρα ποιος έκανε τις θεραπείες; Πείτε μου, κύριε Υπουργέ, ποιος τις έκανε;
Εσείς θα μου πείτε!
Θα σας πω, λοιπόν, ότι τις έκαναν αιματολόγοι νυχθημερόν. Και αυτή η γιατρός που βρέθηκε είναι Ροδίτισσα και γι' αυτό είναι εκεί. Ειδάλλως, δεν θα ερχόταν καμμία! Και ξέρετε, κύριε Υπουργέ, γιατί δεν θα ερχόταν καμμία; Διότι αν δεν αποφασίσετε να προκηρύξετε τρεις θέσεις διευθυντή Α΄ και Β΄, δεν θα βρεθεί γιατρός να έρθει, γιατί θα γίνει αυτό που έγινε και στα άλλα νησιά. Θα έχουν είκοσι τέσσερις ώρες την ημέρα εφημερίες, τριάντα ημέρες τον μήνα! Δεν θα αντέξει κανείς! Μπορείτε, κύριε Υπουργέ! Πάρτε το πάνω σας και εμείς θα είμαστε οι πρώτοι που θα πούμε μπράβο. Είναι ένα θέμα που αναγνωρίζεται από όλες τις πτέρυγες της Βουλής και απασχολεί χιλιάδες κόσμου. Δώστε ώθηση σε αυτό το μεγάλο πρόβλημα αυτή την περίοδο που υπάρχει κρίση και οι άνθρωποι δεν μετακινούνται κυριολεκτικά ούτε στην Αθήνα ούτε στην Κρήτη γιατί αδυνατούν. Δώστε οριστική λύση!
Τον λόγο έχει ο κ. Κρεμαστινός για τρία λεπτά.
Κατ' αρχάς, λυπούμαι για τον τρόπο με τον οποίο γίνεται η συζήτηση. Εγώ, όμως, δεν προσφέρομαι να τη συνεχίσω έτσι. Σας διέκοψα και σας είπα ότι μπορείτε να μην με ακούτε, αλλά πρέπει να σέβεστε το επιστημονικό μου status. Και όταν λέω το «επιστημονικό μου status», δεν εννοώ τον καθηγητή στο ΕΚΠΑ, αλλά τον τρίτο reviewer στο μεγαλύτερο περιοδικό του κόσμου, το «Circulation». Και αν δεν ξέρετε τι θα πει «τρίτος reviewer», ρωτήστε τον κ. Παπαδημητρίου να σας το εξηγήσει. «Τρίτος reviewer» σημαίνει ότι και να δημοσιευτεί μια εργασία, αν δεν πεις την γνώμη σου, δεν την διαβάζει όλος ο πλανήτης. Αυτό, λοιπόν, μπορεί εσείς να το αγνοήσετε και να πείτε ότι δεν είναι τίποτε. Αυτό είναι δικαίωμά σας! Όμως αυτή είναι η πραγματικότητα, αφού θέλετε να σας την πω. Βέβαια, εγώ δεν ήρθα εδώ για να μιλήσω για τον εαυτό μου. Όμως όταν προκαλούμαι, είμαι υποχρεωμένος να μιλήσω. Εκείνο, λοιπόν, το οποίο ήθελα να πω είναι ότι δεν απαντήσατε σε αυτό που ρώτησε και ο κ. Κόνσολας. Όσον αφορά το ακτινοθεραπευτικό για το οποίο έχει γίνει η πρώτη μελέτη - το Υπουργείο έχει δώσει 40.000 ευρώ - , θα προχωρήσουμε στη μελέτη; Θα γίνει ή όχι το ακτινοθεραπευτικό; Πότε θα γίνει; Αυτή είναι η ερώτηση! Η ερώτηση δεν αφορά το πόσους γιατρούς έχει το νοσοκομείο της Ρόδου, πόσους είχε και αν ελαττώθηκαν ή αυξήθηκαν. Αυτή είναι η ερώτηση! Και αν θέλετε να δείτε και τα στατιστικά - τα οποία δεν ξέρω αν σας ενδιαφέρουν - , οι αεροδιακομιδές τον τελευταίο χρόνο αυξήθηκαν, δεν ελαττώθηκαν. Και το λέω επειδή λέτε ότι μπήκε η τηλεϊατρική κ.λπ.. Και εγώ σας είπα ότι δεν εννοώ αυτή την τηλεϊατρική. Αυτή η τηλεϊατρική είναι αυτό εδώ, το κινητό. Αυτό είναι τηλεϊατρική, όταν δουλεύει έτσι. Μπορεί και με το κινητό να δουλέψει η τηλεϊατρική. Όμως δεν εννοώ αυτήν την τηλεϊατρική. Εννοώ τη συνεχή εκπαίδευση του καθηγητού προς τον γιατρό. Εννοώ την τηλεδιάγνωση, την τηλεθεραπεία. Δεν είπα ότι εσείς δεν διαβάζετε. Εγώ δεν είπα τέτοιο πράγμα. Σας είπα να διαβάσετε αυτό και αυτό. Αν το έχετε διαβάσει, εμένα δεν με ενοχλεί. Αυτό σας είπα! Γιατί εξάπτεσθε; Δεν σας είπα ότι δεν καταλαβαίνετε. Εσείς, όμως, χρησιμοποιείτε μια περίεργη γλώσσα, την οποία εγώ τουλάχιστον δεν μπορώ να καταλάβω και να απαντήσω. Ενδεχομένως, άλλοι Βουλευτές να απαντούν σε αυτό το στυλ. Εγώ δεν μπορώ να απαντήσω. Απαντήστε, όμως, στο αν θα γίνει και πότε το ακτινοθεραπευτικό. Θα δοθούν ή όχι τα λεφτά για να συνεχιστεί η μελέτη; Αυτό είναι το ερώτημα!
Ορίστε, κύριε Υπουργέ, έχετε τον λόγο για έξι λεπτά.
Κύριε Πρόεδρε, δεν θα χρειαστώ τα έξι λεπτά. Αυτό το οποίο μπορούμε να κάνουμε εμείς - και θα το κάνουμε - είναι να προκηρύξουμε και δεύτερη θέση επικουρικού γιατρού παθολόγου - ογκολόγου. Αυτό που μπορούμε να κάνουμε είναι να προβλέψουμε αυτές τις δύο θέσεις στις δύο χιλιάδες μόνιμες με βάση την πρόταση που θα μας στείλει το νοσοκομείο και η Β΄ Υγειονομική Περιφέρεια. Αυτό μπορώ να το πω από τώρα. Όσον αφορά τώρα το θέμα του ακτινοθεραπευτικού, θα υπάρξει η ολοκλήρωση της μελέτης. Βέβαια, το θέμα δεν είναι η μελέτη, αλλά να έχεις και τη δέσμευση ότι υπάρχουν κάπου χρήματα για να μπορούν να αγοραστούν και αυτά τα μηχανήματα. Όταν ολοκληρωθεί η διαδικασία της πραγματικής μελέτης - και όχι της προμελέτης, που εδώ τσακώνονταν μεταξύ τους ποιος και τι κ.λπ. - θα συνεννοηθούμε με τη διοίκηση του νοσοκομείου και με τη B΄ Υγειονομική Περιφέρεια, διότι τώρα υπάρχει και μια αλλαγή των Υγειονομικών Περιφερειών, η οποία σύντομα θα έρθει με νομοσχέδιο στη Βουλή. Δεν θα μείνει όπως είναι ο χάρτης του Αιγαίου - θα πούμε περισσότερες λεπτομέρειες σχετικά σύντομα - και όλα θα μπουν σε έναν γενικότερο σχεδιασμό. Αυτό για το οποίο μπορώ εγώ να δεσμευθώ αυτή τη στιγμή είναι ότι θα υπάρξουν γιατροί παθολόγοι - ογκολόγοι, ότι θα προκηρυχθούν και μόνιμες θέσεις σε αυτούς - υπάρχει αυτή η ανάγκη - και πως όταν ολοκληρωθεί η διαδικασία της πραγματικής μελέτης - και όχι αυτού του πράγματος, το οποίο έκανε τρία χρόνια να τελειώσει και πηγαινοερχόταν καταγγελλόμενος ο ένας στον άλλον - θα δούμε είτε με την Περιφέρεια Νοτίου Αιγαίου είτε με το Πρόγραμμα Δημοσίων Επενδύσεων εάν υπάρχει δυνατότητα για το ακτινοθεραπευτικό και εάν αυτό δικαιολογείται και από το αριθμό των ασθενών που χρήζουν τέτοιας θεραπείας στην ευρύτερη περιοχή. Αυτό μπορώ να πω αυτή τη στιγμή.
Ευχαριστώ, κύριε Υπουργέ και για τη συντομία του χρόνου. Και μην ξεχάσετε να προκηρύξετε και θέσεις ακτινοφυσικών, γιατί ακτινοθεραπευτικό, χωρίς ακτινοφυσικό και μόνο με γιατρούς, δεν γίνεται.
Έχουμε προκηρύξει, κύριε Πρόεδρε.
Ωραία. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Συμπληρωματικά Μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις». Η Διάσκεψη των Προέδρων αποφάσισε στη συνεδρίασή της, στις 16 Φεβρουαρίου 2017, τη συζήτηση του νομοσχεδίου σε μία έως και δύο συνεδριάσεις ενιαία επί της αρχής, επί των άρθρων και των τροπολογιών. Προσέξτε τώρα την πρόταση: Θα γίνει η εγγραφή στον κατάλογο κατά τη διάρκεια των ομιλιών των δύο πρώτων εισηγητών. Μόλις τελειώσει ο εισηγητής της Νέας Δημοκρατίας θα κλείσει ο κατάλογος και θα δούμε πόσοι θα είναι οι εγγεγραμμένοι. Επειδή στην επιτροπή ενημερώθηκα ότι μίλησαν είκοσι πέντε και η πρακτική λέει ότι συνήθως στην Ολομέλεια μιλούν περισσότεροι από όσους μιλούν στην επιτροπή, το πιθανότερο είναι ότι δεν θα κλείσει σε μία συνεδρίαση το συγκεκριμένο σχέδιο νόμου, γιατί υπάρχουν και οκτώ υπουργικές τροπολογίες και αρκετές Βουλευτικές τροπολογίες. Οπότε όταν θα δούμε πόσοι θα εγγραφούν - και εφόσον είναι πάνω από τριάντα - τότε το Προεδρείο θα κάνει την πρόταση, για να την εγκρίνει η Ολομέλεια, να πάμε και την Τρίτη, που έχουμε ήδη την προέγκριση από την Διάσκεψη των Προέδρων. Και βεβαίως, αφού θα πάμε και την Τρίτη, δεν υπάρχει κανένας λόγος να πάμε απόψε μέχρι τις 12, μπορούμε να σταματήσουμε τη συνεδρίαση με κοινή συναίνεση όλων των πτερύγων γύρω στις 21.00΄ με 22.00΄ και θα ξαναρχίσουμε την Τρίτη το μεσημέρι. Επί της κατ' αρχήν πρότασης συμφωνεί το Σώμα;
Συνεπώς το Σώμα συνεφώνησε ομοφώνως. Ξεκινάμε λοιπόν, με τον εισηγητή από τον ΣΥΡΙΖΑ, τον συνάδελφο κ. Τσόγκα Γεώργιο. Ορίστε, κύριε, συνάδελφε, έχετε τον λόγο για δεκαπέντε λεπτά.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Κύριοι Υπουργοί, κυρίες και κύριοι συνάδελφοι, η πρόσφατη απόφαση του Eurogroup σηματοδότησε την αντιστροφή των χωρίς υπαιτιότητα της Κυβέρνησης αργόσυρτων, το τελευταίο διάστημα, διαπραγματεύσεων που αφορούν τη δεύτερη αξιολόγηση, η ολοκλήρωση της οποίας ευρίσκεται πλέον προ των πυλών. Πρόκειται προφανώς για θετική εξέλιξη, αφού η επιστροφή των τεχνικών κλιμακίων υποδηλώνει εξομάλυνση και άμβλυνση των εμποδίων και οδηγεί στην πλήρη καταγραφή τους, με στόχο τη λήψη σχετικής απόφασης που θα ολοκληρώνει και τυπικά τη δεύτερη αξιολόγηση. Η θέση της Κυβέρνησης, που κυριάρχησε και κυριαρχεί στις διακηρύξεις της, «ούτε ένα ευρώ για επιπλέον λιτότητα», κρίθηκε βάσιμη, κρίθηκε δίκαιη, κρίθηκε εφαρμοστέα και αποδεκτή από όλους τους εμπλεκόμενους. Η ελληνική πλευρά συμφώνησε στη νομοθέτηση μεταρρυθμίσεων που θα εφαρμοστούν από 1-1-2019 υπό τον απαράβατο όρο ότι το δημοσιονομικό ισοζύγιο θα είναι απολύτως ουδέτερο, δηλαδή θα προκαλεί μηδενικό δημοσιονομικό αντίκτυπο. Επιβεβαιώθηκε ότι η ελληνική Κυβέρνηση επιδιώκει την οριστική σύλληψη των παραμέτρων μιας οριστικής συμφωνίας, που θα θέσει τέλος στην ανελέητη λιτότητα που μαστίζει τη χώρα, θα λειτουργήσει προωθητικά για την ελληνικά οικονομία, θα τερματιστούν τα προγράμματα δημοσιονομικής προσαρμογής με επιστροφή στις αγορές και την αυτοδύναμη ικανότητα εξυπηρέτησης του χρέους. Είναι, δε, χαρακτηριστικός ο σχολιασμός του Γερούν Ντάισελμπλουμ ότι η συμφωνία επιτεύχθηκε στη βάση της μετατόπισης του μείγματος οικονομικής πολιτικής, από την λιτότητα προς την κατεύθυνση των βαθέων διαρθρωτικών μεταρρυθμίσεων. Η Νέα Δημοκρατία, όμως, επιβεβαιώνοντας το προβλέψιμο του χαρακτήρα της, αμφισβήτησε χαιρέκακα την προχθεσινή συμφωνία, έβαλε το κεφάλι της βαθιά στην άμμο και αρνήθηκε αμήχανα, αναιτιολόγητα και με προσχηματική επιμονή το θετικό πρόσημο της συμφωνίας, υπονομεύοντας την εθνική προσπάθεια και επιβεβαιώνοντας το στρατηγικό και υπαρξιακό της αδιέξοδο. Αν κάποιος της υπενθύμιζε ότι σύμφωνα με τα πρώτα στοιχεία της Ελληνικής Συνομοσπονδίας Εμπορίου και Επιχειρηματικότητας, το 77% των επιχειρηματιών καλείται να καταβάλει λιγότερες ασφαλιστικές εισφορές για τον ΕΦΚΑ, το 9% καλείται να καταβάλει ίδιες εισφορές με το προηγούμενο ασφαλιστικό καθεστώς, ενώ μόνο το 14% καλείται να καταβάλει υψηλότερες εισφορές, αυτό ενδέχεται να απάλυνε τον πόνο της από τις συνεχείς πολιτικές αστοχίες, που αν μη τι άλλο αποδεικνύουν την αβασιμότητα του αιτήματός της για εκλογές, αφού οι διαρκείς πολιτικές αυταπάτες την καθιστούν ανεπαρκή και αναξιοπρεπή ως πολιτική δύναμη. Και υπό τους όρους αυτούς το αίτημα για εκλογές ηχεί παράταιρο, άχρωμο, άοσμο και εντελώς ανεδαφικό. Κυρίες και κύριοι Βουλευτές, ο Κανονισμός 1141/14 της Ευρωπαϊκής Ένωσης θέσπισε, πέραν των αρχών που συνοδεύουν το καθεστώς και τη χρηματοδότηση των ευρωπαϊκών κομμάτων και ιδρυμάτων, καινοτόμες πρακτικές όπως δημιουργία μητρώου των πολιτικών κομμάτων, ώστε να διευκολυνθεί η εποπτεία των νομικών οντοτήτων που θα υπόκεινται στο ενωσιακό όσο και στο εθνικό δίκαιο, την απόκτηση ευρωπαϊκής νομικής προσωπικότητας, δικαιοπρακτικής ικανότητας και αναγνώρισης σε όλα τα κράτη - μέλη κ.λπ.. Έτσι, το παρόν σχέδιο νόμου διαρθρώνεται ουσιαστικά σε τρεις ενότητες. Η πρώτη αφορά σε συμπληρωματικά μέτρα για την εφαρμογή του Κανονισμού 1141/14 που εντάσσονται τα άρθρα 1 έως 12. Η δεύτερη - άρθρα 13 έως 26- συμπυκνώνει διατάξεις αρμοδιότητας του Υπουργείου Εσωτερικών, με στόχο την επιτάχυνση του κυβερνητικού έργου, με επίλυση χρόνιων εκκρεμοτήτων που αποτελούσαν εμπόδια στη συνολική και απρόσκοπτη άσκηση του κοινωνικού έργου. Και η τρίτη - άρθρα 27 έως 37- αφορά τροποποίηση νομοθετημάτων με προσθήκες και καταργήσεις διατάξεων, εντασσομένων επίσης στη λογική της επιτάχυνσης του κυβερνητικού έργου, με κυρίαρχες τις διατάξεις του Υπουργείου Εσωτερικών που αριθμούν τον αριθμό «29». Συνεπώς, η αμήχανη κριτική, που προβλήθηκε από τη Νέα Δημοκρατία, για τη μη ύπαρξη αρχής, μέσης και τέλους του νομοσχεδίου είναι προφανώς υπερβολική και έμπλεη πολιτικού μένους. Στα άρθρα 1 έως 12 του παρόντος νομοσχεδίου τονίζεται η αναγκαιότητα συμπληρωματικής λήψης μέτρων εφαρμογής του κανονισμού για την ενσωμάτωσή του στην ελληνική έννομη τάξη, που θα διέπουν το καθεστώς λειτουργίας και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων. Η διεύθυνση εκλογών του Υπουργείου Εσωτερικών ορίζεται ως το εθνικό σημείο επαφής, που θα επιμελείται την εφαρμογή των διατάξεων του Κανονισμού 1141 και του παρόντος νόμου όσο και το συντονισμό των αρχών που είναι αρμόδιες για τη συνεργασία με την ευρωπαϊκή αρχή, δηλαδή την ανεξάρτητη αρχή που ελέγχει την καταχώρηση και τη διαγραφή από το μητρώο των ευρωπαϊκών πολιτικών κομμάτων και ιδρυμάτων, την τήρηση από αυτά των προϋποθέσεων καταχώρησης, επιβολής κυρώσεων κ.λπ., αλλά και τον διατάκτη του Ευρωπαϊκού Κοινοβουλίου, δηλαδή τον αρμόδιο ελεγκτή της συμμόρφωσης των ευρωπαϊκών πολιτικών κομμάτων και ιδρυμάτων προς τις υποχρεώσεις που συνδέονται με την ενωσιακή χρηματοδότηση, σύμφωνα με τον κανονισμό. Στα άρθρα 4 έως 9 γίνεται αναλυτική παράθεση της διαδικασίας των γνωστοποιήσεων στον εισαγγελέα του Αρείου Πάγου και στη διεύθυνση εκλογών, σε τυχόν εκλογή της Ελλάδας ως έδρα του ευρωπαϊκού πολιτικού κόμματος ή ιδρύματος, όπως, η υποχρέωση του ευρωπαϊκού πολιτικού κόμματος ή ιδρύματος να γνωστοποιεί εντός σύντομων προθεσμιών στην Επιτροπή Δηλώσεων Περιουσιακής Κατάστασης τους τραπεζικούς λογαριασμούς και τα στοιχεία ταυτότητας και επικοινωνίας των υπεύθυνων της οικονομικής εκπροσώπησης, τα δικαιολογητικά - απόδειξη των δαπανών, της τήρησης σχετικού αναλυτικού αρχείου και λογιστικής γραμματείας γ΄ κατηγορίας. Η λύση του ευρωπαϊκού πολιτικού κόμματος ή ιδρύματος γίνεται με την προβλεπόμενη από το άρθρο 16 του κανονισμού διαδικασία, οπότε η διεύθυνση εκλογών του Υπουργείου Εσωτερικών ενημερώνει τον εισαγγελέα του Αρείου Πάγου για την έκδοση σχετικής πράξης και επιβάλλονται αυστηρές κυρώσεις για τις παραβάσεις της νομοθεσίας, ήτοι επιβολή προστίμου μέχρι του ποσού των 150 χιλιάδων ευρώ, το οποίο επιβάλλεται με απόφαση του Προέδρου της Βουλής και εισπράττεται σύμφωνα με διατάξεις του ΚΕΔΕ. Στη δεύτερη ενότητα περιλαμβάνονται τα άρθρα 13 έως 26 που αφορούν τις διατάξεις του Υπουργείου Εσωτερικών και επιδιώκουν την επιτάχυνση του κυβερνητικού έργου. Ειδικότερα, περιέχονται διατάξεις σχετικά με τη νομική υπεράσπιση του προσωπικού της ΕΥΠ. Τροποποιείται ο ν.2713/1999 σχετικά με την υπηρεσία εσωτερικών υποθέσεων της Ελληνικής Αστυνομίας. Παρατείνονται προθεσμίες για την έκδοση πράξεων ανατροπής υποχρέωσης, δοθέντος ότι μικρός αριθμός ΟΤΑ δεν τήρησε αυτές, οπότε καθίσταται αδύνατη η διαδικασία της εκ νέου ανάληψης αυτών των υποχρεώσεων. Ήταν αναγκαία η κατ' εξαίρεση παράταση των προθεσμιών έκδοσης και ανάπτυξης των αναλυτικών πράξεων. Εκκαθαρίζονται οι δαπάνες των περιφερειών. Με το άρθρο 20 εισάγεται ερμηνευτική διάταξη της παραγράφου 2 του άρθρου 23 του ν.3756, αποσαφηνίζοντας ότι όχι μόνο οι επιχειρήσεις που λειτουργούν εντός των καζίνο, αλλά και αυτή καθαυτή η επιχείρηση καζίνο υποχρεούνται στην καταβολή υπέρ του οικείου δήμου του φόρου 2% και όχι του 0,5% επί των ακαθαρίστων εσόδων τους. Με το άρθρο 25 επιλύεται το θέμα της καταβολής των δαπανών καθαριότητας των δημοσίων υπηρεσιών και ΟΤΑ εν γένει στους εργαζομένους με ατομικές συμβάσεις εργασίας ορισμένου χρόνου, η λήξη των οποίων παρατάθηκε έως την 31η Δεκεμβρίου του 2017 και οι οποίες θεωρήθηκαν σύννομες και θα εκκαθαριστούν σε βάρος των πιστώσεων των οικείων φορέων. Ειδικά για την εκκαθάριση των δαπανών από τις ανταποδοτικές υπηρεσίες των ΟΤΑ πρώτου βαθμού, προτείνεται με τη διάταξη αυτή η κατά προτεραιότητα κάλυψή τους από τα ανταποδοτικά έσοδα, άλλως από κάθε είδος εσόδων, ακόμα και με μη προσδιορισμένο τον σκοπό τους επακριβώς. Εδώ έγινε αρκετή συζήτηση για τη νομιμότητα της όλης διαδικασίας. Δεν έχουν δίκιο όσοι το ισχυρίστηκαν. Πρόκειται για παράταση των ατομικών συμβάσεων εργασίας για ένα έτος με σκοπό την οριστική επίλυση ενός χρόνιου ζητήματος που πρέπει να τύχει μιας συνολικής επεξεργασίας και συμβολής του συνόλου των παρατάξεων του Κοινοβουλίου. Έτσι πρέπει να γίνει για να τεθεί ένα οριστικό τέλος σ' αυτή την ιστορία. Με το άρθρο 26 οι πρώην δημοτικοί αστυνομικοί ήδη ενταγμένοι στην Ελληνική Αστυνομία που αποτελούσαν μέχρι σήμερα ειδικό ένστολο πολιτικό προσωπικό, μετά από σχετική ανέκκλητη δήλωσή τους κατατάσσονται ως ειδικοί φρουροί ή ως μόνιμο πολιτικό προσωπικό με διαπιστωτική πράξη υλοποίησης των προβλεπομένων ψυχοτεχνικών δοκιμασιών σε σχολή μετεκπαίδευσης και επιμόρφωσης της Ελληνικής Αστυνομίας για τέσσερις μήνες. Μετά τη σχετική νομοτεχνική βελτίωση που προτάθηκε από τον αρμόδιο Υπουργό, μετά την πάροδο οκτώ ετών ως ειδικοί φρουροί μπορούν να αποτελέσουν μόνιμο προσωπικό της Αστυνομίας. Στην τρίτη ενότητα του παρόντος νομοσχεδίου, στα άρθρα 24 έως 44 εισάγονται πολύ χρήσιμες διατάξεις που αφορούν τις εκλογές για την ανάδειξη των οργάνων διοίκησης των επιμελητηρίων που εν όψει της ριζικής τους αναδιάρθρωσης και μέχρι να ολοκληρωθεί η σχετική διαδικασία, υπάρχει παράταση για να διεξαχθούν μεταξύ 5ης και 19ης Νοεμβρίου του 2017, με τη μεταβολή του σκοπού της συμμετοχής της Ελλάδας στο Ειδικό Ταμείο Τεχνικής Συνεργασίας της Ευρωπαϊκής Τράπεζας Ανασυγκρότησης και Ανάπτυξης, την αναδρομική αποζημίωση ιδιωτών μελών συλλογικών οργάνων, επιλύοντας μια χρονίζουσα εκκρεμότητα. Με το άρθρο 30 προσδιορίζονται οι πηγές των εσόδων της Αρχής Πολιτικής Αεροπορίας και της Υπηρεσίας Πολιτικής Αεροπορίας. Το άρθρο 32 αφορά στην επίλυση του χρόνιου ζητήματος των υποθηκοφυλακείων με τη μετατροπή ενός ειδικού άμισθου υποθηκοφυλακείου σε έμμισθο, όταν πρόκειται να αντιμετωπιστεί η αδράνειά του σε περίπτωση θανάτου ή οριστικής αποχώρησης του ειδικού έμμισθου υποθηκοφύλακα. Πρόκειται για ένα βήμα στη σωστή κατεύθυνση και μάλιστα προς τη δημοσιοποίηση των υπηρεσιών υποθηκοφυλακείου και κτηματολογίου αργότερα, εφόσον το υποθηκοφυλακείο που χήρεψε δεν παρουσιάζει κανένα ή σχεδόν κανένα επενδυτικό ενδιαφέρον για να προσελκύσει την ιδιωτική πρωτοβουλία, όπως συμβαίνει σε αρκετές περιοχές της χώρας ειδικότερα στα χρόνια της οικονομικής κρίσης. Κατά τη διαδικασία στις επιτροπές εκφράστηκαν κριτικές για πιθανή αντισυνταγματικότητα του άρθρου 32, εξαιτίας της συνταγματικής πρόβλεψης των απασχολουμένων με την ιδιότητα του δικαστικού υπαλλήλου και τις προωθούμενες με το σχέδιο νόμου εντάξεις ιδιωτών, χωρίς την ιδιότητα του δικαστικού υπαλλήλου. Όμως το γεγονός ότι υπάρχουν ήδη εργαζόμενοι με σχέση εργασίας ιδιωτικού δικαίου αορίστου χρόνου, αλλά ως δικαστικοί υπάλληλοι - περίπου τετρακόσιοι τον αριθμό - χωρίς μέχρι σήμερα να έχει αμφισβητηθεί η ιδιότητά τους ως δικαστικών υπαλλήλων, σημαίνει ότι είναι δυνατό να συμπέσουν νομίμως η εργασία με σύμβαση ιδιωτικού δικαίου αορίστου χρόνου και η ιδιότητα του δικαστικού υπαλλήλου. Άλλωστε, η ρύθμιση είναι ούτως ή άλλως προς το συμφέρον του εργαζόμενου, με την προφανή αυτή σπουδαιότητα. Με το άρθρο 40 προτείνεται η προσθήκη διατάξεων του ν.4375/2016 που αποσκοπούν στην πιο αποτελεσματική λειτουργία της Υπηρεσίας Ασύλου. Σύμφωνα μ' αυτές παρατείνεται κατά ένα έτος ως τις 31-12-2017 η εφαρμογή συγκεκριμένων διατάξεων και συγχωρείται η παρέκκλιση της κείμενης νομοθεσίας για ζητήματα σχετικά με τις δημόσιες συμβάσεις που επιδιώκουν, την κάλυψη των αναγκών μεταναστών και προσφύγων, στέγαση, σίτιση, ιατροφαρμακευτική περίθαλψη κ.λπ., την απόσπαση προσωπικού του δημοσίου και του ευρύτερου δημόσιου τομέα ή την πρόσληψη προσωπικού με συμβάσεις ιδιωτικού δικαίου αορίστου χρόνου πολιτών που εργάζονται σε διεθνείς ή ευρωπαϊκούς οργανισμούς σε αρμόδιες υπηρεσίες, δηλαδή ασύλου, υποδοχής, ταυτοποίησης και γενικά την αντιμετώπιση εκτάκτων αναγκών που απορρέουν από την ανάγκη διαχείρισης των μεταναστευτικών και προσφυγικών ροών. Στο πλαίσιο αυτό επανακαθορίζεται η διάρθρωση της υπηρεσίας ασύλου με την ίδρυση ενός ακόμα γραφείου στο τμήμα διαχείρισης και εφαρμογής προγραμμάτων και προσδιορίζονται εκ νέου οι αρμοδιότητές του. Το άρθρο 40 δέχτηκε σφοδρή κριτική από τη Νέα Δημοκρατία κυρίως. Μάλλον εγκλωβίστηκε σε στείρα αντιπολιτευτική και λαϊκίστικη κίνηση δεδομένου ότι η ρευστότητα που κυριαρχεί γύρω από τα θέματα των μεταναστών και προσφύγων είναι γνωστή και επιβάλλει την μεγιστοποίηση της φειδούς κατά την άσκηση κριτικής, αναγκάζοντας έτσι τον αρμόδιο Υπουργό να περιγράψει τις έκτακτες συνθήκες που επιβάλλουν τη λήψη αποφάσεων κατά παρέκκλιση του υφιστάμενου νομικού πλαισίου, λέγοντας: «Ξέρω ότι δεν προσαρμόζεται η πραγματικότητα στον νόμο, αλλά ο νόμος πρέπει να προσαρμόζεται στην πραγματικότητα». Με τα άρθρα 43 και 44 επιχειρήθηκε από την Αντιπολίτευση και δη τη Νέα Δημοκρατία να συκοφαντηθεί το ηθικό πλεονέκτημα της Αριστεράς, ο διαχρονικός πολιτικός εφιάλτης ότι δήθεν οι επικρίσεις των αξιωματικών στο Λιμενικό Σώμα δεν θα είναι αξιοκρατικές, αλλά θα γίνουν με δόλιο τρόπο, δηλαδή με πρόθεση να επιλεγούν οι «ημέτεροι». Μάλιστα, δε, προβλήθηκε ως απόδειξη ο δήθεν ισχυρισμός περί του χρόνου επιλογής ψήφισης του νομοσχεδίου λίγες μέρες πριν τις κρίσεις, αγνοώντας βεβαίως το γεγονός ότι η συγκεκριμένη διάταξη ήταν ήδη από τον Μάιο του 2016 και επομένως ουδείς αιφνιδιάστηκε ούτε θα μπορούσε να αιφνιδιαστεί. Ειδικότερα όμως με το άρθρο 44 ρυθμίζεται η προσπάθεια παρεμπόδισης της ομαλής εξέλιξης των αξιωματικών του Λιμενικού κατά τρόπο αθέμιτο και κακόπιστο από την αλήστου μνήμης κυβέρνηση Νέας Δημοκρατίας - ΠΑΣΟΚ που φρόντισε να θέσει σε ισχύ τον νόμο 4256 τον Απρίλιο του 2014, δηλαδή λίγους μήνες πριν τις εκλογές. Έτσι εξηγείται η εμμονή σας, κύριοι της Νέας Δημοκρατίας, ότι δήθεν το χρονικό σημείο των κρίσεων φωτογραφίζει την πρόθεση της Κυβέρνησης να βολέψει «ημέτερους». Δηλαδή, τάχα φοβηθήκατε μήπως και γίνει αυτό και την πατήσετε κι εσείς που το είχατε κάνει εθνικό σπορ. Συγκεκριμένα με τη διάταξη του εδαφίου γ΄, της παραγράφου 3, του άρθρου 33 του ν.4256/2016 καταργήθηκε η απίθανη διάταξη περί της υπαιτιότητας της υπηρεσίας, μια καθ' όλα ανερμάτιστη παρωχημένη και απαράδεκτη για ευνομούμενη κοινωνία με στοιχειώδη δημοκρατικά χαρακτηριστικά διάταξη. Μια διάταξη για την οποία κανείς δεν δικαιούται να νιώθει υπερήφανος για τη νομοθέτησή της, αφού εξαιτίας της στελέχη του Λιμενικού στερούνταν του δικαιώματος προαγωγής για γεγονότα που δεν είχαν ουδόλως σχέση και φυσικά καμμία απολύτως υπαιτιότητα. Καταργείται η ανήκουστη περίπτωση α΄ της παραγράφου 3 του άρθρου 33 του ν.4256 που εισήγαγε η κυβέρνηση της Νέας Δημοκρατίας, επίσης ένα νέο νομοθετικό τερατούργημα. Ακούστε. Λίγους μήνες πριν τις εκλογές του Απριλίου 2014 η κυβέρνηση Νέας Δημοκρατίας - ΠΑΣΟΚ έθεσε ως προϋπόθεση προαγωγής στον βαθμό του Πλωτάρχη την τριετή προϋπηρεσία σε διεύθυνση κεντρικής υπηρεσίας του Λιμενικού Σώματος που έχει κατά κανόνα έδρα εντός Αττικής. Οπότε στελέχη του Λιμενικού σε θέσεις περιφερειακών υπηρεσιών αποκλείονταν αυτομάτως της προαγωγής στον βαθμό του Πλωτάρχη. Κι αυτή η παράνομη, ανήθικη και προδήλως αντισυνταγματική διάταξη καταργείται. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Αυτή η κατάσταση στο Λιμενικό Σώμα συνεχίστηκε, επίσης, λίγους μήνες πριν τις εκλογές όταν με διάταξη, επίσης, του ν.4256/2014 αυτή η κυβέρνηση Νέας Δημοκρατίας - ΠΑΣΟΚ χτύπησε πάλι. Έθεσε ως πρόσθετη προϋπόθεση προαγωγής στον βαθμό του Αρχιπλοιάρχου την προϋπηρεσία δυο ετών σε διεύθυνση κεντρικής υπηρεσίας του Λιμενικού Σώματος, δηλαδή και πάλι σε υπηρεσία εντός Αττικής, οπότε κανένας αξιωματικός δεν μπορούσε να προαχθεί από Πλωτάρχης και άνω, αν δεν υπηρετούσε εντός της Αττικής. Ποιους, άραγε, βόλευε; «Ημέτερους»; Εν όψει μάλιστα εκλογών; Αυτή τη διάταξη με περηφάνεια η Κυβέρνηση την καταργεί και πλέον προϋπόθεση προαγωγής στον βαθμό του Αρχιπλοιάρχου αποτελεί μόνο η προϋπηρεσία ενός τουλάχιστον έτους σε κεντρική ή σε περιφερειακή υπηρεσία του Λιμενικού Σώματος. Με το άρθρο 45 δίνεται η δυνατότητα εισόδου επιλαχόντων σε κενή θέση, οπότε αποκαθίσταται η διαστραφείσα με το κενό της θέσης «εύρυθμη λειτουργία του Λιμενικού Σώματος». Τέλος, με το άρθρο 47, μετά από περίπου ένα έτος διαβούλευσης, αποφασίστηκε ότι η ρύθμιση με τον τρόπο που εισήχθη για ψήφιση καλύπτει μεγάλο μέρος των ζητημάτων των γενικών και τοπικών οργανισμών εγγείων βελτιώσεων και η μεταβίβαση εποπτείας τους στις περιφέρειες, παρά τα όποια προβλήματα, αποτελούσε τη μόνη ελπιδοφόρα επιλογή. Κύριε Πρόεδρε, επιτρέψτε μου έναν σύντομο σχολιασμό για το άρθρο 36, το οποίο γίνεται άρθρο 35, που αφορά μια κατατεθείσα τροπολογία από τον κ. Τριανταφυλλίδη και νομίζω, κύριε Υπουργέ, ότι πρέπει να τύχει στήριξης, γιατί αφορά στην ανακήρυξη της παγκόσμιας ημέρας της ελληνικής γλώσσας. Πρέπει να τύχει περισσότερης στήριξης το συγκεκριμένο αντικείμενο, το οποίο έχει νομοτεχνική βελτίωση και επαναδιατυπώνεται ως εξής: «Με σκοπό την προστασία, την ενίσχυση και την προώθηση της ελληνικής γλώσσας και την στη διεθνή κοινότητα του πολιτισμού, της παιδείας, των γραμμάτων, των τεχνών, της επικοινωνίας και του διαδικτύου». Κυρίες και κύριοι Βουλευτές της Αντιπολίτευσης, σας καλώ να υπερβείτε τους πολιτικούς σας δισταγμούς, κυρίως να αντισταθείτε στην κρυφή γοητεία της στείρας αντιπολίτευσης και να υπερψηφίσετε το παρόν νομοσχέδιο που μένει να κοσμήσει την ελληνική νομοθεσία με τη δική σας άρνηση. Υπάρχει, όμως, χρόνος για να ψηφίσετε θετικά. Ευχαριστώ πολύ, κύριε Πρόεδρε.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και δύο εκπαιδευτικοί συνοδοί τους από το 3ο Γενικό Λύκειο Χαλανδρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο εισηγητής της Νέας Δημοκρατίας κ. Γεώργιος Γεωργαντάς θα έχει τώρα τον λόγο για δεκαπέντε λεπτά.
Ευχαριστώ, κύριε Πρόεδρε. Ένα είναι το βέβαιο, κύριε συνάδελφε, ότι έχουν αρχίσει να στερεύουν και τα συνθήματα και τα επιχειρήματα από την πλευρά της Κυβέρνησης. [[Χειροκροτήματα από την πτέρυγα της Νέας Δημοκρατίας]] Η αλήθεια είναι ότι σήμερα, αν ρωτήσει κάποιος τι συζητείται στη Βουλή ακριβώς, θα δυσκολευτούν πολλοί από τους Βουλευτές που είναι εδώ μέσα να απαντήσουν. Ποιο νομοσχέδιο συζητάμε; Ποια είναι η αρχή του νομοσχεδίου, το οποίο συζητάμε; Τι είναι αυτό που θέλαμε σήμερα εδώ πέρα νομοθετικά να προβάλλουμε, να καλύψουμε, έτσι ώστε να βελτιώσουμε τη ζωή των συμπολιτών μας; Υπάρχει ένα νομοσχέδιο, στο οποίο έχουμε την τιμή να βρίσκονται εδώ παρόντες τέσσερις Υπουργοί - τρεις είναι τώρα, τέσσερις ήταν πριν - για να έρθουν να αναφερθούν σε διατάξεις, οι οποίες, χωρίς κανέναν κεντρικό άξονα, χωρίς κανέναν προγραμματισμό, χωρίς καμμία κεντρική ιδέα, έρχονται να τακτοποιήσουν κατά βάση εκκρεμότητες και να διευθετήσουν ζητήματα. Δυστυχώς, έχουμε ένα νομοσχέδιο στο οποίο για μια ακόμη φορά, μέχρι αυτήν τη στιγμή που μιλάμε, έχουμε τριάντα πέντε τροπολογίες, πολλές εκ των οποίων υπουργικές. Και μάλιστα υπουργικές ακόμα και υπουργών που έχουν νομοσχέδια, τα οποία είναι κατατεθειμένα, των Υπουργείων τους. Καταλαβαίνετε, λοιπόν, ότι όλο αυτό απαξιώνει την κοινοβουλευτική διαδικασία, απαξιώνει και την δική μας παρουσία εδώ σήμερα. Δεν θα αποφύγω τον πειρασμό να αναφερθώ και σε αυτό με το οποίο ξεκίνησε ο συνάδελφος εισηγητής του ΣΥΡΙΖΑ, σχετικά με το «υπαρξιακό αδιέξοδο της Νέας Δημοκρατίας». Κάπως έτσι το είπε, κύριοι συνάδελφοι. Κύριε συνάδελφε, το αδιέξοδο είναι πραγματικό. Είναι πραγματικό για την Κυβέρνηση, είναι πραγματικό κι έχει να κάνει με τις πολιτικές της, τις επιλογές της και τις πρακτικές της. Νομίζω ότι οι τυμπανοκρουσίες του πρώτου εικοσιτετραώρου έχουν σταματήσει. Αυτήν τη στιγμή είναι όλοι προβληματισμένοι για το τι συμβαίνει, υπάρχει αφωνία από τον αρμόδιο Υπουργό και νομίζω όλοι κατανοούμε το τι θα έρθει το επόμενο διάστημα εδώ μέσα. Και σε σχέση με τη λεγόμενη στείρα αντιπολίτευσης της Νέας Δημοκρατίας, νομίζω ότι είναι γνωστό στη συνείδηση του κόσμου ότι όποτε η Νέα Δημοκρατία έπρεπε να έχει μια θέση ευθύνης, την πήρε και με κόστος πολιτικό, βλέποντας πάντα το συμφέρον της χώρας. Ακόμα και στη νομοθέτηση - να πω το εξής - είναι γνωστό ότι η Νέα Δημοκρατία ψηφίζει αρκετά μεγάλο ποσοστό από τα νομοθετήματα που έρχονται είτε συγκεκριμένες διατάξεις επί αυτών. Νομίζω ότι μπορεί να είναι 30% ίσως και 40%. Να θυμίσω ότι τα δυόμισι χρόνια της προηγούμενης κυβέρνησης δεν ψηφίστηκε από την πλευρά του ΣΥΡΙΖΑ ούτε ένα νομοσχέδιο ούτε ένα άρθρο. Για δυόμισι ολόκληρα χρόνια! Πάμε τώρα επί του νομοσχεδίου στο οποίο θα προσπαθήσω να κάνω μια τοποθέτηση επί της αρχής, η οποία δεν υπάρχει. Η αλήθεια είναι ότι αφορμή για την κατάθεση του συγκεκριμένου νομοσχεδίου αποτελεί η υποχρέωσή μας για την εφαρμογή του Κανονισμού 1141/2014 περί ευρωπαϊκών πολιτικών κομμάτων και ιδρυμάτων. Αυτές είναι και οι μόνες διατάξεις από το άρθρο 1 έως και το άρθρο 12 τις οποίες υπερψηφίζουμε, καθώς πράγματι είμαστε υποχρεωμένοι και εμείς να εφαρμόσουμε τον συγκεκριμένο κανονισμό. Στη συνέχεια για να δικαιολογηθούν οι όποιες παρεμβάσεις από την πλευρά της Κυβέρνησης υπάρχει ο πολύ αγαπητός όρος προς τους κυβερνώντες «μέτρα επιτάχυνσης του κυβερνητικού έργου». Αναζητάς να δεις ποια είναι τα μέτρα επιτάχυνσης του κυβερνητικού έργου, αλλά πρέπει πρώτα να υπάρχει κυβερνητικό έργο για να έχουμε και μέτρα επιτάχυνσης. Σε κάθε περίπτωση είμαι υποχρεωμένος να αναφερθώ σε συγκεκριμένες διατάξεις, οι οποίες δεν είναι επιτάχυνση του κυβερνητικού έργου, είναι ακριβώς αυτό που λέμε διευθέτηση ζητημάτων. Αναγκαστικά, επειδή δεν υπάρχει αρχή επί του νομοσχεδίου, θα μπούμε σε μια συζήτηση επί των άρθρων σε αυτήν την συνεδρίαση, όπως έκανε και ο συνάδελφος και όπως δυστυχώς θα πράξουν οι περισσότεροι από τους παριστάμενους που ζήτησαν τον λόγο, γιατί ακριβώς δεν υπάρχει αρχή επί του νομοσχεδίου αυτού. Θα ήθελα να κάνω μερικές παρατηρήσεις σε μερικά άρθρα, τα οποία έχουν βεβαίως την έντονη απαξίωση από την πλευρά της Νέας Δημοκρατίας και δεν θα μπορεί να τα στηρίξει. Ένα εξ αυτών είναι το άρθρο 25. Πολύς λόγος γίνεται για την καθαριότητα των δημοσίων κτηρίων, λες και τα μοναδικά ζητήματα στη χώρα είναι η καθαριότητα των δημοσίων κτηρίων, δεν έχει άλλα ζητήματα η χώρα. Πρέπει να διευθετηθούν όλα τα ζητήματα της καθαριότητας των δημοσίων κτηρίων. Έχει μια εσφαλμένη επιλογή η Κυβέρνηση από την πρώτη στιγμή, την οποία την συνεχίζει. Ήρθε μια αντισυνταγματική διάταξη περί παρατάσεως των συμβάσεων καθαριότητας και προσπαθεί με άλλες διατάξεις συνέχεια να την τακτοποιήσει, πλην όμως δεν μπορεί να τακτοποιηθεί, ακριβώς επειδή πρόκειται περί μιας αντισυνταγματικής διάταξης. Σήμερα, λοιπόν, έχουμε μια ακόμα τροπολογία με βάση την οποία θεωρούνται σύννομες, νόμιμες δηλαδή, οι πληρωμές για την παροχή αυτών των υπηρεσιών. Θα μπορούσαμε μέχρι ενός σημείου να δεχτούμε ότι η Κυβέρνηση, παρ' όλο που εμείς τους τα είχαμε επισημάνει πολλές φορές, δεν πρόσεξε τα ζητήματα αντισυνταγματικότητας και τώρα που τα διαπίστωσε, επειδή το Ελεγκτικό Συνέδριο ήρθε και αρνήθηκε την πληρωμή των ενταλμάτων, προσπαθεί να πληρώσει για το διάστημα το οποίο έχει παρέλθει την υπηρεσία η οποία προσφέρθηκε πραγματικά από τους εργαζόμενους. Η συγκεκριμένη διάταξη, όμως, έτσι όπως είναι γραμμένη δεν αφορά, κύριοι συνάδελφοι, μόνο τον παρελθόντα χρόνο. Ουσιαστικά είναι μια διάταξη η οποία έρχεται - μάλλον προσπαθεί - να νομιμοποιήσει τις πληρωμές όλες μέχρι και τέλος του 2017, όταν εμείς λέμε ότι είναι απαράδεκτο να υπάρχει αυτή η παράταση. Και δεν το λέμε μόνο εμείς, το λένε σχεδόν όλα τα πολιτικά κόμματα, αλλά το λένε και οι εκ του νόμου αρμόδιοι για να αξιολογήσουν και να κρίνουν την νομιμότητα μιας τέτοιας διατάξεως. Έρχεται, λοιπόν, τώρα εδώ η Κυβέρνηση και προσπαθεί με έναν τρόπο, ο οποίος έρχεται σε πλήρη αντίθεση με τη θέση, με τη νομολογία του Ελεγκτικού Συνεδρίου να ξεπεράσει αυτό το πρόβλημα συνταγματικότητας το οποίο δημιούργησε και συγχρόνως έχει εγκλωβίσει τους εργαζόμενους αυτούς σε μια τέτοια διαδικασία με ψεύτικες προσδοκίες και υποσχέσεις, οι οποίες έχουν ακουστεί από χείλη Υπουργών και ταυτόχρονα με αδυναμία στην πραγματική πληρωμή τους. Κύριοι της Κυβέρνησης, σταματήστε αυτήν την διαδικασία! Αν πράγματι νομίζετε ότι υπάρχουν πάγιες ανάγκες για να καλυφθούν σε αυτόν τον τομέα - βασικά αυτό θα το κρίνουν οι ίδιοι οι δήμοι και τα δημοτικά συμβούλια - δώστε τους όχι την δυνατότητα, την έχουν, απλά να τους επισημάνετε να κάνουν χρήση των νόμων οι οποίοι υφίστανται και να πάρουν ένα μόνιμο προσωπικό. Ξέρουμε όλοι - και όσοι δεν ξέρουν πρέπει να το μάθουν - ότι δεν υπάρχει απαγόρευση μόνιμων προσλήψεων στην καθαριότητα, επειδή ακριβώς έχει ανταποδοτικό χαρακτήρα. Εξαιρούνται οι προσλήψεις μονίμου προσωπικού στην καθαριότητα από τον λόγο τέσσερα προς ένα ή τρία προς ένα. Όποιος δήμος θέλει και αξιολογεί ότι έχει αυτή την ανάγκη μπορεί να προκηρύξει μια μόνιμη θέση προσωπικού. Για ποιο λόγο χωρίς να έχει ζητηθεί κάτι τέτοιο από τους δήμους έρχεται η Κυβέρνηση και παρεμβαίνει σε αυτό; Γιατί εμείς να μην πούμε ότι εξυπηρετεί συγκεκριμένη σκοπιμότητα εγκλωβισμού των συμβασιούχων αυτών μέσα σε μια διαδικασία ψεύτικης προσδοκίας μονιμοποίησης; Νομίζω ότι πρέπει να τελειώσει αυτό το παραμύθι προς όλους. Άρθρο 39. Στο άρθρο 39 έχουμε μια ρύθμιση η οποία αγορά ουσιαστικά μια παρέμβαση στο νόμο περί μετατάξεων του προσωπικού περί κινητικότητας, έτσι όπως τον ψηφίσαμε πριν από δύο μήνες. Κύριε Υπουργέ, αυτός ο νόμος για τον οποίο εμείς είχαμε τις διαφωνίες μας και τις ενστάσεις μας σε κάθε περίπτωση ψηφίστηκε. Έχει τις συγκεκριμένες προϋποθέσεις, οι οποίες ευελπιστούμε ότι θα πληρωθούν μέχρι το επόμενο διάστημα, για να μπορέσει να εφαρμοστεί και να λειτουργήσει. Δηλαδή, να γίνουν τα οργανογράμματα, να γίνουν τα περιγράμματα θέσεων, έτσι ώστε να γίνουν στη συνέχεια οι αιτήσεις από τους ενδιαφερόμενους υπαλλήλους, έτσι όπως, δηλαδή, το αποφασίσατε στο νόμο αυτό. Έρχονται μεταβατικές διατάξεις ουσιαστικά, οι οποίες ξέρετε τι κάνουν, κύριε συνάδελφε; Επειδή απ' ό,τι διαβλέπει η Κυβέρνηση, το οποίο είναι αυτό που λέγαμε κι εμείς, ο νόμος έχει προαπαιτούμενα, τα οποία δεν θα προλάβουν να πληρωθούν μέχρι τις 15 Απριλίου, έρχεται ουσιαστικά πάλι να τακτοποιήσει μόνο τα ζητήματα τα οποία θέλει. Δηλαδή, αποσπασμένους υπαλλήλους, που ήταν αποσπασμένοι την ημέρα ψήφισης του νόμου, τους δίνει τη δυνατότητα μετατάξεως στις υπηρεσίες τις οποίες επιθυμούν. Αυτό ως ανάγνωσμα μπορεί να ακούγεται αρνητικό, αλλά θα ήθελα να σας πω το εξής: Αποσπασμένοι την ημέρα ψηφίσεως του νόμου. Ξέρετε πόσες αποσπάσεις έγιναν έναν και δύο μήνες πριν την ψήφιση του νόμου από αυτούς που είχαν είτε την εσωτερική ενημέρωση είτε στη συνέχεια ήταν στη διαβούλευση του συγκεκριμένου νομοσχεδίου; Είναι σε θέση να μας πει ο Υπουργός πόσες αποσπάσεις σε υπηρεσίες τις οποίες επιθυμούσαν κάποιοι υπάλληλοι, έγιναν το Νοέμβριο και τον Οκτώβριο του 2016; Εγώ θα μπορούσα να είμαι υπέρ αυτής της διατάξεως, αν αφορούσε αποσπασμένους τουλάχιστον ένα εξάμηνο πριν. Επί δική σας πάλι θητείας, αλλά τουλάχιστον ένα εξάμηνο πριν. Πριν, δηλαδή, αυτός ο νόμος αποφασιστεί από την Κυβέρνηση ότι πρέπει να ψηφιστεί, πριν βγει σε διαβούλευση, πριν περάσει από τις επιτροπές, πριν ψηφιστεί. Εγώ, αυτή τη στιγμή, έχω τη μεγάλη ένστασή μου επί της συγκεκριμένης αυτής ρυθμίσεως, γιατί θεωρώ ότι έρχεται καθαρά ρουσφετολογικά να τακτοποιήσει όλες τις αποσπάσεις, οι οποίες έγιναν το αμέσως προηγούμενο διάστημα από την ψήφιση του νόμου και θα ζητήσω κάποια στιγμή και τα στοιχεία των αποσπάσεων οι οποίες έγιναν τον Οκτώβριο και τον Νοέμβριο του 2016. Όταν πρόκειται, λοιπόν, για έναν νόμο του οποίου ούτως ή άλλως κανονικά πρέπει να αρχίσει η εφαρμογή του σε ενάμιση μήνα από σήμερα, δεν μπορούμε να ερχόμαστε και να διαστρεβλώνουμε το νόημά του, αυτό το οποίο εσείς είπατε ότι υπηρετείτε με τη νομοθέτησή του, και να έχουμε αυτές τις μεταβατικές διατάξεις, οι οποίες υποκρύπτουν τακτοποιήσεις ημετέρων. Σε σχέση με το άρθρο 40, επιτέλους οι έκτακτες ανάγκες και συνθήκες που υπάρχουν σχετικά με το προσφυγικό ζήτημα μέχρι πότε θα υπάρχουν σε αυτή τη χώρα; Αποδεχθήκαμε μόνοι μας και υπερψηφίσαμε εδώ εμείς ως Νέα Δημοκρατία το 2015, με εκείνες τις προσφυγικές και μεταναστευτικές ροές, ό,τι ήταν απαραίτητο έτσι ώστε να μπορέσει να λειτουργήσει η διαδικασία της υποδοχής, τακτοποίησης και σίτισης αυτών των ανθρώπων, παραδεχόμενοι πράγματι ότι υπήρχαν έκτακτες και απρόβλεπτες ανάγκες, οι οποίες έπρεπε με κάποιον τρόπο να αντιμετωπιστούν. Αυτό, όμως, το κύμα όλο τελείωσε μετά από μερικούς μήνες. Είναι δυνατόν να ερχόμαστε σήμερα και να νομοθετούμε ακόμα παράταση σε αυτή την κατ' εξαίρεση διαδικασία των απευθείας αναθέσεων, χωρίς κανένα κριτήριο, χωρίς κανένα στοιχείο διαφάνειας; Και αυτή τη στιγμή, ενώ ξέρουμε ποιος είναι ο αριθμός των προσφύγων στη χώρα, ενώ ξέρουμε τι χρειάζεται γι' αυτούς, να δίνουμε πάλι το δικαίωμα και την αφορμή η κοινωνία έξω να λέει ότι το μεγαλύτερο πάρτι γίνεται στο προσφυγικό; Δεν το έχετε ακούσει αυτό; Εγώ το ακούω παντού. Στο Κιλκίς, επειδή είχαμε πολλούς πρόσφυγες, το ακούσαμε ίσως λίγο παραπάνω. Νομίζω, όμως, ότι αυτή η ιστορία έχει γίνει διάχυτη σε όλη την κοινωνία και έχει οδηγήσει και σε κάτι άλλο. Απομακρύνει κάποιους ανθρώπους από το να δείχνουν μια συμπάθεια προς τα ζητήματα των προσφύγων. Διότι θεωρούν ότι τελικά, έτσι όπως αυτή τη στιγμή έχει γίνει, έχει γίνει μια φάμπρικα μέσα από την οποία κάποιοι κερδίζουν χρήματα με μη νόμιμο τρόπο ή κάποιοι άλλοι αποκτούν συμβάσεις εργασίας. Όλο αυτό, όπως το αφήσατε και έγινε και το οποίο σήμερα έρχεστε και το επιτείνετε με αυτή τη συγκεκριμένη ρύθμιση, οδηγεί σε μια τέτοια πεποίθηση τον ελληνικό λαό. Και είμαστε υποχρεωμένοι όλοι εδώ αυτή την πεποίθηση του ελληνικού λαού να την αλλάξουμε. Δεν υπάρχουν αυτή τη στιγμή εξαιρετικές συνθήκες στο προσφυγικό. Ξέρουμε πόσοι είναι οι πρόσφυγες, ξέρουμε τι χρειάζεται για τη σίτισή τους. Νομίζω ότι είναι απαράδεκτο, κύριοι συνάδελφοι, να ψηφίζουμε δύο χρόνια μετά την ίδια διάταξη. Είναι και πολλές άλλες οι διατάξεις τις οποίες, βεβαίως, θα καταψηφίσουμε, πολλές οι οποίες δεν κατανοούμε και πολλές για τις οποίες υπάρχουν ερωτήματα τα οποία δεν απαντήθηκαν. Για παράδειγμα, όσον αφορά τη διάταξη για το ζήτημα των ανδρών των εσωτερικών υποθέσεων ένα πρώτο ερώτημα που μπαίνει είναι τι θα γίνει με αυτούς που ήδη υπηρετούν. Δεν προβλέπεται κάποια μεταβατική διάταξη για τους ήδη υπηρετούντες. Δηλαδή, θα εφαρμοστούν αυτές οι διατάξεις για όσους καινούργιους ενταχθούν στο Σώμα ή και για όσους υπηρετούν; Νομίζω ότι θα έπρεπε να μην υπάρχει η μεταβατική διάταξη. Γι' αυτούς που ήδη υπηρετούν πρέπει να εφαρμοστούν οι διατάξεις με τις οποίες εισήλθαν στο Σώμα αυτό, γιατί αξιολόγησαν και αυτοί κάποια πράγματα και γι' αυτό εισήλθαν. Βεβαίως, θα πρέπει σε μια τέτοια υπηρεσία να αφήνουμε μια δυνατότητα ανεξαρτησίας και αυτονομίας και στην υπηρεσία, αλλά και στον ίδιο που υπηρετεί εκεί. Γιατί, ακριβώς, αυτή είναι η σκοπιμότητα αυτών των ειδικών διατάξεων, να μπορέσει ανεξάρτητα να λειτουργήσει ο αστυνομικός ο οποίος θα επιλέξει αυτή την υπηρεσία και θα κριθεί ότι αξίζει για να πάει σε αυτή την υπηρεσία. Υπάρχουν πολλές τροπολογίες για τις οποίες, δυστυχώς, έξω από μία - δύο οι οποίες έχουν μια λογική, μια σκοπιμότητα και εξυπηρετούν μία επείγουσα κατάσταση και τις οποίες θα τις αξιολογήσουμε και θα αναφερθούμε συγκεκριμένα, οι περισσότερες εξ αυτών είναι τροπολογίες ο οποίες δεν μπορούν με τίποτα να γίνουν δεκτές. Δεν είναι δυνατόν να έχουμε τροπολογία του Υπουργείου Υγείας, όταν το Υπουργείο Υγείας έχει καταθέσει νομοσχέδιο. Όταν υπάρχει νομοσχέδιο το οποίο είναι σε εκκρεμότητα, είναι δυνατόν να συζητάμε σήμερα τροπολογία του Υπουργείου Υγείας; Επίσης, δεν μπορούμε, πέρα από κάθε συνταγματική διάταξη, πέρα από κάθε συνθήκη κανονικότητας, πέρα από κάθε λογική να ερχόμαστε σήμερα και για κάποιους που έχουν αναγνωριστεί με δικαστικές αποφάσεις ή το είδος της εργασιακής τους σχέσης, αλλά δεν πληρούν τα τυπικά κριτήρια για να είναι στο δημόσιο, να το ξεπερνάμε αυτό και να πρέπει να ενταχθούν στο δημόσιο κατά παρέκκλιση κάθε διάταξης. Είναι πολλά τα ζητήματα τα οποία ανακύπτουν και τα οποία θεωρώ ότι πραγματικά έρχονται και διευθετούν καταστάσεις. Κύριοι συνάδελφοι, πρέπει επιτέλους να τελειώσει αυτός ο τρόπος νομοθέτησης, ο οποίος και απαξιώνει το Κοινοβούλιο και τελικά δεν υπηρετεί ούτε τη σκοπιμότητά σας. Γιατί όλη αυτή η εικόνα έχει μεταφερθεί στην κοινωνία. Όλη αυτή η εικόνα, η οποία δίδεται συνέχεια με τις βουλευτικές ή υπουργικές τροπολογίες, με νομοθετήματα τα οποία δεν έχουν αρχή, μέση και τέλος, μη νομίζετε ότι σας δίνουν πόντους στην κοινωνία. Μπορεί να τακτοποιείτε προσκαίρως κάποια συγκεκριμένα αιτήματα, κάποιων συγκεκριμένων ομάδων, αλλά η πλειοψηφία του ελληνικού λαού, η σιωπηρή πλειοψηφία του ελληνικού λαού, έχοντας καταδικάσει αυτές τις πρακτικές και βλέποντας εσείς τώρα να προσπαθείτε να τις υπηρετήσετε στον μέγιστο βαθμό, σε μια περίοδο κρίσης, να είστε σίγουροι ότι αυτό που θα δώσει στο τέλος είναι η απαξίωσή της. Ευχαριστώ πολύ, κύριοι συνάδελφοι.
Κι εγώ σας ευχαριστώ. Ο κ. Παναγιώταρος, ειδικός αγορητής της Χρυσής Αυγής, έχει τον λόγο για δεκαπέντε λεπτά.
Ευχαριστώ, κύριε Πρόεδρε. Ακούγαμε πριν τον εισηγητή του ΣΥΡΙΖΑ, ο οποίος ξεκίνησε με σχολιασμό της απόφασης του Eurogroup, λέγοντας χαρούμενος ότι η απόφαση του Eurogroup σηματοδοτεί την αντιστροφή της κατάστασης, την ανάπτυξη της οικονομίας και διάφορα άλλα, μία καραμέλα, μία κασέτα την οποία επαναλαμβάνετε τον τελευταίο καιρό. Προσπαθείτε να πείσετε και τους εαυτούς σας. Το ζητούμενο, βέβαια, είναι ότι δεν ξέρουμε οι αχυρόμπαλες, οι σανόμπαλες που έχετε έξω για ποιους είναι, αν είναι για τους ψηφοφόρους σας ή για κάποιον άλλον που προσπαθείτε να τον ταΐσετε με κουτόχορτο για να τον πείσετε ότι όλα πάνε καλά. Κι όλα αυτά συμβαίνουν την ίδια ώρα που ολόκληρη η Ευρώπη βράζει, αλλάζει και η μία χώρα μετά την άλλη έχει αρχίσει και παλεύει για να διαλέξει έναν διαφορετικό δρόμο, ο οποίος δεν έχει να κάνει σε τίποτα με αυτή τη φαύλη, λερωμένη, διεφθαρμένη Ευρωπαϊκή Ένωση, η οποία προσπαθεί να καθυποτάξει καθ' οιονδήποτε τρόπο τα έθνη και τους λαούς. Οι αλλαγές ξεκίνησαν με το Brexit στην Αγγλία, με την επικείμενη άνοδο, την πρωτιά της Λεπέν στη Γαλλία, με ό,τι συμβαίνει στην Ολλανδία, με το δημοψήφισμα της Ιταλίας, όπου ο ιταλικός λαός έδειξε μία εντελώς διαφορετική κατεύθυνση, αλλά παρ' όλα αυτά κι εκεί τον πιέζουν. Και φυσικά, να μην ξεχνάμε ότι πρώτοι απ' όλους ξεσηκώθηκαν ή προσπάθησαν να ξεσηκωθούν οι Έλληνες, όπου με το δημοψήφισμα του 2015 έδειξαν προς τα πού θα έπρεπε να κατευθυνθεί η ελληνική Κυβέρνηση. Κι εσείς κατευθύνεστε προς εντελώς αντίθετη κατεύθυνση. Έχουμε αλλαγή ρότας σε ολόκληρη την Ευρώπη, στα οικονομικά ζητήματα, στη λαθρομετανάστευση, στην ισλαμική εισβολή, σε όλα αυτά, κι εσείς εδώ επιμένετε κι επιμένετε να οδηγήσετε τη χώρα στον γκρεμό. Και φέρνετε ένα ακόμα ρουσφετολογικό πολυνομοσχέδιο, σούπα ως επί το πλείστον, το οποίο δεν είναι ένα, είναι σαράντα εννέα άρθρα. Παρ' ότι ο τίτλος λέει «Συμπληρωματικά Μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις», μόνο τα δεκατρία πρώτα έχουν να κάνουν με συμπληρωματικά μέτρα εφαρμογής του κανονισμού της Ευρωπαϊκής Ένωσης. Κι εδώ, πέραν του ότι θα επαναλάβουμε για ακόμη μία φορά την πάγια θέση της Χρυσής Αυγής, που όσο περνάει ο καιρός γίνεται πιο τεκμηριωμένη, πιο σωστή και όλο περισσότεροι Έλληνες την ακολουθούν, θα θέλαμε να ρωτήσουμε τι νόημα έχει να παίρνετε διάφορα μέτρα για τα ευρωπαϊκά κόμματα, την ίδια στιγμή που ολόκληρο το οικοδόμημα της Ευρωπαϊκής Ένωσης τρίζει συθέμελα. Και μιλάτε για τα ευρωπαϊκά κόμματα. Θα σας φέρουμε ένα παράδειγμα. Το Alliance For Peace And Freedom είναι ένα ευρωπαϊκό κόμμα, το οποίο είχε δημιουργηθεί και του απαγορεύτηκε η χρηματοδότηση, γιατί δεν συμφωνούσε με τα μέτρα και τα πρότυπα της Ευρωπαϊκής Ένωσης, όπως την ευαγγελίζονται και την επιθυμούν αυτοί οι λίγου που καταδυναστεύουν τις ζωές όλων των Ευρωπαίων πολιτών. Το εν λόγω κόμμα δεν προέβη σε καμία παράνομη πράξη, καμία έκνομη ενέργεια, δεν κατηγορήθηκε, κανένα απολύτως δικαίωμα δεν παραβίασε. Αντιθέτως, το μόνο το οποίο έκανε ήταν να εκφράσει τα ιδεώδη του με σεβασμό στην ανθρώπινη αξία και με συνείδηση της σημασίας των εθνών. Συνέπεια αυτού ήταν να απαγορευτεί η χρηματοδότησή του ως μόνο μέσο πίεσης, προκειμένου να σταματήσουν την επιρροή του στα ευρωπαϊκά έθνη. Και, όμως, και σε αυτήν την περίπτωση κανένα κόμμα, κανένας συνασπισμός κομμάτων, σε εθνικό και ευρωπαϊκό επίπεδο δεν διαμαρτυρήθηκε και σε καμία πράξη πολιτικής αντίδρασης δεν προέβη, γιατί πολύ απλά βόλευε όλους τους υπόλοιπους. Και η σημερινή συζήτηση γίνεται υπό το φως των νέων δεδομένων της πολιτικής συμφωνίας με την τρόικα, με τους θεσμούς, με τους δανειστές, με αυτούς τους νταβατζήδες όπως τους λέγατε μέχρι πρότινος. Και βλέπουμε σε άλλο άρθρο πιο κάτω - και πρέπει να το τονίσουμε αυτό, γιατί κινδυνεύουμε να οδηγηθούμε και θα οδηγηθούμε σε ένα τέταρτο μνημόνιο, επί της ουσίας αυτά τα οποία συμφωνήσατε σε πολιτικό επίπεδο είναι ένα τέταρτο μνημόνιο - να βαφτίζετε την Ευρωπαϊκή Τράπεζα Ανάπτυξης και Ανασυγκρότησης ως επενδυτή. Για όσους δεν ξέρουν - γιατί ωραία ακούγεται η Ευρωπαϊκή Τράπεζα Ανάπτυξης και Ανασυγκρότησης για να χαιρόμαστε - μέχρι τώρα η εν λόγω τράπεζα χρηματοδοτούσε έργα σε χώρες του τρίτου ή του τέταρτου κόσμου, στην υποσαχάρια Αφρική, σε κάποιες ξεχασμένες χώρες στην Ασία και αλλού. Τώρα για πρώτη φορά θα ασχοληθεί και με μία χώρα εντός της Ευρωπαϊκής Ένωσης. Αυτό σημαίνει ότι ή η εν λόγω τράπεζα αναβαθμίστηκε και ασχολείται και με άλλες χώρες ευρωπαϊκού επιπέδου ή ότι η Ελλάδα κατατάσσεται πλέον στις τριτοκοσμικές χώρες της υποσαχάριας Αφρικής. Και μάλλον το δεύτερο συμβαίνει, διότι όλοι όσοι ασχολούνται με τα οικονομικά της πατρίδος μας χτυπάνε τα καμπανάκια και λένε ότι η πατρίδα μας φτωχοποιείται με γοργούς, ραγδαίους ρυθμούς. Και τι έγινε, σύντροφοι του ΣΥΡΙΖΑ; Ο σύντροφος Μαδούρο χρησιμοποιεί πλέον την Ελλάδα ως παράδειγμα για το ότι υπάρχουν χειρότερες καταστάσεις από τη Βενεζουέλα. Το ηχητικό που κυκλοφορεί έχει πολύ ενδιαφέρον. Μπορείτε να το ακούσετε όσοι ξέρετε ισπανικά. Όσοι δεν ξέρετε μπορείτε να ρωτήσετε διάφορους συντρόφους σας επαναστάτες, που πήγαιναν ανά τον κόσμο, στη Νικαράγουα, στη Βενεζουέλα και αλλού εδώ και δεκαετίες, για να δείτε ποια είναι η ωμή πραγματικότητα. Και θα πω κάποια στοιχεία που επιβεβαιώνουν το τραγικό της κατάστασης αυτής. Όπως προκύπτει από μελέτη που έχει εκπονήσει η εν λόγω τράπεζα, το 92% των Ελλήνων δηλώνουν ότι τους έχει επηρεάσει η κρίση χρέους, ενώ το 76% των νοικοκυριών έχουν δει μείωση των εσόδων τους λόγω της αντίστοιχης μείωσης σε μισθούς και συντάξεις, της απώλειας εργασίας τους, της καθυστέρησης ή αναστολής της αμοιβής τους ή των λιγότερων ωρών εργασίας. Σχεδόν το 44% των ελληνικών νοικοκυριών είδε τους μισθούς και τις συντάξεις τους να μειώνεται κατά τη διάρκεια 2010-2016. Επίσης, πάνω από το 51% των ελληνικών νοικοκυριών αναγκάστηκε να μειώσει την κατανάλωση ακόμα και σε βασικά είδη, βασικές ανάγκες όπως είναι τρόφιμα, φάρμακα, ως απότοκο της κρίσης. Σε σύγκριση με τα νοικοκυριά της Ανατολικής Ευρώπης, οι Έλληνες έπρεπε να καταφύγουν σε μείωση της κατανάλωσης των αναγκαίων, των μη αναγκαίων και των υπηρεσιών σε μεγαλύτερο βαθμό, όπως τονίζεται. Σκεφθείτε ότι μόνο το 24% των Ελλήνων δηλώνει ικανοποιημένο με τη ζωή του συνολικώς, τη στιγμή που ακόμα και στις μετακομμουνιστικές χώρες το ποσοστό αυτό είναι 48%. Αυτά αναφέρει η μελέτης της τράπεζας την οποία φέρνετε εδώ ως Σωτήρα. Και βέβαια από τη στιγμή εκπόνησης αυτής της μελέτης μέχρι τη συγκεκριμένη στιγμή, τα νούμερα έχουν αλλάξει προς το δυσχερέστερο, προς το χειρότερο. Θα αναφερθούμε εν τάχει επί των άρθρων, γιατί είναι τόσα πολλά τα άρθρα και οι τροπολογίες. Επί της ουσίας είναι τέσσερα νομοσχέδια διαφορετικά μεταξύ τους και θα έπρεπε να έχουν έρθει ως τέσσερα και όχι ως ένα. Οπότε θα κάνουμε μία γρήγορη απαρίθμηση των άρθρων. Στα πρώτα δώδεκα άρθρα, τα οποία αφορούν τα της Ευρωπαϊκής Ένωσης, των ευρωπαϊκών κομμάτων, σαφώς και τασσόμεθα «κατά» για τους λόγους που είπαμε, για τους λόγους για τους οποίους πλέον όλη η Ευρώπη βλέπει ότι όλα αυτά δεν έχουν καμμία σημασία διότι η Ευρωπαϊκή Ένωση, επαναλαμβάνουμε, θα καταρρεύσει σαν χάρτινος πύργος πολύ γρηγορότερα απ' όσο νομίζετε όλοι όσοι την υπηρετείτε πιστά. Στο άρθρο 13, που έχει να κάνει με τα της Εθνικής Υπηρεσίας Πληροφοριών, δηλώνουμε «παρών». Στο άρθρο 14 δηλώνουμε «παρών». Στο άρθρο 15 δηλώνουμε «παρών». Στο άρθρο 16, για την εκκαθάριση δαπανών περιφερειών τασσόμεθα «κατά», διότι ο νόμος ορίζει διαφορετικά πράγματα και θα έχετε ζητήματα νομικά στο άμεσο μέλλον. Στο άρθρο 17, που είναι ρυθμίσεις θεμάτων Διεύθυνσης Ιθαγένειας, σαφώς και δηλώνουμε «κατά». Την ιθαγένεια την έχετε κάνει λάστιχο, έχετε ξεφτιλίσει κάθε έννοια απόδοσης της ελληνικής ιθαγένειας, κάτι το οποίο είναι ιερό. Ευελπιστούμε ότι σε σύντομο χρονικό διάστημα στο μέλλον θα το ξανακαταστήσουμε ιερό και θα διορθώσουμε όλες αυτές τις ανωμαλίες που έχετε επιβάλλει στη συνέχεια του ελληνικού έθνους. Στο άρθρο 18, που έχει να κάνει με επιτροπές επίλυσης φορολογικών διαφορών δηλώνουμε «κατά». Στο άρθρο 19, που έχει να κάνει με ρυθμίσεις θεμάτων περιουσίας των καταργηθεισών σχολών της Δημοτικής Αστυνομίας, δηλώνουμε «παρών», διότι υπάρχουν κάποια ζητήματα που θα μπορούσατε να τα διευθετήσετε και κάποια προβλήματα που μπορεί να τα βρείτε μπροστά σας. Στο άρθρο 20, μια ερμηνευτική διάταξη, δηλώνουμε «παρών». Στο άρθρο 21 δηλώνουμε «παρών». Στο άρθρο 22 δηλώνουμε «κατά». Στο άρθρο 23, για το Κεντρικό Συμβούλιο Αρχιτεκτονικής του πρώην Υπουργείου Μακεδονίας - Θράκης και μόνο που το εν λόγω Υπουργείο είναι πρώην και δεν είναι νυν, ένα Υπουργείο σε μια τόσο δύσκολη περιοχή της Ελλάδος, που είχε να κάνει με τα ζητήματα Μακεδονίας - Θράκης, τασσόμεθα «κατά». Από τη μια έχουμε να κάνουμε με τους τουρκαλάδες που πιέζουν ασφυκτικά την ελληνική μουσουλμανική μειονότητα στη Θράκη και εσείς κωφεύετε και δεν κάνετε τίποτα επί της ουσίας και από την άλλη έχουμε τους γυφτοσκοπιανούς, οι οποίοι ενώ καταρρέουν από τη μια, διότι το κράτος τους διαλύεται, προσπαθούν να επιβάλλουν σε διεθνές επίπεδο τη θεσμοθέτηση του ονόματος, τη χρήση του ονόματος «Μακεδονία». Και εσείς αντί να έχετε Υπουργείο, και όχι μόνο Υπουργείο, το έχετε καταργήσει και με κάτι άλλα τώρα άρθρα προσπαθείτε να διορθώσετε τα κακώς κείμενα. Στο άρθρο 24 τασσόμεθα «κατά» για τους ίδιους λόγους. Στο άρθρο 25 για τη διευθέτηση ζητημάτων δαπανών καθαριότητας δημοσίων υπηρεσιών και κτηρίων, θα δηλώσουμε «παρών». Ακούσαμε τον εισηγητή της Νέας Δημοκρατίας να ομιλεί για τις καθαρίστριες με κάπως περιφρονητικό λόγο. Υπάρχουν καθαρίστριες και καθαρίστριες. Είναι κάποιες καθαρίστριες, οι οποίες αμείβονταν με τεράστια ποσά και τις είδαμε πώς μπόρεσαν να ανελιχθούν γενικώς και σε πολιτικό επίπεδο, αλλά υπάρχουν και κάποιες καθαρίστριες, οι οποίες δεν παίρνουν ούτε ελάχιστο χρηματικό ποσό. Το εν λόγω άρθρο έχει να κάνει με αυτές ως επί το πλείστον και για αυτό δηλώνουμε «παρών» στο εν λόγω άρθρο, ότι συμφωνούμε, αλλά υπάρχουν και άλλες κατηγορίες εργαζομένων στο δημόσιο, οι οποίες και αυτές θα έπρεπε να έχουν στον ήλιο μοίρα σε σχέση με άλλους που περνάνε πάρα πολύ καλά. Στο άρθρο 26 δηλώνουμε «παρών». Έχει να κάνει με τις διεργασίες κατάταξης του πρώην προσωπικού της Δημοτικής Αστυνομίας που έχει ενταχθεί στην Ελληνική Αστυνομία. Ναι, να γίνει αυτό, αλλά θα πρέπει να περάσουν από όλα τα προβλεπόμενα στάδια, ώστε να μην βλέπουν οι αστυφύλακες της Ελληνικής Αστυνομίας, όσοι τελειώνουν τη Σχολή Αστυφυλάκων, οι οποίοι έδωσαν πανελλαδικές εξετάσεις, κουράστηκαν, θήτευσαν δύο χρόνια σε σχολές, έκαναν ό,τι έκαναν, κάποιους άλλους να εξομοιώνονται μαζί τους χωρίς επί της ουσίας να έχουν προβεί σε κάποιες συγκεκριμένες εκπαιδεύσεις. Για το άρθρο 27 δηλώνουμε «παρών». Για το άρθρο 28, που είναι η συμμετοχή την Ελλάδας στην εν λόγω τράπεζα, σχολιάσαμε το ζήτημα και δηλώνουμε «κατά». Στο άρθρο 29 δηλώνουμε «κατά». Στο άρθρο 30 δηλώνουμε «κατά». Στο άρθρο 31 δηλώνουμε «κατά». Στο άρθρο 32 θα σχολιάσουμε τι συμβαίνει με τα υποθηκοφυλακεία. Υπάρχει μια κατάσταση με κάποια υποθηκοφυλακεία τα οποία υπολειτουργούν, είναι ακέφαλα, υπάρχουν σοβαρότατα ζητήματα. Ναι, πρέπει να διορθωθεί το εν λόγω πρόβλημα, αλλά ο τρόπος με τον οποίο το διορθώνετε, μάλλον είναι ασπιρίνη και στο άμεσο μέλλον θα έχετε σοβαρότατα προβλήματα. Εμείς θα δηλώσουμε «παρών», γιατί θέλουμε την επίλυση αυτών των προβλημάτων. Έρχεται και νομοσχέδιο άλλο σύντομα, όπου ούτως ή άλλως τα υποθηκοφυλακεία θα ενταχθούν όλα μαζί σε μια άλλη υπηρεσία και θα γίνονται ηλεκτρονικά όλα αυτά, αλλά καλό είναι να τα δείτε και να τα λύσετε στο άμεσο μέλλον. Ναι, άμεσα να λυθούν τα ζητήματα όλων αυτών, οι οποίοι είναι απλήρωτοι και των πολιτών που δεν μπορούν να κάνουν τις δουλειές τους, αλλά σας επαναλαμβάνουμε ότι στο άμεσο μέλλον θα έχετε σοβαρότατα ζητήματα με εκκρεμότητες που δεν τις έχετε τακτοποιήσει. Στο άρθρο 33 δηλώνουμε «παρών». Στο άρθρο 34 με τίτλο «Tροποποίηση του ν.4412/2016 Δημόσιες Συμβάσεις Έργων, Προμηθειών και Υπηρεσιών», δηλώνουμε «κατά». Εδώ έχουμε μια εντελώς διαφορετική σε γενικότερη γραμμή προσέγγιση του ζητήματος. Στο άρθρο 35, που είναι η εξουσιοδοτική διάταξη ανακήρυξης «Παγκόσμιας Ημέρας Ελληνικής Γλώσσας», δεν μπορούμε να πούμε κάτι άλλο παρά «ναι». Όμως εδώ να κάνουμε ένα σχόλιο: Είναι υποκριτικό να φέρνετε αυτό το άρθρο και την ίδια στιγμή να βλέπουμε όσα γίνονται στο Υπουργείο Παιδείας, στα σχολεία μας και αλλού, όπου προσπαθείτε με κάθε τρόπο να διαλύσετε την ελληνική γλώσσα, τη θρησκεία και όλα αυτά. Και έρχεστε εδώ και μας λέτε ότι θέλετε να ανακηρύξετε μια «Παγκόσμια Ημέρα της Ελληνικής Γλώσσας». Στο άρθρο 36 δηλώνουμε «κατά», όπως επίσης και στα άρθρα 37, 38, 39 και 40. Στο άρθρο 39, που έχει να κάνει με ζητήματα κινητικότητας και μετατάξεων, είχαμε δηλώσει και στο νομοσχέδιο που ήταν λίγες εβδομάδες πριν ότι έτσι όπως το φέρατε, οι μετατάξεις δεν έχουν απολύτως κανένα νόημα, αφού θα πρέπει να ερωτηθεί ο δημόσιος υπάλληλος αν θέλει και αν μπορεί κ.λπ., ενώ το κράτος θα πρέπει να αποφασίσει πού θα πρέπει να έχει δημοσίους υπαλλήλους, σε ποιες υπηρεσίες χρειάζονται ή όχι και όχι φυσικά να είναι προϊόν συναλλαγής, διαπραγματεύσεων ή οτιδήποτε άλλο. Άρα διαφωνούμε με τον τρόπο με τον οποίο το κάνετε αυτό, γιατί βλέπουμε ότι αλλού υπάρχουν πάρα πολλοί και αλλού δεν υπάρχουν καθόλου και παρ' όλα αυτά συνεχίζεται το πρόβλημα να υφίσταται. Στα άρθρα 40 και 41 δηλώνουμε «κατά». Σχετικά με τα άρθρα 42, 43 και 44, που έχουν να κάνουν με ζητήματα του Λιμενικού Σώματος, δηλώνουμε «κατά» στο άρθρο 42, διότι προσπαθείτε να ελέγξετε τις κρίσεις και το τι γίνεται γενικότερα στο Λιμενικό Σώμα, αντί να φτιάξετε ένα αδιάβλητο σύστημα. Στο άρθρο 43 δηλώνουμε «κατά». Είναι ένα φωτογραφικό άρθρο. Το άρθρο 44 για την κατάταξη επιλαχόντων, που είναι και αυτό ένα φωτογραφικό άρθρο, δηλώνουμε «κατά». Στο άρθρο 45 με τίτλο «Επιτάχυνση της υλοποίησης των συγχρηματοδοτούμενων πράξεων στα μέτρα του Προγράμματος Αγροτικής Ανάπτυξης 2010-2020», δηλώνουμε «παρών», γιατί θέλουμε την ανάπτυξη στον αγροτικό τομέα, αλλά με τα μέτρα, που έχετε ψηφίσει ελέω μνημονίων, μεσοπρόθεσμων, τις αποφάσεις σας, την αύξηση της φορολογίας, την αύξηση στο καύσιμο, την αύξηση στο ΦΠΑ, την αύξηση στα γεωργικά φάρμακα, την αύξηση σε όλα, μάλλον οι άνθρωποι παλεύουν απέναντι σε ένα ανθελληνικό κράτος. Στο άρθρο 46 δηλώνουμε «κατά». Στο άρθρο 47, που έχει να κάνει με ρύθμιση θεμάτων αρμοδιότητας του Υπουργείου Εθνικής Άμυνας, δηλώνουμε «κατά», διότι είναι και πάγια θέση μας το πώς θα πρέπει να αξιοποιηθεί η ακίνητη περιουσία των Ενόπλων Δυνάμεων. Στο άρθρο 48, που έχει να κάνει με την εξόφληση υποχρεώσεων των δήμων από τελεσίδικες δικαστικές αποφάσεις και διαταγές πληρωμές, δηλώνουμε «παρών». Και δηλώνουμε «παρών», γιατί εδώ βλέπουμε ότι δεν τις περιλαμβάνει όλες, είναι αλά καρτ, θα αποφασίζει ποιες πρέπει να πληρωθούν και ποιες θα πρέπει να μην πληρωθούν. Στο άρθρο 49, «Έναρξη ισχύος», δηλώνουμε «κατά». Σχετικά με τις τροπολογίες, εδώ βλέπουμε ότι φέρνετε συνεχώς τροπολογίες, τροπολογίες που θα μπορούσαν κάλλιστα πολλές από αυτές, όπως και κάποια άρθρα, να μπουν σε νομοσχέδια, τα οποία θα έρθουν, άλλα βρίσκονται σε διαβούλευση, άλλα είναι να έρθουν λίαν συντόμως. Στην τροπολογία 930/9, που ενσωματώθηκε στο άρθρο 47, δηλώνουμε «κατά» για τους ίδιους λόγους, που είπαμε πιο πριν. Στην τροπολογία 931/10, που έχει να κάνει με την Αρχή Εξέτασης Προδικαστικών Προσφυγών, δηλώνουμε «κατά». Στην τροπολογία 932/11, ρύθμιση θεμάτων που αφορούν την λειτουργία των οργάνων διοίκησης του Ταμείου Χρηματοπιστωτικής Σταθερότητας, καθώς και της επιτροπής επιλογής των μελών της, δηλώνουμε «κατά». Μόλις εχθές ακούσαμε τις αμοιβές που θα παίρνουν - εκατοντάδες χιλιάδες ευρώ - όλοι αυτοί, για να δανείζεται ο ελληνικός λαός και μέσω του Ταμείου Χρηματοπιστωτικής Σταθερότητας να δίνουμε τα λεφτά στις πολλάκις χρεοκοπημένες τράπεζες για να μας κουνάνε το δάχτυλο και να μας λένε ότι θα πρέπει να βάλουμε POS. Έχουμε δώσει δεκάδες δισεκατομμύρια ευρώ και αυτή τη στιγμή οι ελληνικές τράπεζες να πουλάνε POS και τίποτε άλλο. Μιλάμε για ξεφτίλα σε όλο της το μεγαλείο. Η τροπολογία 935/14 είναι για την καταβολή αποζημίωσης στα φυσικά και νομικά πρόσωπα του δημοτικού διαμερίσματος Μόριας του Δήμου Λέσβου για τις ζημιές που υπέστησαν οι περιουσίες αυτών από πράξεις προσφύγων ή μεταναστών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, σε δύο λεπτά. Τις ζημιές να τις πληρώσουν οι αλληλέγγυοι, οι ψηφοφόροι τους, οι Μη Κυβερνητικές Οργανώσεις τους και όλοι αυτοί που τους στέλναν εκεί και ενώ ξέρουμε - γιατί συλλαμβάνονταν οι περισσότεροι εκ των οποίων είχαν προβεί σε αδικήματα, σε ποινικές πράξεις - ότι μένουν ατιμώρητοι, ξαναπληρώνει ο ελληνικός λαός. Όποιος τους κάνει κέφι, να πληρώσει αυτός. Στην τροπολογία 936/15 που έχει να κάνει με ρύθμιση θεμάτων σχετικά με την εξόφληση υποχρεώσεων των δήμων από τελεσίδικες δικαστικές αποφάσεις και διαταγής πληρωμής, δηλώνουμε «παρών», γιατί και εδώ δεν είναι ξεκάθαρο το εν λόγω τοπίο. Η 939/18 είναι μια φωτογραφική διαδικασία και σαφώς και δηλώνουμε «κατά». Θα ήθελα εδώ να κάνω ένα πολύ μικρό σχόλιο για την 939/18, σύμφωνα με την οποία είναι υποχρεωτική η πρόσληψη σε δημόσιο, ΟΤΑ, νομικά πρόσωπα δημοσίου δικαίου κ.λπ. όσων εργαζομένων έχει κρίνει το δικαστήριο ότι η σύμβασή τους πρέπει να θεωρηθεί σύμβαση αορίστου χρόνου, ανεξαρτήτως εάν πληρούν ή όχι τα τυπικά προσόντα. Πρώτον, χτίζετε κομματικό στρατό. Δεύτερον, είτε έχεις τα τυπικά προσόντα είτε όχι προσλαμβάνεσαι - παράβαση κάθε έννοιας της αξιοκρατίας. Τρίτον, κάνετε επιλεκτική επιλογή στο ποιες αποφάσεις δικαστηρίων πρέπει να εφαρμόζονται και ποιες όχι. Διότι για τις αποφάσεις που κρίνουν τις αναδρομικές μειώσεις μισθών και συντάξεων αντισυνταγματικές δεν γίνεται ούτε λόγος. Γι' αυτό και τασσόμεθα «κατά». Για την τροπολογία 941/20 που είναι του Υπουργείου Υγείας, πρώτον, έρχεται ένα νομοσχέδιο. Κατά δεύτερον, το Υπουργείο Υγείας κάνει ό,τι του κάνει κέφι. Το βλέπουμε αυτό. Δεν απαντάνε σε ερωτήσεις των Βουλευτών της Χρυσής Αυγής, γιατί λέει είμαστε υπόλογοι, είμαστε ναζί, είμαστε οτιδήποτε άλλο, δεν ξέρω και εγώ τι. Ας δουν τα χάλια του Υπουργείου Υγείας και των νοσοκομείων διαχρονικά, όχι μόνο των τελευταίων δύο ετών, και μετά να μας κουνάνε το δάχτυλο όλοι όσοι θητεύουν στο εν λόγω Υπουργείο. Ως επίλογο, κλείνοντας, θα ήθελα να πω στη Νέα Δημοκρατία, η οποία χαίρεται πολλές φορές που έρχεται εδώ, ότι στο σπίτι του κρεμασμένου δεν μιλάνε για σκοινί. Κυβερνούσατε για καμιά σαρανταριά χρόνια μαζί με το ΠΑΣΟΚ. Χρεώσατε τον ελληνικό λαό με εκατοντάδες δισεκατομμύρια ευρώ. Το κόμμα σας πρώτο και καλύτερο χρωστάει 240 εκατομμύρια ευρώ και φυσικά δεν πρόκειται να τα αποπληρώσετε ποτέ αυτά. Και έρχεστε τώρα και μας κάνετε μαθήματα οικονομίας; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Μας κάνετε μαθήματα οικιακής οικονομίας ή κρατικής οικονομίας ή οποιαδήποτε άλλης οικονομίας, και μας μιλάτε και για ηθική, όταν τον ίδιο τον Πρόεδρο του κόμματός σας τον είχαν πιάσει βουτηγμένο με το χέρι μέσα στο μέλι -130.000 ευρώ νομίζω ήταν κάτι με τη «SIEMENS» - και μετά με κάτι τιμολόγια μεταχρονολογημένα προσπαθούσατε να δικαιολογήσετε τα αδικαιολόγητα. Τον ξαναπιάνουν δεύτερη φορά με το χέρι μέσα στο μέλι με τον «ΚΗΡΥΚΑ» Χανίων και εκατοντάδες χιλιάδες ευρώ θαλασσοδάνεια απλήρωτα. Δεν απασχόλησε κανέναν ποτέ αυτό. Και όταν βγήκαν στη δημοσιότητα όλα αυτά, τα ρυθμίσατε. Βέβαια, με αφορμή αυτή τη ρύθμιση που κάνατε, παρακαλούν όλοι οι Έλληνες που έχουν μικρότερα δάνεια, κάτι φουκαράδες μεροκαματιάρηδες, να κάνουν και αυτοί αντίστοιχη ρύθμιση για να μπορέσουν να τα αποπληρώσουν. Οι παγκόσμιες αλλαγές που έρχονται με αποκορύφωμα το τι συμβαίνει στην Αμερική αλλάζουν όλον τον κόσμο. Εσείς δεν έχετε πάρει χαμπάρι τι γίνεται γύρω σας. Αυτές οι αλλαγές έρχονται και όσο και αν καθυστερήσουν θα έρθουν και στην Ελλάδα. Τότε θα κριθείτε όλοι. Ευχαριστώ πολύ.
Και εγώ ευχαριστώ. Ο κ. Γρηγοράκος, ειδικός αγορητής της Δημοκρατικής Συμπαράταξης ΠΑΣΟΚ - ΔΗΜΑΡ, έχει τον λόγο για δεκαπέντε λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριοι Υπουργοί, κύριε Πρόεδρε, θα ήθελα την προσοχή σας σε ένα θέμα διαδικαστικό. Πιστεύω ότι με το παρόν νομοσχέδιο καταστρατηγείται ο Κανονισμός της Βουλής και τίθεται θέμα τήρησής του από το Προεδρείο της Βουλής και από τη Διάσκεψη των Προέδρων. Πιστεύω ότι ο Πρόεδρος θα μας παρακολουθεί αυτή τη στιγμή. Είναι ένα νομοσχέδιο που έχει αντικείμενο οκτώ Υπουργεία. Το είδαμε και στην επιτροπή αυτό. Το είπα και στον Υπουργό. Βέβαια, ο Υπουργός έδωσε μια εξήγηση δική του, η οποία δεν με κάλυψε. Θα την πω και αυτή την εξήγηση. Θέλω να πω το εξής, ότι δεν είναι δυνατόν, κύριε Πρόεδρε, να έρχεται ένα νομοσχέδιο, να είναι οκτώ Υπουργείων και οι Υπουργοί να παίρνουν τον λόγο, όταν εμείς, ως εισηγητές των κομμάτων, έχουμε δικαίωμα μόνο μία φορά να μιλήσουμε. Θα αντιμετωπίσουμε, λοιπόν, πάλι σήμερα ένα νομοσχέδιο, που πιστεύω ότι καταστρατηγεί τον Κανονισμό της Βουλής και το Σύνταγμα. Θα δούμε, δηλαδή, τους Βουλευτές να μιλάνε σήμερα εδώ και θα έχουμε και οκτώ Υπουργούς να αναφέρεται ο καθένας στο Υπουργείο του. Νομίζω ότι αυτή η «καινοτομία» όπως είπε ο κ. Σκουρλέτης στην επιτροπή δεν μας βρίσκει σύμφωνους και θα ήθελα, σας παρακαλώ πολύ, να το μεταφέρετε στη Διάσκεψη των Προέδρων. Κυρίες και κύριοι συνάδελφοι, το νομοσχέδιο αυτό είναι μέρος ενός γνωστού και αναμενόμενου πολιτικού παιχνιδιού. Ποιο είναι το παιχνίδι; Τα σαλαμοποιούμε όλα. Το θέμα, όμως, είναι ότι δεν φαίνεται να υπάρχουν και αγνές προθέσεις πίσω από αυτή τη σαλαμοποίηση. Το είδαμε τώρα με τόσες τροπολογίες, που κατατέθηκαν σ' αυτό το νομοσχέδιο, λες και δεν θα υπάρχει κανένα άλλο νομοσχέδιο, λες και δεν έχουν τα Υπουργεία άλλα νομοσχέδια να φέρουν με τη σειρά τους, ώστε να μας δώσετε μια ευκαιρία να τα δούμε σε βάθος, να συζητήσουμε και να πάρουμε θέση. Αυτό, όμως, που φαίνεται μετά από δύο ολόκληρα χρόνια διακυβέρνησης ΣΥΡΙΖΑ - ΑΝΕΛ είναι ότι το σύστημα αυτό δεν κατάφερε να πείσει την κοινωνία ούτε το πολιτικό σύστημα ότι είναι πραγματικά στις κυβερνητικές προθέσεις η εξυγίανση και η αποκομματικοποίηση του δημόσιου τομέα, όταν έχουμε καθημερινές και απτές προθέσεις και κινήσεις, όπως είναι η σημερινή με όλο αυτό το νομοσχέδιο, και προσπάθειες των Υπουργών να αλώσετε το κράτος. Μα, δεν υπήρχε ούτε ένα άρθρο που να μην έχει μέσα μια κρυφή διάταξη που να μας βάζει σε υποψίες ότι κάτι κρύβεται πίσω. Το κράτος, βέβαια, θέλετε να το αλώσετε. Προσπαθείτε και σ' αυτό έχετε άφθονο στοιχείο νεποτισμού, όπως βλέπουμε και παρακολουθούμε το τελευταίο χρονικό διάστημα. Το σημερινό, εξ άλλου, νομοσχέδιο του Υπουργείου Εσωτερικών είναι ένα παράδειγμα συγκεκριμένης πολιτικής συμπεριφοράς. Κυρίες και κύριοι συνάδελφοι, όσοι πιστεύουν και διαλαλούν ότι με την ολοκλήρωση της αξιολόγησης ανέτειλε μια νέα εποχή στην Ελλάδα κοροϊδεύουν εαυτούς και αλλήλους. Οι διαστάσεις της άτυπης συμφωνίας που επήλθε προχθές επιτρέπουν παρερμηνείες και πολιτική εκμετάλλευση. Όμως, πέρα απ' αυτές υπάρχει ένας τομέας ο οποίος παραμένει σαφώς καθυστερημένος και ξεχασμένος και αυτός ο τομέας δεν είναι άλλος από τη δημόσια διοίκηση και από την τοπική αυτοδιοίκηση. Κανένας από εσάς, δυστυχώς, δεν θέλει να παραδεχθεί ότι μόνο με τη βελτίωση του δημόσιου τομέα και της δημόσιας διοίκησης μπορούμε να οδηγηθούμε οριστικά και αμετάκλητα στην έξοδο από το τούνελ. Όμως, τι τα λέω τώρα εγώ αυτά; Πρώτα βγαίνει η ψυχή και μετά το χούι. Έτσι λένε στο χωριό μου. Φέρατε, λοιπόν, ένα νομοσχέδιο «κουρελού» οκτώ Υπουργείων, ένα συνονθύλευμα, συραμμένα κομμάτια, χωρίς ίχνος προκάλυψης των συντεχνιακών και φωτογραφικών διατάξεων, που εξυπηρετούν υμέτερους. Για τις τροπολογίες θα τοποθετηθούμε την Τρίτη. Σήμερα μιλάμε επί της αρχής και επί της αρχής θα είναι η ομιλία μου. Το θέμα, λοιπόν, μ' όλα αυτά τα ηρωικά κατά της λιτότητας και της φαιδρής θριαμβολογίας της δήθεν επιτυχίας στο Eurogroup αποτελούν λόγια, που έρχονται σε αντίθεση με τις πράξεις σας, γιατί εσείς είστε που επιβάλατε τη λιτότητα με την υπερφορολόγηση της μεσαίας τάξης. Εσείς είστε που έχετε μετατρέψει τις ασφαλιστικές εισφορές σε ανελέητους φόρους. Η δική σας Κυβέρνηση είναι που υπονομεύει τις ιδιωτικοποιήσεις για να μην προχωρήσουν. Δες Ελληνικό. Οι δικές σας κινήσεις και πράξεις δημιουργούν το αρνητικό κλίμα στην προσέλκυση επενδύσεων που θα έδιναν δουλειά σε χιλιάδες ανθρώπους. Εβδομήντα πέντε χιλιάδες θα έπαιρνε - λέει - το Ελληνικό, θα δούλευαν στο Ελληνικό. Η συγκυβέρνησή σας είναι αυτή που φροντίζει, ώστε να μην εξορθολογίζεται η δημόσια διοίκηση, ενώ παράλληλα τη φορτώνετε με περισσότερους υπαλλήλους. Πιο κάτω στην ομιλία μου θα είμαι πιο συγκεκριμένος. Την ίδια στιγμή αποδεικνύεστε κι εσείς ανίκανοι να απορροφήσετε τα κονδύλια της Ευρωπαϊκής Ένωσης, όπως γίνεται στο μεταναστευτικό. Με λίγα λόγια, δηλαδή, η Κυβέρνησή σας, εσείς είστε οι τελευταίοι, οι οποίοι μπορούν να μιλούν και να δικαιούνται να εμφανίζονται ότι είναι κατά της λιτότητας, όταν δεν δίνετε καμμιά μάχη κατά της λιτότητας. Κυρίες και κύριοι συνάδελφοι, εδώ και δύο χρόνια, πραγματικά, γράφεται μια μεγάλη ιστορία, μόνο που οι σελίδες αυτής της ιστορίας είναι σκοτεινές και το αποτύπωμα επάνω είναι ζοφερό. Οι πράξεις και οι ενέργειές σας αφήνουν ανεξίτηλα σημάδια στη χώρα, στην κοινωνία και στους πολίτες. Οι πληγές που έχετε προκαλέσει στην οικονομία οδηγούν μεγάλες κοινωνικές ομάδες στη φτωχοποίηση. Κάθε μέρα το βλέπουμε. Τα πλήγματα που έχει υποστεί η μεσαία τάξη εξαιτίας των ανερμάτιστων πολιτικών σας είναι ανεπανόρθωτα. Την έχουν εξουθενώσει. Δεν υπάρχει μεσαία τάξη στην Ελλάδα. Η αγορά έχει ερημοποιηθεί πλήρως. Οι παραγωγικές, οικονομικές και εμπορικές δραστηριότητες έχουν μειωθεί δραστικά. Οι άνεργοι αυξάνονται συνεχώς. Τριάντα χιλιάδες νέοι άνεργοι προστέθηκαν μόνο σ' ένα μήνα. Αυτά είναι στοιχεία της «ΕΡΓΑΝΗΣ». Ενσαρκώνετε την ακραία λιτότητα, ξεπερνώντας ακόμη και τους ακραιφνείς νεοφιλελεύθερους, με τους οποίους φαντασιώνεστε ότι πολεμάτε κάθε μέρα.
Εσείς το φέρατε αυτά. Τι φωνάζετε;
Μετατρέψατε την Ελλάδα σε περίγελο. Πρώην φίλοι σας, πρώην σύμμαχοί σας με πρώτους και καλύτερους τους PODEMOS, κάνουν ό,τι μπορούν για να διαγράψουν από τα μάτια της ευρωπαϊκής κοινής γνώμης τις προγενέστερες σχέσεις που είχαν μαζί σας. Το χειρότερο απ' όλα είναι ότι παίζετε με τις τύχες το ελληνικού λαού, με τις ανάγκες, όπως τα παιδιά παίζουν με τα κουβαδάκια τους. Τρανή απόδειξη τα όσα συνέβησαν τη Δευτέρα στο Eurogroup. Αντιλαμβανόμενοι το «ναυάγιο» που έχετε υποστεί, σπεύσατε να αλλάξετε την πραγματικότητα. Αποδειχθήκατε πρωταθλητές στην εμπέδωση της αποκαλούμενης «μετα - αλήθειας». Έχετε πάρει διδακτορικό στο ψέμα. Έχετε πείσει την ελληνική κοινωνία. Ο εναγκαλισμός σας με την εξουσία δεν έχει μόνο αμβλύνει τα πολιτικά, κοινωνικά και ταξικά σας αντανακλαστικά, αλλά τα ισοπέδωσε πλήρως. Η μετάλλαξη που έχετε υποστεί σας κατέστησε όλους αγνώριστους. Εσείς που θα σκίζατε τα μνημόνια υπογράψατε το επαχθέστερο μνημόνιο. Εσείς που διακηρύσσατε σε όλους τους τόνους ότι η προνομοθέτηση μέτρων αντιβαίνει στο Σύνταγμα της χώρας, στη Συνταγματική Συνθήκη της Ευρωπαϊκής Ένωσης και στο ευρωπαϊκό κεκτημένο, την αποδεχθήκατε μετά βαΐων και κλάδων. Εσείς που διακηρύσσατε το κούρεμα του χρέους, που στη συνέχεια έγινε αναδιάρθρωση του χρέους, τώρα το κάνετε γαργάρα. Εσείς που ορκιζόσασταν στην προστασία των αδυνάμων, στη στήριξη των χαμηλοσυνταξιούχων, στην αύξηση του κατώτατου μισθού, μιλώντας μάλιστα συγκεκριμένα με νούμερα, για 751 ευρώ τον μήνα, στην καθιέρωση της δέκατης τρίτης σύνταξης, στην κατοχύρωση του ΕΚΑΣ, μέσα σε δύο χρόνια όχι μόνο τα ξεχάσατε, αλλά πράξατε ακριβώς το αντίθετο: διαλύσατε τα πάντα. Εσείς που κάνατε σημαία σας την περιβόητη πολιτική διαπραγμάτευση όχι μόνο την ξεχάσατε, αλλά φτάσατε στο σημείο να εκλιπαρείτε για την επιστροφή της τρόικας την επόμενη εβδομάδα στην Ελλάδα. Το πιο αλλόκοτο, όμως, αλλοπρόσαλλο, ανερμάτιστο και επικίνδυνο είναι ότι φέρατε τη χώρα στο χείλος του Ιουνίου του 2015. Την οδηγήσατε με το ένα πόδι έξω από την Ευρωζώνη. Σωθήκατε, γιατί τότε υπήρξαν πρόθυμοι «ναυαγοσώστες», το οποίο βέβαια εμείς είμαστε υπερήφανοι που το κάναμε. Όμως, το πάθημά σας δεν έγινε μάθημα. Μέσα σε δέκα μήνες από τότε, οδηγείτε ξανά τη χώρα στη μεθόριο της Ευρωπαϊκής Ένωσης. Αντί να συνέλθετε και να σοβαρευτείτε, τη βυθίζεστε όλο και πιο βαθιά στην ανεπάρκεια της εξουσίας και στο παραλήρημά της. Η αντίδρασή σας δεν εξηγείται μόνο με πολιτικούς όρους. Χρειάζεται άλλες επιστήμες να το εξηγήσουν αυτό. Αποκαλυπτικό παράδειγμα είναι ότι μετά το Eurogroup της Δευτέρας πρέπει να μας πείτε τι έγινε. Το περιγράφει, βέβαια, σήμερα χαρακτηριστικά ένας άξιος δημοσιογράφος, ο Μιχάλης Μητσός, στα σημερινά «ΝΕΑ». Σας διαβάζω: «Οι θεσμοί τα βρήκαν. Το κούρεμα χρέους δεν παίζει πλέον. Η αξιολόγηση παραμένει ανοιχτή. Το ΔΝΤ μένει στο πρόγραμμα, η προνομοθέτηση εξαιτίας σας κατέστη το παράδοξο απόκτημα της Ελλάδος. Προνομοθετούμε για το 2019». Αλήθεια, τι άλλο μπορεί να κάνει μια κυβέρνηση της Αριστεράς; Τι άλλο προσδοκάτε, δηλαδή; Τι άλλο δεν θα κάνετε; Δεν αντιλαμβάνεστε ότι έχετε χάσει την ψυχή σας; Καταλαβαίνω την αδυναμία σας, κυρίες και κύριοι συνάδελφοι, να συμφιλιωθείτε με την πραγματικότητα. Κατανοώ ότι όσα είχατε διακηρύξει, όσα είχατε πει σας φέρνουν σε αδιέξοδο. Στρουθοκαμηλίζετε και συμπεριφέρεστε όπως ο κ. Τσακαλώτος. Τρεις ημέρες μετά το Eurogroup, ο Υπουργός Οικονομικών δεν έχει εμφανιστεί πουθενά! Δυστυχώς για τη χώρα, δεν περιορίζεστε μόνο σε αυτά, αλλά υπάρχουν επιπτώσεις και στην κοινωνία. Κάνετε κάτι χειρότερο: Πιστεύετε ότι μόνο με το κράτος, ειδικά σε αυτό το νομοσχέδιο, που μου μυρίζει κρατισμό, θα περισώσετε ό,τι μπορείτε, ακολουθώντας ακραίες πρακτικές κομματικής πελατείας. Στα πολλά ψέματα που είπατε, κορυφαίο ήταν εκείνο της εξυγίανσης του δημοσίου τομέα. Και τι δεν υποσχεθήκατε! Να σας τα θυμίσω και δείτε τι κάνει το σημερινό νομοσχέδιο: Αναβάθμιση και εξυγίανση της δημόσιας διοίκησης, αποκομματικοποίηση του κράτους, οριστικό τέλος στις στρατιές των μετακλητών υπαλλήλων, αποσυμφόρηση του δημόσιου τομέα από τις στρατιές των συμβούλων. Κυρίες και κύριοι συνάδελφοι, τι κάνατε ακριβώς από αυτά τα παραπάνω; Τίποτα! Αντίθετα, συνεχίσατε να υλοποιείτε τις πιο ακραίες πολιτικές χειραγώγησης, ακόμα και απαλλοτρίωσης της δημόσιας διοίκησης. Με το βλέμμα σας στραμμένο στη διαμόρφωση και συντήρηση της εκλογικής σας πελατείας, κάνατε ακριβώς τα αντίθετα: Την κομματικοποίηση την απογειώσατε. Οι μετακλητοί υπάλληλοι κατακλύζουν τη δημόσια διοίκηση. Οι σύμβουλοι και οι συνεργάτες Υπουργών συγκροτούν ήδη μια αξιόμαχη στρατιά που θέλει να λυμαίνεται το κράτος. Επειδή θέλω να είμαι συγκεκριμένος, σας λέω τα εξής: Πρώτο στοιχείο: Το μισθολογικό κόστος της δημόσιας διοίκησης μέσα σε έναν χρόνο το αυξήσατε κατά 16,2%, ενώ το μισθολογικό κόστος στον ιδιωτικό τομέα την ίδια χρονική περίοδο, σύμφωνα με τις πιο μετριοπαθείς έρευνες έχει μειωθεί κατά 19%. Δεύτερο στοιχείο: Διπλασιάσατε τον αριθμό των ειδικών και γενικών γραμματειών. Βρήκατε εβδομήντα γενικούς γραμματείς σε όλη τη δημόσια διοίκηση και μέσα σε δύο χρόνια τους κάνατε εκατόν σαράντα. Τρίτο στοιχείο: Οι μετακλητοί υπάλληλοι που εσείς έχετε διορίσει, σύμφωνα με τα ακριβή δεδομένα, έχουν ξεπεράσει τις τέσσερις χιλιάδες. Αν όλα αυτά βρίσκονται σε αρμονία με τις προγενέστερες δεσμεύσεις και δηλώσεις σας, εγώ το μόνο που μπορώ να πω είναι ότι πραγματικά σηκώνω ψηλά τα χέρια. Επειδή εκφράσατε μια εκδοχή της Αριστεράς την οποία πάντα εγώ σεβόμουν και εκτιμούσα, θέλω να σας πω ότι δεν προκαλέσατε ζημιά μόνο στον τόπο. Έχετε διασύρει και έναν ολόκληρο χώρο που είχε τις δικές του αξίες, τις δικές του ευαισθησίες και τα δικά του προτάγματα. Δεν θέλω να πιστέψω ότι ισχύει αυτό που είπε ένας πραγματικά μεγάλος ποιητής της ανανεωτικής Αριστεράς, ο Μανώλης Αναγνωστάκης: «Δεν έφταιγε αυτός, τόσος ήταν». Είμαστε, λοιπόν, αντίθετοι, κυρίες και κύριοι συνάδελφοι, σε αυτό το νομοσχέδιο, το οποίο έχει, βέβαια, μερικά θετικά σημεία σε σχέση με τα ευρωπαϊκά κόμματα και με μερικά άλλα άρθρα που λύνουν προβλήματα της καθημερινότητας. Εμείς αυτό το νομοσχέδιο δεν μπορούμε να το ψηφίσουμε. Θα το καταψηφίσουμε επί της αρχής και θα ψηφίσουμε ορισμένα άρθρα την επόμενη Τρίτη που θα γίνει η συζήτηση μαζί με τις τροπολογίες, γιατί πιστεύουμε ότι αυτό το νομοσχέδιο δεν έχει ούτε τέλος ούτε αρχή. Σας ευχαριστώ πολύ.
Ευχαριστώ και εγώ, κύριε Γρηγοράκο. Η κ. Μανωλάκου, ειδική αγορήτρια του Κομμουνιστικού Κόμματος Ελλάδας, έχει τον λόγο για δεκαπέντε λεπτά.
Δεν μπορώ να μην υποκύψω στον πειρασμό σχολιασμού της εξομάλυνσης, όπως είπε ο εκπρόσωπος της Πλειοψηφίας, που επήλθε στο πρόσφατο Eurogroup. Όμως, ποια είναι η εξομάλυνση; Η προθυμία της Κυβέρνησης να νομοθετήσει τη νέα μεγαλύτερη «σφαγή» σε αφορολόγητο, συντάξεις, εργασιακά για την πλειοψηφία του λαού, προκειμένου να στηριχθεί το κεφάλαιο μέσα από νέες φοροαπαλλαγές και μειώσεις στις ασφαλιστικές εισφορές τους, που τα κατατάσσετε στα αναπτυξιακά μέτρα; Τελικά, καλά κάνει ο λαός και όταν ακούει για τις κόκκινες γραμμές σας, ξέρει ότι δεν είναι κόκκινες, αλλά επικίνδυνες. Όμως, να σας κάνουν κριτική και αυτοί που μαζί ψηφίσατε το τρίτο μνημόνιο; Ε, πάει πολύ! Η υποκρισία και η κοροϊδία έχει ξεπεράσει κάθε όριο. Και να έρθουμε στο νομοσχέδιο. Έχει δύο μέρη. Το ένα είναι ενιαίο, πρόκειται για τον νέο αντιδραστικό Κανονισμό της Ευρωπαϊκής Ένωσης για τα ευρωκόμματα. Το άλλο είναι ξεκομμένα άρθρα από δεκατέσσερα τουλάχιστον διαφορετικά Υπουργεία. Ένας αχταρμάς! Για τον Κανονισμό περί ευρωκομμάτων δεν μιλήσατε. Θα μιλήσουμε, όμως, εμείς, για να καταλάβουν όσοι έχουν την υπομονή να παρακολουθούν ποιον εξυπηρετεί. Αλήθεια, γιατί προωθούνται υποχρεωτικά τα ευρωκόμματα και δεν αφήνονται εθελοντικά να δημιουργηθούν, αν το θέλουν και να έχουν καταστατικό και λειτουργία αυτοί που επιθυμούν και όχι να ισχύει ό,τι επιβάλλει ο Κανονισμός της Ευρωπαϊκής Ένωσης; Μα, γιατί το αστικό σύστημα δεν επιθυμεί κάτι τέτοιο. Εξ άλλου, όσο πληθαίνουν οι αμφισβητήσεις της Ευρωπαϊκής Ένωσης, παρ' ότι οι λαϊκοί αγώνες είναι πίσω από τις ανάγκες, ανησυχούν, εντείνουν τις προσπάθειες να θωρακίσουν το εκμεταλλευτικό τους σύστημα και ταυτόχρονα να χειραγωγήσουν λαϊκές συνειδήσεις, να ενσωματώσουν αντιστάσεις, εντείνοντας την καταστολή. Μάλιστα, απαραίτητος όρος είναι τα ευρωκόμματα να σέβονται στο πρόγραμμά τους και με τη δράση τους τις αρχές της Ευρωπαϊκής Ένωσης. Γι' αυτό υποβάλλουν προς έγκριση εκτός από το πρόγραμμα και το καταστατικό τους, για να ελέγχεται αν κάθε κανόνας εσωκομματικής λειτουργίας είναι σύμφωνος με τις προδιαγραφές της Ευρωπαϊκής Ένωσης. Κάθε χρόνο ελέγχονται για το εάν συμμορφώνονται με τους όρους της και μπορεί ανά πάσα στιγμή να διαγράφονται από το μητρώο. Χρηματοδοτούνται σχεδόν αποκλειστικά από τον ευρωενωσιακό προϋπολογισμό και είναι υποχρεωμένα να υποβάλουν λίστα με ονόματα. Δηλαδή, υποχρεώνονται να αποδεχθούν το αντιδραστικό και αντιλαϊκό οικοδόμημα της Ευρωπαϊκής Ένωσης, τον σεβασμό στη δικτατορία των ευρωπαϊκών μονοπωλίων, την ευρωαστυνομία, το ευρωένταλμα, τον ευρωστρατό, τη μερική και προσωρινή απασχόληση, τα σκληρά αντιλαϊκά μέτρα, τα μνημόνια διαρκείας, τους νόμους της κρατικής τρομοκρατίας, της ΟΝΕ, τους εργαζόμενους με όλο και λιγότερα δικαιώματα και ατομικές ελευθερίες, για να διασφαλίζονται έτσι τα κέρδη του κεφαλαίου. Επιδιώκεται μέσα από τα ευρωπαϊκά κόμματα η ενίσχυση της Ευρωπαϊκής Ένωσης ως ιμπεριαλιστικού κέντρου, με την πολιτική δράση αυτών των κομμάτων και στο εσωτερικό κάθε κράτους - μέλους. Ασκεί πίεση στα εθνικά πολιτικά κόμματα για βαθύτερη ενσωμάτωση της αντιλαϊκής πολιτικής της. Επίθεση, όμως, ασκεί και στα κόμματα εκείνα που αμφισβητούν την εξουσία του κεφαλαίου. Κυρίως επιχειρούν να φιμώσουν σε κάθε περίπτωση τη φωνή και την παρέμβαση των κομμουνιστών, που αποκαλύπτουν την καπιταλιστική βαρβαρότητα και καλούν στην ανατροπή της. Και ο έλεγχος, όμως, των λογαριασμών των κομμάτων και η δημοσιοποίηση των εισφορών είναι επικίνδυνα, αφού στο όνομα της δήθεν διαφάνειας επεμβαίνουν στην εσωτερική λειτουργία των κομμάτων, ενώ αυξάνεται η αστυνόμευση της πολιτικής δράσης. Ταυτόχρονα, νομιμοποιεί και θεσμοθετεί τις συναλλαγές κομμάτων και βουλευτών με τα μεγάλα συμφέροντα και επιχειρηματικούς ομίλους, στο όνομα δήθεν της διαφάνειας. Επιτρέπεται, δηλαδή, και επίσημα αυτό που γίνεται ανεπίσημα: χρηματοδότηση κομμάτων από επιχειρήσεις, θεσπίζοντας και αφορολόγητο γι' αυτά τα ποσά. Με τον τρόπο αυτόν επιδιώκεται να νομιμοποιηθεί κάτι που είναι καταδικασμένο στη συνείδηση του λαού, δηλαδή οι συναλλαγές κομμάτων με μεγάλα συμφέροντα. Έτσι θα εξοικειωθεί ο λαός με τέτοιες πρακτικές. Η υποκρισία για την αντιμετώπιση της διαπλοκής, που θα συνεχίσει να υπάρχει - φανερά ή κρυφά - , γιατί είναι σύμφυτη με τη λειτουργία του αστικού συστήματος, αποδεικνύεται και από το γεγονός ότι αν και το ΚΚΕ επανειλημμένα έχει ζητήσει ονομαστικοποίηση μετοχών και τίτλων του δημοσίου, εσείς το απορρίπτετε. Και όμως έτσι θα μπορούσε να φανεί πού συγκεντρώνεται ο πλούτος. Αυτό, όμως, φυσικά σάς φοβίζει, γιατί αυτούς φοροαπαλλάσσετε. Με λίγα λόγια, η ενίσχυση του ρόλου των ευρωκομμάτων και της ικανότητάς τους για χειραγώγηση και ενσωμάτωση εργατικών - λαϊκών μαζών, ιδιαίτερα σε συνθήκες βαθιάς καπιταλιστικής κρίσης και του βάρβαρου πολέμου που έχει εξαπολύσει το κεφάλαιο ενάντια στην εργατική τάξη και τα λαϊκά στρώματα, τους διευκολύνει. Γι' αυτό ενισχύονται ακόμα πιο πολύ τα αντιδραστικά χαρακτηριστικά. Δεν αναγνωρίζουμε την αρμοδιότητα της Ευρωπαϊκής Ένωσης να επιβάλει δημιουργία κομμάτων με κανονισμούς και δεσμευτικές υποχρεωτικές αποφάσεις, που θα την αναγνωρίζουν ως μονόδρομο και θα υπηρετούν τους στρατηγικούς σκοπούς της και την άγρια αντιλαϊκή πολιτική της. Εξ άλλου και με αυτόν τον τρόπο η Ευρωπαϊκή Ένωση προσπαθεί να αφανίσει τη φωνή των πολιτικών δυνάμεων που έχουν αντιιμπεριαλιστικό - αντικαπιταλιστικό χαρακτήρα και αντιπαλεύουν την Ευρωπαϊκή Ένωση. Και εδώ, αν θέλετε, φαίνεται και η υποκρισία της, αν και στα κράτη της Ανατολικής Ευρώπης και κυρίως στις βαλτικές χώρες τα κομμουνιστικά κόμματα είναι υπό δίωξη άγρια. Γι' όλα αυτά υπάρχει σιγή από τη δήθεν δημοκρατική Ευρωπαϊκή Ένωση. Φυσικά και εσείς, όλα τα πολιτικά κόμματα που υποκλίνεστε στην Ευρωπαϊκή Ένωση στηρίζετε την υποχρεωτική δημιουργία ευρωπαϊκών πολιτικών κομμάτων σε εθνικό και ευρωπαϊκό επίπεδο. Γι' αυτό σιωπάτε και δεν είπατε τίποτα άλλο παρά μόνο ένα ξερό «συμφωνώ», γιατί τα ευρωκόμματα εξυπηρετούν τους στόχους των μονοπωλίων και εσείς αποτελείτε τα κόμματά τους. Σε ό,τι αφορά τα άλλα άρθρα το ερώτημα που τίθεται είναι το εξής: Βελτιώνουν τη ζωή του λαού; Σε καμμιά περίπτωση, αφού τα περισσότερα είναι διαχειριστικού χαρακτήρα του αστικού κράτους, που εξυπηρετεί τις ανάγκες του κεφαλαίου και καταπιέζει και κατατρομοκρατεί τον λαό. Τι υπάρχει ως πιο ενδιαφέρον; Το ζήτημα της διευθέτησης δαπανών καθαριότητας δημοσίων υπηρεσιών και κτηρίων, γιατί αφορά τους εργαζόμενους στην καθαριότητα. Είναι το άρθρο 25 που ψηφίζουμε, αλλά είναι ελλιπές και γι' αυτό έχουμε καταθέσει τροπολογίες. Το άρθρο έρχεται να λύσει στους συμβασιούχους στην καθαριότητα το ζήτημα της πληρωμής τους, το οποίο βεβαίως διεκδίκησαν και με αγώνες το κέρδισαν. Όλοι αυτοί οι άνθρωποι έχουν περάσει από ΑΣΕΠ. Έχουν δικαίωμα στη μόνιμη και σταθερή δουλειά. Όμως, σε ορισμένους δήμους συνεχίζεται ο αγώνας τους. Γιατί; Γιατί δεν έχει υλοποιηθεί ο νόμος. Δίνω για τα Πρακτικά το δελτίο Τύπου της επιτροπής αγώνα συμβασιούχων του Δήμου Κορίνθου. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν δελτίου Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αφορά αυτούς που έχουν συμπληρώσει είκοσι τέσσερις μήνες και δεν επέτρεπαν οι διάφοροι επίτροποι να πληρωθούν. Είναι τέσσερις δήμοι, της Κασσάνδρας, της Κορίνθου, του Αιγίου, της Ανατολικής Μάνης, καθώς και ο ΦΟΣΔΑ της δυτικής Μακεδονίας. Δεν εφαρμόζουν το άρθρο 16 του ν.4429, δηλαδή, την αυτοδίκαιη παράταση των συμβάσεων εργασίας στους εργαζόμενους στην καθαριότητα και τους αφήνουν ξεκρέμαστους. Καταθέσαμε, λοιπόν, τροπολογία και προτείνουμε ειδική διάταξη κατά παρέκκλιση κάθε άλλης, θεωρώντας ότι προέχει η εφαρμογή της. Κατά συνέπεια, οι πράξεις και οι αποφάσεις, που έχουν προκύψει από την εφαρμογή του παραπάνω νόμου απέναντι σε αυτούς τους εργαζόμενους σε αυτούς τους δήμους πρέπει να θεωρηθούν άκυρες, ανεξάρτητα δικαστικής προσφυγής. Ζητάμε να γίνει δεκτή και έτσι θα βρεθεί λύση γι' αυτούς τους εργαζόμενους. Ωστόσο, δεν θα υπήρχε κανένα πρόβλημα, εάν είχατε δεχθεί την τροπολογία του ΚΚΕ, που καταθέσαμε πριν από ενάμιση μήνα, για την μετατροπή των συμβάσεων σε αορίστου για όλους. Έτσι, ο κρίσιμος αυτός τομέας της καθαριότητας θα στελεχωνόταν με μόνιμο προσωπικό. Ξέρετε, με το να εναλλάσσεται συνεχώς το προσωπικό δεν συσσωρεύει εμπειρία που αποκτάται με τα χρόνια της δουλειάς και αυτό έχει οδηγήσει στην αύξηση των εργατικών ατυχημάτων. Δίνω για τα Πρακτικά κατάλογο με εργατικά ατυχήματα σε αυτούς τους χώρους τα τελευταία χρόνια. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ταυτόχρονα καταθέτουμε ξανά την τροπολογία, που αφορά τη μετατροπή των συμβάσεων σε συμβάσεις αορίστου χρόνου και αυτό προκειμένου να συνεχιστεί απρόσκοπτα η λειτουργία των υπηρεσιών καθαριότητας. Είναι αναγκαία όχι μόνο η παράταση που δώσατε μέχρι το 2017, αλλά με τη λήξη της παράτασης, να γίνει αυτοδίκαιη μετατροπή τους σε συμβάσεις αορίστου χρόνου, με σκοπό να αποφευχθεί η ιδιωτικοποίηση του τομέα καθαριότητας και πιστεύουμε ότι θα είναι η οριστική λύση. Καταθέσαμε μία ακόμα τροπολογία, που αφορά τη διασφάλιση εργασίας ατόμων με αναπηρία που εργάζονται σε δήμους και δημοτικές επιχειρήσεις, που έχουν προσληφθεί μέσω προγραμμάτων νέων θέσεων εργασίας ευπαθών κοινωνικών ομάδων του ΟΑΕΔ. Βασικός στόχος των προγραμμάτων είναι η ένταξη ατόμων με αναπηρία στην αγορά εργασίας και η παραμονή τους σε αυτή και μάλιστα μετά τη λήξη της επιδότησης του εργοδότη. Κυρίως, προκειμένου να προστατευθεί η εργασία των ατόμων με αναπηρία, έχει θεσπιστεί και διάταξη στο ν.3227/2004, που καθορίζει πως αν ο εργοδότης επιθυμεί να κρατήσει στην εργασία τον εργαζόμενο μετά τη λήξη του επιδοτούμενου προγράμματος, τότε ο εν λόγω εργαζόμενος εμπίπτει στις προστατευτικές διατάξεις του ν.2643/1998. Αυτό επικαλούμαστε και ζητάμε να γίνει δεκτό, προκειμένου η ανεργία στα άτομα με αναπηρία να μειωθεί, γιατί σήμερα ξεπερνάει το 90%. Σε ό,τι αφορά θέματα έργων και οργανισμών εγγειοβελτιώσεων μεταφέρετε τον έλεγχο για την εποπτεία των ΤΟΕΒ στις περιφέρειες, τη στιγμή που με τον «ΚΑΛΛΙΚΡΑΤΗ» καταργήθηκαν διευθύνσεις εγγειοβελτιώσεων πολύ πριν από εσάς. Υλοποιούνται, όμως, έτσι οι κατευθύνσεις της οδηγίας 2000 της Ευρωπαϊκής Ένωσης για το νερό που το καθιστά με τον πιο ωμό τρόπο ένα ακόμη ακριβό εμπόρευμα για τους λίγους όλης της Ευρώπης, αντί να αντιμετωπίζεται σαν αγαθό της φύσης στην υπηρεσία του ανθρώπου. Ο στόχος είναι η συγκέντρωση της διαχείρισης του νερού σε λιγότερα χέρια με τη συγχώνευση - κατάργηση των ΤΟΕΒ και φυσικά, τον έλεγχο και των προσλήψεων των εποχιακά εργαζομένων. Ταυτόχρονα, θα προωθηθεί η τιμολόγηση του αρδευτικού νερού με νέα χαράτσια για τους αγρότες - ήδη στην αιτιολογική έκθεση το περιγράφετε - και μάλιστα, με προμήθεια είσπραξής ύψους 2,5% από τους οργανισμούς εγγείων βελτιώσεων για την είσπραξή τους. Την ίδια στιγμή απαλλάσσετε από τα περιβαλλοντικά τέλη και τα πράσινα ταμεία τους μεγαλοεπιχειρηματίες στον τομέα της ενέργειας. Διευρύνετε ακόμη τον φοροεισπρακτικό ρόλο των περιφερειών και είναι γνωστό ότι η απαξίωση και κατάργηση των υπηρεσιών εγγείων βελτιώσεων ξεκίνησε από το 1992 επί πατρός Μητσοτάκη, όταν αυτές ανήκαν στις νομαρχίες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Έτσι είναι. Έχει συνέχεια αυτή η άγρια πολιτική υπέρ του κεφαλαίου. Γι' αυτό και όλες οι προηγούμενες κυβερνήσεις, αλλά και η σημερινή, αποδυνάμωσαν και αποδυναμώνουν με τις πολιτικές τους τις κρατικές υπηρεσίες και τις υπηρεσίες του ευρύτερου δημοσίου τομέα από υπαλλήλους και οικονομικούς πόρους, στη λογική του λιγότερου κράτους. Αυτά λένε τα μνημόνια που ψηφίσατε, αυτά κάνετε. Σήμερα έρχεστε πιο επίσημα και με άρθρο σε αυτό το νομοσχέδιο. Το λέω γιατί έχει προϋπάρξει υπουργική απόφαση που πάει στις περιφέρειες αυτή την αρμοδιότητα, η οποία δεν έχει προσωπικό και, αν θέλετε, γι' αυτό αντιδρούν και οι περιφερειάρχες. Ο στόχος, βεβαίως, είναι προφανής, η παραπέρα απαξίωσή της και σε αμέσως επόμενο στάδιο, η ιδιωτικοποίηση και αυτής της παρεχόμενης υπηρεσίας. Εμείς καταψηφίζουμε το άρθρο. Ζητάμε να αποσυρθεί. Οι υπηρεσίες εγγείων βελτιώσεων μπορούν να ανασυσταθούν και να προσφέρουν μόνο αν στελεχωθούν με το αναγκαίο προσωπικό και εξοπλιστούν με σύγχρονα μέσα, όπως ζητούν οι σύλλογοι και η ομοσπονδία εργαζομένων στις περιφέρειες. Και κυρίως, λέμε όχι στο χαράτσωμα που ετοιμάζετε για τους αγρότες. Το νερό πρέπει να είναι δημόσιο αγαθό για του πολλούς και όχι εμπόρευμα για τους λίγους. Καταψηφίζουμε, λοιπόν, επί της αρχής το νομοσχέδιο.
Ευχαριστώ. Τον λόγο έχει ο κ. Κατσίκης, ειδικός αγορητής των ΑΝΕΛ, για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, επειδή εμείς από την αρχή ειδικά είδαμε αυτό το νομοσχέδιο ή το πολυνομοσχέδιο, αν θέλετε, θετικά θα συνεχίσουμε να εμβαθύνουμε σε αυτό, όπως κάναμε και στις επιτροπές, ξεκινώντας με γενικές επισημάνσεις στα κεφάλαια τα οποία το αποτελούν, έξι στο σύνολό τους και συνολικά σαράντα εννέα άρθρα. Στο Κεφάλαιο Α΄ θεσπίζονται μέτρα εφαρμογής του Κανονισμού 1141/2014 της Ευρωπαϊκής Ένωσης, σχετικά με τη σύσταση και λειτουργία ευρωπαϊκών πολιτικών κομμάτων και ευρωπαϊκών πολιτικών ιδρυμάτων. Στο πλαίσιο εφαρμογής του προηγούμενου κανονισμού που αφορούσε τα ευρωπαϊκά πολιτικά κόμματα και τα συνδεόμενα με αυτά πολιτικά ιδρύματα, ανέκυψαν ζητήματα που έχρηζαν οργανωτικής και λειτουργικής αντιμετώπισης - και αυτό γίνεται σήμερα εδώ - , τα οποία σε συνδυασμό με τις πολιτικές για την ευρωπαϊκή ολοκλήρωση, κατέδειξαν την αναγκαιότητα τροποποίησης του καθεστώτος λειτουργίας τους. Η καινοτομία του νέου κανονισμού είναι η απόκτηση νομικής προσωπικότητας από τα ευρωπαϊκά πολιτικά κόμματα και η αναγνώριση δικαιοπρακτικής ικανότητας σε αυτά. Με την απόκτηση της νομικής προσωπικότητας στο καθεστώς λειτουργίας τους, τα ευρωπαϊκά κόμματα μπορούν πλέον να έχουν κεντρική διοίκηση και να δραστηριοποιούνται στα κράτη - μέλη, τα οποία φυσικά οφείλουν να θεσπίσουν αναγκαία εθνικά μέτρα για την αποτελεσματικότερη εφαρμογή του κανονισμού. Η ευρωπαϊκή πρακτική αναδεικνύει πως τα ευρωπαϊκά πολιτικά κόμματα διαδραματίζουν καθοριστικό ρόλο στην έκφραση της φωνής των πολιτών σε ευρωπαϊκό επίπεδο. Αμβλύνουν δε τις αντιθέσεις που προκύπτουν στην εφαρμογή εθνικών και ευρωπαϊκών πολιτικών. Δεν διαταράσσεται, ειδικά για την Ελλάδα, η κατοχυρωμένη από το άρθρο 29 του Συντάγματος ίδρυση και λειτουργία των πολιτικών κομμάτων. Το Κεφάλαιο Β΄ προβλέπει μέτρα επιτάχυνσης του κυβερνητικού έργου, όσον αφορά τις αρμοδιότητες του Υπουργείου Εσωτερικών. Εισάγονται ρυθμίσεις που αφορούν τη λειτουργία της Εθνικής Υπηρεσίας Πληροφοριών ως προς την υπεράσπιση των υπαλλήλων της από λειτουργούς του Νομικού Συμβουλίου του Κράτους που υφίστανται διώξεις κατά την εκτέλεση των καθηκόντων τους. Μ' αυτόν τον τρόπο, οι υπάλληλοι της Εθνικής Υπηρεσίας Πληροφοριών εξισώνονται με τους λοιπούς δημοσίους υπαλλήλους, στους οποίους παρέχεται σχετική δυνατότητα κατ' εφαρμογήν ανάλογων διατάξεων. Με το άρθρο 14 του σχετικού σχεδίου νόμου επιχειρείται η αντιμετώπιση θεμάτων που έχουν ανακύψει κατά τη λειτουργία της Υπηρεσίας Εσωτερικών Υποθέσεων, προκειμένου να εξασφαλιστεί η απρόσκοπτη συνέχιση της αποστολής τους. Ουσιαστικά αυστηροποιούνται τα κριτήρια επιλογής τόσο του διοικητή της, όσο και του υπόλοιπου προσωπικού, προς εμπέδωση της αξιοκρατίας και εξασφάλισης του κύρους της υπηρεσίας. Η θητεία των υπηρετούντων στην Υπηρεσία Εσωτερικών Υποθέσεων από τα τέσσερα χρόνια και η δυνατότητα ανανέωσης για τρία επιπλέον, μειώνεται στα τρία, με παράταση μέχρι και τρεις φορές για ένα έτος κάθε φορά, ενώ καταργείται η δυνατότητα που είχαν να μετατίθενται σε υπηρεσίες του τόπου συμφερόντων τους μετά τη λήξη της θητείας τους, ακόμα κι αν δεν υπήρχε κενή οργανική θέση. Μ' αυτόν τον τρόπο προφυλάσσεται ο χαρακτήρας της υπηρεσίας από τον κίνδυνο να χρησιμοποιηθεί ως εφαλτήριο για εξυπηρέτηση προσωπικών ωφελημάτων των υπηρετούντων σ' αυτήν. Καταργείται η δυνατότητα μετάθεσης στους Αδιάφθορους νεοεξερχόμενων υπαστυνόμων και αστυφυλάκων και καθιερώνεται ως απαιτούμενο προσόν η εξαετής προϋπηρεσία από την έξοδό τους από τις σχολές. Τροποποιείται, επίσης, η διαδικασία επιλογής του διοικητή της διεύθυνσης εσωτερικών υποθέσεων, καθώς προστίθεται ως προϋπόθεση για τον ορισμό του η πρόταση από το Ανώτατο Συμβούλιο Κρίσεων της Ελληνικής Αστυνομίας, ενώ για πρώτη φορά καθιερώνεται διετής θητεία. Παράλληλα, ρυθμίζονται τα σχετικά με τη μετάθεση - αποχώρηση του διοικητή, η οποία μπορεί να γίνει είτε μετά από αίτησή του, είτε με απόφαση του αρμόδιου Υπουργού. Επίσης, θεσπίζεται διάταξη για τη διευθέτηση δαπανών από ατομικές συμβάσεις και την καθαριότητα των κτηρίων των δημοσίων υπηρεσιών, οι οποίες θεωρούνται σύννομες και εκκαθαρίζονται σε βάρος των πιστώσεων των προϋπολογισμών των οικείων φορέων. Αυτή η διάταξη διασφαλίζει την απρόσκοπτη και ομαλή ροή στην καταβολή δαπανών που απορρέουν από ατομικές συμβάσεις για την καθαριότητα στις επιμέρους δημόσιες υπηρεσίες, καθώς είναι σαφές ότι οι εν λόγω συμβάσεις συνάπτονται κατά παρέκκλιση κάθε άλλης ειδικής ή γενικής διατάξεως, εξυπηρετούν επιτακτικές ανάγκες και είναι βεβαίως προς όφελος του δημοσίου. Ορίζεται η διαδικασία και οι προϋποθέσεις κατάταξης του πρώην προσωπικού της Δημοτικής Αστυνομίας, που είχε ενταχθεί στην Ελληνική Αστυνομία. Με την ανωτέρω ρύθμιση δίνεται η δυνατότητα σε αυτούς τους υπαλλήλους να επιλέξουν να καταταγούν στην υπηρεσία προσωπικού της επιθυμίας τους, δηλαδή είτε ως ειδικοί φρουροί, είτε ως μόνιμο πολιτικό προσωπικό της Αστυνομίας. Έτσι επιλύεται το ζήτημα της κατάταξής τους στις ήδη υπάρχουσες κατηγορίες προσωπικού της Ελληνικής Αστυνομίας και συνακόλουθα δρομολογείται η εξέλιξή τους. Η υπηρεσία ενισχύεται με νέο προσωπικό, το οποίο θα βοηθήσει στην προάσπιση της ασφάλειας των πολιτών. Το Κεφάλαιο Γ΄ αφορά διατάξεις αρμοδιότητας του Υπουργείου Οικονομίας και Ανάπτυξης. Εγκρίνεται η συμμετοχή της Ελλάδας στο υπό σύσταση Ειδικό Ταμείο Τεχνικής Συνεργασίας της Ευρωπαϊκής Τράπεζας Ανασυγκρότησης και Ανάπτυξης. Η συμμετοχή της χώρας μας θα εξυπηρετήσει τη χρηματοδότηση έργων τεχνικής βοήθειας που χρηματοδοτεί η Ευρωπαϊκή Τράπεζα στην Ελλάδα και για όσο χρόνο αυτή αποτελεί λήπτρια χώρα χρηματοδοτήσεων. Με το Κεφάλαιο Δ΄ ρυθμίζονται θέματα, που αφορούν αρμοδιότητες του Υπουργείου Υποδομών και Μεταφορών, της Αρχής Πολιτικής Αεροπορίας και της Υπηρεσίας Πολιτικής Αεροπορίας και εξειδικεύονται οι πόροι και οι πηγές εσόδων των υπηρεσιών αυτών. Καλύπτεται, επίσης, το υφιστάμενο νομικό κενό αμφισβήτησης, σχετικά με το εύρος των αρμοδιοτήτων και των δικαιωμάτων του Οργανισμού Αστικών Συγκοινωνιών Αθηνών εντός των σταθμών, αλλά και των περιουσιακών στοιχείων που ανήκουν στην «ΑΤΤΙΚΟ ΜΕΤΡΟ», σύμφωνα με την οποία παρέχεται η δυνατότητα στον Οργανισμό Αστικών Συγκοινωνιών Αθηνών να συνάπτει συμβάσεις με την «ΑΤΤΙΚΟ ΜΕΤΡΟ», με αντικείμενο την παραχώρηση της εκμετάλλευσης των σταθμών και των άλλων περιουσιακών στοιχείων της εν λόγω εταιρείας που αφορούν στη διαχείριση, στην προώθηση, στον έλεγχο και στην εκτέλεση του συγκοινωνιακού έργου, με βάση τις ισχύουσες διατάξεις. Με το κεφάλαιο Ε΄, το οποίο αφορά διατάξεις αρμοδιότητας του Υπουργείο Δικαιοσύνης, Διαφάνειας και Ανθρωπίνων Δικαιωμάτων, ρυθμίζονται θέματα μετατροπής των ειδικών άμισθων υποθηκοφυλακείων σε έμμισθα και οι περιπτώσεις που αυτό καθίσταται αναγκαίο. Η σταδιακή μετατροπή των άμισθων υποθηκοφυλακείων σε έμμισθα θα λειτουργήσει, πιστεύουμε, προς όφελος της εξυπηρέτησης του συνόλου των πολιτών και της εξασφάλισης των υφιστάμενων θέσεων εργασίας. Τέλος, στο τελευταίο κεφάλαιο, το Κεφάλαιο ΣΤ΄ του παρόντος, προτείνονται τροποποιήσεις στο Ενιαίο Σύστημα Κινητικότητας των δημοσίων υπαλλήλων, που αφορούν υπηρεσίες σε παραμεθόριες περιοχές και αποβλέπουν στην εύρυθμη λειτουργία τους. Ακόμα, προστίθεται υποπερίπτωση στο άρθρο 31 του ν.4270/2014, με την οποία καταργείται ο προληπτικός έλεγχος από τις αρμοδιότητες του Ελεγκτικού Συνεδρίου. Με τον τρόπο αυτόν πιστεύουμε - και θέλουμε και να το δούμε στην πορεία - ότι διασφαλίζεται η ταχεία ολοκλήρωση της εκκαθάρισης και πληρωμής των δαπανών και αποφεύγεται, παράλληλα, η δημιουργία ληξιπρόθεσμων οφειλών. Επίσης, προβλέπεται ότι οι ανώτατοι αξιωματικοί, πλην αρχηγού Λιμενικού Σώματος - Ελληνικής Ακτοφυλακής, για τον οποίο ισχύουν ειδικότερες διατάξεις, κρίνονται κατ' έτος στις τακτικές κρίσεις, ανεξάρτητα από τη συμπλήρωση ή μη των απαιτούμενων προς προαγωγή γενικών τυπικών προσόντων κατά το έτος των κρίσεων. Με τον τρόπο αυτό επιτυγχάνεται ισότιμη μεταχείριση με τους αντίστοιχους αξιωματικούς των Ενόπλων Δυνάμεων. Τέλος, να αναφερθώ και στις δύο τροπολογίες που κατατέθηκαν, έγιναν δεκτές από τον κύριο Υπουργό και ενσωματώθηκαν στο νομοσχέδιο με τα άρθρα 47 και 48. Ειδικότερα, με το άρθρο 47 γίνεται ρύθμιση θεμάτων του Υπουργείου Εθνικής Άμυνας, επέρχεται τροποποίηση σχετικά με την προθεσμία εκπλήρωσης της υποχρέωσης καταβολής εγγύησης συμμετοχής που καταθέτουν οι ενδιαφερόμενοι, στο πλαίσιο διενέργειας των ανοικτών ηλεκτρονικών πλειοδοτικών διαγωνισμών που διενεργεί η Υπηρεσία Αξιοποίησης Ακίνητης Περιουσίας των Ενόπλων Δυνάμεων για τα ακίνητα που επιλέγει προς αξιοποίηση. Επίσης, ορίζεται ότι όσα στελέχη των Ενόπλων Δυνάμεων συμπληρώνουν τον καθοριζόμενο από τον ν.3883/2010 χρόνο παραμονής στον κατεχόμενο βαθμό, κρίνονται για προαγωγή στον επόμενο με τα είδη κρίσεων του προγενέστερου σταδιοδρομικού νόμου, του ν.2439/1996, εφόσον κρίνονται για προαγωγή στον ίδιο ανώτερο βαθμό στις ίδιες τακτικές ή έκτακτες κρίσεις. Με αυτή τη ρύθμιση εξασφαλίζεται η αντικειμενική και δίκαιη κρίση των αξιωματικών, λαμβανομένων υπ' όψιν των δυσκολίων που δημιουργεί η ταυτόχρονη εφαρμογή δύο διαφορετικών νόμων, που ρυθμίζουν με διαφορετικό τρόπο το ίδιο θέμα. Με το άρθρο 48 προβλέπεται η επιχορήγηση δήμων, προκειμένου να εξοφλήσουν, σε εκτέλεση τελεσίδικων δικαστικών αποφάσεων, απλήρωτες υποχρεώσεις τους σε ιδιώτες από χρηματικά διαθέσιμα του λογαριασμού εξυγίανσης των Οργανισμών Τοπικής Αυτοδιοίκησης. Με τον τρόπο αυτό, αποτρέπεται ο κίνδυνος αναστολής κρίσιμων λειτουργιών των δήμων προς τους πολίτες τους, λόγω ανατροπής του οικονομικού τους προγραμματισμού. Κλείνοντας, θα ήθελα να πω ότι οι Ανεξάρτητοι Έλληνες υπερψηφίζουμε το παρόν νομοσχέδιο, διότι λειτουργεί προς όφελος της δημόσιας διοίκησης και καλύπτοντας νομοθετικά κενά ετών συντελεί στην πλέον εύρυθμη λειτουργία της. Παράλληλα, εξασφαλίζει τη μέγιστη δυνατή αξιοποίηση των δημόσιων λειτουργών με διαφάνεια και αντικειμενικότητα. Σας ευχαριστώ.
Ευχαριστούμε τον κ. Κατσίκη. Τον λόγο έχει ο ειδικός αγορητής της Ένωσης Κεντρώων κ. Σαρίδης.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι Βουλευτές, στην πρώτη κοινή συνεδρίαση των επιτροπών ο Υπουργός κ. Σκουρλέτης ισχυρίστηκε πως το σημερινό υπό συζήτηση σχέδιο νόμου δήθεν εισάγει έναν βελτιωμένο τρόπο νομοθέτησης. Η ποιότητα δεν των επιχειρημάτων τα οποία επέλεξε να παρουσιάσει σε μια αποτυχημένη, κατά την άποψή μας, προσπάθεια να υπερασπιστεί την άποψή του σε συνδυασμό και με την ποσότητα των τροπολογιών, που τελικά έχουν γίνει δεκτές μπορούν εύκολα να οδηγήσουν κάποιον στο να καταλάβει το πόσο μεγάλη είναι η έλλειψη σεβασμού που διατηρεί αυτή η Κυβέρνηση απέναντι σε κάθε πρακτική του καλώς νομοθετείν. Αυτό ως επί το πλείστον το επιτυγχάνει είτε αδιαφορώντας για το πνεύμα του συνταγματικού νομοθέτη, ο οποίος απαιτεί τα σχέδια νόμου να διαπνέονται από μια ενιαία αρχή είτε καταπατώντας τον Κανονισμό του Κοινοβουλίου ο οποίος δεν βάζει φυσικά ποσοτικά κριτήρια στην ποιότητα. Σύμφωνα λοιπόν με τον Υπουργό, ο ΣΥΡΙΖΑ βελτιώθηκε και αυτό αποδεικνύεται, σύμφωνα πάντα με τον ίδιο, από το γεγονός πως έστω τα μισά άρθρα του νομοσχεδίου προέρχονται από το αρμόδιο Υπουργείο, όπως προβλέπεται, καθώς επίσης και από τη μείωση του αριθμού των τροπολογιών - εκπρόθεσμων και ακοστολόγητων κατά κανόνα - που έκανε δεκτές. Σας ρωτώ: Είναι πειστικό επιχείρημα το ότι τα μισά άρθρα είναι από το ίδιο Υπουργείο; Αυτό λέει ο Κανονισμός; Αυτό εννοούσε ο συνταγματικός νομοθέτης; Έτσι πάει; Ποσοτικά; Πού είναι γραμμένο αυτό; Βελτιωθήκατε επιτέλους, επειδή καταφέρατε έστω τα μισά άρθρα να έχουν μια συνοχή μεταξύ τους; Αυτό είναι βελτίωση; Από την άλλη πλευρά, μόνος σας, κύριε Υπουργέ, παραδεχθήκατε πως προτιμήσατε να φέρετε τις διατάξεις διάφορων Υπουργείων, που έκρινε η Κυβέρνηση πως είναι επείγουσες και αναγκαίες με τη μορφή αυτόνομων κεφαλαίων μέσα στο νομοσχέδιο αντί να τις φέρετε ως απλές τροπολογίες. Σας ρωτώ, λοιπόν, και περιμένω μια απάντηση στο εξής: Επειδή αντί της πρακτικής των διάσπαρτων τροπολογιών επιλέξατε στο σημερινό νομοθέτημα την πρακτική των διάσπαρτων άρθρων, πρέπει εμείς ξαφνικά να ανακαλύψουμε μια συνεκτική αρχή ανάμεσά τους; Δηλαδή, με τη σοφιστεία σας νομίζετε πως καταφέρατε να δημιουργήσετε εκ του μηδενός μια κοινή ενιαία αρχή; Άσχετα μεταξύ τους ήταν τα θέματα των τροπολογιών, άσχετα μεταξύ τους παρέμειναν και τα θέματα των άρθρων. Και πέρα από το ζήτημα της νομοθετικής συνοχής, αν προσθέσουμε και τις σημερινές κανονικές εκπρόθεσμες, ακοστολόγητες πάντα τροπολογίες σε αυτές που από νωρίς βαφτίσατε «άρθρα ενιαίων κεφαλαίων» και τις εντάξατε στο νομοσχέδιο μετατρέποντάς το ουσιαστικά με αυτόν τον τρόπο σε πολυνομοσχέδιο, τότε συμπεραίνουμε πως δεν μειώθηκε καθόλου ο αριθμός των τροπολογιών. Και έτσι, κύριε Υπουργέ, και το δεύτερο επιχείρημά σας αδυνατεί τελικά να τεκμηριώσει την εκτίμησή σας πως βελτιώθηκε ο τρόπος που νομοθετεί η Κυβέρνηση επειδή δήθεν μείωσε τις τροπολογίες. Τα όσα μας φέρνετε, παραμένουν άσχετα μεταξύ τους, όπως και να τα βαφτίσετε, και οι εκπρόθεσμες και ακοστολόγητες τροπολογίες παραμένουν - από επιλογή σας - ο βασικός τρόπος νομοθέτησης σήμερα στην Ελλάδα. Τα χειρότερα, όμως, δεν είναι αυτά. Τα χειρότερα των νομοθετικών πρωτοβουλιών σας είναι άλλα και έρχονται σύντομα. Αναφέρομαι στους νόμους που μας ζήτησε ο Υπουργός κ. Σκουρλέτης να θυμόμαστε, πριν να διανοηθούμε να τολμήσουμε να κάνουμε λόγο για κακές πρακτικές νομοθέτησης από πλευράς ΣΥΡΙΖΑ. Μας ζητήσατε, κύριε Υπουργέ, να θυμόμαστε ως παραδείγματα κακής νομοθέτησης τα διακόσια πενήντα τρία άρθρα των έξι διαφορετικών Υπουργείων του ν.4281, τα εκατόν δώδεκα άρθρα των οκτώ διαφορετικών Υπουργείων του ν.4172, τα τέσσερα άρθρα εκατό σελίδων των έξι διαφορετικών Υπουργείων του ν.4152. Όλοι αυτοί είναι οι νόμοι ,που ψήφισαν οι προηγούμενοι και επικαλείστε αυτούς τους νόμους ως παράδειγμα για να ισχυριστείτε, πως αφ' ενός από τη μια οι προηγούμενοι έκαναν χειρότερα και άρα, δεν δικαιούνται διά να ομιλούν και από την άλλη, να μας πείσετε πως βελτιωθήκατε στον τρόπο νομοθέτησης. Απορώ πραγματικά. Δεν έχετε καταλάβει πως δεν σας συγκρίνει κανείς με τους προηγούμενους, αλλά με αυτά που περιμένουν από εσάς οι Έλληνες πολίτες, αυτά που τους υποσχεθήκατε; Αυτό το παραμύθι από όλους εδώ μέσα, Κυβέρνησης και Αντιπολίτευσης, σχετικά με το τι στάση τήρησαν οι μεν, τι στάση τήρησαν οι δε, στον τρόπο με τον οποίο νομοθετούσαμε ή στον τρόπο με τον οποίο αντιδρούσαμε στα νομοθετήματα, πότε επιτέλους θα σταματήσει; Δηλαδή, ειλικρινά, νομίζετε πως δεν σας βλέπουν οι Έλληνες; Δεν βλέπουν τα στραβά τα οποία γίνονται εδώ πέρα μέσα; Δεν είδαν των προηγούμενων; Πώς βρέθηκαν εκεί οι προηγούμενοι και δεν είναι εκεί που είσαστε τώρα εσείς; Κύριοι της Κυβέρνησης, για το καλό όλων μας, για το καλό της Ελλάδας, σας καλώ να πάψετε να συγκρίνετε τον εαυτό σας με τα χάλια της μεταπολίτευσης και να ξεκινήσετε να αναρωτιέστε επιτέλους το εάν ικανοποιείτε τις ελπίδες και τις προσδοκίες του ελληνικού λαού βρισκόμενοι εδώ μέσα και καθισμένοι σε αυτά τα έδρανα που κάθεστε. Δεν βοηθά κανέναν η επιλογή σας να δικαιολογείτε τα αδικαιολόγητα, επικαλούμενοι τους προηγούμενους. Αφήστε δε, που ήδη εκ των πραγμάτων, αναγκάζεστε και εσείς να ακολουθήσετε τις ίδιες πρακτικές νομοθέτησης, που όλοι θυμόμαστε με πόσο δραματικό τρόπο τις καταγγέλλατε όταν βρισκόσασταν εκεί που βρισκόσασταν. Μας ζητήσατε, κύριε Υπουργέ, να θυμόμαστε και έναν ακόμη νόμο ως παράδειγμα, πάρα πολύ κακής νομοθέτησης, το ν.4254. Αυτός είχε ένα επιπλέον πολύ κακό χαρακτηριστικό, το οποίο εσείς ο ίδιος αποκαλέσατε πονηριά που υπονομεύει το δημοκρατικό πολίτευμα. Αυτός ο νόμος, ο ν.4254, αφορούσε θέματα έντεκα Υπουργείων και αριθμούσε εκατό σελίδες, εντούτοις είχε εισαχθεί προς ψήφιση με τη μορφή ενός και μοναδικού άρθρου. Σχολιάσατε, κύριε Υπουργέ, πως με αυτόν τον τρόπο η τότε Κυβέρνηση επεδίωξε να εμποδίσει τους Βουλευτές να διαφοροποιηθούν σε επί μέρους διατάξεις. Και εκεί, σε ακριβώς αυτό το σημείο, εντοπίσατε το στοιχείο εκείνο, που όπως και εσείς παραδέχεστε, λειτουργεί υπονομευτικά για τη δημοκρατία, την αφαίρεση, δηλαδή, από τους Βουλευτές της δυνατότητας να επιλέξουν να διαφοροποιηθούν. Εύχομαι, κύριε Σκουρλέτη, να τους θυμηθείτε και εσείς αυτούς τους νόμους, όταν σύντομα θα σας ζητηθεί να μας φέρετε προς ψήφιση τα όσα συμφωνήσατε με τους θεσμούς σε ένα και μόνο νομοσχέδιο και ίσως και σε ένα και μόνο άρθρο, όπως αυτό του ν.4254. Βλέπετε, αυτά τα λέγατε στην πρώτη συνεδρίαση της επιτροπής στη Βουλή, όταν ακόμα δεν είχε κλείσει η πολιτική συμφωνία στις Βρυξέλλες, της οποίας να θυμίσω ότι το περιεχόμενο θα το μάθουμε, όταν θα μας το φέρετε κάποια στιγμή προς ψήφιση. Μέχρι τότε θα ενημερωνόμαστε από τα non - papers του Μαξίμου. Πού είναι ο κ. Τσακαλώτος; Πού είναι ο κ. Χουλιαράκης; Πότε θα μας ενημερώσουν εδώ μέσα στη Βουλή ως οφείλουν για τα συμφωνηθέντα; Τι μορφή θα έχει, κύριε Υπουργέ, το νομοσχέδιο το οποίο θα έχει αυτό που θα περιέχει μέσα όσα συμφωνήσατε για τους Έλληνες, χωρίς τους Έλληνες; Μήπως, για να μην μπορούν οι Βουλευτές να διαφοροποιηθούν, θα το φέρετε και εσείς σαν ένα και μόνο, ενιαίο άρθρο; Τι θα σήμαινε τότε αυτό, άραγε, για την ποιότητα της νομοθέτησης του ΣΥΡΙΖΑ; Η ποιότητα ενός νομοσχεδίου κρίνεται από πολλά πράγματα, κύριε Υπουργέ. Το σημαντικότερο, όμως, κριτήριο για να το θεωρήσουμε επιτυχημένο, είναι το αν λύνει ή όχι τα προβλήματα με τα οποία καταπιάνεται, αν δίνει λύσεις κι όχι ο αριθμός των άρθρων του. Αντί, λοιπόν, να χαλάσετε τον χρόνο της μισής εισήγησής σας στην επιτροπή για να μπορέσετε να μιλήσετε για την ανύπαρκτη βελτίωση του νομοθετικού έργου της Κυβέρνησης, θα ήταν καλύτερο για όλους να αξιοποιήσετε στο μέλλον τον χρόνο που σας δίνει ο Κανονισμός της Βουλής για να απαντάτε όλοι εσείς της Κυβέρνησης στις ερωτήσεις του Κοινοβουλευτικού Ελέγχου, που αφήνετε αναπάντητες. Επιμένουμε, κύριε Υπουργέ, γιατί θέλουμε να είμαστε χρήσιμοι στη δημοκρατία. Δεν μας απαντήσατε, για παράδειγμα, γιατί στο άρθρο 14 δίνετε τη δυνατότητα της θητείας κατά τρία έτη στους υπηρετούντες της Υπηρεσίας Εσωτερικών Υποθέσεων της Ελληνικής Αστυνομίας. Δεν λαμβάνετε υπ' όψιν σας ούτε τα δικά σας επιχειρήματα. Με βάση αυτό, ορθώς μειώνετε τη θητεία μεν στα τρία χρόνια, αλλά κακώς αφήνετε τη δυνατότητα παράτασης για άλλα τρία. Επανερχόμαστε σε αυτό το οποίο υπήρχε στην αρχή, με συνέπεια να αυτοαναιρείστε.
Δεν είναι έτσι, συνάδελφε.
Επίσης, δεν μας αναφέρετε για ποιους ακριβώς λόγους οδηγηθήκαμε στην ανάγκη της νομοθέτησης της παράτασης του άρθρου 15 για τις αναλήψεις υποχρεώσεων. Εξετάσατε το πώς θα αποφύγετε να παρουσιαστεί πάλι αυτή η ανάγκη στο μέλλον; Ακόμα, δεν μας διευκρινίσατε - ενώ είπατε πως θα το κάνετε - ποιες ακριβώς είναι αυτές οι δαπάνες που περιγράφονται με ασάφεια στις περιπτώσεις δ΄, ε΄ και στ΄ του άρθρου 16 και σε τι ύψος φθάνουν αυτές. Όμως, αποφύγατε να ικανοποιήσετε και άλλες απορίες μας, όπως με το πόσους ακριβώς υπαλλήλους, βάσει του σχεδιασμού του Υπουργείου, θα στελεχωθεί η Διεύθυνση Ιθαγένειας. Πόσους θα αποσπάσετε στις νέες γραφειοκρατικές δομές των νέων τμημάτων; Ποιο θα είναι το κόστος λειτουργίας όλων αυτών για τον Έλληνα φορολογούμενο; Τι θα προσφέρουν όλα αυτά στον Έλληνα πολίτη; Ποια είναι η σχέση κόστους και αποτελέσματος; Με ποια κριτήρια θα αξιολογηθεί το έργο της εν λόγω διεύθυνσης; Επίσης, δεν μας εξηγήσατε τι οδήγησε στην ανάγκη της αποσαφήνισης του άρθρου 20 για τα όσα ισχύουν για τα τέλη των δήμων που εντός των ορίων τους λειτουργούν καζίνο, ούτε μας είπατε που είναι οι περιβαλλοντικές ευαισθησίες της πρώτης φοράς Αριστερά, τώρα που μας καλείτε να υπερψηφίσουμε το άρθρο 21 και να ενισχύσουμε έτσι την πρακτική χρήσης παλαιών λεωφορείων για τις δημοτικές συγκοινωνίες και ας γνωρίζετε πως μέσα στην αιτιολογική έκθεση γράφει ότι αυτά καίνε περισσότερο, άρα ρυπαίνουν και περισσότερο. Μάλιστα, επειδή ακριβώς καίνε περισσότερο, μας ζητάτε να τα εξαιρέσουμε και από το ανώτατο όριο κατανάλωσης καυσίμων. Να καίνε, δηλαδή, όσο θέλουν κι ας ρυπαίνουν όσο θέλουν κι ας πληρώνουν οι φορολογούμενοι. Μόνο που οι φορολογούμενοι δεν πληρώνουν όσο θέλουν, πληρώνουν όσα τους ζητάτε εσείς. Θα ήθελα, πραγματικά, να ακούσω τη γνώμη των οικολόγων συναδέλφων, που στηρίζουν την Κυβέρνηση για το άρθρο 21, για το αν αυτό συνιστά ευθεία ή όχι ενίσχυση της ρυπογόνος πολιτικής. Κυρίες και κύριοι συνάδελφοι, αναζητώντας την ενιαία αρχή του εν λόγω νομοσχεδίου, εντοπίζει κανείς και ένα άλλο κοινό χαρακτηριστικό ανάμεσα στις διατάξεις του. Και αυτό το χαρακτηριστικό είναι όπως ακριβώς παρουσιάζονται όλα τα πρόχειρα νομοθετήματα. Το χαρακτηριστικό που έχει μέσα είναι η έριδα και η διχόνοια. Κακή νομοθέτηση σημαίνει πως μια μέρα δύο άνθρωποι ισχυριζόμενοι αντίθετα πράγματα, θα θεωρούν και οι δύο πως έχουν τον νόμο με το μέρος τους. Κάθε αστοχία των νόμων δημιουργεί αντιδικίες και επιφέρει πλήγμα στην κοινωνική συνοχή. Τα άρθρα 25 και 26 αποδεικνύουν τα λεγόμενά μου. Ποιος φταίει που οι εργαζόμενοι στην καθαριότητα τελούν σε ομηρία; Ποιος φταίει που τρέχουν στα δικαστήρια; Ποιος φταίει που δεν ξέρουν τι τους ξημερώνει; Η απάντηση είναι απλή, κυρίες και κύριοι συνάδελφοι: Η έλλειψη πολιτικής βούλησης, που εκφράστηκε μέσα από κακούς νόμους. Στο άρθρο 25, όπως και σε κάθε διάταξη που φέρνετε σχετικά με αυτό το θέμα, επιλέγετε να συντηρήσετε μια θολή κατάσταση και να δικαιολογήσετε την αδυναμία προσλήψεων, κρυπτόμενοι πίσω από το 4 προς 1 και την ανάγκη να δοθεί δήθεν προτεραιότητα στην πρόσληψη νοσηλευτών και δασκάλων. Σπέρνετε τη διχόνοια ανάμεσα στους πολίτες. Τους νοσηλευτές τους έχετε ήδη στείλει στα δικαστήρια για να φαγωθούν μεταξύ τους επειδή δεν ξεκαθαρίσατε τις προθέσεις σας και δεν προχωρήσατε στην υποχρέωσή σας να τους αξιολογήσατε, ως οφείλατε, με το νόμο τον οποίο ψηφίσατε εδώ και ένα χρόνο και είναι ανεφάρμοστος μέχρι στιγμής. Με τη βίαιη εισαγωγή του συνδικαλισμού στις Ένοπλες Δυνάμεις οδηγήσατε εν ενεργεία στελέχη μας να τσακώνονται μεταξύ τους και να ανταλλάσσουν μηνύσεις. Με τον εμπαιγμό των πυροσβεστών και των αστυνομικών έχετε δημιουργήσει εκρηκτικές διαστάσεις στα Σώματα Ασφαλείας. Η κακή νομοθέτηση δημιουργεί έριδες και σπέρνει διχόνοια, αλλά εσείς κάνετε ότι δεν το βλέπετε. Κυρίες και κύριοι συνάδελφοι, η Ένωση Κεντρώων συμφωνεί και θα στηρίξει το πρώτο κεφάλαιο που αφορά τα ευρωπαϊκά κόμματα. Δυστυχώς, όμως, αναγκαζόμαστε να καταψηφίσουμε επί της αρχής το συγκεκριμένο νομοσχέδιο εξαιτίας του κακού τρόπου νομοθέτησης. Ο Κοινοβουλευτικός μας Εκπρόσωπος θα τοποθετηθεί κι εκείνος όταν έλθει η ώρα για θέματα στα οποία δεν προλάβαμε να τοποθετηθούμε λόγω έλλειψης χρόνου. Όσο για τις τροπολογίες, θα τοποθετηθώ εγώ στη δευτερολογία μου. Η χώρα ερημώνεται από τους νέους της. Χιλιάδες νέοι φεύγουν και αναζητούν την τύχη τους στο εξωτερικό και αυτό δεν είναι καλό για τη χώρα. Είναι ίσως η καταλληλότερη στιγμή να αναρωτηθείτε κι εσείς τι θα ήταν το καλύτερο που θα μπορούσατε να κάνετε για τη χώρα. Σας ευχαριστώ πολύ.
Προχωρούμε στον τελευταίο ειδικό αγορητή, τον κ. Δανέλλη από το Ποτάμι. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η επιστροφή των εκπροσώπων των δανειστών αποτελεί σίγουρα μια θετική εξέλιξη, γιατί έτσι αποφεύγονται τα χειρότερα. Εδώ που φτάσαμε, χειροκροτούμε τα ελάχιστα. Η αίσθηση της αβεβαιότητας λειτουργεί διαλυτικά για την οικονομία και την κοινωνία και είναι ό,τι χειρότερο μπορεί να μας συμβεί σήμερα, γιατί αρνούμαστε να αντιληφθούμε πως ο Ιούνιος του 2018, όπου η ομπρέλα του προγράμματος στήριξης κλείνει, είναι μόλις αύριο. Παρά το ότι το κόστος της όποιας συμφωνίας θα είναι ούτως ή άλλως βαρύ για την Ελλάδα, δεν πάψαμε στιγμή να επισημαίνουμε πως όσο αργότερα, τόσο χειρότερα τα πράγματα. Όσο εντείνουμε την αναξιοπιστία μας κωλυσιεργώντας να υλοποιήσουμε ό,τι έχουμε δεσμευτεί και συμφωνήσει, όπως τα συνεχή προσκόμματα στις αποκρατικοποιήσεις, παραδείγματος χάριν, τόσο θα ενισχύονται οι ακραίες φωνές των δανειστών. Το κοινό χθεσινό μήνυμα Λαγκάρντ - Μέρκελ προς την Κυβέρνηση είναι: «Υλοποιείστε επιτέλους όσα έχετε συμφωνήσει. Όσο αποφεύγετε τα δύσκολα στρουθοκαμηλίζοντας, τόσο θα εμφανίζονται γιγαντωμένα αύριο μπροστά σας». Μήπως αυτό δεν ισχύει περίτρανα με την περίφημη μεταρρύθμιση Κατρούγκαλου στο ασφαλιστικό, όπου πριν αλέκτορα φωνήσαι τρις, αποδεικνύεται και άδικο και μη βιώσιμο; Στη γενικευμένη υποκρισία, αγαπητοί συνάδελφοι, απαιτείται σύνεση. Ούτε θριαμβολογίες, ούτε καταστροφολογίες χρειάζονται. Απαιτείται γλώσσα αλήθειας και προσπάθεια συνεννόησης, τουλάχιστον για τα μείζονα εθνικά θέματα, όπως είναι η έξοδος της χώρας απ' αυτή τη στενωπό, της οικονομίας, αλλά και οι υπόλοιπες απειλές που σήμερα γιγαντώνονται μπροστά μας. Θα είδατε, βεβαίως, πως από το πρωί το ωκεανογραφικό Τσεσμέ βολτάρει στο βόρειο Αιγαίο, κλιμακώνοντας επικίνδυνα τις προκλήσεις, αλλά και την ένταση στην αυλή μας. Ας περάσουμε στο νομοσχέδιο. Οι πολίτες περιμένουν τη βελτίωση της καθημερινότητάς τους και αυτό σε μεγάλο βαθμό προϋποθέτει σαφή σχεδιασμό και σοβαρότητα στο νομοθετικό έργο, μακριά από βαρύγδουπους και κενούς περιεχομένου τίτλους. Σήμερα, παραδείγματος χάριν, συζητάμε ένα νομοσχέδιο που στον τίτλο του διατείνεται πως επιταχύνει το κυβερνητικό έργο. Στην πραγματικότητα, όμως, καταλήξαμε και πάλι σ' ένα νομοθέτημα - patchwork. Βλέπουμε πολλές διατάξεις, άσχετες μεταξύ τους, που ναι μεν ορισμένες μπορεί να είναι αναγκαίες και επείγουσες για την εύρυθμη λειτουργία της κρατικής μηχανής, ωστόσο το όλο σχέδιο νόμου απεικονίζει την εγγενή αδυναμία σοβαρού προγραμματισμού και σχεδιασμού του κυβερνητικού έργου: αναντιστοιχία μεταξύ τίτλων και περιεχομένων, αναντιστοιχία μεταξύ θεωρίας και πράξης, αναντιστοιχία μεταξύ επιθυμίας και πραγματικότητας. Η πρακτική των κακών νομοθετικών επιλογών, δηλαδή, των ατάκτως ερριμμένων ρυθμίσεων πολλών άλλων Υπουργείων πέραν του επισπεύδοντος Υπουργείου, της αδυναμίας ολοκληρωμένου σχεδιασμού, του ψηφίσματος και ξε - ψηφίσματος δικών σας νόμων, των μη απαντήσεων από πλευράς νομοθέτη στις βασικές ερωτήσεις πώς, σε πόσο χρόνο και με τι κόστος, δυστυχώς είναι παρούσα και πάλι. Επί των διατάξεων τώρα ή επί κάποιων απ' αυτές. Στο Κεφάλαιο Α΄ που αφορά στην εφαρμογή του Ευρωπαϊκού Κανονισμού 1141/2014 περί ευρωπαϊκών πολιτικών κομμάτων και ιδρυμάτων, προφανώς και είμαστε θετικοί, όπως και σε κάθε ενσωμάτωση ευρωπαϊκής νομοθεσίας στο ελληνικό δίκαιο. Θα πρέπει, ωστόσο, να επισημάνουμε πως οι όποιες εισαγόμενες διατάξεις αφορούν μόνο στους όρους «πολιτικό κόμμα» και «ευρωπαϊκό πολιτικό κόμμα» και καθόλου δεν αναφέρονται στο «εθνικό πολιτικό κόμμα» όπως αυτό αναγνωρίζεται από το Ελληνικό Σύνταγμα. Όλες αυτές οι ρυθμίσεις αφορούν σε ευρωπαϊκό μόνο επίπεδο, ενώ σε εθνικό επίπεδο παραμένει σχεδόν ενάμιση χρόνο τώρα σε εκκρεμότητα η θέσπιση νέου θεσμικού πλαισίου για τη διαφάνεια και την χρηματοδότηση των κομμάτων. Πρόκειται για μια εκκρεμότητα στην οποία εμείς, το Ποτάμι, δεν έχουμε πάψει ούτε στιγμή να αναφερόμαστε, προτείνοντας, μάλιστα, δέσμη πολύ συγκεκριμένων μέτρων, κάτι που αποτελεί συν τοις άλλοις υποχρέωση της χώρας προς τους εταίρους από τον εφαρμοστικό του μνημονίου 4336/2015 νόμο, αλλά και το συστάσεων της ομάδας Greco για το ζήτημα της χρηματοδότησης των κομμάτων. Τι εμπόδισε, άραγε, την Κυβέρνηση να εντάξει στο παρόν νομοσχέδιο αντίστοιχες διατάξεις για τα ελληνικά κόμματα προκείμενου να έχουμε ένα πλήρες νομοθέτημα, όταν μάλιστα πριν από λίγες εβδομάδες η Βουλή ασχολήθηκε με το πόρισμα για το «αμαρτωλό τρίγωνο», αδυνατώντας για ακόμα μια φορά να καταλήξει σε κοινά συμπεράσματα και κοινές προτάσεις θωράκισης της δημοκρατίας και του Κοινοβουλευτισμού; Το Κεφάλαιο Β΄ αφορά διατάξεις του Υπουργείου Εσωτερικών. Συγκεκριμένα, το άρθρο 15 δίνει, για πολλοστή φορά, παράταση προθεσμιών στους ΟΤΑ Α΄ και Β΄ βαθμού και των νομικών προσώπων που υπάγονται σ' αυτούς για τις ανακλητικές πράξεις που θα έπρεπε από πλευράς τους να έχουν λάβει χώρα κατά το οικονομικό έτος 2015, καθώς και της ανάρτησής τους στο πρόγραμμα «ΔΙΑΥΓΕΙΑ». Εμείς διαφωνούμε. Με απλά ελληνικά δεν μπορούμε να επιτρέψουμε για ακόμα μια φορά την καταστρατήγηση της «ΔΙΑΥΓΕΙΑΣ», αυτού του κορυφαίου μεταρρυθμιστικού εργαλείου. Έχουμε συγκατατεθεί σε παρατάσεις ξανά και ξανά στο παρελθόν. Αυτή τη φορά λέμε «όχι» κι ας πρόκειται και για μικρούς δήμους των οποίων τα διοικητικά προβλήματα ναι μεν κατανοούμε, ωστόσο δεν μπορούν να δικαιολογούνται επ' αόριστον. Στο ίδιο κεφάλαιο, σχετικά με το άρθρο 20 που αφορά στα τέλη των καζίνο, ως παλιός αυτοδιοικητικός θα υπενθυμίσω ότι τα τέλη παρεπιδημούντων αποτελούσαν έναν ουσιαστικό πόρο εσόδων - ίσως τον ουσιαστικότερο - για τους δήμους - ιδίως τους τουριστικούς - και τους επέτρεπε να ανταποκρίνονται στις υψηλές απαιτήσεις παρά τους χαμηλούς κεντρικούς αυτοτελείς πόρους που εισέπρατταν. Θυμίζω, επίσης, ότι το αρχικό 5% των τελών θεωρήθηκε υψηλό και μειώθηκε σε 2%, ενώ στη συνέχεια εξανεμίστηκε με τη μείωση του 2009 που κατέβηκε στο 0,5% που ισχύει σήμερα. Έτσι τα ανταποδοτικά έργα και οι υπηρεσίες, που βελτίωναν την καθημερινότητα τόσο των μονίμων κατοίκων, των δημοτών, όσο και των επισκεπτών τους, δεν μπορούν πλέον να υποστηριχθούν. Αν επιθυμούμε να υποστηρίξουμε την οικονομική ανεξαρτησία και άρα τη διοικητική αυτοτέλεια των δήμων, οφείλουμε να ξαναδούμε συνολικά, κύριε Υπουργέ, το ζήτημα - σε μια αναθεωρημένη πια φιλοσοφία - των δημοτικών εσόδων, προκειμένου αυτοί να πάψουν να επιβαρύνουν τα ούτως ή άλλως εξασθενημένα δημόσια οικονομικά, αλλά και να μπορέσουν να είναι ικανοί και επαρκείς να υποστηρίξουν τις διάφορες υπηρεσίες και τα έργα τα οποία οφείλουν να υλοποιήσουν. Το άρθρο 25 αφορά στη διευθέτηση ζητημάτων δαπανών καθαριότητας δημοσίων υπηρεσιών και κτηρίων με ιδιαίτερη έμφαση στις ανάγκες καθαριότητας των Οργανισμών Τοπικής Αυτοδιοίκησης. Προφανώς υπάρχουν αρκετές περιπτώσεις που βρίσκονται σε αδιέξοδο, δήμοι αλλά και εργαζόμενοι. Εκεί πρέπει να βρεθεί τρόπος να καλυφθεί η νομιμότητα της απόδοσης και των οφειλομένων, αλλά και της συνέχειας της παροχής των υπηρεσιών. Πρέπει, όμως, να μπει ένα τέλος σ' αυτόν τον φαύλο κύκλο και να έχουμε επιτέλους την έναρξη ενός νέου ενάρετου κύκλου, ενός κύκλου όπου η κάλυψη των παγίων και διαρκών αναγκών θα γίνεται με τον νόμιμο τρόπο, είτε αναφερόμαστε στην αυτοδιοίκηση, είτε στο δημόσιο εν γένει. Αντιλαμβάνομαι ότι είναι πολύ δύσκολο να εξειδικευθούν αυτές οι περιπτώσεις και να διαχωρίσουμε την ήρα από το στάρι. Οι γενικευμένες, όμως, προσεγγίσεις αντί να εξυγιάνουν την κατάσταση, νομίζω ότι τη φουντώνουν και δημιουργούν εκ νέου επαναλήψεις αυτών των φαύλων φαινομένων. Έχει φτάσει η στιγμή που θα πρέπει να υιοθετηθεί μια εντελώς διαφορετική μεθοδολογία αντιμετώπισης όλων αυτών των ζητημάτων, προκειμένου να είναι ξεκάθαροι οι όροι και οι κανόνες και όπου υπάρχουν πάγιες και διαρκείς ανάγκες να καλύπτονται με τον νόμιμο τρόπο ως πάγιες και διαρκείς ανάγκες. Το άρθρο 26 αφορά μια παλιά και πονεμένη ιστορία, αυτήν την εν μία νυκτί κουτοπόνηρη κατάργηση της Δημοτικής Αστυνομίας από την κυβέρνηση Σαμαρά τότε, όπου οι δήμοι και οι δημότες τους με πρόσχημα τη μείωση του κράτους, τη μείωση των δημοσίων υπαλλήλων, αποστερήθηκαν πολύτιμων υπηρεσιών. Και, δυστυχώς, υπάρχει ακόμα αυτό το κενό στην κάλυψη των αναγκών αυτών και για τους δήμους, αλλά και για τους δημότες. Σε κάθε περίπτωση, εμείς θεωρούμε ότι οι τέως δημοτικοί αστυνομικοί θα πρέπει να ενταχθούν, αφού ωστόσο λάβουν την κατάλληλη εκπαίδευση στις τάξεις της ΕΛΑΣ. Συνεχίζουμε με το Κεφάλαιο Ε΄, που αφορά διατάξεις αρμοδιότητας του Υπουργείου Δικαιοσύνης, Διαφάνειας και Ανθρωπίνων Δικαιωμάτων. Θα σταθώ στο άρθρο 32, που αφορά στα υποθηκοφυλακεία. Θυμίζω ότι η αλήστου μνήμης task force της Ευρωπαϊκής Επιτροπής είχε εισηγηθεί τότε στην Κυβέρνηση την μετατροπή των υποθηκοφυλακείων σε κτηματολογικά γραφεία, ενώ παράλληλα ζητούσε τον δραστικό περιορισμό του αριθμού τους. Παρ' όλα αυτά, το ΥΠΕΚΑ, απ' ό,τι γνωρίζουμε, τρέχει μια παράλληλη και ασύμπτωτη διαδικασία για τα κτηματολογικά γραφεία. Ξέρουμε ότι και υποχρέωση έχουμε, αλλά είναι και ορθολογικό να υπάρξει ουσιαστικά η συνύπαρξη των κτηματολογικών γραφείων με τα έμμισθα πλέον υποθηκοφυλακεία. Τι γίνεται, λοιπόν, με αυτήν την παράλληλη και ασύμπτωτη εξέλιξη; Γενικώς, τι επιτυγχάνουμε με τις σημερινές προβλέψεις σε σχέση με αυτά που έχουμε και δέσμευση, αλλά και προγραμματίσει ως ορθολογικά να κάνουμε, μεταβαίνοντας από τον σημερινό θεσμό των άμισθων υποθηκοφυλακείων στη μετατροπή τους στα έμμισθα υποθηκοφυλακεία; Φοβούμαι όχι πολλά. Αντιθέτως, φορτώνουμε τα υποθηκοφυλακεία με μια σωρεία φωτογραφικών, σχεδόν, διατάξεων που δεν έχουν σχέση με την έννοια της μεταρρύθμισης. Επιπροσθέτως, ιδιαίτερη σημασία έχει πως την απόσυρση της εν λόγω διάταξης ζητούν όχι μόνο οι άμεσα ενδιαφερόμενοι, δηλαδή, οι Ένωση Αμίσθων Υποθηκοφυλάκων, αλλά και η Ένωση Δικαστών και Εισαγγελέων, η οποία υπογραμμίζει πως είναι αντισυνταγματική η ανάθεση καθηκόντων διοικητικού υπαλλήλου σε δικαστές έστω και χαμηλόβαθμους.
Το υιοθετείτε εσείς, κύριε Δανέλλη, αυτό;
Εξαρτάται με τι επιφορτίζονται. Όμως, δεν είναι υπόθεση των ειρηνοδικών να ασχολούνται με αυτά τα ζητήματα. Επίσης δεν συμφωνούμε με το ότι γίνεται γενικευμένα. Νομίζω ότι θα έχουμε την υποχρέωση να προσλάβουμε το σύνολο των υπαλλήλων που σήμερα απασχολούνται στα υποθηκοφυλακεία είτε αυτά είναι απαραίτητα να συνεχίσουν την ύπαρξή τους ως έμμισθα είτε όχι. Γι' αυτό θεωρώ ότι θα πρέπει να ξαναδείτε αυτές τις διατάξεις για να αποφύγετε τη δημιουργία νέων…
Εγώ απλώς σας ρώτησα, κύριε Δανέλλη, αν συμφωνείτε με κάποιες ενστάσεις αντισυνταγματικότητας. Αν συμφωνεί το κόμμα σας.
Κύριε Υπουργέ, δεν είναι δική μου υπόθεση να υιοθετήσω μια άποψη περί συνταγματικότητας ή όχι…
Εγώ θα σας απαντήσω επ' αυτού. Επειδή τις αναφέρατε σας ρωτώ.
Όταν, όμως, αυτή η άποψη εκφράζεται από δικαστές, νομίζω ότι πρέπει να την προσέξουμε.
Έχουμε απάντηση να σας δώσουμε.
Όμως, δεν είναι και δουλειά των δικαστών να επιφορτιστούν - ακόμα και αν είναι ειρηνοδίκες - με τέτοιου είδους διοικητικά καθήκοντα.
Ισχύει νόμος από το 1941, πάντως. Να το ξέρετε.
Ωραία, να το ξεκαθαρίσουμε τώρα. Είναι ευκαιρία, λοιπόν, να επανορθολογικοποιηθούν όλα αυτά τα πράγματα. Στέκομαι στο άρθρο 36, όπου προβλέπεται η κατάργηση του προληπτικού ελέγχου από το Ελεγκτικό Συνέδριο. Εδώ συμφωνούμε απόλυτα. Είναι θέμα αρχής. Χρειάζονταν η ρύθμιση και η οριοθέτηση αυτής της διαδικασίας, γιατί είναι πάρα πολλές οι περιπτώσεις όπου η υποκειμενική κρίση δημιουργεί προβλήματα, κυρίως σε αποφάσεις της τοπικής αυτοδιοίκησης, όπου ο έλεγχος νομιμότητας είναι πολλές οι φορές που μετατρέπεται σε έλεγχο σκοπιμότητας και αυτό έχει σαν αποτέλεσμα κάποιες γραφειοκρατικές αντιλήψεις και η ευθυνοφοβία να μπλοκάρουν πάρα πολλές επιλογές του δημοσίου και της αυτοδιοίκησης. Όμως, επισημαίνω ότι απαιτείται ιδιαίτερη προσοχή στη μετάβασή μας στη νέα πραγματικότητα της κατάργησης του προληπτικού ελέγχου, όπου θα μένει μόνο ο κατασταλτικός έλεγχος, ο οποίος βεβαίως θα πρέπει να τηρείται και να είναι και αυστηρός. Στη μετάβασή μας, όμως, θα πρέπει να αποφευχθούν οι δύο ακραίες πιθανές εμπλοκές, είτε της ασυδοσίας είτε της δυσλειτουργικότητας εξαιτίας πιθανής ευθυνοφοβίας υπαλλήλων στις ταμειακές υπηρεσίες. Για το άρθρο 42 θεωρούμε λογικό το αίτημα της Πανελλήνιας Ένωσης Αξιωματικών του Λιμενικού Σώματος - των οποίων το υπόμνημα καταθέτω και στα Πρακτικά - η κρίση των αρχιπλοιάρχων να μην γίνεται από το πρώτο έτος που ο αξιωματικός θα βρίσκεται στο βαθμό αυτό, γιατί είναι και ανορθολογικό και κοστοβόρο. Είναι σπατάλη ανθρώπινου δυναμικού, αλλά και οικονομικών πόρων και νομίζω ότι στις μέρες μας είναι εξωφρενικό να προβαίνουμε σε τέτοιου είδους σπατάλες. [[Στο σημείο αυτό ο Βουλευτής κ. Σπυρίδων Δανέλλης, καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα δύο χρόνια, τα οποία μέχρι σήμερα ορίζονται ως περίοδος στασιμότητας στον συγκεκριμένο βαθμό, είναι λίγα ούτως ή άλλως για την παρούσα συγκυρία στενών πόρων και περιορισμένων δυνατοτήτων τόσο στην εξέλιξη του προσωπικού όσο και στη συνταξιοδότησή του. Και επειδή όντως πρέπει να εξομοιωθεί με τα υπόλοιπα Σώματα, το αυτονόητα ορθό είναι τα υπόλοιπα Σώματα να περάσουν από το ένα έτος στασιμότητας στο βαθμό στα δύο, γιατί εντέλει δεν κατανοούμε ότι σήμερα είναι δυνατόν να δημιουργούνται στρατιές συνταξιούχων των πενήντα ή των πενήντα δύο ετών. Όσο για την παράλληλη επετηρίδα, η οποία αναφέρθηκε από τον αρμόδιο Υπουργό στη συζήτηση στην επιτροπή, οι σημερινές διατάξεις αποκλείουν σημαντικό αριθμό αξιωματικών. Και παρ' ότι τα σχέδια νόμου που είχαν αναρτηθεί προς διαβούλευση επί υπουργίας Δρίτσα στο άρθρο 42, παράγραφος 2 συγκεκριμένα, συμπεριλάμβαναν την γενίκευση της διάταξης περί παράλληλης επετηρίδας, στο παρόν σχέδιο παραλήφθηκαν. Τι εμποδίζει στο να προστεθεί η διάταξη αυτή στο άρθρο 43; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε, σε ένα λεπτό. Κλείνοντας, λοιπόν, θα αναφερθώ στο άρθρο 46 που αφορά ρυθμίσεις θεμάτων έργων και οργανισμών εγγείων βελτιώσεων του Υπουργείου Αγροτικής Ανάπτυξης, το οποίο μας βρίσκει σύμφωνους. Να σημειωθεί, ωστόσο, ότι με τις προωθούμενες διατάξεις δεν λύνονται όλα τα προβλήματα των ΟΕΒ, που θα χρειαστούν συμπληρωματικές ρυθμίσεις στο άμεσο μέλλον και για αυτό έπρεπε να υπάρχει και μια ολοκληρωμένη προσέγγιση. Να θυμίσω εδώ ότι εκκρεμεί η εφαρμογή της ευρωπαϊκής οδηγίας για την διαχείριση των υδάτινων πόρων, η οποία θα φέρει πολύ μεγάλες διαφοροποιήσεις στο σύνολο των ισχυόντων σήμερα. Επί της αρχής καταψηφίζουμε το σχέδιο νόμου. Επί των άρθρων επιφυλάσσομαι να τοποθετηθώ στην επόμενη συνεδρίαση. Σας ευχαριστώ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρείς εκπαιδευτικοί συνοδοί τους από το 2ο Γυμνάσιο Νεάπολης Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός Εσωτερικών κ. Σκουρλέτης.
Κύριε Πρόεδρε, είναι η ομιλία του Υπουργού ή ολιγόλεπτη παρέμβαση;
Όχι, σε εφαρμογή του Κανονισμού, τον οποίο έχω μπροστά μου και ο οποίος λέει το εξής: «Στις συζητήσεις νομοσχεδίων και προτάσεων νόμου ο λόγος δίνεται πρώτα στους αρμόδιους Υπουργούς αν τον ζητήσουν.». Ο κ. Σκουρλέτης το ζήτησε. Ζήτησε, μάλιστα, να ακούσει πρώτα τους εισηγητές και να μιλήσει. Το ζήτησε, λοιπόν.
Κύριε Πρόεδρε, ζητάω τον λόγο επί του Κανονισμού εγγράφως.
Τι είπατε;
Έχει έρθει αίτημα στην Έδρα, με το οποίο ζητάω τον λόγο επί του Κανονισμού.
Ορίστε, κύριε Κεγκέρογλου, έχετε τον λόγο.
Κύριε Πρόεδρε, με συγχωρείτε, αλλά η ερμηνεία του Κανονισμού, που δίνετε είναι όχι διασταλτική, αλλά διαστρεβλωτική εντελώς. Και το άρθρο 95 και το άρθρο 64 είναι σαφέστατα. Ο Υπουργός δικαιούται τον λόγο πριν τους εισηγητές, εφόσον το ζητήσει ή μετά τους έξι πρώτους ομιλητές. Δεν δικαιούται ενδιάμεσα, παρά μόνο εάν κάνει χρήση της γενικόλογης διάταξης για ολιγόλεπτη παρέμβαση δύο λεπτών. Επομένως, δεν έχει τον λόγο ο κύριος Υπουργός, αλλά οι έξι πρώτοι ομιλητές. Παρακαλώ, λοιπόν, για την τήρηση του Κανονισμού, προκειμένου τα πράγματα να κυλήσουν ομαλότατα.
Κύριε Κεγκέρογλου, δεν υπάρχει λόγος να διαφωνούμε εδώ. Έχει γίνει μια συμφωνία. Θα μπορούσε να είχε μιλήσει πριν από τους εισηγητές. Αφού, λοιπόν, η Έδρα δέχτηκε τη συμφωνία, δεν μπορούμε τώρα να του αφαιρέσουμε το λόγο.
Κάνατε συμφωνία παρά τον Κανονισμό;
Ναι, αυτό έγινε.
Εγώ θα άρω την αντίρρηση, κύριε Πρόεδρε, αλλά την ομόφωνη απόφαση της Βουλής ότι συγκεκριμένη ώρα, όπως λήφθηκε, θα σταματήσει η συνεδρίαση θα πρέπει να την ανακοινώσετε, παρακαλώ. Είστε αρμόδιος να την ανακοινώσετε στο Σώμα. Γιατί την κρατάτε;
Κύριε Πρόεδρε, θα ήθελα το λόγο.
Ορίστε, κύριε Δένδια.
Δεν θέλω να τοποθετηθώ επί του θέματος. Εφόσον ο Υπουργός επιλέγει να μιλήσει, για μας ζήτημα δεν υφίσταται. Απλώς, θα ήθελα να ρωτήσω αν θα τοποθετηθεί ο παριστάμενος Υπουργός Οικονομικών, ο κ. Τσακαλώτος. Αυτό θα το κάνετε αμέσως μετά, κύριε Υπουργέ;
Ναι.
Με συγχωρείτε που σας απευθύνομαι, αλλά σας απευθύνομαι δια του Προεδρείου και με την άδειά του. Υπάρχει μια αντίληψη εδώ, η οποία μου κοινοποιήθηκε, περί λήξης της σημερινής συνεδρίασης στις 16.00΄ και καταλαβαίνετε ότι λόγω των ημερών η δική σας τοποθέτηση πιθανόν θα χρειαστεί απάντηση ή εν πάση περιπτώσει σχολιασμό ή ερωτήσεις. Γι' αυτό, αν έχετε την καλοσύνη, να μου προσδιορίσετε το πότε θα τοποθετηθείτε.
Μπορώ να μιλήσω μετά τους εισηγητές.
Η σειρά είναι ως εξής. Θα μιλήσουν οι Βουλευτές και επί των τροπολογιών οι Υπουργοί, όπως συνήθως γίνεται.
Κύριε Πρόεδρε, να προτείνω να τοποθετηθεί και ο κ. Τσακαλώτος αμέσως μετά τον Υπουργό;
Αν συμφωνείτε.
Πρέπει να μας πείτε αν η συνεδρίαση θα λήξει στις 16.00΄ ή όχι.
Το θέμα αυτό, επειδή προηγουμένως είχε ανακοινωθεί, ξανατέθηκε στη Διάσκεψη των Προέδρων από εμένα - τώρα θα αρχίσει - με εισήγηση ότι όλα τα κόμματα συμφωνούν και θα αποφασίσει η Διάσκεψη.
Η Διάσκεψη θα αποφασίσει; Το Σώμα δεν αποφασίζει;
Επειδή είχε αποφασίσει η Διάσκεψη, έθεσα το θέμα στη Διάσκεψη, με εισηγητές όλα τα κόμματα. Κύριε Υπουργέ, έχετε το λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να ξεκινήσω καταθέτοντας κατ' αρχάς κάποιες νομοτεχνικές βελτιώσεις επί των άρθρων 15, 17, 23 και 25.
Νομίζω ότι η μια αμηχανία διαδέχεται την άλλη: Αμηχανία τα τελευταία εικοσιτετράωρα με βάση την τελευταία συμφωνία και αμηχανία και από την παρουσία του κ. Τσακαλώτου. Εν πάση περιπτώσει, βλέπω μια αδυναμία να υπάρξει μια συντεταγμένη πολιτική, μια στάση κριτικής απέναντι στην τελευταία συμφωνία. Η παρουσία του κ. Τσακαλώτου με διευκολύνει κι εμένα να μην αφιερώσω μεγάλο μέρος της παρέμβασής μου σε αυτά τα θέματα, αλλά θέλω να πω μόνο κάτι. Είναι πολύ πιο πειστικό το να κάνετε μια κριτική επί συγκεκριμένων ζητημάτων από το να δημιουργείτε απλά θόρυβο. Και φοβάμαι ότι ο θόρυβος αυτός δεν αφορά μόνο την τοποθέτησή σας επί της τελευταίας συμφωνίας. Αφορά το οτιδήποτε κατατίθεται εδώ ως νομοσχέδιο ή ως τροπολογία. Είστε η Αντιπολίτευση του θορύβου. Διότι ακριβώς θέλετε να σκεπάσετε τη δική σας ανεύθυνη στάση και τη δική σας μη αποκάλυψη των δικών σας θέσεων απέναντι στον ελληνικό λαό. Διότι τα ζητήματα που έχουν τεθεί και στη μεγάλη εικόνα - αυτά που αφορούν τη διαπραγμάτευση - είναι πολύ συγκεκριμένα. Σε αυτά δεν έχετε πει τίποτα. Κύριε Δένδια, - μια και απ' ό,τι καταλαβαίνω θέλετε αμέσως μετά να παρέμβετε - αν είστε ενήμερος, πείτε μας τι διημείφθη ανάμεσα στην κ. Μέρκελ και τον Αρχηγό του κόμματός σας. Ενημερώστε μας.
Πολύ θα το ήθελα.
Ο κ. Τσακαλώτος θα κάνει μια ενημέρωση, με βάση τη δική του ευθύνη. Εσείς θα μας πείτε;
Τα πάντα.
Τι είπατε τέλος πάντων εκεί πέρα; Αισθάνεστε αυτή την ανάγκη ή απλώς θέλετε να δημιουργείτε θόρυβο;
Ως ανάγκη, κύριε Υπουργέ, όχι, αλλά θα το κάνω επειδή μου το ζητάτε. Και εν πάση περιπτώσει, αναφερόμενος και στον κ. Γρηγοράκο, ο οποίος αφιέρωσε ακόμη μεγαλύτερο μέρος της παρέμβασής του επ' αφορμή το σημερινό νομοσχέδιο για να μας νουθετήσει, θέλω να σας πω το εξής.
Εγώ τοποθετήθηκα, δεν νουθετώ κανέναν.
Είναι πειστικό να εγκαλείτε εσείς - κι όταν λέω εσείς, όχι εσείς προσωπικά, ως άνθρωπος που συμμετείχε στις κοινοβουλευτικές πλειοψηφίες των κυβερνήσεων ΠΑΣΟΚ - Νέας Δημοκρατίας - και να μας μιλάτε για αγώνα κατά της λιτότητας; Αυτό, δηλαδή, είναι ανέκδοτο. Καταγράφεται στα πρώτα ανέκδοτα του 2017.
Οφείλει να τα πει αυτά.
Εν πάση περιπτώσει, καταλαβαίνω την στρατηγική ανάγκη του χώρου του ΠΑΣΟΚ, της Δημοκρατικής Συμπαράταξης, της εγχώριας σοσιαλδημοκρατίας, να επαναπροσδιοριστεί. Πάρτε, όμως, μαθήματα από αυτό που συμβαίνει στο εξωτερικό σήμερα. Πάρτε μαθήματα από τα βήματα που κάνει η ευρωπαϊκή σοσιαλδημοκρατία, βήματα χειραφέτησης απέναντι στον νεοφιλελεύθερο μονόδρομο. Αυτή, όμως, η διαδικασία δεν μπορεί να γίνεται μόνο με τα λόγια. Για να είναι πειστική, πρέπει να απαλλαγείτε από εκείνα τα πολιτικά στελέχη - βαρίδια, διότι αλλιώς η αξιοπιστία δεν επανακτάται. Εν πάση περιπτώσει, δεν θα υποκύψω περισσότερο σε αυτά τα οποία είπατε και δεν θα συνεχίσω σε αυτές τις γενικές αναφορές. Θέλω να αναφερθώ στα του νομοσχεδίου και της συζήτησης, που έχουμε κάνει μέχρι σήμερα. Από την αρχή επιλέξατε να κάνετε μια γενική κριτική για τον τρόπο νομοθέτησης. Εγώ δεν ισχυρίζομαι ότι έχουν λυθεί όλα τα ζητήματα που αφορούν τον τρόπο νομοθέτησης στην ελληνική Βουλή, στην παρούσα περίοδο. Ούτε, βέβαια, είναι άλλοθι το τι κάνατε εσείς. Κι αυτά που σας ανέφερα την προηγούμενη φορά, το ένα άρθρο, ένα νόμος κ.λπ., τα οποία είχαν τη δικιά τους σκοπιμότητα για να μην διαφοροποιείται η τότε πλειοψηφία, δεν τα λέω για να δικαιολογήσω δικές μας αδυναμίες. Δεν μπορώ, όμως, να μη συγκρίνω ότι εδώ, συντεταγμένα, με άνεση χρόνου, υπήρξε ένα νομοθέτημα, το οποίο είχε κορμό, η πλειοψηφία των διατάξεων αφορούσε το Υπουργείο Εσωτερικών και βεβαίως σε αυτό προστέθηκαν κι άλλες τροπολογίες οι οποίες κριθήκαν απαραίτητες σε αυτή τη διάφανη και με όλη την άνεση του χρόνου διαδικασία και τέθηκαν υπ' όψιν του ελληνικού Κοινοβουλίου. Στην προσπάθειά σας, όμως - απευθύνομαι στους συναδέλφους της Νέας Δημοκρατίας - να είστε σε όλα αρνητικοί, επιστρατεύετε όλες σας τις δυνάμεις, μέσα κι έξω από το Κοινοβούλιο. Χθες, για παράδειγμα - και το λέω αυτό γιατί αφορά την ύλη του Υπουργείου Εσωτερικών - βάλατε και την ΚΕΔΕ να βγάλει ανακοίνωση και μετατρέπετε τον θεσμό της ΚΕΔΕ, ο οποίος θα πρέπει να στέκεται στο ύψος του, σε τι; Βάλατε τον κ. Πατούλη, ο οποίος συμμετέχει από τον έκτο μήνα του παρελθόντος έτους σε μία διαδικασία ανοιχτού διαλόγου για τη μεταρρύθμιση του «ΚΑΛΛΙΚΡΑΤΗ», να φύγει στο παρά πέντε. Γιατί; Τελικά τι θυμήθηκε, ότι είναι ο «γαλάζιος» συνδικαλιστής γιατρός κι ο «γαλάζιος» δήμαρχος; Προστατέψτε τους ανθρώπους σας και προστατέψτε τους θεσμούς της αυτοδιοίκησης. Διότι, αλλιώς, τότε θα ισχυριστούμε ότι ήταν προσχηματική αυτή η συμμετοχή τόσους μήνες και άργησε να το κάνει. Δεν βοηθάει, όμως, μια τέτοιου είδους πρακτική. Σταθείτε, λοιπόν, στο ύψος των περιστάσεων, μιλήστε για την αυτοδιοίκηση, έχουμε αρκετή εμπειρία, συμβάλλετε με τις προτάσεις σας. Έχετε αρκετούς ανθρώπους εκλεγμένους οι οποίοι αναφέρονται στον χώρο τον δικό σας, αλλά πραγματικά μην τους αδειάζετε και μην τους εξωθείτε σε πράξεις οι οποίες δεν βοηθούν. Από εκεί κι έπειτα, κυρίες και κύριοι συνάδελφοι, η βασική αντιπαράθεση έγινε γύρω από το άρθρο 25. Κι αυτό δεν είναι τυχαίο, γιατί το άρθρο 25 είναι ένα άρθρο το οποίο έρχεται να λύσει προβλήματα, έρχεται να δώσει απαντήσεις σε κάτι που αποφύγατε, κύριοι της Νέας Δημοκρατίας, να απαντήσετε. Τι θα γίνουν αυτοί οι άνθρωποι, οι συμβασιούχοι στην καθαριότητα; Θα απολυθούν; Δεν θα πληρωθούν; Τι προτείνετε; Κι εδώ θέλω να σας βάλω ένα κουίζ. Θα το απαντήσουμε την Τρίτη, εάν συνεχιστεί η διαδικασία. Επί ποίου Υπουργού υπήρξε παράταση συμβασιούχων οι οποίοι είχαν συμπληρώσει είκοσι τέσσερις μήνες; Αφορά την περίοδο της Νέας Δημοκρατίας.
Μη μας βοηθάτε, αφήστε μας να το βρούμε μόνοι μας!
Θα σας τα πω την Τρίτη. Απλώς σας δίνω χρόνο να προετοιμαστείτε. Και ποιες ήταν οι περιπτώσεις εκείνες που ζητήσατε παράταση συμβάσεων όχι για εργαζόμενους, αλλά για εργολαβικές εταιρείες καθαριότητας; Αυτές ήταν που αποτέλεσαν το άντρο εκείνων των χώρων όπου καταπατήθηκε κάθε έννοια εργασιακού δικαιώματος. Και το γνωρίζετε αυτό. Για αυτές αποδείχθηκε στην πράξη ότι κοστίζουν περισσότερο στο ελληνικό δημόσιο απ' ότι οι συμβάσεις που παρατείναμε εμείς για να καλύπτουν αυτές τις θέσεις. Και δεν είναι θέσεις που αφορούν μόνο τους ΟΤΑ. Μιλάμε για συμβάσεις στην καθαριότητα, που αφορούν και τον δημόσιο τομέα. Άρα, δεν ισχύει η κριτική ότι πληρώνονται στο σύνολό τους αυτές οι παρατάσεις συμβάσεων από τα ανταποδοτικά. Γιατί είναι ίσως στο μεγαλύτερό τους μέρος, αλλά δεν αφορά το σύνολο αυτών των περιπτώσεων. Βεβαίως, εδώ υποκρύπτεται η δική σας προσέγγιση, η δική σας αντίληψη ότι όλα αυτά δεν θα πρέπει να ασκούνται από τους εκλεγμένους δημάρχους. Θέλετε να γίνουν αντικείμενο κερδοσκοπικής, επιχειρηματικής δραστηριότητας. Θέλετε να τα δώσετε σε ιδιώτες. Το γνωρίζουμε. Πείτε το, όμως, να το ξέρουν και οι εργαζόμενοι σε αυτούς τους τομείς και να το ξέρει και ο ελληνικός λαός. Αυτό σημαίνει προγραμματικό θάρρος. Αναγνωρίστε το, λοιπόν. Πείτε το. Γιατί πραγματικά εκεί υπάρχει μια κόκκινη γραμμή που μας χωρίζει. Υπάρχει μια διαφορετική αντίληψη. Εκεί υπάρχει μια τομή πάνω σε αυτά τα ζητήματα. Και εμείς θα υπερασπιστούμε και θα υποστηρίξουμε ότι αυτές οι δραστηριότητες πρέπει να ασκούνται από τους δήμους, εάν θέλουμε να πιστεύουμε ότι οι δήμοι πρέπει να παίζουν κάποιον ουσιαστικό ρόλο, να έχουν αρμοδιότητες ή απλώς να είναι διεκπεραιωτές κάποιων - ας πούμε - χρηματικών ενταλμάτων από εδώ και από εκεί. Κυρίες και κύριοι συνάδελφοι, θέλω να υποστηρίξω ότι σε καμμία περίπτωση το άρθρο 25 δεν έχει κανενός είδους συνταγματικό κώλυμα. Η επίκληση αυτού του ζητήματος απλά και μόνο εξυπηρετεί τη δική σας στείρα αντιπολιτευτική προσέγγιση στο ζήτημα αυτό. Διότι γνωρίζετε πολύ καλά ότι αυτές οι συμβάσεις παρατάθηκαν με βάση τη μη επάρκεια χρόνου, αλλά και για λόγους δημοσίου συμφέροντος. Παρ' όλα αυτά επιμένετε, δημιουργείτε προβλήματα και δίνετε το δικαίωμα σε κάποιες λίγες έστω περιπτώσεις δημάρχων να επικαλούνται τέτοιου είδους προσεγγίσεις και να δημιουργούν προβλήματα. Σήμερα με τη συγκεκριμένη τροπολογία, με το άρθρο 25, νομίζω ότι απαντούμε σε αυτά τα ζητήματα. Δεν υπάρχουν τέτοιου είδους πλέον ζητήματα και προχωράμε. Θέλω να αναφερθώ στην τροπολογία με γενικό αριθμό 939 και ειδικό 18. Αφορά τη δυνατότητα μετά από αμετάκλητες δικαστικές αποφάσεις να προσληφθούν στο δημόσιο άνθρωποι οι οποίοι έχουν δικαιωθεί προηγουμένως. Ήταν άνθρωποι οι οποίοι δούλευαν με συμβάσεις έργου. Δεν προσμετρώνται στον κανόνα 1 προς 4, επειδή έχουν υπάρξει οι προηγούμενες δικαστικές αποφάσεις. Όταν ξεκίνησαν, όμως, αυτοί να εργάζονται δεν υπήρχε ως απαραίτητο κριτήριο να διαθέτουν κάποια τυπικά προσόντα. Φροντίσατε ήδη και η τροπολογία βγήκε χθες στον Τύπο και σε διάφορα site και έλεγαν ότι έρχεται ο ΣΥΡΙΖΑ να διορίσει ανθρώπους στο δημόσιο, δικά του παιδιά, χωρίς προσόντα. Είναι το νέο αφήγημα αυτό που θα ακούσουμε τις επόμενες ημέρες. Επαναλαμβάνω, όμως. Αυτοί εργαζόντουσαν. Δεν τους ζητήθηκε ποτέ να υπάρχει το τυπικό προσόν. Και - ξέρετε - στη συντριπτική τους πλειοψηφία είναι άνθρωποι που εργάζονται στην καθαριότητα. Σας συνιστώ να καλέσετε κάποιους απ' αυτούς και να τους δείτε στα βουλευτικά σας γραφεία. Γιατί εγώ είδα κάποιους και μου έθεσαν ένα ερώτημα. «Επί πέντε, επτά, οχτώ χρόνια η πολιτεία με είχε και μάζευα σκουπίδια. Τώρα λοιπόν, χρειάζεται να έχω απολυτήριο Γυμνασίου; Χρειάζεται να έχω απολυτήριο στα πενήντα, στα πενήντα δύο, στα σαράντα εννέα μου για να το κάνω;». Ούτε αυτό δεν μπορούν να κάνουν αυτοί οι άνθρωποι; Τόση πια κοινωνική αναλγησία υπάρχει σε τέτοιου είδους τοποθετήσεις; Σας παρακαλώ, λοιπόν, αν δεν έχετε εικόνα, να ζητήσετε απ' αυτούς τους ανθρώπους να σας πουν ακριβώς πώς έχει η κατάσταση. Χαίρομαι που είστε αμήχανοι και δεν μιλάτε, γιατί τις άλλες φορές διακόπτετε.
Και με τα πλαστά πτυχία;
Ποια πλαστά; Τα έχετε μπερδέψει, νομίζω.
Τα προσεκόμισαν και τώρα αποδείχθηκε.
Μιλάμε για κάτι πολύ συγκεκριμένο. Αυτό είναι άλλο ανέκδοτο, αυτή είναι άλλη ιστορία, μην τα μπερδεύετε όλα. Καλύτερα να ενημερωθείτε.
Το ίδιο είναι. Τα ξέρουμε καλά και εμείς.
Άμα τα ξέρετε καλά, όταν πάρετε τον λόγο, να τοποθετηθείτε με ευθυκρισία και πείτε, εν πάση περιπτώσει, τι θέση παίρνετε για το συγκεκριμένο θέμα.
Όλο το νομοσχέδιο είναι προσλήψεις.
Τι προσλήψεις; Για ανθρώπους που ήδη εργάζονται; Πάλι συνεχίζετε αυτό το ψέμα; Και, μάλιστα, βάζετε τους ανθρώπους σας, τους ανθρώπους από τα media, να το αναπαράγουν; Άκουγα προχθές, λοιπόν, τον κ. Κώνστα, δημοσιογράφο στο «ACTION24», ο οποίος μάλιστα τώρα κάνει και tweet μετά από δύο ημέρες, και έλεγε ότι στο γραφείο του Υπουργού Εσωτερικών, του κ. Σκουρλέτη, εργάζονται πενήντα έξι μετακλητοί σύμβουλοι. Είναι δεκαεπτά στον αριθμό. Έλεγε μάλιστα ότι αυτοί αμείβονται από 2.000 μέχρι 2.100 καθαρά. Είναι ψευδές, οι μισθοί κυμαίνονται από 750-800 μέχρι 1.100-1.200 ευρώ καθαρά. Έλεγε ότι σε αυτά πρέπει να προσθέσουμε τις πιστωτικές κάρτες, τα τηλέφωνα και τα έξοδα μετακίνησης. Πού ζούμε;
Δεν τα είπαμε αυτά εμείς.
Είναι οι άνθρωποι που έρχονται απευθείας σε συνεννόηση με το δικό σας γραφείο Τύπου, με τους δικούς σας μηχανισμούς παραπληροφόρησης. Είναι αυτοί οι άνθρωποι, που μαζί σας δίνουν τη μάχη της υπεράσπισης της διαπλοκής, είναι αυτοί οι άνθρωποι που το προηγούμενο διάστημα και τώρα ακόμη επιμένουν, με πρώτον και κύριο τον Αρχηγό του κόμματός σας, να μην προχωρήσει τίποτα, να συνεχίσει η ανομία, τις δημόσιες συχνότητες να τις καταλαμβάνει όπως θέλει κανείς και όποτε θέλει. Αυτοί είναι οι άνθρωποι με τους οποίους πάτε χέρι χέρι. Κατά τα άλλα, ο ΣΥΡΙΖΑ διορίζει στρατιές κομματικών ημετέρων. Μα, δεν διαβάζετε τα επίσημα νούμερα, δεν βλέπετε πόσος είναι ο αριθμός των δημοσίων υπαλλήλων; Είναι τελείως διαφορετικό το θέμα των συμβασιούχων και σας το είπα την προηγούμενη φορά. Θέλω να επαναλάβω αυτήν την πρόσκληση. Πρέπει κάποια στιγμή να δούμε το θέμα πολύ συστηματικά, να καθίσουμε κάτω και εάν είναι δυνατό, να συμφωνήσουμε σε μία διακομματική προσέγγιση πάνω στο θέμα των δεκάδων χιλιάδων συμβασιούχων του δημοσίου. Να μην κρίνει η Κυβέρνηση, λοιπόν, ποιοι απ' αυτούς καλύπτουν άλλου είδους ανάγκες απ' αυτές που τυπικά φαίνεται. Να συμφωνήσουμε σε έναν τρόπο. Ή δεν είναι πρόβλημα αυτό, ή δεν είναι πρόβλημα αυτοί οι οποίοι είναι οκτώ, δέκα, δώδεκα χρόνια σε μία θέση; Καταλαβαίνετε ότι πριν από οκτώ, δέκα, δώδεκα χρόνια δεν ήταν η παρούσα Κυβέρνηση στα πράγματα, κάποιοι άλλοι ήταν. Αλλά δεν είναι κριτήριο αυτό. Κριτήριο είναι οι πραγματικές ανάγκες, κριτήριο είναι οι ζωές των ανθρώπων, πολύ δε περισσότερο, στις σημερινές δύσκολες στιγμές. Αφήστε, λοιπόν, την παρωχημένη επιχειρηματολογία, αφήστε αυτόν τον λαϊκιστικό δήθεν νεοφιλελεύθερο εκσυγχρονισμό, ο οποίος διακρίνει τον λόγο σας, και καθίστε και σκύψτε πάνω από συγκεκριμένα ζητήματα και προβλήματα. Θέλω να αναφερθώ και σε μία άλλη τροπολογία. Μάλιστα, κάποιος από τους προηγούμενους εισηγητές δεν κατάλαβε γιατί κατατίθεται εδώ και είπε «Μα, καλά το Υπουργείο Υγείας καταθέτει τροπολογία σε ένα νομοσχέδιο το οποίο κατά κύριο λόγο αφορά το Υπουργείο Εσωτερικών»; Αναφέρομαι στην τροπολογία με γενικό αριθμό 941 και ειδικό 20. Πρόκειται για μία τροπολογία που δίνει τη δυνατότητα στις περιφέρειες να συνάψουν προγραμματικές συμβάσεις με τις περιφέρειες υγείας. Οι περιφέρειες και οι δήμοι, ως γνωστόν, εποπτεύονται, με βάση τη δικιά τους, βέβαια, προφανώς αυτοτέλεια, από το Υπουργείο Εσωτερικών. Ποιο είναι το παράλογο, δηλαδή και σας ενοχλεί ότι έρχεται αυτή η τροπολογία στο συγκεκριμένο άρθρο; Ή δεν θέλετε; Μάλιστα, η πρόβλεψη αυτή οφείλει να γίνει εντός του ορίου του προϋπολογισμού των ΟΤΑ πρώτου και δεύτερου βαθμού. Είναι κάτι για το οποίο, εάν ρωτήσετε ανθρώπους από τον δικό σας χώρο, δήμαρχους, περιφερειάρχες, έχουν έμπρακτα βοηθήσει σε αυτές τις δύσκολες στιγμές διάφορες δομές υγείας, αναλαμβάνοντας δαπάνες για καθημερινά ζητήματα, είτε για εξοπλισμούς. Πάμε, λοιπόν, να δούμε πώς θα στηρίξουμε αυτό το πολύπαθο Σύστημα Υγείας. Και αυτό κακό είναι; Και σε αυτό ακόμη διαφωνείτε; Τόσος πλέον αρνητισμός σε οτιδήποτε; Κυρίες και κύριοι συνάδελφοι, δεν θα μιλήσω παραπέρα. Θα έχουμε τη δυνατότητα, αν δεν ολοκληρώσουμε σήμερα, να τα δούμε την επόμενη εβδομάδα και εκεί πλέον θα δοθεί και σε εσάς η δυνατότητα και σε εμάς να δούμε συγκεκριμένα πλέον ποιος αναλαμβάνει την ευθύνη απέναντι σε τι, διότι υπάρχουν πράγματα στα οποία υπάρχει περιθώριο να ψηφίζουμε και κοινά. Δεν μπορεί τελικά απλά και μόνο μια στείρα αντιπολιτευτική εμμονή και διάθεση, μια ιδεοληψία τελικά της ιδεολογίας της αγοράς να σας κάνει να αρνείστε συγκεκριμένες λειτουργικές προτάσεις, που βελτιώνουν τη ζωή ανθρώπων, που βελτιώνουν την καθημερινότητα. Σας ευχαριστώ.
Και εγώ ευχαριστώ για τη συνέπεια του χρόνου. Όλοι αναζητούν τον κ. Τσακαλώτο, δεν ξέρω γιατί. Ο Υπουργός Οικονομικών κ. Τσακαλώτος έχει τον λόγο για μία τροποποίηση των άρθρων 4 και 4α του ν.3864/2010. Κύριε Υπουργέ, έχετε τον λόγο.
Είναι η πρώτη φορά που δεν παραπονιέται κανείς που παρακάμπτει ο Υπουργός...
Ναι, όλοι τον αναζητούν. Αυτό είπα. Κύριε Υπουργέ, έχετε τον λόγο.
Πρέπει να πω σε όλους και σε όλες τότε ότι είναι συγκινητικό που όλοι με αναζητείτε και ότι σας έλειψα. Θέλω να ευχαριστήσω και τη Νέα Δημοκρατία, η οποία μου έδωσε και συγχαρητήρια για τα ελληνικά μου, ότι βελτιώνονται και γι' αυτό τους ευχαριστώ πάρα πολύ. [[Χειροκροτήματα από την πτέρυγα της Νέας Δημοκρατίας]] Οι ενημερώσεις γίνονται από την Κυβέρνηση. Απ' ό,τι ξέρω, από το Σύνταγμα υπάρχει μία συλλογική ευθύνη της Κυβέρνησης και όταν μιλάει ο κ. Τζανακόπουλος δεν μιλάει για πάρτη του, αλλά μιλάει για όλη την Κυβέρνηση. Να σας πω ένα - δύο πράγματα για την διαπραγμάτευση. Θα πω μόνο ένα - δύο, γιατί μου ήρθε πρόσκληση, με πήρε τηλέφωνο πριν από μια - δύο ώρες ο Πρόεδρος της Βουλής να με ενημερώσει ότι υπάρχει αίτημα από τη Διαρκή Επιτροπή Οικονομικών Υποθέσεων να συζητήσουμε αυτά τα θέματα. Είπα ευχαρίστως και τώρα ο Πρόεδρος της Επιτροπής μου είπε ότι το έχει κανονίσει για την Τρίτη στις 14.00΄, οπότε εκεί νομίζω ότι είναι ο καλύτερος χώρος και χρόνος να τα πούμε γιατί θα έχουμε πολύ περισσότερο χρόνο. Εξ άλλου θα σας έχω δώσει και άλλες τέσσερις, πέντε ημέρες για να ξεπεράσετε την στενοχώρια για την στρατηγική να βάλουμε όλα τα αυγά στο καλάθι, ότι η Κυβέρνηση δεν θα κλείσει την αξιολόγηση, ότι θα πάρουμε καινούρια μέτρα 2,6 δισεκατομμυρίων, 4,6 δισεκατομμυρίων, 8,3 δισεκατομμυρίων. Οι αριθμοί στις εφημερίδες σας αλλάζανε από ημέρα σε ημέρα. Κάποιος πρέπει να τους εξηγήσει και κάποτε τη διαφορά μεταξύ ποσοστού του ΑΕΠ και δισεκατομμυρίων. Άλλο 2,6% του ΑΕΠ και άλλο 2 δισεκατομμύρια. Είναι αυτά τα πράγματα που με λίγη βοήθεια από εσάς, που τους δίνετε την πληροφόρηση, θα μπορούσαν να τα καλυτερεύσουν. Θέλω να σας πω ότι το «όλα τα λεφτά» ήταν μία λέξη που είπε ο Πιερ Μοσκοβισί, γιατί όταν ένας ή μια Ελληνίδα - δεν θυμάμαι - δημοσιογράφος ρωτάει τον Ντάισελμπλουμ και τον Μοσχοβισί «πώς ισχυρίζεται η Ελλάδα, η ελληνική Κυβέρνηση ότι δεν θα πάρει ένα μέτρο ως αποτέλεσμα της αξιολόγησης», απαντάει με την αγγλική λέξη net, δηλαδή καθαρά. Αυτή η μία λέξη σημαίνει ότι, παρ' όλο που εσείς περιμένατε να πάρουμε δύο, τέσσερα, έξι, οκτώ, δέκα - πόσο περιμένατε; - μέτρα, καθαρή δημοσιονομική επίπτωση δεν θα υπάρχει. Το είπε ο Μοσκοβισί, net. Δηλαδή, ισχύει στην απάντηση της ερώτησης μας «πώς ισχυρίζεται η ελληνική Κυβέρνηση ότι δεν θα πάρει άλλα μέτρα», είπε ότι δεν θα πάρει net μέτρα, δεν θα πάρει καθαρά μέτρα. Δηλαδή, αν είναι ένα πακέτο ενός δισεκατομμυρίου, που θα είναι μέτρα που περιορίζουν τη ζήτηση, πέρα από την οικονομία θα υπάρχει και ένα δισεκατομμύριο - ο αριθμός που σας λέω είναι δειγματικός, γιατί θα είναι και μέρος της συζήτησης από την Τρίτη που θα έρχονται οι θεσμοί - θα πάρει και ένα δισεκατομμύριο μέτρα θετικά που θα επιστρέφουν αυτά τα χρήματα στην οικονομία. Και γι' αυτό ο Ντάισελμπλουμ είπε με ξεκάθαρο τρόπο ότι πάμε από τη λιτότητα στις διαρθρωτικές αλλαγές, στις ανακατατάξεις εντός του φακέλου της φορολογίας και εντός του κοινωνικού φακέλου. Κάποιοι μπορεί να χάσουν, βεβαίως, αλλά κάποιοι θα κερδίσουν. Κάποιοι, δηλαδή, που τώρα δεν βοηθάμε και πρέπει να τους βοηθήσουμε θα κερδίσουν, αλλά μερικοί μπορεί και να χάσουν. Εμείς θα κάνουμε τα πάντα στη διαπραγμάτευση - δεν θα μπορέσω να σας πω ούτε και σήμερα ούτε και την Τρίτη, βεβαίως, ακριβώς ποιο θα είναι το πακέτο της συμφωνίας - για να περιορίσουμε την απώλεια, ώστε αυτοί που θα χάσουν να πάρουν κάτι σαν αποζημίωση. Εμείς ποτέ δεν είπαμε ότι το φορολογικό σύστημα τα τελευταία σαράντα χρόνια ήταν το βέλτιστο. Ποτέ δεν είπαμε ότι μέσα από το πελατειακό σύστημα φτάσαμε σε ένα κοινωνικό σύστημα που ήταν το βέλτιστο. Άρα είμαστε πάντα ανοιχτοί σε συζητήσεις, όπως αυτές που θα γίνουν τώρα για αναδιαρθρώσεις που θα έχουν net μηδέν δημοσιονομική επίπτωση. Το αν αυτές οι αναδιαρθρώσεις είναι σωστές, αν τις εγκρίνετε, αν δεν τις εγκρίνετε, θα είναι μία συζήτηση που θα πρέπει να γίνει μετά το τέλος της αξιολόγησης, που θα φέρουμε το πρόγραμμα. Εκεί θα δείτε στη λεπτομέρεια ποιος κερδίζει, ποιος χάνει και αν έχουμε κάνει με έναν δίκαιο τρόπο αυτή την αναδιάρθρωση. Αυτό είναι το σημαντικό. Θα είδατε και άλλα καλά και κακά νέα για εμάς. Δεν θέλω να συνεχίσω να σας στενοχωρώ, λέγοντάς σας ότι συζητάμε ένα πολύ μεγάλο πρόγραμμα, που είναι μέσα στο πακέτο, για να περιορίσει όχι τη λιτότητα που έρχεται, αλλά τη λιτότητα που υπήρχε με προγράμματα απασχόλησης και ότι θα συζητήσουμε αυτά που εσείς θεωρείτε «ιδεολογήματα της Αριστεράς». Εσείς θέλετε όχι μόνο οι εργαζόμενοι και οι εργαζόμενες να έχουν χάσει στην κρίση, αλλά να μην έχουν καμμία εγγύηση ότι θα κερδίσουν και στην ανάκαμψη. Γι' αυτό εμείς βάζουμε τόσο ψηλά το θέμα των συλλογικών συμβάσεων. Γιατί αν θέλετε να ξέρετε τι είναι αυτό που οδηγεί στον λαϊκισμό της δεξιάς και γιατί υπάρχουν οι πιέσεις εναντίον της ενωμένης Ευρώπης, είναι οι πιέσεις των ανθρώπων που λένε ότι εμείς χάσαμε με την παγκοσμιοποίηση, όπως την οραματίστηκε ο Μπλερ, ο Σρέιντερ και οι κεντροδεξιές δυνάμεις πριν από το 2009, αλλά τώρα δεν έχουμε καμμία εγγύηση ότι θα συμμετέχουμε στην ανάκαμψη μετά από την κρίση. Γι' αυτό εμείς βάζουμε πράγματα, προσπαθώντας να εξασφαλίσουμε ότι θα ανατραπεί η γενική εικόνα η οποία υπάρχει εδώ και τριάντα χρόνια, που πέφτει το μερίδιο της εργασίας στο εισόδημα, που είναι στάσιμοι οι μισθοί, που περιορίζεται το κοινωνικό κράτος. Γι' αυτό συζητάμε αυτά που συζητάμε. Το όλο πακέτο θα το δείτε στο τέλος. Δεν μπορώ να πω σε λεπτομέρειες ποιο θα είναι αυτό, τι θα είναι μέσα στα κουτάκια, αλλά νομίζω ότι έχετε ένα πολύ καλό περίγραμμα και από τους ανθρώπους τους δικούς μας που πήγαν στην τηλεόραση τη Δευτέρα το βράδυ και από τον κ. Τζανακόπουλο και από τις ανακοινώσεις. Έχετε όλες τις πληροφορίες για τους βασικούς πυλώνες αυτής της συμφωνίας και όλα τα άλλα είναι υποκρισία και κουβέντες να λέγονται. Ξέρετε ακριβώς τι γίνεται. Το πρόβλημα σας δεν είναι ότι δεν ξέρετε. Είναι ότι δεν σας αρέσει. Βάλατε όλα τα αυγά σας σε ένα καλάθι, ποντάροντας ότι δεν θα βγει και χάσατε, δυστυχώς. Θα μπορούσατε να το αποφύγετε, αν ήσασταν καλύτεροι. Έχετε πολλούς ανθρώπους που είναι από τον χρηματοπιστωτικό τομέα, που ξέρουν ότι όταν κάνουμε επενδύσεις καλό είναι να μην βάζουμε όλα τα αυγά μέσα στο ίδιο καλάθι. Είχα ειδοποιήσει τον κ. Μητσοτάκη ότι αυτό γίνεται με πίεση του κ. Σαμαρά και θα έχει το ίδιο πρόβλημα με τον κ. Σαμαρά που είχε ο πατέρας του. Τον είχα ειδοποιήσει για αυτό. Αλλά συνεχίστηκε αυτή η στρατηγική: Να πέσει τώρα η Κυβέρνηση, να μην γίνει η διαπραγμάτευση, να μην τελειώσει η δεύτερη αξιολόγηση. Τη μεγάλη μου συγγνώμη για αυτά!
Επί της τροπολογίας, κύριε Υπουργέ.
Πάω τώρα στην τροπολογία. Αυτοί πιέζουν, κύριε Πρόεδρε.
Πόσο χρόνο θέλετε;
Ένα, ενάμισι λεπτό για την κάθε μία.
Κύριε Πρόεδρε, είναι ενδιαφέρον να μας πει για αυτά ο κύριος Υπουργός.
Αφήστε τον Υπουργό να μας τα πει, κύριε Πρόεδρε.
Δεν είπα ότι δεν τον αφήνω. Παρακαλώ.
Η τροπολογία για το Μέγαρο Μουσικής προβλέπει ότι παρατείνεται η φορολογική και ασφαλιστική ενημερότητα του Μεγάρου Μουσικής μέχρι τις 31 Αυγούστου. Όλοι ξέρετε ότι το έχουμε ξανακάνει αυτό και σε άλλες περιπτώσεις, για να μπορούν να πληρώνονται οι εργαζόμενοι και να εξασφαλιστεί η κάλυψη των αναγκών στο Μέγαρο. Συγχρόνως, όμως, κάνουμε και δύο κινήσεις για να μην ξαναγίνει αυτό. Η πρώτη κίνηση είναι ότι ήδη διενεργείται δημοσιονομικός έλεγχος από την αρμόδια Υπηρεσία του Γενικού Λογιστηρίου του Κράτους, για να δούμε ακριβώς ποια ήταν η κατάσταση στα οικονομικά του Μεγάρου. Συγχρόνως, είμαστε στη διαδικασία να βρεθεί καινούριος Γενικός Διευθυντής του Οργανισμού, που θα είναι υπεύθυνος για τα οικονομικά, οπότε να μπει αυτός ο Οργανισμός σε μία καινούργια βάση. Η δεύτερη τροπολογία έχει να κάνει με το Ταμείο Χρηματοπιστωτικής Σταθερότητας, όπου τον Ιούλιο του 2016 παραιτήθηκαν τα τρία μέλη της Εκτελεστικής Επιτροπής. Όπως ξέρετε, έχουμε ένα καινούργιο πλαίσιο για το Ταμείο Χρηματοπιστωτικής Σταθερότητας για το πώς εκλέγονται από μία Επιτροπή Επιλογής, που κατά τη δική μου άποψη έκανε κάτι επικίνδυνο, με την έννοια ότι άφησε κάποιους ανθρώπους να παραιτηθούν πριν βρουν τους αντικαταστάτες τους. Αυτό έχει δημιουργήσει μία σειρά από προβλήματα που έρχεται αυτή η τροπολογία να διορθώσει. Να σας δώσω ένα παράδειγμα με ένα πρόβλημα, που είχαμε και στο πανεπιστήμιο και θα ήθελα να το συζητήσω με τον κ. Γαβρόγλου, ούτως ώστε να αλλάξει κι αυτό. Εάν σε ένα πανεπιστήμιο προτείνεται από την επιτροπή κάποιος υποψήφιος και μετά αυτός ξαφνικά αποφασίσει να πάει κάπου αλλού, δεν μπορείς να πάρεις τον δεύτερο. Πρέπει να ξαναρχίσεις όλη τη διαδικασία από την αρχή. Αυτό δεν γίνεται αλλού και δεν είναι πολύ σωστό. Το ίδιο κάνουμε τώρα για το Ταμείο Χρηματοπιστωτικής Σταθερότητας. Τι κάνουμε δηλαδή; Η λίστα προτεραιότητας, πώς βγαίνουν οι υποψήφιοι μπορεί να ισχύει για έξι μήνες. Οπότε εάν κάποιος πει, «ναι, θέλω να έρθω» και τελευταία στιγμή σου πει για διάφορους λόγους, όπως για παράδειγμα, «είχα μία καλύτερη πρόταση από αλλού» και δεν έρθει, μπορείς να πας στον δεύτερο ή στον τρίτο. Νομίζω ότι κάνει και κάποιες αλλαγές για το συμβόλαιο, το πότε αρχίζει και το πότε τελειώνει. Νομίζω δεν υπάρχει κάτι πολύ σημαντικό να συζητήσουμε. Ευχαριστώ πολύ.
Κι εγώ ευχαριστώ.
Κύριε Πρόεδρε, θα ήθελα να μου δώσετε τον λόγο.
Κύριε Δένδια, ο Υπουργός είπε ότι θα αναφερθεί λεπτομερώς στο θέμα την Τρίτη.
Την Τρίτη είναι άλλος αιώνας.
Εσείς θέλετε να ανοίξουμε συζήτηση;
Κύριε Πρόεδρε, το όψιμο ενδιαφέρον προστασίας του χρόνου των Βουλευτών με βρίσκει απολύτως σύμφωνο. Θα μου επιτρέψετε όμως να σας πω ότι η παρουσία του Υπουργού των Οικονομικών, τον οποίο θα παρακαλούσα να μη φύγει από την Αίθουσα…
Πόσο χρόνο θα χρειαστείτε;
Πέντε λεπτά, σας παρακαλώ. Έτσι όπως υπήρξε η συμφωνία μας για τη διάταξη του χρόνου εξ ανάγκης - και νομίζω ότι αυτό είναι το αυτονόητο αυτή τη στιγμή, μην κοροϊδευόμαστε - επί της τοποθετήσεως του κ. Σκουρλέτη μπορούμε να τοποθετηθούμε στη συνεδρίαση της Τρίτης. Η παρουσία και η ενημέρωση όμως που είχαμε από τον Υπουργό Οικονομικών, απολύτως καλοδεχούμενη ως προς το γεγονός ότι έγινε, έστω και με τον τρόπο που έγινε, θα μου επιτρέψετε να πω ότι δεν θεωρώ ότι είναι άσχετη με το γεγονός ότι υπεβλήθη από την πλειοψηφία των μελών της Νέας Δημοκρατίας σχετικό αίτημα στον κ. Μπαλαούρα. Εν πάση περιπτώσει, όμως, ο κύριος Υπουργός μάς είπε ορισμένα πράγματα. Αφήνω στην άκρη την κατηγορία κατά του κ. Μητσοτάκη. Έχω καταλάβει ότι όποιος Υπουργός της Κυβέρνησης μιλάει πρέπει να διαθέτει έναν χρόνο εναντίον του κ. Μητσοτάκη, έστω κι αν δεν βρίσκεται στην Αίθουσα και δεν έχει ανάμειξη και σχέση. Ερχόμαστε στα βασικά. Ήρθε εδώ ο κύριος Υπουργός και είπε για πρώτη φορά ομιλών προς την Εθνική Αντιπροσωπεία ότι δεν έχει σημασία το ότι ο ίδιος δεν τοποθετήθηκε. Επαρκεί και εκπροσωπεί την Κυβέρνηση η τοποθέτηση του κ. Τζανακόπουλου. Υπό αυτήν την έννοια λοιπόν, απ' ό,τι καταλαβαίνω, κύριε Υπουργέ, δεν γίνονται ενημερώσεις της ελληνικής κοινής γνώμης και της Εθνικής Αντιπροσωπείας, παρά μόνο διά του κ. Τζανακόπουλου. Αυτό, ξέρετε, δεν αντέχει ούτε στο υπάρχον Σύνταγμα ούτε στις διαδικασίες. Εμείς περιμένουμε από εσάς ως μετέχοντα στις διαπραγματεύσεις και όχι από τον κ. Τζανακόπουλο ως εκφραστή της άποψης της Κυβέρνησης, να μας πείτε τι έγινε. Δεύτερον, επί της ουσίας τώρα. Να θυμηθούμε κατ' αρχάς τα λεγόμενα από τον ίδιο τον κύριο Υπουργό. Εσείς εδώ, που ήμουν εγώ Κοινοβουλευτικός Εκπρόσωπος - σας θυμάμαι σαν να είναι τώρα - μας είπατε ότι εάν η αξιολόγηση δεν κλείσει μέχρι τον Δεκέμβρη αυτό θα συνιστά για τη χώρα μια καταστροφή. Σήμερα, έρχεστε και μας λέτε ότι η Νέα Δημοκρατία υπέστη ζημία, όχι η χώρα, γιατί πετύχατε να επανέλθει στην πραγματικότητα η τρόικα στην Αθήνα και να ξεκινήσουν οι συζητήσεις, χωρίς να μας προσδιορίσετε ούτε καν τον χρόνο κατάληξης αυτών των συζητήσεων. Πέρα από τη δική σας τοποθέτηση περί καταστροφής της χώρας, σας θυμίζω - το γνωρίζετε ήδη, αλλά είμαι υποχρεωμένος να επαναλάβω - την τοποθέτηση του κ. Χουλιαράκη στο LSE για μια ανάγκη άμεσης συμφωνίας. Είπε επί λέξει ο κ. Χουλιαράκης: «Καλύτερα μία συμφωνία όχι τόσο καλή τώρα, παρά μία καλή συμφωνία αργότερα». Επ' αυτού σχόλιο από εσάς δεν ακούσαμε. Δεν ακούσαμε καν αίτημα συγνώμης προς την ελληνική κοινωνία, στην οποία προφανώς μετατίθεται το κακό αποτέλεσμα της καθυστέρησης, ή προς την Εθνική Αντιπροσωπεία. Διότι όταν λέγατε στην Εθνική Αντιπροσωπεία «Θα κλείσουμε μέχρι τον Δεκέμβρη, αλλιώς είναι καταστροφή», φαντάζομαι ξέρατε τι λέγατε. Φαντάζομαι ξέρατε τις απαιτήσεις των δανειστών, φαντάζομαι ξέρατε τις δικές σας θέσεις, φαντάζομαι ξέρατε τις δικές σας δυνατότητες, φαντάζομαι ξέρατε, κύριε Υπουργέ, πού πατούσατε. Και τότε δεν θυμάμαι να λέγατε ρητά του Μαρκ Τουέιν και άλλων διαφόρων. Τρίτον. Είχατε τοποθετηθεί, επίσης, εδώ και δημοσίως και εσείς και το σύνολο της Κυβέρνησης λέγοντας ότι για εσάς υπάρχουν κόκκινες γραμμές και είχατε πει συγκεκριμένα: «Κόκκινη γραμμή είναι η μείωση του αφορολογήτου. Κόκκινη γραμμή είναι η μείωση των συντάξεων. Τίποτα από αυτά δεν πρόκειται με κανένα τρόπο να γίνει δεκτό». Εάν, όπως μας λέτε, είμαστε καλά πληροφορημένοι από κάθε πηγή πληροφόρησης, δεχόμαστε σαφέστατες ενδείξεις ότι έχετε δεχθεί και τα δύο ήδη επί της αρχής. Αυτό το οποίο θα κάνετε από εδώ και πέρα σε επίπεδο τεχνικών κλιμακίων για να πετύχετε το staff level agreement, είναι να συζητήσετε τα ποσά επί των οποίων στην πραγματικότητα ήδη ακούμε διάφορες φήμες για το πού έχετε καταλήξει. Είναι προφανές, επίσης, ότι δεν πήρατε τίποτα για την ποσοτική χαλάρωση και είναι, επίσης, προφανές ότι τελικά η μόνη συμφωνία η οποία επετεύχθη είναι να επιστρέψει η τρόικα στην Αθήνα και να αρχίσουν οι διαπραγματεύσεις έχοντας ήδη εκχωρήσει - ξαναλέω - αυτό που εσείς μας λέγατε «κόκκινες γραμμές». Κύριε Υπουργέ, μιας και έγινε της μόδας κάτι σε σας - και κατά τούτο νομίζω ότι είναι ωφέλιμη η συζήτηση, αλλά μόνο κατά τούτο - ο Μάρκ Τουέιν, να σας πω ένα άλλο δικό του ρητό που βρήκα κι εγώ σήμερα. Ποια είναι η διαφορά ανάμεσα στη γάτα και στο ψέμα; Ότι η γάτα έχει μόνο εννιά ζωές. [[Χειροκροτήματα από την πτέρυγα της Νέας Δημοκρατίας]] Πείτε μας αν έχετε την καλοσύνη - με συγχωρείται για την έκφραση, δεν χαίρομαι να τη χρησιμοποιώ - πόσα ψέματα πρέπει να ακούσουμε; Από πότε και μέχρι πότε θα έρθει αυτό το τέλος; Μιας και εσείς γνωρίζετε καλά την αγγλική, όταν ήμουν μικρότερος, μου άρεσε ο Ντίλαν. Δεν πίστευα ποτέ δε, κύριε Υπουργέ, ότι ο Ντίλαν θα πάρει Βραβείο Νόμπελ. Υπάρχει ένας στίχος που θυμήθηκα τώρα που σας άκουγα. Ο δίσκος λέγεται «Watchtower». Μου επιτρέπετε να σας τον πω στα αγγλικά, εσείς θα το καταλάβετε και θα το μεταφράσω μετά: «It' s not our faith. Let's not talk falsely. The hour is getting late.» «Δεν είναι η μοίρα μας, ας αφήσουμε τα ψέματα, έχει περάσει η ώρα».
Κύριε Πρόεδρε, μπορώ να έχω τον λόγο;
Κύριε Θεοχαρόπουλε, δεν θα αρχίσει κύκλος. Θέλετε να ανοίξει κύκλος κοινοβουλευτικών, να ανοίξουμε το θέμα και να φύγουμε από το νομοσχέδιο; Αν το θέλετε όλοι, παρακαλώ.
Βάσει του Κανονισμού, κύριε Πρόεδρε, μετά από ομιλία Υπουργού και ειδικά του Υπουργού των Οικονομικών…
Παρακαλώ, πόσα λεπτά θέλετε;
Κύριε Πρόεδρε, ή θα ξεκινήσει κύκλος Κοινοβουλευτικών ή θα τηρήσουμε τη διαδικασία.
Αυτό ρώτησα. Αν ζητήσουν τον λόγο για τρία λεπτά, αν συμφωνείτε να τον δώσουμε για τρία λεπτά. Η άποψή σας ποια είναι;
Να τηρηθεί η διαδικασία. Να ξεκινήσουν οι Βουλευτές και κάθε τέσσερις Βουλευτές να παρεμβάλλεται ένας Κοινοβουλευτικός.
Κύριε Θεοχαρόπουλε, θα σας δώσω τον λόγο για τρία λεπτά.
Κύριε Υπουργέ, πραγματικά μείναμε έκπληκτοι από την ανάλυση την οποία κάνατε. Η Κυβέρνηση η δική σας και εσείς στο πρόσφατο Eurogroup θεωρούμε - και σας το είπαμε - ότι τα έδωσε όλα χωρίς να ολοκληρωθεί η αξιολόγηση - επειδή μιλήσατε για δηλώσεις Ευρωπαίων αξιωματούχων, είπαν ότι δεν έκλεισε η συμφωνία, ενώ η Κυβέρνησή σας αφού υπάρχει συλλογική ευθύνη, έλεγε ότι έκλεισε η συμφωνία εκείνο το βράδυ - χωρίς να εξασφαλιστεί η ένταξη στην ποσοτική χαλάρωση - αν υπάρχει κάτι άλλο να μας το πείτε - ή να αναδιαρθρωθεί σημαντικά το δημόσιο χρέος. Το αντίθετο έγινε, όπως δήλωσε και για το δημόσιο χρέος χθες η κ. Λαγκάρντ. Τα έδωσε όλα, λοιπόν, η Κυβέρνηση για να επιστρέψει απλώς η τρόικα. Φαίνεται ότι έχετε δεχθεί μεσοπρόθεσμα απαράδεκτα υψηλούς τόκους πρωτογενών πλεονασμάτων. Υιοθετήσατε - φαίνεται, δεν το διαψεύδετε - την προληπτική νομοθέτηση απαράδεκτων μέτρων, όταν μόλις πριν λίγες ημέρες η Κυβέρνηση η δική σας έλεγε ότι είναι αντισυνταγματικό και εκτός κοινοτικού κεκτημένου. Δεχθήκατε τη μείωση κύριων συντάξεων. Συζητάτε και έχετε δεχθεί - αλλιώς διαψεύστε το - τη μείωση του αφορολόγητου. Μέσα σε όλα αυτά έχουμε και τις προηγούμενες μέρες και σήμερα κυβερνητική προπαγάνδα: Κανένα νέο μέτρο. Νομίζω ότι οι πολίτες έχουν πλέον και γνώση και κρίση. Φαίνεται ότι η Κυβέρνηση πανηγυρίζει υιοθετώντας τη γραμμή του Υπουργού Ζουράρι, του Βουλευτή της κυβερνητικής Πλειοψηφίας, που έλεγε: «Ποιος ζει και ποιος πεθαίνει μετά το 2019;» - δεν υπάρχει άλλη εξήγηση - κι εσείς έρχεστε και κάνετε αστεία. Το πρωί λέτε: «Οι φήμες για τον θάνατό μου είναι εξαιρετικά υπερβολικές». Ξεχνάτε, όμως, να αναφερθείτε στις δηλώσεις τις δικές σας. Είπατε στις 21 Απριλίου 2016: «Αν πέσει κάτω από τα 9.100 ευρώ το αφορολόγητο, εγώ θα πάω στο Μαξίμου, θα παραιτηθώ στον Τσίπρα, μετά θα πάω στη Βουλή και θα καταψηφίσω». Πριν λίγες μέρες, στις 27 Γενάρη, μετά το Eurogroup: «Η Κυβέρνηση δεν ψηφίζει εκ των προτέρων μέτρα. Οι απαιτήσεις του Διεθνούς Νομισματικού Ταμείου για τη λήψη προκαταβολικών μέτρων για μετά το 2018 πάνε ενάντια στις ευρωπαϊκές αξίες. Να ζητάς από μία χώρα να νομοθετήσει δύο και τρία χρόνια πριν τι θα κάνει το 2019 δεν είναι σωστό. Ξεπερνά το ευρωπαϊκό δημοκρατικό κεκτημένο». Κύριε Τσακαλώτο, υπάρχουν κι άλλες και θα μπορούσα ν' αναφερθώ και σ' άλλες ρήσεις του Μαρκ Τουέιν και όχι σ' αυτήν που αναφερθήκατε: «Ο καλύτερος τρόπος να δίνεις κουράγιο στον εαυτό σου, είναι να δίνεις κουράγιο στους άλλους». Αυτό μάλλον κάνατε σήμερα, όπως, επίσης, ότι «σας παίρνει περισσότερο από τρεις μέρες σ' εσάς - από τρεις εβδομάδες έλεγε ο Τουέιν - για να προετοιμάσετε έναν αυθόρμητο λόγο». Εδώ οφείλεται, βέβαια, και η καθυστέρηση να έρθετε. Να σας ξεκαθαρίσουμε κάτι. Εμείς είμαστε σταθερά υπέρ του να κλείσει η αξιολόγηση χωρίς νέα απαράδεκτα μέτρα. Αυτό σας λέμε. Το Γραφείο Προϋπολογισμού της Βουλής έλεγε ότι αν είχε κλείσει εγκαίρως το 2016, δεν θα χρειάζονταν όλα αυτά τα οποία συζητάτε σήμερα. Την ώρα που η κοινωνία δεν μπορεί να τα βγάλει πέρα, δεν γίνεται να προχωράμε με αστειάκια και με μια τέτοια πολιτική, η οποία δεν μπορεί να δώσει λύσεις. Επειδή το νομοσχέδιο είναι του Υπουργού, του κ. Σκουρλέτη, μας έκανε αναφορές για την ευρωπαϊκή σοσιαλδημοκρατία, χωρίς την παρέμβαση της οποίας και την παρέμβαση τη δική μας δεν θα είχαμε μείνει εντός της Ευρωζώνης, κύριε Σκουρλέτη, το 2015. Εσείς αναφερόσασταν σε Ολαντρέου. Εσείς αναφερόσασταν με όλους αυτούς τους απαξιωτικούς χαρακτηρισμούς. Δεν έχουν καμμία σχέση αυτά που λέτε και αυτά τα οποία πράττετε σήμερα στο νομοσχέδιο με τις αρχές και τις αξίες της ευρωπαϊκής σοσιαλδημοκρατίας. Όσον αφορά όλα αυτά τα οποία είπατε - και τα βαρίδια και όλες αυτές τις εκφράσεις - κοιτάξτε λίγο στο Υπουργικό σας Συμβούλιο. Κοιτάξτε μέσα. Κοιτάξτε δίπλα σας. Δεν χρειάζεται να σας επαναλαμβάνουμε συνεχώς τα ίδια και τα ίδια. Σας ευχαριστώ.
Κύριε Αμυρά, έχετε τον λόγο για τρία λεπτά κι εσείς.
Οι Κοινοβουλευτικοί Εκπρόσωποι πάνε με τη σειρά κάθε κόμματος.
Τι είπατε; Συμφωνήσαμε για τρία λεπτά.
Μα, δεν είναι στη σειρά.
Όχι, δεν είναι στη σειρά τώρα. Είναι έξι Βουλευτές που πρέπει να παρέμβουν, κατά τον Κανονισμό.
Καινούργια συστήματα είναι αυτά;
Η κοινοβουλευτική σειρά είναι επί του νομοσχεδίου κι εμείς έχουμε κάνει τώρα μία παράπλευρη. Γι' αυτό συμφωνήσαμε…
Μα, πρώτα είναι το ΚΚΕ και μετά ο κ. Αμυράς.
Ο κ. Αμυράς και μετά εσείς. Ο κ. Αμυράς ζήτησε προηγουμένως τον λόγο. Παρακαλώ, κύριε Αμυρά, έχετε τον λόγο.
Ευχαριστώ, κύριε Πρόεδρε. Είχα ζητήσει παρέμβαση εδώ και δύο ώρες. Κυρίες και κύριοι συνάδελφοι, πρώτα απ' όλα ανακουφιστήκαμε που είδαμε τον κ. Τσακαλώτο να έρχεται. Έχουμε κάνει μαύρα μάτια να τον δούμε από το Eurogroup. Σήμερα, μάλιστα, του είχα καταθέσει μία επίκαιρη ερώτηση για τη «SIEMENS» και για το αν εκτελείται ο εξωδικαστικός συμβιβασμός, εάν έχει πληρώσει η «SIEMENS» τα 70 εκατομμύρια που απαιτεί το ελληνικό δημόσιο, αν έχουν γίνει επενδύσεις 80 και 90 εκατομμυρίων ευρώ. Εν πάση περιπτώσει, ελπίζω ότι ο κ. Τσακαλώτος θα εμφανιστεί την άλλη εβδομάδα για το θέμα της «SIEMENS». Όμως, πρώτα απ' όλα, θέλω να κάνω κάποιες παρατηρήσεις, κύριε Υπουργέ, πάνω σ' αυτά που μας είπατε. Εγώ θα έλεγα ότι σήμερα μάθαμε ότι τα βατράχια την πληρώνουν όχι μόνο όταν τσακώνονται τα βουβάλια μεταξύ τους, αλλά τα βατράχια την πληρώνουν κι όταν συμφωνούν τα βουβάλια μεταξύ τους. Για παράδειγμα, καταφέρατε με την όποια διαπραγμάτευσή σας να χάσετε τα θετικά στοιχεία που κόμιζαν όσοι κόμιζαν στη διαπραγμάτευση, όπως το «κούρεμα» του χρέους, που έλεγε η Κυβέρνησή σας αρχικά. Το να γίνει αναδιάταξη ή μείωση, λοιπόν, του χρέους, όπως το ΔΝΤ υποστήριζε, πήγε πια στις καλένδες. Το είπε χθες η κ. Λαγκάρντ. Το κούρεμα του χρέους - όπως θέλετε ονομάστε το - το βλέπουμε μετά. Από την άλλη, οι Ευρωπαίοι αποφάσισαν να αποσυνδέσουν την αξιολόγηση όσον αφορά στο QE και είπαν να ληφθούν πρώτα τα σκληρά μέτρα και μετά να έρθει η ποσοτική χαλάρωση. Όμως, εδώ έχω να κάνω κάποιες παρατηρήσεις. Πρώτα από όλα, δεν συμφωνώ με τη γενική προσέγγιση του κ. Τσακαλώτου ότι η Αντιπολίτευση αγωνιούσε και έλεγε ότι η αξιολόγηση δεν θα κλείσει. Εάν παρακολουθούσατε «το Ποτάμι» θα βλέπατε ότι εμείς ήμασταν σίγουροι ότι θα την κλείσετε την αξιολόγηση. Ήμασταν σίγουροι, διότι συνήθως υπογράφετε ό,τι σας φέρνουν. Αυτό δεν είναι κλείσιμο της αξιολόγησης. Είναι άλλη μία αγχόνη στην ελληνική κοινωνία και οικονομία. Να δούμε τα πράγματα με ψυχραιμία: Μας λέει ο κ. Τσακαλώτος καθαρά και ξάστερα ότι ναι, θα υπάρχουν νέα μέτρα και ότι ναι, κάποιοι θα χάσουν. Ποιοι θα χάσουν, κύριε Υπουργέ και με ποιον τρόπο; Θ μειώσετε και άλλο το αφορολόγητο; Θα το πάτε στα 6.000 ευρώ; Θα το πάτε στα 5.000 ευρώ; Πείτε μας τι έχετε συμφωνήσει με τους δανειστές. Δεύτερον, μας λέτε ότι μπροστά σε αυτό που θα συνέβαινε, δηλαδή τα χειρότερα ενδεχόμενα για την ελληνική οικονομία, εσείς θα κάνατε κάποιες υποχωρήσεις. Πείτε μας, λοιπόν, η προνομοθέτηση μέτρων για το 2019 είναι ή δεν είναι αντισυνταγματική; Εσείς το λέγατε. Επίσης, η μείωση των συντάξεων, που συνδέεται βεβαίως με το ότι έχετε συμφωνήσει από ό,τι φαίνεται τα πλεονάσματα 3,5% για πολλά χρόνια μετά το 2018, είναι ή δεν είναι χτύπημα κατά της ελληνικής οικονομίας και της πιο φτωχής οικογένειας; [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Η αλήθεια είναι ότι βρεθήκαμε μπροστά σε μία εξαιρετικά επιτυχημένη, όσον αφορά στη φαντεζί μορφολογία της, προπαγάνδα Υπουργών. Τι δεν ακούσαμε: Ακούσαμε για παράδειγμα τον αγαπητό κ. Σπίρτζη από την πατρίδα μου, τα Γιάννενα, να γιορτάζει μαζί με την απελευθέρωση της πόλης και το τέλος της κρίσης και την έξοδο από τη λιτότητα. Ακούσαμε τον κ. Τζανακόπουλο επίσης να λέει «τέλος η λιτότητα». Γιατί δεν κάνατε και κάποιο χορό στο Σύνταγμα; Τι δεν ακούσαμε! Το σημαντικότερο και πιο εξόφθαλμο στοιχείο το ακούσαμε από τα χείλη του κ. Παππά, ο οποίος είπε ότι η συμφωνία είναι καθρεφτάκι: ένα ευρώ θα παίρνουμε και ένα θα δίνουμε πίσω. Με ποιον τρόπο; Σας ξαναρωτώ, κύριε Τσακαλώτο, ποιο ευρώ θα πάρετε πίσω; Από τη μείωση των συντάξεων; Από τη μείωση του αφορολόγητου; Πώς θα δώσετε πίσω το ένα ευρώ; Θα κόβετε τις κύριες συντάξεις και θα αυξάνετε τις επικουρικές; Εξηγήστε μας! Θα βάζετε παραπάνω φορολόγηση με τη μείωση του αφορολογήτου στους μισθωτούς και στους συνταξιούχους και θα τους τα δίνετε με έναν άλλο τρόπο, έμμεσο, στην τσέπη; Εξηγήστε μας, με ποιον τρόπο! Κυρίες και κύριοι συνάδελφοι, εμείς λέμε ότι θα πρέπει να μπείτε στη σφαίρα της αλήθειας. Πάψτε να λέτε πράγματα που δεν ισχύουν σε αυτή την κουρασμένη ελληνική κοινωνία. Οι Έλληνες θα μπορούσαν να είναι πιο δεκτικοί, εάν τους λέγατε «αυτά τα πετύχαμε, αυτά δεν τα πετύχαμε. Αυτά τα αναβάλαμε». Όμως, μην μας περνάτε για πολιτικώς αόμματους, για να μας λέτε ότι πετύχατε ένα σπουδαίο συμβιβασμό. Εξηγήστε μας και δώστε μας τα στοιχεία του συμβιβασμού. Επανέρχομαι, κύριε Τσακαλώτο, με ευθεία ερώτηση: Θα μειωθούν οι συντάξεις μετά από το κλείσιμο αυτής της δεύτερης αξιολόγησης; Θα αυξηθεί η φορολόγηση των πολιτών με μείωση του αφορολογήτου; Θα μπούμε στο QE ή όχι και πότε; Πότε θα κλείσουν αυτές οι συνομιλίες για τη δεύτερη αξιολόγηση; Το απόφθεγμα, λοιπόν, αυτής της ημέρας και συζήτησης έως τώρα είναι ότι όταν τα βουβάλια συμφωνούν και όχι μόνο όταν τσακώνονται, την πληρώνουν οι αδύναμοι, την πληρώνουν τα βατράχια. Το ΔΝΤ έβαλε στην άκρη τα επιχειρήματά του για μείωση του ελληνικού χρέους και οι Ευρωπαίοι βάζουν στην άκρη όλα τα υπόλοιπα, ακόμα και την ποσοτική χαλάρωση. Σας ζητάνε μέτρα και καλείστε τώρα ενώπιον του ελληνικού λαού να μας πείτε ποια είναι αυτά τα μέτρα και ποιους θα βλάψουν. Ευχαριστώ.
Ευχαριστούμε, κύριε Αμυρά. Θα δώσω τον λόγο στον κ. Παφίλη, τον τελευταίο Κοινοβουλευτικό Εκπρόσωπο που ζήτησε τον λόγο γι' αυτό το θέμα. Κύριε Παφίλη, επιτρέψτε μου για μισό λεπτό, επειδή έγινε και αλλαγή του Προεδρείου, να ενημερώσω το Σώμα ότι στη Διάσκεψη των Προέδρων που έληξε πριν από λίγα λεπτά αποφασίστηκε, μετά από αίτημα της Διαρκούς Επιτροπής Οικονομικών, την Τρίτη το απόγευμα στις 16: 00΄, εάν θυμάμαι καλά, ο Υπουργός Οικονομικών, ο κ. Τσακαλώτος, να ενημερώσει την επιτροπή για τα τεκταινόμενα στο Eurogroup. Το καταθέτω στο Σώμα, αν και θα το μάθετε. Θα παρακαλούσα, πέραν των όσων υπολείπονται εκ των Κοινοβουλευτικών Εκπροσώπων που ζήτησαν από τον κ. Κρεμαστινό να τοποθετηθούν για ένα τρίλεπτο, να περιοριστούμε στη συζήτηση του νομοσχεδίου. Είναι εγγεγραμμένοι είκοσι εννέα ομιλητές.
Κύριε Πρόεδρε, μέχρι πού θα φθάσουμε σήμερα;
Θα πρότεινα - κύριε Παφίλη, σας παρακαλώ, την υπομονή σας - να περιορίσουμε τον χρόνο των ομιλητών από τα επτά στα πέντε λεπτά…
Όχι! Για ποιο λόγο;
Όχι! Ψεκάστε, σκουπίστε, τελειώσατε;
Δεν θα γίνει την Τρίτη συνεδρίαση;
Εντάξει, μία πρόταση έγινε! Αλλιώς, με το επτάλεπτο υπολογισμένο και τις παρεμβάσεις των Κοινοβουλευτικών και των Υπουργών, βεβαίως, υπολογίζουμε να ολοκληρωθεί η διαδικασία σήμερα γύρω στις 23.00΄. Εάν θέλουμε πιο νωρίς, εγώ γι' αυτό το πρότεινα να γίνει μία μείωση του χρόνου κατά δύο λεπτά. Όχι; Όχι! Δεν υπάρχει θέμα, αλίμονο! Τον λόγο έχει ο κ. Παφίλης.
Κύριε Πρόεδρε, οι εισηγητές θέλουν να μιλήσουν και επί των τροπολογιών. Πότε θα μιλήσουν;
Ησυχάσατε; Έχω τον λόγο, κύριε Πρόεδρε, ή δεν τον έχω τώρα; Μα, μην ανοίγετε θέματα τώρα…
Τον έχετε, κύριε Παφίλη. Πετιέται οποιοσδήποτε τώρα. Προσπαθούμε να βάλουμε μία σειρά από το Προεδρείο. Έχετε δίκιο, κύριε Παφίλη. Κύριε Γεωργαντά, ακούστε, για να είμαστε εξηγημένοι: Γνωρίζετε πολύ καλά ότι από την προηγούμενη Διάσκεψη των Προέδρων είχε αποφασιστεί - είναι καταγεγραμμένο στα Πρακτικά της Διάσκεψης - ότι η συζήτηση του συγκεκριμένου νομοσχεδίου θα γινόταν σε μία συνεδρίαση…
Ή σε δυο.
Ακούστε με, αφήστε με να μιλήσω. Και στην περίπτωση που ο αριθμός των ομιλητών, ο κατάλογος ήταν μεγάλος και θα περνούσαμε τη δωδεκάτη βραδινή - μάλιστα είχαμε βάλει όριο τις 00.30΄ στη Διάσκεψη των Προέδρων - τότε θα αποφασίζαμε, νωρίτερα βεβαίως, εκτιμώντας την κατάσταση, να συνεχιζόταν η συζήτηση του νομοσχεδίου, η οποία είναι ενιαία, την Τρίτη. Αυτό έγινε. Δεν σας στέρησε κανένας τον λόγο. Θα έχετε τη δυνατότητα να τοποθετηθείτε.
Μου επιτρέπετε τον λόγο λίγο, κύριε Πρόεδρε;
Εάν δούμε στην πορεία της εξέλιξης της συζήτησης ότι δεν επαρκεί η σημερινή ημέρα, τότε να το ξανασκεφθούμε. Δεν υπάρχει κανένας περιορισμός.
Εγώ να πω το εξής, κύριε Πρόεδρε: Εγώ, όταν έκανα την εισήγησή μου, δεν ήξερα αν θα έχω πρώτη μέρα ή δεύτερη. Εκείνη την ώρα δεν ήταν γνωστό.
Επαναλαμβάνω… Με συγχωρείτε πάρα πολύ, αυτό ανακοινώθηκε από τον Προεδρεύοντα, όταν ξεκίνησε σήμερα η διαδικασία.
Πότε ανακοινώθηκε; Την ώρα της εισηγήσεώς μου ακόμα εγγράφονταν ομιλητές!
Και δεν νομίζω ότι ως εισηγητής ενός νομοσχεδίου δεν γνωρίζετε τη διαδικασία διεξαγωγής της συζήτησης στην Ολομέλεια.
Κύριε Πρόεδρε, κατά τη διάρκεια της ομιλίας του δεύτερου εισηγητή εγγράφονται ομιλητές!
Τον λόγο έχει ο κ. Παφίλης.
Καλύτερα να τελειώναμε τον κύκλο και μετά να ανοίγαμε τα διαδικαστικά. Αυτό ως παρατήρηση προς το Προεδρείο. Όσο για τον κ. Κρεμαστινό, παρ' ότι έφυγε, θέλω να του πω ότι εμείς δεν συνηθίζουμε να κάνουμε φασαρία για το πότε θα πάρουμε τον λόγο. Απλώς ζητάμε να πάει κανονικά, όπως είναι η κοινοβουλευτική δύναμη των κομμάτων. Βέβαια, ο κ. Κρεμαστινός βλέπει πολύ περισσότερο προς τα δεξιά παρά προς τα αριστερά. Λογικό είναι να μην μας είδε. Δεν υπάρχει κανένα πρόβλημα. Τελικά, όμως, ο κ. Τσακαλώτος, όπως γράφουν και όπως φωνάζουν, δεν εξαφανίστηκε. Εδώ ήταν και ήταν γνωστό. Αυτό, όμως, που είναι βέβαιο είναι ότι εξαφανίζεται πλέον και με τις νέες συμφωνίες το λαϊκό εισόδημα όλο και περισσότερο. Αυτό είναι γεγονός. Η Κυβέρνηση είναι εδώ, διαπραγματεύεται και τελικά πού βρισκόμαστε; Μιλάω για τον κόσμο. Η συμφωνία, η οποία φαίνεται ότι θα έρθει - δεν ξέρω με λεπτομέρειες, θα δούμε τα οριστικά - έχει ήδη διαφανεί, τι ακριβώς είναι; Είναι συνέχεια του τρίτου μνημονίου, ή όχι; Και γιατί κάνετε έτσι οι υπόλοιποι; Μήπως δεν ξέρατε τι ψηφίζατε - πρώτο ερώτημα - όταν ψηφίζατε το τρίτο μνημόνιο; Εννοώ και τη Νέα Δημοκρατία και τα υπόλοιπα κόμματα που το ψήφισαν. Δεν ξέρατε τι ψηφίσατε; Δεύτερον, μη μου πείτε ότι δεν ξέρατε τις απαιτήσεις του ΔΝΤ, της Ευρωπαϊκής Ένωσης και όλων αυτών των ιμπεριαλιστικών οργανισμών. Τις ξέρετε πολύ καλά και συμφωνείτε απόλυτα, όπως και η Κυβέρνηση που τους κατήγγειλε, που θα έκανε, που θα έφτιαχνε. Επομένως, αυτό είναι θέατρο. Δηλαδή, τι περιμένατε εσείς ακριβώς; Δεν φωνάζετε «να κλείσει τώρα η αξιολόγηση»; Τι περιμένατε από την αξιολόγηση; Να ανοίξουν οι κρουνοί, για να πέσει χρήμα στους εργαζόμενους; Να αυξηθούν οι μισθοί, οι συντάξεις και όλα τα υπόλοιπα; Αυτόν τον ρόλο ακριβώς υπηρετεί και η Κυβέρνηση. Συνεχίζει την εφαρμογή του τρίτου μνημονίου και ευθυγραμμίζεται με τις απαιτήσεις του ΔΝΤ, της Ευρωπαϊκής Ένωσης και κυρίως - και δεν είναι τίποτα άλλο - στις απαιτήσεις του κεφαλαίου και των μονοπωλίων. Αυτό κάνει. Καβγαδίζετε όλοι οι υπόλοιποι ποιος εξυπηρετεί καλύτερα τα συμφέροντα αυτών. Φαίνεται, όμως, ότι η Κυβέρνηση αποδεικνύεται καλύτερος «μαθητής» σε αυτήν την εξυπηρέτηση και για έναν λόγο επιπλέον: Η αλχημεία, πότε ήταν, κύριε Υπουργέ; Τον Μεσαίωνα; Έχουμε και αλχημεία του 2017. Τέτοιες αλχημείες! Είναι, πράγματι, εκπληκτικά αυτά που λέτε! Μηδέν, λέει! Δεν έχουμε τίποτα! Καμμία επιβάρυνση! Για να δούμε. Αν μειωθεί το αφορολόγητο, θα έχουμε επιβάρυνση; Ναι ή όχι; Έστω και 10 ευρώ - που θα είναι πολύ παραπάνω - λέω εγώ. Ποιος θα «την πληρώσει τη νύφη» από τη μείωση αυτή του αφορολόγητου; Οι βιομήχανοι; Οι εφοπλιστές; Οι μεγαλέμποροι; Το μεγάλο κεφάλαιο; Όχι. Οι χαμηλόμισθοι θα την πληρώσουν, ακόμη περισσότερο, 100, 200, 300 ευρώ τον χρόνο, που ισοδυναμεί με έναν μισθό. Αυτό τι είναι: Μηδέν; Μηδενική επιβάρυνση; Θα μειωθούν οι συντάξεις; Ναι ή όχι; Πού είναι ο κ. Κατρούγκαλος; Εντάξει ο κ. Κατρούγκαλος είναι τώρα στη Σαουδική Αραβία. Δεν είναι βέβαια θέμα Κατρούγκαλου. Είναι θέμα Κυβέρνησης. Τι λέγατε; Ότι δεν πρόκειται να μειωθεί καμμία σύνταξη. Βγείτε και δείτε τον κόσμο. Βγείτε τώρα όλοι μαζί και πηγαίνετε να τα πείτε. Να δούμε τώρα πού πήγαν και εισπράξανε! Η κοροϊδία έχει όρια σε μερικά πράγματα. Καλύτερα να βγείτε και να τα πείτε ευθέως και όχι αυτές οι αλχημείες, αυτός ο εμπαιγμός δηλαδή απέναντι στον ελληνικό λαό. Και έρχονται κι άλλα. Και έρχονται τα εργασιακά στη συνέχεια. Έχουμε και το παραμύθι των αντισταθμιστικών. Μα καλά, δεν έχουμε την εμπειρία του «παράλληλου προγράμματος»; Αυτό δεν είχατε ανακοινώσει τότε; Κάναμε τη συμφωνία, αλλά έχουμε και «παράλληλο πρόγραμμα». Τελικά το παράλληλο έγινε κάθετο, τέμνον! Ποιο «παράλληλο πρόγραμμα»; Ποια αντισταθμιστικά λέτε; Ότι ένα θα χάνεις, ένα θα παίρνεις. Εκτός και αν δώσετε μπλοκάκι σε κάθε εργαζόμενο και γράφει: Έχασα ένα σήμερα, δώστε μου ένα. Έχασα δύο, δώστε μου δύο. Σε ποιον τα λέτε αυτά, δηλαδή; Ότι αν του άλλου του μειώσετε το αφορολόγητο και πληρώνει μεγαλύτερο φόρο, αν μειωθούν οι συντάξεις, συν τα εργασιακά κ.λπ., θα έχετε αντισταθμιστικά. Τι αντισταθμιστικά; Κοροϊδία είναι. Πρώτον, δεν πρόκειται, ακόμα και αν υπάρξουν ορισμένα και όσα υπάρξουν, να αναπληρώσουν τις απώλειες. Όσον αφορά αυτά που λέτε περί ΦΠΑ κ.λπ. ξέρετε, καμμιά φορά νομίζω ότι - μιλάτε σοβαρά και επιστημονικά, καμμιά αντίρρηση - , αλλά θέλει και λίγο προσοχή, αν θα αντισταθμίσει, έστω και κάποια μείωση σε έναν τομέα, του ΦΠΑ για παράδειγμα, το μείωση του αφορολόγητου ή τη μείωση των συντάξεων. Αυτό είναι αριθμητική. Ένα και ένα κάνουν δύο. Ούτε έντεκα ούτε εκατόν έντεκα. Επομένως, τα αντισταθμιστικά τι θα είναι τελικά; Πού θα καταλήξουν; Θα καταλήξουν σε αυτό που λέτε: Θα φέρουμε την ανάπτυξη. Δηλαδή, τι; Θα δώσετε λεφτά στα μονοπώλια, κίνητρα, συν τα υπόλοιπα εργασιακά που είναι στο τραπέζι, για να υπηρετηθεί η καπιταλιστική ανάπτυξη. Ο κόσμος θα κερδίσει ή θα χάσει; Αυτό είναι το ερώτημα. Εσείς λέτε ότι ούτε θα κερδίσει ούτε και θα χάσει. Εγώ δεν είμαι πολύ καλός στα μαθηματικά, αλλά τέτοια μαθηματικά δεν έχω ακούσει ποτέ. Φαντάζομαι ούτε κανένας μπορεί να φανταστεί ότι θα μειωθεί το αφορολόγητο, θα μειωθούν οι συντάξεις, θα έρθουν νέα μέτρα σε μία σειρά από τομείς - συν τα υπόλοιπα που αρχίζουν ήδη και εφαρμόζονται και έχουμε φτάσει σε αδιέξοδο - και αυτό θα είναι μηδέν. Τέλος, με πολύ ενδιαφέρον λέει ο κύριος Υπουργός και η Κυβέρνηση φαντάζομαι - ίσως και οι υπόλοιποι - ότι πλέον τελειώνει στην Ευρωπαϊκή Ένωση η εποχή της λιτότητας, ότι αλλάζουν τα πράγματα. Φαντάζομαι ότι δεν το εννοεί, με βάση τα στοιχεία και τις εκτιμήσεις όχι τις δικές μας, αλλά και της ίδιας της Ευρωπαϊκής Ένωσης και όλων των διεθνών οργανισμών. Η υποτιθέμενη ανάκαμψη και ανάπτυξη είναι αναιμική και εξαρτάται από πάρα πολλούς παράγοντες στις διεθνείς εξελίξεις. Αυτό το ξέρετε πολύ καλά. Ξέρετε τι θυμίζει αυτό; Αυτό που λέγατε προεκλογικά: Η ελπίδα έρχεται, η Ευρώπη αλλάζει. Άλλαξε. Και έγινε χειρότερη. Τέτοια ήταν πάντα, αλλά έγινε και χειρότερη. Τώρα, λοιπόν, καλλιεργώντας ψευδαισθήσεις και πάλι στο λαό ότι έρχεται η ανάπτυξη, ότι αλλάζουν τα πράγματα στην Ευρωπαϊκή Ένωση, το θέμα δεν είναι ότι είστε εκτός τόπου και χρόνου, γιατί πιστεύω ότι πολύ καλά γνωρίζετε τις δυσκολίες που έρχονται και ότι η κρίση δεν ξεπερνιέται εύκολα, όπως και τους κινδύνους που υπάρχουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω και ευχαριστώ, κύριε Πρόεδρε. Αυτό που κάνετε είναι - ξαναλέω - να δημιουργείτε ψεύτικες ελπίδες, να προσπαθείτε να καλύψετε μία βάρβαρη πολιτική ,που μαζί με τα άλλα κόμματα έχετε συμφωνήσει, αντί να βγείτε και να πείτε την αλήθεια στο λαό. Αυτό λέγεται πολιτική επιλογή, υπηρετώ τα συμφέροντα του συστήματος, της καπιταλιστικής ανάπτυξης, δηλαδή των μονοπωλίων. Τα συμφέροντα των μονοπωλίων και της καπιταλιστικής ανάπτυξης είναι ασυμβίβαστα με τα λαϊκά συμφέροντα, γιατί για να υπάρξει τέτοια ανάπτυξη, πρέπει να αυξηθεί η εκμετάλλευση. Πρέπει κάποιοι να την πληρώσουν. Την πληρώνουν οι εργαζόμενοι και τα λαϊκά στρώματα και σε αυτούς είστε απέναντι. Θα τα δείτε και με τους αγώνες που θα αναπτυχθούν.
Τον λόγο έχει η κ. Βάκη, Κοινοβουλευτική Εκπρόσωπος του ΣΥΡΙΖΑ. Μετά έχει ζητήσει τον λόγο και ο Κοινοβουλευτικός Εκπρόσωπος των Ανεξαρτήτων Ελλήνων, ο κ. Παπαχριστόπουλος. Νομίζω ότι δεν υπάρχει αίτημα από άλλον Κοινοβουλευτικό, έχουν τοποθετηθεί. Μετά τον κ. Παπαχριστόπουλο, έχει ζητήσει και ο Υπουργός να κάνει μία παρέμβαση για τρία - τέσσερα λεπτά. Να κλείσουμε με τον κ. Τσακαλώτο για να συνεχίσουμε τη συζήτηση του νομοσχεδίου. Κυρία Βάκη, έχετε τον λόγο.
Κύριε Πρόεδρε, δεν θα κάνω κατάχρηση του χρόνου. Θέλω μόνο να δώσω κάποιες οφειλόμενες απαντήσεις στους συναδέλφους που προηγήθηκαν εμού. Ο ελληνικός λαός έχει κουραστεί από επτά χρόνια λιτότητας και από τις τεράστιες δυσκολίες. Όμως, είχε εξίσου κουραστεί και από διαπρύσιους κήρυκες της καταστροφολογίας. Δεν θριαμβολογούμε ούτε παρουσιάζουμε κάποιο success story. Τα δεδομένα, όμως, είναι τα εξής: Ο Μοσκοβισί και ο Ντάϊσελμπλουμ - αν παρακολουθήσατε τις δηλώσεις τους - ενδεχομένως υπό την πίεση των εκλογών που επίκεινται στις χώρες τους, έκαναν μια δήλωση. Μίλησαν για το τέλος της λιτότητας. Μίλησαν για ένα δημοσιονομικό ισοζύγιο που θα είναι απολύτως ουδέτερο, ότι για κάθε ευρώ φόρου θα υπάρχει και ένα ευρώ φοροαπαλλαγής. Όσον αφορά τα υπόλοιπα, δεν είναι σημαντικό το ότι θα υπάρξει ένα πρόγραμμα 3 δισεκατομμυρίων για εκατό χιλιάδες νέες θέσεις εργασίας, όταν η ανεργία έχει φτάσει σε διψήφιο νούμερο; Τη βρήκαμε στο 27% και έπεσε στο 23%. Δεν είναι σημαντικό να ανοίξει ο δρόμος στην επαναφορά των συλλογικών συμβάσεων εργασίας, που η Νέα Δημοκρατία τις θεωρεί και ιδεοληπτικές εμμονές; Και έρχομαι στους συναδέλφους της Νέας Δημοκρατίας. Εγκαλείτε την Κυβέρνηση ότι καθυστέρησε και ότι αυτή η καθυστέρηση ήταν που δημιουργεί παράλογες απαιτήσεις των δανειστών. Αναρωτιέμαι, κύριοι συνάδελφοι, ποιος δεν θέλει να κλείσει αυτή η αξιολόγηση; Φταίει η ελληνική Κυβέρνηση για την καθυστέρηση; Εσείς τι κάνετε; Κάθε μέρα από αυτό το Βήμα της Βουλής καλείτε σε εκλογές. Ο Αντιπρόεδρός σας είπε να μην κλείσει η αξιολόγηση για να πέσει αυτή η Κυβέρνηση και να βγει πρωθυπουργός ο κ. Μητσοτάκης. Ποιος, λοιπόν, δεν θέλει να κλείσει αυτή η αξιολόγηση; Εδώ έχουμε ένα θέατρο του παραλόγου. Μιλάτε συνέχεια για καθυστερήσεις. Πού οφείλονται; Οφείλονται στην ελληνική Κυβέρνηση; Δεν σας άκουσα να λέτε τίποτα για παρελκυστικές και εκβιαστικές πολιτικές του Διεθνούς Νομισματικού Ταμείου. Δεν σας άκουσα ποτέ να υπερθεματίζετε, να λέτε μια καλή κουβέντα για τα στοιχεία της Κομισιόν. Το αντίθετο. Οι ευρωβουλευτές σας στο Ευρωκοινοβούλιο για εθνικό θέμα, για θέμα που υπερβαίνει μικροκομματικές σκοπιμότητες και μικροπολιτική εκμετάλλευση, αμφισβητούσαν και τον Ντομπρόφσκι και τα στοιχεία της Κομισιόν και συντάσσονταν με την πιο σκληρή πλευρά των δανειστών. Αυτή είναι η θέση σας για ένα εθνικό θέμα μείζονος σημασίας που αφορά έναν ολόκληρο λαό; Επενδύετε στην καταστροφολογία, λειτουργώντας αυτόν τον καιρό όχι ως αντίπαλοι του ΣΥΡΙΖΑ και της Κυβέρνησης, αλλά ως αντίπαλοι της Ελλάδας στην προσπάθεια της διαπραγμάτευσης. Ακούγαμε ποιον; Τον αρχιμάστορα της ιδέας κάποτε του Grexit, τον πολύ κ. Βόλφγκανγκ Σόιμπλε να λέει ότι ουδέποτε έθεσε θέμα Grexit και ούτε καν υπάρχει πλέον ως ιδέα στο τραπέζι και από αυτό εδώ το Βήμα, ο Αρχηγός σας καταστροφολογούσε συνεχώς, ασύστολα, μιλώντας για Grexit, για καταστροφή της χώρας κ.λπ.. Για ποιον λόγο; Για να επιταχυνθούν οι πολυπόθητες εκλογές ή μήπως γιατί θα θέλατε να είστε εσείς για να υπογράψετε να πάντα; Και όχι μόνο τα πάντα και όσα μας προτείνουν, αλλά και άλλα τόσα, σύμφωνα πάλι με την προσφιλή έκφραση του Αντιπροέδρου. Θα κάνω, λοιπόν, έκκληση να πέσουν οι τόνοι, να σταματήσει όλη αυτή η καταστροφολογία - ουδέποτε οι διαπραγματεύσεις δεν ήταν εύκολη υπόθεση - να ηρεμήσουμε και να προτάξουμε το καλό μιας κοινωνίας, μιας κοινωνίας που έχει ταλαιπωρηθεί αρκετά χρόνια και θα πρέπει να βγει από αυτή την κατάσταση επιτροπείας όρθια.
Τον λόγο έχει ο κ. Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων.
Ευχαριστώ, κύριε Πρόεδρε. Πριν από τρεις ημέρες - όχι πριν από τρία χρόνια - φούντωσαν όλα τα σάιτ και μαθαίναμε ότι τη Δευτέρα το βράδυ ο Πρωθυπουργός θα κάνει διάγγελμα στον ελληνικό λαό. Η καταστροφή και η ρήξη ήταν δεδομένη για κάποιους. Μαθαίναμε ακόμα ότι όλα τα αποθέματα των ταμείων ξηλώνονται και πέρναγε ένα κλίμα απόλυτης καταστροφής. Ξεκινάω με αυτό για να πω το εξής. Δεν είχα σκοπό να μιλήσω, αλλά νομίζω ότι μερικά πράγματα χρειάζονται απαντήσεις. Ναι, η λέξη «Grexit» δεν θα ξανακουστεί. Κάποιοι να το βάλουν πολύ βαθιά στο μυαλό τους. Η λέξη «εκλογές» δεν θα ξανακουστεί για μεγάλο χρονικό διάστημα. Αυτό πάλι κάποιοι πρέπει να το βάλουν καλά στο μυαλό τους. Θέλω να επικαλεστώ τι είπε ο Κλάους Ρέγκλινγκ, ο οποίος δεν ήταν πάντα φιλικός μαζί μας. Είπε ότι από 86 δισεκατομμύρια μπορεί να μην χρειαστούν όλα και να περισσέψει διψήφιος αριθμός δισεκατομμυρίων. Θέλω να θυμίσω ότι ο ίδιος ο Κλάους Ρέγκλινγκ ομολόγησε ότι πληρώσαμε έγκαιρα τα 2 δισεκατομμύρια από τη FINANSBANK, περνώντας μήνυμα στις αγορές ότι κάτι αλλάζει σε αυτή τη χώρα. Θέλω ακόμα να θυμίσω ότι όλοι είχανε ποντάρει σε 0,3% ύφεση και παρουσιάσαμε κάτω από συνθήκες οικονομικής ασφυξίας, 0,3% ανάπτυξη για το 2016. Όλοι οι οίκοι αξιολόγησης, μηδενός εξαιρουμένου, οι οποίοι δεν ήταν ποτέ φιλικοί μαζί μας, δίνουν ανάπτυξη από 2,5% μέχρι 3,2% για τα επόμενα τέσσερα χρόνια. Τα λέω αυτά γιατί κάτι άλλαξε. Ναι, η διαπραγμάτευση είναι σκληρή. Είμαι από αυτούς που δεν κρύβουν τα λόγια τους. Το QE, δηλαδή η ποσοτική χαλάρωση, είναι κομβικό σημείο για εμάς. Πιστεύω ότι αν δεν τα καταφέρουμε στις 9 Μαρτίου, θα πάει έναν μήνα πίσω. Αν αυτό είναι το έγκλημά μας, καταδικάστε μας. Σίγουρα, όμως, θα περάσει αυτή η ιστορία και θα περάσει ο κάβος. Θέλω ακόμα να θυμίσω ότι δεν μας αγάπησε κανείς. Η αβεβαιότητα για το τι θα κάνει ο Τραμπ, τα ακροδεξιά κινήματα στην Ευρώπη, η Λεπέν, ο Βίλντερς, η αβεβαιότητα στην Ιταλία, ο απρόβλεπτος Ερντογάν, η άνοδος της σοσιαλδημοκρατίας στη Γερμανία, η θέση του Γκάμπριελ και του Σουλτς, αποδυνάμωσαν τον πάντα δυνατό κ. Σόιμπλε, τον «φιλέλληνα» κ. Σόιμπλε. Δεν μας αγάπησε κανείς. Πιστεύω ότι κάτι αλλάζει. Κάποιοι θα ανέβαιναν στα κεραμίδια, αν δεν κατέβαιναν οι θεσμοί εδώ. Στα κεραμίδια θα ανέβαιναν! Θα χοροπήδαγαν από το πρωί ως το βράδυ! Δυστυχώς, μιλάμε άλλη γλώσσα σε αυτή την Αίθουσα. Ναι, η διαπραγμάτευση είναι δρομολογημένη. Κοιτάμε τι θα κερδίσουμε και τι θα χάσουμε. Γίνεται μεγάλη σπέκουλα με τις συντάξεις. Το 0,75% είναι 1,4 δισεκατομμύρια και μιλάμε από το 2020 μέχρι το 2022. Και το βάζουν όλοι στο τραπέζι λες και είναι δεδομένο. Όχι δεν είναι δεδομένο. Ούτε ακόμη το ύψος του πόσο θα κατέβει το αφορολόγητο είναι δεδομένο. Ναι, σε μία διαπραγμάτευση θα κάνεις και υποχωρήσεις. Η χώρα θα αλλάξει, είτε το θέλουν είτε δεν το θέλουν κάποιοι. Θέλω να πω κάτι για τον Ευκλείδη Τσακαλώτο και είναι προσωπική μου άποψη αυτή. Έχει διαπραγματευθεί σκληρά, έντιμα, με σθένος. Ένα μεγάλο ευχαριστώ! Είναι προσωπικό μου αυτό. Ευχαριστώ.
Ευχαριστούμε τον κ. Παπαχριστόπουλο. Θα δώσουμε τον λόγο, όπως προείπα, στον Υπουργό Οικονομικών, τον κ. Τσακαλώτο, και να κλείσουμε το κομμάτι αυτό της συζήτησης, για να συνεχίσουμε με το νομοσχέδιο.
Κύριε Πρόεδρε, ακούσαμε αρκετές υπερβολές. Ο κ. Αμυράς είπε ότι έκαναν μαύρα μάτια να με δουν από τότε που τελείωσε το Eurogroup. Να σας θυμίσω ότι το Eurogroup ήταν τη Δευτέρα και ήμασταν στις Βρυξέλλες τη Δευτέρα και την Τρίτη. Άρα ούτε η συγχωρεμένη η μανούλα μου δεν θα έλεγε, αν είχε να με δει μία μέρα, ότι αυτό είναι «μαύρα μάτια». Πρέπει να σοβαρευτούμε. Όμως, ο κ. Δένδιας το πήγε λίγο παρακάτω. Ο κ. Δένδιας είπε ότι για τη μία μέρα που δεν με έχει δει, μπαίνει συνταγματικό θέμα. Όταν μιλούσε ο κ. Δένδιας, είχα ένα «déjà vu». Γιατί είχα ένα «déjà vu»; Γυρνούσε γύρω μου τι γινόταν και μετά θυμήθηκα ότι ξύπνησα - όπως ξυπνάω για να έχω ένα ευχάριστο πρωί - με τον κ. Παπαδημητρίου και τον κ. Πορτοσάλτε και είπαν ακριβώς αυτό που είπε ο κ. Δένδιας. Ήταν ακριβώς τα λόγια του. Δεν ξέρω αν εσείς δίνετε «γραμμή» στο «ΣΚΑΪ» ή ο «ΣΚΑΪ» δίνει «γραμμή» σε σας, αλλά είπατε ακριβώς τι είπαν.
Ναι, αλλά έχετε έτοιμη την απάντηση.
Όμως, σχετικά με το ότι υπάρχει συνταγματικό θέμα που δεν ήρθα την Τετάρτη στη Βουλή, νομίζω ότι αυτό είναι τόσο μεγάλη υπερβολή, ακόμα και για τη δική σας την παράταξη. Κύριε Δένδια, θα ήθελα να κάνω δύο διορθώσεις. Στη φιλοσοφία η πρόταση «ο χ κάνει το άλφα» είναι τελείως διαφορετική από την πρόταση «ο χ είναι ο μόνος που κάνει το άλφα». Είναι δύο διαφορετικές προτάσεις. Το ότι ο κ. Τζανακόπουλος αντιπροσωπεύει την Κυβέρνηση δεν σημαίνει ότι μόνο ο κ. Τζανακόπουλος αντιπροσωπεύει την Κυβέρνηση. Αυτή είναι μία μικρή διαφορά. Όμως, αυτό δεν είναι το σημαντικότερο. Το σημαντικότερο είναι ότι δεν ξέρετε καν τους θεσμούς της Ευρώπης και πώς δουλεύουν. Το QE είναι απόφαση της ΕΚΤ που δεν μπορεί να το παζαρέψει, ούτε μπορεί να σου δώσει εγγυήσεις ούτε μπορεί να συζητήσει με σένα γι' αυτό το θέμα. Το QE είναι μίας ανεξάρτητης Ευρωπαϊκής Κεντρικής Τράπεζας που παίρνει την απόφασή της για νομισματική πολιτική. Βλέπω ότι ο κ. Μηταράκης σάς εξηγεί ότι έχει δίκιο…
Απεναντίας, λέω ότι έχετε άδικο.
Θα σας στενοχωρούσα αν σας έλεγα τι μου λέει. Θα με αναγκάσετε να σας απαντήσω.
Κύριε Υπουργέ, σας παρακαλώ. Κύριοι συνάδελφοι, μη διακόπτετε.
Κύριε Δένδια, είναι προφανές ότι δεν το ξέρετε το καταστατικό της ΕΚΤ, γιατί δεν θα μπορούσατε να πείτε αυτό που είπατε. Μ' αυτό που είπατε, θα γελούσε ο Ντράγκι, αν το άκουγε. Όμως, συνεχίζετε να λέτε ότι όλοι λένε ψέματα. Δεν το έλεγε πάντα η Νέα Δημοκρατία, αλλά από τότε που κάνετε συμμαχία με τον κ. Γεωργιάδη έχετε αυτό το στυλ που λέει «Ό,τι λένε οι άλλοι είναι ψέματα», αντί να κάθεστε και να κάνετε πολιτική αντιπαράθεση. Δεν σας τιμά να υποστηρίζετε ότι λέμε ψέματα έξι φορές. Όμως, πρέπει να πω ένα καλό. Δεν ξέρω τι θα καταφέρω εγώ και η διαπραγματευτική ομάδα στη διαπραγμάτευση, αλλά τουλάχιστον αναβαθμίζουμε τις λογοτεχνικές σας αναφορές. Με χαρά ακούω ότι ξέρετε και Μαρκ Τουέιν και Μπομπ Ντύλαν. Οπότε ο Υπουργός Οικονομικών τουλάχιστον έχει καταφέρει κάτι σ' αυτήν την Αίθουσα. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και τρεις εκπαιδευτικοί συνοδοί τους από το 1ο Γενικό Λύκειο Πύργου Ηλείας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Πριν μπούμε στον κατάλογο των ομιλητών, θα ήθελα να συνεννοηθούμε εκ νέου για τη διαδικασία. Προτείνω να δώσουμε τον λόγο σε δύο Υπουργούς που ζήτησαν τον λόγο για να τοποθετηθούν επί τροπολογιών που έχουν καταθέσει…
Και επί διατάξεων, κύριε Πρόεδρε.
Μάλιστα. Έχουμε τροπολογίες και διατάξεις, πάνω στις οποίες θέλουν να τοποθετηθούν οι Υπουργοί. Θα παρακαλέσω πολύ τους Υπουργούς να κάνουν μία σύντομη τοποθέτηση. Μετά θα ξεκινήσουμε τον κατάλογο των ομιλητών με τα επτά λεπτά που έχουν στη διάθεσή τους. Γιατί γελάτε, παρακαλώ;
Δεν σέβεστε τίποτα.
Αν δεν θέλετε να οργανώσουμε τη συζήτηση, τι να σας πω; Με βάση το επτάλεπτο, λοιπόν, και τον αριθμό των εγγεγραμμένων ομιλητών, ενδεχομένως να φθάσουμε το τετράωρο από τώρα, χωρίς να υπολογίζω τις παρεμβάσεις των Κοινοβουλευτικών Εκπροσώπων, αλλά και τις ενδεχόμενες δευτερολογίες των εισηγητών - αγορητών. Και πάλι, θα πάμε 20.00΄ ή 21.00΄ η ώρα το πολύ. Νομίζω ότι αν τηρηθούν οι χρόνοι, θα ολοκληρώσουμε περίπου εκείνη την ώρα. Θα δώσω τον λόγο στον κ. Μουζάλα να μιλήσει για την τροπολογία υπ' αριθμόν 935.
Κύριε Πρόεδρε, ένα λεπτό! Το Σώμα είναι το κυρίαρχο και μπορεί να αποφασίσει για την ημερήσια διάταξη. Είχαμε κανονίσει να πάμε μέχρι τις 16.00΄ η ώρα σήμερα.
Ποιοι το κανονίσατε αυτό;
Όλο το Σώμα.
Πότε κανόνισε το Σώμα;
Κύριε Πρόεδρε, ακούστε με λίγο.
Ολοκληρώστε και θα σας απαντήσω. Σας ακούω.
Είχαμε συμφωνήσει όλοι εμείς και είχαμε βάλει το θέμα στον κ. Κρεμαστινό, ο οποίος μας παρέπεμψε στην Διάσκεψη των Προέδρων. Εγώ, όμως, από εκείνη την ώρα είχα πει στον κ. Κρεμαστινό ότι κυρίαρχο όργανο είναι το Σώμα και δεν είναι η Διάσκεψη των Προέδρων. Γι' αυτό, λοιπόν, επιμένω στην πρόταση μου και λέω προς το Προεδρείο της Βουλής να πάμε σήμερα μέχρι τις 16.00΄ ή τις 17.00΄, να μιλήσουν οι Κοινοβουλευτικοί Εκπρόσωποι, να μιλήσουν κάποιοι Υπουργοί και να πάμε με τους Βουλευτές την επόμενη εβδομάδα σε μια διαδικασία και επί των τροπολογιών, ούτως ώστε να τελειώσει την επόμενη Τρίτη. Αυτή είναι η πρόταση. Βάλτε την πρόταση αυτή σε ψηφοφορία.
Ακούστηκε και καταγράφηκε η πρότασή σας και τώρα απαντώ. Είναι μία άλλη πρόταση. Επισημαίνω και επαναλαμβάνω ότι αποφασίστηκε η συζήτηση του συγκεκριμένου νομοσχεδίου να είναι ενιαία. Το πρωί - έχω εδώ και τα Πρακτικά - ο πρώτος Προεδρεύων, ο κ. Κακλαμάνης, σε αυτό που αναφέρθηκε είναι ότι αν ο αριθμός των ομιλητών είναι λιγότερος ή είναι περίπου στους τριάντα…
Είπε «περίπου».
Θέλετε να ακούσετε ή δεν θέλετε;
Ήμουν παρών, κύριε Πρόεδρε.
Κοιτάξτε, εγώ προσπαθώ προφορικά και στα γρήγορα να μεταφέρω αυτά που ειπώθηκαν στην αρχή της συνεδρίασης, το πρωί. Εάν θέλετε να σας διαβάσω δύο σελίδες και έχετε τέτοια διάθεση, ευχαρίστως! Ειπώθηκε αυτό το πράγμα ότι μετά το τέλος του δευτέρου εισηγητού, και αφού το Προεδρείο είχε την εικόνα των εγγεγραμμένων ομιλητών, θα γινόταν η συζήτηση και ενδεχομένως πρόταση να συνεχιστεί ή όχι η διαδικασία την Τρίτη. Από ό,τι φαίνεται, με τους είκοσι εννέα - τριάντα Βουλευτές που είναι γραμμένοι - σας είπα τα χρονοδιαγράμματα πριν - και με μία ανοχή χρόνου είναι ένα τετράωρο, σ' ό,τι αφορά - το επισημαίνω - τις παρεμβάσεις των ομιλητών. Εάν προσθέσουμε, λοιπόν, σε αυτό το τετράωρο και τις παρεμβάσεις των Κοινοβουλευτικών και των εισηγητών - αγορητών που είναι άλλο ένα δίωρο, περίπου τρίωρο, μιλάμε για έξι ώρες. Γύρω στις 21.00΄ ολοκληρώνουμε, γι' αυτό σας είπα πριν. Ποιος ο λόγος λοιπόν; Εάν έχετε αντιρρήσεις, εάν υπάρχουν διαφωνίες από τις Κοινοβουλευτικές Ομάδες, να ακουστούν, να εκφραστούν και να δούμε τι θα κάνουμε. Σκεφτείτε το. Θα δώσουμε τώρα τον λόγο στον κύριο Υπουργό, για να μη χρονοτριβούμε. Κύριε Μουζάλα, έχετε τον λόγο για τέσσερα λεπτά.
Κύριε Πρόεδρε, κυρίες και κύριοι Βουλευτές, εισηγούμαι την τροπολογία υπ' αριθμόν 935/14, η οποία αποδίδει χρήματα, τα οποία έχουν διαπιστωθεί μέσα από τις νόμιμες διαδικασίες, για ζημιές που υπέστησαν οι αγρότες της Μόριας από αυτό το τεράστιο μεταναστευτικό και προσφυγικό κύμα που πέρασε. Κάναμε μια προσπάθεια αυτά τα πράγματα να τα περάσουμε μέσα από τον ΕΛΓΑ. Η νομοθεσία δεν καλύπτει αυτό το ζήτημα. Επομένως, έχουμε δύο πράγματα. Το ένα είναι ότι ετοιμάζουμε νομοθεσία - δεν είναι τόσο εύκολο - , ώστε να μπορέσει να υπάρξει μια γενικότερη ρύθμιση για τέτοιου είδους πράγματα και μέσα από τον ΕΛΓΑ. Θα ήταν λάθος να καθυστερήσουν άλλο οι πληρωμές αυτών των ανθρώπων. Ανέλαβε το Υπουργείο Μετανάστευσης, από ένα μικρό ταμείο που έχει με τα παράβολα των νόμιμων μεταναστών, και θα καταβάλουμε αυτά τα ποσά στη Μόρια. Θέλω να σας πω ότι θα περιμένετε και άλλη διάταξη τις επόμενες εβδομάδες, η οποία θα αφορά το ίδιο θέμα για τον Δήμο Παιονίας, την Ειδομένη πρακτικά, που και εκεί πέρα οι αγρότες έχουν υποστεί μεγάλη ζημιά. Έρχομαι σε δύο ζητήματα για να καλύψουμε όσο το δυνατόν πιο γρήγορα αυτούς τους ανθρώπους. Δεύτερο ζήτημα. Θα πρέπει όσο μπορούμε πιο γρήγορα - κάτι που θέλει μεγαλύτερη γραφειοκρατία - να φτιάξουμε μία διάταξη η οποία θα μπορεί να υπάρχει στο τραπέζι σε τέτοιες περιπτώσεις. Τελειώνοντας, θέλω να σας πω το εξής: Άκουσα με έκπληξη πάλι σήμερα - με εξαίρεση τον ομιλητή από Το Ποτάμι, τον κ. Δανέλλη - να λέγεται «τι έκτακτα μέτρα, αφού οι συνθήκες πλέον δεν είναι έκτακτες» και όλα αυτά. Κοιτάξτε να δείτε. Όλα αυτά σας τα εξήγησα στην Επιτροπή. Κάνετε κακό στην πατρίδα. Μη λέτε τέτοια πράγματα. Δεν ξέρω, εισηγείστε στο Λαϊκό Κόμμα ή στο Σοσιαλιστικό Κόμμα ότι οι συνθήκες πλέον στην Ελλάδα δεν είναι έκτακτες; Διότι εγώ θα φύγω από εδώ και θα πάω στην Ευρώπη και έχω να κάνω διαπραγματεύσεις για να επιμείνουμε στο ότι οι συνθήκες είναι έκτακτες. Αυτό σημαίνει ότι οι οργανισμοί είναι υποχρεωμένοι να μας παράσχουν πιο πολύ FRONTEX, EASO, να αυξήσουν τα έκτακτα κονδύλια. Μην λέτε τέτοια πράγματα στο πλαίσιο μιας Αντιπολίτευσης. Επτά μήνες μετά τη διάλυση της Ειδομένης, οι συνθήκες παραμένουν έκτακτες, κάτι που ξέρουν τα χωριά από τα οποία προέρχεστε, το ξέρουν τα νησιά και όλοι. Μην βάλετε αυτά τα κομμάτια μέσα στην Αντιπολίτευσή σας. Δεν είναι αλήθεια και το ξέρετε! Δεν πιστεύω ότι υπάρχει σοβαρός άνθρωπος εδώ πέρα που να ισχυρίζεται ότι επτά μήνες μετά - στην Γερμανία δεκαοκτώ μήνες μετά - παραμένουν. Για το όνομα του Θεού, μη μπλέξουμε τα πράγματα! Δίνουμε μάχη στην Ευρώπη για να εξασφαλίσουμε τη βοήθεια που χρειαζόμαστε όχι μόνο σε χρήματα, αλλά και σε προσωπικό. Και υπάρχουν κράτη τα οποία είναι ιδιαίτερα εχθρικά προς την χώρα μας - δεν θέλω να τα κατονομάσω ως Υπουργός - τα οποία δίνουν την αντίθετη μάχη, λέγοντας ότι εντάξει, οι συνθήκες στην Ελλάδα δεν είναι πια κρίσιμες. Μην το λέτε αυτό το πράγμα λοιπόν. Κάνετε λάθος! Σας ευχαριστώ.
Ευχαριστούμε τον κ. Μουζάλα. Ορίστε, κύριε Κοντονή, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, έχετε υπ' όψιν σας ότι στο νομοσχέδιο το οποίο συζητάμε διαλαμβάνεται διάταξη στο άρθρο 32, σχετικά με την επαναλειτουργία κάποιων υποθηκοφυλακείων τα οποία επί μακρό χρονικό διάστημα ήταν κλειστά, δεν λειτουργούσαν, με αποτέλεσμα να έχει δημιουργηθεί μείζον κοινωνικό και οικονομικό πρόβλημα στις περιοχές στις οποίες βρίσκονται. Όσον αφορά στο τι πετυχαίνουμε με την μετατροπή των άμισθων υποθηκοφυλακείων - τα οποία είναι κλειστά - σε έμμισθα, νομίζω ότι το καταλαβαίνετε όλοι. Θα πω τρία πράγματα που είναι πάρα πολύ βασικά. Πρώτα απ' όλα, πετυχαίνουμε την άμεση εξασφάλιση και λειτουργία αυτών των υποθηκοφυλακείων. Όσον αφορά τις περιοχές οι οποίες τελούσαν υπό ένα καθεστώς αποκλεισμού - για να μην πω ομηρίας - από την οικονομική ζωή και την ασφάλεια των συναλλαγών, πλέον δεν θα ισχύει κάτι τέτοιο με την επανεκκίνηση των υποθηκοφυλακείων. Δεύτερον - το οποίο είναι πάρα πολύ βασικό - , πετυχαίνουμε την είσπραξη των εσόδων υπέρ του προϋπολογισμού, χωρίς την παρακράτηση την οποία δικαιούνταν ο άμισθος υποθηκοφύλακας. Τρίτον, διατηρούμε τις θέσεις εργασίας των εργαζομένων σε αυτά τα υποθηκοφυλάκεια υπό τις προϋποθέσεις που θέτει η διάταξη και ο νόμος. Θεωρώ ότι με αυτόν τον τρόπο λύνουμε ένα σοβαρό πρόβλημα που είχε ανακύψει. Και βεβαίως όχι μόνο το λύνουμε και επανεκκινούνται τα υποθηκοφυλάκεια, αλλά εξασφαλίζουμε, όπως είπα, και τα έσοδα του δημοσίου και τις θέσεις εργασίας. Κυρίες και κύριοι συνάδελφοι, από τον Κοινοβουλευτικό Εκπρόσωπο ή Εισηγητή του Ποταμιού κ. Δανέλλη ετέθη ένα θέμα δήθεν συνταγματικότητας της διάταξης που έχει να κάνει με την προσωρινή ανάθεση αρμοδιότητας καταχώρησης των πράξεων ή όχι στον κατά τόπο ειρηνοδίκη. Εν πρώτοις, θέλω να υπενθυμίσω ότι εδώ έχουμε και μία Επιστημονική Επιτροπή και καλό είναι τα συμπεράσματά της και τις απόψεις της να τις ελέγχουμε, να τις διαβάζουμε. Τέτοιο ζήτημα δεν θέτει η Επιστημονική Επιτροπή της Βουλής. Εκείνο, όμως, που έχει σημασία και πρέπει να δούμε είναι το εξής, ότι αυτή η άποψη - δεν σχολιάζω ότι εκπορεύτηκε εν αρχή από τον Σύλλογο των Άμισθων Υποθηκοφυλάκων - δεν το σχολιάζω, οι άνθρωποι νομίζουν ότι έχουν δίκιο σε αυτόν τον τομέα, δεν έχουν και κυρίως δεν τους αφορά το πώς θα λειτουργήσουν αυτά τα υποθηκοφυλακεία που έμειναν κλειστά μετά την αποχώρηση των άμισθων υποθηκοφυλάκων. Εκείνο, όμως, που με προβληματίζει είναι ότι υπήρξε - και σωστά το είπε ο κ. Δανέλλης - μια ανακοίνωση της Ένωσης Δικαστών Εισαγγελέων επί του θέματος. Βεβαίως, η Ένωση Δικαστών Εισαγγελέων έχει κάθε δικαίωμα να εκφράζει τις απόψεις επί των θεμάτων αυτών και καλά κάνει. Όμως, όταν είναι τόσο επιπόλαιες επί σοβαροτάτων ζητημάτων και όταν βρίσκονται σε πλήρη διάσταση αυτές οι απόψεις με τις εκφρασμένες και εγγράφως διατυπωμένες απόψεις του Επιστημονικού Συμβουλίου της Βουλής, εγώ προβληματίζομαι για πάρα πολύ σοβαρά ζητήματα, διότι αυτές οι απόψεις προέρχονται από δικαστές οι οποίοι κρίνουν παρεμπιπτόντως και τη συνταγματικότητα του νόμου. Επομένως, επί του θέματος αυτού θα ήθελα να παραπέμψω σε όσα η Επιστημονική Επιτροπή της Βουλής λέει, αλλά και σε αποφάσεις της Ολομέλειας του Συμβουλίου Επικρατείας αλλά και των Τμημάτων, τα οποία έχουν εκφράσει την άποψη ότι οι υποθηκοφύλακες θεωρούνται δημόσιοι λειτουργοί, ότι δεν συνιστά εκτελεστική διοικητική πράξη η καταχώρηση ή όχι μιας συγκεκριμένης πράξης του υποθηκοφυλακείου και γι' αυτό άλλωστε αυτή η πράξη δεν προσβάλλεται ενώπιον των διοικητικών δικαστηρίων, αλλά των πολιτικών δικαστηρίων. Το βασικότερο όλων είναι ότι εδώ για τους εργαζόμενους θέλω να πω το εξής ότι πράγματι οι εργαζόμενοι στα δικαστήρια έχουν αυτό το καθεστώς μονιμότητας, πλην, όμως, οι αποφάσεις των ανωτάτων δικαστηρίων αναφέρομαι στο Συμβούλιο της Επικρατείας απόφασή του το 2014 δίδει τη δυνατότητα στα δικαστήρια να στελεχώνονται από προσωπικό, το οποίο διαπερνά τη σχέση του με το δημόσιο, τη σχέση εργασίας ιδιωτικού δικαίου και την παροχή εργασίας ιδιωτικού δικαίου. Επομένως, η νομολογία των δικαστηρίων, η ήδη εκφρασμένη και καταγεγραμμένη ακυρώνει όλες αυτές τις ενστάσεις. Επομένως, θα ήθελα να πω προς όλους ότι δεν υπάρχει κανένα ζήτημα μη ψήφισης της συγκεκριμένης διάταξης και από την άποψη της ουσίας, διότι λύνει σοβαρά κοινωνικά ζητήματα και από την άποψη της επιστήμης. Όσον αφορά το θέμα της μείωσης των ασφαλιστικών εισφορών των δικαστικών επιμελητών, θέλω να σας αναφέρω - το γνωρίζετε και όλοι - πως η εργασία των δικαστικών επιμελητών τα χρόνια της κρίσης έχει μειωθεί πάρα πολύ, οι εισφορές τους ήταν αδύνατον να καλυφθούν και γι' αυτό το λόγο πήραμε την πρωτοβουλία αυτή στο άρθρο 33. Όσον αφορά το άρθρο 34, έχει να κάνει με την έναρξη λειτουργίας της νέας αρχής εξέτασης προδικαστικών διαφορών. Σχετικά με την τροπολογία για τη ρύθμιση ζητημάτων λειτουργίας της αρχής εξέτασης προδικαστικών διαφορών και προσφυγών υπάρχει η ανάγκη η οποία διαλαμβάνεται και στην αιτιολογική έκθεση και ορίζεται ο αναπληρωτής που είχε παραληφθεί - προφανώς εκ παραδρομής - του προέδρου, όπως επίσης ο τόπος κατάθεσης προσφυγών ενώπιον αυτής της δικαστικής αρχής. Επίσης, κάτι πολύ σημαντικό για την επίσπευση αυτών των διαδικασιών είναι ότι εδώ πλέον θα έχουμε απλή εξέταση της προσφυγής για να ολοκληρώνονται γρήγορα αυτές οι διαδικασίες. Κυρίες και κύριοι συνάδελφοι, δεν θα αναφερθώ σε κάποιες αιτιάσεις δήθεν, περί ρουσφετερολογικών διαδικασιών, όσον αφορά τους εργαζόμενους στα υποθηκοφυλακεία, διότι θεωρώ πως το θέμα αυτό έχει γίνει κατανοητό. Ήταν αδιανόητο να προχωρήσουμε σε μία λύση του προβλήματος, δημιουργώντας και οξύνοντας ένα υπαρκτό πρόβλημα, που είναι το πρόβλημα των εργαζομένων και του μεγάλου ποσοστού ανεργίας. Θεωρώ ότι με αυτόν τον τρόπο υπάρχει η δυνατότητα να επιλέξουν αυτοί οι εργαζόμενοι εάν θα ενταχθούν στα νέα έμμισθα υποθηκοφυλακεία, βεβαίως με χαμηλότερο μισθό, με τους μισθούς που προβλέπονται για το δημόσιο. Τέλος, θα ήθελα να σας αναφέρω την τροπολογία που καταθέτουμε, σχετικά με το ζήτημα των συνταγματικά κατοχυρωμένων ανεξαρτήτων αρχών, όσον αφορά τη στελέχωσή τους. Είναι ανάγκη να υπερψηφιστεί αυτή η τροπολογία διότι είχαμε πρόβλημα. Το πρόβλημα ήταν πραγματικό και πλέον είχε να κάνει με τη σοβαρή στελέχωση αυτών των ανεξαρτήτων αρχών. Γνωρίζετε ότι οι συνταξιούχοι ανώτατοι δικαστές, με βάση τον τελευταίο νόμο δεν ήταν δυνατόν να έχουν κάποια απολαβή για το έργο το οποίο παρέχουν, το οποίο είναι πάρα πολύ σύνθετο, πάρα πολύ σοβαρό και έχει συνέπειες σε όλους τους κλάδους της κοινωνικής ζωής στον τομέα στον οποίο αναφέρονται. Κρίθηκε, λοιπόν, απαραίτητο να υπάρξει μία δυνατότητα αμοιβής γι' αυτό το έργο, διότι διαφορετικά θα είχαμε το φαινόμενο άνθρωποι οι οποίοι εργάζονται να παίρνουν λιγότερα χρήματα, από αυτά που θα έπαιρνε ένας συνάδελφός τους, ο οποίος θα ήταν κανονικά στη σύνταξη και δεν θα εργαζόταν. Επομένως, ήταν ένα θέμα δικαιοσύνης και υπ' αυτήν την έννοια καλούμε κύριε Πρόεδρε, το σύνολο των Βουλευτών να υπερψηφίσουν και τις διατάξεις και τις τροπολογίες, τις οποίες εισηγείται το Υπουργείο Δικαιοσύνης. Ευχαριστώ πολύ.
Ευχαριστούμε τον κύριο Υπουργό.
Κύριε Πρόεδρε, υπάρχει άλλος Υπουργός;
Υπάρχουν, αλλά προφανώς θα παρέμβουν αργότερα.
Για τροπολογία ερωτώ.
Για τροπολογία, όχι. Εξ όσων γνωρίζω δύο Υπουργοί, να σας πω και τα ονόματα, ο κ. Φάμελλος και ο κ. Σπίρτζης ζήτησαν για κάποια εκ των άρθρων του νομοσχεδίου μία σύντομη τοποθέτηση. Όχι, όμως, τώρα. Λίγο αργότερα. Ζητήσατε τον λόγο, κύριε Δένδια; Για τρία λεπτά;
Μάλιστα, κύριε Πρόεδρε. Κατ' αρχάς, για την πρώτη τροπολογία που εισηγήθηκε ο κ. Μουζάλας, η Νέα Δημοκρατία θα σταθεί θετικά, κύριε Υπουργέ. Υπάρχει προηγούμενο, βέβαια, για τις καταστροφές του 2008. Οφείλω να υπογραμμίσω ότι εδώ δημιουργείται ένα προηγούμενο το οποίο είναι ανησυχητικό, διότι στην πραγματικότητα το ελληνικό δημόσιο, έρχεται εκ των υστέρων να καλύψει ζημιές, ενώ θα έπρεπε διά των αρμοδίων οργάνων του να έχουν προλάβει τις ζημιές. Έρχομαι στα όσα είπε ο κ. Κοντονής προηγουμένως. Όσον αφορά το μεν θέμα της συνταγματικότητας, κύριε Υπουργέ, έχετε δίκιο. Εγώ νομίζω ότι δεν τίθεται εδώ θέμα αντισυνταγματικότητας. Σκοπιμότητας, είναι μία άλλη κουβέντα. Η Νέα Δημοκρατία και διά του Εισηγητή μας στην επιτροπή δεν τοποθετήθηκε εδώ θετικά. Μπορεί να μας πείσετε κατά τη διάρκεια της συζήτησης. Για την ώρα δεν έχουμε πεισθεί. Εάν έχετε δίκιο, θα υπερψηφίσουμε. Απλώς θα μου επιτρέψετε να σας ρωτήσω - και είναι ένας από τους κύριους λόγους που θα ήθελα να σας απευθύνω τον λόγο - , αν είναι επαρκής η τροπολογία ως έχει διατυπωθεί για τα θέματα των ανεξαρτήτων αρχών. Θα θέλαμε η Κυβέρνηση να είναι βεβαία, ότι αυτή είναι επαρκής και επιλύει το ζήτημα και να μην έλθουμε μετά από μία εβδομάδα, δέκα ημέρες, να το ξαναδούμε. Επίσης, είμαι υποχρεωμένος να κάνω κι ένα μικρό σχόλιο για τα όσα μου απεύθυνε ο Υπουργός, ο κ. Τσακαλώτος, προηγουμένως. Λυπάμαι διότι δεν είναι στην Αίθουσα. Κυρίες και κύριοι συνάδελφοι, νομίζω ότι όλοι ξέρουμε εδώ, ότι το ζήτημα της ποσοτικής χαλάρωσης ακολουθεί την ολοκλήρωση της αξιολόγησης. Θα προσκομίσω αύριο - την έχω πάνω - , συνέντευξη του κ. Τσακαλώτου που ο ίδιος το λέει. Δεν με ενόχλησε όμως, κύριε Πρόεδρε, πρέπει να σας πω, η προσπάθεια του Υπουργού να παραστήσει τώρα πως η ποσοτική χαλάρωση είναι ανεξάρτητη από την ολοκλήρωσή του. Με ενόχλησε το ύφος του. Το ύφος του «φροντιστηρίου». Ξέρετε το ύφος αυτό της ειρωνείας αρμόζει ίσως στους αποφοίτους του Oxbridge, αλλά υπό την προϋπόθεση να φέρουν τίτλο ευγενείας. Ο κύριος Υπουργός με αυτήν τη συμπεριφορά του, αποδεικνύει ότι όχι μόνο δεν φέρει τίτλο κληρονομικής ευγένειας, αλλά στερείται και κάποιου πράγματος που έχω αποδώσει στο παρελθόν, του τίτλου της προσωπικής ευγένειας. Κατά συνέπεια, του επιστρέφω την ειρωνεία περί της αγνοίας μας στη Νέα Δημοκρατία και να μου επιτρέψετε, κύριε Πρόεδρε, να του συστήσω να πάει να κάνει τη δουλειά του και να ολοκληρώσει όσο πιο γρήγορα μπορεί τη διαπραγμάτευση, να τελειώσει την αξιολόγηση και να αφήσει την πλάκα, γιατί δεν υπάρχουν αστεία.
Ευχαριστούμε τον κ. Δένδια.
Κύριε Πρόεδρε, θα ήθελα τον λόγο για να …
Με συγχωρείτε. Είπαμε μετά τον κ. Δένδια να ξεκινήσει ο κατάλογος των ομιλητών. Περιμένουν οι συνάδελφοι να τοποθετηθούν. Μην αρχίσουμε τώρα νέο κύκλο …
Δεν θέλω να απαντήσω για τον κ. Τσακαλώτο.
Τι ακριβώς θέλετε, κύριε Υπουργέ;
Θα ήθελα να δώσω μία διαβεβαίωση …
Έχετε τον λόγο για ένα λεπτό. Σας παρακαλώ πολύ.
Μου ζήτησε ο Κοινοβουλευτικός Εκπρόσωπος της Νέας Δημοκρατίας μία διαβεβαίωση ότι μ' αυτό τον τρόπο η τροπολογία για τις ανεξάρτητες αρχές λύνει το θέμα. Νομίζω, κύριε κοινοβουλευτικέ εκπρόσωπε, ότι πράγματι το λύνει διότι σας είπα το πρόβλημα το οποίο αντιμετωπίσαμε. Η αποστελέχωση από σοβαρούς επιστήμονες και διαπρεπείς νομικούς είχε σοβαρό αντίκτυπο στη λειτουργία και αυτών των αρχών. Όσον αφορά στο θέμα των υποθηκοφυλακείων, θέλω να σας πω ότι συμφωνούμε και χαίρομαι ιδιαιτέρως που συμφωνούμε και σα νομικοί πάνω στο θέμα ότι δεν υπάρχει κανένα ζήτημα αντισυνταγματικότητας. Εκείνο, όμως, που θέλω να τονίσω είναι ότι υπάρχει υπερχειλής λόγος υπερψήφισης σκοπιμότητας, διότι αυτή την ώρα θα σας πω ότι το υποθηκοφυλακείο Πύργου είναι εδώ και είκοσι μήνες κλειστό και το υποθηκοφυλακείο Αμαλιάδας είναι επίσης κλειστό εδώ και πάρα πολλούς μήνες. Έχει νεκρώσει η οικονομική ζωή και η ασφάλεια των συναλλαγών σε συγκεκριμένες περιοχές. Το ίδιο γίνεται και στη Νέα Ιωνία. Πρέπει, λοιπόν, να δοθεί λύση. Σας λέω δε για να το έχετε υπόψη σας - γιατί μου το ζήτησε και συνάδελφος κατά την ομιλία του - ότι πράγματι έρχεται συνολική ρύθμιση για τα υποθηκοφυλακεία και τα κτηματολογικά γραφεία και πλέον αυτός θα είναι ένας ενιαίος κρατικός φορέας - νομικό πρόσωπο δημοσίου δικαίου στο οποίο θα προΐσταται νομικός και θα υπάρχει απόλυτη ασφάλεια των συναλλαγών. Κάτι άλλο γι' αυτό το μικρό - σε κάθε περίπτωση - χρονικό διάστημα δεν μπορούσε να γίνει και νομίζω ότι με τον καλύτερο τρόπο λύνουμε το σύνολο των προβλημάτων, δηλαδή και τη λειτουργία των υποθηκοφυλακείων και την εξασφάλιση των εργαζομένων και την εξασφάλιση των δημοσίων εσόδων. Ευχαριστώ, κύριε Πρόεδρε.
Ευχαριστούμε τον κύριο Υπουργό.
Κύριε Πρόεδρε, θα ήθελα τον λόγο.
Κύριε Θεοχαρόπουλε, τι ακριβώς θέλετε;
Θα ήθελα ένα λεπτό για να μιλήσω για την τροπολογία που κατέθεσε ο κ. Μουζάλας πριν από λίγο. Θα ήθελα για ένα λεπτό να διατυπώσω την επιχειρηματολογία μας, δηλαδή γιατί ζητάμε να την αποσύρει.
Ορίστε, έχετε τον λόγο για ένα λεπτό.
Η τροπολογία για τις αποζημιώσεις των κατοίκων του δημοτικού διαμερίσματος Μόριας Λέσβου που κατατέθηκε ουσιαστικά από πέντε Υπουργούς αφορά ένα πραγματικό πρόβλημα της περιοχής. Η Κυβέρνηση πράγματι οφείλει να αποκαταστήσει τις ζημιές που προκλήθηκαν στις ιδιοκτησίες των κατοίκων άμεσα. Καθυστέρησε πάνω από ένα χρόνο, δημιουργώντας επιπρόσθετα προβλήματα σε ανθρώπους που συνέβαλαν στη διαχείριση της προσφυγικής κρίσης, όταν η επίσημη πολιτεία ήταν απούσα. Η κάλυψη, όμως, της δαπάνης για τις αποζημιώσεις των κατοίκων της Μόριας από τα ανταποδοτικά παράβολα που πληρώνουν για την έκδοση και ανανέωση των αδειών διανομής τους οι μετανάστες πάσχει νομικά, αλλά κυρίως προκαλεί στο συμβολικό επίπεδο. Η τροπολογία που κατατέθηκε είναι μνημείο υποκρισίας και ρατσισμού. Γιατί υποκρισίας; Διότι καταλογίζει ευθύνες για ζημιές που έγιναν στους πρόσφυγες, αποκρύπτοντας την κυβερνητική ευθύνη για την έλλειψη στοιχειώδους μέριμνας για την υποδοχή και τις συνθήκες διαμονής των προσφύγων. Επίσης, είναι μνημείο ρατσισμού γιατί στοχοποιεί τους πρόσφυγες ως παραβατικούς, αλλά και γιατί εισάγει μια λογική συλλογικής ευθύνης των νόμιμων μεταναστών για το προσφυγικό. Η Κυβέρνηση, λοιπόν, οφείλει να αποσύρει την τροπολογία και να καλύψει τη δαπάνη αποζημίωσης των κατοίκων με νόμιμο τρόπο. Σας το λέμε εμείς που στο προσφυγικό έχουμε προσπαθήσει με κάθε τρόπο και στον ευρωπαϊκό χώρο, αλλά και στη χώρα μας να συμβάλουμε στην επίλυση των προβλημάτων του προσφυγικού. Άκουσα πριν από λίγο τον Κοινοβουλευτικό Εκπρόσωπο της Νέας Δημοκρατίας. Ή δεν έχει γίνει κατανοητό το τι φέρνει η Κυβέρνηση μ' αυτή την τροπολογία ή υπάρχει συμφωνία σ' αυτά ακριβώς που καταγγέλλουμε.
Καλώς. Εισερχόμαστε στον κατάλογο των ομιλητών. Πρώτος ομιλητής είναι ο κ. Τριαντάφυλλος Μηταφίδης από το ΣΥΡΙΖΑ. Ορίστε, κύριε συνάδελφε, έχετε τον λόγο.
Κυρίες και κύριοι Βουλευτές, θα ήθελα να ξεκινήσω, μιας και έχει πάρει μια διαφορετική τροπή η συζήτηση, χαιρετίζοντας την απαλλαγή - όπως το περιμέναμε όλοι - του Δημάρχου της Πάτρας, του αγωνιστή Πελετίδη, μετά από τη μήνυση που του έκανε η ναζιστική συμμορία της Χρυσής Αυγής. Ελπίζω η απόφαση αυτή να γίνει παράδειγμα προς μίμηση και για άλλες περιπτώσεις. [[Χειροκροτήματα]] Επιτρέψτε μου να ξεκινήσω, τιμώντας τη μνήμη ενός σημαντικού σκηνοθέτη, τον οποίο χάσαμε, του Νίκου Κούνδουρου, του αγωνιστή της αντιφασιστικής αντίστασης, του Μακρονησιώτη, του ανθρώπου που, όπως έλεγε, δεν κάνει τέχνη για την τέχνη. Ο ίδιος θήτευε στην κινηματογραφική δημιουργία, αντιμετωπίζοντάς την από κοινωνική άποψη και όπως έλεγε χαρακτηριστικά: «Δεν κάνω κινηματογράφο για την αφεντιά μου. Οι άλλοι με νοιάζουν, των άλλων τα ντέρτια, οι καημοί, οι δυστυχίες, οι έρωτες, οι θάνατοι». Γι' αυτό, όταν βγήκε από τη Μακρόνησο, την περίοδο με τα χαρτιά κοινωνικών φρονημάτων και των διώξεων του μετεμφυλιακού κράτους, φρόντιζε να προσλαμβάνει στα κινηματογραφικά του συνεργεία συναγωνιστές και συγκρατούμενούς του. Θα ήθελα να κάνω ένα μικρό σχόλιο που αφορά την «ανακάλυψη» από τους ιθύνοντες της Ευρωπαϊκής Ένωσης «του τροχού», της λιτότητας. Ανακάλυψαν, λοιπόν, πως η λιτότητα βλάπτει σοβαρά την υγεία της Ευρώπης και ιδιαίτερα βέβαια τη δική μας. Ελπίζω να το εννοούν όχι στα λόγια, αλλά στην πράξη. Θα ήθελα, λοιπόν, να τους αφιερώσω έναν στίχο του Μπρεχτ: «Αυτοί που αρπάνε το φαΐ από το τραπέζι, κηρύσσουν τη λιτότητα. Αυτοί που παίρνουν όλα τα δοσίματα, ζητάνε θυσίες». Αυτό, αν θέλετε, είναι και ένα σχόλιο για την κακοφανισμένη διαπραγμάτευση της Κυβέρνησης, για την οποία βλέπω ότι υπάρχει μεγάλη απογοήτευση στην Αντιπολίτευση, διότι διαψεύστηκαν οι προβλέψεις της. Θέλω να σας πω ότι εντελώς συμπωματικά, πολύ πρωί, είδα σε επανάληψη σε ένα κανάλι, έναν από τους αστέρες, παλαιότερα, της κρατικής τηλεόρασης - επί του αλήστου μνήμης δικομματισμού - να κάνει το εξής απίστευτο σχόλιο. Ακούστε το: «Οι θριαμβολογίες της Κυβέρνησης για την πανωλεθρία της στο Eurogroup, θυμίζουν τις ανακοινώσεις, τις θριαμβολογίες, του Γιόζεφ Γκέμπελς…» - ακούστε παρακαλώ! - «…μετά την ήττα των γερμανικών στρατευμάτων στο Στάλινγκραντ.». Αυτό είναι το επίπεδο αυτής της παραδημοσιογραφικής - έτσι θα την πω εγώ - αλητείας, η οποία υπηρετεί με πολύ μεγάλη σταθερότητα - όπως και στο παρελθόν βέβαια - το σύστημα της διαφθοράς το οποίο οδήγησε τον τόπο σ' αυτά τα χάλια. Θα ήθελα, αγαπητοί συνάδελφοι, να χαιρετίσω το άρθρο 25 του νομοσχεδίου ώστε επιτέλους να πληρώσουμε - και δεν είναι καθόλου κορώνα στο κεφάλι μιας Αριστερής Κυβέρνηση δεν ευθυνόμαστε βέβαια γι' αυτό - αυτούς τους φουκαράδες - πώς να τους πω αλλιώς; - της καθαριότητας, που παραμένουν επί επτά μήνες απλήρωτοι και για τους οποίους και ο ομιλών, όπως και οι άλλοι συνάδελφοί μου τότε που ήμουν στην Οικονομική Επιτροπή του Δήμου Θεσσαλονίκης, είχαμε παραπεμφθεί στο πειθαρχικό με το ερώτημα της καθαίρεσης και της καταβολής μάλιστα και των ποσών που είχαν πάρει, όταν εφαρμόζοντας δικαστική απόφαση, ότι αυτοί οι άνθρωποι καλύπτουν πάγιες και διαρκείς ανάγκες, παρατείναμε την παραμονή τους στον Δήμο Θεσσαλονίκης. Αλλιώς, θα είχαν καταρρεύσει οι υπηρεσίες του. Θέλω να σας πω ότι έχω περάσει όχι ώρες, αλλά μέρες ολόκληρες στα δικαστήρια για να βγάλουμε προσωρινή διαταγή και να πληρωθούν αυτοί οι άνθρωποι. Διότι οι «θεματοφύλακες» του δημοσίου χρήματος, όπως είναι τα μέλη του Ελεγκτικού Συνεδρίου, θεωρούν συνταγματική την ανακύκλωση των ανθρώπων, αλλά μη συνταγματική τη σταθερή εργασία αυτών των ανθρώπων. Και θέλω, κύριοι της Νέας Δημοκρατίας - βέβαια μόνο ο κ. Κυριαζίδης είναι εδώ - να σας ρωτήσω το εξής: Γιατί δεν ρωτάτε δικούς σας, ομογάλακτους πολιτικά στην Ευρώπη πώς καλύπτονται στους πιο μεγάλους δήμους της Ευρώπης οι ανάγκες της καθαριότητας; Με εργολαβίες, με ανακυκλούμενους εργαζόμενους ή με συμβάσεις αορίστου χρόνου; Το έχω δει αυτό με γυμνό μάτι,σε μια επίσκεψη από το Δήμο Θεσσαλονίκης. Επιτρέψτε μου, αγαπητέ Πρόεδρε, να κλείσω με κάτι που το οφείλω, επειδή συμβαίνει να είμαι - και το θεωρώ τιμητικό - Πρόεδρος της Κοινοβουλευτικής Επιτροπής Φιλίας με την Μπολιβαριανή Δημοκρατία της Βενεζουέλας. Το λέω αυτό, γιατί αυτός ο υποτιθέμενος έγκυρος σχολιογράφος, εκτός από τα υποτιμητικά και προσβλητικά που είπε για τις στρατιές των ανθρώπων που έδωσαν τη ζωή τους χωρίς κανένα κέρδος, αφού εκθείασε το κέρδος ότι είναι η κινητήρια δύναμη της ιστορίας, είπε και το εξής εκπληκτικό: «Οι κομμουνιστές που κυβερνούν την Ελλάδα σήμερα, γιατί κομμουνιστές είναι, έχουν πρότυπό τους τον Τσάβες και τον Μαδούρο, ο οποίος εφαρμόζει την δίαιτα Μαδούρο και έχουν χάσει από έξι κιλά τουλάχιστον οι Βενεζουελάνοι». Θέλω, λοιπόν, να του απαντήσω σε όλα αυτά τα απαξιωτικά. Και ξέρετε αυτά τα σχόλια τι θυμίζουν, έτσι; Οι παλιοί τα θυμόμαστε. Με αυτά μεγαλώσαμε. Οι «Σοβιετολόγοι» τύπου Γεωργαλά τα έλεγαν αυτά. Τα θυμάστε αυτά. Και τα έλεγαν σε ποιους; Σε αυτούς που πηγαίναν στο σχολείο και έτρωγαν τα σκουπίδια της UNRA κάθε πρωί. Σας δίνω, λοιπόν, ορισμένα στοιχεία για αυτούς που έχουν πάθει «απίσχναση» και οι οποίοι είναι σε καθεστώς οικονομικού αποκλεισμού, όπως ξέρετε. Του ΟΗΕ είναι τα στοιχεία αγαπητοί συνάδελφοι.
Κύριε Μηταφίδη, σας παρακαλώ, να ολοκληρώσετε.
Ολοκληρώνω. Στο διάστημα αυτό έχουν ανεγερθεί ενάμισι εκατομμύριο κατοικίες πλήρως εξοπλισμένες. Και δόθηκαν δωρεάν. Ξέρετε τι είναι οι φαβέλες σε αυτές τις χώρες. Ακούστε κάτι άλλο. Το δημόσιο χρέος είναι κάτω από το 30% του ΑΕΠ, η ανεργία είναι στο 5%, η ακραία φτώχεια που πριν από τη Μπολιβαριανή επανάσταση ήταν στο 30%, σήμερα είναι στο 5% του πληθυσμού. Μάλιστα, ο αρμόδιος Οργανισμός του ΟΗΕ έχει ανακηρύξει την Βενεζουέλα «ελεύθερη από την πείνα». Μάλιστα, το επισιτιστικό πρόγραμμα του ΟΗΕ φέρει και το όνομα του Τσάβες. Αυτά για την αποκατάσταση της αλήθειας. Ευχαριστώ.
Ευχαριστούμε τον κ. Μηταφίδη. Τον λόγο έχει ο κ. Κυριαζίδης από την Νέα Δημοκρατία.
Αφού αποκαταστήσαμε και τα θέματα της Βενεζουέλας, ας έρθουμε και στην Ελλάδα. Συντρόφισσες και σύντροφοι, είχα μια μικρή επιφύλαξη. Ύστερα, βέβαια, από την τοποθέτηση του Υπουργού Οικονομικών, του κ. Τσακαλώτου, δεν έχω καμμία επιφύλαξη. Μπορώ, βεβαίως, έτσι ελεύθερα να αναφωνήσω «νενικήκαμεν». Πράγματι πλέον, ύστερα και από τις δικές του εξηγήσεις αναφορικά με τη διαπραγμάτευση, νιώθω εθνικά υπερήφανος. Επιτέλους η χώρα ύστερα από μια επτάχρονη τυραννία απελευθερώθηκε, όπως, παραδείγματος χάριν συνέβη και το 1974. Μετά την επτάχρονη εκείνη τυραννία, η χώρα απελευθερώνεται ξανά και νιώθει και αναπνέει ελεύθερα. Βεβαίως, αυτό το εθνικό φρόνημα, το οποίο ανατάχθηκε στις μέρες μας μετά την μεγάλη επιτυχία της διαπραγμάτευσης, θα έλεγα ότι φτάνει στον ύψιστο βαθμό, γιατί πληροφορούμαι ότι στο αεροδρόμιο «Ελευθέριος Βενιζέλος» την προσεχή Τρίτη ο Υπουργός Εθνικής Άμυνας θα καλωσορίσει και με στρατιωτική μπάντα τους απελευθερωτές, δηλαδή τους δανειστές, την τρόικα, ώστε έτσι πλέον να υπάρξει μια ολοκλήρωση αυτής της τεράστιας επιτυχίας, της υπογραφής και του τέταρτου μνημονίου, με ένα πλεόνασμα της τάξης του 3,5%, έτσι ώστε να είναι δυνατόν να υπάρξει πάλι ένα νέο παράλληλο πρόγραμμα, τα αντίμετρα. Τα αντίμετρα πράγματι υπάρχουν. Το παράλληλο πρόγραμμα απέδωσε! Αναφέρθηκε σε αυτό ο Υφυπουργός Εργασίας, ο κ. Πετρόπουλος. Παρακαλούν οι επιχειρήσεις, οι καταστηματάρχες, να βάλουν και άλλους φόρους - το ίδιο μου λένε και εμένα οι επιχειρήσεις στη Δράμα, που οι περισσότερες έχουν καταφύγει στη διπλανή χώρα, τη Βουλγαρία, για να επιβιώσουν, το ίδιο και ο αγροτικός και κτηνοτροφικός κόσμος στη Δράμα, ο οποίος μετά δυσκολίας επιβιώνει - έτσι ώστε να υπάρξει πράγματι η ολοκλήρωση του παράλληλου προγράμματος, για να μπούμε και στα αντίμετρα! Τα αντίμετρα αυτά τα είδαμε, βεβαίως, και κατά τη χθεσινή τεράστια παρουσία εδώ των εργαζομένων στα Σώματα Ασφαλείας, όπου απαιτούσαν να υπάρχει συμμόρφωση στις αποφάσεις του Συμβουλίου της Επικρατείας, ως δεσμεύθηκε ο ΣΥΡΙΖΑ. Θα παραιτούνταν ο Υπουργός Εθνικής Άμυνας, διότι θα έπρεπε να εφαρμοστεί η απόφαση του Συμβουλίου της Επικρατείας. Το ίδιο συνέβη και το Σεπτέμβριο, όπου πράγματι θα υπήρχαν τα ισοδύναμα, προκειμένου να υπάρξουν οι δυνατότητες των μισθολογικών ωριμάνσεων στους εργαζόμενους στα Σώματα Ασφαλείας. Βεβαίως, πάλι εκεί θα υπήρχε μια παραίτηση του Υπουργού Άμυνας, διότι ήταν δική του τροπολογία, έτσι ώστε μέχρι τέλος Σεπτεμβρίου 2016 να βρεθούν τα ισοδύναμα και να εφαρμοστούν. Άρα, μπήκαμε πλέον και στα αντίμετρα. Χθες, με ιδιαίτερη ικανοποίηση, η συνάδελφος Κοζομπόλη προς τους εκπροσώπους των εργαζομένων στα Σώματα Ασφαλείας, στην απαίτησή τους να εφαρμοστεί η απόφαση του Συμβουλίου της Επικρατείας, έκανε μια προσπάθεια διαπαιδαγώγησης, ότι δεν είναι δυνατόν να πάρουν τα λεφτά από τους φτωχούς και να τα δώσουν σε αυτούς τους αμυδρά, θα έλεγα, αμειβόμενους εργαζόμενους στα Σώματα Ασφαλείας. Ερχόμαστε τώρα στο συγκεκριμένο νομοσχέδιο. Θα ήθελα να κάνω μια ιδιαίτερη αναφορά στο άρθρο 14, κύριε Υπουργέ, όπου για τους υπηρετούντες της Υπηρεσίας Εσωτερικών Υποθέσεων μειώνεται κατά ένα χρόνο ο χρόνος παραμονής τους σε αυτή την ειδική υπηρεσία - το λέω ειλικρινά, ειδική υπηρεσία - όπου χρειάζεται ένα αστυνομικό προσωπικό με ιδιαίτερα προσόντα. Δεν ξέρω σε τι βοηθάει η μείωση της παραμονής των εργαζομένων εκεί για ένα χρόνο. Βεβαίως, σε συνέχεια - σε επόμενη παράγραφο - της αναφοράς της προηγούμενης, μπορεί η παραμονή να είναι πέραν της αρχικής των τριών ετών, άλλα τρία χρόνια, για ένα έτος κάθε φορά, το οποίο, όμως, θα πρέπει να ανανεώνεται ύστερα από πού; Για ποιο λόγο; Δεν υπάρχει αξιολόγηση κάθε χρόνο, κύριε Υπουργέ; Υπάρχει. Προς τι η αίτηση και ο έλεγχος ξανά για τη δυνατότητα παραμονής; Μήπως για να καθίστανται πιστοί σε αυτό που εντέλλονται; Δεν θέλω να το πιστέψω. Πάω τώρα στο άρθρο 43, που αφορά τους λιμενικούς. Πράγματι, εδώ γίνεται μια αναφορά, ότι οι ετήσιες κρίσεις για τους ανώτατους αξιωματικούς θα γίνονται κάθε έτος, έτσι ώστε να υπάρχει ένας παραλληλισμός με τις Ένοπλες Δυνάμεις, με τα Σώματα Ασφαλείας. Βεβαίως, το ζήτημα που γεννάται είναι γιατί πριν ένα μήνα ακριβώς από αυτές τις κρίσεις έρχεται μια τέτοια ρύθμιση, προκειμένου κατά κάποιο τρόπο να δημιουργείται η υπόνοια, η σκέψη, ότι γίνεται για άλλους λόγους. Και ενώ υπάρχει μια εναρμόνιση με το τι ισχύει στις Ένοπλες Δυνάμεις σε ό,τι αφορά τις ετήσιες κρίσεις, δεν έρχεται προς ικανοποίηση εκείνο το αίτημα που αφορά την παραμονή των αξιωματικών αυτών πάνω από τριάντα πέντε χρόνια, ενώ στο σχέδιο νόμου που δόθηκε προς διαβούλευση, υπήρχε. Γιατί αφαιρέθηκε η σχετική διάταξη παραμονής των εν λόγω ανωτάτων αξιωματικών που το επιθυμούν; Το ίδιο συμβαίνει και στις Ένοπλες Δυνάμεις και στην Αστυνομία και στην Πυροσβεστική. Γιατί αυτή η ειδοποιός διαφορά; Και γιατί λέγεται ότι μετά τις κρίσεις, θα έρθει αυτή η ρύθμιση; Μήπως σκοπός είναι να «αποστρατεύσετε» όσους δεν είναι αρεστοί στον ΣΥΡΙΖΑ; Διότι, πράγματι, ο Πρόεδρος της Ένωσης Αξιωματικών του Λιμενικού Σώματος φαίνεται ότι δεν ανήκει σε εσάς. Και, βεβαίως, αυτός είναι ο σκοπός τους, γιατί συμπληρώνει τα τριάντα πέντε χρόνια και θα πρέπει να αποπεμφθεί. Βρήκατε έναν εύσχημο τρόπο, δυστυχώς, να θυμηθείτε τον εαυτό σας και να τον επαναλαμβάνετε διαρκώς και μονίμως. Αυτή, δυστυχώς, είναι η πραγματικότητα και δεν θυμίζετε τίποτα το καινούργιο. Επαναλαμβάνετε το παλαιοκομματικό.
Τον λόγο έχει ο κ. Κεγκέρογλου από τη Δημοκρατική Συμπαράταξη.
Θα μιλήσω εγώ, κύριε Πρόεδρε.
Έχετε κάνει αλλαγή;
Τη ζητάμε τώρα.
Ε, πότε τη ζητάτε; Τέλος πάντων, κύριε Κωνσταντινόπουλε…
Δεν πειράζει, κύριε Πρόεδρε, θα μιλήσω εγώ. Να επισημάνω τη «μεγάλη επιτυχία» του Προεδρείου σήμερα - δεν σας αφορά προσωπικά - που κατάφερε να αρχίσει ο πρώτος ομιλητής στις 16.00΄, με συνεχείς παραβιάσεις του Κανονισμού, όπως είναι αυτή την οποία επεσήμανα όταν προήδρευε ο κ. Κρεμαστινός, ότι έδωσε παρατύπως και παρά τον Κανονισμό τον λόγο στο Υπουργό μετά τους εισηγητές και πριν τους έξι πρώτους ομιλητές, όπως προβλέπει ρητά ο Κανονισμός. Και παρερμηνείες στο συγκεκριμένο δεν υπάρχουν. Αυτό προκάλεσε στη συνέχεια - και ευλόγως - το ζήτημα της τοποθέτησης των Κοινοβουλευτικών Εκπροσώπων και φτάσαμε σε αυτό το σημείο. Δεν είναι, όμως, θέμα Κανονισμού. Είναι θέμα διαχείρισης από το Προεδρείο. Το επεσήμανα. Δεν πειράζει. Μια άλλη φορά θα τηρηθεί ο Κανονισμός.
Κύριε Κεγκέρογλου, επιτρέψτε μου να σας διακόψω.
Μη με διακόψετε. Όταν τελειώσω, θα τα πείτε. Εγώ τα λέω μέσα στον χρόνο μου.
Όχι, θα σας διακόψω. Γνωρίζετε πολύ καλά - αν και το είπατε - ότι το Προεδρείο από το πρωί, σε ό,τι αφορά τη διεξαγωγή της διαδικασίας, ήταν ξεκάθαρο. Τώρα, εάν κάποιοι ήθελαν για δικούς τους λόγους, είτε προσωπικούς είτε όποιους άλλους λόγους, παρεμβαίνοντας, για παράδειγμα, στον προηγούμενο Προεδρεύοντα, να δημιουργήσουν όλα αυτά που δημιουργήθηκαν, αυτή τη μικροένταση - επιτρέψτε μου τη λέξη - προσωπικά δεν με αφορά, όπως και το Προεδρείο. Συνεχίστε σας παρακαλώ. Κρατείτε ο χρόνος σας.
Κοιτάξτε, κριτική σε αυτά που λέμε, μπορείτε να κάνετε. Δεν σημαίνει, όμως, ότι πρέπει να συμφωνήσουμε με ένα θέμα το οποίο δεν το γνωρίζετε, επειδή δεν ήσασταν καν στην Αίθουσα. Εντάξει, κύριε Πρόεδρε; Δεν ήσασταν στην Αίθουσα.
Συνεχίστε σας παρακαλώ.
Να πω, λοιπόν, ότι η συζήτηση κάθε άλλο παρά το νομοσχέδιο αφορούσε μέχρι τώρα. Μιλούσαμε για το τριήμερο των εκδηλώσεων μετά το Eurogroup, για το αν έγινε η συγκέντρωση ή όχι και για το γιατί ο κ. Τσακαλώτος αρνείται να μιλήσει. Εγώ μόνο μια κουβέντα να πω σε αυτό. Μα, αύριο θα μιλήσει ο Πρωθυπουργός, θα εκδώσει τις εξηγήσεις γιατί συμφώνησε με τους εταίρους και θα μάθει και ο κ. Τσακαλώτος για να τα πει την Τρίτη στην επιτροπή. Άρα, η πίεση προς τον κ. Τσακαλώτο σήμερα ήταν άδικη. Το νομοσχέδιο το οποίο συζητάμε έχει, βεβαίως, δυο - τρία θέματα που έχουν να κάνουν με οδηγία κι έχει και πανσπερμία άλλων ρυθμίσεων, οι οποίες έρχονται κατόπιν αιτημάτων των πολλών Υπουργείων, τα οποία υπογράφουν το συγκεκριμένο νομοσχέδιο. Άρα, δεν υπάρχει αρχή στο συγκεκριμένο νομοσχέδιο. Δεν έπρεπε καν να ζητείται η ψήφιση επί της αρχής. Είναι ένα νομοσχέδιο χωρίς αρχή. Έχει κατάληξη, βεβαίως, τις διευθετήσεις οι οποίες γίνονται. Ορισμένες από τις ρυθμίσεις τις οποίες φέρνει, λύνουν θέματα, αλλά πολλές από αυτές δημιουργούν ένα νέο καθεστώς και μια νέα αντίληψη για τα πράγματα, που έχουν να κάνουν με παραβίαση διαδικασιών και βεβαίως με διατάξεις οι οποίες ελέγχονται για την αντισυνταγματικότητά τους. Εγώ θα τοποθετηθώ σε συγκεκριμένες διατάξεις, όπως είναι αυτή που αναφέρεται στους δημοτικούς αστυνομικούς που τώρα, εκ των υστέρων, έρχεται η πολιτεία και τους λέει ότι: «Πρέπει να είστε σαράντα ετών για να πάτε εδώ ή εκεί»,. Νομίζω ότι αυτό το όριο πρέπει να πάει, τουλάχιστον, στα πενήντα πέντε, όπως ήταν η αρχική ρύθμιση, ούτως ώστε να μην υπάρξει απώλεια των δικαιωμάτων των ανθρώπων που δήλωσαν, μιας και υπάρχει η λεγόμενη συνέχεια στο ελληνικό κράτος. Η ρύθμιση που αφορά - έναν μήνα πριν - τις κρίσεις των αξιωματικών του Λιμενικού, νομίζω ότι δεν φέρνει μόνο στο προσκήνιο υπόνοιες για τη σκοπιμότητά της, αλλά είναι ευθεία η πρόθεσή της προκειμένου να παρέμβει σε αυτή τη διαδικασία. Εμείς την καταγγέλλουμε. Έχουμε κάνει τροπολογία για να ισχύσει ό,τι ισχύει και στα υπόλοιπα Σώματα. Και βεβαίως, αναμένουμε τις κρίσεις από τις οποίες θα διαπιστωθεί ακριβώς του λόγου το αληθές. Να αναφερθώ στην τροπολογία που έχουμε καταθέσει για την παράταση των δομών φτώχειας. Όταν η προηγούμενη παράταση, που εισηγήθηκε το Υπουργείο Εργασίας και το Υπουργείο Εσωτερικών, ήταν μέχρι 28 Φεβρουαρίου, είχαμε τότε πει ξεκάθαρα ότι αυτή η προθεσμία δεν αρκεί. Και δεν αρκεί γιατί δεν θα έχουν προλάβει οι δήμοι να στελεχωθούν και με τα κέντρα κοινότητας και οι άλλες συνεργαζόμενες οργανώσεις, προκειμένου να μπορέσει να υπάρχει μια συνέχεια σε αυτό το έργο που έχει να κάνει με τα κοινωνικά παντοπωλεία και όλες τις δομές που στηρίζουν τους πλέον αδύναμους. Αυτό σημαίνει ότι την Τετάρτη που δεν υπάρχουν δομές και μέχρι να στελεχωθούν - τον Απρίλιο ή τον Μάιο - θα έχουμε ένα τεράστιο πρόβλημα σε αυτόν τον τομέα. Η κυρία Υπουργός Εργασίας είπε: «Θα έχουν τώρα το κοινωνικό εισόδημα αλληλεγγύης.». Αιτήσεις κάνουν. Θα αργήσει η καταβολή. Επομένως, δεν θα έχουν ούτε αυτό για το διάστημα που συζητάμε. Ζητάμε, λοιπόν, να γίνει δεκτή αυτή η παράταση των δομών για την αντιμετώπιση της φτώχειας μέχρι τέλος Μαΐου, για να καλύψουμε τις ανάγκες που υπάρχουν ώστε να μην υπάρχουν κενά. Έρχομαι τώρα στην τροπολογία που έχουμε καταθέσει για τη δακοκτονία που αφορά και το Υπουργείο Εσωτερικών και το Υπουργείο Αγροτικής Ανάπτυξης. Λόγω της άποψης ενός γενικού γραμματέα του Υπουργείου Αγροτικής Ανάπτυξης αμφισβητήθηκε φέτος - όχι νομικά, αλλά θεωρητικά η δυνατότητα το Υπουργείο Αγροτικής Ανάπτυξης να μπορεί να προμηθεύεται τα εντομοκτόνα για την καταπολέμηση του δάκου. Δυστυχώς, έχουμε φτάσει στο απώτερο σημείο που θα μπορεί να διεξαχθεί ο διεθνής διαγωνισμός ούτως ώστε, με το δεδομένο ότι υπάρχουν κάποια υλικά για το πρώτο διάστημα, να προλάβουμε την περίοδο που πρέπει να γίνουν οι ψεκασμοί. Με αυτή την έννοια έχουμε καταθέσει αυτήν την τροπολογία, η οποία διευκρινίζει ότι για την προμήθεια των υλικών είναι αρμόδιο το Υπουργείο Αγροτικής Ανάπτυξης και βεβαίως όλο το υπόλοιπο, που έχει να κάνει με το προσωπικό και το πρόγραμμα για τη συλλογική καταπολέμηση του δάκου, είναι στην αρμοδιότητα των περιφερειών. Εάν δεν υπάρξει άμεσα η ρύθμιση αυτή, με το γεγονός ότι δεν έχουμε την επόμενη εβδομάδα νομοθετικό έργο, οι ημερομηνίες για τον διεθνή διαγωνισμό θα είναι απαγορευτικές για να διεξαχθεί δακοκτονία και η ελαιοκαλλιέργεια, κύριε Πρόεδρε, θα τεθεί σε μεγάλο κίνδυνο. Με αυτήν την έννοια παρακαλούμε το Υπουργείο Εσωτερικών - είναι ενήμερος και ο κ. Πουλάκης και το Υπουργείο Αγροτικής Ανάπτυξης - να συνεννοηθούν για να κάνουν αποδεκτή αυτή την τροπολογία και να τρέξει ο διεθνής διαγωνισμός από το Υπουργείο Αγροτικής Ανάπτυξης που έχει την τεχνογνωσία. Και του χρόνου, όπως θέλουν κάποιοι - είτε περιφέρειες είτε οτιδήποτε - ας γίνει. Και κλείνω με δύο παρατηρήσεις. Η μία αφορά τη ρύθμιση που έρχεται για τα ΤΟΕΒ, η οποία έχει πάρα πολλά θετικά και λύνει θέματα. Νομίζω, όμως, ότι πρέπει να δημιουργηθεί μια ομάδα εργασίας για να δούμε ευρύτερα το θεσμικό πλαίσιο των ΤΟΕΒ, ούτως ώστε να μην έχουμε το φαινόμενο. Τους είχαμε στους δήμους και οι ΤΟΕΒ, οι συλλογικοί φορείς δεν ήθελαν, γιατί πραγματικά οι δήμοι δεν μπορούσαν να τους στελεχώσουν. Τώρα τους πάμε στις περιφέρειες και βγήκε ανακοίνωση από τις περιφέρειες ότι: «Εμείς δεν του θέλουμε ως εποπτεία». Όταν γίνονται οι ρυθμίσεις με τέτοιο τρόπο, που δεν υπάρχει στη διαβούλευση, έχουμε τέτοια προβλήματα. Τελειώνω με ένα θέμα ηθικό που αφορά τον κ. Βαρδάκη, ο οποίος ήρθε στην Αίθουσα. Εάν δεν ερχόταν, δεν θα το έλεγα. Την προ - προηγούμενη εβδομάδα πήγαμε με πρωτοβουλία του κ. Δανέλλη οι τρεις μας στο Υπουργείο Προστασίας του Πολίτη και συζητήσαμε ένα σοβαρό θέμα. Ανέλαβα, λοιπόν, εγώ, μετά τη συναίνεση του Υπουργείου και των άλλων συναδέλφων, να φτιάξω μία τροπολογία, το σχέδιο της οποίας καταθέτω στα Πρακτικά για να υπάρχει, την οποία διαβίβασα στον κ. Βαρδάκη για να κατατεθεί όπως είχαμε συνεννοηθεί. Τα ονόματα είναι κατά σειρά, Σωκράτης Βαρδάκης πρώτος, Βασίλειος Κεγκέρογλου δεύτερος και Σπύρος Δανέλλης τρίτος. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τον ρώτησα, λοιπόν: «Κύριε συνάδελφε, τι έγινε;». Μου λέει: «Την κατέθεσα». Με έκπληξη σήμερα βλέπω ότι έχει καταθέσει την τροπολογία μόνο με το ονοματάκι του. Αυτό το ζήτημα είναι προσωπικό, τεράστιο. Ας άλλαζες ένα κόμμα, κύριε Βαρδάκη, τουλάχιστον! Δεν μπορεί να γίνεται αυτό το πράγμα. Ας με ενημέρωνες. Δεν είναι ηθικό αυτό το ζήτημα. Ευχαριστώ, κύριε Πρόεδρε.
Κύριε Πρόεδρε, ζητώ τον λόγο για ένα λεπτό.
Τον λόγο έχει ο κ. Κατσώτης.
Κύριε Πρόεδρε, τρεις φορές αναφέρθηκε στο όνομά μου.
Τι πάθατε ξαφνικά; Κύριε Βαρδάκη, τι θέλετε;
Κύριε Πρόεδρε, μετά τον κ. Κατσώτη θέλω τον λόγο για ένα λεπτό.
Νομίζω ότι αυτά τα ζητήματα θα μπορούσαν να λυθούν και να διευθετηθούν εκτός της Ολομέλειας. Σας παρακαλώ πολύ, ας τα λύσετε εκτός της Αιθούσης. Είστε και συντοπίτες από το Ηράκλειο και οι δύο ή οι τρεις. Λύστε τα εκτός της Αίθουσας. Νομίζω ότι δεν χρειάζεται. Κύριε Κατσώτη, έχετε τον λόγο. Περιμένει και ο Υπουργός. Θέλει να φύγει ο Υπουργός.
Κύριε Πρόεδρε, μπορώ να έχω τον λόγο;
Κυρία Μανωλάκου, εσείς τι θέλετε;
Κύριε Πρόεδρε, για μισό λεπτό θέλω να πω ότι η ώρα είναι 16.00΄ και ο προγραμματισμός που κάνατε ήταν ότι περίπου στις 21.00΄ θα έχουμε τελειώσει. Όμως, ο Υπουργός, που έχει την ευθύνη αυτού του νομοσχεδίου, δεν μας έχει πει τι βουλευτικές τροπολογίες δέχεται. Πρέπει να μας το πει.
Σωστό. Κύριε Υπουργέ, παράκληση κάποια στιγμή να πάρετε τον λόγο. Ίσως προηγηθείτε του κ. Φάμελλου, αλλά θα το λύσουμε αυτό. Ξεκινήστε, κύριε Κατσώτη.
Σήμερα ξεφύγαμε από τα μέτρα και τα αντίμετρα που θα είχαν δήθεν δημοσιονομικά ουδέτερη επίπτωση για τον λαό έτσι όπως προπαγάνδιζαν τα κυβερνητικά στελέχη όλες αυτές τις ημέρες. Περάσαμε σήμερα σε αυτό που είπε ο Υπουργός Οικονομικών ότι κάποιοι θα χάσουν και οι μάσκες, λοιπόν, έπεσαν πριν καεί ο βασιλιάς καρνάβαλος. Ο εργαζόμενος λαός έρχεται να δει κατάματα τα νέα μέτρα που του ετοιμάζετε και είναι βάρβαρα και αυτά θα έχουν επίπτωση σε πολλές πτυχές της ζωής των εργαζομένων και του λαού. Όμως, πρέπει να σας αναγνωρίσουμε τη μεγάλη ικανότητα που έχετε, που δεν την είχαν άλλες πολιτικές δυνάμεις, να παρουσιάζετε το μαύρο ως άσπρο. Ήρθατε, λοιπόν, όπως τότε ο Μητσοτάκης παλιά έλεγε «μηδέν συν μηδέν μας κάνει δεκατέσσερα», και λέτε ότι οι ομαδικές απολύσεις, η κατάργηση της προσωπικής διαφοράς από τον επανυπολογισμό των συντάξεων και μια σειρά άλλες ρυθμίσεις που είναι μπροστά, ότι αυτές δεν θα έχουν επιπτώσεις, θα είναι ουδέτερες. Γιατί θα πάρετε σήμερα χίλια, αλλά σε βάθος χρόνου θα τα επιστρέψετε είτε με τον ΦΠΑ είτε με κάποιους άλλους τρόπους. Μα, είστε καλά; Κουνάτε το κεφάλι, κύριε Παπαδόπουλε; Αν σας κόψουν εσάς τον μήνα από την προσωπική διαφορά, από τη σύνταξη, από τον επανυπολογισμό 100 ευρώ τον μήνα, θα σας δώσουν 100 ευρώ τον μήνα;
Παρακαλώ, κύριε Κατσώτη, μην αναφέρεστε προσωπικά.
Ο κόσμος, ο λαός σταμάτησε να σας ακούει, δεν σας εμπιστεύεται γι' αυτό είναι και στον δρόμο. Καταργήσατε τη δέκατη τρίτη σύνταξη και τη δέκατη τέταρτη, καταργήσατε το ΕΚΑΣ, δώσατε ένα εφάπαξ βοήθημα και το βαφτίσατε δέκατη τρίτη σύνταξη. Έτσι τώρα και με τα νέα μέτρα που θέλετε να πάρετε. Εμείς ρωτάμε, κύριε Υπουργέ: Θα νομοθετήσετε τις ομαδικές απολύσεις, ναι ή όχι; Πείτε μας εδώ και αποκαλυφθείτε στους εργαζόμενους και τον λαό. Θα καταργήσετε την προσωπική διαφορά που θα προκύψει από τον επανυπολογισμό των συντάξεων, ναι ή όχι; Τι έχετε δεσμευτεί; Πείτε καθαρά εδώ στους συνταξιούχους τι θα γίνει. Θα μειώσετε το αφορολόγητο στους εργαζόμενους, ναι ή όχι; Και πόσο; Στα 6.600, στα 6.000, στα 5.000; Θα επεκταθεί ο «κόφτης» σε μισθούς και συντάξεις, ναι ή όχι, και για πόσα χρόνια, πόσο έχετε δεσμευτεί; Θα επεκταθούν τα ματωμένα πλεονάσματα που είχαμε μέχρι τώρα και για πόσα χρόνια; Ναι ή όχι; Για πόσο έχετε δεσμευτεί και σε αυτό; Θα φέρετε, κύριοι, για συζήτηση την πρόταση νόμου των συνδικάτων που κατέθεσε το ΚΚΕ εδώ για τις συλλογικές συμβάσεις, για την επαναφορά του κατώτερου μισθού των 751 ευρώ και όλα τα υπόλοιπα; Πότε θα την φέρετε; Γιατί δεν την έχετε φέρει ακόμη; Θα θεσμοθετήσετε υποκατώτατο μισθό; Κύριε Υπουργέ, εδώ κάναμε τη συζήτηση, όταν ήσασταν Υπουργός Εργασίας, για τα 751 ευρώ και λέγατε ότι θα το φέρετε. Δυστυχώς, πάλι επιβεβαιωθήκαμε. Όχι μόνο δεν τον φέρατε, αλλά ήδη συζητάτε και για υποκατώτατο μισθό. Αυτά, λοιπόν, είναι τα μέτρα, που είναι μπροστά μας. Εμείς πιστεύουμε ότι η Κυβέρνηση δεν μπορεί άλλο να κοροϊδεύει. Προσπάθησε όλο το προηγούμενο διάστημα να αποσπάσει τη συναίνεση, την ανοχή του λαού στα μέτρα. Όμως, σήμερα οι εργαζόμενοι όλο και περισσότερο αποφασίζουν να γραφτούν στα συνδικάτα τους και παίρνουν μέρος στους αγώνες που αναπτύσσονται. Τα συλλαλητήρια που έγιναν προχθές έδειξαν ότι οι εργαζόμενοι, οι συνταξιούχοι, οι αυτοαπασχολούμενοι, η φτωχή αγροτιά, οι νέοι και οι νέες συμμετέχουν όλο και περισσότερο, όσο και αν προσπαθείτε εσείς να τους κάνετε να μην συμμετέχουν. Όσον αφορά το σχέδιο νόμου. Κύριοι, το ΚΚΕ σε καπιταλιστικά καλούπια δεν μπαίνει. Η εργατική τάξη βράζει και θα σπάσει τον εκμεταλλευτικό κορσέ της αστικής τάξης. Άλλο δρόμο δεν έχει. Θα προχωρήσει τον δρόμο της απελευθέρωσής της από την ρητορεία των μονοπωλίων. Αυτό είναι το σύστημα που στηρίζετε όλοι σας, και σε αυτό προσαρμόζεστε σήμερα με το σχέδιο νόμου για την εφαρμογή του Κανονισμού της Ευρωπαϊκής Ένωσης, των καπιταλιστικών κρατών για τα πολιτικά κόμματα, κόμματα που θα στηρίζουν την κυριαρχία των καπιταλιστών, που θα κινούνται στα επιτρεπτά όρια, που θα δρουν για την ικανοποίηση των αναγκών τους, των δικών τους απαιτήσεων, κόμματα που θα ενσωματώνουν, θα χειραγωγούν τους εργαζόμενους και τα λαϊκά στρώματα, που θα ιεραρχούν τις προτεραιότητες του κεφαλαίου, όπως, βέβαια, κάνουν και σήμερα. Αυτό που φοβούνται είναι τα κομμουνιστικά κόμματα. Δεν θέλουν τη δράση για τη λύση της βασικής αντίθεσης μεταξύ κεφαλαίου και εργασίας, που είναι η κατάργηση της εκμετάλλευσης ανθρώπου από άνθρωπο. Όσα μέτρα και αν πάρει η αστική τάξη κάθε χώρας και όλες μαζί, ανίκητες δεν είναι. Η δύναμη είναι στην εργατική τάξη, την παραγωγό του πλούτου, που είναι η μόνη τάξη που μπορεί να οδηγήσει στην πρόοδο, σε μια ανώτερου τύπου δημοκρατία. Η κοινωνικοποίηση των μέσων παραγωγής, ο κεντρικός σχεδιασμός, που θα υπηρετεί την ικανοποίηση των αναγκών, με τη συμμετοχή και τον εργατικό έλεγχο είναι η απάντηση στη σημερινή ρητορεία των μονοπωλίων, στη βαρβαρότητα και τους πολέμους τους. Έχουμε καταθέσει, κύριε Υπουργέ, τρεις τροπολογίες. Για τα ΑΜΕΑ. Αναγνωρίζετε ότι είναι πολύ μεγάλη η ανεργία. Σήμερα απασχολούνται με προγράμματα στους δήμους. Αλήθεια, γιατί δεν κάνετε δεκτή την τροπολογία μας, που λέμε ότι θα πρέπει να συνεχίζουν την απασχόλησή τους, ενώ αυτή η απασχόληση λέτε ότι πρέπει να ισχύει στον ιδιωτικό τομέα; Γιατί όχι στους δήμους; Η δεύτερη τροπολογία που κάναμε. Έδιωξαν κόσμο κάποιοι δήμοι. Δεν εφάρμοσαν αυτή τη ρύθμιση. Γιατί δεν κάνετε δεκτή την τροπολογία μας, ώστε αυτοδικαίως αυτοί να μην θεωρούνται απολυμένοι και να μπορούν να επανέλθουν, κύριε Υπουργέ; Τι συνεννόηση έχετε κάνει με αυτούς τους δημάρχους των τεσσάρων δήμων; Φαντάζομαι ότι δεν έχει υπάρξει συνεννόηση. Επίσης, μιλάμε για την παράταση των συμβάσεων και τη μετατροπή τους σε αορίστου χρόνου. Θα έχουμε τα ίδια και τα ίδια με τις καθαρίστριες; Πολύ δεν έχει τραβήξει αυτή η ιστορία με τους εργολάβους; Δεν έχουν ροκανίσει εδώ πολύ χρήμα του δημόσιου τομέα, με βαθιά εκμετάλλευση αυτών των εργαζομένων, με ανασφάλιστη δουλειά, με απλήρωτους και όλα αυτά, που τα ξέρουμε όλοι, αλλά σιωπούμε; Εμείς, λοιπόν, πιστεύουμε ότι αυτές οι τροπολογίες θα πρέπει να γίνουν αποδεκτές, γιατί ικανοποιούν τις ανάγκες των εργαζομένων και δίνουν λύση σε αυτή την άδικη, τη μεσαιωνική εργασιακή σχέση που είχαν μέχρι τώρα.
Ευχαριστούμε τον κ. Κατσώτη. Θα δώσουμε τον λόγο στον κύριο Υπουργό, για να τοποθετηθεί επί των τροπολογιών. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Γίνονται αποδεκτές οι εξής υπουργικές τροπολογίες: Η τροπολογία με γενικό αριθμό 930 και ειδικό 9, που αφορά θέματα αρμοδιότητας του Υπουργείου Εθνικής Άμυνας, η τροπολογία με γενικό αριθμό 931 και ειδικό 10, που αφορά την τροποποίηση των διατάξεων του ν.4412/2016, η τροπολογία με γενικό αριθμό 932 και ειδικό 11, που αφορά ζητήματα ρύθμισης και λειτουργίας των οργάνων διοίκησης του Ταμείου Χρηματοπιστωτικής Σταθερότητας, η τροπολογία με γενικό αριθμό 935 και ειδικό 14, που αφορά την καταβολή αποζημιώσεων στο δημοτικό διαμέρισμα της Μόρια της Λέσβου, η τροπολογία με γενικό αριθμό 940 και ειδικό 19 για τους προέδρους και αντιπροέδρους των ανεξάρτητων αρχών και η τροπολογία με γενικό αριθμό 942 και ειδικό 21, που αφορά την παράταση απαλλαγής από την προσκόμιση αποδεικτικών φορολογικής και ασφαλιστικής ενημερότητας για τον Οργανισμό του Μεγάρου Μουσικής. Δεν αναφέρομαι σε αυτές που υποστήριξα εγώ. Δεν υπάρχει, φαντάζομαι, ανάγκη. Έχουν καταγραφεί. Μήπως θέλετε να πω και αυτές που υποστήριξα; Να τις επαναλάβω;
Πείτε μόνο τα νούμερα, κύριε Υπουργέ.
Επαναλαμβάνω, λοιπόν. Είναι οι εξής τροπολογίες: Η τροπολογία με γενικό αριθμό 936 και ειδικό 15, η τροπολογία με γενικό αριθμό 939 και ειδικό 18 και η τροπολογία με γενικό αριθμό 941 και ειδικό 20. Επίσης, γίνονται αποδεκτές οι εξής βουλευτικές τροπολογίες: Η τροπολογία με γενικό αριθμό 924 και ειδικό 3, που αφορά τις χρηματικές δωρεές υπέρ της Περιφέρειας Κεφαλληνίας και, επίσης, η τροπολογία με γενικό αριθμό 934 και ειδικό 13, που αφορά τις Επιτροπές Πολιτογράφησης. Θέλω να αναφερθώ μισό λεπτό στο θέμα της δακοκτονίας, για να μην δημιουργείται κανενός είδους αναστάτωση. Και φέτος θα ακολουθηθεί η ίδια διαδικασία που είχε γίνει και τα προηγούμενα χρόνια. Έχουμε έρθει σε επαφή και με το αρμόδιο Υπουργείο, το Υπουργείο Αγροτικής Ανάπτυξης, και δεν υπάρχει αυτή τη στιγμή οποιαδήποτε ανάγκη για μια περαιτέρω τροπολογία. Ακριβώς η ίδια διαδικασία θα ακολουθηθεί. Επίσης, σε σχέση με αυτό που ανέφερε πριν εκ μέρους του ΚΚΕ ο κ. Κατσώτας…
Κατσώτης.
Κατσώτης, Κατσώτας, σημασία έχει να καταλαβαινόμαστε. Αναγνωρίζω, όμως, την ευαισθησία σας και δεν θα επαναλάβω αυτό το λάθος. Αναφερθήκατε στην ανάγκη να υπάρξει τροπολογία για προσφυγές εργαζομένων που έχουν γίνει αυτή τη στιγμή. Μα μπορούμε εμείς να προκαταλάβουμε τη δικαστική απόφαση; Δεν γίνεται αυτό. Θα ήταν σαν να υποκαθιστούμε τη δικαστική αρχή.
Γιατί να μην γίνει υλοποίηση από τους δήμους;
Δεν γίνεται αυτό το πράγμα.
Δεν είναι έτσι, κύριε Υπουργέ.
Από εκεί και έπειτα, βεβαίως, γι' αυτό σήμερα υπάρχει συγκεκριμένη τροπολογία, η οποία δεν αφήνει κανένα περιθώριο σε οποιονδήποτε δήμαρχο να μην πληρώσει ή να μην παρατείνει συμβασιούχους. Αυτό νομίζω ότι είναι απολύτως σαφές και δεν χρειάζεται να επανερχόμαστε. Δεν είναι οι δήμαρχοι αυτοί οι οποίοι κρίνουν τη συνταγματικότητα ή την αντισυνταγματικότητα μιας τροπολογίας. Ευχαριστώ.
Καλώς. Ευχαριστούμε τον κύριο Υπουργό.
Κύριε Πρόεδρε, μπορώ να έχω τον λόγο για μια νομοτεχνική βελτίωση;
Είχε ζητήσει τον λόγο ο κ. Φάμελλος. Εάν δεν υπάρχει αντίρρηση από τον κύριο Υπουργό, θα προηγηθείτε εσείς.
Καμμία αντίρρηση, κύριε Πρόεδρε.
Κύριε Τόσκα, έχετε τον λόγο, για να καταθέσετε τη νομοτεχνική βελτίωση.
Πρόκειται για μια νομοτεχνική βελτίωση, κύριε Πρόεδρε, η οποία είχε συζητηθεί, βέβαια, και στην επιτροπή. Αφορά την Υπηρεσία Εσωτερικών Υποθέσεων και αναφέρεται στους Αστυνομικούς που ήδη υπηρετούν σε αυτήν την υπηρεσία, για τους οποίους δεν διαφοροποιείται η παραμονή τους στην υπηρεσία. Σας ευχαριστώ.
Καλώς, καταθέστε την και στα Πρακτικά, για να διανεμηθεί και στους συναδέλφους Βουλευτές.
Κύριε Φάμελλε, έχετε τον λόγο για δύο λεπτά.
Ευχαριστώ, κύριε Πρόεδρε. Κυρίες και κύριοι Βουλευτές θέλω να παρουσιάσω και να υποστηρίξω το άρθρο 42 του νομοσχεδίου που έχετε στα χέρια σας, το οποίο τροποποιεί την παράγραφο 2β του άρθρου 1 του ν.4014 περί περιβαλλοντικής αδειοδότησης. Η συγκεκριμένη ρύθμιση ενσωματώνει στο ελληνικό δίκαιο τις οδηγίες της Ευρωπαϊκής Ένωσης 92/2011 και 52/2014 και δίνει τη δυνατότητα στα κράτη - μέλη να εξαιρούν σε εξαιρετικές περιπτώσεις κάποια έργα από τις διατάξεις που θέτει η οδηγία. Είναι εξαίρεση από την περιβαλλοντική αδειοδότηση. Η ισχύουσα μορφή της παραγράφου εξαιρούσε πλέον των έργων πολιτικής προστασίας, των δράσεων πολιτικής προστασίας, και τα έργα ανάκτησης ή διάθεσης αποβλήτων. Πρόκειται για μια ειδική εξαίρεση. Αυτό, όμως, δεν ήταν αντίστοιχο ούτε με το πνεύμα και το γράμμα της οδηγίας ούτε και με τις ανάγκες της δικής μας πολιτικής, αν θέλετε, στα θέματα περιβαλλοντικής αδειοδότησης. Έτσι, τροποποιείται η ρύθμιση η συγκεκριμένη και εξαιρούμε από τη διαδικασία περιβαλλοντικής αδειοδότησης μόνο τις περιπτώσεις έκτακτων αναγκών πολιτικής προστασίας και μάλιστα, με ένα συγκεκριμένο χρονικό διάστημα δύο ετών. Δεν έχουμε και ανάγκη να εξαιρούμε τα έργα αποβλήτων από τη διαδικασία περιβαλλοντικής αδειοδότησης, πρώτα απ' όλα, γιατί θέλουμε να υπάρχουν ασφαλείς διαδικασίες, γιατί τα έργα αυτά πρέπει να χρηματοδοτηθούν και να ολοκληρωθούν και η χώρα να μην πληρώνει περιβαλλοντικά πρόστιμα, τα οποία ανέρχονται σε δεκάδες εκατομμύρια ευρώ από τις καθυστερήσεις, που είχε μέχρι τώρα η Ελλάδα και ταυτόχρονα γιατί έχουμε ήδη περιβαλλοντικά αδειοδοτήσει με στρατηγικές μελέτες περιβαλλοντικών επιπτώσεων όλους τους περιφερειακούς σχεδιασμούς σε όλη την Ελλάδα. Άρα, υπάρχει και το πλαίσιο περιβαλλοντικής αδειοδότησης και οργανώνεται η διαδικασία των στερεών αποβλήτων με βάση και τους περιβαλλοντικούς κανόνες. Έτσι, λοιπόν, για τα έργα που αντιστοιχούν - αν θέλετε - σε εξαιρετικές περιπτώσεις και συνδυάζονται με την κήρυξη μιας περιοχής σε κατάσταση έκτακτης ανάγκης υπάρχει η εξαίρεση για την περιβαλλοντική αδειοδότηση, η οποία αντιστοιχεί και στην ευρωπαϊκή οδηγία, όταν υπάρχει μια επείγουσα και ουσιαστική απαίτηση για την υλοποίηση του έργου, μια αδυναμία κατασκευής τους σε προγενέστερο χρόνο και όταν δεν μπορούν να τηρηθούν όλες οι διαδικασίες περιβαλλοντικής αδειοδότησης. Τι γίνεται όμως σε αυτές τις περιπτώσεις; Εξετάζουμε υποχρεωτικά αν υπάρχει μια οποιαδήποτε άλλη διαδικασία εκτίμησης των επιπτώσεων, ενημερώνουμε το κοινό για ό,τι διαθέσιμες εκτιμήσεις και μελέτες υπάρχουν και ενημερώνουμε ταυτόχρονα και την Ευρωπαϊκή Επιτροπή για να αποφύγουμε τα πρόστιμα εναντίον της χώρας μας. Νομίζω ότι έτσι δημιουργούμε μια μεγαλύτερη ασφάλεια στην περιβαλλοντική αδειοδότηση και άρα, μειώνουμε τις εξαιρέσεις και δεν υποχωρούμε σε τίποτα στην περιβαλλοντική προστασία. Ευχαριστώ πολύ.
Ευχαριστούμε τον κύριο Υπουργό. Τον λόγο έχει ο Ανεξάρτητος Βουλευτής κ. Γεώργιος - Δημήτριος Καρράς.
Ευχαριστώ, κύριε Πρόεδρε. Τελικά, φαίνεται ότι η νομοθέτηση είναι ένα πραγματικά δύσκολο θέμα για την κάθε κυβέρνηση. Έχουμε σήμερα λοιπόν ένα νομοσχέδιο, το οποίο ξεκινάει με καλές προθέσεις, το ευρωπαϊκό πολιτικό κόμμα. Μας λέει στο δεύτερο κεφάλαιο ότι θα γίνει επιτάχυνση του κυβερνητικού έργου από πλευράς αρμοδιοτήτων του Υπουργείου Εσωτερικών. Λέμε, «καλά πάμε». Το ανοίγω. Το διαβάζω. Απλή διαχείριση, τρέχουσα διαχείριση και εντελώς άτολμη. Τι κάνει λοιπόν; Έχω ήδη επανειλημμένα στην επιτροπή κάνει τα σχόλιά μου. Επαναφέρει το θέμα της παροχής ασυλίας σε δημόσιους υπαλλήλους εάν παραβαίνουν τον νόμο. Δεν μας διευκρινίζει όμως αν αυτό ισχύει όταν παραβαίνουν τον νόμο και στρέφονται κατά του δημοσίου συμφέροντος ή απλώς για να είμαστε αρεστοί θα πρέπει να παράσχουμε το νομικό οπλοστάσιο και το νομικό επιτελείο του δημοσίου για να τους υποστηρίζουμε. Θέλω να θυμίσω προς τους συναδέλφους ότι όταν παραπέμπεται κάποιος δημόσιος υπάλληλος, δημόσιος λειτουργός, ένα πράγμα θα έχει εις βάρος του: την παράβαση των υπηρεσιακών εγκλημάτων ή τη γενική παράβαση καθήκοντος. Αν είναι εξυβρίσεις, καλώς να δούμε εάν αφορούν τρίτους. Όταν όμως ο εισαγγελέας ασκεί δίωξη εις βάρος υπαλλήλου, κρατικού λειτουργού, θα πρέπει πάντα να κοιτάμε τι έκανε. Γιατί έτσι στο τέλος θα θάλπουμε την παρανομία και την ασυλία. Είναι μια διάταξη λοιπόν μέσα στο παρόν νομοσχέδιο, η οποία για εμένα δημιουργεί προβληματισμούς για την σκοπιμότητά της. Δεν έχει σημασία. Ας προχωρήσουμε παρακάτω. Έκανα στις επιτροπές μιας προσπάθεια, επειδή θεωρώ, κυρίες και κύριοι συνάδελφοι, ότι ένα νομοσχέδιο πρέπει να έχει και μια αποτελεσματικότητα σε μια εποχή κρίσης και δυσχερειών. Δεν θα μπω αυτήν την ώρα στη συζήτηση εάν τη Δευτέρα το Eurogroup ήταν καλό ή κακό. Θα πω ότι εμείς σαν Βουλή αυτήν τη στιγμή και ιδιαίτερα η Κυβέρνηση δεν φέρνει ελάχιστες τομές για να ανοίξουν τους κρουνούς εκείνους που θα μπορέσουν να φέρουν εισόδημα και πλούτο στη χώρα. Δίνω λοιπόν το παράδειγμα αυτή τη στιγμή: Ωραία, ζήτησε η Τοπική Ένωση Δήμων της Αττικής να μην συμμετέχει υπάλληλος του Υπουργείου Εσωτερικών στις επιτροπές επίλυσης των φορολογικών διαφορών των δήμων. Γιατί; Προφανώς ήθελε να απεμπλακεί από τον κρατικό εναγκαλισμό. Δεν το απορρίπτω για τον λόγο ότι έχουμε στο κάτω - κάτω και μια ανεξαρτησία και οντότητα της τοπικής αυτοδιοίκησης. Βρήκα αφορμή, λοιπόν, στο άρθρο 18 του νομοσχεδίου, όπου γινόταν τροποποίηση της σχετικής διάταξης, να απλοποιήσουμε τις ισχύουσες διατάξεις, να ζητήσουμε να λύνονται οι φορολογικές διαφορές των δήμων σε πρώτο βαθμό, σε προδικαστικό βαθμό από τους ίδιους τους δήμους, ούτως ώστε αφ' ενός μεν να μπορεί να υπάρχει εκκαθάριση των υποθέσεων, αφ' ετέρου δε να μπορεί να υπάρχει και είσπραξη των απαιτήσεων ή απελευθέρωση εκείνου που αδικείτο από τη φορολογία που επιβάλλεται. Είπα, λοιπόν, το απλό: Όπως το Υπουργείο Οικονομικών έχει ένα προδικαστικό στάδιο, τη λεγόμενη ενδικοφανή προσφυγή, ας το φέρουμε και στους δήμους. Δεν το ονόμασα ενδικοφανή προσφυγή, μην δώσω την έννοια διαφοράς που θα επιλύεται. Ακολούθησα το γε νυν έχον, το οποίο αφορά τη συμβιβαστική επίλυση των φορολογικών διαφορών. Οι δήμοι σήμερα μετά τον περιορισμό με τον «ΚΑΛΛΙΚΡΑΤΗ» έχουν οικονομικές οντότητες τεράστιες. Ο αριθμός τους και οι υπηρεσίες τους είναι τέτοιες που μπορούν να αντιμετωπίσουν και την επίλυση διαφορών. Πρότεινα μέσα στο στάδιο το διοικητικό, το προδικαστικό να αντιμετωπίζονται διοικητικά οι διαφορές κατόπιν υποχρεωτικά υποβαλλομένης αιτήσεως του ενδιαφερομένου, ούτως ώστε να έχουμε μία εναλλακτική λύση επιλύσεως των διαφορών των δήμων σε σχέση με τη φορολογία και μια ταχύτητα. Πρέπει να σας πω και κάτι άλλο. Αν δούμε τι εισπράττουν οι δήμοι σήμερα ή μάλλον τι μεγάλη φορολογία έχουν - έχουν μεγάλη φορολογία - , θα δούμε το εξής, ότι πρέπει να τα λύνουν εκεί επί τόπου για να μπορούν να εισπράττουν πόρους. Διαφορετικά, εμείς δικηγόροι είμαστε οι περισσότεροι εξ ημών και ξέρουμε ότι θα πάμε στο δικαστήριο, θα χρονίσει το διοικητικό δικαστήριο και έχει ο θεός αν θα πληρωθούν αυτές οι υποχρεώσεις ή όχι και με δεδομένο ότι συνήθως δεν υπάρχει μεγάλη πίεση από πλευράς τοπικής αυτοδιοίκησης για την είσπραξη. Περίμενα λοιπόν κι αυτό. Θέλω να θυμίσω ότι ήταν μια υποχρέωση της χώρας, διότι δεν το εφηύρα. Το λέει η σύμβαση που υπέγραψαν τα μεγάλα κόμματα τον Αύγουστο του 2015 για εναλλακτικές μεθόδους επίλυσης των διαφορών. Η Κυβέρνηση σιώπησε. Έγινα κουραστικός και επίμονος στις επιτροπές, αλλά η Κυβέρνηση σιώπησε και σήμερα που περίμενα να δώσει μία διέξοδο σε αυτό το ζήτημα περί άλλα τυρβάζει. Κατόπιν αυτού, κυρίες και κύριοι συνάδελφοι, είμαι πεπεισμένος ότι δεν υπάρχει πρόθεση αντιμετωπίσεως σοβαρών ζητημάτων. Υπάρχει μόνο πρόθεση διαχειρίσεως και διευθετήσεως τρεχουσών υποχρεώσεων και ας σέρνεται η χώρα. Διότι πραγματικά η χώρα σέρνεται από εδώ και μπρος. Και μάλιστα αν θέλετε να κάνω και το πολιτικό μου σχόλιο, αυτό το οποίο τη Δευτέρα παρουσιάστηκε ως μεγάλη επιτυχία, τουλάχιστον στη δική μου την αντίληψη είναι ότι κολυμπήσαμε σε θολά νερά χωρίς να ξέρουμε. Δεν πειράζει. Διαμαρτυρηθείτε, κύριε συνάδελφε. Εγώ δέχομαι και την κριτική και τα δέχομαι όλα. Κάνω και διάλογο, αν θέλετε.
Κύριε Καρρά, συγγνώμη για τη διακοπή. Δεν δυσφόρησε ο συνάδελφος με τα λεγόμενά σας. Με το Προεδρείο συνεννοούνταν.
Συγχωρέστε με. Δική μου παρεξήγηση. Θα προχωρήσω, λοιπόν, γιατί ο διάλογος είναι αρεστός σε μένα προσωπικά. Δεν τον απορρίπτω ποτέ, έστω και αν είναι επικριτικός ακόμα, διότι θα μου δώσει τη δυνατότητα ίσως να βελτιώσω κάποιες σκέψεις μου ή κάποια πρόθεσή μου. Επανέρχομαι, λοιπόν. Είπα ότι αισθάνομαι ότι κολυμπάμε σε θολά νερά από τη Δευτέρα και μετά. Αυτό είναι λύση των προβλημάτων της χώρας; Γιατί είναι λύση; Δεν είναι, κύριοι, διότι βλέπετε τι ζήσαμε σήμερα στην Αίθουσα αυτή; Την αντιπαράθεση μεταξύ των κομμάτων, την αντιπαλότητα η οποία τελικά δεν βελτιώνει, διότι όσο καθυστερούμε, πού φτάνουμε; Όσο καθυστερούμε φτάνουμε σε νέες δεσμεύσεις της χώρας και νέα μέτρα. Νομίζω, λοιπόν, ότι πρέπει οι πολιτικές δυνάμεις - δεν περιλαμβάνω τον εαυτό μου σε αυτές, διότι είμαι μεμονωμένη φωνή, δεν έχει σημασία, ας με ακούτε και εμένα καμμιά φορά, δεν πειράζει, δεν κάνει κακό, τουλάχιστον αφήστε μου την αισιοδοξία να πιστεύω ότι δεν κάνει κακό - να βρουν την τόλμη και να αναλάβουν την ευθύνη να προχωρήσουμε μπροστά με νομοσχέδια σήμερα - δεν μιλώ για το σύνολο - και ορισμένες διατάξεις μέσα που δεν τις σχολιάζω, γιατί δεν είναι για πρόοδο, είναι για οπισθοδρόμηση. Αυτές που περιλαμβάνονται στο παρόν νομοσχέδιο είναι για συντήρηση, για διαχείριση. Πάρτε τις αποφάσεις σας, κύριοι, γιατί αλλιώς στα θολά νερά θα εξακολουθήσουμε να είμαστε. Ευχαριστώ για την ανοχή σας.
Ευχαριστούμε. Τον λόγο έχει ο κ. Αναστάσιος Πρατσόλης από τον ΣΥΡΙΖΑ.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, με το παρόν νομοσχέδιο και με τις διατάξεις αυτού ρυθμίζονται κάποια θέματα και θεσπίζονται αναγκαίες ρυθμίσεις για τις προϋποθέσεις λειτουργίας ευρωπαϊκών πολιτικών κομμάτων στη χώρα μας και για τον τρόπο λειτουργίας τους. Όμως, επιχειρείται και ένας εξορθολογισμός και μια διευθέτηση ή και επικαιροποίηση κάποιων ζητημάτων, προκειμένου να επιτευχθεί η καλύτερη λειτουργία και αποτελεσματικότητα υπηρεσιών και δομών. Στα πλαίσια αυτά θα προσπαθήσομε να λύσουμε και πολλές στρεβλώσεις και ατέλειες του ν.3852/2010, όπως αλλιώς λέγεται «ΚΑΛΛΙΚΡΑΤΗΣ», με το πολυνομοσχέδιο που θα έλθει το επόμενο διάστημα στη Βουλή. Αναφέρω ενδεικτικά κάποιες από τις ρυθμίσεις του παρόντος νομοσχεδίου, καθεμιά από τις οποίες έχει τη δική της αξία και σημασία. Σημαντική ρύθμιση αποτελεί αυτή του άρθρου 15 αναφορικά με την προώθηση της κατ' εξαίρεσιν παράτασης των προθεσμιών έκδοσης και ανάρτησης των ανακλητικών πράξεων ανάληψης υποχρεώσεων οικονομικού έτους 2015. Επιχειρείται να θεραπευθεί το πρόβλημα που έχει ανακύψει με τις προθεσμίες έκδοσης και ανάρτησης των ανακριτικών πράξεων, αφού ορισμένοι ΟΤΑ δεν κατάφεραν να τις τηρήσουν, ώστε να εκδοθούν και να αναρτηθούν εμπρόθεσμα στο πρόγραμμα «ΔΙΑΥΓΕΙΑ», με αποτέλεσμα να δυσχεράνει η οικονομική τους λειτουργία. Το άρθρο 20 αναφορικά με τη διατήρηση του συντελεστή 2% για την καταβολή τελών υπέρ της τοπικής αυτοδιοίκησης των επιχειρήσεων που λειτουργούν εντός καζίνο, αλλά και των ίδιων των επιχειρήσεων καζίνο, ενισχύει οικονομικά τα ταμεία των δήμων, που τελικά είναι προς όφελος των τοπικών κοινωνιών. Το άρθρο 25, για το οποίο έγινε πολύς λόγος, ορίζει ότι οι δαπάνες καθαριότητας δημοσίων κτηρίων και υπηρεσιών, που απορρέουν από ατομικές συμβάσεις, θεωρούνται σύννομες και καθορίζονται κατά προτεραιότητα από τα έσοδα των ανταποδοτικών τελών καθαριότητας. Είναι σίγουρα προς τη σωστή κατεύθυνση, αφού με αυτόν τον τρόπο εξασφαλίζεται η ομαλή ροή ως προς την καταβολή των σχετικών δαπανών, ενώ παράλληλα ωφελούνται οι τοπικές κοινωνίες. Σ' αυτό το σημείο θα ήθελα να τονίσω ξανά σε σχέση με αυτά που ακούγονται και στις επιτροπές, αλλά και στην Ολομέλεια, από συναδέλφους της Αντιπολίτευσης για δήθεν ρουσφετολογικές ρυθμίσεις ότι - να το πούμε ξανά πολλές φορές - ναι, είμαστε μεροληπτικά υπέρ των δικαιωμάτων των εργαζομένων ανεξάρτητα από την κομματική, πολιτική προέλευσή τους. Εκεί είναι η διαφορά μας ίσως, γιατί - και πρέπει να το ξέρετε - εδώ μιλάμε για εργαζόμενους που προσλήφθηκαν από δημάρχους, που στην πλειοψηφία τους σήμερα δεν είναι προσκείμενοι στον ΣΥΡΙΖΑ. Θα ήταν ακόμα παράλειψή μου να μην αναφερθώ στις διατάξεις του άρθρου 17 αναφορικά με την ένταξη της Διεύθυνσης Ιθαγένειας στη Γενική Διεύθυνση Ηλεκτρονικής Διακυβέρνησης και Εκλογών και την ενίσχυση της στελέχωσής της, στις διατάξεις του άρθρου 32 για τη μετατροπή των άμισθων υποθηκοφυλακείων σε έμμισθα και των άρθρων 33 και 34 για τη μετατροπή του Κώδικα Δικαστικών Επιμελητών με τη μείωση στο ήμισυ της ετήσιας εισφοράς που καταβάλλουν οι δικαστικοί επιμελητές στους συλλόγους τους και για την παράταση των δημοσίων συμβάσεων αντίστοιχα, που είναι άλλωστε και αίτημα των ΟΤΑ. Με την κατάθεση της υπουργικής τροπολογίας που ενσωματώθηκε στο παρόν, το άρθρο 48, δύναται η επιχορήγηση των δήμων από τα χρηματικά διαθέσιμα του προγράμματος άξια, προκειμένου να εξοφλήσουν άμεσα απλήρωτες υποχρεώσεις τους σε ιδιώτες, που πηγάζουν από τελεσίδικες δικαστικές αποφάσεις και διαταγές πληρωμής. Κυρίες και κύριοι συνάδελφοι, άκουσα με προσοχή τις τοποθετήσεις των συναδέλφων της Νέας Δημοκρατίας και της Δημοκρατικής Συμπαράταξης στην αρμόδια επιτροπή, αλλά και στην Ολομέλεια και πραγματικά εντυπωσιάστηκα από τον τρόπο που χαρακτηρίζουν κάποια άρθρα του νομοσχέδιου ως ρουσφετολογικά και μάλιστα, μερικές αναφορές, όπως του κ. Βορίδη, ότι υπάρχουν επιτυχόντες σε διαγωνισμούς του ΑΣΕΠ που περιμένουν ακόμη να προσληφθούν. Είναι πραγματικά περίεργο, γιατί αν εννοεί τους επιτυχόντες του ΑΣΕΠ του 1998 ή του 2007, που οι άνθρωποι περίμεναν είκοσι και δέκα χρόνια αντίστοιχα για να δικαιωθούν, φυσικά σήμερα δικαιώνονται από την Κυβέρνηση ΣΥΡΙΖΑ - ΑΝΕΛ, αφού στο μεταξύ είχαν συμπληρωθεί με κάποιο μαγικό τρόπο πολλές θέσεις που ήταν στην προκήρυξη. Όσο για τη ρουσφετολογική πολιτική που αποδίδετε στην Κυβέρνηση θα έδινα μία συμβουλή. Να μην κοιτάνε τόσο πολύ το δικό τους καθρέφτη. Και κάτι ακόμα, πάει πολύ πραγματικά να ακούς από εκπροσώπους του ΠΑΣΟΚ και της Νέας Δημοκρατίας - και να μας κουνάνε κιόλας και το δάκτυλο - για αύξηση της ανεργίας, για φτωχοποίηση του λαού, για εφαρμογή σκληρής λιτότητας και όλα αυτά με την ευθύνη του ΣΥΡΙΖΑ και της διακυβέρνησης των δύο χρόνων. Αιδώς, κύριοι! Παραλάβαμε μειωμένο τον πλούτο της χώρας κατά 25% στα πέντε χρόνια της δικής σας διακυβέρνησης και την ανεργία στο 27%. Σήμερα μιλάμε για μία ανεργία της τάξης του 23% και αυτό λέγεται αύξηση; Θα έλεγα ότι κάτι δεν πάει καλά με την αριθμητική σας, γιατί έχουμε ακούσει ότι και το πλεόνασμα του 4,5%, που είχε αποφασίσει η προηγούμενη κυβέρνηση είναι μικρότερο του 3,5%, που σήμερα συζητάμε. Κάποια στιγμή θα πρέπει σίγουρα να πούμε αλήθειες εδώ μέσα. Κυρίες και κύριοι Βουλευτές, παρακολουθώντας την επικαιρότητα των ημερών και βλέποντας την αμηχανία της Αντιπολίτευσης συνολικά, αλλά και την έλλειψη πλέον αφηγήματος της Αξιωματικής Αντιπολίτευσης για την προοπτική της χώρας, θέλω να τονίσω ότι η προσπάθεια της Κυβέρνησης για έξοδο από την κρίση, με τα λιγότερα δυνατά βάρη για τους πολίτες, είναι για μας πρωταρχικό ζήτημα. Η απέλπιδα προσπάθεια της Αντιπολίτευσης να συρθεί η χώρα σε εκλογές, που αυτόματα θα σήμαινε αποσταθεροποίηση και δημοσιονομικό εκτροχιασμό, ναυαγεί οριστικά. Η απόφαση στην πρόσφατη συνεδρίαση του Eurogroup της 20ης Φλεβάρη ανοίγει τον δρόμο, ένα δύσκολο και επίπονο, αλλά αναγκαίο για μια άλλη πολιτική που θα στοχεύει στην ανάπτυξη και στην έξοδο της χώρας από την κρίση. Φυσικά δεν θριαμβολογούμε ότι όλα λύθηκαν μαγικά. Ήταν ένα δεύτερο βήμα, γιατί το πρώτο βήμα ήταν οι πολύ καλές, ανέλπιστες για πολλούς, επιδόσεις της ελληνικής οικονομίας του 2016. Γι' αυτό, αγαπητοί συνάδελφοι, η αξιολόγηση θα κλείσει, χωρίς να τίθεται θέμα δημοσιονομικού κενού και επιπλέον λιτότητα μετά το 2019. Θα μείνουν στην κρίση του λαού κάποιες περίεργες κομματικής σκοπιμότητας κραυγές - ευχές θα έλεγα - να μην κλείσει η αξιολόγηση και να πάμε σε εκλογές, όπως αυτές εκφράστηκαν σε υψηλό επίπεδο από τη Νέα Δημοκρατία, από τον Αντιπρόεδρό της. Κυρίες και κύριοι συνάδελφοι, παρά τον ασφυκτικό κλοιό της παρούσας οικονομικής συγκυρίας, προσπαθούμε να ανοίξουμε βηματισμό, δημιουργώντας προϋποθέσεις για τη βελτίωση της καθημερινότητας των πολιτών και την αποτελεσματικότερη λειτουργία των δομών και των υπηρεσιών. Σε αυτήν την κατεύθυνση κινείται και αυτό το νομοσχέδιο. Παράλληλα, μπορούμε να προωθούμε τις μεγάλες τομές που συμβάλλουν στην ενίσχυση της δημοκρατίας, της διαφάνειας και της κοινωνικής συνοχής. Σας ευχαριστώ.
Τον λόγο έχει ο κ. Μάξιμος Χαρακόπουλος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, απολωλός ην και ευρέθη ο κ. Τσακαλώτος, πλην όμως, αν και ομίλησε, άλαλος απεδείχθη όσον αφορά τα αποτελέσματα του Eurogroup. Δεν μας έκανε σοφότερους, μας παρέπεμψε στη συνεδρίαση της Τρίτης στην Επιτροπή Οικονομικών Υποθέσεων. Όσο και αν αποφεύγει η Κυβέρνηση να τοποθετηθεί, να δώσει ξεκάθαρες απαντήσεις και κρύβεται με non paper, θα το πιει το πικρό ποτήρι. Κυρίες και κύριοι συνάδελφοι, η συζήτηση ενός ακόμα νομοσχεδίου την τελευταία διετία διεξάγεται υπό συνθήκες αβεβαιότητας, που έχουν δημιουργήσει κυρίως η αναβλητικότητα, η ανευθυνότητα και η ανικανότητα αυτής της Κυβέρνησης. Παρακολουθούμε όλοι, πολίτες και πολιτικοί, ένα ρεσιτάλ καθυστερήσεων. Τώρα πάμε για έναν νέο γύρο μετά την Καθαρά Δευτέρα. Για να δούμε πόσο μακρά θα είναι αυτή η Σαρακοστή. Ας ελπίσουμε μόνο να μην ξανακούσουμε τον Πρωθυπουργό να βάζει το Πάσχα ως χρονική αφετηρία για την απογείωση της ανάπτυξης, γιατί αυτό μας το υποσχεθήκατε και πέρυσι. Τώρα πια σας μάθαμε. Μοναδικό κριτήριο όλων των αποφάσεών σας είναι οι καρέκλες της εξουσίας. Τα πάντα υποτάσσονται σε αυτόν τον υπέρτατο στόχο, οι τακτικές κινήσεις, οι επικοινωνιακές ιαχές, η υπονόμευση του πολιτικού κλίματος, η διχαστική ρητορεία, οι λεονταρισμοί άνευ αντικειμένου. Και δυστυχώς, σε αυτό το ανούσιο και καταστροφικό παιχνίδι εντυπώσεων εντάσσονται και οι απειλές για πιθανό δημοψήφισμα, για grexit, για δραχμή. Όλα συντηρούνται εντέχνως από εσάς. Στελέχη σας τα ξαναζεσταίνουν για να μένουν όλες οι πόρτες ανοιχτές και ό,τι αποφασίζετε, είναι κυριολεκτικά την τελευταία στιγμή, στο γόνατο, χωρίς να λαμβάνετε υπ' όψιν τη ζημιά που προκαλείτε στην οικονομία, που αρχίζει και πάλι να βρίσκεται στα όρια του συναγερμού, με μία νέα βαρουφακειάδα να βρίσκεται προ των πυλών. Και όμως, αυτό που χρειάζονται η χώρα και η οικονομία για να ορθοποδήσουν είναι ακριβώς το αντίθετο, αξιοπιστία, βεβαιότητα, ηρεμία, ό,τι δηλαδή δεν προσφέρετε εσείς, γιατί δεν θέλετε και γιατί δεν μπορείτε. Φαίνεται, όμως, ότι η μπογιά σας έχει πια περάσει. Δύο χρόνια ήταν αρκετά για να πέσουν οι μάσκες και να αποκαλυφθούν τα ψεύτικα τα λόγια τα μεγάλα. Κυρίες και κύριοι συνάδελφοι, το τι πραγματικά πρεσβεύει αυτή η Κυβέρνηση αποκαλύπτεται και από το νομοσχέδιο που συζητούμε, ένα ακόμα μνημείο προχειρότητας όπως μας έχετε συνηθίσει, ένα νομοσχέδιο χωρίς ειρμό, διανθισμένο με ρουσφετολογικές διατάξεις και την καλλιέργεια προσδοκιών για μονιμοποίηση σε χιλιάδες συμπολίτες μας, για την υφαρπαγή της στήριξης σήμερα και της ψήφου αύριο. Ιδού το δήθεν ηθικό πλεονέκτημα της Αριστεράς. Με κόλπα και τερτίπια επιχειρείτε να τριπλάρετε το ΑΣΕΠ για να βολέψετε δικούς σας ανθρώπους, χωρίς καμμία ιεράρχηση αναγκών, χωρίς καμμία αξιοκρατία, με προσχήματα παντού τις έκτακτες ανάγκες. Εσείς, όμως, δημιουργείτε τις έκτακτες ανάγκες με τον τρόπο που διαχειρίζεστε τα πράγματα. Χαρακτηρίζοντας δύο χρόνια τώρα το φαινόμενο της μετανάστευσης ως έκτακτο, επιχειρείτε να δικαιολογήσετε τις έκτακτες διαδικασίες προσλήψεων και παρατάσεων των συμβάσεων εκτός των προβλεπομένων. Μέχρι πότε, όμως, ένα πρόβλημα που χρονίζει, θεωρείται έκτακτο, προκειμένου να έχετε άλλοθι για προσλήψεις χωρίς κριτήρια; Αντιθέτως, όταν πρόκειται για διαδικασίες που προβλέπονται από τον νόμο και μάλιστα είναι γνωστές από καιρό, τότε παθαίνετε επιλεκτική αμνησία και σύγχυση, όπως στην περίπτωση των πυροσβεστών πενταετούς υποχρέωσης. Εκεί, χωρίς καμμία έκτακτη κατάσταση, καταφέρατε να τους οδηγήσετε σε τρίχρονη ομηρία, με την παράταση της αβεβαιότητας για τη μονιμοποίησή τους. Ο τρόπος που σκέπτεσθε αποκαλύπτεται και στην περίπτωση της ρύθμισης για τους δημοτικούς αστυνομικούς που παρέμειναν στην ΕΛΑΣ, ενώ έχετε επανασυστήσει τη Δημοτική Αστυνομία. Το ορθό θα ήταν να καταταγούν τριακόσιοι δώδεκα νέοι αστυνομικοί με αδιάβλητες, αξιοκρατικές διαδικασίες μέσω των πανελληνίων εξετάσεων, που δεν επιδέχονται καμμία αμφισβήτηση. Νέους αστυνομικούς που θα έχουν τις ηλικιακές προϋποθέσεις να συνεισφέρουν στην ασφάλεια των πολιτών, χρειάζεται η Αστυνομία και όχι τέτοιες τακτοποιήσεις. Κυρίες και κύριοι συνάδελφοι, αυτό το νομοσχέδιο βρίθει στοιχείων αδιαφάνειας, όπως είναι η εξαίρεση των μισθώσεων για τη στέγαση υπηρεσιών της ΕΥΠ από τις ισχύουσες διατάξεις για τη στέγαση υπηρεσιών των δημοσίων υπηρεσιών. Το κάνετε χωρίς καμμία δικλείδα ασφαλείας, ούτε τετραγωνικών μέτρων, ούτε ανώτατου μισθώματος. Ποιον εξυπηρετεί το ομιχλώδες αυτό τοπίο; Σίγουρα όχι τη διαφάνεια. Εύλογα ερωτηματικά εγείρουν οι ρυθμίσεις που αφορούν την Υπηρεσία Εσωτερικών Υποθέσεων, όπως η ρύθμιση που ορίζει ως κριτήριο μετάθεσης τη γεωγραφική έδρα της υπηρεσίας προελεύσεως του μετατιθεμένου, όταν διεθνώς τα κριτήρια για την επιλογή των αστυνομικών που στελεχώνουν τέτοιες μονάδες είναι μόνο τα υψηλότερα πρότυπα επαγγελματισμού. Επίσης, δεν λάβαμε απάντηση για ποιο λόγο μειώθηκε κατά μία τριετία, από οκτώ σε πέντε χρόνια, ο χρόνος που πρέπει να παρέλθει για να μετατεθεί στην Υπηρεσία Εσωτερικών Υποθέσεων αστυνομικός, ο οποίος έχει υπηρετήσει ή υπηρετεί σε γραφεία της κυβέρνησης, Υπουργών, Υφυπουργών, Γενικών Γραμματέων, κομμάτων και Βουλευτών. Ποιοι θα ευνοηθούν από αυτή τη διάταξη μένει να το δούμε το αμέσως επόμενο διάστημα. Επιπλέον, καταργείτε τη δυνατότητα τοποθέτησης των υπηρετούντων στην Υπηρεσία Εσωτερικών Υποθέσεων μετά τη λήξη της θητείας τους στον τόπο συμφερόντων τους. Αυτή δεν ήταν χαριστική παροχή, αλλά κίνητρο για την προσέλκυση άξιων στελεχών στην υπηρεσία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό, κύριε Πρόεδρε. Ενδεχομένως να υπήρξαν καταχρηστικές συμπεριφορές. Σε κάθε περίπτωση ορθώς υπήρξε νομοτεχνική βελτίωση με σαφή διατύπωση ότι η νέα διάταξη δεν αφορά στους ήδη υπηρετούντες. Τέλος, δεν λάβαμε καμμία απάντηση έως τώρα γιατί εξαιρούνται οι αυτοτελείς υπηρεσίες στην Αττική και στη Θεσσαλονίκη, που υπάγονται απ' ευθείας στο Αρχηγείο της Αστυνομίας από τις υπηρεσίες στις οποίες μπορούν να μετατεθούν μετά τη λήξη τους οι υπηρετούντες των εσωτερικών υποθέσεων. Ενώ μπορούν να μετατεθούν στη Γενική Αστυνομική Διεύθυνση Αττικής ή Θεσσαλονίκης, στερούνται τη δυνατότητα μετάθεσης στη Δίωξη Οικονομικού Εγκλήματος, στη Δίωξη Ηλεκτρονικού Εγκλήματος, στην Αντιτρομοκρατική, στη Διεύθυνση Εγκληματολογικών Ερευνών και στη Διεύθυνση Ειδικών Αστυνομικών Δυνάμεων. Εν πάση περιπτώσει, η πολιτεία οφείλει να αποδεικνύει έμπρακτα την προσήλωσή της στον αγώνα κατά της διαφθοράς, υποστηρίζοντας, στελεχώνοντας αξιοκρατικά και αξιοποιώντας το προσωπικό των Υπηρεσιών Εσωτερικού Ελέγχου.
Κύριε Χαρακόπουλε, ολοκληρώστε παρακαλώ.
Ολοκληρώνω, κύριε Πρόεδρε. Δυστυχώς, κυρίες και κύριοι συνάδελφοι, η Κυβέρνηση αναλίσκεται σε διευθετήσεις και τακτοποιήσεις, όταν οι εστίες ανομίας πολλαπλασιάζονται, η δράση των γνωστών - αγνώστων επεκτείνεται και εκτός του «κράτους των Εξαρχείων», ενώ το αίσθημα ασφάλειας των πολιτών καθημερινά βυθίζεται. Η Κυβέρνηση αυτή είναι η χαρά του κάθε μπαχαλάκη. Δεν ξέρω εάν οι δεκάδες προσαγωγές μετά το χτύπημα στα γραφεία του ΣΥΡΙΖΑ θα σημάνουν αλλαγή στη στάση σας. Ίδωμεν! Για όλους αυτούς τους λόγους αδυνατούμε, κύριε Πρόεδρε, να συναινέσουμε στην υπερψήφιση του παρόντος νομοσχεδίου. Σας ευχαριστώ.
Τον λόγο έχει ο κ. Αλέξανδρος Τριανταφυλλίδης από τον ΣΥΡΙΖΑ.
Και να θέλει κάποιος να αγιάσει δεν μπορεί. Είχα σκοπό να μιλήσω μόνο για το άρθρο 35, για την πολύ σημαντική - επιτέλους - ολοκλήρωση του ζητήματος με την Παγκόσμια Ημέρα Ελληνικής Γλώσσας, για την οποία έχω καταθέσει και σχετική πρόταση. Όμως, θέλω να πω τρία πράγματα: «Ξύνεστε στη γκλίτσα του τσοπάνη». Λέτε ότι κρύβεται ο Πρωθυπουργός και η Κυβέρνηση. Γιατί δεν κάνει ο Αρχηγός σας μια ερώτηση την Ώρα του Πρωθυπουργού; Τώρα κάθε Παρασκευή ο Πρωθυπουργός είναι εδώ και δίνει απαντήσεις. Ο κ. Λεβέντης έκανε την ερώτηση και αύριο θα πάρει απαντήσεις για το Eurogroup. Αύριο στις 10: 00΄ να είστε εδώ για να λάβετε συγκεκριμένη ενημέρωση, για την οποία βλέπω ότι σπαρταράτε. Την Τρίτη στις 16: 00΄ έχουμε κληθεί ως μέλη της Επιτροπής Οικονομικών για να μας ενημερώσει ο κ. Ευκλείδης Τσακαλώτος. Επομένως, ποιος κρύβεται; Δεύτερον, ακούμε αυτό το παραμύθι, αυτή την ωραία καραμελίτσα για τις καρέκλες της εξουσίας, όταν μαζί με τους συνεργάτες σας που έλεγαν «ο λαός δεν ξεχνά τι σημαίνει Δεξιά» και εσείς λέγατε «αέρα, αέρα να φύγει η χολέρα» συνυπήρξατε ως Κυβέρνηση για χάρη της καρέκλας, για την επιβίωσή σας και βέβαια για να παραγραφούν σκάνδαλα, διαφθορές, διαπλοκές κ.λπ..
Έμαθε τώρα τι σημαίνει Αριστερά!
Και το τρίτο ανέκδοτο της ημέρας είναι ότι η Αριστερά ντριπλάρει το ΑΣΕΠ. Μεγαλύτερο ανέκδοτο εδώ μέσα δεν έχει ξανακουστεί! Αυτή εδώ η Κυβέρνηση, νομίζω καλώς - δεν θα σκεφτώ πονηρά να πω κακώς - έδωσε λύση στους επιτυχόντες του ΑΣΕΠ του 1997, όταν δεν υπήρχε καν ΣΥΡΙΖΑ! Οι επιτυχόντες του ΑΣΕΠ του 1997 τώρα μονιμοποιήθηκαν με τη διάταξη του Βερναρδάκη και τακτοποιήθηκαν. Δεκαεννιά χρόνια οι άνθρωποι περίμεναν να βρουν το δίκιο τους και βρήκαν το δίκιο τους μετά από δεκαεννιά χρόνια. Ο Τσίπρας δεν ήταν αρχηγός του ΣΥΡΙΖΑ. Δεν υπήρχε ο ΣΥΡΙΖΑ, ήταν Συνασπισμός. Δεν υπήρχε καν διαδικασία. Δηλαδή, είναι εκπληκτικό, αυτά τα ανέκδοτα που ακούμε σε αυτή την Αίθουσα για τον ΣΥΡΙΖΑ που ντριπλάρει το ΑΣΕΠ και μονιμοποιεί τους επιτυχόντες του 1997, πριν από δεκαεννιά χρόνια! Όμως, έχουν επιλέξει τον ρόλο του τσιλιαδόρου της ιστορίας - αναφέρομαι στη Νέα Δημοκρατία - που περιμένει τρίβοντας τα χεράκια του στη γωνία πώς θα αποτύχει η Κυβέρνηση στην πρώτη αξιολόγηση, «δεν πέτυχε, θα πέσουν έξω τα έσοδα», δεν έπεσαν τα έξοδα, «3% θα φθάσει η υπεραπόδοση», «θα γίνει η διαδικασία σε σχέση με την αξιολόγηση ή δεν θα γίνει», «θα φύγουν ή δεν θα φύγουν», «θα πέσει η Κυβέρνηση, θα γίνουν εκλογές» και λοιπά. Όλα αυτά ακούγονται και πορεία στην πορεία έχουμε φθάσει τους είκοσι πέντε μήνες και καθημερινά αυτού του τύπου οι μύθοι πραγματικά καταπίπτουν. Δεν θέλω να συνεχίσω με αυτό, γιατί ήδη έχω καταναλώσει τρία λεπτά από την ομιλία μου. Καταθέτω στα Πρακτικά την προτεινόμενη νομοτεχνική βελτίωση του άρθρου 35, το οποίο αναφέρεται στην εξουσιοδοτική διάταξη ανακήρυξης Παγκόσμιας Ημέρας Ελληνικής Γλώσσας, με σκοπό την ανάδειξη και προώθηση ιδίως εθνικών, κοινωνικών, φιλολογικών, πολιτιστικών ή άλλων θεμάτων, κύριε Υπουργέ, κύριε Σκουρλέτη, την οποία σας έχω ενεχειρίσει. Λέω για τη συγκεκριμένη νομοτεχνική βελτίωση, της οποίας η επαναδιατύπωση που προτείνω, για την ιστορία έχει να κάνει με την προστασία, την ενίσχυση και την προώθηση της ελληνικής γλώσσας και της ελληνομάθειας στη διεθνή κοινότητα, του πολιτισμού, της παιδείας, των γραμμάτων, των τεχνών, της επικοινωνίας και του διαδικτύου. Την καταθέτω στα Πρακτικά για την ιστορία. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά την προαναφερθείσα προτεινόμενη νομοτεχνική βελτίωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα να πω ότι δεν έχουμε ανάγκη από μια ακόμη επέτειο. Και πέρα από το Eurogroup των αριθμών, των δημοσιονομικών χρεών, των ελλειμμάτων, υπάρχει και ένα Eurogroup - δεν ξέρω αν προβλέπεται - για να αξιολογήσει και να αποτιμήσει αξίες, αρχές, πολιτισμούς, συμπεριφορές. Και τελικά είναι αυτή η διαδικασία, όπως έλεγε ο αείμνηστος δάσκαλος Χρήστος Τσολάκης - και συνδέεται ευθέως με αυτή την εξουσιοδοτική διάταξη, για να ορίσουμε Παγκόσμια Ημέρα Ελληνικής Γλώσσας και δεν έχουμε ανάγκη από ακόμα μια επέτειο, αλλά έχουμε ανάγκη από αυτό που συμπυκνώνει και καθορίζει την εθνική μας ταυτότητα, που είναι η γλώσσα μας - τα όρια του λόγου μας είναι τα όρια του κόσμου μας. Και λέει ο Χρήστος Τσολάκης: «Συνείδηση, επομένως, της γλώσσας σημαίνει συνείδηση της σκέψης. Συνείδηση της απεραντοσύνης της γλώσσας σημαίνει συνείδηση της απεραντοσύνης της σκέψης. Γι' αυτό και οι γλώσσες βρίσκονται στα μπόγια των λαών, ψηλώνουν με το ψήλωμα και συρρικνώνονται με τη συρρίκνωση των σκέψεων και των πολιτισμών των ανθρώπων. Δεν είναι δυνατόν οι πολιτισμοί και οι σκέψεις να προάγονται και οι γλώσσες να φθίνουν. Αυτό και το αντίστροφό του αποκλείεται». Το καταθέτω στα Πρακτικά, επίσης. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όπως είχα πει, το συγκεκριμένο άρθρο μπορεί να νοηθεί ως μια μαγιά και ένας πυρήνας, γύρω από τον οποίο μπορεί να χτιστεί μια ολόκληρη προσπάθεια που θα προωθεί την ελληνοφωνία, την ελληνική γλώσσα και τον ελληνικό πολιτισμό κατά τα πρότυπα της αγγλοφωνίας και της γαλλοφωνίας. Γι' αυτό θα καταθέσω στα Πρακτικά τέσσερα κείμενα, που αφορούν τρόπους διάδοσης της γαλλοφωνίας και της αγγλοφωνίας στις μέρες μας. Το πρώτο αφορά απόσπασμα από την πολιτιστική ατζέντα του Γαλλικού Ινστιτούτου του τρέχοντος τριμήνου, Ιανουάριος - Μάρτιος 2017. Συνοψίζει τις εκδηλώσεις που γίνονται τον Μάρτιο του 2017 για την ημέρα που έχει οριστεί ως παγκόσμια ημέρα γαλλοφωνίας, συμπεριλαμβανομένου του Φεστιβάλ Γαλλόφωνου Κινηματογράφου σε Αθήνα και Θεσσαλονίκη. Η δεύτερη πρωτοβουλία αφορά την προκήρυξη διεθνούς διαγωνισμού γαλλοφωνίας για μαθητές, όπως αποτυπώνεται στα ελληνικά στην ιστοσελίδα της Γαλλικής Πρεσβείας της Αθήνας. Το τρίτο είναι το διαβατήριο του μεγάλου γύρου της γαλλοφωνίας του 2017, που τελεί υπό την αιγίδα του Προέδρου της Γαλλικής Δημοκρατίας Φρανσουά Ολάντ. Γιατί, άραγε, η Γαλλία δίνει τόσο μεγάλη σημασία στη γλώσσα; Περιγράφονται εκεί όλες οι εκδηλώσεις που έχουν προγραμματιστεί. Τέταρτον, ένα κείμενο από την ιστοσελίδα της Κοινοπολιτείας σε σχέση με την αγγλοφωνία. Κλείνω, με ένα, δυο ζητήματα, κύριε Πρόεδρε. Οι Γάλλοι έχουν θεσμοθετήσει Υπουργείο Ανάπτυξης και Γαλλοφωνίας. Ο άνθρωπος που ασχολείται με τα οικονομικά μεγέθη, ταυτόχρονα και ταυτόσημα προσπαθεί να ενισχύσει τη γαλλική γλώσσα σε όλον τον κόσμο, γιατί ξέρει ότι όπου περνάει η γλώσσα, δηλαδή ο πολιτισμός, δηλαδή τα πολιτιστικά αγαθά, από πίσω έρχονται και οι επενδύσεις, οι οικονομικές παρεμβάσεις, οι συνεργίες, οι συνεργασίες κ.λπ.. Αυτό το «υπερόπλο» που έχουμε, τη γλώσσα μας, δυστυχώς, το έχουμε αφήσει ανενεργό επί δεκαετίες. Αυτό, λοιπόν, που προτείνω είναι μία διεθνής επιτροπή. Εγώ έχω το δικαίωμα να το κάνω. Το πρότεινα στην ομιλία μου επί των προγραμματικών δηλώσεων της Κυβέρνησης τον Σεπτέμβριο του 2015…
Κύριε Τριανταφυλλίδη, ολοκληρώστε παρακαλώ.
Ολοκληρώνω, κύριε Πρόεδρε. Σας ευχαριστώ για την κατανόηση. Είναι σημαντικό, όμως, το συγκεκριμένο θέμα. Απλώς και μόνο να σημειώσω το εξής: Για τη γαλλοφωνία υπάρχει αυτή η διεθνής επιτροπή προσωπικοτήτων. Ξέρετε ποιος συμμετέχει σε αυτήν τη διεθνή επιτροπή προσωπικοτήτων που στηρίζει τη γαλλική γλώσσα σε όλο τον πλανήτη; Ο σκηνοθέτης Κώστας Γαβράς, ο οποίος έχει τιμηθεί και από την ελληνική πολιτεία με τη συμμετοχή του στο διοικητικό συμβούλιο του Ιδρύματος Ελληνικού Πολιτισμού. Αν αυτό λέει κάτι για το πώς πρέπει να φροντίσουμε, ώστε αυτή η πολύ σημαντική Παγκόσμια Ημέρα Ελληνικής Γλώσσας και Ελληνικού Πολιτισμού να μην καταλήξει και καταντήσει απλώς μια ωραία αφορμή για να γραφτούν πέντε ομιλίες και να παιχτούν πέντε παλαμάκια για το πόσο πολύ αγαπούν την Ελλάδα και για το πόσο πολύ η Ελλάδα χτυπά στην καρδιά τους. Να γίνει η μαγιά και ο πυρήνας αυτό το άρθρο, αυτή η συγκεκριμένη κοινή υπουργική απόφαση, έτσι ώστε πραγματικά να χτιστεί κι εδώ κάτι ανάλογο - δεν χρειάζεται να το ψάξουμε - με την αγγλοφωνία και γαλλοφωνία. Ό,τι έκαναν. Κάντε το όπως το έκαναν. Ευχαριστώ πολύ.
Ευχαριστώ πολύ.
Κύριε Πρόεδρε, θα ήθελα τον λόγο για ένα λεπτό.
Ορίστε, κύριε Υπουργέ, έχετε τον λόγο.
Θα ήθελα να πω ότι γίνεται δεκτή η βουλευτική τροπολογία με γενικό αριθμό 923 και ειδικό 2. Ευχαριστώ.
Καλώς.
Κύριε Πρόεδρε, θέλω να καταθέσω νομοτεχνική βελτίωση στις παραγράφους 1 και 2 του άρθρου 45. Γίνεται μια αναδιατύπωση. Δεν χρειάζεται να τη διαβάσω. Κατατίθεται στα Πρακτικά. [[Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:]] ΑΛΛΑΓΗ ΣΕΛ Να μπει 348 ΑΛΛΑΓΗ ΣΕΛ.
Τον λόγο έχει ο κ. Οδυσσέας Κωνσταντινόπουλος.
Ευχαριστώ, κύριε Πρόεδρε. Κυρίες και κύριοι συνάδελφοι, έχουμε ένα νομοσχέδιο οκτώ Υπουργείων, πολλών υπουργικών και βουλευτικών τροπολογιών με διατάξεις, όπως είπε και ο εισηγητής μας, που υποκρύπτουν «διευκολύνσεις». Και επειδή βλέπω τον Υπουργό Αγροτικής Ανάπτυξης, θέλω να σας πω ότι η παράταξή μας από την ημέρα που άρχισε το νομοσχέδιο έθεσε ένα θέμα για το άρθρο 35, που αφορούσε τα φυτοφάρμακα, το οποίο αποσύρατε, κύριε Υπουργέ.
Με παρακολουθείτε, όταν μιλάω;
Θα παρακολουθήσετε τι λέω; Θα τοποθετηθώ εγώ και μετά θα τοποθετηθείτε και εσείς. Απ' ό,τι έμαθα το αποσύρατε. Είναι η δεύτερη φορά που γίνεται απόσυρση του άρθρου αυτού και, βεβαίως, όπως καταλαβαίνετε, σανό μπορεί να πουλάτε, αλλά ληγμένα φυτοφάρμακα δεν γίνεται, γιατί είναι θέματα δημόσιας υγείας, θέματα που αφορούν τον αγρότη και τον πολίτη. Όσον αφορά το κομβικό ζήτημα της διαπραγμάτευσης ήρθε ο κ. Τσακαλώτος εδώ, ο οποίος σας είπε κάτι, συνάδελφοι του ΣΥΡΙΖΑ: «Αυτά που κάνω έχουν συλλογική ευθύνη.»
Δεν το είπε σε εμάς. Σε εσάς το είπε.
Σε εσάς το είπε. Συλλογική ευθύνη! Και ξέρετε γιατί σας το είπε αυτό; Σας το είπε, γιατί τον κ. Τσακαλώτο τον στοιχειώνει το «φάντασμα» της πορείας του κ. Βαρουφάκη. Φοβάται ότι κάποια στιγμή θα τον αδειάσετε και γι' αυτό μιλά για συλλογική ευθύνη ο κ. Τσακαλώτος. [[Γέλωτες από την πτέρυγα του ΣΥΡΙΖΑ]] Και βεβαίως, την ευθύνη την έχετε συλλογικά σε αυτά που θα ψηφίσετε το επόμενο χρονικό διάστημα. Συνάδελφοι του ΣΥΡΙΖΑ, ακούω μερικούς από εσάς το τελευταίο χρονικό διάστημα να λέτε: «Λάθος που ρίξαμε την προηγούμενη κυβέρνηση, λάθος η διαπραγμάτευση Βαρουφάκη, λάθος η συγκυβέρνηση με τον Καμμένο». Λάθος το ένα, λάθος το άλλο, φοβάμαι ότι έχουμε καταλήξει να είστε εσείς το λάθος και το πρόβλημα της πορείας της χώρας. Και περίμενα, όπως έλεγε ο κ. Καμμένος, «στα τέσσερα» να ψηφίζετε τα μέτρα, αλλά «στα τέσσερα» να παρακαλάτε το ΠΑΣΟΚ δεν το πίστευα ούτε εγώ!
Έτσι σου είπανε;
Άκουσα πάλι σήμερα τον κ. Φίλη να μας λέει να συνεχίσουμε μαζί. Και εγώ σας λέω να συνεννοηθείτε μεταξύ σας, να πείτε στον κ. Φίλη τι θέλετε να κάνετε. Κυρίες και κύριοι συνάδελφοι, σήμερα την ώρα που μιλάμε γι' αυτό το νομοσχέδιο, γίνεται το ξεπούλημα της «Εθνικής Ασφαλιστικής» από την τρίτη αχρείαστη ανακεφαλαιοποίηση των τραπεζών. Δεν σας είδα να είστε έξω από την Εθνική Τράπεζα, στην οποία ξεπουλάτε μια εταιρεία που έχει κερδοφορία από το 2010! Και φτιάχνετε τον δρόμο της ιδιωτικής ασφάλισης με τους χειρότερους όρους. Και πού; Οι εταιρείες που έρχονται και έχουν δώσει προσφορά δεν έχουν καμμιά σχέση με την ευρωπαϊκή αγορά. Αυτό κάνετε σήμερα, αλλά δεν είδα κανέναν από εσάς να βρίσκεται εκεί. Αυτό το θέμα το ξεπεράσατε. Κι επειδή τα έχετε ξεπεράσει όλα, θέλω να σας πω ότι τουλάχιστον, όταν κάνετε κριτική μερικοί από εσάς - δεν θέλω να πω ονόματα για το παρελθόν - , να θυμάστε ότι μπορεί να ήσασταν σε αυτά τα κόμματα εκείνο τον καιρό. Άκουσα έναν πρώην Βουλευτή που έκανε κριτική για πριν από δέκα χρόνια και ήταν μέλος κάποιου κόμματος που κυβερνούσε! Τουλάχιστον έναν σεβασμό! Μπορεί να μην σας γνωρίζει όλος ο κόσμος, αλλά μεταξύ μας εδώ γνωριζόμαστε και ξέρουμε ποιον ρόλο είχε ο καθένας πριν από δέκα χρόνια και γιατί πήγε στον ΣΥΡΙΖΑ σήμερα. [[Θόρυβος στην Αίθουσα]] Να τελειώσω, κύριοι συνάδελφοι; Θα τελειώσω με δύο παρατηρήσεις. Παρακολουθώ την Αντιπολίτευση και όλους μας να κάνουμε κριτική σε αυτό που λέει η Κυβέρνηση: «Ένα ευρώ θα σας παίρνουμε και ένα ευρώ θα σας δίνουμε». Καλά, εδώ οι άνθρωποι είχαν πει ότι θα διαγράψουν το χρέος και ότι θα σκίσουν τα μνημόνια, και το δικό σας πρόβλημα είναι ότι ένα ευρώ θα παίρνουν και ένα ευρώ θα δίνουν; Τελειώνοντας, θέλω να θέσω δύο ζητήματα. Πρώτον, σήμερα είχαμε μια νίκη της δημοκρατίας, τη νίκη και την αθώωση του Δημάρχου Πάτρας, του κ. Πελετίδη απέναντι στη Χρυσή Αυγή, απέναντι σε αυτούς που τραγουδούν «η Γερμανία πάνω από όλα». [[Γέλωτες από την πτέρυγα της Χρυσής Αυγής]] Και τελειώνω με εσάς, κύριοι συνάδελφοι. Σήμερα άκουσα τον κ. Κουβέλη να λέει ότι ψήφισε και θα ξαναψηφίσει ΣΥΡΙΖΑ. Θέλω να ξέρουν οι ψηφοφόροι που ψήφισαν και θα ξαναψηφίσουν ΣΥΡΙΖΑ - θα είναι ελάχιστοι - ότι θα έχουν πια ένα ονοματεπώνυμο, το ονοματεπώνυμο «Φώτης Κουβέλης». Ευχαριστώ πολύ.
Ευχαριστούμε, κύριε συνάδελφε. Καλό είναι, όμως, να μην κάνουμε τέτοιες αναφορές προσωπικές. Ο κ. Φωτήλας έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είχα τονίσει την προηγούμενη εβδομάδα στο νομοσχέδιο του Υπουργείου Παιδείας πως, πραγματικά, ξεπερνούν κάθε φαντασία οι τρόποι που μηχανεύεστε για να νομοθετήσετε και πριν αλέκτωρ λαλήσαι τρις, με επιβεβαιώσατε. Φέρατε να συζητήσουμε το παρόν συνονθύλευμα ρουσφετολογικών ρυθμίσεων από διάφορα Υπουργεία, βάζοντας μπροστά ως φύλλο συκής την κοινοτική οδηγία. Βέβαια, αποκορύφωμα αυτού του νομοσχεδίου «κουρελού» αποτελεί το άρθρο 38, όπου προβλέπονται πέραν κάθε ορίου προσλήψεις υπαλλήλων, ακόμη και αορίστου χρόνου, πού; Στο γραφείο του κ. Φλαμπουράρη, αυτού που μας έλεγε προ ολίγων ημερών ότι η Κυβέρνηση έχει κάνει θαύματα και ότι οι άνθρωποι δεν πεινάνε πια. Άμα δεν έχει τσίπα ο άνθρωπος… Και, αλίμονο, βέβαια, έχουν κατατεθεί, επίσης, οκτώ υπουργικές τροπολογίες και σε αυτές υπάρχει πληθώρα εξυπηρετήσεων. Έχετε συνέπεια. Σας βγάζω το καπέλο σ' αυτό. Υπηρετείτε πιστά τη μία και μοναδική αρχή στην οποία έχετε ορκιστεί από την πρώτη μέρα της εκλογής σας και η οποία συνοψίζεται στη φράση: «Υπογράφω τα πάντα και τακτοποιώ όσους προλαβαίνω, ακόμα και παράνομα, για να μείνω στην καρέκλα μου, όσο καιρό μου μένει ακόμη». Το είδαμε άλλωστε και στη συμφωνία, για να έρθει η τρόικα, που πανηγυρίζετε. Ζήσαμε να το δούμε και αυτό. Η Κυβέρνηση Τσίπρα - Καμμένου - και ο κ. Παπαδόπουλος βλέπω - πανηγυρίζει που επιστρέφει η τρόικα. Μπράβο, κύριε Παπαδόπουλε! Από το «Go back, madame Merkel», φθάσαμε στο «Please, come back, madame Delia Velculescu». Έχουν καταλάβει πια όλοι ότι φετίχ δεν είναι πια το αφορολόγητο, όπως μας είπε ανερυθρίαστα ο γενικός γραμματέας σας. Η καρέκλα σας είναι και μόνο αυτή. Επιστρέφω, όμως, στο νομοσχέδιο. Καταπατάτε για πολλοστή φορά το Σύνταγμα και τις υποδείξεις του Ελεγκτικού Συνεδρίου στο άρθρο 25, βάζοντας μπροστά «βιτρίνα» τις καθαρίστριες και παρακάμπτοντας τον ΑΣΕΠ. Αλήθεια, θυμάστε τι έγινε με τις τηλεοπτικές άδειες; Σας τα λέγαμε και τότε για την αντισυνταγματικότητα και μας λέγατε - με πρώτο τον κ. Τσίπρα - «ούτε μία στο εκατομμύριο δεν γίνονται αυτά τα πράγματα». Την ίδια τύχη θα έχουν και αυτά που κάνετε στους ΟΤΑ, γιατί είναι αντισυνταγματικά. Μπροστά σας θα το βρείτε. Μάλιστα, μην ελπίζετε να σας τα περάσει η κυρία Θάνου, διότι οι δικαστές μας έχουν αποδείξει ότι δεν μασάνε. Ακόμα και στις ρυθμίσεις του άρθρου 21 για τα καύσιμα των λεωφορείων των δημοτικών συγκοινωνιών, νομοθετείτε, ώστε να μην υπάρχουν όρια στις υπερβάσεις των δαπανών. Δηλαδή, νομιμοποιείτε ακόμη και τις καραμπινάτες παρανομίες. Αυτοί είστε. Όμως, τίποτα πια δεν μας προκαλεί εντύπωση από τον πολιτικό σας βίο. Σας έχουμε μάθει πια καλά. Διαπραγματευτήκατε και μείναμε με κλειστές τράπεζες και capital controls. Διαπραγματευτήκατε και πληρώσαμε δίδακτρα για την αμάθειά σας περί τα 100 δισεκατομμύρια ευρώ. Διαπραγματευτήκατε και μας φέρατε, μέσω του κ. Κατρούγκαλου, ασφαλιστικό έκτρωμα, ισοπέδωση για τους ελεύθερους επαγγελματίες και τους μικρομεσαίους. Διαπραγματευτήκατε και η χώρα αγωνίζεται να φθάσει εκεί που ήταν το 2014. Τώρα πάλι λέτε ότι διαπραγματεύεστε και θα προνομοθετήσετε μέτρα σκληρότητας σε αφορολόγητο, εργασιακά και συντάξεις, με αντάλλαγμα μόνο υποσχέσεις. Το αποτέλεσμα είναι προδιαγεγραμμένο. Ψάχνετε απελπισμένα τρόπους για να πλασάρετε τα νέα εξοντωτικά μέτρα που είστε έτοιμοι να νομοθετήσετε. Με ποιο δικαίωμα, όμως, δεσμεύετε την επόμενη κυβέρνηση; Ή ετοιμάζεστε, όταν θα είστε αντιπολίτευση, να καταγγείλετε αυτά που θα έχετε προνομοθετήσει; Διότι, σας έχω ικανούς και γι' αυτό. Κυρίες και κύριοι συνάδελφοι, εμφανίζονται τελευταία διάφοροι παράγοντες της πολιτικής, «Λεβέντηδες», οι οποίοι ενεργώντας ως λαγοί του κ. Τσίπρα, αγωνιώντας για το μέλλον τους, τους πρότειναν να έρθουν τα μέτρα με προαπαιτούμενο τις εκατόν ογδόντα ψήφους, για να στριμωχτεί δήθεν η Νέα Δημοκρατία και ο Κυριάκος Μητσοτάκης. Αυτό τι σημαίνει άραγε; Σημαίνει ότι, αν ο κ. Τσίπρας φέρει μέτρα με προαπαιτούμενο εκατόν ογδόντα, η Ένωση Κεντρώων θα τα ψηφίσει; Όμως, ταυτόχρονα, οι ίδιοι δηλώνουν ότι δεν πρόκειται να ψηφίσουν τίποτα. Δηλαδή, τι θέλουν, για να καταλάβουμε; Ευρεία συναίνεση, αλλά μόνο με τις ψήφους των άλλων; Καμμία σοβαρότητα! Και καλά οι διάφοροι «Λεβέντηδες», η κ. Γεννηματά, όμως, πού το πάει; Με έκπληξη διάβασα σε κυριακάτικη εφημερίδα συνέντευξή της. Δήλωσε πως είναι έτοιμη να οδηγήσει τη χώρα εν μέσω θύελλας σε δεύτερες εκλογές, εάν δεν βγει αυτοδύναμη η Νέα Δημοκρατία, παρ' όλο που αναγνωρίζει ότι αυτό δεν συμφέρει τη χώρα. Αλλά συμφέρει το κόμμα! Αυτό δήλωσε με αφοπλιστική ειλικρίνεια. Γιατί, όπως είπε, δεν μπορεί συνέχεια το ΠΑΣΟΚ να αναλαμβάνει ευθύνες! Θα μπορούσα να κουβεντιάζω ώρες για το θέμα. Με θλίβει, όμως, η πρωτόγνωρη πολιτική ωμότητα της κ. Γεννηματά. Από πότε άραγε οι πολιτικές συμμαχίες γίνονται προς όφελος κομμάτων και όχι προς όφελος της χώρας μέσα από προγραμματικές συμφωνίες; Και να τα λένε αυτά οι άλλοι, πάει στο καλό, αλλά να τα λέει η κ. Γεννηματά που στο παρελθόν το κόμμα του οποίου τώρα ηγείται, το ΠΑΣΟΚ, συνέβαλε - και το αναγνωρίζω - με βαρύτατες συνέπειες στην εκλογική του δύναμη, στην προσπάθεια ανόρθωσης της χώρας; Επιπλέον, αναρωτιέμαι το εξής: Έχει η ευθύνη ενός κόμματος για τον τόπο ημερομηνία λήξης; Σήμερα, δηλαδή, είμαι υπεύθυνος, αύριο κουράζομαι και δεν είμαι υπεύθυνος; Οι πολίτες, όμως, που μας ακούν και μας διαβάζουν, καταλαβαίνουν και δεν θα ανεχθούν παιχνίδια στην πλάτη τους. Θέλουν καθαρές κουβέντες και το δείχνουν και στις δημοσκοπήσεις, αλλά και στη καθημερινότητά τους. Καθαρές κουβέντες, λοιπόν, από όλους μας. Η Νέα Δημοκρατία δεν πρόκειται να ψηφίσει τα μέτρα της αποτυχημένης διαπραγμάτευσης του κ. Τσίπρα. Η μόνη πραγματική λύση σωτηρίας για τη χώρα είναι να φύγει αυτή η επικίνδυνη Κυβέρνηση των μεγαλύτερων απατεώνων και ψευτών. Μόνο μια νέα κυβέρνηση της Νέας Δημοκρατίας και πρωθυπουργό τον Κυριάκο Μητσοτάκη μπορεί να εγγυηθεί την πιθανότητα να βγούμε από την κρίση με σχέδιο και ρεαλισμό. Ο Κυριάκος Μητσοτάκης έχει πει ότι ασχέτως του εκλογικού αποτελέσματος θα επιδιώξει ευρύτερη συναίνεση και συνεργασίες, με γνώμονα, όμως, όχι το κομματικό, αλλά το εθνικό συμφέρον. Περιττό να πω ότι καταψηφίζω επί της αρχής, διότι δεν υπάρχει αρχή σε αυτό το νομοσχέδιο. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθήτριες και μαθητές και έξι εκπαιδευτικοί συνοδοί τους από το 1ο Δημοτικό Σχολείο Λιτοχώρου Πιερίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο συνάδελφος κ. Νικόλαος Παπαδόπουλος από τον ΣΥΡΙΖΑ.
Ευχαριστώ, κύριε Πρόεδρε. Είχαμε ξεκινήσει μια κουβέντα η οποία πήγαινε καλά. Όμως, εκείνο που μου κάνει εντύπωση από τη Νέα Δημοκρατία είναι ότι λένε τα μεγαλύτερα ψέματα με μια φυσικότητα του τύπου «δεν συνέβη τίποτα». Κατηγορεί ο προλαλήσας και λέει για την καρέκλα και για το τι σόου δώσαμε, ο οποίος όπου πάει, κουβαλάει και την καρέκλα! Την πήρε την καρέκλα, την έδρα, από το Ποτάμι και την πήγε στη Νέα Δημοκρατία. Έλεος δηλαδή, συνάδελφε! Να μας κατηγορείτε εμάς ότι πάμε για την καρέκλα! Αφήστε την καρέκλα και πάτε στη Νέα Δημοκρατία, τότε θα σας χειροκροτήσω και εγώ.
Θα ψηφίσετε το αφορολόγητο, κύριε συνάδελφε;
Έτσι μπράβο! Εγώ τα ψήφισα. Όταν εσύ έλεγες εδώ τα μεγάλα ψέματα, εμείς ήμασταν εδώ και τα ψηφίσαμε όλα. Την Κυβέρνηση του ΣΥΡΙΖΑ και τον Αλέξη Τσίπρα δεν τον ρίχνουμε.
Τις μειώσεις στις συντάξεις θα τις ψηφίσετε;
Εμείς θα είμαστε εδώ για τον ελληνικό λαό, όρθιο θα τον βγάλουμε από την κρίση. Βάλτε το καλά στο μυαλό σας. Τώρα να πάμε και στο άλλο.
Το αφορολόγητο θα το ψηφίσετε;
Θα τα πω με τη σειρά. Μη μου πεις για το γάλα και για τη φέτα που σκιζόσασταν εδώ! Δεν είπατε κουβέντα. Άλλο κόμμα είναι η Νέα Δημοκρατία έξω, άλλο κόμμα είστε εδώ. Σαρμάκο, που λένε και στο χωριό μου! Κουβέντα! Τουμπεκί ψιλοκομμένο!
Στα μπλόκα των αγροτών δεν πήγες αυτή τη φορά!
Ζορίζεστε! Δεν πειράζει! Να πάω στην ουσία γιατί εμένα με ενδιαφέρουν οι ΤΟΕΒ και οι ΓΟΕΒ, που είναι αγροτικοί οργανισμοί και πραγματικά θέλω να πάνε μπροστά, διότι έχουν σχέση με την αγροτική παραγωγή. Νομίζω ότι πολύ σωστά οι ΤΟΕΒ μπαίνουν μέσα σε μια ενιαία διοίκηση. Ξέρετε ότι οι ΓΟΕΒ ήταν στην περιφέρεια, όπως και οι ΤΟΕΒ που παλιά ήταν στις περιφέρειες και μετά τους πήγαν στους δήμους. Τώρα είναι καλό που ξαναγυρίζουν πίσω, διότι θα έχουμε ένα ενιαίο κέντρο. Αυτό είναι πάρα πολύ καλό, γιατί οι δήμοι το τελευταίο διάστημα δεν μπόρεσαν να έχουν εποπτεία στους ΤΟΕΒ. Νομίζω ότι είναι πάρα πολύ καλό που θα πάνε στην περιφέρεια, γιατί θα έχουμε έναν γενικότερο χωροταξικό σχεδιασμό για όλη την περιφέρεια. Δεύτερον, εδώ αποσαφηνίζεται και πώς θα είναι η λειτουργία αυτών των οργανισμών και ποιες αρμοδιότητες θα έχει ο καθένας από αυτούς. Τρίτον, πρέπει να ξέρετε ότι ο κρατικός προϋπολογισμός δεν έχει να κάνει με τα χρήματα των ΤΟΕΒ και των ΓΟΕΒ. Πρόκειται για χρήματα που πληρώνουν οι αγρότες. Στον μεν ΓΟΕΒ πληρώνουν όλοι οι ιδιοκτήτες γης 1,5 ευρώ το στρέμμα, ενώ στους ΤΟΕΒ υπάρχουν διάφορα αντίτιμα ανάλογα με τη χρήση νερού που κάνει ο κάθε χρήστης. Άρα, και εδώ υπάρχει αυτό που λένε «τιμολόγηση» του νερού. Επομένως και εδώ μπορούμε να δούμε τέτοιες μορφές, όπως το πώς θα γίνονται αυτά τα έργα, διότι οι εισφορές των αγροτών που θα καταβάλλονται θα έχουν ανταποδοτικό χαρακτήρα και θα πάνε και στα έργα. Τέταρτον, μέσα σε αυτή την ιστορία, στη νέα έκφραση η οποία θα υπάρχει στον συντονισμό θα πρέπει να προγραμματίζονται και τα έργα, το πού θα γίνονται συγκεκριμένα έργα, πώς κ.λπ.. Διότι μέσα στα έργα αυτά περιλαμβάνονται κλειστά κυκλώματα, αγροτική οδοποιία, κανάλια, καθαρισμός καναλιών και διάφορα τέτοια ζητήματα. Άρα, και από αυτή την άποψη, πάρα πολύ καλά γίνεται. Πέμπτον, ξεκαθαρίζεται και το προσωπικό που χρειάζονται αυτοί οι οργανισμοί, γιατί χρειάζονται και ένα επιστημονικό προσωπικό, και εποχικό. Έκτον, για όλους τους οργανισμούς κοινής ωφέλειας θα πρέπει να δούμε και ζητήματα που προκύπτουν με την εφορία. Έβδομον, όλα τα έργα πρέπει να γίνονται με σεβασμό στο περιβάλλον. Υπάρχουν και έργα για τα οποία κάποιοι ΤΟΕΒ παίρνουν νερό από λίμνες, όπως είναι της Σμοκόβου κ.λπ., λόγω του ότι διαχειρίζονται αυτούς τους φυσικούς πόρους, αλλά χρειάζεται και να συντηρούνται, αλλά και να είναι και συμβατοί με το περιβάλλον. Εκείνο που φαίνεται είναι ότι όταν γίνεται καλή δουλειά, όπως έγινε και στο φράγμα της Σμοκόβου, πραγματικά η χρήση του νερού γίνεται με επιστημονικό τρόπο και δεν χάνεται καθόλου νερό, με αποτέλεσμα να είναι πάρα πολύ χαμηλό το αντίτιμο του χρήστη που το χρησιμοποιεί. Εγώ πιστεύω ότι χρειαζόμαστε έναν οργανισμό - να μην είναι δύο, τρεις - ενώ θα προτιμούσα να καταργηθεί ο ΓΟΕΒ. Διότι αυτή τη στιγμή στον ΓΟΕΒ χρωστούν πάρα πολλοί αγρότες, οι οποίοι όλο αυτό το τελευταίο διάστημα - εδώ και τριάντα, τριάντα πέντε χρόνια που ξέρω εγώ - κανένας ΓΟΕΒ στην περιοχή μου δεν μπόρεσε να κάνει ούτε ένα έργο. Εάν δούμε, λοιπόν, ότι στην Ελλάδα είναι περίπου τριάντα ή τριάντα πέντε εκατομμύρια στρέμματα με 1,5 ευρώ περίπου, καταλαβαίνετε ότι μιλάμε για ένα τεράστιο ποσό, πράγμα που μπορεί με άλλες συνθήκες και διαφορετικά να κάνει πάρα πολλά μεγάλα, καλά και σωστά έργα. Εκείνο στο οποίο θα πρέπει να καταλήξουμε - νομίζω και η Κυβέρνηση, αλλά πιθανόν και στη Βουλή - είναι να δούμε ένα νομικό πλαίσιο των ΤΟΕΒ, γιατί αυτοί οι οργανισμοί αυτοδιαχειρίζονται, ώστε να μπορέσουμε να κάνουμε πιο καλά την δουλειά μας και να έχουμε και πιο φθηνό νερό. Αυτή τη στιγμή, λοιπόν, που κάποιοι λένε ότι το νερό δεν έχει κόστος, θα ήθελα να πω ότι το νερό έχει πραγματικά κόστος. Στη δική μου περιοχή το νερό που αντλείται από τη γη έχει περίπου 58 ευρώ το στρέμμα, ενώ το ελεύθερο που λέμε έχει 12,5 έως 13 ευρώ. Άρα το νερό έχει κόστος και είναι ένας πόρος που πρέπει να διαφυλάξουμε. Γι' αυτόν τον λόγο, θα πρέπει να γίνουν έργα ποιοτικά και αποστραγγιστικά. Αυτή τη στιγμή γίνονται έργα αρδευτικά. Άρα μέσα σε αυτό το πλαίσιο να δούμε μια άλλη διάταξη και αναδιάταξη και δυνάμεων και πόρων. Tο καθοριστικό πνεύμα στο μυαλό μας είναι ότι αυτοί οι πόροι είναι όλοι των αγροτών. Δεν μπαίνει ούτε ένα ευρώ από πόρους από τον κρατικό προϋπολογισμό. Σας ευχαριστώ.
Σας ευχαριστούμε, κύριε συνάδελφε. Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Λαγός για δώδεκα λεπτά.
Ξεκινώντας από το παρόν νομοσχέδιο να αναφέρουμε δύο - τρία χαρακτηριστικά πράγματα. Αναφέρθηκε με λεπτομέρειες ο ειδικός αγορητής μας ο κ. Παναγιώταρος, οπότε εγώ θα συμπληρώσω κάποια πράγματα. Έχω να πω κάτι για εκεί που ξεκινούν τα πρώτα άρθρα που λένε για Κανονισμό περί ευρωπαϊκών πολιτικών κομμάτων και ιδρυμάτων. Τι είναι αυτό; Αυτό είναι μια κατεύθυνση που μας έρχεται από το Διευθυντήριο των Βρυξελλών και μας λέει ότι όλα τα πολιτικά κόμματα στην Ευρώπη πρέπει να συμφωνούν με τις γραμμές οι οποίες δίνονται. Ευαγγελίζονται τάχα την ελεύθερη έκφραση, όμως στο άρθρο 3 του εν λόγω κανονισμού λέει μέσα ότι η προϋπόθεση που υπάρχει για να μπορέσει να υπάρξει αναγνώριση ενός πολιτικού φορέα είναι η πλήρης συμπόρευση του φορέα αυτού με συγκεκριμένες αρχές και αξίες της Ευρωπαϊκής Ένωσης. Για κάποιες αρχές και αξίες φυσικά, όπως είναι ο σεβασμός της ανθρώπινης αξιοπρέπειας, η ελευθερία, η δημοκρατία, η ισότητα, το κράτος δικαίου, ο σεβασμός ανθρωπίνων δικαιωμάτων, συμφωνούμε όλοι. Στην πορεία, όμως, βλέπουμε εκεί πέρα και κάποιες παραγράφους που μιλάνε για τα δικαιώματα των μειονοτήτων, για ανοχή και για απαγόρευση των διακρίσεων. Όπου ακούμε τέτοια πράγματα ξέρουμε πολύ καλά τι συμβαίνει: Είναι το φίμωμα της άλλης γνώμης και της άλλης άποψης με εύσχημο τρόπο, είναι η απαγόρευση τού να λέει κανείς το οτιδήποτε διαφορετικό πιστεύει εκτός από αυτούς που μας επιβάλλουν τα πάντα. Έτσι, λοιπόν, όποιος πολιτικός φορέας δεν υποβάλλει δήλωση πίστης στην αντεθνική πολιτική ορθότητα των Βρυξελλών, δεν αναγνωρίζεται ως πολιτικό κόμμα, διαγράφεται από το μητρώο των πολιτικών κομμάτων, υπόκειται σε κυρώσεις και δυσμενή μεταχείριση, η χρηματοδότησή του διακόπτεται, τα στελέχη του διώκονται, ή ακόμα και φυλακίζονται. Εάν κάτι σημαίνει αυτό και εάν κάτι θυμίζει εδώ πέρα σε εσάς τους δημοκράτες όλους, γιατί το εφαρμόσατε όλοι εσείς πριν, έχει ήδη γίνει στην Ελλάδα αυτό το πράγμα. Πάμε λοιπόν, μετά από όλα τα δημοκρατικά που είδαμε - που πάμε και τα φέρνουμε σιγά - σιγά με τη μέθοδο του σαλαμιού και στην πατρίδα μας και σε όλη την Ευρώπη φυσικά την οποία θέλετε να υποτάξετε - να αναφερθούμε λίγο και στο άρθρο 19, το οποίο μιλάει για το ζήτημα που υπάρχει στις περιοχές Πτολεμαΐδα, Κόνιτσα, Τσοτύλι ότι κάποιους συγκεκριμένους χώρους της Δημοτικής Αστυνομίας εκεί τους παίρνουν και θα χρησιμοποιηθούν από τους οικείους δήμους. Αυτό λέει. Εμείς δεν ξέρουμε τον τρόπο που θα τους χρησιμοποιήσουν οι δήμοι - ευχόμαστε να είναι προς καλό και προς όφελος της τοπικής κοινωνίας - θα λέγαμε όμως ότι θα μπορούσαν να χρησιμοποιηθούν οι συγκεκριμένοι χώροι - ιδίως στην Κόνιτσα που υπάρχει τεράστιο πρόβλημα - ώστε να υπάρχουν εκεί πέρα κάποιοι στρατιωτικοί να φυλάνε τα σύνορα, να φυλάνε την πατρίδα μας, είτε σαν αστυνομικοί σταθμοί - που γίνεται ο κακός χαμός, μπαίνουν μέσα αλλοδαποί, εγκληματίες - ώστε να φροντίσουν για το αίσθημα ασφάλειας των συγκεκριμένων περιοχών. Ή εάν όχι για αυτό - γιατί το να μιλάμε για ασφάλεια στην Ελλάδα είναι κακό, εκτός αν πρόκειται για τα γραφεία του ΣΥΡΙΖΑ γιατί για τους υπόλοιπους, εάν γίνει κάτι, τρέχουμε όλοι να τους προστατεύσουμε και δεν είναι για κακό αυτό - ας γίνει ένα κέντρο που θα πηγαίνουν να φιλοξενούνται Έλληνες άστεγοι. Έχετε κάνει εκεί πέρα τόσα hot spots για τους λαθρομετανάστες, τους φροντίζετε, τους ταΐζετε. Aς γίνει εκεί πέρα μια περιοχή με τις εγκαταστάσεις που ήδη υπάρχουν, ώστε να πηγαίνουν οι Έλληνες άστεγοι ή παιδάκια Ελληνόπουλα, τα οποία τα έχουν αφήσει οι οικογένειές τους γιατί δεν μπορούν να τα ταΐσουν. Δεν μπορούν να φροντίσουν τα παιδιά αυτά και είναι εκατοντάδες τα παραδείγματα που υπάρχουν. Εσείς οι ανθρωπιστές ας κάνετε εκεί πέρα κάποια τέτοια κέντρα προκειμένου να πηγαίνουν τα παιδάκια και να φιλοξενούνται δωρεάν, για να δούμε τον ανθρωπισμό σας και υπέρ των Ελλήνων. Θα τελειώσω με το συγκεκριμένο μιλώντας για το νομοσχέδιο. Για άλλη μια φορά φέρνετε μια τροπολογία που έχει να κάνει με το Μέγαρο Μουσικής. Τους έχετε χαρίσει εκατοντάδες εκατομμύρια ευρώ. Προσπαθείτε να κάνετε ρυθμίσεις, να τα καλύψετε. Δεν σας βγαίνει. Τους δίνετε κάποιες προθεσμίες. Δεν είναι συνεπείς στις προθεσμίες. Τους δίνετε μετά παράταση στις προθεσμίες αυτές και η ζωή συνεχίζεται. Για το Μέγαρο Μουσικής για όσους Έλληνες δεν ξέρουν - που πολλοί δεν ξέρουν, αν και πάρα πολλοί έχουν μάθει ή και αρχίζουν και μαθαίνουν πλέον - είναι όπως είπαμε: Ψυχάρης και Λαμπράκης. Είναι τα παιδιά αυτά, τα οποία ήταν σαράντα πέντε χρόνια αυτοί που έκαναν ό,τι ήθελαν στο δημόσιο βίο της πατρίδας μας, αυτοί που διαμόρφωναν εντυπώσεις, συνειδήσεις και γνώμες. Αυτοί, λοιπόν, οι κύριοι με τα λεφτά του ελληνικού κράτους είχαν έντυπα, τηλεοπτικούς σταθμούς, έκαναν ό,τι ήθελαν, είχαν πάρει το Μέγαρο Μουσικής και χρώσταγαν και σε αυτό εκατοντάδες εκατομμύρια ευρώ κι εσείς έρχεστε να τους καλύψετε για άλλη μια φορά με άλλη μία τροπολογία. Βγείτε, λοιπόν, επίσημα, σαν Κυβέρνηση, αν έχετε το θάρρος - που δεν έχετε το θάρρος να κάνετε τέτοια πράγματα - και πείτε ότι χαρίζονται τα χρέη. Τους τα χαρίζετε τα χρέη. Αφού ούτως ή άλλως αυτό κάνετε. Τώρα τους δώσατε άλλους έξι μήνες παράταση για να μπορέσουν να είναι συνεπείς με τις φορολογικές τους υποχρεώσεις. Δεν θα είναι ούτε στους επόμενους έξι μήνες. Μέσα στο κατακαλόκαιρο το φέρατε. Θα περάσετε μια άλλη τροπολογία και συνεχίζουμε. Και για όσους δεν ξέρουν, τα σκάνδαλα και τα εκατοντάδες εκατομμύρια αυτά ευρώ έχουν μετακυλιστεί στις πλάτες του ελληνικού λαού. Ο ελληνικός λαός θα πληρώσει αυτά τα σκάνδαλα και τα χρήματα, δηλαδή του Ψυχάρη, του Λαμπράκη και των άλλων «νταβατζήδων» της ελληνικής κοινωνίας. Είχαμε μια ερώτηση που είχε κατατεθεί πριν γίνετε Κυβέρνηση. Είχαν βγει είκοσι οκτώ Βουλευτές του ΣΥΡΙΖΑ και είχαν πει ότι είναι ένα δικομματικό σκάνδαλο αυτό το οποίο συνέβαινε, γιατί η πρώην συγκυβέρνηση Νέας Δημοκρατίας και ΠΑΣΟΚ κάλυπτε σκανδαλωδώς το Μέγαρο Μουσικής. Τώρα πια βλέπουμε ξεκάθαρα πως αυτό δεν ήταν δικομματικό σκάνδαλο. Είστε όλοι μια παρέα, όπως έχουμε πει κι άλλες φορές και το καλύπτετε όλοι μαζί. Πέραν αυτού, λοιπόν, να αναφερθούμε και σε κάποια ζητήματα επικαιρότητας. Να αναφέρω χαρακτηριστικά - δεν είναι εδώ, πριν λίγο ήταν, αλλά τώρα αποχώρησε - την απαράδεκτη δήλωση που έκανε ο Υπουργός Προστασίας του Πολίτη, ο Τόσκας. Γύρισε και είπε για τον γονιό στο Ωραιόκαστρο, ο οποίος βρέθηκε να ποδοπατείται και να τον χτυπούν με λοστάρια έξι παρακρατικοί αλήτες που μπήκαν μέσα στο σχολείο, ότι πλέον πήραν ένα μάθημα αυτοί που αντιδρούν. «Πήραν ένα μάθημα». Αυτή ήταν η απάντηση του Υπουργού Προστασίας του Πολίτη των Ελλήνων. Ένας νεαρός είκοσι πέντε ετών, ο οποίος έχει το παιδί του εκεί ή ο οποίος πάει να διαμαρτυρηθεί - δικαίωμά του ήταν, δεν πήγε να κάνει πόλεμο ο άνθρωπος, πήγε να εκφράσει τη διαφορετική του άποψη - βρέθηκε να ποδοπατείται από έξι ροπαλοφόρους αλήτες, παρακρατικούς, δικούς σας. Είναι μέσα συγγενείς σας, δικοί σας άνθρωποι που δεν συλλαμβάνονται ποτέ, που αν κατά λάθος καμμία φορά γλιστρήσει κανείς και τον πιάσετε, μην μπορώντας να κάνει τίποτα άλλο η αστυνομία και γίνει καμμία προσαγωγή, σε δύο ώρες έχει αφεθεί ελεύθερος. Αυτή, λοιπόν, ήταν η απάντηση του συγκεκριμένου Υπουργού, του Υπουργού Προστασίας του Πολίτη. Πριν από περίπου έναν χρόνο, όταν είχαν γίνει κάποια επεισόδια εδώ έξω από τη Βουλή, είχε βγει ένας ψεύτης Βουλευτής της Νέας Δημοκρατίας και έλεγε ότι τον είχαν χτυπήσει χρυσαυγίτες. Ο Υπουργός αυτός φώναζε από τα υπουργικά έδρανα ότι είναι θέμα λίγων ωρών, λίγων λεπτών η σύλληψη αυτών των χρυσαυγιτών. Αυτά έλεγε και έδινε συνεντεύξεις στις τηλεοράσεις και φυσικά μετά από λίγες μέρες, όταν αποδείχθηκε ότι κανείς χρυσαυγίτης δεν είχε πειράξει κανέναν, όλοι κοίταζαν τα αστέρια και έλεγαν «αυτά δεν τα έχει πει και δεν τα έχει κάνει». Αυτό είναι το κράτος, το οποίο έχετε δημιουργήσει, ένα κράτος εχθρικό απέναντι στον Έλληνα πολίτη, ένα κράτος εχθρικό απέναντι σε όποιον τολμήσει να αμφισβητήσει και να διαφωνήσει με αυτά που εσείς θεωρείτε σωστά. Αυτό είναι το ελληνικό κράτος πλέον. Και αυτό από τη μία είναι καλό, γιατί ο Έλληνας πολίτης μέχρι τώρα δεν πίστευε ή μπορεί να θεωρούσε ότι κάποια πράγματα που λέει η Χρυσή Αυγή είναι υπερβολικά. Όμως πλέον, με την εμπάθεια που σας διακατέχει και με τις δηλώσεις που κάνετε και τη συμπεριφορά που έχετε, οι Έλληνες βλέπουν. Και βλέπουν ότι εκεί που δεν μπορείτε να τους υποδουλώσετε με τη σκέψη, εκεί που δεν περνάει η προπαγάνδα σας, εκεί που δεν τους αναγκάζετε να πουν κι αυτοί «ναι, ζήτω οι λαθρομετανάστες», εκεί στέλνονται τα τάγματα εφόδου της Αριστεράς, των παρακρατικών και πηγαίνουν να βάλουν μυαλό στους Έλληνες πολίτες. Αυτή είναι η δημοκρατία σας, αυτό ευαγγελίζεστε. Και εδώ να έλθουμε και να συμπληρώσουμε κάτι για την υπόθεση της Μονής Εσφιγμένου, όπου βρέθηκε εκεί ο ηγούμενος της Μονής να κατηγορείται - ακούστε γιατί - για ηθική αυτουργία σε ρίψη βόμβας μολότοφ. Αυτά που συμβαίνουν είναι πανελλήνια ρεκόρ. Ο άνθρωπος αυτός καταδικάστηκε σε εικοσαετή κάθειρξη, για ηθική αυτουργία σε ρίψη μολότοφ, όταν η Αθήνα καίγεται καθημερινά και όταν δεν υπάρχει όχι σύλληψη, αλλά ούτε καν δημιουργεί εντύπωση πια το γεγονός αυτό, έχοντάς το θεωρήσει σαν κάτι αυτονόητο και ακούγοντας τα παπαγαλάκια των μεγάλων μέσων μαζικής ενημέρωσης να κάνουν δηλώσεις συνέχεια γι' αυτούς τους «νεαρούς». Αυτοί οι «νεαροί» που βγαίνουν συνέχεια, καίνε, λεηλατούν, αυτοί οι «νεαροί» βρέθηκαν πριν από λίγες μέρες στα Ιωάννινα και επιτέθηκαν σε αστυνομικούς τραυματίζοντας σοβαρά δύο από αυτούς, στέλνοντάς τους στο νοσοκομείο και δεν έγινε ούτε εκεί καμμία προσαγωγή. Εδώ θέλω να συμπληρώσω και να επανέλθω στο θέμα του Ωραιοκάστρου, για να ακούει και η ελληνική κοινωνία πόσο γελοία είναι τα πράγματα στην Ελλάδα, ότι από τους έξι που επιτέθηκαν και χτύπησαν τον άνθρωπο αυτό δεν συνελήφθη κανείς, αλλά έφυγαν, πήγαν σπίτι τους και αυτός, ο οποίος δάρθηκε ανηλεώς και τον οποίο είχαν βάλει κάτω και βλέπαμε στις κάμερες ότι τον χτυπούσαν, αφού πήγε στο νοσοκομείο και του έδωσαν τις πρώτες βοήθειες, έχοντας σοβαρά τραύματα, εν συνεχεία συνελήφθη και πήγε στο αυτόφωρο. Αυτή είναι η δημοκρατία σας, ψεύτες, που ντροπιάζετε τα πάντα στην Ελλάδα! Και απέναντι τι έχουμε; Έχουμε μια Νέα Δημοκρατία που προσπαθεί να κάνει την Αντιπολίτευση, μια Νέα Δημοκρατία που προσπαθεί να παραστήσει, δήθεν, το πατριωτικό κόμμα της Βουλής. Εδώ γελάνε όλοι. Το κατάντημα που υπέστη η Νέα Δημοκρατία πριν λίγες μέρες ήταν πραγματικά τρομερό, όταν δεκαέξι Βουλευτές της τόλμησαν να αρθρώσουν λέξη και να καταθέσουν μια ερώτηση στην ελληνική Βουλή για το τάμα του ελληνικού έθνους, για το τάμα που είχαν πει οι ήρωες του 1821 που έπρεπε να εκπληρωθεί και να ανεγερθεί ναός του Θεού στην Ελλάδα για τον αγώνα μας που κάναμε για την απελευθέρωση από του Τούρκους. Και τι κάνανε αυτοί οι δεκαέξι Βουλευτές; Τους τράβηξε το αυτί ο Μητσοτάκης της Bilderberg, ο Μητσοτάκης της παγκοσμιοποίησης, ο Μητσοτάκης της ισοπέδωσης και τους είπε ότι αυτή η ερώτηση δεν επιτρέπεται να κατατεθεί στην ελληνική Βουλή από τη Νέα Δημοκρατία. Και αυτοί σαν πειθήνια όργανα έσκυψαν το κεφάλι. Σαν δαρμένα σκυλιά πήραν την ερώτηση αυτή και εξαφανίστηκαν. Αυτή είναι η Νέα Δημοκρατία, που δεν τολμάει να ερωτήσει και να αγωνιστεί για τίποτα από τα εθνικά και τα ελληνικά ιδεώδη, αλλά μάχεται μόνο για τον φιλελευθερισμό και για τίποτα άλλο. Αυτή, επαναλαμβάνω, είναι η κατάντια. Δύο ακόμη πράγματα θέλω να πω. Ο λόγος για τον οποίο πολεμάτε τόσο πολύ το ελληνικό έθνος και την πατρίδα μας είναι συγκεκριμένος. Εδώ έχουμε μια διεθνή έρευνα που έγινε πριν από δέκα ημέρες και λέει ξεκάθαρα γιατί εσείς, η αντεθνική Κυβέρνηση του ΣΥΡΙΖΑ και των ΑΝΕΛ, μαζί με τα υπόλοιπα κόμματα της δήθεν Αντιπολίτευσης - γιατί τα ίδια πρεσβεύετε - πολεμάτε τόσο πολύ τον πατριωτισμό των Ελλήνων, γιατί θέλετε να ισοπεδώσετε και να αλλοιώσετε την πατρίδα μας με ορδές λαθρομεταναστών. Σύμφωνα με έρευνα που έγινε, στις περισσότερες χώρες δεν φαίνεται να πολυνοιάζονται για το πού έχει γεννηθεί κάποιος, ώστε να θεωρείται νόμιμος πολίτης. Στην Ελλάδα, όμως, διαφοροποιούμαστε και το ποσοστό αυτό είναι 50%, διότι τον ενδιαφέρει τον Έλληνα το πού έχει γεννηθεί κάποιος για να είναι Έλληνας, όταν το ποσοστό αυτό, για παράδειγμα, στην Αυστραλία είναι στο 13%, στον Καναδά 21%, στην Αμερική 32%. Η Ελλάδα έρχεται στη δεύτερη θέση μετά την Ουγγαρία. Επίσης, στην ίδια έρευνα βλέπουμε ότι οι Έλληνες θεωρούν τα ήθη και τα έθιμα ουσιαστικό παράγοντα για το αν έχει κάποιος την εθνική ταυτότητα της χώρας και οι Έλληνες στο 66% δηλώνουν ότι αυτό πρέπει να συμβαίνει. Πάλι στη δεύτερη θέση είμαστε πίσω από την Ουγγαρία. Αυτά τα αποκρύπτετε και μέσα στη Βουλή και τα μεγάλα μέσα μαζικής ενημέρωσης. Τη συνοχή του ελληνικού λαού, την αγάπη και την πίστη του ελληνικού λαού για το έθνος, με όσα μειονεκτήματα κι αν έχουμε, για την πατρίδα μας και για την ορθοδοξία μας, αυτά τα πολεμάτε μέχρις εσχάτων. Και κλείνοντας, το τελευταίο πράγμα που ερωτήθηκαν είναι αν θεωρούν ότι το κριτήριο της πίστεως είναι καθοριστικό για την εθνική ταυτότητα. Σε παγκόσμιο επίπεδο, αυτό το ποσοστό κυμάνθηκε γύρω στο 15% και στην Ελλάδα, δυστυχώς για εσάς, ήταν σε ποσοστό 54%. Βλέπετε, λοιπόν, ότι μια Ελλάδα, η οποία καθημερινά βομβαρδίζεται με πλύση εγκεφάλου και που, όπου δεν περνάει η πλύση εγκεφάλου υπάρχει η τρομοκρατία στους Έλληνες πολίτες, οι θέσεις μας, οι θέσεις των Ελλήνων πολιτών είναι αυτές και έρχεστε σε πολύ δύσκολη θέση. Θα τελειώσω λέγοντας ότι σήμερα μάθαμε κάτι εξοργιστικό για άλλη μια φορά. Θα τονίσουμε ότι σαν Χρυσή Αυγή είχαμε κάνει κάποιες ερωτήσεις για κάποια παράνομα «τουρκικά» σχολεία, νηπιαγωγεία, που λειτουργούσαν στην περιοχή της Θράκης και στην Κομοτηνή και στη Ξάνθη μας. Είχαμε κάνει, λοιπόν, ερωτήσεις σαν Χρυσή Αυγή και τα είχαμε κλείσει αυτά τα παράνομα «τουρκικά» νηπιαγωγεία, γιατί εκεί έβαζαν τα παιδάκια ηλικίας έξι και επτά ετών και τα μάθαιναν ότι είναι Τούρκοι και θα τους μάθαιναν την τουρκική γλώσσα. Κάναμε, λοιπόν, κάποιες ενέργειες πριν από οκτώ με δέκα μήνες περίπου και καταφέραμε και κλείσαμε τέσσερα τέτοια παράνομα «τουρκικά» νηπιαγωγεία, που έτσι ήθελαν να δουλεύουν μέσα στη Θράκη μας. Και τι έκανε, λοιπόν, το ελληνικό κράτος; Αποφάσισε να κάνει έτσι όλα τα νηπιαγωγεία της Θράκης και τα δημόσια και μάθαμε, λοιπόν, ότι από δω και πέρα ξεκινάει να διδάσκεται επισήμως από τα νηπιαγωγεία της Θράκης, από τα μειονοτικά νηπιαγωγεία, η τουρκική γλώσσα. Αυτό μάθαμε. Αυτό κάνετε! Στον Ερντογάν που είναι απέναντι όλη η Τουρκία και επιβουλεύεται τα πάντα και θέλει να ισοπεδώσει την πατρίδα μας, εσείς απαντάτε κάνοντας δεκτά τα αιτήματα των Τούρκων, κάνοντας δεκτά τα απαράδεκτα αυτά σχέδια, τα οποία έχουν και αναγκάζετε παιδάκια Πομακόπουλα, τα οποία δηλώνουν ότι δεν έχουν καμμία σχέση με την Τουρκία, αλλά δηλώνουν Έλληνες, να τα πετάτε μέσα στο στόμα του λύκου, μέσα στους Τούρκους, ενώ θέλουν να το αποφύγουν, να μαθαίνουν τουρκικά. Αυτή είναι η κατάντια σας! Σας είπαμε, όμως, και πάλι ότι μετά από τέτοια πλύση εγκεφάλου που έχετε κάνει στον ελληνικό λαό, ο ελληνικός λαός απαντάει με αυτές τις απαντήσεις που δίνει σε αυτή την έρευνα. Ο ελληνικός λαός θα αντισταθεί, δεν θα επιτρέψει την αλλοίωση της πατρίδας μας όσο και αν τον εξαθλιώσετε, γιατί με την οικονομική εξαθλίωση που έχετε επιβάλει τον έχετε κάνει να σκέφτεται μόνο πώς θα πάρει κανένα πενηντάρικο παραπάνω, κανένα κατοστάρικο παραπάνω στη σύνταξή του, πώς θα πάρει κανένα επίδομα προκειμένου να ξεχάσει τη βίαιη αλλοίωση του ελληνικού πληθυσμού, η οποία συντελείται από όλους εσάς.
Ευχαριστούμε, κύριε Λαγέ. Τον λόγο έχει ο συνάδελφος κ. Ιωάννης Κουτσούκος.
Κύριε Πρόεδρε, θα ήθελα τον λόγο για μια βουλευτική τροπολογία.
Κύριε Κουτσούκο, θα δώσω τον λόγο στον κύριο Υπουργό για μια τροπολογία. Σας παρακαλώ πολύ να περιμένετε.
Εντάξει, κύριε Πρόεδρε.
Κύριε Υπουργέ, έχετε τον λόγο.
Θέλω να πω ότι γίνεται δεκτή η βουλευτική τροπολογία με γενικό αριθμό 933 και ειδικό 12 που αφορά σε ρυθμίσεις θεμάτων που αφορούν σε δημοσίους υπαλλήλους που υπηρέτησαν στην παραμεθόριο.
Ευχαριστώ, κύριε Υπουργέ. Κύριε Κουτσούκο, έχετε τον λόγο για επτά λεπτά.
Ευχαριστώ, κύριε Πρόεδρε. Αναγκάζομαι να αλλάξω τη σειρά της τοποθέτησής μου, κύριε Πρόεδρε, διότι προηγουμένως ένας νεοφώτιστος συνάδελφος στη δεξιά παράταξη έδωσε από αυτή την Αίθουσα διαπιστευτήρια ως μη όφειλε και επέλεξε να δώσει διαπιστευτήρια με μια αήθη επίθεση στην Πρόεδρο της Δημοκρατικής Συμπαράταξης, στην κ. Φώφη Γεννηματά, παραποιώντας μάλιστα ή λέγοντας ενσυνείδητα ψέματα ότι είχε αναφερθεί σε συνέντευξή της ότι εμείς θα βάλουμε σε περιπέτειες τη χώρα. Το είπε αυτό ένας συνάδελφος, ο οποίος προσχώρησε σε μια παράταξη, η οποία, όταν εμείς αναλάβαμε την ευθύνη για να μην πάει η χώρα σε άτακτη χρεοκοπία, μας πετροβολούσε από το Ζάππειο και νομιμοποίησε με τη ρητορική της τις πλατείες των αγανακτισμένων για να δημιουργήσει ρεύμα ο ΣΥΡΙΖΑ και στην αστική τάξη και να γίνει και σήμερα Κυβέρνηση. Μπορεί να έκανε την προσωπική του επιλογή να αποστεί από τις διεργασίες στον χώρο της Κεντροαριστεράς και στην υπεύθυνη πρότασή της για την διαμόρφωση μιας εθνικής στρατηγικής για την έξοδο από την κρίση ο κ. Φωτήλας και να προσχωρήσει στη λογική της «δευτέρας πλάνης που είναι χείρων της πρώτης». Αυτό, όμως, σε καμμία περίπτωση δεν τον νομιμοποιεί να μετατρέπεται σε παπαγαλάκι αυτών που θέλουν να παραποιήσουν συνειδητά τις θέσεις μας για να μας μετατρέψουν σε δεκανίκι του ενός ή του άλλου μονομάχου του νέου μικρού δικομματισμού. Κυρίες και κύριοι συνάδελφοι, είναι φανερό ότι όσες επιθέσεις και να υποστούμε θα επιμείνουμε σε αυτή τη γραμμή και ξέρουμε ότι θα πιεστούμε πάρα πολύ, γιατί νομίζουν ορισμένοι ότι η θέση της εθνικής ευθύνης με την οποία πορευτήκαμε - και το πληρώσαμε - έχει να κάνει με τη λογική μιας συμπληρωματικής παραπληρωματικής δύναμης στα κόμματα της εξουσίας. Η δικιά μας λογική, όμως, είναι μια στάση εθνικής ευθύνης για να υπάρξει μια πολιτική εθνικής συνεννόησης και για να υπάρξει αυτό, πρέπει η Κεντροαριστερά να έχει ισχυρό ρόλο που θα προκύψει, όπως φαίνεται, μέσα από τις επόμενες εκλογές. Του στέλνω, λοιπόν, μήνυμα: Θα μείνουμε σταθεροί και θα αντέξουμε και στα παπαγαλάκια και στους διαστρεβλωτές και στους υπονομευτές. Έρχομαι τώρα στα του νομοσχεδίου. Αυτό το νομοσχέδιο είναι ένα νομοσχέδιο πασπαρτού. Έχει κορμό τις διατάξεις του κανονισμού για τα ευρωπαϊκά κόμματα, αλλά πάνω εκεί «έδεσαν» διατάξεις δέκα Υπουργών. Παρήλασαν ήδη αρκετοί από αυτό το Βήμα. Τι αποδεικνύει αυτό το νομοσχέδιο, κυρίες και κύριοι συνάδελφοι; Αποδεικνύει την μεταρρυθμιστική ένδεια και την αδυναμία της Κυβέρνησης να διαμορφώνει μέσα από την άσκηση της πολιτικής και την οργάνωση της πολιτικής προωθητικές πολιτικές. Αυτό το νομοσχέδιο θα μπορούσε να έχει τίτλο «τακτοποιήσεις, εξυπηρετήσεις, κατεδαφίσεις», διότι ναι, κάνει ορισμένες τακτοποιήσεις, παραδείγματος χάριν τη ρύθμιση για τα υποθηκοφυλακεία και θα αναφερθώ σε αυτήν. Κάνει, όμως, αρκετές εξυπηρετήσεις, στους εργολάβους, παραδείγματος χάριν, που δεν θα πληρώνουν την προκαταβολή του φόρου ή στα ληγμένα φυτοφάρμακα του κ. Αποστόλου. Και φυσικά κατεδαφίζει και ορισμένες πολιτικές που πρόσφατα ψηφίσαμε εδώ, όπως είναι η διαδικασία της κινητικότητας στο δημόσιο. Δεν βλέπω σήμερα την κ. Γεροβασίλη. Έρχομαι, λοιπόν, σ' έναν - έναν από τους Υπουργούς. Θα ξεκινήσω με τον παριστάμενο, τον κ. Κοντονή, με τον οποίο είχαμε και μία αντιπαράθεση στον Πύργο διότι, ενώ εγώ εζήτησα τον λόγο για να του πω ότι είναι θετική η ρύθμιση για τα υποθηκοφυλακεία, έστω και μετά από είκοσι μήνες, προέβαλε μία δήλωση του κ. Μανιάτη για άλλο θέμα, για να διαστρεβλώσει τις απόψεις μας ενώπιον πενήντα ανθρώπων ότι εμείς διαφωνούμε.
Για το ίδιο θέμα ήταν, κύριε Κουτσούκο.
Έστω και με καθυστέρηση, είναι θετική αυτή η ρύθμιση. Το είπε ο ίδιος ότι είναι κλειστά τα υποθηκοφυλακεία στον Πύργο, στην Αμαλιάδα και αλλού και πρέπει να λύσουμε το θέμα, ώσπου να έρθει συνολικότερη ρύθμιση. Ο κ. Αποστόλου ήταν εδώ προ ολίγου κι έφυγε. Πέρα από τις τακτοποιήσεις που κάνει με τις διατάξεις που έχει μέσα, μία από τις οποίες απέσυρε, έχει υπάρξει ένα θέμα για το οποίο έχουμε καταθέσει τροπολογία. Είναι η υπόθεση της δακοκτονίας. Αφορά όλους τους ελαιοπαραγωγικούς νομούς της Ελλάδας, σχεδόν όλη την Ελλάδα, την τρίτη ελαιοπαραγωγική χώρα στην Ευρώπη, που η παραγωγή της εξαρτάται από τον δάκο και από τη συλλογική καταπολέμησή του. Κάναμε ερώτηση όλοι, σύσσωμη η Κοινοβουλευτική Ομάδα της Δημοκρατικής Συμπαράταξης, και σήμερα καταθέσαμε τροπολογία γιατί ένας Γενικός Γραμματέας, κύριε Υπουργέ, - αναφέρομαι σε εσάς τώρα, κύριε Σκουρλέτη - ονόματι Αντώνογλου, με έγγραφό του προς εσάς και όλες τις περιφέρειες λέει: «Εμείς ως Υπουργείο Αγροτικής Ανάπτυξης δεν έχουμε καμμία ευθύνη. Κάντε τους διαγωνισμούς κι όλα τα παρεπόμενα». Μας είπατε εσείς ότι θα γίνει όπως τις προηγούμενες χρονιές. Θέλουμε να μας το διευκρινίσετε, διότι αυτό το έγγραφο, που είναι επίσημο κυβερνητικό, το υπογράφει ένας γενικός γραμματέας και αναιρεί όλες τις προηγούμενες διαδικασίες, διότι διαγωνισμός είχε γίνει και πέρυσι και πρόπερσι και με μεγάλες εκπτώσεις. Θέλουμε, λοιπόν, μία διευκρίνιση, να μάθουν οι ενδιαφερόμενοι ότι θα γίνει διαγωνισμός.
Το διευκρίνισα πριν. Θα γίνει διαγωνισμός, όπως και τις προηγούμενες χρονιές. Ρωτήστε τον κ. Κεγκέρογλου.
Ωραία. Γίνεται δεκτό και συνεχίζω. Άρα να επιπλήξετε τον κ. Αντώνογλου. Έρχομαι τώρα στα ζητήματα που αφορούν τον κ. Τσακαλώτο. Κάναμε σήμερα επίκαιρη ερώτηση για να έρθει ο κ. Τσακαλώτος, ο κρυπτόμενος, στη Βουλή για να μας πει τι έγινε με τη διαπραγμάτευση. Μας ενημέρωσε ότι απαντά θετικά στο αίτημα της Νέας Δημοκρατίας και θα έρθει την Τρίτη στην Επιτροπή Οικονομικών. Θα τα πούμε εκεί. Υποτίθεται ότι σήμερα ήταν η τρίτη μέρα των πανηγυρισμών μετά τη Δευτέρα. Δεν ανταποκρίθηκαν, όμως, στην έκκληση του πανηγυρισμού οι πολίτες, διότι έχουν καταλάβει ότι αυτό που λένε «net» είναι ότι κάποιοι θα πληρώσουν, ότι κάποιοι θα χάσουν. Έρχομαι, όμως στην τροπολογία του, κύριε Πρόεδρε. Έχει καταθέσει μία τροπολογία που εδώ μας την παρουσίασε σαν μια απλή διεκπεραιωτή διαδικασία. Ο κ. Τσακαλώτος σκόπιμα στην αιτιολογική έκθεση του νομοσχεδίου λέει ότι τροποποιεί τον ν.3864/2010, ο οποίος ήταν ο νόμος της ίδρυσης του ΤΧΣ, που είχε πολεμήσει τότε ο ΣΥΡΙΖΑ. Ο κ. Τσακαλώτος, λοιπόν, τροποποιεί τις δικές του διατάξεις, με βάση τις οποίες εκχώρησε τη δημόσια περιουσία για ενενήντα εννέα χρόνια στους δανειστές και με βάση τις οποίες οι δανειστές έχουν τον έλεγχο του ΤΧΣ κι αν δεν δώσει τη σύμφωνη γνώμη του το Eurogroup, δεν ορίζεται η διοίκηση. Κάτω από αυτές τις δυσλειτουργίες, πάρα πολλοί παραιτούνται. Δεν μπορεί να είναι υποτακτικοί κανενός. Αυτή είναι η ουσία. Λόγω αυτής της αδυναμίας λειτουργίας του ΤΧΣ, δεν έχει και σημαντικές παρεμβάσεις το ελληνικό δημόσιο ως κύριος μέτοχος πολλών συστημικών τραπεζών, στις οποίες αλωνίζουν ορισμένοι επενδυτές της μειοψηφίας. Αυτή είναι η αλήθεια για τον κ. Τσακαλώτο. Κι επειδή υπήρξε ο διάλογος με τον κ. Σκουρλέτη, να μου δώσετε ακόμα δύο λεπτά για να αναφερθώ σε δύο, κατά τη γνώμη μου, σοβαρά θέματα. Για την κινητικότητα, που ψηφίσαμε την άλλη φορά, είπαμε στην κ. Γεροβασίλη ότι δεν θα υλοποιηθεί, γιατί δεν έχετε ηλεκτρονική πλατφόρμα. Τώρα έρχεται εδώ και νομιμοποιεί όλες τις αποσπάσεις. Υπονομεύει, δηλαδή, αυτό που η ίδια εισηγήθηκε. Η ρύθμιση που φέρνει ο κ. Αποστόλου για τους ΓΟΕΒ, μπορεί να λύνει επιμέρους θέματα. Εάν, όμως, δεν προχωρήσει μια βαθιά μεταρρύθμιση ενοποιώντας τους οργανισμούς ανά περιοχή, δεν πρόκειται να λύσουμε αυτό το θέμα. Και η ρύθμιση που φέρνει ο κ. Παπαδημητρίου - τα λέω τώρα πολύ γρήγορα, γιατί είπαμε ότι είναι δέκα Υπουργοί - για τις αναβολές των εκλογών στα επιμελητήρια, είναι μια ρύθμιση για να κερδίσουμε χρόνο. Η Κυβέρνηση έπρεπε να είχε βρει τρόπο, σε διάλογο με τα επιμελητήρια, να ενισχύσει αυτόν το θεσμό ως θεσμό αναπτυξιακό ιδίως στην περιφέρεια και όχι να δίνει συνεχείς αναβολές. Αυτό δείχνει μία αδυναμία επεξεργασίας πολιτικών. Άρα, για να μην καταχρώμαι τον χρόνο, κύριε Υπουργέ, όπως είπε και ο εισηγητής μας με την αρχή του νομοσχεδίου πασπαρτού, που δεν υπάρχει, δεν μπορεί να είναι κανείς σύμφωνος. Διατάξεις με τις οποίες συμφωνούμε, θα τις ψηφίσουμε και φυσικά δεν θα ψηφίσουμε αυτές που είναι τακτοποιήσεις κάθε είδους και έχουν σαν στόχο να εξυπηρετήσουν διαφόρων ειδών πελατείες με τον τρόπο που το κάνει συχνά ο ΣΥΡΙΖΑ. Ευχαριστώ.
Ευχαριστώ, κύριε συνάδελφε.
Κύριε Πρόεδρε, θα ήθελα τον λόγο.
Ορίστε, κύριε Υπουργέ, έχετε τον λόγο.
Κύριε Πρόεδρε, παίρνω τον λόγο διότι έγινε μία αναφορά από τον κ. Κουτσούκο σε σχέση με τη δήλωση του κ. Μανιάτη, στην οποία είχα αναφερθεί. Αναφέρθηκα και σήμερα χωρίς να τον κατονομάσω. Η δήλωση αφορούσε τα υποθηκοφυλακεία, κύριε συνάδελφε.
Όχι.
Και αφορούσε τον τρόπο με τον οποίο αποκαθίστανται…
Δεν υπάρχει τέτοια δήλωση.
Υπάρχει.
Σας διαψεύδω και σας καλώ να την καταθέσετε.
Ένα λεπτό, κύριε Κουτσούκο. Μην με προκαλείτε...
Σας προκαλώ, γιατί στον Πύργο πήγατε να μου στερήσετε τον λόγο. Εδώ είναι Βουλή, όμως.
Κύριε Κουτσούκο, για ηρεμήστε λίγο και ακούστε.
Καταθέστε τη δήλωση στα Πρακτικά.
Ο κ. Μανιάτης έκανε δήλωση στο ραδιόφωνο και μάλιστα αναφέρθηκε την επομένη σε όλο τον ημερήσιο Τύπο…. [[Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Σταματήστε, να ακούσετε. Το καταλαβαίνουμε ότι έχετε έναν διχασμό. Άλλα είχε δηλώσει εδώ και σωστά εσείς άλλα ψηφίζετε. Σωστά; Ο κ. Μανιάτης, λοιπόν, είπε ότι ο τρόπος με τον οποίο ρυθμίζεται το θέμα των εργαζομένων στα υποθηκοφυλακεία, είναι ρουσφετολογικός μηχανισμός του ΣΥΡΙΖΑ. Εσείς πολύ σωστά έχετε αντιληφθεί ότι κανένας ρουσφετολογικός μηχανισμός δεν υπάρχει. Η δήλωσή του είχε σχολιαστεί αρνητικότατα από τους δημοσιογράφους την επομένη μέρα των δηλώσεων. Αφού, όμως, μου ζητάτε να την καταθέσω, θα γίνει απομαγνητοφώνηση και θα σας κατατεθεί. Συνεννοούμαστε απολύτως. Και σας παραπέμπω σε όλες τις εφημερίδες, οι οποίες ήταν απολύτως αρνητικές σε αυτά που είχε πει ο κ. Μανιάτης.
Κύριε Υπουργέ, έγινε κατανοητό. Η διευκρίνιση έγινε.
Εγώ πάντως χαίρομαι που υπερψηφίζετε τη διάταξη.
Τον λόγο έχει ο κ. Σκουρλέτης για νομοτεχνικές βελτιώσεις.
Είναι νομοτεχνικές που αφορούν σε κάποιες παραγράφους του άρθρου 38.
Ευχαριστούμε. Τον λόγο έχει ο κ. Μπουκώρος για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι της Πλειοψηφίας, δεν πρόκειται περί νομοσχεδίου. Τροπολογίας απάνθισμα αποτελεί το κείμενο που συζητάμε σήμερα. Είναι τριάντα οκτώ βουλευτικές και υπουργικές τροπολογίες και άλλα σαράντα επτά άρθρα χωρίς καμμία συνάφεια, χωρίς καμμία συνοχή που μοιάζουν και αυτά με τροπολογίες. Σας καλούμε, έστω και τώρα, να αναλογιστείτε και να προβληματιστείτε για τον τρόπο με τον οποίο νομοθετείτε. Ο τρόπος με τον οποίο νομοθετεί η Κυβέρνηση είναι απτή απόδειξη για τον τρόπο με τον οποίο κυβερνάει τον τόπο, δηλαδή με προχειρότητα, αποσπασματικά, χωρίς αρχή και τέλος, ανερμάτιστα. Εάν έστω και τώρα προβληματιστείτε για τον τρόπο με τον οποίο νομοθετείτε, υπάρχει η πιθανότητα, σε ένα δεύτερο χρόνο, να προβληματιστείτε και για τον τρόπο με τον οποίο κυβερνάτε. Όμως, κυρίες και κύριοι συνάδελφοι, αφού δεν πρόκειται για νομοθεσία, πρόκειται για κοροϊδία του ελληνικού λαού, η οποία ομοιάζει σε μεγάλο βαθμό με τη νέα επιχείρηση εξαπάτησης που έχετε στήσει περί δήθεν συμφωνίας χωρίς επώδυνα μέτρα. Έχει μάθει, όμως, ο ελληνικός λαός από τα παθήματά του και γνωρίζει ότι το ψέμα έχει κοντά ποδάρια. Μάλιστα, το ψέμα του ΣΥΡΙΖΑ δεν έχει καθόλου πόδια. Είναι μια σκέτη φούσκα, η οποία έσκασε από την πρώτη μέρα. Και εμφανίστηκε σήμερα εδώ ο κύριος Υπουργός Οικονομίας, ο οποίος, όμως, απέτυχε οικτρά ως κυβερνητικός παράκλητος. Δεν κόμισε στην Αίθουσα και στο Σώμα ούτε παρηγορία, ούτε δύναμη, ούτε παραμυθία. Περιορίστηκε στα ίδια χιλιοειπωμένα παραμυθάκια περί δήθεν σκληρής διαπραγμάτευσης. Και τι μας είπε ο κ. Τσακαλώτος στην Αίθουσα; Ότι δεν γνωρίζει το περιεχόμενο του πακέτου. Και ψέλλισε και κάτι περί αυγών που σπάζουν ή δεν σπάζουν στα καλάθια, απόδειξη ότι είναι σε πλήρη σύγχυση και έχει χάσει και τα αυγά και τα πασχάλια. Όμως, ενώ όλο αυτό το διάστημα σας κατηγορούσαμε ότι είστε θιασώτες του λατινοαμερικάνικου μοντέλου και του εθνολαϊκίστικου κομμουνισμού των λατινικών χωρών, ότι είστε θιασώτες, θαυμαστές, υποστηρικτές του Μαδούρο, πάντα είχαμε μία αμφιβολία μήπως είναι ο αντιπολιτευτικός μας οίστρος που μας οδηγεί σε αυτές τις διαπιστώσεις. Ειλικρινά, δεν περίμενα σε αυτή την Αίθουσα της δημοκρατίας και της ελευθερίας - ιδιαίτερα αυτή την εποχή που ο λαός της Βενεζουέλας ανεβαίνει τον δικό του Γολγοθά - να υπάρχουν φωνές από την Συμπολίτευση, οι οποίες, επικαλούμενες στατιστικά στοιχεία του ΟΗΕ, να υποστηρίζουν ότι η ακραία φτώχεια στη Βενεζουέλα είναι μόλις 5% ενώ το 15%, σύμφωνα με τα ίδια στατιστικά στοιχεία, ψάχνει στα σκουπίδια για τροφές, να μας πει ότι η Βενεζουέλα έχει χαμηλό χρέος 30% επί του ΑΕΠ και ότι κτίστηκαν ενάμισι εκατομμύριο κατοικίες. Θέλω να θυμίσω και στους παλαιότερους, ότι η στατιστική ευημερούσε και στη Ρουμανία επί Τσαουσέσκου. Και εκεί δεν υπήρχαν άστεγοι. Στα μπλοκ είχε ο καθένας το σπίτι του. Όμως, μέσα στο ίδιο του το σπίτι, μέσα στην ίδια του την οικογένεια, είχε και από έναν σπιούνο της Σεκιουριτάτε. Και ο Τσαουσέσκου χαμηλό χρέος είχε. Η χώρα ήταν διεθνώς απομονωμένη, όμως. Και η ανεργία χαμηλή ήταν και όλοι είχαν εργασία, αλλά κανείς δεν μπορούσε να βγει από τα σύνορα της «μεγάλης φυλακής». Δεν θέλω, βεβαίως, να σας υπενθυμίσω τι τέλος επιφύλαξε ο ευτυχισμένος, κατά τη στατιστική, λαός της Ρουμανίας στον Τσαουσέσκου. Ας τα αφήσουμε, όμως, αυτά. Κυρίες και κύριοι της Πλειοψηφίας, τα ψέματα τελείωσαν. Εσείς, όλοι μαζί και ο καθένας ξεχωριστά, είστε πλέον αντιμέτωποι με τις προσωπικές σας και τις πολιτικές σας ευθύνες. Όσο κι αν οι Υπουργοί της Κυβέρνησης επιδίδονται σε ένα ψυχολογικό μασάζ με τα δήθεν ισοδύναμα, με τις δήθεν ελαφρύνσεις και το μηδενικό δημοσιονομικό αποτύπωμα, εσείς είστε που θα κληθείτε να αποφασίσετε για την αιχμαλωσία επί πολλά χρόνια του ελληνικού λαού με την ψήφο σας. Πρόκειται για μέτρα πέρα από το πρόγραμμα. Είναι ολοφάνερο ότι συζητάμε για ένα νέο, διαρκές μνημόνιο. Και μην ξεχνάτε, κυρίες και κύριοι συνάδελφοι, ότι τα επώδυνα μέτρα είναι τοις μετρητοίς, οι όποιες ελαφρύνσεις είναι επί πιστώσει. Και εννοώ ότι 1-1-2019, όποιες και αν είναι οι επιδόσεις της ελληνικής οικονομίας, τα μέτρα θα εφαρμοστούν, ενώ οι ελαφρύνσεις θα εφαρμοστούν μόνο εάν επιτύχουμε τα γιγαντιαία πλεονάσματα του 3,5% και μόνο μετά από τη συμφωνία των δανειστών. Ήρθε η ώρα να μετρήσετε τη σκιά σας καταμεσήμερο, κυρίες και κύριοι συνάδελφοι της Πλειοψηφίας, καταμεσήμερο κάτω από τον καυτό ήλιο των απαιτήσεων και όχι το σούρουπο της ανεύθυνης αντιπολίτευσης και της δήθεν ηρωικής διαπραγμάτευσης. Το σούρουπο, η σκιά ξεγελάει. Πολύ σύντομα θα αναφερθώ και σε δύο άρθρα του νομοσχεδίου. Το άρθρο 31 βασίζεται στις δομικές αδυναμίες του ν.3920/2011. Δικαιούχος εμπορικής εκμετάλλευσης είναι ο διαχειριστής. Στην προκειμένη περίπτωση είναι η ΣΤΑΣΥ και όχι ο ΟOΣΑ, που είναι η μητρική εταιρεία ή η «ΑΤΤΙΚΟ ΜΕΤΡΟ», που είναι η κατασκευάστρια. Άλλωστε και σε όλες τις ευρωπαϊκές χώρες δικαιούχος εμπορικής εκμετάλλευσης είναι ο operator και όχι κάποιος άλλος. Το άρθρο αυτό δεν θα εφαρμοστεί, κύριε Υπουργέ, διότι προσκρούει και σε μη αναθεωρηθείσες διατάξεις του ν.3920/2011. Όσο για το άρθρο 39 είναι μια καταφανής προσπάθεια τακτοποίησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω σε ένα λεπτό, κύριε Πρόεδρε. Δημιουργείτε δικαιούχους μετάταξης δύο ταχυτήτων. Ακυρώνετε τον δικό σας νόμο για την κινητικότητα. Όποιος είχε την πληροφόρηση, προώθησε την απόσπασή του πριν την ψήφιση του νόμου για την κινητικότητα στις 2 Δεκεμβρίου του 2016- ενδεχομένως και με ρουσφετολογικά κριτήρια - και σήμερα καθίσταται δικαιούχος μετάταξης. Δύο κατηγορίες δικαιούχων! Πολύ φοβάμαι ότι το μόνο κριτήριο για να μετατραπούν αυτές οι αποσπάσεις σε μόνιμες μετατάξεις, ήταν ένα και μοναδικό: η προσπάθειά σας για δημιουργία κομματικού στρατού. Το μοναδικό κριτήριο ήταν ότι τη συντριπτική πλειοψηφία αυτών των αποσπάσεων την είχαν υπογράψει οι Υπουργοί του ΣΥΡΙΖΑ, δικά μας παιδιά, δηλαδή, στην πλειοψηφία τους. Όμως, όσο εσείς προσπαθείτε να δημιουργήσετε κομματικό στρατό μέσα από διατάξεις και τροπολογίες, η κοινωνία συνεχώς θα σας γυρίζει την πλάτη μέχρι την ώρα που με θόρυβο, με πάταγο θα καταρρεύσετε. Η ελληνική κοινωνία σήμερα ενδιαφέρεται για το μέλλον της και την επιβίωσή της και όχι για τις δικές σας επιλεκτικές τακτοποιήσεις. Ευχαριστώ πολύ, κύριε Πρόεδρε.
Ευχαριστώ, κύριε συνάδελφε. Ο Υπουργός κ. Σταύρος Κοντονής θέλει να κάνει μια διευκρίνιση. Κύριε Κεγκέρογλου, η απάντηση είναι κυρίως για τον κ. Κουτσούκο. Αφορά το προηγούμενο θέμα. Ορίστε, κύριε Υπουργέ, έχετε τον λόγο.
Έχω να καταθέσω τη δήλωση του κ. Μανιάτη, αφού μας προκαλείτε. Η συνέντευξη είναι στην ΕΡΤ1 στις 4-2-2017 και αναφέρει, αγαπητοί κύριοι συνάδελφοι: «Διάβασα μια είδηση που συνιστά μια σκανδαλώδη απόπειρα της Κυβέρνησης να διορίσει άλλους επτακόσιους δημοσίους υπαλλήλους χωρίς ειδικά προσόντα. Το Υπουργείο Δικαιοσύνης ανακοίνωσε χθες το βράδυ ότι θα καταθέσει νομοθετική ρύθμιση, σύμφωνα με την οποία τα άμισθα υποθηκοφυλακεία, περίπου τριακόσια ογδόντα σε όλη τη χώρα, θα γίνουν δημόσιες υπηρεσίες. Δηλαδή, όλοι όσοι όλα αυτά τα χρόνια έχουν συνεργασία με τους άμισθους υποθηκοφύλακες, που είναι παιδιά τους, εγγόνια, ανίψια, εμμέσως μετατρέπονται σε δημοσίους υπαλλήλους, γιατί οι συμβάσεις τους θα γίνουν συμβάσεις ιδιωτικού δικαίου αορίστου χρόνου». Την καταθέτω στα Πρακτικά. Είναι η δήλωση του κ. Μανιάτη. [[Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατά πρώτον, κύριε Πρόεδρε, από την ίδια τη δήλωση αντιλαμβάνεται η Βουλή ότι δεν ανταποκρινόταν στη νομοθετική πρωτοβουλία της Κυβέρνησης. Εμείς δίνουμε λύση στα άμισθα υποθηκοφυλακεία, τα οποία ήταν κλειστά και τα οποία έπρεπε να λειτουργήσουν άμεσα και δεύτερον, δεν πρόκειται περί κανενός ρουσφετολογικού μηχανισμού. Ήταν λάθος του κ. Μανιάτη. Να το παραδεχθείτε και να μη μας λέτε ότι εμείς δεν καταλαβαίνουμε.
Αφορά σε άλλο θέμα η δήλωση.
Κύριε Υπουργέ, θα σας απαντήσω σε λίγο.
Κύριε Υπουργέ, από την ώρα που και εσείς και ο κ. Κουτσούκος συμφωνήσατε στο διά ταύτα, ας θεωρήσουμε ότι τα προηγούμενα δεν ισχύουν. Τι να κάνουμε τώρα;
Και την επόμενη μέρα, αν συνεχίσουμε, θα καταθέσω και τον ημερήσιο Τύπο, που λέει ότι είναι απαράδεκτη αυτή η τοποθέτηση. Εγώ χαίρομαι, κύριε Πρόεδρε…
Κύριε Υπουργέ, έχετε συμφωνήσει στο διά ταύτα. Τι το ξύνουμε το παρελθόν;
Όχι, δεν θα μας λένε ότι η δήλωση αυτή δεν αφορούσε την συγκεκριμένη υπόθεση. Αφορούσε τη συγκεκριμένη υπόθεση. Ήταν λάθος δήλωση και χαίρομαι σήμερα που το κόμμα της Δημοκρατικής Συμπαράταξης υπερψηφίζει τις συγκεκριμένες διατάξεις.
Ο κ. Γάκης έχει τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σήμερα είναι μια καλή συγκυρία που συζητούμε το νομοσχέδιο του Υπουργείου Εσωτερικών, λίγες μόνο μέρες μετά τις θετικές για τη χώρα μας εξελίξεις στο Eurogroup της 20ης του Φλεβάρη. Στη συμφωνία αυτή διαφαίνεται κυρίως μια αλλαγή στην ευρωπαϊκή πολιτική της λιτότητας και επιβεβαιώνεται η ανάγκη αλλαγής του μείγματος της οικονομικής πολιτικής προς όφελος της κοινωνίας μέσα από μια αναπτυξιακή προοπτική και δυναμική. Σε αυτή την κατεύθυνση, δεν μπορεί να λείπουν οι πολιτικές δυνάμεις. Θα πρέπει να τη στηρίξουμε. Είναι μια στρατηγική που βάζει και τη χώρα μας μπροστά σε μια τέτοια διαδικασία. Άρα θα πρέπει και η Αντιπολίτευση να το λάβει σοβαρά υπ' όψιν της, έτσι ώστε να καθορίσει τις πολιτικές της δράσεις και τις στοχεύσεις της. Ας μην απογοητεύονται, όμως, οι Κασσάνδρες της Νέα Δημοκρατίας, που με «ταξικό» σθένος υπερασπίζονται τις αποτυχημένες πολιτικές της περιόδου 2010-2014. Γιατί όσα επιτεύχθηκαν - και αυτό είναι το σημαντικότερο - βασίστηκαν στις δικές μας τεκμηριωμένες προτάσεις, που με συνέπεια διατυπώσαμε στη διαπραγμάτευσή μας με τους θεσμούς για την ολοκλήρωση του προγράμματος. Είναι μια δύσκολη διαδικασία, που δεν έχει φτάσει ακόμη στο τέλος της, όταν, μάλιστα, κανείς στέκεται σταθερά απέναντι από τα συμφέροντα των μεγάλων, στην πλευρά των συμφερόντων των αδύναμων κοινωνικών ομάδων. Δίνοντας έμφαση, λοιπόν, στην ανάπτυξη, στη δημιουργία θέσεων εργασίας και στις στοχευμένες ελαφρύνσεις στις πιο ευαίσθητες κοινωνικές ομάδες, προχωρούμε στην ολοκλήρωση μιας συμφωνίας, που θα έχει στρατηγικά αποτελέσματα, θετικά για την κοινωνία. Γι' αυτόν τον λόγο, είμαστε αισιόδοξοι για τις προοπτικές που ανοίγονται. Υπάρχει χώρος για βελτίωση τόσο στη φορολογία όσο και στο μέτωπο των δαπανών. Θα συνεχίσουμε να κινούμαστε με το βλέμμα στραμμένο στην κοινωνία, σχεδιάζοντας και υλοποιώντας ολοκληρωμένες μεταρρυθμίσεις μέχρι την οριστική έξοδο από την κρίση, για μια κοινωνία, όμως, όρθια. Στο πλαίσιο αυτό, η ολοκλήρωση νομοθετικών πρωτοβουλιών που εκσυγχρονίζουν τη λειτουργία των δομών του κράτους και εξυπηρετούν τις κοινωνικές ανάγκες της πλειονότητας των πολιτών, όπως οι ρυθμίσεις στο νομοσχέδιο που συζητάμε σήμερα, αποτελεί κυβερνητική μας δέσμευση, αλλά ταυτόχρονα και μια μεταρρύθμιση που δίνει λύσεις και επιταχύνει το κυβερνητικό έργο. Παράλληλα, μας δίνεται η ευκαιρία να απαντήσουμε με ρεαλισμό στις σύνθετες απαιτήσεις λειτουργίας ενός σύγχρονου ευρωπαϊκού κράτους, λαμβάνοντας υπ΄ όψιν τα ιδιαίτερα γεωμορφολογικά χαρακτηριστικά των περιφερειών μας, όπως είναι η νησιωτικότητα, αλλά και νομοθετώντας με κριτήρια που συμβάλλουν στην επίτευξη της κοινωνικής δικαιοσύνης, επιλύοντας ει δυνατόν τα περισσότερα χρόνια προβλήματα γραφειοκρατικής αντιμετώπισης των συμπολιτών μας, νομοθετώντας με ευρύτερα συναινετικό τρόπο, τουλάχιστον σε μικρά αλλά εξίσου σημαντικά ζητήματα που ταλαιπωρούν τους εργαζόμενους σε προβληματικές περιοχές, όπως είναι οι παραμεθόριες. Στο πλαίσιο αυτό, κύριε Πρόεδρε και κύριοι Υπουργοί, οι Βουλευτές Δωδεκανήσου του ΣΥΡΙΖΑ, με τη στήριξη, όμως, όλων των συναδέλφων της Αντιπολίτευσης, του Μάνου Κόνσολα και του καθηγητή Δημήτρη Κρεμαστινού, καταθέσαμε μια τροπολογία, η οποία έχει ξανακατατεθεί και την υπέγραφαν όλοι μαζί τότε. Είναι η τροπολογία με γενικό αριθμό 933 και ειδικό αριθμό 12, που αφορά στη ρύθμιση του θέματος της επιδότησης για την αγορά πρώτης κατοικίας στους δημόσιους υπαλλήλους και στους υπαλλήλους των ΟΤΑ που υπηρετούσαν σε παραμεθόριο περιοχή. Είναι μια πολύχρονη προσπάθεια, που σήμερα βρίσκει τη δικαίωσή της. Και αυτό οφείλεται στην ευαισθησία του Υπουργού, ο οποίος με πολύ θετικό τρόπο έδειξε τον δρόμο της λύσης. Καλώ όλα τα κόμματα να σταθούν θετικά στην ψήφιση αυτής της τροπολογίας και να μη σταθούν απέναντι, όπως στο επίδομα της δέκατης τρίτης σύνταξης. Μην το αρνηθείτε αυτό στους εργαζόμενους και στους ανθρώπους που υπηρετούν στην παραμεθόριο. Επιτρέψτε μου να σας πω ότι θα είναι μεγάλο πολιτικό λάθος. Στην τροπολογία αυτή ορίζεται με σαφήνεια - για να ξέρει ο κόσμος περί τίνος πρόκειται ο τρόπος υπολογισμού της απαιτούμενης δεκαετούς παραμονής του υπαλλήλου στην παραμεθόριο. Πιο συγκεκριμένα, στην τροπολογία - προσθήκη, που έκανε δεκτή ο Υπουργός, αναφέρεται ότι για τον υπολογισμό της δεκαετούς υποχρεωτικής παραμονής των υπαλλήλων στην παραμεθόριο περιοχή, συνυπολογίζεται και ο χρόνος της αποχής του από την υπηρεσία λόγω λήψης άδειας ανατροφής ανήλικων τέκνων. Δηλαδή, υπάρχουν περιπτώσεις στην παραμεθόριο, στις οποίες άνθρωποι πήραν την επιδότηση για αγορά πρώτης κατοικίας - γυναίκες κυρίως - αλλά όταν μπήκαν στη διαδικασία της άδειας ανατροφής ανήλικων τέκνων ο χρόνος αυτός δεν υπολογιζόταν στη δεκαετία. Αυτό είχε σαν αποτέλεσμα στο τέλος να μην συμπληρώσουν τη δεκαετία και να έρθει το κράτος και να ζητάει πίσω όλη την επιδότηση, με κίνδυνο να κατασχεθούν τα σπίτια τους. Η τροπολογία προβλέπει ότι σε περίπτωση συνταξιοδότησης του δικαιούχου της επιδότησης, η δήλωση παραμονής επί μιας δεκαετίας θα αφορά συνολικά τον χρόνο τοποθέτησης και υπηρεσίας του στην παραμεθόριο. Επίσης, δεν λαμβάνεται υπ' όψιν ο συνολικός χρόνος παραμονής από τη λήψη της επιδότησης, εφόσον κατά την αποχώρηση του υπαλλήλου αυτός έχει ήδη συμπληρωμένη αθροιστικά υπολογισμένη χρονική διάρκεια δεκαετίας στην ίδια περιοχή. Αυτή η τροπολογία αποτελεί, όπως σας είπα, ένα αίτημα της κοινωνίας της παραμεθορίου περιοχής, μια προσπάθεια των ανθρώπων που εργάστηκαν, συνέβαλαν στη διατήρηση και στην ενίσχυση της κοινωνικής, πολιτικής και οικονομικής ζωής στις παραμεθόριες περιοχές και αποσαφηνίζει με ρητό τρόπο τον υπολογισμό της δεκαετίας. Ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Αναστάσιος Μεγαλομύστακας για δώδεκα λεπτά.
Ευχαριστώ, κύριε Πρόεδρε. Θα μιλήσω πολύ λιγότερο. Γι' αυτό κρίνω ότι δεν πρέπει να ανέβω στο Βήμα. [[Χειροκροτήματα από την πτέρυγα της Νέας Δημοκρατίας]] Δεν θα μιλούσα σήμερα, καθώς πιστεύω ότι θα επαναλαμβανόμουν και θα έλεγα αυτά που λέω συνήθως σε κάθε νομοσχέδιο, που αφορούν τον τρόπο της νομοθέτησης, που δυστυχώς, είναι μια πολύ κακή νομοθέτηση και αυτή. Στην προηγούμενη Ολομέλεια είχαμε το άρθρο - σκούπα, όπου περιλάμβανε τα πάντα. Τώρα, έχουμε ένα πολυνομοσχέδιο - σκούπα με δέκα Υπουργεία να εμπλέκονται και με πάρα πολλές τροπολογίες. Δεν νομίζω ότι πρέπει να νομοθετούμε έτσι, καθώς μόνο λάθη συμβαίνουν. Και βλέπουμε ότι το καταλαβαίνετε κι εσείς αυτό, αφού κάθε δυο μήνες φέρνετε σε καινούργια νομοσχέδια διορθώσεις, τροποποιήσεις, βελτιώσεις - όπως θέλετε πείτε τα - νόμων που είχατε ψηφίσει εσείς οι ίδιοι πριν λίγο καιρό. Αυτό είναι ντροπή για όλους μας, όχι μόνο για εσάς και νομίζω ότι ο Πρόεδρος της Βουλής πρέπει να κάνει άμεσα κάτι γι' αυτό. Κι εσείς, όμως, οι Βουλευτές του ΣΥΡΙΖΑ όταν ήσασταν Αντιπολίτευση νομίζω ότι δεν επικροτούσατε τέτοιου είδους πολιτικές. Θα έπρεπε, λοιπόν, να δείξετε την απαραίτητη σοβαρότητα και να το κατακρίνετε. Δυστυχώς κάτι τέτοιο δεν συμβαίνει. Το άλλο παράδοξο, το οποίο με προκάλεσε τελικά για να έχω έναν μικρό και σύντομο λόγο σήμερα, ήταν οι τοποθετήσεις κάποιων συναδέλφων, κυρίως του ΣΥΡΙΖΑ, οι οποίοι είπαν ότι έχουμε θετική εξέλιξη μετά το Eurogroup. Ποια είναι αυτή η θετική εξέλιξη; Είναι πραγματικά παράδοξο το να συγκρούονται ακόμη και οι γνώμες μεταξύ σας. Ο ένας λέει ότι απλώς συμβιβαζόμαστε. Ο άλλος λέει ότι έχουμε θετικές εξελίξεις. Ποιες είναι οι θετικές εξελίξεις; Η επιπλέον καθυστέρηση; Δεν έχουμε συμφωνία ακόμη. Εκτός εάν έχετε και δεν την καταλαβαίνουμε. Πολλοί από εσάς, επίσης, ζητάτε την υποστήριξη των υπόλοιπων κομμάτων μέσα στη Βουλή. Πολύ ευχαρίστως να τη δίναμε. Ας υπήρχε, όμως, μια αμοιβαία συνεργασία, μια τυπική, έστω, διακομματική διαβούλευση, έτσι ώστε να μπορούμε κι εμείς να πούμε, «Ναι, θα σας στηρίξουμε, γιατί πήρατε κάποιες ιδέες μας, κάποιες προτάσεις μας». Τίποτα. Άκουσα τον κ. Τσακαλώτο το πρωί να λέει, «Δεν μπορώ να σας πω ποια είναι τα κριτήρια και ποιες οι προϋποθέσεις για να συμφωνήσουμε». Πώς θέλετε εμείς να σας υποστηρίξουμε; Θα ζητήσετε από εμάς συναίνεση την τελευταία στιγμή, δηλαδή όταν μας φέρετε το τελεσίδικο νομοσχέδιο, που πολύ φοβάμαι ότι μπορεί να το φέρετε σε ένα άρθρο; Θέλετε να συμμετέχουμε κι εμείς σε κάτι, το οποίο έχετε οργανώσει μόνοι σας; Δεν είναι σωστό αυτό. Δεν είναι αυτό που ζητάει ο ελληνικός λαός. Δεν είναι αυτό που ζητάει η ελληνική κοινωνία. Και, δυστυχώς, εν πρόκειται με αυτόν τον τρόπο να δούμε ανάκαμψη στην οικονομία μας. Πραγματικά, η κοινωνία δεν βλέπει την ανάπτυξη, στην οποία όλοι εσείς αναφέρεστε. Ο κόσμος πεινάει. Ο κόσμος κρυώνει και υποφέρει. Και δεν λαϊκίζω τώρα. Απλώς, σας καταθέτω ποια είναι η πραγματικότητα. Το να υπερφορολογούμε μια κοινωνία, μια οικονομία και στη συνέχεια να λέμε ότι είμαστε επιτυχημένοι γιατί φέραμε την ανάπτυξη, γιατί το πλεόνασμα δεν είναι 0,5%, αλλά κοντά στο 2%, είναι κοροϊδία. Αυτό είχατε σαν όνειρο όταν μπήκατε σε αυτή την Αίθουσα; Να κοροϊδεύετε τον κόσμο; Διότι, δυστυχώς, περί κοροϊδίας πρόκειται. Πραγματικά, ο τρόπος που λειτουργείτε μέσα στη Βουλή, είτε με τη νομοθέτησή σας είτε με το πώς αποφασίζετε, μου θυμίζει το κακομαθημένο παιδί που έφερνε την μπάλα στην αλάνα για να παίξουμε όλοι μαζί, που ήθελε όλα να γίνονται με τους όρους του γιατί απλώς αυτό είχε τη μπάλα. Αυτές οι συμπεριφορές είναι πραγματικά παιδιάστικες! Δυστυχώς! Ελπίζω να υπάρχει σωστή ενημέρωση την Τρίτη για να μπορέσουμε να έχουμε έναν ουσιαστικό διάλογο που θα μας οδηγήσει σε κάτι καλύτερο, γιατί η μέχρι τώρα πολιτική δεν βλέπω να έχει αποδώσει το αποτέλεσμα που θα ήθελαν όλοι. Σας ευχαριστώ πολύ.
Ευχαριστούμε. Ο κ. Κόνσολας έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, με προσοχή έχουμε ακούσει όλους τους εισηγητές, θα ήθελα, όμως, να κάνω μια υπόμνηση για τον δικό μας εισηγητή τον κ. Γεωργαντά και τον κ. Δένδια, που με επιχειρήματα κατέθεσαν ότι αυτό το νομοσχέδιο ξεπερνά τα όρια των εσκαμμένων από την Κυβέρνηση, αφού είναι μια συρραφή πολλών ρυθμίσεων που αφορά πολλά Υπουργεία και πολλές μεταβλητές, όχι μόνο του Υπουργείου Εσωτερικών, αλλά και πολλά άλλα ζητήματα που ξεπερνούν τα όρια του Υπουργείου. Ξέρετε, μπορεί να υπάρχει εξαίρεση πράγματι, αυτό που είπε ο κ. Γάκης σε σχέση με την τροπολογία - προσθήκη που ενέκρινε ο Υπουργός, που εξορθολογίζει αντικειμενικά ζητήματα τα οποία δεν προκύπτουν με ευθύνη των υπαλλήλων. Αυτό είναι γεγονός, όμως θα περίμενα από την Κυβέρνηση να δείξει την ίδια ευαισθησία για τους υπαλλήλους των παραμεθορίων, που είναι και υπηρετούν παράδειγμα στην «ΕΘΝΙΚΗ ΑΣΦΑΛΙΣΤΙΚΗ». Φανταστείτε, αγαπητοί συνάδελφοι, τι θα γινόταν εάν η Νέα Δημοκρατία ήταν στην Κυβέρνηση και συνέβαινε αυτό το ξεπούλημα κοψοχρονιά που με ευθύνη της η Κυβέρνηση κυριολεκτικά εξοβελίζει χιλιάδες υπαλλήλους από την «ΕΘΝΙΚΗ ΑΣΦΑΛΙΣΤΙΚΗ», όταν η Νέα Δημοκρατία επί ημερών της είχε διασφαλίσει όχι μόνο τη βιωσιμότητα, αλλά είχε διασφαλίσει και το υγιές αυτό πλαίσιο της «ΕΘΝΙΚΗΣ ΑΣΦΑΛΙΣΤΙΚΗΣ». Μάλιστα τώρα η Κυβέρνηση συνεχίζει αυτή την προσπάθεια να την ξεπουλήσει σε εξωχώριες αγορές πέρα από την ευρωπαϊκή αγορά και δεν έχει ακουστεί τίποτα απολύτως σήμερα σε αυτή την Αίθουσα. Έτσι, λοιπόν, σήμερα στο νομοσχέδιο όλοι υπερθεματίζουν της κυβερνητικής πλειοψηφίας για διατάξεις που είναι μια σειρά από συρραφές ρυθμίσεων προσωπικού και κομματικού χαρακτήρα, διευθετήσεις που βρίθουν σκοπιμότητες. Επειδή τυπικά πρόκειται για ένα νομοσχέδιο του Υπουργείου Εσωτερικών, επιτρέψτε μου με όλον τον σεβασμό να αναφερθώ σε διαρροές που η Κυβέρνηση μεθοδεύει για την επικείμενη αλλαγή του εκλογικού νόμου στην αυτοδιοίκηση. Οι υφέρπουσες φημολογίες που έχουν δει το φως της δημοσιότητας στα μέσα μαζικής ενημέρωσης, αλλά και σε πολιτικούς κύκλους, διατυπώνουν τη σκέψη ότι επιχειρείται ένας ανασχεδιασμός του Υπουργείου για την αλλαγή του εκλογικού νόμου και αφορά τον εκλογικό νόμο στις δημοτικές εκλογές. Είμαι υποχρεωμένος, λοιπόν, να επισημάνω ότι πρόκειται για μια ακόμα προσπάθεια της Κυβέρνησης να ελέγξει την αυτοδιοίκηση. Επιδιώκει να δημιουργήσει διαλυτική κατάσταση, να μην μπορούν να διοικηθούν οι δήμοι, να μην υφίσταται η αρχή της πλειοψηφίας και επιστρατεύονται όλα τα μέσα για αυτόν τον σκοπό με έναν εκλογικό νόμο που θα δημιουργήσει διαλυτικές καταστάσεις στην αυτοδιοίκηση για να παίζουν ρόλο η ρυθμιστική αρχή του κυρίαρχου θνησιγενή και τα μειοψηφικά σχήματα της δήθεν Αριστεράς και του ρεύματος που επικρατεί τώρα στην κυβερνητική πλειοψηφία. Ακούμε μάλιστα ότι θα δοθεί δικαίωμα ψήφου και στους αλλοδαπούς για τις δημοτικές εκλογές και αναρωτιόμαστε αν υπάρχει πάτος στο βαρέλι αυτό της κομματικής σκοπιμότητας. Αναρωτιέμαι, κύριε Υπουργέ, αν γνωρίζει η Κυβέρνηση ότι υπάρχει συνταγματικός κανόνας, θεσμικό συνταγματικό πλαίσιο. Προφανώς κάποιοι στην Κυβέρνηση το γνωρίζουν και κάποιοι άλλοι δεν το γνωρίζουν. Ίσως σκέφτονται μάλιστα να δώσουν και δικαίωμα ψήφου και σε αυτούς που έχουν εγκλωβιστεί στα hot spots των νησιών. Κυρίες και κύριοι της κυβερνητικής πλειοψηφίας, για πρώτη φορά υπάρχει τέτοιους είδους δυσαρμονία ανάμεσα στην Κυβέρνηση και στο εκλογικό σώμα. Δεν έχετε δημοκρατική και ηθική νομιμοποίηση να προχωρήσετε σε καμμιά αλλαγή αυτή τη χρονική συγκυρία στο θέμα του εκλογικού νόμου για τις δημοτικές εκλογές. Σε ό,τι αφορά τώρα το νομοσχέδιο θα αναφερθώ σε συγκεκριμένα άρθρα. Θα αναφερθώ σε αυτά που καταδεικνύουν τις ακραίες σκοπιμότητες με τις οποίες η Κυβέρνηση συνδέει τη νομοθετική διαδικασία, ευτελίζοντας αυτή τη διαδικασία στην Εθνική Ααντιπροσωπεία. Συγκεκριμένα αναφέρομαι στο άρθρο 39- αναφέρθηκε και ο κ. Μπουκώρος πριν - που ρυθμίζει ζητήματα μετατάξεων δημοσίων υπαλλήλων στο πλαίσιο της κινητικότητας. Θέλω να σας υπενθυμίσω, κύριοι Υπουργοί, ότι είχατε πολεμήσει σφοδρά σε αυτή την Αίθουσα και εντός και εκτός Κοινοβουλίου την ιδέα της κινητικότητας στο δημόσιο, που είχαμε μιλήσει τότε με επιχειρήματα. Και τι κάνατε; Αφού καθυστερήσατε τόσο καιρό, φέρατε μια ρύθμιση, σύμφωνα με την οποία όσοι δημόσιοι υπάλληλοι από τις 2 Δεκεμβρίου του 2016- ημερομηνία, δηλαδή, που τέθηκε σε ισχύ ο νόμος για την κινητικότητα - είναι αποσπασμένοι μπορούν με αίτησή τους έως τις 15 Μαρτίου να μεταταχθούν σε υπηρεσίες που έχουν αποσπασθεί. Είναι μια απολύτως φωτογραφική διάταξη. Σύμφωνα με αυτό το σκεπτικό, το κριτήριο δεν είναι οι πραγματικές ανάγκες του δημοσίου, δεν είναι οι ανάγκες που διέπουν τους κανόνες λειτουργίας του οργανογράμματος του όποιου ΟΤΑ, αλλά αν υπάρχει σύμφωνη γνώμη από τις υπηρεσίες στις οποίες θα πάει με αίτησή του ο υπάλληλος, τότε θα πάει. Με αυτή τη λογική ξέρετε ότι οι υπηρεσίες που πάσχουν από ακραίας μορφής υποστελέχωση, ιδιαίτερα στον νησιωτικό χώρο, δεν πρόκειται ποτέ να στελεχωθούν. Ουσιαστικά πρόκειται για μια διάταξη που λειτουργεί ως πλυντήριο για τη νομιμοποίηση όλων των αποσπάσεων ή μετατάξεων που έχουν γίνει με ρουσφετολογικά κριτήρια και είναι δεδομένο ότι έχουν γίνει πάρα πολλές τα δύο τελευταία χρόνια. Η αλήθεια είναι ότι δεν ξέρουμε τον αριθμό. Θα ήταν πολύ χρήσιμο στην Αίθουσα αυτή το Υπουργείο να καταθέσει αριθμό. Σε σχέση τώρα με το άρθρο 40, στο οποίο αναφέρθηκα εκτενώς και στην ομιλία μου στην επιτροπή, θέλω να πω ότι σύμφωνα με αυτό προτείνονται για ένα ακόμη χρόνο οι συμβάσεις κάλυψης έκτακτων και κατεπειγουσών αναγκών σε σχέση με τις δομές φιλοξενίας προσφύγων, προφανώς για να συνεχιστεί η μεγάλη μπίζνα που έχει στηθεί από την Κυβέρνηση για το μεταναστευτικό με σωρεία απευθείας αναθέσεων και με τη διαδικασία του κατεπείγοντος. Έτσι κάνατε και με την πρόσφατη υπουργική απόφαση, αγαπητοί κύριοι της Κυβέρνησης, για τη δημιουργία κλειστού τύπου προαναχωρησιακού κέντρου στην Κω, την Κω, την οποία η Κυβέρνηση τιμωρεί συνεχώς, αγαπητές και αγαπητοί συνάδελφοι. Στον τρίτο τουριστικό προορισμό της χώρας με απευθείας ανάθεση προαναχωρησιακού κέντρου ύψους πάνω από 4,5 εκατομμύρια ευρώ η Κως, λοιπόν, τίθεται στο στόχαστρο και πάλι της Κυβέρνησης. Με αφορμή, λοιπόν, αυτή τη συζήτηση για το άρθρο 40 επιτρέψτε μου να πω ότι είναι μια λάθος απόφαση και καλώ την Κυβέρνηση να την πάρει πίσω. Δεν μπορεί άλλο να λαβώνεται ο τουρισμός. Έχετε αναγνωρίσει ότι είναι εχθρικό κεφάλαιο ο τουρισμός, κύριοι της Κυβέρνησης. Εάν πιστεύετε, λοιπόν, σε αυτή την προοπτική, ανακαλέστε την απόφαση. Όχι στα νησιά προαναχωρησιακά κέντρα. Ξέρετε κάτι; Ο κ. Μουζάλας, παράλληλα, έχει μια άλλη ιδιαιτερότητα. Δεν έχει απαντήσει επί της ουσίας στις καταγγελίες του κ. Βουδούρη. Γι' αυτό και βλέπουμε άρθρα, όπως το άρθρο 30 αυτού του νομοσχεδίου, να νομιμοποιούν τις αδιαφανείς διαδικασίες και τις απευθείας αναθέσεις με το πρόσχημα του κατεπείγοντος και θα δούμε κι άλλα τέτοια όσο παραμένετε στην Κυβέρνηση. Παράλληλα με τις διατάξεις αυτού του νομοσχεδίου, έχει χαθεί ο λογαριασμός για τις φωτογραφικές διατάξεις αυτού του χαρακτήρα με τις τροπολογίες που καταθέτει η Κυβέρνηση. Μαζί με το αίτημα για την πολιτική αλλαγή, αναδεικνύεται και το αίτημα, κύριε Πρόεδρε, που είναι πασιφανές από την κατάθεση των εισηγήσεων απ' όλες τις παρατάξεις, της κοινοβουλευτικής τάξης, ιδίως στα ζητήματα που αφορούν τη νομοθετική διαδικασία. Θέλω, λοιπόν, καταλήγοντας να παρακαλέσω, κύριε Υπουργέ, σε ό,τι αφορά τη νησιωτική Ελλάδα, να σεβαστείτε την έννοια της κινητικότητας, να ενισχύσετε αυτό που έχουμε πει στο παρελθόν, τους δήμους κάτω από τρεις χιλιάδες κατοίκους - βλέπε το παράδειγμα της Κάσου - και ιδιαίτερα για την παράταση των συμβάσεων εργασίας στα hot spots στα νησιά, πάρτε το πίσω, όπως να πάρετε πίσω και την απόφαση για τα προαναχωρησιακά κέντρα στην Κω και στη Λέρο. Ευχαριστώ, κύριε Πρόεδρε.
Ευχαριστώ, κύριε συνάδελφε. Ο συνάδελφος κ. Παπαθεοδώρου Θεόδωρος έχει τον λόγο από τη Δημοκρατική Συμπαράταξη.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, κύριε Κοντονή, θα μου επιτρέψετε ένα σχόλιο σε αυτό το οποίο είπατε για να ξεκαθαρίσουμε την κατάσταση σε σχέση με την τοποθέτηση και του κ. Μανιάτη, αλλά και τη δική σας. Αναφορικά με το άρθρο 32, σχετικά επομένως με την περίπτωση θανάτου, οριστικής αποχώρησης ενός άμισθου υποθηκοφύλακα και της ρύθμισης που φέρνετε, σας είπαμε από την αρχή ότι εμείς συμφωνούμε σε αυτό.
Θα μείνουμε σε αυτό;
Θα μέναμε σε αυτό, αν είχατε μείνει κι εσείς.
Εγώ δεν είπα καμμιά κουβέντα.
Θα μου επιτρέψετε να τοποθετηθώ;
Μας προκάλεσε ο κ. Κουτσούκος.
Θα μου επιτρέψετε; Σχετικά, λοιπόν, με αυτά τα οποία δήλωσε ο κ. Μανιάτης στον χρόνο που τα δήλωσε - και αυτό που έχει να κάνει με τη γνώση που έχουμε για το σχέδιο νόμου, το οποίο τουλάχιστον ήταν στη διαβούλευση για τα άμισθα υποθηκοφυλακεία και, ενδεχομένως, τη μετατροπή τους - εκεί, λοιπόν, σας λέμε ότι και η δήλωση του κ. Μανιάτη και η δική μου και οι υπόλοιπες δηλώσεις ισχύουν ως έχουν. Άλλο το ένα, άλλο το άλλο. Σας εξηγώ, κύριε Υπουργέ. Δεν θα χάσετε χρόνο. Σας λέω το εξής: Για τη συγκεκριμένη ρύθμιση δεν υπάρχει πρόβλημα. Φέρτε το νομοσχέδιο, το οποίο μας είπατε ότι θα καταθέσετε και θα σας πούμε τη θέση μας. Αυτή τη στιγμή και με τη γνώση των διατάξεων που έχουμε από τη διαβούλευση, διαφωνούμε.
Τι είναι αυτά που λέτε; Ξέρετε τι λέτε αυτή τη στιγμή, κύριε Παπαθεοδώρου;
Εγώ ξέρω πάρα πολύ καλά τι λέω. Αυτή η δήλωση αφορούσε…
Τι αφορούσε;
Δεν αφορούσε τη συγκεκριμένη ρύθμιση;
Αυτό σας λένε οι δημοσιογράφοι;
Κύριε Υπουργέ, αποκλείεται να συνεχιστεί αυτός ο διάλογος. Κύριε Παπαθεοδώρου, έχετε φάει τρία λεπτά από την ομιλία σας για ένα θέμα που λύθηκε πριν. Ο κ. Κουτσούκος με τον κύριο Υπουργό συμφώνησαν στο διά ταύτα.
Μη μου τρώτε κι εσείς χρόνο, όμως, κύριε Πρόεδρε. Ευχαριστώ.
Ωραία παρατήρηση!
Κύριε Πρόεδρε, συνεχίζω αμέσως.
Κύριε Πρόεδρε, κατέθεσα, όπως μου ζήτησε ο κ. Κουτσούκος, και τη δήλωση του κ. Μανιάτη στα Πρακτικά. Έλεος πια!
Κύριε Υπουργέ, σας παρακαλώ πολύ! Κύριε Παπαθεοδώρου, συνεχίστε.
Είμαι υποχρεωμένος να ασχοληθώ μόνο με δύο τροπολογίες, λόγω χρόνου, οι οποίες είναι σημαντικές. Κύριε Υπουργέ, κάνατε δεκτή την τροπολογία με αριθμό 934, η οποία αλλάζει τη σύνθεση των επιτροπών πολιτογράφησης και στις επιτροπές αυτές βάζετε στέλεχος μιας εκ των οικείων διευθύνσεων δευτεροβάθμιας εκπαίδευσης. Κατ' αρχάς, πρέπει να σας ενημερώσω ότι δεν υπάρχουν στελέχη. Υπάρχουν ο διευθυντής δευτεροβάθμιας εκπαίδευσης, ο αναπληρωτής του και μια σειρά από καθηγητές δευτεροβάθμιας εκπαίδευσης, οι οποίοι λειτουργούν στη Διεύθυνση Δευτεροβάθμιας Εκπαίδευσης.
Κύριε Παπαθεοδώρου…
Δεν θα κάνουμε διάλογο. Θα καταλάβετε ποια είναι η ουσία της ένστασης. Όμως, κύριε Υπουργέ, σε αυτή την επιτροπή πολιτογράφησης αποκτά αρμοδιότητα ένα στέλεχος της δευτεροβάθμιας εκπαίδευσης, το οποίο έρχεται να αντικαταστήσει ένα δευτεροβάθμιο συλλογικό όργανο της τοπικής αυτοδιοίκησης στην απόδοση ή όχι της διαδικασίας της πολιτογράφησης. Στην αιτιολογική έκθεση διαβάζω ότι επειδή υπάρχει συνέντευξη έχει ειδικές γνώσεις για τη συνέντευξη, γι' αυτό και προτείνετε το στέλεχος αυτό της δευτεροβάθμιας εκπαίδευσης. Να σας εξηγήσω ότι η συνέντευξη αυτή δεν είναι διαδικασία εξετάσεων, δεν είναι τεστ. Αυτό το οποίο κάνετε είναι να αλλάζετε αυτή τη στιγμή τη σύνθεση των επιτροπών πολιτογράφησης και εκεί μας βρίσκεται αντίθετους. Δεν υπάρχει κανένας λόγος να συμμετέχει κάποιος από τη δευτεροβάθμια εκπαίδευση. Δεν κάνουμε εξετάσεις εκεί ούτε ρωτάμε.
Κύριε Παπαθεοδώρου, δεν έχει σχέση η τοπική αυτοδιοίκηση, οι αποκεντρωμένες το κάνουν. Κάνετε λάθος!
Εντάξει, οι αποκεντρωμένες. Θέλετε λοιπόν, να το αντικαταστήσετε με ποιον;
Αλλάζει η σύνθεση, γιατί δεν μπορεί ένας εκπαιδευτικός να συμμετέχει σε αυτές τις επιτροπές. Είναι λάθος.
Σας λέω, λοιπόν, ότι αλλάζετε τη σύνθεση. Δεν συμφωνούμε με την αλλαγή της σύνθεσης. Δεν το βλέπετε;
Το βλέπω.
Σχετικά με την τροπολογία του κ. Μουζάλα, δεν θα υπήρχε κανένα πρόβλημα και θα σας έλεγα ότι είναι σαν τις προηγούμενες φορές, ότι είναι αποσπασματική και πρόχειρη. Θα ήταν όμως πολύ εύκολο γιατί με τη συγκεκριμένη τροπολογία το Υπουργείο Μεταναστευτικής Πολιτικής υιοθετεί συνειδητά μια διχαστική πολιτική για τον Νομό Λέσβου. Τι προβλέπει αυτή η τροπολογία με δύο λόγια; Ότι από το παράβολο των υπηκόων των τρίτων χωρών των μεταναστών θα δοθεί ένα ποσό 170.000 ευρώ για την αποζημίωση των κατοίκων της Μόρια, του φυτικού και ζωικού κεφαλαίου, για την περίοδο του 2015. Να σας πω επίσης ότι χθες επισκέφθηκα τη Μόρια στη Μυτιλήνη και είχα επαφές και με τους φορείς και με τους κατοίκους. Βέβαια, εγώ δεν θα πω ότι την επισκέφτηκα και δεν την είδα με τα κιάλια, αλλά δεν θέλω να κάνω το ίδιο πράγμα που έκανε ο κ. Φωτήλας προηγουμένως. Όμως, θα πω ότι περιορίζετε την παρέμβασή σας μόνο στην αποκατάσταση των ζημιών που προκλήθηκαν το 2015, στο ποσό των 170.000 ευρώ, γιατί αυτό το ποσό έβγαλε το Γενικό Λογιστήριο του Κράτους, σε μία εφάπαξ επιχορήγηση και δημιουργείτε ένα πρόβλημα μεταξύ των κατοίκων του νησιού και ιδιαίτερα των άλλων περιοχών που έχουν πληγεί. Γιατί από τη μία πλευρά ο τουριστικός βόρειος τομέας του νησιού έχει οικονομικά καταστραφεί, η πόλη της Μυτιλήνης σήμερα βρίσκεται σε δεινή κατάσταση οικονομικά και εσείς επικεντρώνετε αυτή τη στιγμή την παρέμβασή σας στη Μόρια, όπου υπάρχει το κέντρο και εκεί δίνετε 170.000 ευρώ. Γιατί μόνο για το 2015; Δεν υπάρχουν καταστροφές μετά; Γιατί δεν φτιάχνετε ένα πλάνο αποκατάστασης, όπως είχε υποσχεθεί ο Πρωθυπουργός στους πέντε δημάρχους για το σύνολο των νησιών, για να μην σας πω για το σύνολο των πέντε νησιών που έχουν υποστεί τις συνέπειες της προσφυγικής κρίσης; Αναφερόμαστε, λοιπόν, σε αυτό το νησί στην ολότητά του, μιλώντας με τους φορείς και τους κατοίκους, οι οποίοι ετοιμάζουν σήμερα να καταθέσουν μια οικονομική μελέτη για το σύνολο των ζημιών που έχουν υποστεί και εσείς έρχεστε να βάλετε τους μεν εναντίον των δε. Έρχεστε να τοποθετηθείτε και να πείτε ότι παρά την επιβάρυνση που έχει γνωρίσει το σύνολο του νησιού, παρά το γεγονός ότι όλες οι υπηρεσίες του νησιού συμμετέχουν σήμερα στην κρίση του προσφυγικού, το μόνο πράγμα το οποίο θα αποκαταστήσουμε είναι οι ζημιές σε ένα χωριό και για μια συγκεκριμένη περίοδο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό ακόμη, κύριε Πρόεδρε, δεν θα χρειαστώ παραπάνω. Υπάρχει και κάτι άλλο. Πολιτικά και συμβολικά, αλλά και κοινωνικά, το να παίρνετε αυτά τα χρήματα από το παράβολο των μεταναστών για να τα δίνετε στην αποκατάσταση των ζημιών που έχουν προκληθεί από το προσφυγικό νομίζω ότι από μόνο του θα έπρεπε να σας πειράζει. Και γιατί να σας πειράζει; Διότι, πρώτον, ο νόμος του 2011 και του 2015 δεν περιλαμβάνει μια τέτοια διάταξη. Λέει ότι το παράβολο μπορεί να πάει για την κοινωνική συνοχή, για την κοινωνική αλληλεγγύη, για την κοινωνική ένταξη των μεταναστών, για τη σίτιση, για τη στέγαση, όχι όμως για την αποκατάσταση των ζημιών. Εμείς είπαμε ότι υπάρχει πρόβλημα και πολιτικό και κοινωνικό και συμβολικό. Λειτουργεί διχαστικά για τους μετανάστες, λειτουργεί διχαστικά για τους πρόσφυγες, λειτουργεί διχαστικά για τους κατοίκους του νησιού, οι οποίοι είπαν σήμερα, όταν επικοινώνησα μαζί τους, «καλά, για τη Μόρια θα αποκατασταθεί η ζημιά. Για τις υπόλοιπες περιοχές γιατί δεν μίλησε κανένας;» - και εννοούσαν τις υπόλοιπες περιοχές του νησιού τους - όταν στο ίδιο νησί η μείωση των αφίξεων φέτος ήταν 60%, η μείωση των αφίξεων από την Τουρκία ήταν 20% και η μείωση της οικονομικής δυνατότητας των κατοίκων είχε ξεπεράσει το 30% μόνο από τις ζημιές που υπέστησαν το τελευταίο καλοκαίρι. Άρα εμείς ζητήσαμε απλά να την αποσύρετε αυτή τη διάταξη, να την εντάξετε σε ένα συνολικό πρόγραμμα αποκατάστασης και οικονομικής ανάπτυξης του νησιού, το οποίο, βεβαίως, δεν μπορεί να περιοριστεί στις 170.000 ευρώ - το καταλαβαίνετε - και να εξυπηρετηθεί αυτή η αποκατάσταση από την υποχρέωση της πολιτείας, από χρήματα τα οποία μπορείτε να βρείτε από το Κοινωνικό Ταμείο και από το Ταμείο Έκτακτης Ανάγκης της Ευρωπαϊκής Ένωσης και πάντως να μην προέρχονται με αυτόν τον τρόπο - ο οποίος δείχνει και μια τιμωρητική διάθεση - από το παράβολο των μεταναστών, για να αποκαταστήσετε τις ζημιές που ένα μόνο χωριό έχει υποστεί σε ένα νησί, η Μόρια, ενώ το άλλο νησί επίσης υποφέρει, με κονδύλια που θα προέρχονται από την Ευρωπαϊκή Ένωση ή από την ίδια την πολιτεία. Νομίζω ότι θα πρέπει να την αποσύρετε, διότι αυτός ο διχασμός ο οποίος δημιουργείται σήμερα στο νησί έχει μόνο έναν χαρακτήρα. Δεν με πειράζει αν ασκείται κριτική στον συνάδελφο Βουλευτή του ΣΥΡΙΖΑ της περιοχής. Με πειράζει ότι επωφελείται η Χρυσή Αυγή από τέτοιες πολιτικές. Και αυτός νομίζω ότι είναι αρκετός και ικανός λόγος για να αποτρέψουμε ένα τέτοιο αποτέλεσμα. Ευχαριστώ πολύ.
Ευχαριστούμε, κύριε συνάδελφε. Ο Υπουργός κ. Σπίρτζης έχει τον λόγο. Κύριε Υπουργέ, πέντε λεπτά είναι αρκετά;
Ναι, κύριε Πρόεδρε, θα προσπαθήσω να είμαι και πιο σύντομος. Αγαπητοί συνάδελφοι, θα σας μιλήσω για το τέταρτο κεφάλαιο. Είναι δύο άρθρα που αφορούν τις αρμοδιότητες του Υπουργείου Υποδομών και Μεταφορών. Το άρθρο 30 έχει να κάνει με ρυθμίσεις της ΑΠΑ και της ΥΠΑ, οι οποίες αφορούν συγκεκριμένα τις πηγές και τους πόρους εσόδων της Αρχής Πολιτικής Αεροπορίας και της Υπηρεσίας Πολιτικής Αεροπορίας, των οποίων η οικονομική αυτοτέλεια έχει ήδη θεσπιστεί. Όμως, πρέπει να εξειδικευτούν δράσεις που μας επιτρέπει το ευρωπαϊκό και διεθνές γίγνεσθαι στις αερομεταφορές και στην αεροναυτιλία, οι οποίες μας επιβάλλουν ευελιξία και τη δυνατότητα εκμετάλλευσης πόρων και εσόδων από διάφορες πηγές. Όσον αφορά την Αρχή Πολιτικής Αεροπορίας, πρέπει να εξασφαλιστεί η συμμετοχή της σε ευρωπαϊκά προγράμματα ερευνητικού ή άλλου χαρακτήρα, αντλώντας κατ' αυτόν τον τρόπο οικονομικούς πόρους επιπλέον της δεδομένης στήριξης από τις πιστώσεις του κρατικού προϋπολογισμού. Όσον αφορά δε την Υπηρεσία Πολιτικής Αεροπορίας, πρέπει να εξασφαλιστεί η δυνατότητα να έχει εξειδικευμένες υπηρεσίες τόσο στον χώρο της αεροναυτιλίας όσο και στον χώρο της διαχείρισης και εκμετάλλευσης εγκαταστάσεων στα αεροδρόμια. Γνωρίζετε καλά ότι υπάρχουν εγκαταστάσεις στα αεροδρόμια που όλα αυτά τα χρόνια η Υπηρεσία Πολιτικής Αεροπορίας, ενώ έχει το ανθρώπινο δυναμικό και την τεχνογνωσία, δεν μπόρεσε να αναπτύξει. Το δεύτερο άρθρο αφορά τη δυνατότητα της «ΑΤΤΙΚΟ ΜΕΤΡΟ Α.Ε.» να συνάψει συμβάσεις με τον ΟΑΣΑ, προκειμένου να εκμεταλλευτούμε, να αξιοποιήσουμε περιουσιακά στοιχεία της «ΑΤΤΙΚΟ ΜΕΤΡΟ Α.Ε.». Αυτή η πρόβλεψη υπήρχε μόνο για την παλιά εταιρεία λειτουργίας της «ΑΤΤΙΚΟ ΜΕΤΡΟ Α.Ε.». Μεταφέρθηκε στη ΣΤΑΣΥ. Δεν έχουν γίνει αυτές οι συμβάσεις. Δεν αποκλείει η τροπολογία να διατηρηθούν και να γίνουν συμβάσεις με τη ΣΤΑΣΥ. Δίνεται και η δυνατότητα στον ΟΑΣΑ. Θα ήθελα να πω εδώ δυο πράγματα, επειδή υπάρχουν και κινητοποιήσεις των εργαζομένων για να μην υπάρχει κανενός είδους παρεξήγηση ή κανενός είδους άλλη διάθεση από κάποιους που θέλουν μια ζωή να στρεβλώνουν τις πράξεις της Κυβέρνησης. Δεν τίθεται κανένα θέμα ιδιωτικοποίησης ή απαξίωσης του ρόλου της ΣΤΑΣΥ. Δεν μπαίνει επίσης κανένα θέμα για τα έσοδα της ΣΤΑΣΥ. Γι' αυτό και καταθέτουμε νομοτεχνική βελτίωση, που προβλέπει ότι ακόμη και αν ο ΟΑΣΑ είναι ο φορέας που θα συνάψει τις συμβάσεις με την «ΑΤΤΙΚΟ ΜΕΤΡΟ Α.Ε.», τα έσοδα αυτά θα εγγράφονται ως έσοδα της ΣΤΑΣΥ τουλάχιστον κλειδωμένα αυτά που ανήκουν στον απολογισμό του 2010. Άρα να μην έχουν καμμία ανησυχία οι εργαζόμενοι. Αυτό, όμως, που δεν πρόκειται να συνεχίσουμε να συντηρούμε είναι τον απολογισμό των τελευταίων χρόνων σε σχέση με την περιουσία και την αξιοποίηση της «ΑΤΤΙΚΟ ΜΕΤΡΟ Α.Ε.». Σας διαβάζω και θα μου πείτε και εσείς αν θεωρείτε εύλογα αυτά τα νούμερα, τα έσοδα των αστικών συγκοινωνιών, της ΣΤΑΣΥ, από αυτές τις δραστηριότητες. Για την αίθουσα του Συντάγματος, το μέγιστο ποσό που έχει συλλεχθεί την τελευταία πενταετία είναι της τάξης του 1.200.000 ευρώ. Το 2013 ήταν μόλις 520.000 ευρώ. Το 2014 857.000 ευρώ. Φέτος, με μια καλύτερη διαχείριση από τη ΣΤΑΣΥ, είναι 1.018.000 ευρώ, αλλά καταλαβαίνετε ότι αυτό αντιστοιχεί σε ένα μικρό ή μεσαίο κατάστημα της περιοχής του Συντάγματος, όχι για τον σταθμό του μετρό. Τα έσοδα από τις διαφημίσεις στους συρμούς το 2013 ήταν 1.289.000 ευρώ, όταν μετακινούνται ενάμισι εκατομμύριο επιβάτες κάθε χρόνο. Το 2016 ήταν 1.426.000 ευρώ. Τα δε έσοδα από το πλαίσιο στους σταθμούς είναι μόλις 276.841 ευρώ το 2015, 326.755 ευρώ το 2014 και το 2016 ανέβηκε λίγο στις 451.000 ευρώ. Αυτό δείχνει, όμως, ότι ακόμη και τον μήνα Δεκέμβρη, που έχουμε μεγάλη διαφημιστική ζήτηση, πάνω από το 50% των πάνελ είναι ελεύθερα. Αυτό σημαίνει ότι δεν υπάρχει και δεν υπήρχε συγκεκριμένος μηχανισμός στις αστικές συγκοινωνίες για να εκμεταλλευόμαστε θετικά προς όφελος των εργαζομένων και των επιβατών αυτά τα περιουσιακά στοιχεία της «ΑΤΤΙΚΟ ΜΕΤΡΟ Α.Ε.». Κύριε Πρόεδρε, καταθέτω τη νομοτεχνική βελτίωση που συμπληρώνει το άρθρο 31 και προβλέπει ότι τα καθαρά έσοδα από τη δραστηριότητα αυτή που λέμε - για να μην έχουν ανησυχία οι εργαζόμενοι - εγγράφονται ως έσοδα στον προϋπολογισμό της «ΣΤΑΣΥ Α.Ε».
Ευχαριστώ, κύριε Υπουργέ. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας για δώδεκα λεπτά.
Σας ευχαριστώ, κύριε Πρόεδρε. Κυρίες και κύριοι συνάδελφοι, οι απόψεις της Αξιωματικής Αντιπολίτευσης για το συζητούμενο νομοθέτημα αναλύθηκαν διεξοδικά τόσο από τον επιμελή εισηγητή μας κ. Γεωργαντά όσο και από σειρά συναδέλφων, τον κ. Κόνσολα τελευταία, τον κ. Χαρακόπουλο, τον κ. Κυριαζίδη και τον κ. Μπουκώρο πριν. Παρά ταύτα, οφείλω να σας πω, κύριε Υπουργέ, χωρίς να υπάρχει ανάγκη να αναφερθώ εκτενώς σε όλα τα άρθρα - και νομίζω ότι θα συμφωνήσετε μαζί μου, έστω και αν προσπαθείτε να το υπερασπίσετε - ότι αυτό το νομοθέτημα ενσωματώνει το σύνολο της προβληματικότητας του νομοθετικού έργου αυτής της Κυβέρνησης και τον χαοτικό τρόπο με τον οποίο νομοθετεί. Σαν υπεράσπιση εναντίον αυτής της κατηγορίας, στην επιτροπή διατυπώσατε τη γνωστή περίπου άποψη ότι και οι άλλοι τα ίδια έκαναν και αναφερθήκατε σε συγκεκριμένα νομοθετήματα της προηγούμενης κυβέρνησης. Δεν αντέχει σε κριτική. Τα νομοθετήματα αυτά, παραδείγματος χάριν ο ν.4281/2014 ήταν ο νόμος που έκλεισε αξιολόγηση και κατά συνέπεια, εκ της φύσεως του πράγματος ήταν έτσι, ή ο ν.4172/2013 που αφορούσε το δημόσιο λογιστικό, δεν έχει καμμιά σχέση με αυτό που συζητάμε σήμερα. Εν πάση περιπτώσει, πρέπει να σας πω ότι και αν έτσι ήταν - που δεν είναι - , εξελέγητε για να αλλάξετε τα κακώς κείμενα και όχι για να τα επαυξήσετε και να τα υιοθετήσετε. Κατά συνέπεια αυτή η λογική σας, η λογική ότι και οι άλλοι τα ίδια έκαναν ή όποιοι άλλοι δεν νομίζω ότι τιμά την Κυβέρνηση. Είναι βέβαιο ότι δεν τιμά καθόλου του Κοινοβούλιο. Και θα σας δώσω παραδείγματα, διότι, σας ξαναλέω, οι εισηγητές μας τα είπαν μια χαρά και εκτενέστατα. Κατ' αρχάς, κυβερνητική αποτυχία. Άρθρο 17, για παράδειγμα, επιστροφή Διεύθυνσης Ιθαγενείας στο Υπουργείο Εσωτερικών. Γιατί; Φτιάξατε το Υπουργείο Μεταναστευτικής Πολιτικής μετά βαΐων και κλάδων και σας λέγαμε τότε ότι είναι δυσλειτουργικό και άλλα πολλά, και μας λέγατε ότι το θέλετε. Τώρα δεν δουλεύει το σύστημα. Παίρνουμε μια διεύθυνση και την πάμε πίσω σε άλλο Υπουργείο. Εξαιρέσεις: Εδώ είναι το φόρτε αυτής της Κυβέρνησης. Παραδείγματος χάριν - λείπει ο κ. Τόσκας τώρα - η εξαίρεση των μισθώσεων κτηρίων από την ΕΥΠ από τις διατάξεις περί μισθώσεων του δημοσίου. Γιατί; Υπήρξα εγώ ο πολιτικός προϊστάμενος της ΕΥΠ. Μιλάμε για τις εμφανείς μισθώσεις, διότι προφανώς οι αφανείς μισθώσεις δεν γίνονται επ' ονόματι της ΕΥΠ, για να κατατεθεί μισθωτήριο και να τεθεί το θέμα. Μιλάμε, λοιπόν, για τις εμφανείς μισθώσεις. Γιατί οι εμφανείς μισθώσεις της ΕΥΠ να εξαιρούνται από τις μισθώσεις του δημοσίου; Μπορεί κανείς να πει έναν λόγο; Δεν υπάρχει λόγος. Δεν υπάρχει απάντηση. Να πάμε σε άλλα πράγματα; Διάβαζα, ειλικρινά σας το λέω, έκπληκτος το άρθρο 46 παράγραφος 2β. Κυρίες και κύριοι συνάδελφοι, αυτό το νομοθέτημα έχει δώδεκα άρθρα για τον βασικό του σκοπό και τα υπόλοιπα μέχρι το ακροτελεύτιο άρθρο, δηλαδή το άρθρο 49 που είναι η έναρξη ισχύος, αφορούν άλλα θέματα. Δηλαδή, ένα προς τέσσερα. Αν βάλετε και τις τροπολογίες, βγαίνει περίπου ένα προς πέντε. Πάμε, όμως, στο άρθρο 46 παράγραφος 2β που αφορά τις εξαιρέσεις. Τι αφορά; Αφορά το προσωπικό με σύμβαση εργασίας ιδιωτικού δικαίου - ποιου αν αγαπάτε; - του Οργανισμού Εγγείων Βελτιώσεων και του Αρδευτικού Οργανισμού Στυμφαλίας Ασωπού Κορινθίας. Εισάγουμε ειδική ρύθμιση, λοιπόν, για το προσωπικό με σύμβαση εργασίας ιδιωτικού δικαίου του Αρδευτικού Οργανισμού Στυμφαλίας Ασωπού Κορινθίας. Σας ομολογώ την αμαρτία μου. Μέχρι σήμερα δεν εγνώριζα την ύπαρξη του Αρδευτικού Οργανισμού Στυμφαλίας Ασωπού Κορινθίας και τώρα που σας μιλάω δεν έχω καμμιά ιδέα για ποιον λόγο θα πρέπει να εισάγουμε εξαιρετική ρύθμιση για τον Αρδευτικό Οργανισμό Στυμφαλίας Ασωπού Κορινθίας και το προσωπικό του, για το οποίο, κύριε Υπουργέ, η Επιστημονική Επιτροπή της Βουλής, για την οποία μιλήσατε πριν και ορθώς αναφερθήκατε, δηλαδή ο μέγας σφραγιδοφύλαξ, ο Υπουργός Δικαιοσύνης, μίλησε… [[Γέλωτες από τον Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Σταύρο Κοντονή]] Αυτός είναι ο τίτλος σας, κύριε Υπουργέ! Τι να κάνω; Έξω από το γραφείο σας είναι μια τεράστια σφραγίδα, τόση! Έχει δύο σελίδες η Επιστημονική Επιτροπή της Βουλής που σας λέει γιατί είναι κατά της οδηγίας του 1999 και κατά του προεδρικού διατάγματος του νυν Προέδρου της Δημοκρατίας και κατά σωρείας άλλων διατάξεων. Πείτε μας, λοιπόν, γιατί πρέπει σε κάθε νομοθέτημα να βρίσκουμε τα ρουσφέτια; Γιατί πρέπει σε κάθε νομοθέτημα να υπάρχει κάτι το οποίο - ένα ή πολλά, εδώ είναι πολλά - αποτελεί παράδειγμα κακής νομοθέτησης; Και πώς έχουμε την εντύπωση τι συνιστά και νομίζει κανείς διαπλοκή; Μαχόμαστε εδώ τα μεγάλα συμφέροντα. Για τα μικρά συμφέροντα, τα οποία έχουν καταλάβει και καταληστεύσει τον τόπο, έχουμε τη διάθεση να κάνουμε τίποτα ή σε κάθε νομοθέτημα θα βρίσκουμε κάτι για το καθένα από αυτά; Εν πάση περιπτώσει, αναμένω την απάντηση. Έτερο θέμα είναι η διαδικασία των βουλευτικών τροπολογιών, οι οποίες συνήθως υποκρύπτουν τις κυβερνητικές βουλήσεις τις οποίες η Κυβέρνηση δεν τολμά να εμφανίσει. Όσον αφορά το θέμα της αλλαγής των Επιτροπών Πολιτογράφησης, μπορεί να μας εξηγήσει κάποιος για ποιον λόγο πρέπει να αλλάξει ο προϊστάμενος του Τμήματος Πολιτογράφησης της οικείας αρμόδιας Διεύθυνσης Αποκεντρωμένης Διοίκησης; Για ποιον λόγο πρέπει να γίνει αυτό και μάλιστα με βουλευτική τροπολογία; Με συγχωρείτε, κυρίες και κύριοι συνάδελφοι, τι ζόρι τραβάνε οι συνάδελφοι εδώ, οι οποίοι εισηγούνται αυτή την τροπολογία; Θέλει να μου εξηγήσει κάποιος; Μάλιστα, ασμένως ο Υπουργός τη δέχεται ως λογική. Ποιο ζόρι τραβάει η δημόσια διοίκηση της Ελληνικής Δημοκρατίας και πρέπει αιφνιδίως να αλλάξει ο προϊστάμενος; Θα μου πει κάποιος, να υπάρξει - το είπε προηγουμένως ο Υπουργός - ένας εκπαιδευτικός. Α, αλήθεια; Υπάρχει μέσα εκπαιδευτικός. Υπάρχει ένα μέλος ΔΕΠ ανωτάτου εκπαιδευτικού ιδρύματος, το οποίο μάλιστα εδρεύει εντός των ορίων της οικείας αποκεντρωμένης διοίκησης. Για παράδειγμα, στην Περιφέρεια Ιονίων Νήσων θα μπορούσε να είναι η Κοινοβουλευτική σας Εκπρόσωπος, η κ. Βάκη. Δεν θα επαρκούσε η κ. Βάκη, για να προασπίσει το εκπαιδευτικό έργο; Θα έπρεπε να βάλουμε και κάποιον ακόμα εκπαιδευτικό; Δεν είναι επαρκής ο ένας; Εξηγήστε μας γιατί. Μπείτε στον κόπο να μας εξηγήσετε. Ακόμα κι αν το πιστεύατε, κύριε Υπουργέ, γιατί δεν το φέρνατε με κυβερνητική ρύθμιση; Πώς ξαφνικά υφέρπει μία βουλευτική τροπολογία; Διότι αυτή βεβαίως, η τροπολογία, κυρίες και κύριοι συνάδελφοι, όζει. Δεν είναι βουλευτική τροπολογία. Το καταλαβαίνετε, έτσι; Δεν υπάρχουν πέντε Βουλευτές, οι οποίοι να τραβούσαν ζόρι με τη σύνθεση των επιτροπών και να αποφάσισαν στα καλά του καθουμένου να ανταλλάξουν τον έναν αξιωματούχο της αποκεντρωμένης διοίκησης με ένα μέλος της εκπαιδευτικής κοινότητας. Δεν είναι αυτό το ζήτημα. Κάτι άλλο είναι. Θα μας το πείτε; Δεν θα μας το πείτε; Θα το βρούμε κάποια στιγμή μπροστά μας; Δεν θα το βρούμε; Κυρίες και κύριοι συνάδελφοι, θα αναφερθώ δι' ολίγων στα θέματα της ευρύτερης πολιτικής επικαιρότητας, τα οποία έχουν μία σημασία για μας και συζητήθηκαν σήμερα στην Αίθουσα. Πρέπει να σας πω ξανά ότι εξεπλάγην σήμερα - και εξεπλάγην πάρα πολύ δυσάρεστα - από το χαρίεν ύφος του Υπουργού των Οικονομικών κ. Τσακαλώτου. Δεν έχω καταλάβει γιατί είναι τόσο καλά τα πράγματα. Δεν έχω καταλάβει γιατί χαμογελαστά πρέπει να τα συζητάμε όλα αυτά και να λέμε «δεν τρέχει τίποτα» και όλα να είναι λίγο χαριτωμένα και λίγο όμορφα και λίγο έτσι και λίγο αλλιώς. Κυρίες και κύριοι συνάδελφοι, η χώρα αυτή τη στιγμή έχει ένα τεράστιο πρόβλημα. Η κοινωνία έχει ένα τεράστιο πρόβλημα. Η αγορά έχει ένα τεράστιο πρόβλημα. Η παράταση της εκκρεμότητας - και μιλάμε για παράταση της εκκρεμότητας, αφού μάλιστα η Κυβέρνηση έχει εκχωρήσει αυτά τα οποία ονόμαζε η ίδια «κόκκινες γραμμές» - συνιστά κατ' αρχάς μεγάλη ήττα για την Κυβέρνηση - αυτό λίγο μας ενδιαφέρει - αλλά τεράστιο πρόβλημα και διά της συμφωνίας και διά της παρατάσεως για την ελληνική κοινωνία. Αναμέναμε, λοιπόν, το στοιχειώδες, δηλαδή να έρθει ο αρμόδιος Υπουργός - όπως είναι από το Σύνταγμα στο άρθρο 83, αν θυμάμαι καλά, γιατί ο κ. Τσακαλώτος μού έκανε και μία περίεργη ερώτηση συνταγματικής αρχής - και να ενημερώσει είτε την Εθνική Αντιπροσωπεία είτε την αρμόδια επιτροπή. Τίποτα απ' όλα αυτά δεν έγινε. Αντιθέτως, έπρεπε οι Βουλευτές της Νέας Δημοκρατίας να καταθέσουν αίτημα για να έρθει ο κ. Τσακαλώτος την άλλη εβδομάδα, δηλαδή μία εβδομάδα μετά από την ολοκλήρωση της φερόμενης ως συμφωνίας. Επί της ουσίας δεν μας είπε τίποτα απολύτως. Πρώτον, δεν μας απάντησε σε όσα ο ίδιος έλεγε πριν, δηλαδή ότι η παράταση είναι καταστροφή ή σε όσα λέει ο υφιστάμενός του κ. Χουλιαράκης, ότι δηλαδή η παράταση είναι καταστροφή. Αυτά είναι σαν να μην ελέχθησαν ποτέ. Όταν ένας Υπουργός μίας δυτικής δημοκρατίας, σηκώνεται και λέει στο εθνικό κοινοβούλιο: «Κυρίες και κύριοι, εάν παραταθεί κάτι μετά τον Δεκέμβρη, θα είναι καταστροφή για τη χώρα» και μετά αυτό συμβεί εξ υπαιτιότητός του - διότι αυτός διεξάγει τη διαπραγμάτευση - και επέλθει η καταστροφή, την οποία ο ίδιος είχε προβλέψει και ορίσει ως καταστροφή, τότε φαντάζομαι ότι η οδός του εντίμου κοινοβουλευτικού ανδρός είναι μία μόνη. Όμως, ας υποθέσουμε ότι δεν υπάρχει αυτή η ευαισθησία. Δεν υπάρχει καν η ευαισθησία της επαρκούς εξήγησης; Για να μη φθάσω στο φθηνό χιούμορ, γιατί ονομάζω «φθηνό χιούμορ» τις παρατηρήσεις που μου έκανε ο κύριος Υπουργός διά της ειρωνείας του όσον αφορά το QE, το «Quantitative easing», παριστάνοντας ότι δήθεν αυτό δεν έχει καμμία σχέση με το Eurogroup ή με τη διαπραγμάτευση και, βεβαίως, κάνοντάς μας φροντιστήριο ως ειδήμων, θεωρώντας προφανώς ότι απευθύνεται σε πρωτοετείς φοιτητές του, αυτούς δηλαδή που είχαν την ευτυχία - ή όχι τόσο την ευτυχία - να αποτελούν υποκείμενα του διδακτικού του έργου. Ο θεός ξέρει τι γράμματα θα έμαθαν όταν βγήκαν στην αγορά! Εν πάση περιπτώσει, κυρίες και κύριοι, για να μη λέμε πολλά, εγώ θέλω να σας διαβάσω συνεντεύξεις του ιδίου του κυρίου Υπουργού, που εδώ μου έκανε τον έξυπνο. Στις 22-1-2017- ζήτησα και μου τη έστειλαν - λέει επί λέξει ο ίδιος: «Η έγκυρη ολοκλήρωση της δεύτερης αξιολόγησης και η συνακόλουθη ποσοτική χαλάρωση» - αυτή που πριν μου έλεγε εμένα ότι δεν έχει καμμία σχέση - «μας δίνει τον χρόνο για να ξεδιπλωθούν πολλά κομμάτια του προγράμματός Θα μου πείτε, μόνο ο ίδιος το λέει. Ο κ. Παπαδημητρίου, ο Υπουργός Οικονομίας, στις 12-12-2016 στο «BLOOMBERG»: «Η ένταξη των ελληνικών ομολόγων στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας μετά από μια επιτυχή ολοκλήρωση της δεύτερης αξιολόγησης θα οδηγήσει… κ.λπ.». Υπάρχει ένας Υπουργός της Κυβέρνησης που να αρνείται ότι η ολοκλήρωση της αξιολόγησης έχει σχέση με την είσοδό μας, τη συμμετοχή μας στο σύστημα ποσοτικής χαλάρωσης; Υπάρχει ένας ο οποίος να το λέει; Μιλάμε σοβαρά τώρα; Μετά από μια τέτοια ολόκληρη ιστορία, αυτό που έχει να κάνει ο Υπουργός Οικονομικών εδώ είναι να έρχεται να πουλήσει εξυπνάδα στον Κοινοβουλευτικό Εκπρόσωπο της Αξιωματικής Αντιπολίτευσης; Αναφέρθηκε προηγουμένως και στον κ. Ντράγκι. Ο κ. Ντράγκι, λέει, θα γελούσε. Ο κ. Ντράγκι έχει γελάσει πάρα πολύ με αυτή την Κυβέρνηση. Αυτό είναι αλήθεια. Όμως, εμείς κλαίμε με μαύρο δάκρυ. Ειδικότερα, μιλώντας στην Επιτροπή του Ευρωπαϊκού Κοινοβουλίου ο Μάριο Ντράγκι σημείωσε: «Τα ελληνικά ομόλογα θα συμπεριληφθούν στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας μόνο από όταν κλείσει η δεύτερη αξιολόγηση». Στη διάθεσή σας. Για ποιο πράγμα, για να καταλάβω, μιλάει ο κύριος Υπουργός Οικονομικών, ο οποίος ακολουθεί το γνωστό κόλπο «πετάμε την μπάλα στην εξέδρα διά των ειρωνειών»; Τρία πράγματα είχε πει. Πρώτον, κόκκινη γραμμή το ζήτημα των συντάξεων. Τηρείται η κόκκινη γραμμή, ναι ή όχι; Όχι. Κόκκινη γραμμή το ζήτημα του αφορολογήτου. Τηρείται η κόκκινη γραμμή, ναι ή όχι; Όχι. Τρίτον, μετά τον Δεκέμβρη καταστροφή. Επήλθε η καταστροφή που ο ίδιος προέβλεψε, περάσαμε τον Δεκέμβρη, ναι ή όχι; Ναι. Τι μας λέει, λοιπόν, από εκεί και πέρα; Τι μας λέει; Όμως, εν πάση περιπτώσει, θα έχουμε καιρό την Τρίτη να τα πούμε αναλυτικά στην επιτροπή. Όμως, εδώ τίθεται ένα ζήτημα, κυρίες και κύριοι συνάδελφοι, η Κυβέρνηση έχει απέλθει της σοβαρότητος. Και αυτό το οποίο νομίζω ότι μπορεί να κάνει, βάζοντας όλους τους Υπουργούς να βγαίνουν στα τηλεοπτικά παράθυρα και με μία φωνή να λένε την ίδια ψευδή ιστορία και να πιστεύουν ότι αυτή η ιστορία θα σταθεί και θα μπορέσει να δημιουργήσει εντύπωση, αυτό τέλειωσε. Το κατάφερε καλά η Κυβέρνηση τον πρώτο χρόνο, κάπως το κουτσοπήγε το πρώτο, το δεύτερο τρίμηνο, αλλά αυτή η ιστορία τελείωσε. Αυτή η Κυβέρνηση απέρχεται. Αυτός ο κυβερνητικός συνασπισμός, ο παρά φύσιν, απέρχεται. Όμως, αυτό το οποίο απέρχεται μαζί τους είναι και η σοβαρότητα στη διακυβέρνηση και αυτό μας βλάπτει όλους. Γι' αυτό το λέω και το επαναλαμβάνω, δεν μπορείτε να σωθείτε από αυτό το οποίο έρχεται, ως προς την εκλογική σας απόδοση. Αποχωρήστε, όμως, τουλάχιστον με αξιοπρέπεια και προστατέψτε τον εαυτό σας από τη φαιδρότητα, η οποία επέρχεται όταν οι δηλώσεις των Υπουργών ήταν σαν αυτές που έκανε ο κ. Τσακαλώτος σήμερα στη Βουλή. Σας ευχαριστώ πολύ.
Ευχαριστώ, κύριε Δένδια. Ο συνάδελφος κ. Βλάσης έχει τον λόγο.
Κυρίες και κύριοι συνάδελφοι, όταν στο Βήμα της Βουλής γιατρός έρχεται μετά από δικηγόρο, πάντα ο γιατρός είναι σε μειονεκτική θέση. Οπότε, κύριε Δένδια, ξέρουμε τη θέση μας.
Εξαρτάται από τον γιατρό!
Παρ' όλο, λοιπόν, που σήμερα καλούμαστε να τοποθετηθούμε επί του εν λόγω σχεδίου νόμου του Υπουργείου Εσωτερικών, μου είναι αδύνατο να αντισταθώ στον πειρασμό και να μη σχολιάσω τη γενικότερη επικαιρότητα. Στην πραγματικότητα η κατάσταση που βιώνουμε θα μπορούσε να συμπυκνωθεί σε μία και μόνο ρήση: «ο καιρός έχει γυρίσματα». Και αυτό γιατί τις τελευταίες μέρες βλέπουμε την αριστερή Κυβέρνηση, που για πολύ καιρό κυμάτιζε την παντιέρα τής αντίδρασης και της εναντίωσης προς τους θεσμούς, να πανηγυρίζει για την επιστροφή των θεσμών στην Αθήνα. Αυτό ήταν το μόνο που πετύχατε από όλες τις συσκέψεις και τις διεργασίες του τελευταίου διαστήματος, να επιστρέψουν οι θεσμοί, αφού φυσικά τους διαβεβαιώσατε ότι θα συμμορφωθείτε με τις απαιτήσεις τους. Κάθε φορά, όμως, που επιστρέφετε εσείς από τις Βρυξέλλες, σβήνετε και μία από τις κόκκινες γραμμές που υπερήφανα είχατε χαράξει στο διαβατήριό σας, όταν ξεκινήσατε να τις επισκέπτεστε ως Κυβέρνηση το 2015. Αυτό που τώρα προσπαθείτε είναι ένα όμορφο λεκτικό και επικοινωνιακό περιτύλιγμα για την αποτυχία των διαπραγματεύσεών σας, για τις βαρύτατες επιπτώσεις των καθυστερήσεών σας και τελικά για τη λυπητερή που θα κληθούν για άλλη μια φορά, βέβαια, να πληρώσουν οι Έλληνες πολίτες. Από τη δημιουργική ασάφεια περάσαμε στο ουδέτερο δημοσιονομικό ισοζύγιο. Συγχαρητήρια! Πραγματικά αναρωτιέμαι τι άλλο θα σκαρφιστείτε για να αμπαλάρετε την επόμενη αποτυχία σας και να βαπτίσετε το κρέας ψάρι! Μιλήσατε για το τέλος της λιτότητας, όταν αυτό που πραγματικά καταφέρατε ήταν να φορτώσετε στη χώρα νέα μέτρα, ακόμη και μετά τη λήξη του προγράμματος το 2018. Εσείς! Εσείς που χαρακτηρίζατε την προνομοθέτηση μέτρων ως αντισυνταγματική. Επιμένετε να μην αντιμετωπίζετε την κατάσταση ρεαλιστικά και να προτιμάτε να μετακυλίετε τα βάρη στο μέλλον, στο μέλλον των παιδιών σας και των παιδιών μας, προκειμένου να αποφύγετε τη σκληρή πραγματικότητα. Όμως αυτό που μου προξενεί μεγαλύτερη εντύπωση απ' όλα είναι η εμμονική άρνησή σας να παραδεχθείτε τα λάθη και τις αστοχίες σας και να επαναπροσδιορίσετε την τακτική σας. Ακριβώς αυτό, λοιπόν, αποδεικνύετε και με το σημερινό νομοσχέδιο. Δεν θα σχολιάσω το πρώτο μέρος του, καθώς πιστεύω ότι όλοι μας στηρίζουμε πρωτοβουλίες που προάγουν τη δημοκρατία και ενισχύουν τα θεμέλια του δημοκρατικού πολιτεύματος. Εξετάζοντας τα υπόλοιπα άρθρα παρατηρούμε ότι υπάρχουν και κάποιες διατάξεις, οι οποίες όντως ρυθμίζουν εκκρεμότητες και διαδικαστικά ζητήματα που οφείλουν να επιλυθούν και στα οποία μας βρίσκουν σύμφωνους. Εξάλλου, εμείς ξέρουμε να συμφωνούμε αν βλέπουμε κάτι σωστό. Εσείς δεν το είχατε κάνει μέχρι το 2014. Υπάρχουν όμως και κάποια άλλα άρθρα που καταδεικνύουν τα αρνητικά του τρόπου με τον οποίο νομοθετείτε. Αποσπασματικά, σχεδόν πειραματικά, θα έλεγα, με γνώμονα τα μικροπολιτικά σας συμφέροντα και την τακτοποίηση υμετέρων. Χαρακτηριστικό παράδειγμα αποτελεί το άρθρο 25. Για μια ακόμη φορά ντύνεστε τον μανδύα της αριστερής ευαισθησίας και προσπαθείτε να μας πείσετε πως πρέπει αυτή η διάταξη να περάσει για να πληρωθούν τα δεδουλευμένα των συμβασιούχων στην καθαριότητα των δήμων. Μάλλον όμως όταν φοράτε αυτόν τον μανδύα, κρύβετε και τα μάτια σας και τα αυτιά σας. Διότι έπρεπε να καταλάβετε ότι με αυτή τη ρύθμιση δεν λύνεται τίποτε. Όταν στη Νέα Δημοκρατία τονίζαμε την αντισυνταγματικότητα βάσει του άρθρου 103 της παράτασης των εν λόγω συμβάσεων, εσείς κωφεύατε. Ακόμη και αν εμείς, καλή τη πίστει, δεχτούμε το επιχείρημα της κάλυψης των πάγιων και διαρκών αναγκών, εξηγείστε μας τι ήταν αυτό που εμπόδισε την πρόσληψη ατόμων από τους δήμους με συμβάσεις αορίστου χρόνου και μέσω της νόμιμης διαδικασίας; Αναμενόμενο ήταν, λοιπόν, ότι οι Σύμβουλοι του Ελεγκτικού Συνεδρίου σάς επανάφεραν στην τάξη μη εγκρίνοντας τις πληρωμές. Έρχεστε, λοιπόν, τώρα να χαρακτηρίσετε σύννομες τις εν λόγω πληρωμές, όταν γνωρίζετε πολύ καλά ότι η προηγούμενη αντισυνταγματικότητα δεν μπορεί να αρθεί με καμμία νομοθετική ρύθμιση. Πολύ φοβάμαι ότι θα καταλήξουμε στο ίδιο αποτέλεσμα και οι πληρωμές δεν θα μπορέσουν και πάλι να διεκπεραιωθούν. Πρέπει επιτέλους να σταματήσετε αυτές τις κακές πρακτικές, γιατί μόνο προβλήματα δημιουργούν, όχι μόνο σε εμάς αλλά και σε εσάς. Αυτό ισχύει και για το άρθρο 34. Πριν από έναν χρόνο από την ίδια Βουλή, με τη συναίνεση της Βουλής, προχωρήσατε σε ρύθμιση που εξαιρεί τις συμβάσεις για τις δομές υποδοχής προσφύγων και μεταναστών από τις τυπικές διαδικασίες σύναψης συμβάσεων του δημοσίου. Το επιχείρημά σας τότε ήταν οι έκτακτες και απρόβλεπτες συνθήκες. Συμφωνήσαμε! Σήμερα, λοιπόν, ζητάτε την παράταση της ρύθμισης αυτής για ακόμη έναν χρόνο. Τι το έκτακτο υπάρχει μετά από τόσον καιρό; Τίποτα! Η εν λόγω διάταξη αποτελεί είτε παραδοχή της πλήρους αποτυχίας σας να διαχειριστείτε το μεταναστευτικό - προσφυγικό είτε απλώς εξυπηρετεί συγκεκριμένα συμφέροντα τα οποία προωθείτε. Θα μπορούσα να σας αναφέρω ακόμη πάρα πολλά παραδείγματα, που χρήζουν περαιτέρω αιτιολόγησης και διερεύνησης, όπως για παράδειγμα το άρθρο 16 για την εκκαθάριση δαπανών στις περιφέρειες. Όμως, θεωρώ ότι αυτές οι αναφορές είναι ήσσονος σημασίας μπροστά στη γενικότερη κακή πρακτική που ακολουθείτε κατά το νομοθετείν. Κλείνοντας, κυρίες και κύριοι συνάδελφοι, θα ήθελα να σας θυμίσω κάτι απλό, μα πάντα επίκαιρο και κρίσιμο. Σύμπτωση επαναλαμβανόμενη παύει να είναι σύμπτωση. Έχετε μετρήσει τις φορές που κατά το νομοθετικό σας έργο χρησιμοποιείται η φράση «κατά παρέκκλιση κάθε γενικής και ειδικής διάταξης»; Σας διαβεβαιώ ότι είναι πάρα πολλές! Έχετε αναρωτηθεί πόσες φορές μας καλείτε να ψηφίσουμε διατάξεις που διορθώνουν δικές σας κακές πρακτικές; Πάλι πάρα πολλές φορές. Ως ακαδημαϊκός πάντα πρέσβευα πως η επανάληψη είναι η μητέρα της μάθησης. Εσείς, όμως, όσα λάθη και εάν κάνετε, φαίνεται ότι μυαλό δεν βάζετε ή μάλλον δεν θέλετε να μάθετε. Η ορθή νομοθέτηση δεν έχει να κάνει με την ικανοποίηση επιθυμιών συγκεκριμένων ομάδων ή προσώπων. Έχει να κάνει με την κάλυψη των αναγκών της χώρας. Είναι πολύ μεγάλη η διαφορά ανάμεσα σε αυτές τις πρακτικές και εσείς αποδεικνύετε ότι είτε ότι δεν έχετε τη δυνατότητα να τη διακρίνετε είτε - και αυτό είναι ακόμα χειρότερο - αδιαφορείτε, προτάσσοντας τα συμφέροντά σας. Σε κάθε περίπτωση, ζημιωμένοι βγαίνουν οι Έλληνες πολίτες, που πλέον αναγνωρίζουν πως εξαπατήθηκαν και παραπλανήθηκαν. Σας ευχαριστώ πολύ.
Σας ευχαριστώ, κύριε συνάδελφε. Τον λόγο έχει ο συνάδελφος από τη Δημοκρατική Συμπαράταξη ΠΑΣΟΚ - ΔΗΜΑΡ κ. Μιχαήλ Τζελέπης
Ευχαριστώ, κύριε Πρόεδρε. Ακούγοντας τους προλαλήσαντες ομιλητές θεωρώ ότι βρίσκομαι στο ίδιο έργο και πάλι θεατής. Οκτώ χρόνια μνημονιακές πολιτικές. Τι είχαμε από το 2010; Τότε και πάλι η αξιωματική αντιπολίτευση, η Νέα Δημοκρατία, είχε το μαγικό ραβδάκι και τα «Ζάππεια». Στόχος: να καταλάβουν την πρωθυπουργική καρέκλα. Τι ακολούθησε μετά; Ακολούθησε ο λαϊκισμός του ΣΥΡΙΖΑ με τους αγανακτισμένους στις πλατείες.
Ακολούθησε η συγκυβέρνηση Νέας Δημοκρατίας - ΠΑΣΟΚ.
Ναι, κύριε Υπουργέ, εκείνη η συγκυβέρνηση κράτησε τη χώρα όρθια, γιατί τότε το ΠΑΣΟΚ ανέλαβε τις εθνικές του ευθύνες.
Δεν την κράτησε όρθια.
Δεν λάκισε, ούτε λαΐκιζε στις πλατείες, εν αντιθέσει με εσάς που, προκειμένου να δημιουργήσετε κόμμα με τις συνιστώσες, είχατε τις αυταπάτες, τάζοντας τα πάντα στους πάντες. Και έρχεται σήμερα η Αξιωματική Αντιπολίτευση και κάνει αυτά που κάνατε εσείς και το έργο επαναλαμβάνεται. Μόνο που ποιος πληρώνει τον λογαριασμό; Τον πληρώνει, δυστυχώς, για οκτώ χρόνια ο ελληνικός λαός. Ποιος είπε από την πρώτη στιγμή την αλήθεια, κοιτάζοντας τον ελληνικό λαό στα μάτια, ότι η χώρα οδηγείται σε άτακτη χρεοκοπία και έπρεπε να αναλάβει όλο το πολιτικό σύστημα τις ευθύνες του; Μόνο το ΠΑΣΟΚ το έπραξε αυτό. Άρα φωνές που ακουστήκαν εδώ προηγουμένως να μας κουνούν το δάκτυλο για εθνική στάση, νομίζω ότι πρέπει να το σκεφθούν πολύ καλά. Παρακολουθώντας αυτή την εβδομάδα αυτό το διαπραγματευτικό θρίλερ από την πλευρά της Κυβέρνησης σε σχέση με τις διαπραγματεύσεις, τι βλέπουμε; Την πρώτη μέρα είδαμε μία στημένη προπαγάνδα σε όλα τα κανάλια, κάποιον Υπουργό και πανηγυρισμούς. Πετύχαμε κανένα μέτρο; «Καθαρά μέτρα», ακούσαμε σήμερα από τον κύριο Υπουργό και «αντισταθμιστικά» από την άλλη. Ο λαός μας λέει ότι το κάθε θαύμα κρατάει το πολύ τρεις μέρες. Και αυτό κράτησε μία. Την επόμενη μέρα ήρθε η αλήθεια, όπως τη έβγαλαν οι εταίροι Ευρωπαίοι, οι δανειστές, το Διεθνές Νομισματικό Ταμείο. Εκεί φαίνεται ότι καμμία από τις κόκκινες γραμμές, που εσείς μόνοι σας βάλατε, δεν ισχύει. Φαίνεται ότι χάνεται το αφορολόγητο, πάμε για μείωση των συντάξεων, δεν ξέρουμε τι θα γίνει με την περαιτέρω μείωση του χρέους, πότε θα πάρουμε την ποσοτική χαλάρωση, ποια θα είναι τα πρωτογενή πλεονάσματα μετά το 2018. Και ο χρόνος περνάει. Αντέχει η ελληνική κοινωνία; Μπορεί να σηκώσει αυτές τις ατέρμονες, γενναίες - από την πλευρά σας - διαπραγματεύσεις, που το αποτέλεσμα, όμως, το έχει βιώσει ο ελληνικός λαός το 2015, όταν ανατρέψατε τα πάντα και τον ίδιο σας τον εαυτό και υπογράψατε ό,τι σας έδωσαν; Μήπως, όπως είπα προηγουμένως, είμαστε στο ίδιο έργο θεατές, μετά από δύο χρόνια και πάλι; Σε δύο πράγματα είστε καλοί: Ξεκινήσατε με τα «βαφτίσια». Αλλάξατε τους όρους - όχι «τρόικα», αλλά «θεσμοί», όχι «μνημόνια», αλλά «συμφωνίες» - και τώρα έρχεστε με στρατηγική προπαγάνδας να παρουσιάσετε το μαύρο άσπρο στον ελληνικό λαό. Όμως, ούτε και μεταξύ σας μπορείτε να συμφωνήσετε, γιατί βλέπουμε αμφίσημα μηνύματα κάθε φορά που μιλάει κι ένα στέλεχός σας. Τις προάλλες ο κ. Σπίρτζης, επειδή ήταν στην απελευθέρωση των Ιωαννίνων, φαίνεται ότι τον έπιασε ο κομματικός πατριωτισμός από την άλλη την πλευρά και πανηγύριζε για τη συμφωνία. Την άλλη μέρα άλλο στέλεχος είπε: «Να μην πανηγυρίζουμε και πολύ, συμβιβασμό κάναμε». Έτερο στέλεχός σας έρχεται και λέει «Χάσαμε μία μάχη, δεν χάσαμε ακόμα τον πόλεμο». Η κοινωνία, όμως, τον έχει χάσει τον πόλεμο απέναντί σας από τις πολιτικές σας. Σηκώσατε τον πήχη πολύ ψηλά. Θα ήθελα, όμως, να δω πώς θα τον περάσετε από εδώ και πέρα. Θα ήθελα να αναφερθώ τώρα στο συγκεκριμένο νομοσχέδιο, ένα νομοσχέδιο που αφορά περίπου οκτώ, εννέα Υπουργεία, ένα νομοσχέδιο συρραφή διατάξεων, εξυπηρετήσεων και διευκολύνσεων. Θα αναφερθώ μόνο σε ένα άρθρο που αφορά το Υπουργείο Γεωργίας, το άρθρο 46 για τους Οργανισμούς Εγγείων Βελτιώσεων. Οι συγκεκριμένοι οργανισμοί είναι οργανισμοί, οι οποίοι διαχειρίζονται τα νερά της χώρας για να βγει η αγροτική παραγωγή. Διέπονται από το βασιλικό διάταγμα του 1958. Εν έτει 2017, ενώ θα περιμέναμε να έλθει ένα νομοσχέδιο που να εκσυγχρονίζει τη λειτουργία αυτών των οργανισμών, ώστε η αξιοποίηση του νερού να γίνεται με τον καλύτερο τρόπο, καθώς επίσης και το πώς θα ολοκληρώσουμε και θα εκσυγχρονίσουμε τα αρδευτικά δίκτυα, τα περισσότερα από τα οποία βρίσκονται σε φαραωνική εποχή, φέρνετε και πάλι άρθρα διεκπεραιωτικού τύπου, όπως για παράδειγμα, να αλλάξετε το ένα μέλος από τα επτά των ΓΟΕΒ, το οποίο προβλεπόταν ότι ανήκε στο προσωπικό της Αγροτικής Τράπεζας, μιας και δεν υπάρχει σήμερα Αγροτική Τράπεζα. Λέτε αυτό το μέρος να καλυφθεί από τον δημόσιο τομέα. Τα υπόλοιπα ήταν τέσσερα συν ένα αυτό, σύνολο πέντε, και δύο θα είναι οι αιρετοί των αγροτών. Αυτή είναι η φιλοσοφία σας και η λογική σας; Όταν τα τέσσερα ήδη είναι δημόσιοι υπάλληλοι, τι σας ενοχλούσε αν και το τρίτο μέρος ήταν αιρετό από αυτούς που κάνουν χρήση του νερού, από αυτούς που έχουν ανάγκη αυτούς τους οργανισμούς; Και από την άλλη πλευρά, έρχεστε και ερωτάτε ποια θα είναι η εποπτεία, ποιοι θα ελέγχουν αυτούς τους οργανισμούς. Οι δήμοι δεν μπόρεσαν να επιτελέσουν τον σκοπό αυτό. Τώρα λέτε να τους πάμε στην περιφέρεια. Ήλθαν εδώ οι περιφερειάρχες και σας λένε ότι από τη στιγμή που εμείς δεν είχαμε αυτή την αρμοδιότητα, την αντίστοιχη υπηρεσία, τη Διεύθυνση Εγγείων Βελτιώσεων, τη διαλύσαμε. Έφυγε και το προσωπικό. Δεν έχουμε προσωπικό. Πώς θα λειτουργήσουμε, ώστε να κάνουμε την εποπτεία των οργανισμών αυτών;. Εσείς εκεί, εμμένετε. Έστω και τώρα νομίζω ότι θα μπορούσατε να δεχθείτε όπου υπάρχουν ΓΟΕΒ που εποπτεύουν τους αντίστοιχους ΤΟΕΒ σε σχέση με την τεχνική επίβλεψη και λειτουργία τους, να πάρουν και την εποπτεία και τον έλεγχο οι ΓΟΕΒ των αντίστοιχων ΤΟΕΒ. Και εκεί που δεν υπάρχουν, τότε να πάνε στην περιφέρεια. Και θα περιμένω, γιατί, όταν μιλάμε, όπως άκουσα και πριν από λίγο σε μια επιτροπή, για τη χρησιμότητα του πρωτογενούς τομέα σήμερα, πολύ περισσότερο την περίοδο της κρίσης, θα περίμενα, αν μη τι άλλο, να έρθει πολύ γρήγορα ένα νομοσχέδιο που να εκσυγχρονίσει τους Οργανισμούς Εγγείων Βελτιώσεων. Κλείνοντας θα ήθελα, πραγματικά, να τονίσω ότι η Δημοκρατική Συμπαράταξη, ως παράταξη ευθύνης, δεν μπορεί να συναινεί σε νομοσχέδια τέτοιου είδους διευθετήσεων. Όπως, επίσης, δεν μπορεί από την άλλη την πλευρά να συναινεί στην κυβερνητική σας αδράνεια και απραξία, γιατί έτσι οδηγείτε τη χώρα πραγματικά σε τέλμα και την κοινωνία σε αγωνία, σε απελπισία, να βλέπει πού οδηγεί το αύριο.
Κύριε συνάδελφε, παρακαλώ ολοκληρώστε.
Ολοκληρώνω, κύριε Πρόεδρε και ευχαριστώ για την ανοχή σας. Δυστυχώς για σας, δεν υπάρχουν πλέον νέες μεταλλάξεις, γιατί έχετε πλέον αποκαλυφθεί. Τις έχετε κάνει όλες. Θα ήθελα μόνο να ρωτήσω την κυβερνητική πλειοψηφία: Αλήθεια, τι νιώθετε; Είστε εντάξει με τη συνείδησή σας; Διότι με τις πολιτικές σας δεν καταστρέψατε μόνον την κυβερνητική σας προοπτική, αλλά και την ίδια σας την ιδεολογία. Ευχαριστώ.
Ευχαριστούμε, κύριε συνάδελφε. Η Κοινοβουλευτική Εκπρόσωπος του ΣΥΡΙΖΑ, συνάδελφος κ. Φωτεινή Βάκη, έχει τώρα τον λόγο. Ορίστε, κυρία Βάκη, έχετε τον λόγο για δώδεκα λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, προτού εισέλθω στην ουσία του νομοσχεδίου, θα ήθελα να αναφερθώ στον τρόπο και τη μέθοδο νομοθέτησης που ακολουθήθηκε στο παρόν σχέδιο νόμου, διαφωνώντας με πολλούς συναδέλφους που πήραν τον λόγο πριν. Το σημερινό νομοσχέδιο, συνιστά το τεκμήριο δέσμευσης για περιορισμό της κατάθεσης ασχέτων τροπολογιών σε διάφορα νομοσχέδια, στόχο τον οποίο είχε επανειλημμένα υπογραμμίσει και ο Πρόεδρος της Βουλής και πολλοί συνάδελφοι σε τούτη εδώ την Αίθουσα. Το παρόν, λοιπόν, νομοσχέδιο, εκτός από την ενσωμάτωση του Κοινοτικού Δικαίου σε ό,τι αφορά τη λειτουργία των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων, περιλαμβάνει επείγουσες διατάξεις πολλών και διαφορετικών Υπουργείων, οι οποίες είναι απολύτως απαραίτητες για την επιτάχυνση του κυβερνητικού έργου και για την επίλυση εκκρεμοτήτων της δημόσιας διοίκησης. Όπως, λοιπόν, είχε δεσμευθεί και το Προεδρείο της Βουλής, ένας τέτοιος τρόπος νομοθέτησης μπορεί να οδηγήσει στον περιορισμό της ανάγκης κατάθεσης υπουργικών τροπολογιών σε άσχετα νομοσχέδια και ταυτόχρονα να δώσει τη δυνατότητα οι διατάξεις να αποτελέσουν αντικείμενο ενδελεχούς επεξεργασίας στις συναρμόδιες κοινοβουλευτικές επιτροπές. Και επειδή ορισμένοι συνάδελφοι έσπευσαν να καυτηριάσουν τη συγκεκριμένη νομοθετική μέθοδο, θα ήταν χρήσιμο να τονιστεί ότι το παρόν νομοσχέδιο σέβεται απολύτως τις αρχές της ορθής νομοθέτησης και έχει δομηθεί με τέτοιον τρόπο, ώστε να δίνει τη δυνατότητα, όχι μόνο στους Βουλευτές αλλά και στους πολίτες, να το προσεγγίσουν και να το κατανοήσουν. Σε σχέση τώρα με το περιεχόμενο του νομοσχεδίου: Ακούσαμε κυρίως την Αξιωματική Αντιπολίτευση να κάνει λόγο για πελατειακές εξυπηρετήσεις και για προσλήψεις, επειδή με τις διατάξεις του παρόντος επιλύεται το πρόβλημα που είχε προκύψει με τις δαπάνες μισθοδοσίας των καθαριστριών του δημοσίου και της τοπικής αυτοδιοίκησης. Θα ήταν χρήσιμο, όμως, να υπογραμμιστεί σε αυτό το σημείο πόσες δεκάδες εκατομμύρια ευρώ έχει εξοικονομήσει και το δημόσιο και η τοπική αυτοδιοίκηση από την οριστική απομάκρυνση των εργολάβων καθαριότητας. Είναι σαφές ότι αυτό που ενοχλεί ορισμένους συναδέλφους είναι ότι το πάρτι των εργολάβων τελείωσε και μαζί με αυτό τελείωσε και η μανία τους για απολύσεις, για απολύσεις των πιο αδύναμων, εκείνων που είχαν συνηθίσει να τους καθαρίζουν τα γραφεία χωρίς φωνή και χωρίς δικαιώματα. Η Κυβέρνηση, όμως, είναι αποφασισμένη να επιμείνει και να στηρίξει τους εργαζόμενους στην καθαριότητα του δημοσίου και του ευρύτερου δημόσιου τομέα. Με τις συμβάσεις έργου, με τους ίδιους πια εργαζόμενους στην καθαριότητα εξοικονομήθηκαν σημαντικά ποσά, σημαντικά ποσά από προμήθειες, από εργολαβίες, ενώ τίμιοι άνθρωποι εργαζόμενοι σκληρά κατάφεραν να βγουν από την «γαλέρα» των εργολάβων και να δουλέψουν με ανθρώπινους όρους. Όσο, όμως, και αν ενοχλεί αυτό τη Νέα Δημοκρατία, η οποία άλλωστε απέλυσε με ευχαρίστηση εκατοντάδες καθαρίστριες, καλά θα κάνει να το συνηθίσει και να απολογηθεί στην κοινωνία για τη στάση της στο θέμα αυτό. Διότι εσείς, συνάδελφοι της Νέας Δημοκρατίας, βαφτίζετε ιερό δικαίωμα, άκουσον - άκουσον, τα ρουσφέτια, το ιερό δικαίωμα ταπεινών και καταφρονημένων ανθρώπων για αξιοπρέπεια και εργασία, το αναφαίρετο δικαίωμά τους στη ζωή όσων τους κάνατε τον βίο αβίωτο και τους ρίξατε στον σκουπιδοτενεκέ της κοινωνίας και της ιστορίας. Βεβαίως, σε αντίστοιχη κατεύθυνση κινείται και η τροπολογία για την εκτέλεση των αμετάκλητων δικαστικών αποφάσεων που αφορούν το δημόσιο και τους ΟΤΑ σε σχέση με τις προσλήψεις υπαλλήλων, οι οποίοι, ενώ είχαν δικαιωθεί δεν προσλαμβάνονταν λόγω της μη έκδοσης από τη διοίκηση της σχετικής απόφασης κατανομής. Με τις διατάξεις του παρόντος νομοσχεδίου ρυθμίζονται, επίσης, ζητήματα που αφορούν ευαίσθητους τομείς της δημόσιας διοίκησης, όπως είναι οι υπηρεσίες που έχουν την αρμοδιότητα για τα ζητήματα ιθαγένειας - τα θέματα της υπηρεσίας πληροφοριών έχουν αναλυθεί ενδελεχώς από συναδέλφους - ζητήματα που αφορούν το προσωπικό της Αστυνομίας και του Λιμενικού Σώματος, θέματα που αφορούν την Υπηρεσία Ασύλου και άλλα σημαντικά για κομβικούς τομείς της δημόσιας διοίκησης. Με το άρθρο 32, επίσης, ρυθμίζονται σημαντικά θέματα των υποθηκοφυλακείων, με τη δυνατότητα μετατροπής άμισθων υποθηκοφυλακείων σε έμμισθα, ούτως ώστε να διασφαλίζεται η συνέχεια των υπηρεσιών υποθηκοφυλακείου προς τους πολίτες σε περιπτώσεις αποχωρήσεων υποθηκοφυλάκων. Η εμμισθοποίηση διασφαλίζει και την εργασία, τους εργαζόμενους στα υποθηκοφυλακεία, αλλά και έσοδα προς τον δημόσιο τομέα, ενώ μειώνει την ταλαιπωρία των πολιτών, οι οποίοι σε διαφορετική περίπτωση θα εξαναγκάζονταν να μετακινηθούν σε μακρινές αποστάσεις προκειμένου να εξυπηρετηθούν. Σημαντικό, επίσης, το άρθρο 36, με το οποίο εξουσιοδοτούνται οι συναρμόδιοι Υπουργοί να ολοκληρώσουν τις διαδικασίες ανακήρυξης ρητής ημερομηνίας ως παγκόσμιας ημέρας ελληνικής γλώσσας. Εξίσου σημαντική και ουσιαστική, όμως, είναι η ανακούφιση που δίδεται στους πολίτες της Λέσβου και ιδιαίτερα σε εκείνους στην περιοχή της Μόριας, όπου παρέχεται, και από την τροπολογία του Υπουργείου Οικονομικών, ρύθμιση παραμέτρων για την αποζημίωση των κατοίκων, των οποίων οι περιουσίες υπέστησαν ζημιές σε συνέχεια της έντασης της προσφυγικής κρίσης. Σημαντικές τέλος είναι και οι τροπολογίες που ρυθμίζουν τα θέματα της διοίκησης του Ταμείου Χρηματοπιστωτικής Σταθερότητας και των αμοιβών των μελών του ΕΣΡ. Κυρίες και κύριοι Βουλευτές, επιτρέψτε μου να κλείσω με κάποια σχόλια περί διαπραγμάτευσης. Δεν σκόπευα να αναφερθώ σε θέματα επικαιρότητας, αλλά ακούστηκαν πάρα πολλά και οφείλουμε να απαντήσουμε. Ακούσαμε έτσι αρκετούς συναδέλφους σήμερα να αναφέρονται στις εξελίξεις στο πεδίο της διαπραγμάτευσης. Ακούσαμε από την πλευρά και της Νέας Δημοκρατίας και της Δημοκρατικής Συμπαράταξης τις γνωστές τερατολογίες περί της υποχώρησης της ελληνικής πλευράς, περί δυσβάστακτων μέτρων και ειλικρινά απορεί κανείς με τον τρόπο που επιμένουν ορισμένες πλευρές της Αντιπολίτευσης να ερμηνεύουν τις εξελίξεις. Θα ήθελα, λοιπόν, και εγώ από την πλευρά μου να ρωτήσω τους αξιότιμους συναδέλφους: Έχετε ένα παράδειγμα διαπραγμάτευσης της προηγούμενης κυβέρνησης, της συγκυβέρνησης ΠΑΣΟΚ - Νέας Δημοκρατίας, στην οποία η τότε διαπραγματευτική ομάδα να κέρδισε το παραμικρό από τους δανειστές; Έχετε να παρουσιάσετε ένα διαπραγματευτικό αποτέλεσμα της δικής σας προσπάθειας, με το οποίο να φέρατε πίσω έστω και 1 ευρώ αντισταθμιστικό όφελος; Η απάντηση είναι, βέβαια, όχι. Και ξέρετε γιατί; Γιατί εσείς πηγαίνατε στις διαπραγματεύσεις με τη λογική του υπαλλήλου. Το ίδιο κάνετε και τώρα. Πάτε στη Γερμανία και δεσμεύεστε να κάνετε ό,τι ζητούν οι ακραίοι των Χριστιανοδημοκρατών και ο Σόιμπλε. Και τι κερδίζετε, αλήθεια; Κερδίζετε την πλήρη απαξία της απέναντι πλευράς, η οποία δεν θέλει ούτε να φωτογραφηθεί με τον Αρχηγό σας. Αυτά δεν σας προβληματίζουν; Δεν έχετε καταλάβει ακόμη ότι όσο πιο δουλικοί παρουσιάζεστε στο εξωτερικό τόσο πιο ακραίες απαιτήσεις θα σας φορτώνουν οι δανειστές; Δεν θυμάστε τι σας είχαν βάλει να κάνετε μέχρι να πέσετε το 2015; Προφανώς τα θυμάστε, αλλά πάλι θέλετε να κάνετε τα ίδια και αναπαράγετε την ίδια ρητορική περί καθυστερήσεως στη διαπραγμάτευση. Κυρίες και κύριοι συνάδελφοι, είναι πολύ σημαντικό να υπογραμμίσουμε τι κέρδισε η ελληνική πλευρά από μια σκληρή προσπάθεια όλου του προηγούμενου διαστήματος. Το θεμέλιο, πάνω στο οποίο θα χτίσουμε την πορεία της ελληνικής οικονομίας από εδώ και πέρα, δεν είναι άλλο από το τέλος της επιπρόσθετης λιτότητας μεσοπρόθεσμα. Δηλαδή, το καθαρό δημοσιονομικό αποτέλεσμα της οικονομικής πολιτικής από δω και στο εξής θα πρέπει να είναι μηδενικό. Αυτό σημαίνει ότι δεν υπάρχει επιπλέον δόση λιτότητας ούτε για το 2017 ούτε για το 2018 ούτε για την περίοδο μετά την έξοδο από το μνημόνιο. Η κατάκτηση του μηδενικού, δημοσιονομικού αποτελέσματος οποιασδήποτε μεταρρύθμισης συμφωνηθεί αποτελεί, όντως, μια ρωγμή στον τοίχο της λιτότητας και είναι η πρώτη φορά που ελληνική Κυβέρνηση γυρνάει με αυτή τη δέσμευση μετά από συνεδρίαση του Eurogroup. Γνωρίζουμε ότι εσείς, μαζί με ακραίους κύκλους των δανειστών, παρακαλάτε για περικοπές συντάξεων και αυξήσεις φόρων. Συντάσσεστε κι εσείς με τα πολιτικά συμφέροντα του Διεθνούς Νομισματικού Ταμείου και των συντηρητικών της Γερμανίας. Μόνο που αυτοί, με τους οποίους σήμερα επιδιώκετε να συμμαχήσετε, μάλλον δεν σας θεωρούν αξιόπιστους κι αυτό σας το λένε και κατάματα, όταν πάτε να τους επισκεφθείτε και να τους παρουσιάσετε τις συμφωνίες αλήθειας σας. Η Κυβέρνηση, όμως, δεν κέρδισε μόνο τη μάχη της δημοσιονομικής ουδετερότητας, κέρδισε και δύο άλλο πολύ σημαντικά μέτρα, τα οποία δεν φαίνεται να σας άρεσαν. Το πρώτο είναι το Πρόγραμμα Ενεργητικής Παρέμβασης 3 δισεκατομμυρίων, για τη δημιουργία εκατό χιλιάδων νέων θέσεων εργασίας και με τα χρήματα που απαιτούνται να εξαιρούνται από τον υπολογισμό των πλεονασμάτων. Το δεύτερο είναι η επιστροφή στην εργασιακή κανονικότητα, με την επαναφορά των συλλογικών διαπραγματεύσεων, ακόμα και πριν από την ολοκλήρωση του προγράμματος. Την απόκλιση από το κοινοτικό κεκτημένο στα εργασιακά, την οποία εσείς δεχθήκατε και φέρατε στη χώρα, εμείς σήμερα τη διορθώνουμε και επαναφέρουμε την ελληνική αγορά εργασίας στην κανονικότητα. Κυρίες και κύριοι συνάδελφοι, - τελειώνω σε ένα λεπτό, κύριε Πρόεδρε - η πρόσφατη συμφωνία επί της αρχής στο Eurogroup δίνει τη δυνατότητα στην ελληνική Κυβέρνηση να εισέλθει στις τεχνικές διαπραγματεύσεις, που θα ακολουθήσουν από καλύτερες θέσεις. Η επιτυχία αυτή δεν σημαίνει το τέλος της προσπάθειας για τη βελτίωση των όρων της ελληνικής οικονομίας και δεν συνεπάγεται την αποδοχή οποιοδήποτε ακραίων όρων κι αν εμφανιστούν στην πορεία. Όσο κι αν παρακαλάτε, κάποιοι από εσάς, να επιβληθούν οι θέσεις του ΔΝΤ για φόρους στους φτωχούς και φοροελαφρύνσεις στους πλουσίους, να είστε σίγουροι ότι για μια ακόμη φορά θα παρακολουθήσετε αμήχανοι, όπως κάνετε και σήμερα. Και θα παρακολουθήσετε αμήχανοι τη θετική έκβαση στις επικείμενες διαπραγματεύσεις. Εμείς θα παλέψουμε και πάλι για τα συμφέροντα και τις ανάγκες των πολλών, για να μην υπάρξει ούτε 1 ευρώ επιβάρυνσης στους αδύναμους. Και με αυτή την πυξίδα θα καταφέρουμε να ισχυροποιήσουμε τη θέση μας στην κοινωνία, απέναντι στα ακραία οικονομικά συμφέροντα που εσείς με προθυμία υπηρετείτε. Και επειδή σε αυτή την Αίθουσα προηγουμένως ακούστηκαν εξαιρετικά αήθη σχόλια για καρέκλες, για κυνισμό, για καιροσκοπισμό, ότι είμαστε εδώ για τις καρέκλες μας, σήμερα ο Ζίγκμαρ Γκάμπριελ, ο Αντικαγκελάριος της Γερμανίας, έκανε μία δήλωση. Παραθέτω: «Η ελληνική ελίτ λεηλάτησε την Ελλάδα κι εμείς κοιτούσαμε». Ξέρετε, δεν ήμασταν εμείς αυτή η ελίτ ούτε ήμασταν εμείς αυτοί που κυβερνούσαμε. Και σε αυτήν εδώ την Αίθουσα ο καθένας και η καθεμιά έχει τη διαδρομή ζωής, το βιογραφικό του σημείωμα, το «πόθεν έσχες» του. Ούτε μίζες πήραμε ούτε offshore δημιουργήσαμε. Και κλείνω, επειδή διανθίστηκε σε αυτή την Αίθουσα σήμερα ο ψυχρός και απρόσωπος λόγος των νομικών διατάξεων με ποίηση και λογοτεχνία, επιτρέψτε μου και εμένα να πω ότι ο Μπρεχτ στην «Όπερα της Πεντάρας» λέει το εξής: «Γιατί άλλοι είναι στο σκοτάδι και άλλοι στο φως και βλέπεις εκείνους που είναι στο φως, μα δεν βλέπεις εκείνους που είναι στο σκοτάδι». Και εμείς, κυρίες και κύριοι συνάδελφοι, αυτούς εκπροσωπούμε, τους αόρατους, αυτούς που δεν τους φωτίζουν οι προβολείς της ιστορίας. Και γι' αυτούς αγωνιστήκαμε, αγωνιζόμαστε και θα εξακολουθούμε να αγωνιζόμαστε. Και επειδή κλήθηκε η Αριστερά να ασκήσει διακυβέρνηση σε ζοφερούς καιρούς, στις «τρικυμίες» της ιστορίας, δεν θα συνθηκολογήσουμε με την ελπίδα. Θα εξακολουθούμε να ελπίζουμε για χάριν αυτών των απελπισμένων. Σας ευχαριστώ πολύ.
Ευχαριστούμε, κυρία συνάδελφε. Τον λόγο έχει ο κύριος Υπουργός για μια νομοτεχνική βελτίωση.
Κύριε Πρόεδρε, να κάνω μία νομοτεχνική βελτίωση. Είναι μία προσθήκη στο άρθρο 32 στην παράγραφο 2 του νομοσχεδίου. Παρακαλώ να διανεμηθεί.
Τον λόγο έχει η κ. Φωτεινή Αραμπατζή από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, τελικά ο Υπουργός των Οικονομικών ευρέθη και ήρθε στη Βουλή για να αποδείξει την πρωινή ρήση του ότι είναι υπερβολικές οι φήμες περί πρόωρου θανάτου του. Και θα μας δώσει λέει, τέσσερις, πέντε ημέρες μέχρι να μας διαφωτίσει την επόμενη Τρίτη εδώ στη Βουλή, για να ξεπεράσουμε - όπως είπε - τη στεναχώρια μας που η Κυβέρνηση θα κλείσει την αξιολόγηση. Δυστυχώς ορισμένες φορές ο κ. Τσακαλώτος εκτός από τα ελληνικά μπερδεύει το χιούμορ με το θράσος. Δεν ξέρω εάν τον χρόνο των τεσσάρων, πέντε ημερών ο κύριος Υπουργός των Οικονομικών τον δίνει στην Αντιπολίτευση ή τελικά τον δίνει στον εαυτό του, προκειμένου να ξεπεράσει τα όσα ψέματα εξέδωσε σε εκείνο το διθυραμβικό non paper πριν από λίγες μόλις ημέρες το Μέγαρο Μαξίμου. Και επειδή ο κύριος Υπουργός απάντησε το πρωί με Μαρκ Τουέιν, δεν ξέρω μήπως αισθάνεται σαν τον ήρωα του Τουέιν, μήπως, δηλαδή, είναι ο Τομ Σόγιερ του ΣΥΡΙΖΑ και της Κυβέρνησης. Σε κάθε περίπτωση τώρα που ο κ. Τσακαλώτος έδωσε σημεία ζωής και μας έδωσε ραντεβού την Τρίτη εδώ στη Βουλή. Θα είναι καλό να εξηγήσει αυτές τις τέσσερις, πέντε μέρες σε όλους τους Έλληνες τι συμφώνησε στο Eurogroup, ποια είναι τα γκρίζα σημεία της συμφωνίας, πόσο ακόμα θα βάλουν το χέρι στην τσέπη οι Έλληνες φορολογούμενοι, για να πληρώσουν για ακόμα μία φορά τις καθυστερήσεις και τις εμμονές της Κυβέρνησης. Θα είναι καλό να μας απαντήσει εάν συμμερίζεται τους πανηγυρισμούς των συναδέλφων του Υπουργών, όταν συμφωνία δεν υπήρξε, όταν είναι απροσδιόριστος ο χρόνος ολοκλήρωσης της συμφωνίας, όταν δεν υπήρξε ούτε πολιτική συμφωνία, όταν η επιστροφή των θεσμών, δυστυχώς, συνοδεύεται από διαπραγματευτικές ήττες της Κυβέρνησης και πρόσθετες, βεβαίως, υποχωρήσεις, όταν η Κυβέρνηση συμφώνησε σε όλα, σε όσα υποτίθεται ότι αντιστεκόταν, όταν δεν υπάρχει καμμία δέσμευση των εταίρων για παρεμβάσεις στο δημόσιο χρέος πέραν των μικρής σημασίας βραχυπρόθεσμων μέτρων, όταν δεν υπάρχει καμμία πρόβλεψη για συμμετοχή στο Πρόγραμμα Ποσοτικής Χαλάρωσης. Όλα αυτά πρέπει να απαντηθούν με σοβαρότητα πάνω απ' όλα και αλήθειες και όχι με γνωμικά και αποφθέγματα. Ας πάμε τώρα στο νομοσχέδιο. Κατά τη συνηθισμένη πρακτική σας φέρνετε προς ψήφιση ένα νομοσχέδιο με άσχετες μεταξύ τους διατάξεις, μια κακογραμμένη συρραφή αποσπασματικών ρυθμίσεων χωρίς κεντρικό άξονα, χωρίς κεντρική ιδέα. Είναι ρυθμίσεις που αντί να λύνουν ζητήματα, μάλλον τα μπερδεύουν περισσότερο, εάν δεν εμποδίζουν τελείως την ορθή αντιμετώπισή τους. Και πέρα από τη συρραφή διαπιστώνουμε και αντιφάσεις, όπως για παράδειγμα αυτή του άρθρου 27 για τη μετάθεση των εκλογών των επιμελητηρίων. Και λέω αντιφάσεις, γιατί, κύριοι Υπουργοί, στην αιτιολογική έκθεση αναφέρεται η ανάγκη αλλαγής του νομοθετικού πλαισίου με το οποίο θα διεξαχθούν οι εκλογές, τις οποίες μεταθέτετε χρονικά, ενώ στο σχέδιο νόμου - αυτό που θα γίνει νόμος και αυτό το οποίο φέρνετε προς ψήφιση - αναφέρεστε απλά στη μετάθεση του χρόνου των εκλογών χωρίς καμμιά μνεία για το νομοθετικό πλαίσιο, υπό το οποίο θα διεξαχθούν οι εκλογές τις οποίες μεταθέτετε. Και έρχομαι σε μία διάταξη του Υπουργείου Αγροτικής Ανάπτυξης, αυτή του άρθρου 46, το οποίο υποτίθεται ότι ρυθμίζει ζητήματα που αφορούν τους Οργανισμούς Εγγείων Βελτιώσεων αίροντας, όπως υποστηρίζει, προβλήματα που προέκυψαν με το ισχύον καθεστώς του «Καλλικράτη». Ρυθμίζει θέματα των οργανισμών, που ασχολούνται με τους υδάτινους πόρους, δηλαδή εκείνους τους απαραίτητους πόρους για την αγροτική παραγωγή, για τον πρωτογενή τομέα, που με τόση μανία και λυσσαλέα καταδιώκετε, εντελώς αντίθετα με όσα προεκλογικά, βεβαίως, τους υποσχεθήκατε. Μια πολυαναμενόμενη νομοθετική ρύθμιση που αγγίζει, λοιπόν, ευθέως τον πρωτογενή τομέα, μια ρύθμιση η οποία πριν από δύο χρόνια είχε δημιουργήσει προσδοκίες στους εν λόγω φορείς με τις προτάσεις που η Κυβέρνησή σας είχε ζητήσει να καταθέσουν, ήρθε τώρα κρυμμένη ουσιαστικά σε ένα άσχετο νομοσχέδιο ως ένα από τα τελευταία άρθρα. Η Κυβέρνηση, μάλιστα, καταφέρνει με αυτή τη διάταξη πραγματικά το ακατόρθωτο, δηλαδή να απορρίπτεται η εν λόγω ρύθμιση απ' όλους τους εμπλεκόμενους φορείς, τόσο από την Ένωση Περιφερειών και την ΚΕΔΕ όσο, βεβαίως, και από τους ίδιους τους Οργανισμούς. Τι κάνετε με τη συγκεκριμένη διάταξη; Μια αρμοδιότητα, δηλαδή την εποπτεία αυτών των Οργανισμών, που ήταν ανατεθειμένη στους δήμους με τον «Καλλικράτη» και λειτουργούσε, βεβαίως, με τα όποια προβλήματα λειτουργούσε, τη μεταθέτετε τώρα στις περιφέρειες, δυσχεραίνοντας ακόμα περισσότερο τη λειτουργία και την εποπτεία των συγκεκριμένων Οργανισμών. Ακούσατε πόσο εύγλωττα τοποθετήθηκαν οι φορείς στην ακρόαση. Ήδη με τη μεταβίβαση της εν λόγω εποπτείας από την παλιά Διεύθυνση Εγγείων Βελτιώσεων, μια υπηρεσία που και εξειδίκευση είχε και έκανε ουσιαστικούς ελέγχους, στους δήμους με τον «Καλλικράτη», υπήρχαν ζητήματα. Οι φορείς κατέθεσαν ότι σε πολλές περιπτώσεις όχι απλά δεν ασκούνταν επαρκής έλεγχος αλλά δεν ασκούνταν κανένας έλεγχος. Εν πάση περιπτώσει και εάν ακόμη ο έλεγχος ήταν τελείως διεκπεραιωτικός, γινόταν στον εύλογο χρόνο. Έρχεστε τώρα σήμερα εσείς να βάλετε προσκόμματα και σε αυτόν τον εύλογο χρόνο, μεταθέτοντας την εποπτεία στις περιφέρειες, δημιουργώντας ένα δυσκίνητο, πολλαπλά γραφειοκρατικό πλαίσιο, εμποδίζοντας τη λειτουργία και την αποτελεσματικότητα των Οργανισμών. Αυτό που απλά θα καταφέρετε είναι μία χαοτική κατάσταση, αφού οι περιφέρειες θα καλούνται να δώσουν εγκρίσεις για προϋπολογισμούς τεχνικούς, γενικούς, προσλήψεις προσωπικού, προμήθειες, δελτία οικονομικής παρακολούθησης χωρίς την απαιτούμενη υποδομή, το στελεχικό δυναμικό, όπως καταλαβαίνετε, με ρυθμούς χελώνας. Πείτε μας, για παράδειγμα, μια περιφέρεια, όπως αυτή της Κεντρικής Μακεδονίας, που έχει να εποπτεύσει εβδομήντα μεγάλους ΤΟΕΒ, πώς θα μπορέσει να τους ελέγξει με εγκυρότητα στον εύλογο χρόνο με τις υποδομές τις οποίες υπάρχουν, δηλαδή, χωρίς υποδομές; Κυρίες και κύριοι της συγκυβέρνησης, οι εν λόγω Οργανισμοί ζητούν εκσυγχρονισμό του θεσμικού τους πλαισίου και όχι επιφανειακές ρυθμίσεις που κάνουν πιο δύσκολη τη δουλειά τους. Από την άλλη, αλλάζετε και τη διαδικασία πρόσληψης του έκτακτου προσωπικού τους, κάνοντάς την επίσης πιο χρονοβόρα, κατ' ελάχιστο τρεις μήνες, με κίνδυνο να ολοκληρώνονται αυτές οι προσλήψεις εποχικού προσωπικού όταν θα έχουν τελειώσει οι αρδεύσεις, δηλαδή το φυσικό αντικείμενο για το οποίο προσλαμβάνεται το έκτακτο, το εποχικό προσωπικό. Εκτός αυτού, δείχνετε να αγνοείτε προφανώς, επειδή μάλλον δεν αντιλαμβάνεστε ποια είναι η λειτουργία των συγκεκριμένων Οργανισμών, ότι σε περιπτώσεις έκτακτης ανάγκης, που δυστυχώς είναι πλείστες, όπως για παράδειγμα οι πλημμύρες, το έκτακτο προσωπικό πρέπει να προσληφθεί αμέσως και όχι να περιμένει τις χρονοβόρες διαδικασίες, που εσείς εισηγείστε. Κυρίες και κύριοι του ΣΥΡΙΖΑ και των ΑΝΕΛ, ο τρόπος, που δυστυχώς νομοθετείτε, αντανακλά και τον τρόπο που κυβερνάτε, με δημιουργική ασάφεια, γονατογραφήματα και συνεχείς παλινωδίες, που υποθηκεύουν καθημερινά το μέλλον της χώρας μας. Σας ευχαριστώ.
Ευχαριστώ, κυρία συνάδελφε. Τον λόγο έχει ο συνάδελφος κ. Αθανάσιος Δαβάκης.
Γονατογραφήματα είπε η κατελθούσα του Βήματος συνάδελφος ότι είναι αυτά τα οποία ψηφίζουμε το τελευταίο χρονικό διάστημα, κυρίες και κύριοι συνάδελφοι. Εγώ θα διαφωνήσω με αυτό, διότι πολλές φορές «στο γόνατο» έχουν γραφτεί πολύ ωραία πράγματα. Αυτό το οποίο συντελείται τα τελευταία χρόνια, τους τελευταίους μήνες κοινοβουλευτικά, νομοθετικά σε αυτή την Αίθουσα, είναι μνημείο κακής νομοθέτησης, συρραφή διαφόρων ζητημάτων, τα οποία «τήδε κακείσε» ευρίσκονται και είναι απαράδεκτο - το έχω πει πολλές φορές και θα το ξαναπώ και απόψε - το Σώμα να καλείται μέσα σε μια συνεδρίαση να διατυπώσει άποψη, να καταθέσει γνώμη, να δημιουργήσει έναν πολιτικό λόγο πάνω σε ζητήματα που τόσα χρόνια σε αυτή την Αίθουσα ετίθεντο και για τα οποία καλούμεθα να αποφασίσουμε. Επαναλαμβάνω: Πρέπει να αλλάξει ο Κανονισμός της Βουλής. Αυτά τα οποία συντελούνται αυτές τις ώρες είναι μνημείο - επαναλαμβάνω - κακής νομοθέτησης. Βλέπετε άλλωστε και την ανταπόκριση του Σώματος, κύριε Υπουργέ, σε αυτή την υπόθεση. Το επιτείνουμε επί τα χείρω. Σας λέω, λοιπόν, μήπως θα πρέπει να το δείτε ώστε με πρόταση δική σας ή προς στον Πρόεδρο της Βουλής να συντελούνται ορισμένες νομοθετικές διεργασίες μόνο στις επιτροπές, να αποφασίζουν οι επιτροπές και να νομοθετούν οι επιτροπές, να αλλάξει ο Κανονισμός προκειμένου να ευρισκόμεθα προ αυτού του φαινομένου. Υπάρχουν, λοιπόν, ζητήματα όπως ρυθμίσεις για την ΕΥΠ, την Εθνική Υπηρεσία Πληροφοριών, την Αστυνομία, τη Δημοτική Αστυνομία, ρυθμίσεις για θέματα περιφερειών όπως αυτά με τον ΤΟΕΒ. Οι κατά τόπους ΤΟΕΒ, όπως ελέχθη προηγουμένως από τον συνάδελφο κ. Τζελέπη, είναι αυτοί οι Οργανισμοί οι οποίοι ρυθμίζουν τη διαχείριση των υδάτων, τα οποία συντελούν στην αγροτική παραγωγή. Δεν μπορεί σήμερα εσείς, η Κυβέρνηση της Ριζοσπαστικής Αριστεράς και της Οικολογίας, να φέρνετε εμβόλιμα μια τέτοιου είδους διάταξη, όταν θα μπορούσε να υπάρξει αυτοτελές νομοσχέδιο, το οποίο θα μπορούσε να ρυθμίσει την παλαιότητα, την αρχαιότητα, το κακό δίκτυο των ΤΟΕΒ όλης της χώρας. Ερχόσαστε σήμερα εμβόλιμα και φέρνετε αυτό για τον ΤΟΕΒ. Ωραία! Υπάρχουν και άλλα ζητήματα για την ιθαγένεια, για ρυθμίσεις καθαριότητας, για ζητήματα πολεοδομίας. Αυτό το νομοσχέδιο είναι η χαρά της τροπολογίας! Δεν έχει ξανασυμβεί. Όσο περνάει ο καιρός - και το λέω σε εσάς, κύριε Υπουργέ, ο οποίος δεν διακρίνεστε ούτε για τις πομφόλυγες ούτε για πράγματα τα οποία δημιουργούν έναντι άλλων συναδέλφων σας άσχημη, αλγεινή εικόνα - σας λέω με πόνο ψυχής - είμαι αρκετά χρόνια σε αυτή την Αίθουσα - ότι δεν μπορεί το Σώμα να νομοθετήσει κατά αυτόν τον τρόπο. Χρεώνονται οι εισηγητές νομοσχέδια, έρχονται ηρωικά και πατριωτικά να τα υπερασπίσουν, αλλά δυστυχώς αυτό δεν γίνεται. Αν πουν σε μας, σε τόσους συναδέλφους, τι νομοθετήθηκε χθες σε πολλά ζητήματα, μπορεί να μην μπορούμε να απαντήσουμε και αυτό είναι κρίσιμης σημασίας ζήτημα λειτουργίας αυτής της Αίθουσας. Ελπίζω να με ακούει και ο Πρόεδρος της Βουλής για να υπάρξει σε μία Διάσκεψη των Προέδρων κάποια σχετική, αν θέλετε, αντιμετώπιση. Χαρακτηριστική περίπτωση αποτελεί η ρύθμιση του άρθρου 30, στο οποίο προσδιορίζονται οι πηγές εσόδων της Αρχής Πολιτικής Αεροπορίας και της Υπηρεσίας Πολιτικής Αεροπορίας. Η συγκεκριμένη ρύθμιση δεν επιλύει το ζήτημα το οποίο είχε δημιουργηθεί με το άρθρο 65 του ν.4427/2016- απουσιάζει ο αρμόδιος Υπουργός, αλλά το λέω σε εσάς - το οποίο προέβλεπε ότι το σύνολο των τελών διαδρομής που αποδίδονται από τον Ευρωπαϊκό Οργανισμό για την ασφάλεια πτήσεων, τον Εurocontrol, όπως θα γνωρίζετε, θα πιστώνεται κατά 80% στην Υπηρεσία Πολιτικής Αεροπορίας και κατά 20% στην Αρχή Πολιτικής Αεροπορίας. Είχε δεσμευθεί και ο κ. Καμμένος στην Επιτροπή Εξοπλιστικών Προγραμμάτων - είστε μέλος και μπορεί να το είχατε ακούσει - ότι η κατανομή αυτών των ποσών θα πήγαινε και στην Πολεμική Αεροπορία. Τίποτε από αυτά δεν έχει συμβεί και σε αυτή τη νομοθετική ρύθμιση που φέρατε. Η κατανομή αυτή εξαιρεί από την απόδοση των τελών διαδρομής την Πολεμική Αεροπορία και την Εθνική Μετεωρολογική Υπηρεσία, κρίσιμους βραχίονες και για την άμυνα της χώρας και για τη Μετεωρολογική Υπηρεσία. Η Πολεμική Αεροπορία, όμως, διαθέτει και συντηρεί μέσα και προσωπικό για την παροχή υπηρεσιών έρευνας και διάσωσης κάθε μέρα εντός του ελληνικού χώρου, από ένα ναυάγιο μέχρι οτιδήποτε άλλο. Είναι ένδειξη της κυριαρχίας στο Αιγαίο το να μπορεί η Πολεμική Αεροπορία να ασκεί έρευνα και διάσωση - και όχι οι γείτονές μας - για ένα ναυάγιο ή για οτιδήποτε άλλο. Παρ' όλα αυτά, ο προϋπολογισμός της Πολεμικής Αεροπορίας πρέπει να αποζημιώνεται και μάλιστα απευθείας. Κάτι τέτοιο δεν συμβαίνει. Εξίσου σημαντικό είναι και το ζήτημα της Μετεωρολογικής Υπηρεσίας. Ενδεικτική της προχειρότητας, με την οποία η Κυβέρνηση και στην προκείμενη περίπτωση η πολιτική ηγεσία του Υπουργείου Εθνικής Άμυνας προσεγγίζουν τα θέματα ευθύνης τους, είναι το γεγονός ότι στο συγκεκριμένο νομοσχέδιο κατατέθηκε ακόμη μια τροπολογία, κύριε Υπουργέ, που αφορά θέματα - δεν είδαμε και μέλος του Υπουργείου Εθνικής Άμυνας εδώ - που δημιουργούνται από τις ρυθμίσεις του ν.4407/2016, ενός νόμου τον οποίο ψηφίσαμε το καλοκαίρι. Τα ζητήματα που ανακύπτουν στη συγκεκριμένη τροπολογία είναι δύο: Πρώτον, είναι αξιοπρόσεκτο ότι η πολιτική ηγεσία του Υπουργείου ανακάλυψε μετά την πάροδο τόσων μηνών από τη νομοθετική συγκρότηση της Υπηρεσίας Αξιοποίησης Ακίνητης Περιουσίας, ΥΠΑΑΠΕΔ, αν θυμάστε, - συμφωνήσαμε ως Νέα Δημοκρατία ότι πρέπει να συμβεί αυτό, πρέπει να αξιοποιηθεί η περιουσία των Ενόπλων Δυνάμεων - το ενδεχόμενο να υπάρξουν σε μια δημοπρασία εικονικές προσφορές και προσφορές χωρίς αντίκρισμα, ίσως από την τραυματική εμπειρία την οποία είχατε με τις τηλεοπτικές άδειες. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Εν πάση περιπτώσει, βλέπουμε πώς γίνεται η νομοθέτηση, κάτι το οποίο σας είπα στην αρχή. Δεν μπορεί να είναι παρακολούθημα ενός άλλου νομοθετήματος αυτό το οποίο συμβαίνει σε άλλα νομοθετήματα. Αυτό έχει συμβεί με τον ν.4407/2016 κατ' επανάληψη. Όποιο νομοσχέδιο έρχεται, κύριε Υπουργέ, φέρνει διορθώσεις του ν.4407/2016 του κ. Καμμένου. Αυτό είναι γονατογράφημα! Επίσης, ένα άλλο ζήτημα που ανακύπτει είναι αυτό που αφορά διάφορες προβλέψεις του ν.4407/2016 για τους μονιμοποιηθέντες εθελοντές του ν.4405/1974 και τις μονιμοποιηθείσες εθελόντριες. Συγκεκριμένα, η εφαρμογή των όσων προβλέπονται στο τροποποιημένο άρθρο 47, παράγραφος 11 και στο τροποποιημένο άρθρο 18, παράγραφος 2.6, έχει οδηγήσει σε διατάραξη της ομαλής ιεραρχικής εξέλιξης στις Ένοπλες Δυνάμεις, προάγοντας εκτάκτως σε υψηλότερο βαθμό προσωπικό, το οποίο μέχρι πρότινος εθεωρείτο ιεραρχικά νεότερο των ομοιόβαθμων ανθυπασπιστών και μόνιμων υπαξιωματικών, που απέκτησαν τον βαθμό τους μέσα στο ίδιο ημερολογιακό έτος. Δεν με ακούει κανείς από την Κυβέρνηση. Δεν εννοώ εσάς, κύριε Υπουργέ, γιατί δεν είναι θέματα αρμοδιότητός σας, αλλά τα λέω για να ζητηθούν τα Πρακτικά από την πολιτική ηγεσία του Υπουργείου Εθνικής Άμυνας, προκειμένου να επιληφθεί επ' αυτού του θέματος, γιατί είναι πολύ σημαντικό και υπάρχει το αίσθημα της αδικίας σε όλα τα στελέχη, τα οποία εμπίπτουν σε αυτή την περίπτωση. Η προχειρότητα στη σύλληψη και η ανάγκη διορθώσεων προηγουμένων προβληματικών νομοθετικών πρωτοβουλιών είναι αυτά τα οποία συνθέτουν το νομοθετικό - θα έλεγα - αλλά και πολιτικό προφίλ αυτής της Κυβέρνησης. Αισθάνομαι την ανάγκη να πω ότι αυτό το οποίο συνετελέσθη το πρωί με τον κ. Τσακαλώτο και όλα αυτά τα οποία ανέφερε ο κ. Σπίρτζης ότι εορτάζουμε μαζί με την απελευθέρωση των Ιωαννίνων, που ξεκίνησαν - άκουσον άκουσον - τον Α΄ Παγκόσμιο Πόλεμο, που όλοι γνωρίζουμε ότι τα Γιάννενα ήταν η κορωνίδα του πρώτου Βαλκανικού Πολέμου και όχι του Α΄ Παγκοσμίου Πολέμου, ο οποίος ξεκίνησε μετά από τρία χρόνια, έχουν τόση αλήθεια όση έχει αυτό που είπε ο κ. Σπίρτζης σχετικά με τον Α΄ Παγκόσμιο Πόλεμο και την απελευθέρωση των Ιωαννίνων! Το ότι «η γλώσσα λανθάνουσα τ' αληθή λέγει» είναι σημαντικό και το συνέδεσε ιστορικά με την απελευθέρωσή μας από τα μνημόνια και όλα αυτά τα οποία συνθέτουν την αλγεινή εικόνα που βιώνει σήμερα ο ελληνικός λαός. Πιστεύω ότι σύντομα θα αλλάξει αυτή η εικόνα με τη βούληση του ελληνικού λαού, ο οποίος παρ' ότι παρασύρθηκε από τις υποσχέσεις σας, σήμερα έχει καταλάβει ότι οι υποσχέσεις δεν οδηγούν πουθενά, αλλά άλλα πράγματα μπορεί να μας οδηγήσουν στην έξοδο από την κρίση. Σας ευχαριστώ.
Τον λόγο έχει η κ. Αντωνίου από τη Νέα Δημοκρατία.
Σας ευχαριστώ, κυρία Πρόεδρε. Κυρίες και κύριοι συνάδελφοι, συζητάμε σήμερα στην Ολομέλεια της Βουλής ένα νομοσχέδιο του Υπουργείου Εσωτερικών, στο οποίο δυστυχώς για ακόμα μια φορά διαπιστώνουμε ότι η Κυβέρνηση ΣΥΡΙΖΑ - ΑΝΕΛ ακολουθεί πιστά την πάγια κοινοβουλευτική πρακτική της αποσπασματικής και ρουσφετολογικής νομοθέτησης. «Τα ίδια Παντελάκη μου, τα ίδια Παντελή μου»! Το κάνετε, προφανώς, για να μην κουράζονται οι εισηγητές και οι Κοινοβουλευτικοί σας Εκπρόσωποι που λένε ακριβώς τα ίδια σε κάθε τους ομιλία στη Βουλή. Η συνάδελφος κ. Βάκη, αυτά που είπε στο προηγούμενο νομοσχέδιο, ακριβώς τα ίδια είπε και τώρα, ότι πρέπει να δούμε τις κατεπείγουσες ανάγκες. Δύο χρόνια έχετε κατεπείγουσες ανάγκες. Την προηγούμενη μόλις εβδομάδα στο νομοσχέδιο του Υπουργείου Παιδείας, Έρευνας και Θρησκευμάτων είχαμε έναν συρφετό, επίσης, αποσπασματικών, φωτογραφικών και ρουσφετολογικών διατάξεων. Έτσι και στο σημερινό νομοσχέδιο, το μόνο που σας ενδιαφέρει είναι το πώς θα ενισχύσετε τον κομματικό σας στρατό, το πελατειακό κράτος, που τόσο έντονα, στα λόγια φυσικά, κατακρίνατε πριν δύο χρόνια και λέγατε ότι «εμείς είμαστε το νέο». Τελικά έχετε γίνει πιο παλιό και από το παλιό. Φέρατε ένα νομοσχέδιο με άσχετες και αποσπασματικές ρυθμίσεις αρμοδιότητας τουλάχιστον τεσσάρων Υπουργείων, οι οποίες για μία ακόμη φορά έχουν σαν στόχο τη διόρθωση δικών σας προηγούμενων λαθών και την εξυπηρέτηση υμετέρων. Χαρακτηριστικό παράδειγμα - για να αναφερθώ και σε παραδείγματα - είναι το άρθρο 25, το οποίο αναφέρεται στο ζήτημα πληρωμής των συμβασιούχων καθαριότητας σε δημόσιες υπηρεσίες. Σας είχαμε επικρίνει εξαρχής για την τακτική σας σε αυτό το ζήτημα. Προχωρήσατε αρχικά σε συμβάσεις ορισμένου χρόνου για την καθαριότητα και όταν αυτές έληξαν παρατείνατε τη διάρκειά τους έως το τέλος του 2016 και στη συνέχεια έως το τέλος του 2017 για τις συμβάσεις των ΟΤΑ. Φυσικά, επειδή το Ελεγκτικό Συνέδριο έκρινε την παράταση των συμβάσεων παράνομη και αρνήθηκε να εγκρίνει τα εντάλματα πληρωμής μισθοδοσίας, έρχεστε τώρα να νομοθετήσετε και να νομιμοποιήσετε τις δαπάνες αυτές. «Τα ίδια Παντελάκη μου, τα ίδια Παντελή μου»! Εμείς τα λέγαμε, λοιπόν, αλλά δεν ακούτε κιόλας όταν σας τα λέμε. Αν θεωρείτε ότι αυτό το προσωπικό καλύπτει μόνιμες ανάγκες στην καθαριότητα, θα έπρεπε να προχωρήσετε σε μια κανονική διαδικασία προσλήψεων και όχι να εμπαίζετε τους εργαζόμενους με συμβάσεις ορισμένου χρόνου. Δεν το λέμε άλλωστε μόνο εμείς. Διαβάστε την έκθεση της Επιστημονικής Υπηρεσίας της Βουλής. Τη διαβάσατε; Τι άλλο να προσθέσω; Σας τα λέει όλα η Επιστημονική Υπηρεσία. Πάμε τώρα στο άρθρο 38 και στη στελέχωση της Γενικής Γραμματείας Συντονισμού του κυβερνητικού έργου, αυτό για το οποίο συνεχόμενα φέρνετε ρυθμίσεις επείγουσες. Αλήθεια, κύριε Υπουργέ, δεν σας φτάνουν οι σαράντα πέντε υπάλληλοι που έχουν ήδη αποσπαστεί στη Γραμματεία, δηλαδή είκοσι παραπάνω από τους προβλεπόμενους στο οργανόγραμμα; Ή δεν σας αρκεί η δυνατότητα να μετατάσσονται στη Γενική Γραμματεία μόνιμοι υπάλληλοι; Λέτε τώρα ότι δίνετε δυνατότητα μετάταξης και στους υπαλλήλους αορίστου χρόνου. Θέλετε όλοι οι υπάλληλοι να είναι της αρεσκείας σας. Πόσα, επιτέλους, ρουσφέτια θέλετε να κάνετε, κύριε Υπουργέ; Πόσους ακόμη υμετέρους θέλετε να τακτοποιήσετε; Θα μας πείτε; Τα ίδια κάνετε και στο επόμενο άρθρο, το άρθρο 39, για τις μετατάξεις των δημοσίων υπαλλήλων. Σύμφωνα, λέει, με αυτό δίνεται η δυνατότητα σε όσους δημοσίους υπαλλήλους είναι μέχρι τις 2 Δεκεμβρίου 2016 αποσπασμένοι να μπορούν με αίτησή τους έως τις 15 Μαρτίου να μεταταχθούν στην υπηρεσία που έχουν αποσπαστεί. Γι' αυτούς, δηλαδή, τους οποίους εξυπηρετήσατε με αποσπάσεις και μόνο γι' αυτούς - για κανέναν άλλο υπάλληλο - αρκεί για τη μετάταξή τους η επιθυμία τους και η σύμφωνη γνώμη της υπηρεσίας υποδοχής. Και ύστερα λέτε ότι σας κατηγορούμε για ρουσφέτια. Σας φεύγουν αυτοί οι αποσπασμένοι; Σας απειλούν; Έρχεστε, δηλαδή, να δέσετε το ρουσφέτι. Αυτό μας λέτε. Χωρίς καμμία οργάνωση, χωρίς να εξετάσετε πού και πώς πρέπει να κατανεμηθεί το προσωπικό και ποιες είναι οι πραγματικές ανάγκες των υπηρεσιών, έρχεστε για ακόμη μια φορά και νομοθετείτε για τους υμετέρους και όχι για τον ελληνικό λαό. Αυτό κάνετε. Πόσα και πόσα ακόμη παραδείγματα να αναφέρω; Με το άρθρο 40 παρατείνετε έως το τέλος του 2017 τις συμβάσεις για την κάλυψη εκτάκτων και κατεπείγουσων αναγκών για τις δομές φιλοξενίας των προσφύγων. Έλεος! Έχουν περάσει δυόμισι χρόνια. Ως πότε θα θεωρείτε αυτές τις ανάγκες έκτακτες και κατεπείγουσες; Έως πότε θα εξαιρείτε τις συμβάσεις αυτές από τη διαδικασία που προβλέπεται από τον τυπικό έλεγχο για τις συμβάσεις δημοσίου μόνο και μόνο για να κάνετε απευθείας αναθέσεις; Δεν έχετε πουθενά ένα οργανωμένο σχέδιο. Εργαζόμενοι εξαφανίζονται, διαχειρίζονται πλημμελώς τα κονδύλια και επικρατεί ένα μπάχαλο. Αλλά είπαμε, μάλλον το μπάχαλο σάς βολεύει. Είναι, προφανώς, συνειδητή σας επιλογή. Κλείνω με ένα σχόλιο για τη συμφωνία που λέτε ότι υπογράψατε στο τελευταίο Eurogroup, μια συμφωνία - ντροπή που δεν έκλεισε την αξιολόγηση, δεν έφερε την ένταξη στην ποσοτική χαλάρωση της Ευρωπαϊκής Κεντρικής Τράπεζας, δεν οδήγησε σε μέτρα για την ελάφρυνση του χρέους, μια συμφωνία - ντροπή, που έφερε ένα νέο τσεκούρι σε συντάξεις και μισθούς, οδήγησε την ένταξη στην ποσοτική χαλάρωση της Ευρωπαϊκής Κεντρικής Τράπεζας στο άγνωστο μέλλον και τα μέτρα για την ελάφρυνση του χρέους μετά το 2018 και βλέπουμε. Είναι μια συμφωνία που ένας μικρός πυρήνας γύρω από το Μαξίμου προσπαθεί με επικοινωνιακά πυροτεχνήματα να την παρουσιάσει ως επιτυχία, είτε μιλώντας για την εποχή της δήθεν μετα - λιτότητας, όπως έκανε ο Αντιπρόεδρος της Κυβέρνησης, είτε φτάνοντας ακόμα και στο σημείο να την παρομοιάζουν - άκουσον άκουσον - με την απελευθέρωση των Ιωαννίνων, όπως έκανε ο Υπουργός Υποδομών κ. Σπίρτζης. Δυστυχώς γι' αυτούς και για τον ελληνικό λαό, το μέγεθος της πολιτικής απάτης μέρα με τη μέρα αποκαλύπτεται. Ο μόνος που δεν μίλησε και ήταν άφαντος ήταν ο αρμόδιος Υπουργός Οικονομικών που διαπραγματεύτηκε τη συμφωνία, ο οποίος βέβαια μετά από αίτημα της Νέας Δημοκρατίας είπε σήμερα ότι θα εμφανιστεί στην Επιτροπή Οικονομικών της Βουλής. Αν αληθεύει, κύριε Υπουργέ, το αφήγημα του κ. Σπίρτζη, οι σύντροφοι του ΣΥΡΙΖΑ επιφυλάσσουν στον κ. Τσακαλώτο μάλλον τον ρόλο της κυρα - Φροσύνης. Σας ευχαριστώ.
Τον λόγο έχει ο κ. Πάλλης από τον ΣΥΡΙΖΑ για επτά λεπτά.
Κυρίες και κύριοι συνάδελφοι, μίλησε νωρίτερα ο κ. Δένδιας και είπε σε σχέση με το νομοσχέδιο ότι αναλύθηκαν διεξοδικά τα θέματα από τους εισηγητές κλπ.. Έρχεται, λοιπόν, η κ. Αντωνίου και επαναλαμβάνει την ομιλία του, γιατί δεν αναλύθηκαν από ό,τι φαίνεται εκτενέστατα τα θέματα. Η ίδια ομιλία έγινε και από πολλούς συναδέλφους της Νέας Δημοκρατίας με χαρακτηρισμούς όπως «μνημόνιο κακής νομοθέτησης». Στο σπίτι του κρεμασμένου δεν μιλάμε για σχοινί! Δεν θα πούμε ότι δεν υπάρχουν ανάγκες και ότι δεν υπάρχουν τροπολογίες διαφόρων νομοσχεδίων, αλλά δεν σας παίρνει να μιλάτε για κακή νομοθέτηση. Το έχετε αποδείξει πολλά χρόνια τώρα. Για την «ταμπακιέρα», όμως, η ουσία βρίσκεται αλλού. Πολλά σχόλια Βουλευτών σας έγιναν. Γιατί να αλλάξουν οι επιτροπές για την πολιτογράφηση, αυτές που δεν δίνουν ιθαγένεια σε ανθρώπους; Φοβάστε μη χαλάσει το συντηρητικό κράτος που οικοδομούσατε τόσα χρόνια και θέλατε να διατηρήσετε. Φοβάστε την αποδόμηση του κράτους που δομήσατε. Αυτό είναι το πρόβλημά σας.
Εμείς το οικοδομήσαμε κι εσείς….
Έχουμε διαφορετική αντίληψη εμείς. Δεν θα συνεννοηθούμε σε κάποια θέματα. Εμείς βλέπουμε τους ανθρώπους ως εργαζόμενους, ως κοινωνικούς λειτουργούς. Εσείς τους βλέπετε ως εκλογικούς πελάτες. Έτσι έχετε μάθει να τους βλέπετε και έτσι θα συνεχίσετε να τους βλέπετε. Γι' αυτό βλέπετε ρουσφέτια, γιατί αυτά κάνατε. Να είμαστε ξηγημένοι σε αυτά τα πράγματα. Θα περάσω σε ένα θέμα που αφορά τον τόπο μου, τη Λέσβο και την τροπολογία που έχει κατατεθεί για τις αποζημιώσεις των κατοίκων της Μόριας το 2015, αλλά θα κάνω κι ένα σχόλιο για τις έκτακτες ανάγκες. Μια σοβαρή αντιπολίτευση όταν έρχεται εδώ και λέει ότι «κακώς νομοθετείτε για άλλο ένα χρονικό διάστημα να λειτουργούν υπό συνθήκες έκτακτης ανάγκης για το προσφυγικό», θα έπρεπε να γνωρίζει τις ανάγκες, να κάνει προτάσεις και να βάζει στόχους. Ο στόχος από την πλευρά σας θα έπρεπε να ήταν το πότε θα καταργηθεί το συντομότερο και θα μπούμε σε μια κανονική λειτουργία. Δεν μπορεί, όμως, ο κ. Μητσοτάκης δυο βδομάδες πριν να λέει «δεν μπορώ να μπω εκεί μέσα» και να λέτε τώρα ότι δεν υπάρχουν έκτακτες ανάγκες. Ισχύει ή το ένα ή το άλλο. Ο κ. Παπαθεοδώρου, όμως, μπήκε στη Μόρια και είδε τα πράγματα και αναγνώρισε σε έναν βαθμό ότι κάτι γίνεται και ότι βελτιώνονται οι συνθήκες εκεί πέρα, αλλά μας είπε να αποσύρουμε την τροπολογία, γιατί δεν είναι καλό να πληρωθούν οι άνθρωποι αυτοί που από το καλοκαίρι του 2015- Υπουργός ήταν η Προεδρεύουσα, όταν έγιναν οι πρώτες ζημιές με τις μαζικές αφίξεις που δεν είχατε αφήσει καμμία υποδομή υποδοχής επί της ουσίας, ενώ γνωρίζατε τι θα μπορούσε να συμβεί - έπαιρναν τα ελαιόδιχτα για να φτιάξουν σκιές. Φάγατε τα εκατομμύρια τότε για να φτιάξετε φυλακές μόνο. Μόνο αυτό το κομμάτι καλύψατε και καμμία υποδομή υποδοχής. Ο κ. Παπαθεοδώρου, λοιπόν, που μπήκε μέσα στη Μόρια, δεν έκανε το κεφάλι του γύρω - γύρω να δει τα χωράφια πώς είχαν γίνει τότε. Και ο Υπουργός είπε ότι θα έλθει και άλλη τέτοια τροπολογία. Το μόνο που δέχομαι είναι το κομμάτι από πού παίρνονται τα κονδύλια, που είναι όντως λάθος. Όμως, στην παρούσα φάση και μετά από έναν χρόνο, στη Λέσβο και στην Ειδομένη, όπου ήταν μαζικές οι αφίξεις και οι αναχωρήσεις, πρέπει να αποκατασταθούν οι ζημιές που έχουν υποστεί αυτοί οι άνθρωποι. Δεν ξέρω τι θα γίνει με την τροπολογία αυτή. Ο κ. Παπαθεοδώρου εκφράστηκε. Προφανώς δεν θα την ψηφίσουν κιόλας. Η Νέα Δημοκρατία δεν έχει πάρει θέση και ο συνάδελφός μου από τη Λέσβο ήταν γραμμένος σαν ομιλητής, αλλά δεν τον είδα να έλθει να μιλήσει. Θα την ψηφίσετε την τροπολογία, ναι ή όχι; Να το πείτε στον κόσμο. Ο κ. Παπαθεοδώρου, επίσης, αναφέρθηκε σε άλλα πράγματα. Επισκέφθηκε τη Λέσβο. Όμως, δεν γίνατε γνώστης της Λέσβου, κύριε Παπαθεοδώρου, που δεν είστε στην Αίθουσα αυτή τη στιγμή, με μια επίσκεψη. Όσον αφορά τις διχαστικές πολιτικές, θέλω να πω τα εξής: Ποιες είναι οι διχαστικές πολιτικές; Ποιος βάζει ζήτημα, «οι Μοριανοί απέναντι σε όλους τους άλλους Λέσβιους»; Ο κ. Παπαθεοδώρου το έβαλε. Αυτές είναι οι διχαστικές πολιτικές. Αναφέρθηκε και σε μένα προσωπικά. Εγώ θα πω το εξής και θα κλείσω την ομιλία μου, πριν τελειώσει ο χρόνος μου: Οι πολίτες της Λέσβου τις προσπάθειες που κάνει ο ΣΥΡΙΖΑ και αυτή η Κυβέρνηση, για να στηρίξουν τον τόπο, τις γνωρίζουν και τις αναγνωρίζουν. Οι πολίτες της Λέσβου γνωρίζουν πάρα πολύ καλά και λένε - ό,τι κι αν ψηφίζουν - ότι αν μη τι άλλο τούτοι εδώ είναι έντιμοι και τίμιοι, κάνουν δεν κάνουν λάθη, αργούν δεν αργούν. Και για τη Μόρια μιλάμε για μια καθυστέρηση. Θα πω, όμως, και κάτι ακόμη για τον κ. Παπαθεοδώρου και θα κλείσω. Ο υποφαινόμενος Βουλευτής, κύριε Παπαθεοδώρου - γιατί αναφέρθηκε σε μένα - είναι γνωστός στην τοπική κοινωνία για τους αγώνες του, για τον αντιφασιστικό και αντιρατσιστικό αγώνα που γίνεται στη Λέσβο εδώ και πολλά χρόνια. Δυστυχώς, δίπλα στους δήθεν πατριώτες - ρατσιστές - φασίστες το προηγούμενο διάστημα στελέχη του δικού σας κόμματος ήταν χέρι - χέρι και κραύγαζαν, όπως κραύγαζαν να δοθούν το συντομότερο δυνατόν οι αποζημιώσεις που δεν ψηφίζετε. Ευχαριστώ πολύ.
Ευχαριστούμε. Ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος έχει τον λόγο για δώδεκα λεπτά. Μετά ακολουθεί η κ. Τριανταφύλλου. Ορίστε, κύριε Θεοχαρόπουλε, έχετε τον λόγο.
Κυρίες και κύριοι Βουλευτές, είναι γνωστό ότι η συζήτηση νομοσχεδίων δεν γίνεται ποτέ σε συνθήκες εργαστηρίου. Επηρεάζεται από τα γεγονότα που τρέχουν. Δεν μπορούμε, λοιπόν, να μείνουμε ανεπηρέαστοι από τις γενικότερες πολιτικές εξελίξεις και ειδικά στην αξιολόγηση, για τις οποίες, όπως είδαμε και σήμερα, η Κυβέρνηση επιχαίρει. Αναρωτιέται, βέβαια, κανείς γιατί. Η αξιολόγηση δεν έχει κλείσει. Η διαπραγμάτευση, την οποία κάνατε, οδήγησε και οδηγεί απ' ό,τι φαίνεται σήμερα και με την παρουσία εδώ του Υπουργού Οικονομικών, καθώς δεν διέψευσε τίποτα απ' αυτά, στην προληπτική νομοθέτηση μέτρων, στη μείωση των συντάξεων και στη μείωση του αφορολόγητου ορίου, σε ότι λέγατε, δηλαδή, ότι είχατε κόκκινες γραμμές μέχρι τώρα. Ταυτοχρόνως έχουμε και τα αστειάκια του Υπουργού Οικονομικών από το πρωί, ο οποίος δεν έδινε ουσιαστικές απαντήσεις ούτε σήμερα. Όπως, όμως, είπε, ούτε την Τρίτη είναι έτοιμος να δώσει ουσιαστικές απαντήσεις. Εμείς σας έχουμε ξεκαθαρίσει - σας το είπαμε και σήμερα - ότι θέλουμε να κλείσει η αξιολόγηση χωρίς νέα, απαράδεκτα μέτρα, αυτό που σας λένε όλοι οι φορείς και το Γραφείο Προϋπολογισμού της Βουλής ότι αν είχατε προχωρήσει εγκαίρως, το 2016, στο κατάλληλο χρονικό σημείο, χωρίς αυταπάτες, θα είχε κλείσει και δεν θα ταλαιπωρείτο η ελληνική κοινωνία ούτε με την αβεβαιότητα αλλά ούτε και με αυτά τα νέα μέτρα τα δυσβάσταχτα. Ταυτοχρόνως η Κυβέρνησή σας έχει εγγενείς δυσκολίες στην υλοποίηση μεταρρυθμίσεων. Τις αποφεύγει συστηματικά όλο αυτό το διάστημα. Αν τις είχε προχωρήσει, τα πράγματα θα ήταν διαφορετικά. Βεβαίως, βρισκόμαστε πάλι στο σημείο μηδέν, πάλι με την πλάτη στον τοίχο - τα ζήσαμε ξανά το 2015- και πάλι με έλλειμμα εμπιστοσύνης απ' όλους τους εταίρους, γιατί εξάλλου η υποτιμητική προληπτική νομοθέτηση αυτό ακριβώς σημαίνει. Σε αυτό το κλίμα, λοιπόν, του προβληματισμού συζητούμε σήμερα άλλο ένα νομοσχέδιο, νομοσχέδιο - σκούπα, το οποίο μόνο σημάδια μιας μεταρρυθμιστικής νοοτροπίας δεν δείχνει. Το ακριβώς αντίθετο συμβαίνει. Προφανώς και δεν πρόκειται για το νομοσχέδιο του Υπουργείου Εσωτερικών που είχε δεσμευτεί ότι θα φέρει η Κυβέρνησή σας εδώ και μεγάλο χρονικό διάστημα για να ρυθμίσει όλα τα ανοιχτά θέματα της αυτοδιοίκησης. Από τα σαράντα οκτώ άρθρα του νομοσχεδίου, λίγα μόνο αφορούν σε ζητήματα αυτοδιοίκησης. Τα υπόλοιπα περιλαμβάνουν διατάξεις άλλων Υπουργείων. Τι απέγιναν τα εκατόν σαράντα τέσσερα άρθρα που είχαν δοθεί σε δημόσια διαβούλευση; Θα περίμενε κανείς ένα - επιτέλους - άρτιο, σύννομο και κοστολογημένο νομοσχέδιο, ενώ βρίσκεται μπροστά σε μια προχειροδουλειά. Δεν λύνει τα προβλήματα. Για άλλη μια φορά, λοιπόν, διαψεύδονται οι ελπίδες για απόδοση δικαιοσύνης, ισονομίας, αξιοκρατίας. Εσείς τα υποστηρίζατε προεκλογικά, γι' αυτό τα αναφέρω. Δεν υπάρχουν όλα αυτά, ενώ η επίκληση πλέον της απειρίας και των αυταπατών δεν μπορεί να υπάρξει, όχι τουλάχιστον μετά από δύο χρόνια στην εξουσία. Κυρίες και κύριοι Βουλευτές, αντιπαρέρχομαι το πρώτο κεφάλαιο που αφορά στην ίδρυση ευρωπαϊκών πολιτικών κομμάτων και ιδρυμάτων, με το οποίο σας είπαμε ότι συμφωνούμε, γιατί καλύπτει ένα υφιστάμενο κενό. Προχωράμε με την πολύπαθη δημόσια διοίκηση. Ο ΣΥΡΙΖΑ έλεγε ότι στρατηγικός στόχος ήταν η διασφάλισης πλήρους και σταθερής εργασίας, στόχος δε των προτάσεών του ήταν η διαφάνεια στη δημόσια διοίκηση. Παράλληλα, κατακεραύνωνε την ομηρία σε συμβασιούχους ορισμένου χρόνου ή έργου σε δήμους και άλλες υπηρεσίες του στενού ευρύτερου και ευρύτερου δημόσιου τομέα. Πολύ ωραία μέχρι εδώ. Άλλωστε και εμείς υποστηρίζουμε ένα κράτος επιτελικό, αποτελεσματικό, που θα αποτελεί βασικό μοχλό της προσπάθειας ανάταξης της χώρας, αποκέντρωση του κράτους με αναβάθμιση της τοπικής αυτοδιοίκησης και καθιέρωση νέων διαδικασιών με διαφάνεια και αξιοκρατία. Γίνεται κάτι από όλα αυτά; Απολύτως τίποτα. Το αντίθετο γίνεται. Το βλέπουμε δύο χρόνια τώρα: προχειρότητα, με την οποία αντιμετωπίζεται το κυβερνητικό έργο, προώθηση ρυθμίσεων, αλλάζοντας τις περισσότερες φορές το λεκτικό. Έχουμε συνηθίσει σε αυτό το λεκτικό. Εξάλλου, μετονομάσατε την τρόικα σε θεσμούς, κουαρτέτο. Το ίδιο είναι. Κατανοούν οι πολίτες. Έχουν και γνώση και κρίση. Αίφνης, λοιπόν, οι μονιμοποιήσεις από το παράθυρο γίνονται αποκατάσταση και αποκάλυψη πραγματικών εργασιακών σχέσεων. Προχωράτε σε παρατάσεις συμβάσεων, πολλές φορές κατά παράβαση του νόμου και του Συντάγματος, εφευρίσκοντας λύσεις αμφιβόλου συνταγματικότητας, όπως η κατάργηση της αρμοδιότητας του ελέγχου του Ελεγκτικού Συνεδρίου για την έκδοση χρηματικών ενταλμάτων των δαπανών του κράτους, γιατί θα έπρεπε να προχωρήσει η πληρωμή των δεδουλευμένων των συμβασιούχων, με την οποία, βέβαια, εμείς δεν είμαστε αντίθετοι. Το έχουμε ξεκαθαρίσει. Διαφωνούμε, όμως, με τον τρόπο, με τον οποίο προχωρείτε. Επιπλέον, στρέφεστε κατά δημάρχων, κατά επιτρόπων του Ελεγκτικού Συνεδρίου, ενώ παράλληλα δεν μπορείτε να μας δώσετε ένα συγκεκριμένο νούμερο αυτών που θέλετε να μονιμοποιήσετε μέσω των παρατάσεων, όπως δεν μας λέτε γιατί, εάν καλύπτουν μόνιμες ανάγκες, δεν ακολουθείται η κανονική διαδικασία. Και έρχεστε, μετά τον σάλο και την αντίδραση που προκλήθηκε, να μας πείτε ότι σκοπεύετε το αμέσως επόμενο διάστημα - που επίσης δεν γνωρίζουμε ποιο είναι - με συστηματικό τρόπο, να καλέσετε τα κόμματα, για να καταγραφούν όλες οι περιπτώσεις συμβασιούχων, να αποκαλυφθούν οι πραγματικές τους σχέσεις και να προσδιοριστεί ένα συγκεκριμένο πλαίσιο. Γιατί δεν έγινε νωρίτερα; Τι σας εμπόδισε δύο χρόνια τώρα - εννοώ την Κυβέρνησή σας, γιατί εσείς δεν ήσασταν Υπουργός Εσωτερικών και τα δύο χρόνια - να καλέσετε τα κόμματα και να προσπαθήσουμε όλοι μαζί να βρούμε μια νόμιμη και μόνιμη λύση; Δεν το εννοείτε αυτό που λέτε. Υπεκφεύγετε κάθε φορά για να καλύψετε μια ανερμάτιστη και χωρίς κανέναν σοβαρό σχεδιασμό και προγραμματισμό πολιτική για τη δημόσια διοίκηση και τη διοικητική μεταρρύθμιση του κράτους. Θυμόμαστε και παλαιότερες πολιτικές, όπως του 2007-2009, που οδήγησαν σε ένα πλαίσιο κρίσης τη χώρα, γιατί η κρίση ήρθε εκείνη τη στιγμή με μια διόγκωση του δημοσίου, η οποία έγινε χωρίς σχέδιο. Δεν εννοούμε το να βρουν δουλειές οι άνθρωποι, οι οποίοι πρέπει να βρουν με ένα σχέδιο ανάταξης της ιδιωτικής οικονομίας αλλά και του δημοσίου σε αρμονική συνύπαρξη ιδιωτικού με τον δημόσιο τομέα. Αυτός είναι ο δικός μας ο στόχος. Αλλά αντί γι' αυτό και τότε, το 2007-2009, είχε γίνει ουσιαστικά μια πρόσληψη, χωρίς κριτήριο, των πάντων. Επειδή, λοιπόν, βλέπουμε ότι με εκείνη την πλευρά της Νέας Δημοκρατίας έχετε επιλεκτικές σχέσεις και συνεργασίες - όπως αναφέρεστε εξάλλου και σε δημόσιες δηλώσεις σας και εσείς προσωπικά - γι' αυτό ανησυχούμε. Και ανησυχούμε γιατί βλέπουμε ότι οι ίδιες πρακτικές που μας έφεραν στην κρίση, είναι πιθανόν να επαναληφθούν σήμερα. Επιχειρείτε, δε, να αντικαταστήσετε ή να τροποποιήσετε διατάξεις που εσείς οι ίδιοι προωθήσατε. Αλήθεια, πιστεύετε ότι η αδυναμία ή η αναποτελεσματικότητα να διαπραγματευτείτε θα καλυφθεί με διορισμούς υπαλλήλων με κριτήρια που δεν είναι αξιοκρατικά και με τη μη εφαρμογή νόμων, ακόμα και δικών σας; Πιστεύετε πραγματικά πως αυτά είναι τα ενδεδειγμένα βήματα που οδηγούν στην αξιοκρατία και τη διαφάνεια, που τόσο συχνά επικαλείστε; Μήπως πιστεύετε ότι ακόμα και έτσι θα εξασφαλίσετε κατάλληλες και επαρκώς στελεχωμένες υπηρεσίες που θα διασφαλίζουν το δημόσιο συμφέρον; Κύριε Υπουργέ, πέρυσι ψηφίστηκε ο νόμος για το ενιαίο σύστημα κινητικότητας. Με το υπό συζήτηση νομοσχέδιο τον τροποποιείτε και εισάγετε ρυθμίσεις μεταβατικής ισχύος. Διευρύνεται, δηλαδή, η δυνατότητα μετατάξεων και αποσπάσεων κατά το μεταβατικό στάδιο που μεσολαβεί μέχρι την έναρξη εφαρμογής του νέου συστήματος κινητικότητας στο δημόσιο. Προβάλλεται δε ως αναγκαία η ρύθμιση, για να καλυφθούν άμεσες ανάγκες σε δημόσιες υπηρεσίες. Τι κάνει η Κυβέρνηση για να προχωρήσει το νέο σύστημα κινητικότητας; Διότι προφανώς οι κατ' εξαίρεση και κατά παρέκκλιση ρυθμίσεις, έστω και αν γίνονται για την κάλυψη άμεσων αναγκών, δεν αποτελούν χρηστή διοίκηση και εν τοις πράγμασι ακυρώνουν το νέο σύστημα κινητικότητας. Επιπλέον, δεν είναι κατανοητό με ποια κριτήρια έχει γίνει η αύξηση των εξαιρέσεων από το σύστημα κινητικότητας. Δυστυχώς αποδεικνύεται καθημερινά ότι το μόνο που ενδιαφέρει είναι να ελέγξετε τώρα εσείς το κράτος. Πρόκειται για μια αντίληψη που είναι το πρόβλημα, είναι η αρχή του προβλήματος. Το θέμα είναι να φτιάξουμε αξιοκρατικές δομές, όχι να ελέγξετε τώρα εσείς το κράτος. Το σύστημα των πελατειακών σχέσεων και της αναξιοκρατίας θα σταματήσει, λοιπόν, μόνο όταν συμφωνηθούν γενναίες μεταρρυθμίσεις, ακόμα και αν αυτές συνεπάγονται πολιτικό κόστος. Και επειδή μιλάμε για μεταρρυθμίσεις, να σας πω ότι μιλάμε για προοδευτικές μεταρρυθμίσεις, που έχουν σχέση με τις θέσεις της σοσιαλδημοκρατίας και όχι τις δικές σας. Και επειδή απορήσατε στην πρωτολογία σας για τις θέσεις της σοσιαλδημοκρατίας και αυτά που γίνονται στο εξωτερικό και τη σχέση τη δική μας σε αυτό το πλαίσιο, να σας πούμε ότι ακριβώς αυτές οι θέσεις είναι εκείνες που έχουμε στα προγράμματά μας, τις οποίες δεν τις έχετε εσείς. Τι δηλαδή; Την αρμονική συνύπαρξη του δημόσιου με τον ιδιωτικό τομέα, τη δημιουργία ενός κράτους το οποίο θα είναι αναπτυξιακό, το οποίο θα δημιουργεί, θα έχει ποιοτικές δημόσιες υπηρεσίες στους κρίσιμους τομείς παιδείας, υγείας, ασφάλειας, ένα αναπτυξιακό κράτος που θα υπάρχει ταυτόχρονα με μια ανταγωνιστική ιδιωτική οικονομία που θα παράγει θέσεις εργασίας. Δεν πιστεύουμε σε μια επιδοματική πολιτική ανακύκλωσης της φτώχειας, στην οποία εσείς, η Κυβέρνησή σας, προχωράει, η οποία δεν έχει καμμία σχέση με τη σύγχρονη σοσιαλδημοκρατία σήμερα. Επίσης, προσπαθήσατε και πάλι με μια τροπολογία που ήρθε στο νομοσχέδιό σας, αλλά ευτυχώς την αποσύρατε, να καταργήσετε τις διατάξεις - ένα άρθρο στο νομοσχέδιό σας στις επιτροπές - για την απαγόρευση της διάθεσης φυτοφαρμάκων, των οποίων έχει λήξει η ημερομηνία χρήσης τους, δημιουργώντας σοβαρά προβλήματα για τη δημόσια υγεία, τους αγρότες, αλλά και το περιβάλλον. Πριν από έναν χρόνο προσπαθήσατε να κάνετε, αγαπητοί συνάδελφοι του ΣΥΡΙΖΑ, της κυβερνητικής πλειοψηφίας, ακριβώς το ίδιο, να περάσετε μια παρόμοια διάταξη. Όμως, υπό την πίεση τότε της Δημοκρατικής Συμπαράταξης την αποσύρατε. Και πάλι την αποσύρατε μετά τη σφοδρή αντίδρασή μας. Πήγατε, επίσης, να καταργήσετε το Παρατηρητήριο Τιμών Γεωργικών Φαρμάκων. Έχετε διαψεύσει όλες τις προεκλογικές σας υποσχέσεις και στον αγροτικό τομέα. Από εκεί που διατυμπανίζατε, μεταξύ άλλων, το κοινωνικό δικαίωμα της πρόσβασης σε υγιεινά τρόφιμα, την προστασία του περιβάλλοντος, φθάσατε στο σημείο να μεταφέρετε και να αλλάζετε, να καταργείτε την ημερομηνία χρήσης των γεωργικών φαρμάκων. Αυτό ξεπερνάει τη λέξη «προσαρμογή». Με όρους της γεωπονικής επιστήμης θα μου επιτρέψετε να σας πω ότι είναι «μετάλλαξη». Τέλος, επειδή αναφέρθηκε ο προηγούμενος ομιλητής στο προσφυγικό, θα ήθελα να σας πω το εξής: Η πολιτική της Κυβέρνησής σας έχει αποτύχει στο προσφυγικό. Το έχουμε ξεκαθαρίσει. Σας το έχουμε πει. Νομίζουμε ότι είναι ξεκάθαρο. Δεν υπάρχει καμμία αμφιβολία ότι υπάρχουν ευθύνες και σε ευρωπαϊκό και σε διεθνές επίπεδο. Αναγνωρίζουμε ότι η διαχείριση της κρίσης είναι δύσκολη. Δεν είναι, όμως, ανεκτό μετά από δύο χρόνια να είμαστε σε αυτή την κατάσταση στη χώρα μας. Εμείς σας είπαμε για την τροπολογία, την οποία φέρατε - και ο κ. Παπαθεοδώρου, στον οποίο αναφέρθηκε πολλές φορές ο προηγούμενος ομιλητής του ΣΥΡΙΖΑ - ότι αυτό που ζητούμε είναι να αποσύρετε την τροπολογία για το προσφυγικό, γιατί ο τρόπος που πληρώνονται ουσιαστικά αυτοί οι άνθρωποι - οι οποίοι πρέπει να πληρωθούν - δείχνει και υποκρισία και ρατσισμό. Και αυτό, διότι δεν μπορείς να παίρνεις αυτά τα χρήματα με αυτό τον τρόπο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Σε αυτό, εξάλλου, στο τέλος συμφωνήσατε και εσείς. Αυτό είναι το πρόβλημά μας και γι' αυτό σας είπαμε να βρείτε έναν νόμιμο τρόπο, ώστε να μη χρεώνουμε αυτά τα προβλήματα στους πρόσφυγες και στους μετανάστες. Αυτό πρέπει να πράξετε. Αυτό δεν το πράττετε για άλλη μια φορά. Αγαπητοί Βουλευτές, η χώρα μας δεν θα βγει από την κρίση με αυτόν τον τρόπο. Εμείς στη Δημοκρατική Συμπαράταξη θεωρούμε ότι μόνο με εθνική συνεννόηση μπορούμε να βγούμε από την κρίση. Εμείς σταθερά βάζουμε το εθνικό πάνω από το κομματικό συμφέρον, γι' αυτό ζητούμε αυτή την εθνική συνεννόηση. Ο ΣΥΡΙΖΑ και η Νέα Δημοκρατία συνεχίζουν να μην το πράττουν. Συνεχίζουν να έχουν μία λογική στείρας πόλωσης, η οποία δεν βγάζει από την κρίση. Είναι μακριά από τις ανάγκες του σήμερα. Επιτέλους πρέπει να υπάρξει μια πολιτική, μια άλλη λογική, η οποία θα φέρει δουλειές και θα βγάλει τη χώρα από την κρίση. Αυτό είναι το στοίχημα από εδώ και στο εξής. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Τούμπας Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Παπαχριστόπουλος για δώδεκα λεπτά. Είναι ο τελευταίος Κοινοβουλευτικός Εκπρόσωπος.
Ευχαριστώ, κυρία Πρόεδρε. Πριν από δύο μέρες ο εισαγγελέας εφετών Γρηγόρης Πεπόνης - για όσους τον θυμούνται - άσκησε έφεση σε μία - κατά τη γνώμη μου - προκλητική απόφαση, σύμφωνα με την οποία από τους δεκαεννέα υπεύθυνους της «ENERGA» και της «HELLAS POWER» μόνο τρεις θα πήγαιναν φυλακή, ενώ για τους άλλους υπήρχε ανασταλτικό αποτέλεσμα. Ασκήθηκε έφεση γι' αυτή την κατά τη γνώμη μου σκανδαλώδη απόφαση. Νομίζω ότι και οι κρίνοντες κρίνονται. Μιλάμε για υπεξαίρεση περίπου 250 εκατομμυρίων από το χαράτσι που αφορούσε εκατομμύρια Έλληνες. Αυτό σημαίνει ότι κάτι αλλάζει στη δικαιοσύνη. Θέλω ακόμα να αναφερθώ - ξεκινάω λίγο ανορθόδοξα, αλλά ακούστηκαν τόσα πολλά σε αυτή την Αίθουσα και πολλοί συνάδελφοι κουνάνε το δάκτυλο και μάλιστα με μεγάλη επιμονή - στο γεγονός ότι η Εισαγγελέας του Αρείου Πάγου έστειλε το πόρισμα για τα δάνεια των κομμάτων και των ΜΜΕ -1,3 δισεκατομμύρια για τα ΜΜΕ και 400 εκατομμύρια για τα κόμματα - στον Εισαγγελέα Διαφθοράς κ. Αθανασίου. Οι στυλοβάτες του συστήματος μέσα σε αυτή την Αίθουσα είχαν μεγαλουργήσει πάλι, «άνθρακες ο θησαυρός!» κ.λπ.! Θέλω ακόμα να θυμίσω ότι πολύ σύντομα αρχίζει η δίκη της «SIEMENS», μια λέξη που κάποιοι την αποφεύγουν. Δεν θέλουν να την ακούνε καν. Η γραμματέας του κ. Χριστοφοράκου και ο ίδιος ο Χριστοφοράκος - που είναι στο απυρόβλητο - έχουν κρατήσει όλα τα ονόματα των ραντεβού. Κανένας δεν ανήκει στο σήμερα κυβερνητικό κόμμα ούτε στους συνεργάτες του. Κανένας! Ουδείς! Θέλω ακόμα να θυμίσω - θα πάω λίγο πιο παλιά, αλλά θα είμαι πολύ σύντομος - ότι κάποτε αλλάξαν χέρια στο χρηματιστήριο και δεν τιμωρήθηκε κανείς. Στην κυριολεξία άλλαξαν χέρια, με την υπαιτιότητα της τότε κυβέρνησης, που δεν θυμάται και δεν κάνει αυτοκριτική. Θέλω να πάω λίγο πιο μετά και να θυμίσω τι έγινε στους Ολυμπιακούς Αγώνες που προγραμματίστηκαν για 5 δισεκατομμύρια και έφτασαν στα 40 δισεκατομμύρια. Ένα απίστευτο πάρτι! Επίσης, θα ήθελα να θυμίσω τι γινόταν στην Αγροτική Τράπεζα, όπου, στην κυριολεξία, όποιος ήθελε, όποιος ήταν φιλικά προσκείμενος στη διοίκηση, πήγαινε και έπαιρνε δάνειο. Χίλια τριακόσια ονόματα με διευθύνσεις. Η ίδια η τράπεζα αργότερα πουλήθηκε κακήν κακώς έναντι 95 εκατομμυρίων - γελάει κάθε πικραμένος! - τη στιγμή που μόνο η αξία του κτηρίου της είναι 1 δισεκατομμύριο ευρώ. Είναι στην οδό Εδουάρδου Λω. Να πάτε να το δείτε. Οι λέξεις «Υπουργείο Εθνικής Άμυνας» ήταν σχεδόν ταυτισμένες με τις μίζες και οι συνειρμοί πήγαιναν σε μίζες. Άκουγες τις λέξεις «Υπουργείο Εθνικής Άμυνας» και το μυαλό σου πήγαινε αμέσως σε μίζες. Δεν θέλω τώρα να τα θυμίσω και να ξύνω πληγές. Έπρεπε να έρθει αυτή η Κυβέρνηση για να ξεχαστεί και να αφανιστεί αυτός ο συνειρμός. Δεκαεννέα υποθέσεις τρέχουν στη δικαιοσύνη. Δεν θέλω να θυμίσω το τι έγινε στο ΚΕΕΛΠΝΟ και το τι έγινε με το πάρτι στον χώρο της υγείας, όπου περάσανε αξιοπρεπέστατοι Υπουργοί, οφείλω να ομολογήσω, αλλά δεν πήραν χαμπάρι. Μάλλον δεν είδαν, δεν άκουσαν. Να θυμίσω μόνο ότι όταν παρέλαβε αυτή η Κυβέρνηση, έναν χρόνο μετά είχε κοντά ένα δισεκατομμύριο έλλειμα. Μετά από μετωπική σύγκρουση με τη διαπλοκή παρέδωσε 35 εκατομμύρια πλεόνασμα. Να θυμίσω ότι ο ένας Υπουργός μετά τον άλλον που τολμούσαν να τα βάλουν με τη διαπλοκή, γίνονταν στόχος. Ένας από αυτούς είναι παρών εδώ, ο κ. Σκουρλέτης, ο οποίος έκανε το αυτονόητο. Αντί να κοιτάξει τα συμφέροντα κάποιων, ασχολήθηκε με όλο τον νομό. Ξέρετε, η Χαλκιδική έχει εκατό χιλιάδες και πάνω. Η Βουλευτίνα του ΣΥΡΙΖΑ το ξέρει πολύ καλά κι έχει δώσει μεγάλους αγώνες και οφείλουμε όλοι να τη σεβόμαστε. Ο Σπίρτζης ο οποίος παρέδωσε έργα τα οποία ήταν καθυστερημένα για εικοσαετίες, για να μην πω για τριακονταετίες, παραδίδει τον έναν κόμβο μετά τον άλλον. Πήγαινα στο χωριό μου με κίνδυνο να σκοτωθώ. Τώρα πια πηγαίνω ασφαλής. Στοχοποιήθηκε και αυτός. Του ζήτησαν συγγνώμη. Το θέμα είναι ότι αυτοί που τους στοχοποιούν, μετά από λίγο καιρό γονατιστοί πάνε και ζητάνε συγγνώμη. Το είδαμε πολλές φορές. Ο Νίκος Παππάς, ο Κρέτσος και όλα τα παιδιά τόλμησαν να συγκρουστούν με τη «μιντιακή δικτατορία», αυτή που την πληρώνουμε 1.300.000.000 ευρώ και που οι στυλοβάτες του συστήματος μέσα σε αυτή την Αίθουσα ακόμη την υπερασπίζονται. Είναι, λέει, εβδομήντα ενστάσεις και πρέπει να μη δοθούν οι άδειες, ακόμη και μετά την ολοκλήρωση της απόφασης του Συμβουλίου της Επικρατείας που λέει, «Βρε παιδιά είστε παράνομοι πολλά χρόνια παράνομοι». Να θυμίσω, ότι η Θεανώ Φωτίου - εγώ μιλάω με ονόματα - έχει καταφέρει το ακατόρθωτο. Ανθρώπους που πήγαιναν στους κάδους των απορριμμάτων, ανθρώπους που σιτίζονται ακόμη από τα συσσίτια της Εκκλησίας και των δήμων, τους φέρνει κοντά, τους ξαναεντάσσει. Αυτά είναι τα αποτελέσματα της χρηστής διακυβέρνησης. Περίπου επτακόσιες χιλιάδες άτομα θα ωφεληθούν από το κοινωνικό επίδομα αλληλεγγύης. Να θυμίσω ακόμα, ότι αυτό το αίσχος όπου πέθαινες για να πάρεις την σύνταξή σου - πέρναγαν τρία και τέσσερα χρόνια, το έχω νιώσει σε γιατρούς του Εθνικού Συστήματος Υγείας - έχει σχεδόν ρυθμιστεί και το αργότερο σε τρεις μήνες - και πιστεύω αργότερα και πιο σύντομα - κάθε εργαζόμενος θα παίρνει τη σύνταξή του. Είναι ατέλειωτος ο κατάλογος του τι γίνεται σε αυτή την χώρα αυτή τη στιγμή. Κι, όμως, ακούμε τα χίλια μύρια τις τελευταίες ημέρες. Γιατί; Θα το ξαναπώ. Το είπα και το πρωί στην ομιλία μου, γιατί είχα προκληθεί. Κυκλοφόρησε το σενάριο και η κινδυνολογία, ότι τη Δευτέρα - ξέρετε ότι η πολιτική δεν γίνεται σε αυτή την Αίθουσα, γίνεται στα site, όπου πληρωμένοι κονδυλοφόροι με ανύπαρκτα site διακινούν μία ψεύτικη είδηση - ο Πρωθυπουργός θα κάνει διάγγελμα. Και η ακόμα πιο ψεύτικη είδηση ήταν ότι όλα τα ταμεία σαρώνονται. Τα είδατε; Θέλετε να σας θυμίσω μερικές ψεύτικες ειδήσεις και πώς λειτουργεί αυτή τη στιγμή ένα κομμάτι του πολιτικού συστήματος; Επί έναν μήνα τρεις Υπουργοί ήταν εν ενεργεία δολοφόνοι. Έπρεπε να περάσει ένας μήνας και να διασύρονται από εφημερίδες, από Κοινοβουλευτικούς Εκπροσώπους. Να σας θυμίσω, ότι φτάσανε να λένε για το σπίτι του Πρωθυπουργού ότι είναι σε πλειστηριασμό και ζήτησε συγγνώμη ο δημοσιογράφος; Να θυμίσω, ότι ο Παππάς έβγαζε 50.000 ευρώ την ημέρα και ζήτησε γονατιστός συγγνώμη ο δημοσιογράφος; Να θυμίσω, ότι κάποια κυρία της δημοσιογραφίας έλεγε, ότι ο Υπουργός έχει κεφάλαια στο εξωτερικό και όταν της έκανε μήνυση, γονατιστή του ζήτησε συγγνώμη; Θα μπορούσα να σας πω τριάντα, σαράντα παραδείγματα. Αναφέρω σαν χειροπιαστή απόδειξη, ότι αυτή η Κυβέρνηση έχει κάνει λάθη, έχει πει υπερβολές. Είχαμε άγνοια κινδύνου, το παραδεχόμαστε. Όμως ένα πράγμα δεν κάναμε. Δεν βάλαμε το χέρι στο μέλι. Έχω πει και το λέω ξανά - και το λένε όλοι οι Βουλευτές της Συμπολίτευσης εδώ μέσα - ότι δεν ήρθαμε εδώ για να πλουτίσουμε. Όποιος βάλει το χέρι στο μέλι, να ξέρει ότι θα του κοπεί, όπως κόπηκε στους δύο υπαλλήλους του ΑΔΜΗΕ. Δεν έχω τίποτα με τους ανθρώπους. Θα είναι ακαριαία, όπως έγινε με τις offshore, όπως έγινε πολλές φορές σ' αυτή την Αίθουσα, όταν εμείς οι ίδιοι τους καταγγέλλουμε. Στο προκείμενο θέλω να θυμίσω τα εξής: Δεν μας αγάπησε κανείς γι' αυτό που έγινε. Ο Τραμπ είναι απρόβλεπτος. Τα ακροδεξιά κινήματα στην Ευρώπη πετάγονται σαν τα μανιτάρια. Φοβούνται τη Λεπέν, τι θα γίνει στη Γαλλία. Ήδη ο Βίλντερς έρχεται πρώτο κόμμα στην Ολλανδία. Χάνουν την πρωτοκαθεδρία. Το τραπεζικό ιταλικό σύστημα είναι αμφίρροπο, ετοιμόρροπο. Δεν ξέρει κανείς τι θα συμβεί. Δεν μας αγάπησε κανείς. Και είδαμε σιγά - σιγά το ΔΝΤ, το άτεγκτο ΔΝΤ που δεν υποχωρούσε ποτέ από τις θέσεις του - γιατί φαίνεται ότι κάποιοι δεν ξέρουν να ερμηνεύουν και τα γεγονότα - είδαμε την κ. Λαγκάρντ για πρώτη φορά μετά από χρόνια να λέει «Εντάξει, βρε παιδιά, ας μην είναι και κούρεμα, θα δεχθώ επιμήκυνση», κ.λπ.. Είδαμε τον κ. Τόμσεν να μιλά για υπερβολές. Από την άλλη πλευρά έχουμε έναν Ερντογάν ο οποίος είναι απελπισμένος και γι' αυτό απρόβλεπτος. Εγώ δεν πιστεύω ότι ο μεγάλος κίνδυνος είναι ο Ερντογάν, και καλά κάνει η Κυβέρνηση και διατηρεί μία φοβερά ψύχραιμη στάση. Από την άλλη πλευρά έρχεται το πολιτικό σκηνικό στη Γερμανία για πρώτη φορά μετά από μία δεκαετία επί Σρέντερ και μειώνονται οι δώδεκα μονάδες διαφορά. Σώμα με σώμα πηγαίνει ο Σουλτς με τη Μέρκελ. Δεν λέω ότι θα κερδίσει. Ξέρουν πάντως, ότι μπορεί να μην είναι καν κυβέρνηση στις εκλογές του Σεπτεμβρίου. Ξέρετε ο πολιτικός χρόνος είναι μικρός, πυκνός. Δέκα μέρες πολιτικές μπορεί να είναι αιώνες. Μπορούν να γίνουν συγκλονιστικά πράγματα. Αυτό το λέω, γιατί ακούω καθημερινά «Και τι έγινε;», κ.λπ.. Έγιναν, λοιπόν, τα εξής πράγματα. Πρώτον, η σεβαστή Αξιωματική Αντιπολίτευση θα πρέπει να βρει άλλο σλόγκαν. Οι εκλογές δεν της βγήκαν, γιατί δεν θα γίνουν. Δεύτερον, η λέξη «Grexit» είναι κάτι σαν να εξορκίζουμε τον διάβολο. Δεν υπάρχει και δεν θα υπάρξει. Τι σημαίνει αυτό; Αυτά είναι δεδομένα: Έχουμε κάποια διαπραγματευτική δύναμη. Την έχουμε εξαντλήσει τελείως; Όχι. Κάναμε υποχωρήσεις; Ναι. Σε μία διαπραγμάτευση θα κάνεις και υποχωρήσεις. Ο ίδιος ο Υπουργός που παρίσταται εδώ έχει πει «Ναι, παιδιά, σε κάποια διαπραγμάτευση θα γίνουν και μερικές υποχωρήσεις». Θα σας πω κάτι. Μπορεί το «QE» να πάει έναν μήνα πίσω. Θα βγει όμως. Αυτό σημαίνει - και μη με θεωρήσετε αιθεροβάμονα - αμέσως 4 δισεκατομμύρια ευρώ και τα 6,5 δισεκατομμύρια ευρώ του Ιουλίου φεύγουν. Μετά έρχεται καλοκαίρι. Πιστεύω ακράδαντα - ειλικρινά σας το λέω - ότι ο ίδιος ο Κλάους Ρέγκλινγκ έκανε φοβερή διαφήμιση σε όλον τον πλανήτη. Ήταν το μεγαλύτερο ISO που θα μπορούσαμε να πάρουμε. Είπε καθαρά, ότι τα 86 δισεκατομμύρια ευρώ του τρίτου μνημονίου δεν θα χρειαστούν. Ένας διψήφιος αριθμός δισεκατομμυρίων ευρώ θα περισσέψει. Αυτά δεν τα λέει ούτε «Η ΑΥΓΗ» ούτε ο ΣΥΡΙΖΑ ούτε οι ΑΝΕΛ. Ο ίδιος ο Ρέγκλινγκ μας επαίνεσε, γιατί επιστρέψαμε τα 2 δισεκατομμύρια ευρώ από τη Finansbank, κάτι που δείχνει αξιοπιστία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ενάμισι λεπτό θα ήθελα, κυρία Πρόεδρε. Εξάλλου είμαι και ο τελευταίος. Μας είχαν για-0,3% ανάπτυξη και σε συνθήκες οικονομικής ασφυξίας βγάλαμε +0,3%. Όλοι οι οίκοι αξιολόγησης που δεν ήταν ποτέ ευγενικοί μαζί μας, μας δίνουν πάνω από 2,5% τα επόμενα τέσσερα χρόνια. Τι σημαίνει αυτό; Φουκαράδες είμαστε, αλλά τα 617 εκατομμύρια ευρώ δεν τα τσεπώσαμε. Τα μοιράσαμε και είχαμε απίστευτες αντιδράσεις για το αυτονόητο. Πού τα μοιράσαμε; Σε κανέναν πλούσιο; Τα μοιράσαμε σ' αυτούς που παίρνουν 800 ευρώ και κάτω και που συντηρούν άλλους έξι. Πιστεύω ότι κάτι αλλάζει. Ήδη αυτή τη στιγμή όλοι πιστεύουν, ότι η Ελλάδα έχει μπει σε τροχιά ανάπτυξης. Κάνουν αγώνα κάποιοι σ' αυτή την Αίθουσα, να μονοπωλούν ότι είναι υπέρ των επενδύσεων. Όχι. Και εμείς είμαστε υπέρ των επενδύσεων, αλλά με κανόνες, με όρους, όπως γινόταν στη Σουηδία, στη Δανία, σε όλες αυτές τις χώρες. Όχι υπερβολικά κέρδη, όχι πέντε οικογένειες, που ακόμα και σήμερα ανερυθρίαστα αυτές τις οικογένειες στηρίζουν. Γιατί άραγε; Τέλος, θα μιλήσω για την αξιοπιστία. Αν χρωστάω ένα χιλιάρικο σε κάποιον, ντρέπομαι να τον κοιτάξω στα μάτια και δεν μπορώ να του κάνω καμμία υπόδειξη. Έτσι με έμαθε η μάνα μου και ο πατέρας μου. Θα γίνω εγώ συνήγορος των Βουλευτών του ΣΥΡΙΖΑ. Το κόμμα τους κρατάει το 40%. Και ένα δάνειο 7,5 εκατομμυρίων ευρώ το αποπληρώνουν. Κάθε χρόνο δίνουν 420.000 ευρώ. Ρωτήστε να μάθετε. Κάντε και εσείς το ίδιο, για να έχει αξιοπιστία ο λόγος σας. Χρωστάτε 400 εκατομμύρια ευρώ. Οφείλετε μια απάντηση. Πρέπει να τα δώσετε. Στηρίζετε σαν στυλοβάτες το 1.400.000.000 ευρώ. Αυτά τα 400.000.000 ευρώ σας αφορούν. Τι αξιοπιστία έχετε; Πώς με κοιτάτε εμένα στα μάτια, όταν έχετε βουτήξει λεφτά από τους Έλληνες πολίτες; Τελειώνω και λέω το εξής. Αυτό το νομοσχέδιο επιβαλλόταν. Δεν αφορά ένα Υπουργείο. Αφορά πάνω από πέντε και το ξέρετε όλοι. Αφορά το Υπουργείο Δικαιοσύνης, Εσωτερικών και άλλα, να μην τα ξαναπώ. Έπρεπε να γίνει. Και έπρεπε να ρυθμιστούν πολλά πράγματα, πολλά από τα οποία είναι πάρα πολύ δίκαια. Νομίζω ότι είναι στη σωστή κατεύθυνση και νομίζω ότι θα υπερψηφιστεί. Ευχαριστώ πολύ.
Τώρα αρχίζει ο κύκλος των αγορητών. Να δούμε πόσοι και πόσες θα λάβουν τον λόγο. Βλέπω δύο Βουλευτές, όπως και την κ. Μανωλάκου, τον κ. Γρηγοράκο και τον κ. Σαρίδη. Έχετε από τέσσερα λεπτά. Να ακολουθήσουμε την κλασική σειρά. Ο κ. Τσόγκας έχει τον λόγο.
Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, το νομοσχέδιο απάντησε στους επικριτές του και κατηγόρησε τους κατηγόρους του με έναν πολύ απλό τρόπο, τους ανάγκασε να αποδεχθούν πολλά από τα άρθρα του. Σε πολλά από αυτά σύρθηκαν με μια υπαινικτική λογική και μια άσφαιρη κατηγορία, ουσιαστικά συνοδοιπόρησαν. Και σε τρία εξ αυτών που τα θεωρώ ίσως και ένα πολύ μεγάλο κέρδος της όλης διαδικασίας, δηλαδή τα άρθρα 25, 32 και 40 της παλιάς ρύθμισης, νομίζω ότι χάραξαν τις γραμμές των οριζόντων μας, εμάς και της Νέας Δημοκρατίας, εμάς και της συντήρησης. Νομίζω, κύριε Υπουργέ, τις διαχωριστικές γραμμές των διαφορών ιδεολογικών και πολιτικών στον όποιο βαθμό μπορούν να εκφραστούν μέσα από το άρθρο 25, τις αναλύσατε και στην επιτροπή και εδώ με έναν πολύ σωστό και γλαφυρό τρόπο, εύγλωττο. Προφανώς οι διαφορετικές αντιλήψεις εστιάζονται στην απάντηση που είχε δώσει στην τελευταία επιτροπή ο εκπρόσωπος της Νέας Δημοκρατίας, ο οποίος είπε ότι η λύση σε αυτή την ιστορία είναι τα δικαστήρια. Εμείς δεν είπαμε ότι η λύση είναι τα δικαστήρια, είπαμε ότι η λύση είναι μια συνολική απάντηση, από τη συνολική προσπάθεια που πρέπει να προέλθει μέσα από μια καθολική συνεννόηση των κομμάτων, μια διακομματική συνεννόηση να τεθεί τέρμα στην ομηρία των καθαριστριών. Αυτή ήταν η δικιά μας απάντηση και καθόρισε κάποια ζητήματα. Στο άρθρο 32, επίσης, δόθηκε απάντηση ιδεολογικού και πολιτικού χαρακτήρα, πέρα από τα υπόλοιπα τεχνικά χαρακτηριστικά. Μάλιστα εκφράστηκε από τον Νίκο τον Παρασκευόπουλο, ότι τελικά η κατεύθυνση προς τη δημοσιοποίηση των υποθηκοφυλακείων υποδηλώνει και τις δυνατότητες του δημόσιου τομέα στις δύσκολες συνθήκες, όπου η ιδιωτική πρωτοβουλία απομακρύνεται, να αναλάβει έργο. Το δε άρθρο 40, αποτελεί κλασική διαφορά μεταξύ μας, κλασική απόσταση ανάμεσα στην προσπάθεια που κατέβαλε ο ΣΥΡΙΖΑ μέχρι τώρα για τη μετανάστευση, για τους πρόσφυγες να δώσει ζητήματα, να δώσει λύσεις, χωρίς να σταματάει την προσπάθεια, αλλά είναι μια διαρκής και αέναη προσπάθεια μέχρι την ολοκληρωτική τελείωση του έργου αυτού. Είμαστε περήφανοι για αυτό. Θέλω να πω δύο πράγματα, κυρία Πρόεδρε, ακόμη στο εξής γεγονός. Δεν μπορώ να καταλάβω, τι σόι κοινοβουλευτικός αναχρονισμός ήταν αυτός, σύμφωνα με τον οποίο σχεδόν το σύνολο της Αντιπολίτευσης, και ειδικότερα η Νέα Δημοκρατία, είχε αντιρρήσεις για τον σκελετό του νομοσχεδίου, δηλαδή αν είχαμε πρόλογο, κυρίως θέμα και επίλογο και αν αυτό δεν υπάρχει, είναι ένα κακό νομοσχέδιο και αν είναι ένα κακό νομοσχέδιο, είναι κακή η Κυβέρνηση. Από ένα νομοσχέδιο, λοιπόν, το οποίο τεχνικά, σύμφωνα με υποκειμενικές αντιλήψεις, δεν είναι ορθό, τότε η Κυβέρνηση δεν πατάει καλά. Και εγώ λέω ότι το προηγούμενο νομοσχέδιο ήταν έτσι. Άρα πατάει καλά; Άρα ποια είναι αυτή η τραγική αντίφαση που σας κυνηγάει; Μου κάνει εντύπωση αυτό το γεγονός και κυρίως ότι δεν αντελήφθησαν ή δεν θέλησαν να αντιληφθούν το γεγονός, ότι το νομοσχέδιο ήταν, πράγματι, μέσα στις διατάξεις και τα περιθώρια του νόμου του άρθρου 95 του Κανονισμού, ο οποίος λέει ότι στην κατ' αρχήν συζήτηση, μας ενδιαφέρει ο σκοπός, ο στόχος, οι βασικές αρχές του νομοσχεδίου. Αυτές εκφράστηκαν μέσα από την έννοια της επιτάχυνσης του κυβερνητικού έργου. Κανένας δεν αντιστάθηκε ή δεν διαφώνησε ή δεν είπε, ότι αυτό δεν συνάδει με την επιτάχυνση. Απλώς μείναμε σε τεχνικά χαρακτηριστικά. Αυτό κατά την άποψή μου υποδηλώνει, ότι ήταν η αδυναμία έκφρασης ενός πολιτικού επιχειρήματος, απέναντι σε ένα άρτιο νομοσχέδιο και προφανώς υποδήλωσε την πολιτική απόγνωση του κάθε ομιλητή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Ήθελα να πω μόνο δύο ακόμα πράγματα. Ναι έγινε προσύμφωνο με τους δανειστές, με τους πιστωτές, με τους θεσμούς, έγινε αρραβώνας με ποινικές ρήτρες, τις οποίες εμείς θα πούμε δημοσιονομικές ρήτρες. Ακόμα και αν δεν τηρηθούν οι δημοσιονομικές ρήτρες που εμείς βάλαμε -1 ευρώ μέτρο, 1 ευρώ αντίμετρο ή και αντιστρόφως με ένα μηδενικό υπόλοιπο - δεν θα συμφωνήσουμε. Θα προσπαθήσουμε να αντιστρέψουμε αυτό το γεγονός προς όφελος του συνόλου, προς όφελος της ελληνικής κοινωνίας. Αυτή είναι η θέση μας. Και, βέβαια, το πανηγύρι που είχε στηθεί κατέρρευσε, διότι προφανώς έχουμε game over, διότι προφανώς είμαστε σε μια νέα εποχή, όπου μέσα από αυτή τη διαδικασία η οποία ήδη ξεκίνησε, προσδοκούμε τη βελτίωση της ελληνικής οικονομίας, της ελληνικής κοινωνίας. Και κλείνω με μια τελευταία παρατήρηση. Σε σχέση με αυτό που ειπώθηκε εναντίον του κ. Τσακαλώτου, σχετικά με το ότι δεν είπε ακριβώς την αλήθεια, ότι πράγματι ακολουθεί τη δεύτερη αξιολόγηση, τα QE, θα ήθελα να πω, ότι ο Υπουργός είπε ακριβώς αυτό το οποίο εξεφράσθη μέσα από αυτό που είπε. Το γεγονός δηλαδή του πότε η χώρα θα ενταχθεί στην ποσοτική χαλάρωση, δεν έχει να κάνει με κάποιες ιδιαίτερες συμφωνίες αλλά είναι ζήτημα το οποίο απασχολεί την Ευρωπαϊκή Κεντρική Τράπεζα, η οποία θα το αρθρώσει, όταν οι συνθήκες κάτω από τις οποίες εμείς κινούμαστε, θα είναι αυτές οι ιδιαίτερες συνθήκες που θα αναγκάσουν ή θα διευκολύνουν την τράπεζα να μπει μέσα σε αυτή τη λογική. Αυτό ήταν και νομίζω ότι παρεξηγήθηκε η ερμηνεία του. Σας ευχαριστώ πολύ.
Ευχαριστούμε τον κ. Τσόγκα. Ορίστε, κύριε Γεωργαντά, έχετε τον λόγο.
Κύριε Υπουργέ, πρέπει να αναγνωρίσω μια ιδεολογική και ουσιαστική συνέπεια σε κάποια ζητήματα με τα οποία έχει ασχοληθεί το Υπουργείο σας και το Υπουργείο Διοικητικής Μεταρρύθμισης, όπως είναι αυτό της καθαριότητας των δημοσίων κτηρίων στην Ελλάδα. Τι θα κάνετε πλέον χωρίς βαρβάρους; Διότι μέχρι το τέλος του 2017 επιχειρήσατε και απ' ό,τι φαίνεται λύσατε το ζήτημα. Έχετε λύσει το ζήτημα της πληρωμής, έχετε λύσει ζητήματα νομιμοποίησης. Όμως πρέπει να ασχοληθείτε και με άλλα ζητήματα. Ξέρετε το Υπουργείο Εσωτερικών, το Υπουργείο Διοικητικής Μεταρρύθμισης, το Υπουργείο Οικονομικών, έχουν πάρα πολλά ζητήματα που αφορούν πολύ κόσμο, ο οποίος αναμένει να ασχοληθείτε και με αυτούς. Έχετε αναγάγει σε προνομιούχο για εσάς - και νομίζετε ότι είναι ένα προνομιούχο πεδίο για εσάς - το ζήτημα των συμβασιούχων, το οποίο προβλέπεται από το Σύνταγμα. Αν θέλετε, μέσα στις προτάσεις που θα καταθέσετε για την Αναθεώρηση του Συντάγματος να έχουμε ένα πολύ ωραίο άρθρο - εγώ συμφωνώ από τώρα σε αυτό - ώστε να μην υπάρχουν καθόλου συμβάσεις ορισμένου χρόνου. Καταργούμε, λοιπόν, το άρθρο 103 του Συντάγματος που ξεχωρίζει αυτή την εργασιακή μορφή. Αυτό είναι το Σύνταγμά μας. Δεν θα υπάρχουν, λοιπόν, καθόλου συμβάσεις ορισμένου χρόνου και όπου το δημόσιο χρειάζεται να καλύψει μια πάγια και διαρκή ανάγκη του, να έχουμε μόνιμο προσωπικό. Όμως το θέμα είναι τι θα γίνει μέχρι τότε, κύριε Υπουργέ, μέχρι την Αναθεώρηση του Συντάγματος. Διότι πρέπει να το δούμε και αυτό να υπάρχει. Όμως ξέρετε δεν θα το προτείνετε, γιατί θέλετε αυτό το θέμα να ανακυκλώνεται, να υπάρχουν πάντα συμβάσεις ορισμένου χρόνου, να είναι όμηροι σε εσάς, να δημιουργούνται προσδοκίες και να έρχεστε να νομιμοποιείτε. Θεωρώ ότι αυτή είναι τελικά η πραγματική πρόθεσή σας επ' αυτού του αντικειμένου. Σε κάθε περίπτωση εγώ αναμένω και άλλες πρωτοβουλίες των σχετικών αρμόδιων Υπουργείων επί πολλών άλλων ζητημάτων που απασχολούν και άλλους δημοσίους υπαλλήλους, που απασχολούν και ανθρώπους που είναι άνεργοι και ευελπιστούσαν να εργαστούν - αλλά αυτή τη στιγμή τους στερείτε αυτή τη δυνατότητα, καθώς έχουν κλείσει οι συγκεκριμένες θέσεις - , ανθρώπους του ιδιωτικού τομέα, ανθρώπους επαγγελματίες και ανέργους. Ελπίζω να έρθετε και να φέρετε και κάποιες θέσεις εργασίας γι' αυτούς, που, πραγματικά, είναι άνεργοι στον ιδιωτικό τομέα και αναμένουν από αυτή την Κυβέρνηση να εκπληρώσει στο ελάχιστο τις υποσχέσεις της. Σε σχέση με κάποιες τροπολογίες πρέπει να αιτιολογήσω τη στάση της Νέας Δημοκρατίας. Εν τάχει, στην υπουργική τροπολογία με αριθμό 935 που αφορά τις αποζημιώσεις στη Μόρια της Λέσβου «ναι», έστω και καθυστερημένα, «ναι» έστω και με αυτόν τον τρόπο. Αναγνωρίζουμε την ανάγκη να αποκατασταθεί η βλάβη των ανθρώπων αυτών, θέλουμε όμως να γίνεται πιο συντεταγμένα αυτό. Το καλύτερο από όλα θα ήταν να μην υπάρχουν αυτές οι ζημίες και ένα ευνομούμενο κράτος να προφυλάξει τους πολίτες του από τέτοιες ζημίες, οι οποίες αντιμετωπίζονται. Δεν είναι θεομηνίες, ξέρετε. Τις θεομηνίες δεν μπορούμε να τις αντιμετωπίσουμε. Σε κάθε περίπτωση υπάρχουν και άλλα σημεία της Ελλάδας, στα οποία υπήρχε μία τέτοια υπέρμετρη επιβάρυνση. Θέλω να πιστεύω ότι με φειδώ αλλά και με σοβαρότητα και με υπευθυνότητα θα αντιμετωπίσετε και αυτές τις περιπτώσεις. Στην τροπολογία 936 θα δηλώσουμε «παρών», καθώς καταλαβαίνουμε την ανάγκη, οι δήμοι να μπορέσουν να πληρώσουν ποσά που προέρχονται από τελεσίδικες δικαστικές αποφάσεις ή από διαταγές πληρωμής, αλλά καλό θα ήταν να έχουμε και μία εικόνα, για ποιον λόγο δεν πληρώθηκαν αυτές οι υποχρεώσεις. Δηλαδή εάν είναι μία απλή αστική υποχρέωση, η οποία δεν πληρώθηκε, κατανοούμε να πληρωθεί. Όμως εάν εμπλέκονται και ποινικά αδικήματα, τα οποία έχουν μία παράλληλη διαδρομή με την όποια αστική υποχρέωση, την οποία δεν μπορούμε να τη γνωρίζουμε και για το οποίο δεν μας ενημέρωσε κανείς, δεν μπορούμε να είμαστε θετικοί, δεν είμαστε ούτε αρνητικοί, θα ψηφίσουμε «παρών». Σε σχέση με την τροπολογία 940 που ουσιαστικά έφερε ο κ. Παππάς, θα ψηφίσουμε «ναι», αλλά με την εξής επιφύλαξη: Δεν διαφωνούμε περί της σκοπιμότητας της ρυθμίσεως αυτής, στην οποία, πραγματικά, πρέπει να δοθεί μια λύση στο ζήτημα το οποίο ανέκυψε, γιατί γίνονται μη λειτουργικές κάποιες ανεξάρτητες αρχές, δεν μπορούν πλέον να υπηρετηθούν. Όμως από την άλλη θεωρούμε, ότι είναι ατελέσφορη η διάταξη, έτσι όπως είναι διατυπωμένη, έπρεπε να είναι καλύτερη η διατύπωσή της. Φοβόμαστε και ελπίζουμε να μην επανέλθετε. Αλλά έτσι όπως είναι διατυπωμένη, φοβόμαστε ότι θα χρειαστεί να επανέλθετε. Σε κάθε περίπτωση επειδή καταλαβαίνουμε τη χρησιμότητα και τη σκοπιμότητά της, θα την υπερψηφίσουμε. Και, επίσης, στην βουλευτική τροπολογία με αριθμό 933 που αφορά τους δημοσίους υπαλλήλους των παραμεθορίων περιοχών και εκεί η στάση μας θα είναι «παρών», για τον εξής λόγο: Πράγματι σε κάποιες περιπτώσεις μπορεί να υπήρξαν αντικειμενικές αδυναμίες χωρίς υπαιτιότητα του υπαλλήλου, οι οποίες να οδήγησαν στην αδυναμία, του να εκπληρώσει την υποχρέωση για το επίδομα στέγασης. Αλλά όταν μιλάτε για άδεια ανατροφής τέκνου, υπάρχουν δύο ειδών άδειες ανατροφής τέκνου: Αυτή που παίρνεις άδεια άνευ αποδοχών, που μπορεί να είναι και δύο και τρία και τέσσερα χρόνια ή αυτή η οποία παίρνεις η οποία είναι, πραγματικά, για ανατροφή τέκνου. Εάν ήταν μόνο για ανατροφή τέκνου, εννεάμηνη, δεν ξέρω πόση είναι των λίγων μηνών, θα το κατανοούσαμε, αλλά δεν διευκρινίζεται, όταν μιλάτε για άδεια ανατροφής τέκνου τι ακριβώς εννοείτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κυρία Πρόεδρε. Και, βεβαίως, και στο θέμα των συνταξιοδοτήσεων, υπάρχουν κάποια ζητήματα. Σε κάθε περίπτωση εμείς την σκοπιμότητα του άρθρου δεν μπορούμε να την απαξιώσουμε, αλλά έπρεπε να είναι πιο αναλυτικές και πιο στοιχειοθετημένες οι προϋποθέσεις οι οποίες τίθενται, γι' αυτό θα ψηφίσουμε «παρών». Σας ευχαριστώ, κυρία Πρόεδρε.
Ευχαριστούμε, κύριε Γεωργαντά. Τον λόγο έχει η κ. Μανωλάκου.
Δεν έγινε δεκτή καμμία τροπολογία του ΚΚΕ. Δεν μας εκπλήσσει. Όλες αφορούσαν εργαζόμενους και αδικίες ενάντια τους είτε απολυμένοι από λίγους δημάρχους, που αρνούνται να εφαρμόσουν τον νόμο για παράταση της εργασίας τους είτε αφορούν άτομα με ειδικές ανάγκες, που υπάρχει η δυνατότητα να εξασφαλιστεί η δουλειά γι' αυτούς. Δεν το κάνετε. Κατά τα άλλα μπορείτε να εμφανιζόσαστε φιλεργατικοί, για να κοροϊδεύετε και να καμουφλάρετε ότι και αυτή η Κυβέρνηση το κεφάλαιο εξυπηρετεί και δουλεύει για τις ανάγκες του για μεγαλύτερη κερδοφορία. Βέβαια δεν μπορώ να μη σχολιάσω και τη Νέα Δημοκρατία, που όταν ακούει για προσλήψεις, ακόμα και για κακοπληρωμένες και περιορισμένου χρόνου θέσεις εργασίας, ανατριχιάζει. Υπάρχει κόσμος που παλεύει για αξιοπρέπεια και για δικαίωμα στη δουλειά και οφείλετε να το αναγνωρίζετε. Για την τροπολογία 941. Είναι ένα βήμα για τη μεταφορά σοβαρών τομέων που σχετίζονται με τη λειτουργία του δημόσιου συστήματος υγείας από το κράτος στην τοπική αυτοδιοίκηση, μεταφέροντας και την ευθύνη της χρηματοδότησης για την ανάπτυξη, λειτουργία, προμήθεια υγειονομικού υλικού και μηχανημάτων και υπηρεσιών από τον κρατικό προϋπολογισμό στην τοπική αυτοδιοίκηση α΄ και β΄ βαθμού. Δηλαδή η υλοποίηση αυτών θα εξαρτάται, από το αν έχουν οι δήμοι και οι περιφέρειες χρήματα. Συνεπώς με τη ρύθμιση θα επιβαρυνθεί επιπλέον ο λαός με δημοτικά τέλη και φορολογία προκειμένου να υλοποιηθούν αυτά τα μέτρα, με το επιχείρημα ότι είναι σε όφελος της υγείας του λαού και με δεδομένη την περικοπή της κρατικής χρηματοδότησης αλλά και της άσχημης οικονομικής κατάστασης δήμων και περιφερειών λόγω υποχρηματοδότησης από το κράτος. Είναι και αυτές αναδιαρθρώσεις του κ. Τσακαλώτου, όπως και η μείωση αφορολόγητου και πετσόκομμα συντάξεων. Τελικά ό,τι έχει μείνει στο δημόσιο σύστημα υγείας ξηλώνεται και συρρικνώνεται στην κυριολεξία. Για τα άρθρα για τα Σώματα Ασφαλείας που αφορούν υπαρκτά προβλήματα, στα ζητήματα του αστυνομικού προσωπικού, που προσπαθείτε να αμβλύνετε, - γιατί υπάρχει χρόνια τώρα διαμαρτυρία για προνομιακή και ρουσφετολογική μεταχείριση αστυνομικών, που στελέχωσαν την υπηρεσία εσωτερικών υποθέσεων με μη διαφανή κριτήρια - , εμείς θεωρούμε ότι είναι αναγκαίες συνολικότερες ρυθμίσεις, που να λύνουν τα προβλήματα της εσωτερικής λειτουργίας της ΕΛΑΣ, γι' αυτό εκφραζόμαστε με το «παρών». Για τα άρθρα 43, 44, 45 που αφορούν κρίσεις, προαγωγές στο Λιμενικό Σώμα, θεωρούμε ότι η Κυβέρνηση παρεμβαίνει στα κριτήρια μεταθέσεων με αποσπασματικό και επιλεκτικό τρόπο. Είπαν αρκετά και οι συνδικαλιστικές ενώσεις με τις σοβαρές επιφυλάξεις τους. Επίσης δεν έχουν υλοποιηθεί προσλήψεις ιατρικού και νοσηλευτικού προσωπικού, ακόμα και αυτά που έχει εγκρίνει η τρόικα. Εμείς εκφραζόμαστε με το «λευκό». Σε ό,τι αφορά τα υποθηκοφυλακεία, έχει αποσπασματικό χαρακτήρα. Είμαστε θετικοί στη μετατροπή όλων των υποθηκοφυλακείων σε έμμισθα σαν δημόσιες υπηρεσίες, με την αντίστοιχη μείωση του κόστους για τους συναλλασσόμενους. Όμως έχουμε επιφυλάξεις για τον τρόπο που γίνεται. Φαίνεται να διατηρείται η δυνατότητα συγχωνεύσεων με τις οποίες διαφωνούμε, γιατί πρέπει να υπάρχει εξυπηρέτηση των κατοίκων σε διάφορες περιοχές και όχι να είναι υποχρεωμένοι να διανύουν μεγάλες αποστάσεις και ειδικά για τα νησιά. Στην τροπολογία 935 που αφορά τη Μόρια του Δήμου Λέσβου, με βαριά καρδιά το ψηφίζουμε, γιατί είναι ανάγκη να αποζημιωθούν οι αγρότες, αλλά ο τρόπος και η προέλευση αυτών των χρημάτων μάς βαραίνει. Δεν συμφωνούμε. Θα ψηφίσουμε ορισμένα άρθρα και υπουργικές τροπολογίες, που έστω και για λίγο δίνουν κάποιες λύσεις σε λαϊκά προβλήματα. Σε άλλα άρθρα εκφραζόμαστε με το «παρών» γιατί είναι ημίμετρα και καταψηφίζουμε ό,τι είναι ενάντια στα λαϊκά συμφέροντα. Τέλος, για την απόφαση αθώωσης του Δημάρχου Πάτρας, του Κώστα Πελετίδη, είναι νίκη της λαϊκής κινητοποίησης, που εκφράστηκε όλο το προηγούμενο διάστημα, με αφορμή την πολιτική στάση του δημάρχου και του δημοτικού συμβουλίου και δείχνει ότι μπορεί να ακυρώνεται η δράση και οι ενέργειες της ναζιστικής εγκληματικής Χρυσής Αυγής, όπως η δικαστική δίωξη που επιχειρήθηκε ενάντια στον δήμαρχο. Ταυτόχρονα η στάση του κομμουνιστή δημάρχου αποτελεί παράδειγμα για τις περιφερειακές τοπικές αρχές και πάνω από όλα για τους μαζικούς φορείς του λαού, έτσι ώστε να υπάρχει αποφασιστική αντιμετώπιση και απομόνωση της Χρυσής Αυγής, χωρίς καμμιά ανοχή. Ευχαριστώ.
Ευχαριστούμε, κυρία Μανωλάκου. Ο κ. Σαρίδης έχει τον λόγο για τέσσερα λεπτά.
Ευχαριστώ πολύ, κυρία Πρόεδρε. Κύριε Υπουργέ, κύριοι συνάδελφοι, έχουμε τοποθετηθεί και επί της αρχής και επί των άρθρων στις επιτροπές. Δεν έχουμε τοποθετηθεί όμως για τις τροπολογίες οι οποίες ήλθαν σήμερα εδώ. Αυτό ακριβώς θα ήθελα να πω σήμερα, δηλαδή τη θέση της Ένωσης Κεντρώων επί των τροπολογιών. Όσον αφορά την τροπολογία 930, που αφορά ρύθμιση θεμάτων αρμοδιότητας Υπουργείου Εθνικής Άμυνας, κατανοούμε τον λόγο για τον οποίο έρχεται η συγκεκριμένη τροπολογία και θα την υπερψηφίσουμε. Είναι το άρθρο 47 όπως βλέπω, μόλις, στην κατάσταση την οποία μας δόθηκε. Σχετικά με την τροπολογία 931, τροποποίηση για τη συμπλήρωση συγκεκριμένων διατάξεων του ν.4412 που αναφέρονται σε θέματα λειτουργίας της αρχής εξέτασης προδικαστικών προσφυγών, είναι απαραίτητες οι διορθώσεις όπως τις βλέπουμε εμείς από τη δικιά μας την πλευρά σε ένα πολύ σημαντικό θέμα. Υπερψηφίζουμε, λοιπόν, ελπίζοντας στην ομαλή έναρξη των εργασιών της αρχής εξέτασης προδικαστικών διαφορών. Όσον αφορά την τροπολογία 932, ρύθμιση ζητημάτων που αφορούν τη λειτουργία των οργάνων διοίκησης του Ταμείου Χρηματοπιστωτικής Σταθερότητας καθώς και της επιτροπής επιλογής των μελών τους, θα συμφωνήσουμε και θα υπερψηφίσουμε. Θα πούμε «ναι». Θα δυσκολευτείτε να βρείτε ανθρώπους, όμως, που να πληρούν τις απαραίτητες προϋποθέσεις και αυτό διότι οι ισορροπίες που πρέπει να διατηρηθούν στη διοίκηση του ταμείου είναι παρά πολύ λεπτές και χρειάζεται γερό στομάχι για να μπορέσουν να μην προσβάλλονται από τα πυρά, τα οποία θα δέχονται καθημερινά για τις αποφάσεις τις οποίες θα παίρνουν από τις εμπλεκόμενες πλευρές. Τροπολογία με αριθμό 935. Καταβολή αποζημίωσης στα φυσικά και νομικά πρόσωπα του δημοτικού διαμερίσματος Μόριας του Δήμου Λέσβου. Λέμε «ναι», κύριε Υπουργέ, και στη συγκεκριμένη τροπολογία, αλλά αυτό το οποίο, ουσιαστικά, πάτε να νομοθετήσετε και το κάνετε στη Μόρια, θα έπρεπε να το κάνετε και σε άλλες περιοχές, οι οποίες ενδεχομένως βρίσκονται ακριβώς στην ίδια κατάσταση, όπως βρίσκεται και η περιοχή της Μόριας. Θα στηρίξουμε, λοιπόν, τη συγκεκριμένη τροπολογία, για να στείλουμε κι εμείς από τη δικιά μας την πλευρά το μήνυμα ότι οι ακρίτες δεν είναι μόνοι τους. Αριθμός τροπολογίας 936. Ρύθμιση θεμάτων σχετικά με την εξόφληση υποχρεώσεων των δήμων από τελεσίδικες δικαστικές αποφάσεις. «Ναι» θα πούμε κι εμείς σε αυτή την τροπολογία. Από την άλλη δεν μας έχετε απαντήσει, κύριε Υπουργέ, τι εννοούσατε στο άρθρο 16 για κάποιες αντίστοιχες, ουσιαστικά, υποχρεώσεις που έπρεπε να εξοφληθούν στους δήμους. Τροπολογία 939. Ρύθμιση θεμάτων σχετικά με τη συμμόρφωση της δημόσιας διοίκησης προς δικαστικές αποφάσεις, θα πούμε «όχι», κύριε Υπουργέ. Υποχρεώνετε τους δημάρχους να συμμορφωθούν με δικαστικές αποφάσεις. Δεν λύνονται έτσι τα προβλήματα, κύριε Υπουργέ. Ενισχύεται τις αδικίες και σπέρνετε τη διχόνοια. Δεν θα στηρίξουμε από τη δικιά μας την πλευρά αυτή την πορεία. Στην τροπολογία με αριθμό 940 θα πούμε «όχι». Θα χρειαστεί να επανέλθετε, όπως έχει διατυπωθεί η συγκεκριμένη τροπολογία. Όσον αφορά την τροπολογία με αριθμό 941, απαραίτητη η διάταξη αλλά ακατανόητη η επιλογή του Υπουργείου. Εν τούτοις αναγνωρίζουμε την ανάγκη να προχωρήσουμε και υπερψηφίζουμε τη συγκεκριμένη τροπολογία. Όσον αφορά τον αριθμό της τροπολογίας 942, είναι οι γνωστές παρατάσεις που δίνουμε συνέχεια για το Μέγαρο Μουσικής. Δεν μπορούμε να αφήσουμε τους ανθρώπους απλήρωτους. Δεν ξέρω, φυσικά, από την άλλη πλευρά μέχρι πότε θα συνεχιστεί αυτή η επιλογή της Κυβέρνησης με την πρακτική των παρατάσεων και των αναβολών. Κάποια στιγμή θα πρέπει να τελειώσει. Η τροπολογία με αριθμό 924, αφορά δωρεές για τις καταστροφές από το σεισμό στην Κεφαλλονιά. Βεβαίως συμφωνούμε. Η αλληλεγγύη και η προσφορά βοήθειας προς τους φίλους της Κεφαλλονιάς που υπέστησαν ζημιές από τους σεισμούς, είναι δεδομένη. Και τέλος, στην τροπολογία 934 θα πούμε «ναι». Δεν έχει τεκμηριωθεί επαρκώς η σχετική ανάγκη ούτε πιστεύουμε πως λύνεται το πρόβλημα. Εν τούτοις, από τη δική μας την πλευρά, θα υπερψηφίσουμε. Ευχαριστώ πολύ.
Ευχαριστούμε κι εμείς. Τώρα θα δώσουμε τον λόγο στον κύριο Υπουργό. Κύριε Υπουργέ, πόσο χρόνο θα χρειαστείτε; Τέσσερα λεπτά;
Ναι είναι αρκετά. Ευχαριστώ, κυρία Πρόεδρε. Κυρίες και κύριοι συνάδελφοι, όταν μίλησα σήμερα, σας είχα υποσχεθεί ότι την Τρίτη θα απαντήσω σε ένα κουίζ το οποίο είχα θέσει. Απ' ό,τι βλέπω ολοκληρώνουμε σήμερα - και ευτυχώς - άρα είμαι υποχρεωμένος, να σας πω ποιον Υπουργό αφορούσε εκείνη η αναφορά. Ήταν στον ν.3758/2009 και έλεγε πως οι υπηρετούντες την 1η Νοεμβρίου του 2008 στον αρχαιολογικό χώρο της Ακρόπολης και στους υπόλοιπους αρχαιολογικούς χώρους και μουσεία, που είχαν συμπληρώσει κατά την ημερομηνία εκείνη υπηρεσία είκοσι τεσσάρων μηνών - επαναλαμβάνω, είκοσι τεσσάρων μηνών - ύστερα από την πρόσληψή τους από το Υπουργείο Πολιτισμού και ενώ ήταν με σύμβαση εργασίας ορισμένου χρόνου, μπορούσαν από την παραπάνω ημερομηνία να παραμείνουν στις ίδιες θέσεις με όμοια σύμβαση ετήσιας διάρκειας και δυνατότητας παράτασης για ένα επιπλέον έτος. Ήταν ο κ. Σαμαράς. Το καταθέτω στα Πρακτικά. [[Στο σημείο αυτό ο Υπουργός Εσωτερικών κ. Παναγιώτης (Πάνος) Σκουρλέτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.]] Επίσης θα ήθελα να αναφερθώ σε αποφάσεις του Ελεγκτικού Συνεδρίου, που αφορούσαν τη νομιμοποίηση παρατάσεων για συμβάσεις καθαριότητας. Είναι του 2010 και του 2009 από εργολαβικές εταιρείες, συμβάσεις οι οποίες παραταθήκαν κατά παρέκκλιση των διατάξεων. Τις καταθέτω και αυτές για τα Πρακτικά. [[Στο σημείο αυτό ο Υπουργός κ. Παναγιώτης (Πάνος) Σκουρλέτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Χαίρομαι, κύριε Γεωργαντά, που έστω την ύστατη στιγμή αναγνωρίζετε ότι η τροπολογία για τους συμβασιούχους φέρνει αποτέλεσμα και λύνει το θέμα.
Αυτό καταλάβατε;
Αυτό είπατε. Είναι καταγεγραμμένο στα Πρακτικά.
Είπα ότι επιχειρήσατε.
Ειλικρινά χαίρομαι, διότι, πράγματι, σήμερα δίνεται πλέον μια λύση σε ένα ζήτημα, το οποίο δεν θα έπρεπε να υπήρχε, έστω σε εκείνες τις ελάχιστες των περιπτώσεων που αντίστοιχοι δήμαρχοι δεν παρατείναν τις συμβάσεις ή αρνηθήκαν να πληρώσουν αυτούς τους ανθρώπους. Βεβαίως με πολύ ειλικρίνεια μιλήσατε για την δικιά σας αντίληψη γύρω από το θέμα της διαχείρισης των απορριμμάτων και του ρόλου που πρέπει να παίζει η αυτοδιοίκηση. Θεωρώ ότι, ουσιαστικά, ανταποκρίνεστε στην πρόσκληση της Κυβέρνησης, να καθίσουμε να συζητήσουμε με έναν συστηματικό τρόπο το θέμα των συμβασιούχων. Φαντάζομαι να παραδέχεστε, ότι την έννοια των συμβασιούχων και των συμβάσεων δεν την ανακαλύψαμε εμείς στο νέο ελληνικό κράτος. Φαντάζομαι ότι σε αυτό συμφωνούμε. Ελπίζω, λοιπόν, να φανείτε συνεπείς σε αυτό που είπατε πριν από λίγο, δηλαδή να καθίσουμε και σε μια διακομματική πρωτοβουλία, με ένα συστηματικό τρόπο να δούμε ποιες από τις περιπτώσεις....
Μην παραποιείτε τα λεγόμενα μου. Για συνταγματική Αναθεώρηση μίλησα.
Σας παρακαλώ, αν θέλετε να αναιρέσετε...
Για συνταγματική Αναθεώρηση μίλησα πριν από δέκα λεπτά
Υπάρχουν τα Πρακτικά. Εγώ χάρηκα. Αν θέλετε να μη χαρώ, δεν χαίρομαι. Τι να πω;
Κάντε ό,τι θέλετε. Έτσι και αλλιώς όλοι χαρούμενοι είστε.
Θεώρησα ότι κάτι είχατε καταλάβει μέσα από αυτή την συζήτηση. Ειλικρινά, όμως, θέλω να σταθώ σε δύο - τρία σημεία, τα οποία μου έκαναν εντύπωση και αναφέρομαι στην τοποθέτηση του κ. Παπαθεοδώρου. Θέλω να σταθώ στην τοποθέτηση του κ. Παπαθεοδώρου, διότι δεν περίμενα ποτέ από τον συγκεκριμένο χώρο, να πάρει αποστάσεις σε μια ρύθμιση που αφορά το θέμα της απόδοσης ιθαγένειας. Θεωρούσα δεδομένες κάποιες ευαισθησίες και όταν ερχόμαστε εμείς σε κάποιες Επιτροπές στο πλαίσιο της αποκεντρωμένης διοίκησης, χωρίς να τις υποκαθιστούμε, να λέμε να συμμετέχει ένας εκπρόσωπος της δευτεροβάθμιας εκπαίδευσης - και αντιλαμβάνεστε όλοι τον λόγο, διότι αυτή η υπόθεση εν πάση περιπτώσει δεν μπορεί να κρίνεται από ανθρώπους που είναι έξω από την κοινωνία - έρχεστε και μας ασκείτε κριτική. Ή δεν καταλάβατε ή ειλικρινά είναι ένα λάθος σήμα, που δίνεται από τον δικό σας χώρο σε ένα τόσο κρίσιμο θέμα. Όσον αφορά την τροπολογία που κατέθεσε το ΚΚΕ για τα άτομα με ειδικές ανάγκες, νομίζω ότι βρίσκεται στη σωστή κατεύθυνση. Επειδή όμως είχε διάφορα συγκεκριμένα νομοτεχνικά ζητήματα, εμείς επιφυλασσόμαστε να την επαναφέρουμε στο επόμενο διάστημα, έτσι όπως το αντιλαμβανόμαστε εμείς, με έναν πιο ορθό τρόπο. Τέλος, κυρία Μανωλάκου, ειλικρινά δεν καταλαβαίνω την τοποθέτησή σας σε σχέση με την δυνατότητα για προγραμματικές συμβάσεις ανάμεσα στους ΟΤΑ Α΄ και Β΄ βαθμού και τις δομές υγείας. Από πού και ως πού καταλάβατε ότι πάμε να υποκαταστήσουμε το δημόσιο σύστημα υγείας; Το να δοθεί αυτή τη στιγμή αυτή η δυνατότητα στις δεδομένες συνθήκες που υπάρχουν να στηρίξουν και οι περιφέρειες κάποιες συγκεκριμένες ανάγκες, σημαίνει ότι αλλάζουμε τον χαρακτήρα του δημόσιου συστήματος υγείας;
Θα χρηματοδοτηθούν για αυτή την αρμοδιότητα;
Ειλικρινά το θεωρώ κακοπροαίρετο από την μεριά σας. Θεωρώ, τελικά, ότι δεν είναι σωστή η στάση σας να μην το υποστηρίξετε. Κυρίες και κύριοι συνάδελφοι, δεν είναι ότι απορώ - και αναφέρομαι στον κ. Θεοχαρόπουλο - με τα όσα διαδραματίζονται στο πλαίσιο της ευρωπαϊκής σοσιαλδημοκρατίας. Απορώ με την στάση της εγχώριας εκδοχής, η οποία φαίνεται να μην αντιλαμβάνεται τι γίνεται. Εν πάση περιπτώσει εγώ ήμουν πάρα πολύ σαφής. Ξεκαθαρίστε τις γραμμές σας, διότι δεν μπορεί να έχετε ανθρώπους οι οποίοι είναι μεταλλαγμένοι σοσιαλδημοκράτες, είναι κατ' ουσίαν νεοφιλελεύθεροι. Και αυτό φαίνεται, όχι μόνο γιατί υπερασπίζονται τις αντίστοιχες επιλογές τους όταν ήταν στα πράγματα, αλλά για αυτά που λένε σήμερα. Και αυτό δεν βοηθά τον δικό σας στρατηγικό προσδιορισμό. Εμείς μιλάμε πάντοτε από το έδαφος της Αριστεράς, αλλά μας ενδιαφέρει να δημιουργούμε προϋποθέσεις για τη δημιουργία ενός πλειοψηφικού μπλοκ κοινωνικών και πολιτικών δυνάμεων, το οποίο θα φέρει αλλαγές στην Ελλάδα και στην Ευρώπη. Αυτή είναι η δικιά μας αντίληψη για κοινωνικές και πολιτικές συμμαχίες. Τελειώνοντας, θέλω να πω ότι ασφαλώς το θέμα της ανεργίας είναι ένα από τα κορυφαία, είναι μια προτεραιότητα γι' αυτή τη Κυβέρνηση. Και στην κριτική που κάνατε για την απόφαση στο τελευταίο Eurogroup, υποτιμήσατε τη μεγάλη εξαγγελία, τη μεγάλη είδηση για το δάνειο από την Παγκόσμια Τράπεζα των 3 δισεκατομμυρίων, το οποίο θα κατευθυνθεί στη δημιουργία νέων θέσεων εργασίας. Κι εμείς δεν διαχωρίζουμε τους εργαζόμενους σε αυτούς που απασχολούνται στο δημόσιο και στον ιδιωτικό τομέα. Φοβάμαι ότι αυτό το κάνετε εσείς, κύριοι της Νέας Δημοκρατίας. Και το κάνετε, ακριβώς, διότι είστε δέσμιοι διάφορων ιδεολογικών εμμονών. Ευχαριστώ.
Ευχαριστούμε και εμείς τον κύριο Υπουργό. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εσωτερικών: «Συμπληρωματικά Μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το σχέδιο νόμου του Υπουργείου Εσωτερικών: «Συμπληρωματικά Μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις», έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Όχι.
Παρών.
Ναι.
Όχι.
Ναι.
Ναι.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14, όπως τροποποιήθηκε από τον κύριο Υπουργό;
Ναι.
Όχι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;
Ναι.
Όχι.
Παρών.
Ναι.
Παρών.
Ναι.
Ναι.
Όχι.
Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Παρών.
Ναι.
Όχι.
Ναι.
Συνεπώς το άρθρο 17 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Όχι.
Όχι.
Ναι.
Ναι.
Ναι.
Όχι.
Ναι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Ναι.
Παρών.
Ναι.
Ναι.
Ναι.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Παρών.
Παρών.
Ναι.
Ναι.
Ναι.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Όχι.
Παρών.
Ναι.
Ναι.
Ναι.
Παρών.
Όχι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Παρών.
Ναι.
Όχι.
Ναι.
Συνεπώς το άρθρο 23 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Ναι.
Όχι.
Όχι.
Ναι.
Παρών.
Ναι.
Όχι.
Ναι.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25, όπως τροποποιήθηκε από τον κύριο Υπουργό;
Ναι.
Όχι.
Παρών.
Παρών.
Ναι.
Ναι.
Ναι.
Παρών.
Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Ναι.
Όχι.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Ναι.
Παρών.
Ναι.
Όχι.
Ναι.
Ναι.
Ναι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Όχι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31, όπως τροποποιήθηκε από τον κύριο Υπουργό;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 31 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 32, όπως τροποποιήθηκε από τον κύριο Υπουργό;
Ναι.
Όχι.
Παρών.
Ναι.
Παρών.
Ναι.
Ναι.
Όχι.
Συνεπώς το άρθρο 32 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Παρών.
Παρών.
Ναι.
Παρών.
Ναι.
Ναι.
Ναι.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Ναι.
Ναι.
Ναι.
Ναι.
Παρών.
Ναι.
Ναι.
Ναι.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 38 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Ναι.
Όχι.
Όχι.
Όχι.
Παρών.
Ναι.
Ναι.
Ναι.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Όχι.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Ναι.
Ναι.
Όχι.
Όχι.
Παρών.
Ναι.
Ναι.
Όχι.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45, όπως τροποποιήθηκε από τον κύριο Υπουργό;
Ναι.
Όχι.
Παρών.
Ναι.
Όχι.
Ναι.
Ναι.
Ναι.
Συνεπώς το άρθρο 45 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Ναι.
Όχι.
Όχι.
Ναι.
Όχι.
Ναι.
Όχι.
Ναι.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Ναι.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει, το οποίο αναφέρεται ως τροπολογία με γενικό αριθμό 936;
Ναι.
Παρών.
Παρών.
Ναι.
Παρών.
Ναι.
Ναι.
Ναι.
Συνεπώς το 48 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 931 και ειδικό 10 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 931 και ειδικό 10 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 932 και ειδικό 11 ως έχει;
Ναι.
Παρών.
Όχι.
Όχι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 932 και ειδικό 11 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 935 και ειδικό 14 ως έχει;
Ναι.
Ναι.
Παρών.
Παρών.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 935 και ειδικό 14 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 939 και ειδικό 18 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς η τροπολογία με γενικό αριθμό 939 και ειδικό 18 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 940 και ειδικό 19 ως έχει;
Ναι.
Ναι.
Όχι.
Ναι.
Παρών.
Ναι.
Όχι.
Ναι.
Συνεπώς η τροπολογία με γενικό αριθμό 940 και ειδικό 19 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 941 και ειδικό 20 ως έχει;
Ναι.
Όχι.
Όχι.
Ναι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 941 και ειδικό 20 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 942 και ειδικό 21 ως έχει;
Ναι.
Ναι.
Όχι.
Ναι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 942 και ειδικό 21 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 923 και ειδικό 2 ως έχει;
Ναι.
Όχι.
Όχι.
Ναι.
Όχι.
Ναι.
Όχι.
Ναι.
Συνεπώς η τροπολογία με γενικό αριθμό 923 και ειδικό 2 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 924 και ειδικό 3 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 924 και ειδικό 3 έγινε δεκτή ως έχει ομοφώνως και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 933 και ειδικό 12 ως έχει;
Ναι.
Παρών.
Όχι.
Ναι.
Ναι.
Ναι.
Παρών.
Ναι.
Συνεπώς η τροπολογία με γενικό αριθμό 933 και ειδικό 12 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 934 και ειδικό 13 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 934 και ειδικό 13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Όχι.
Ναι.
Όχι.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εσωτερικών: «Συμπληρωματικά Μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις» έγινε δεκτό επί της αρχής, επί των άρθρων και επί των τροπολογιών. Προχωρούμε στην ψήφιση στο σύνολο του νομοσχεδίου. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Όχι.
Όχι.
Ναι.
Ναι.
Όχι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εσωτερικών: «Συμπληρωματικά Μέτρα εφαρμογής του Κανονισμού (ΕΕ, ΕΥΡΑΤΟΜ) 1141/2014 περί ευρωπαϊκών πολιτικών κομμάτων και ιδρυμάτων, μέτρα επιτάχυνσης του κυβερνητικού έργου αρμοδιότητας Υπουργείου Εσωτερικών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Έχουν διανεμηθεί τα Πρακτικά της Δευτέρας 12 Δεκεμβρίου 2016, της Τετάρτης 14 Δεκεμβρίου 2016, της Πέμπτης 15 Δεκεμβρίου 2016, της Παρασκευής 16 Δεκεμβρίου 2016, της Δευτέρας 19 Δεκεμβρίου 2016, της Τρίτης 20 Δεκεμβρίου 2016 και της Τετάρτης 21 Δεκεμβρίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Δευτέρας 12 Δεκεμβρίου 2016, της Τετάρτης 14 Δεκεμβρίου 2016, της Πέμπτης 15 Δεκεμβρίου 2016, της Παρασκευής 16 Δεκεμβρίου 2016, της Δευτέρας 19 Δεκεμβρίου 2016, της Τρίτης 20 Δεκεμβρίου 2016 και της Τετάρτης 21 Δεκεμβρίου 2016 επικυρώθηκαν. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και του ν.3126/2003 «Ποινική ευθύνη των Υπουργών», όπως ισχύει, στις 23-2-2017 ποινική δικογραφία που αφορά στον Υπουργό Εθνικής Άμυνας κ. Παναγιώτη Καμμένο. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.19΄ λύεται η συνεδρίαση για αύριο, ημέρα Παρασκευή και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 8/7/2-2-2017 επίκαιρης επερώτησης σύμφωνα με την ημερήσια διάταξη.